
Partea I 


Trebuie să ne iertăm duşmanii, dar nu înainte de a-i vedea spânzurați. 
Heinrich Heine 


Marea nivelatoare 


A dracului ceaţă. Îţi intră în ochi, de nu mai vezi nici la câţiva paşi. 
Îţi intră în urechi, de nu mai auzi nimic, şi, dacă ţi se întâmplă să 
prinzi vreun sunet, nici vorbă să-ţi dai seama dincotro vine. Îţi intră în 
nas, de nu mai simţi decât umezeala şi apăraia. A dracului ceaţă. E un 
blestem pe capul iscoadelor. 

Traversaseră Şuvoiul Alb cu câteva zile în urmă, când ieşiseră din 
Ţinutul Nordului şi intraseră în Englia, iar Copoiul fusese nervos tot 
drumul. Căci se aflau pe pământ străin, în mijlocul unui război cu care 
nu aveau nimic de-a face. În afară de Treicopaci, niciunul dintre ei nu 
părăsise vreodată Nordul. Poate doar cu excepţia Ursuzului. Dar el nu 
povestea pe unde mai fusese. 

Trecuseră pe lângă nişte ferme pârjolite, pe lângă un sat pustiit. Pe 
lângă clădiri ale Uniunii uriaşe şi pătrăţoase. Văzuseră urme de cai şi 
de oameni. Puzderie de urme, dar niciodată oamenii care le lăsaseră. 
Însă Copoiul ştia că armata lui Bethod e pe undeva, pe aproape, 
căutând oraşe de incendiat, hrană de furat, oameni de ucis. Tot felul de 
ticăloşii. Probabil că avea iscoade pretutindeni. Dacă îl va prinde 
cumva pe Copoi sau pe unul din ceilalţi, îi va întoarce în ţărână, însă 
deloc iute. Crucificări însângerate, capete în vârf de ţepe şi toate 
celelalte, despre care Copoiul nu voia să ştie. 

Şi dacă îi prindea oastea Uniunii, tot morţi ar fi fost. În fond, erau 
vremuri de război, şi în vremuri de război oamenii nu gândesc prea 
limpede. Copoiul nu se putea aştepta ca ei să-şi irosească timpul pentru 
a încerca să facă diferenţa între un om al Nordului amabil şi unul ostil. 
Asta este, viaţa e plină de primejdii. Suficient cât să agite pe oricine, 
iar el era oricum agitat din fire, chiar şi în cele mai bune momente. 

Aşa că e uşor de înţeles cum ceața a fost sarea pusă pe rană, ca să 
zicem aşa. 

ÎL însetase tot acest mers furişat prin noroi, aşa că păşi cu atenţie 
prin desişul alunecos spre locul de unde venea susurul apei. Se puse în 
genunchi pe mal. Era cam mocirlos, plin de putregai şi frunze moarte, 
însă Copoiul nu credea că mai multă mizerie ar avea vreo importanţă, 
căci i se părea că nu poate exista vreun alt om mai murdar decât el. 
Luă apă în căuşul palmelor şi bău. Aici adia vântul de după copaci, 
adunând şi răsfirând ceața. Aşa reuşi Copoiul să-l vadă. 

Zăcea întins pe burtă, cu picioarele în râu, cu pieptul pe mal. S-au 
holbat unul la altul ceva timp, amândoi cu desăvârşire năuciţi. Din 
spatele celuilalt ieşea un băț lung. O suliță frântă. Abia atunci şi-a dat 
seama Copoiul că omul era mort. 

A scuipat apa din gură şi s-a târât până la el, mereu cu ochii în patru 


după oricine l-ar fi pândit să-i împlânte un cuţit între omoplaţi. 
Cadavrul era al unui bărbat de vreo douăzeci şi patru de ani. Păr 
blond, sânge maroniu pe buze cenuşii. Era îmbrăcat cu o jachetă 
căptuşită cu material moale, umflată de apă, de genul care se purta pe 
sub cămaşa de zale. Deci un luptător. Poate un soldat care s-a rătăcit 
de ai săi şi a căzut într-o capcană. Neîndoielnic, un oștean al Uniunii, 
dar nici Copoiului, nici oricui altcuiva nu i s-ar mai fi părut diferit 
acum, că murise. Cadavrele seamănă mult între ele. 

- Marea Nivelatoare, îşi şopti Copoiul, care era într-o stare 
meditativă. Aşa îi spun locuitorii muntelui. Moartea. Nivelează toate 
diferenţele. Oameni Vestiţi sau neînsemnaţi, Sud sau Nord. Până la 
urmă tot îi prinde pe toţi şi îi tratează la fel. 

Se părea că era mort de vreo două zile. Iar asta însemna că acela 
care îi făcuse felul s-ar putea să se mai afle încă prin apropiere, ceea ce 
îl îngrijora pe Copoi. Acum, parcă ceața se umpluse de sunete. Poate 
erau cam o sută de ţărani ascunşi vederii. Poate nu era decât râul care 
se lovea de maluri. Copoiul părăsi cadavrul şi se strecură în pădure, 
ascunzându-se după trunchiurile copacilor care îi răsăreau înainte din 
ceața deasă. Cât pe ce să se împiedice de alt cadavru, întins pe spate şi 
cu braţele desfăcute, pe jumătate ascuns într-un morman de frunze. 
Trecu pe lângă un altul, prăbuşit în genunchi, cu două săgeți înfipte în 
piept, faţa în noroi, fundul în aer. Un lucru este cert: nu există nici 
urmă de demnitate în moarte. Copoiul începu să se grăbească, mult 
prea dornic să ajungă înapoi la ceilalţi, să le spună ce văzuse. Mult 
prea dornic să scape de toate cadavrele astea. 

Văzuse multe, desigur, mai multe decât ar fi avut nevoie, dar 
niciodată nu s-a simţit tocmai în largul lui în preajma lor. E cel mai 
uşor lucru din lume să transformi un om într-un hoit. Ştia vreo mie de 
moduri de a face asta. Dar, odată ce ai făcut-o, nu mai există cale de 
întoarcere. Acum e viu, e plin de speranţe şi de gânduri, şi de visuri. 
Om cu prieteni şi familie şi un loc căruia îi spune „acasă”. În clipa 
imediat următoare e ţărână. Asta îl duse pe Copoi cu gândul la toate 
necazurile în care intrase, la toate bătăliile şi încăierările la care luase 
parte. Se gândi că are noroc că mai respiră încă. Norocul prostului. Se 
gândi că norocul lui s-ar putea să se cam isprăvească. 

Aproape că alerga acum. Neatent. Bâjbâind prin ceaţă ca un puştan 
neexperimentat. Pripindu-se. Fără să adulmece aerul, fără să-şi 
ciulească urechile. Un Om Vestit ca el, o iscoadă care străbătuse 
întregul Nord, ar fi trebuit să fie mai prevăzător, dar nu se poate să fii 
mereu în stare de alertă. Nici nu şi-a dat seama ce i se întâmplă. 

Ceva l-a izbit, tare, aruncându-l pe burtă. A dat să se ridice, dar 
cineva l-a trimis iar la pământ cu o lovitură de picior. Copoiul se luptă, 
dar nemernicul ăsta, cine o fi fost el, era al naibii de puternic. Pe 
neaşteptate se pomeni trântit pe spate şi doar el singur era de vină. El 
şi cadavrele, şi ceața. O mână îl apucă de beregată şi începu să-i 


strivească traheea. 

— Cârrrrr, croncăni el, încercând să se elibereze, gândindu-se că i-a 
venit sfârşitul. Gândindu-se că toate speranţele sale au fost întoarse în 
țţărână. Marea Nivelatoare a venit, în cele din urmă, după el... 

Atunci degetele din jurul gâtului îşi slăbiră strânsoarea. 

— Copoiule? îi şopti cineva în ureche, tu eşti? 

— Cârrrr. 

Mâna îi dădu drumul, iar el inspiră cu nesaţ aerul. Simţi cum acel 
cineva îl apucă de haină şi îl ridică în picioare. 

— Fir-ar să fie, Copoiule! Puteam să te omor! 

Cunoştea chiar foarte bine vocea asta. Ticălosul de Dow cel Negru. 
Copoiul era pe jumătate supărat că fusese pe punctul să moară 
strangulat, pe jumătate bucuros că încă mai trăia. Îl auzi pe Dow cum 
râde de el. Hohote dure de râs. Ca un croncănit. 

- Eşti bine? 

-Am avut parte de reîntâlniri şi mai plăcute, şuieră Copoiul, 
chinuindu-se să-şi umple plămânii cu cât mai mult aer. 

— Zi că eşti norocos, că puteam să te lovesc mai tare. Mult mai tare. 
Am crezut că eşti una din iscoadele lui Bethod. Am crezut că tu ai fost 
dincolo de vale. 

— După cum vezi, şopti el, nu sunt acolo. Unde sunt ceilalţi? 

— Sus, pe un deal, deasupra ceţii ăsteia împuţite. Cercetează 
împrejurimile. 

Copoiul făcu un semn cu capul spre drumul pe care venise: 

— Acolo sunt leşuri. Puzderie. 

— Puzderie, zici? întrebă Dow, ca şi cum n-ar fi crezut că ştie cum 
arată o puzderie de leşuri. Ha! 

- Chiar aşa, destul de multe. Cred că sunt oamenii Uniunii. Se pare 
că a avut loc o luptă aici. 

Dow cel Negru izbucni iarăşi în râs: 

— O luptă? Crezi? 

Copoiul nu-şi putu da seama ce anume voia să spună. 


- La naiba! exclamă el. 

Erau pe culmea dealului. Toţi cinci. Iar Copoiul aproape că-şi dorea 
să nu se fi risipit ceața. Acum înţelegea ce voise să spună Dow. 
Înţelegea foarte bine. Întreaga vale era plină de morţi. Presăraţi sus, pe 
versanţi, înfipţi printre stânci, întinşi prin orzul sălbatic. Risipiţi prin 
iarba de pe fundul văii aidoma unor cuie vărsată dintr-o pungă spartă, 
strâmbate şi sfărâmate pe drumul de pământ. Stivuiţi lângă râu, stivuiţi 
pe maluri în grămezi. Braţe şi picioare şi bucăţi de echipament ieşind 
din ultimele petice de ceaţă. Erau pretutindeni. Găuriţi de săgeți, 
străpunşi de săbii, hăcuiţi de securi. Ciorile croncăneau ţopăind de la 
un fel de mâncare la altul. Era o zi bună pentru ciori. Trecuse cam 
multă vreme de când Copoiul nu mai văzuse un câmp de luptă şi acum 


amintiri urâte îi reveniră în minte. Îngrozitor de urâte. 

- La naiba! exclamă iarăşi. 

Nu ştia ce altceva ar putea spune. 

— Socotesc că armata Uniunii înainta pe drumul acesta, se încruntă 
amarnic Treicopaci. Socotesc că se grăbeau. Socotesc că încercau să-l ia 
prin surprindere pe Bethod. 

— Se pare că n-au cercetat prea bine terenul, mârâi Tul Duru. Se pare 
că Bethod i-a prins pe picior greşit. 

— Poate că a fost ceaţă, a intervenit Copoiul, cum a fost astăzi. 

Treicopaci ridică din umeri: 

- Poate. Aşa e în perioada asta a anului. Oricum ar fi fost, 
mărşăluiau încolonaţi, obosiţi de drumul lung de peste zi. Bethod i-a 
atacat de acolo, de pe creastă. Mai întâi săgețile, ca să rupă rândurile, 
să-i împrăştie, apoi ţăranii, repezindu-se de pe înălțimi, urlând şi 
pregătiţi să-i ucidă. Socotesc că armata Uniunii s-a frânt repede. 

— Foarte repede, l-a aprobat Dow. 

— Şi apoi a urmat măcelul. I-au răsfirat pe drum. I-au blocat la râu. 
Nu prea au avut unde să fugă. Soldaţi care încercau să-şi scoată 
armurile, soldaţi care încercau să treacă înot râul cu armurile pe ei. 
Îmbulzindu-se şi căţărându-se unii pe alţii, cu ploaia de săgeți peste ei. 
Poate că unii au reuşit să ajungă până în pădurea de acolo, din vale, 
dar, cunoscându-l pe Bethod aşa cum îl cunosc, cred că avea nişte 
călăreţi ascunşi acolo, pregătiţi să lingă farfuria. 

- La naiba! a exclamat din nou Copoiul, simțindu-se foarte tulburat. 

I se întâmplase şi lui să se afle într-o asemenea retragere 
dezordonată, iar amintirea nu era deloc una plăcută. 

- Precis, ca împunsăturile de ac pe o broderie frumoasă, a continuat 
Treicopaci. Trebuie să-i recunoaştem calităţile ticălosului de Bethod. Se 
pricepe la ambuscade ca nimeni altul. 

— Adică înseamnă că s-a isprăvit, şefu'? întrebă Copoiul. A câştigat 
Bethod? 

Treicopaci clătină încet din cap: 

- Mai sunt mulţi oameni ai Sudului. Îngrozitor de mulţi. Majoritatea 
trăiesc dincolo de mare. Se spune că sunt atâţia pe meleagurile acelea, 
de nici nu-i poţi număra. Mai mulţi decât copacii din Nord. S-ar putea 
să dureze ceva vreme până vor ajunge aici, dar sigur vor veni. Acesta 
este doar începutul. 

Copoiul se uită la valea jilavă, la toţi bărbaţii morţi, ghemuiţi şi 
răşchiraţi şi contorsionaţi pe pământ, acum hrană pentru ciori. 

— Nici vorbă de vreun început pentru ei. 

Dow îşi răsuci limba şi scuipă cât de zgomotos era în stare. 

- I-au încercuit şi i-au măcelărit ca pe o turmă de oi! De o moarte ca 
asta vrei tu să ai parte, Treicopaci? Ei? Vrei să te dai de partea unora 
ca ăştia? Uniunea dracului! Oamenii ei habar n-au ce-i aia război! 

Treicopaci îl aprobă cu un semn din cap. 


— Inseamnă că va trebui să-i învăţăm. 


În faţa porţii era bulucită o mulţime uriaşă. Femei, numai piele şi os, 
cu înfăţişare înfometată. Copii, zdrenţăroşi şi murdari. Bărbaţi, bătrâni 
şi tineri, încovoiaţi sub greutatea baloţilor şi harnaşamentelor duse în 
spate. Unii aveau catâri, alţii trăgeau ei înşişi la căruțele pline cu tot 
felul de obiecte ce păreau total nefolositoare. Scaune din lemn, oale din 
cositor, unelte agricole. Alţii nu aveau absolut nimic la ei, în afară de 
nefericire şi sărăcie lucie. Copoiul îşi zise că dintr-astea se aflau din 
abundență prin partea locului. 

Umpleau drumul cu trupurile şi gunoaiele lor. Umpleau aerul cu 
rugăminţile şi amenințările lor. Copoiul simţea mirosul fricii lor, 
consistent ca supa deasă. Toţi fugeau de Bethod. 

Unii se îmbrânceau înainte, alţii se îmbrânceau înapoi, ici şi colo 
câte unul se prăvălea în noroi, cu toţii disperaţi să ajungă la poartă, ca 
şi cum ar fi fost ţâţa mamei. Pe deasupra mulţimii, Copoiul văzu 
vârfurile sclipitoare ale suliţelor şi auzi strigăte aspre, semn că acolo 
erau soldaţi care îi împiedicau pe oameni să intre în oraş. 

Se aplecă spre Treicopaci şi îi şopti: 

— Se pare că nu îi primesc nici pe cei din acelaşi neam. Ce te face să 
crezi că nouă o să ne dea drumul înăuntru, şefu'? 

— Au nevoie de noi, asta este realitatea. O să vorbim cu ei şi o să 
vedem ce-o să fie. Sau ai o idee mai bună? 

— Să mergem acasă şi să nu ne băgăm în povestea asta, murmură 
Copoiul ca pentru sine, urmându-l, totuşi, pe Treicopaci în mijlocul 
mulţimii. 

Când înaintară, toţi oamenii Sudului se holbară la ei cu gurile 
căscate. O fetiţă din gloată îl privi pe Copoi cu ochi mari, strângând la 
piept o zdreanţă veche. Copoiul încercă să-i zâmbească, însă trecuse 
prea multă vreme de când nu avusese de-a face decât cu oameni duri şi 
cu metale dure, aşa că nu-i ieşi prea bine. Fetiţa urlă şi o zbughi de 
acolo, nefiind singura care se speriase. Când îi văzură pe Treicopaci şi 
pe Copoi, oamenii s-au dat la o parte, făcându-le loc. Nu scoteau nicio 
şoaptă, iar atitudinea lor manifesta prudenţă, chiar dacă luptătorii îşi 
lăsaseră armele la camarazii lor. 

Reuşiră să ajungă cu bine la poartă, îmbrâncind, ocazional, câte un 
sărăntoc, doar ca să-l dea la o parte din calea lor. Acum Copoiul zări şi 
soldaţii, doisprezece, identici, aliniaţi de cealaltă parte a porţii. Rareori 
i se întâmplase să vadă armuri atât de grele ca cele ale acestor soldaţi, 
acoperiţi în plăci metalice din cap până în picioare, plăci lustruite de-ţi 
luau ochii. Aveau şi coifuri şi stăteau neclintiţi ca nişte pilaştri. Se 
întrebă cum te-ai putea lupta cu cineva astfel echipat, în cazul că ar fi 
trebuit s-o faci. Nu-şi putea închipui că o săgeată ar putea face mare 
brânză, nici măcar o sabie, în cazul în care nu ai fi avut noroc să 
nimereşti chiar la articulaţie. 


— i-ar trebui un târnăcop pentru ăştia. 

— Ce? şuieră Treicopaci. 

— Nimic. 

Era limpede că aveau păreri diferite despre ce anume presupunea 
lupta de partea Uniunii. Dacă războaiele ar fi câştigate de băieţii buni, 
Bethod ar fi fost deja pus pe fugă. Păcat că nu se întâmpla aşa şi în 
viaţa reală. 

Căpetenia stătea în mijlocul lor, la o măsuţă pe care se vedeau nişte 
bucăţi de hârtie, iar acesta era cel mai ciudat din tot grupul. Purta un 
soi de haină de un roşu strălucitor. Şi Copoiul îşi spuse că era un 
material tare curios pentru îmbrăcămintea unui conducător. L-ai fi 
putut nimeri cu o săgeată destul de uşor. Şi era şi mult prea tânăr 
pentru misiunea asta şi toate cele. Imberb şi totodată teribil de plin de 
sine. 

Cu el se certa un bărbat masiv cu haine murdare. Copoiul şi-a ciulit 
urechile, încercând să înţeleagă limbajul Unioniştilor: 

— Am cinci copii acolo, spunea fermierul, şi nimic de-ale gurii. Ce ne 
îndemni să facem? 

Interveni şi un bătrân: 

— Sunt prieten apropiat al Lordului Guvernator. Vă cer să mă lăsaţi 
să intru în... 

Tânărul nu-i lăsă să-şi isprăvească vorba: 

— Nu-mi pasă nici cât negru sub unghie cu cine eşti prieten şi nu-mi 
pasă nici dacă ai o sută de copii! Oraşul Ostenhorm este plin. Lordul 
Mareşal Burr a decretat ca numai două sute de refugiaţi să fie admişi 
pe zi şi am atins deja această limită de dimineaţă. Vă sugerez să vă 
întoarceţi mâine. Devreme. 

Cei doi nu se mişcară din loc, privindu-l cu ochi bulbucaţi: 

— Limită? mârâi fermierul. 

- Dar Lordul Guvernator... 

- Afurisiţi să fiţi! explodă flăcăiaşul lovind nervos masa. Îndrăzniţi 
numai să mă mai bateţi la cap! Că atunci chiar o să vă dau drumul 
înăuntru! O să vă arestez şi o să vă spânzur ca pe nişte trădători! 

Cei doi se potoliră brusc şi se retraseră la iuţeală. Copoiul începu să 
creadă că şi el ar cam trebui să facă acelaşi lucru, dar Treicopaci se 
îndrepta deja spre măsuţă. Tânărul le aruncă o căutătură încruntată, de 
parcă ar fi duhnit mai rău decât două moviliţe de baligă proaspătă. Pe 
Copoi nu l-ar fi deranjat prea mult atitudinea lui, dacă nu s-ar fi spălat 
chiar în dimineaţa respectivă pentru acea întâlnire. De luni bune nu 
mai fusese atât de curat. 

-Ce mama dracului vreţi? N-avem nevoie nici de spioni, nici de 
cerşetori! 

- Bine, spuse Treicopaci cu calm şi răbdare. Nici nu suntem aşa 
ceva. Numele meu este Rudd Treicopaci. Acesta de lângă mine este 
Copoiul. Am venit să vorbim cu cel care se află la conducere. Am venit 


ca să ne punem la dispoziţia Regelui vostru. 

- Să vă puneţi la dispoziţie? Flăcăul începu să zâmbească. Defel un 
zâmbet amabil. Zici că îl cheamă Copoi? Ce nume interesant! Nu-mi 
pot imagina cum de l-a căpătat. 

Îşi îngădui un chicotit la auzul propriei dovezi de ironie, iar Copoiul 
auzi râsetele înfundate ale celorlalţi. O adevărată clică de dobitoci, îşi 
spuse, împopoţonaţi în hainele lor sofisticate şi în armurile lor 
strălucitoare. O adevărată clică de dobitoci, însă nu ar fi avut nimic de 
câştigat dacă le-ar fi spus ce crede despre ei. Bine că nu l-au luat pe 
Dow cu ei. Probabil că l-ar fi despicat pe burtă pe prostul acesta şi 
atunci ar fi fost toţi trei omorâţi. 

Tânărul se aplecă spre ei şi le spuse foarte rar, ca şi cum ar fi vorbit 
unor copii: 

— Oamenii Nordului nu au voie în oraş dacă nu au autorizaţie 
specială. 

De parcă nu ar fi fost destul de special faptul că Bethod le încălca 
hotarele, le măcelărea armatele, le târa meleagurile în război. 
Treicopaci nu se lăsă intimidat şi insistă, dar Copoiului i se părea că 
era ca şi cum s-ar fi încăpățânat să are cu plugul un teren bolovănos, 
fireşte. 

— Nu cerem prea multe. Doar mâncare şi un loc unde să dormim. 
Suntem cinci, fiecare este un Om Vestit, Om Ales, cu toţii suntem 
veterani. 

— Maiestatea Sa are suficienţi soldaţi. Totuşi, am cam avea nevoie de 
nişte catâri. Poate aţi dori să ne căraţi proviziile? 

Treicopaci era recunoscut pentru răbdarea lui, dar şi ea avea o 
limită şi Copoiul îşi zise că limita aceea este periculos de aproape şi că 
puţoiul ăsta habar nu are că se joacă cu focul. Nu era de joacă cu el, cu 
Rudd Treicopaci. Acolo de unde veneau numele lui era cunoscut. Era 
un nume care-i băga pe oameni în sperieţi sau le insufla curaj, depinde 
de tabăra în care se aflau. Răbdarea lui avea o limită, fireşte, doar că 
încă nu ajunseseră până acolo. Din fericire pentru toţi cei de faţă. 

— Catâri, zici? mârâi Treicopaci. Catârii lovesc cu copitele. Ai grijă să 
nu-ţi dea capul jos de pe umeri, băieţaş. 

Şi se întoarse şi se îndepărtă cu paşi mari, pe drumul pe care 
veniseră, printre oamenii speriaţi care le făceau loc şi se îmbulzeau iar 
în urma lor, toţi strigându-şi ofurile, cerând soldaţilor să-i primească, 
să nu-i lase afară, în frig. 

-Nu au fost chiar vorbele de bun venit la care ne-am aşteptat, 
murmură Copoiul. 

Treicopaci nu-i răspunse, văzându-şi de drum, cu capul plecat. 

— Ce facem acum, şefu'? 

Bătrânul lui prieten îi aruncă o privire fioroasă peste umăr. 

— Mă cunoşti. Crezi că am să accept răspunsul ăsta blestemat? 

Cumva, Copoiului nu-i venea să creadă că-l va accepta. 


Planuri bine întocmite 


Era frig în sala Lordului Guvernator al Engliei. Pereţii înalţi erau 
acoperiţi cu tencuială simplă, rece; podeaua vastă era pardosită cu dale 
reci de piatră, în căminul căscat ca o gură de căpcăun nu era decât 
cenuşă rece. Singurul element decorativ era o tapiserie imensă, 
atârnând într-un singur cui, cu soarele Uniunii brodat pe ea, alături de 
cele două ciocane încrucişate ale Engliei în centru. 

Lordul Guvernator Meed zăcea prăvălit într-un scaun incomod, în 
fața unei mese uriaşe şi goale, privind în gol, cu mâna dreaptă 
trândăvind pe piciorul pocalului cu vin. Obrajii palizi şi scofâlciţi, 
straiele de ceremonie boţite şi pătate, părul rar şi alb nepieptănat. 
Născut şi crescut în Englia, maiorul West auzise spunându-se despre 
Meed că ar fi fost un conducător puternic, o prezenţă impozantă, un 
campion neobosit al acestei provincii şi al cetăţenilor ei. Acum era doar 
o umbră de om, strivit de greutatea colanului specific rangului, la fel 
de găunos şi rece ca şi căminul. 

Se prea poate ca temperatura să fi fost de gheaţă, însă atmosfera 
care domnea acolo era şi mai glacială încă. Lordul Mareşal Burr stătea 
în mijlocul încăperii, bine înfipt pe picioarele-i crăcănate, cu mâinile 
încleştate la spate atât de strâns, că i se albiseră încheieturile. Maiorul 
West stătea lângă el, ţeapăn de parcă ar fi înghiţit un băț, cu capul 
plecat, blestemându-se în gând pentru că îşi dăduse jos haina. Aici era 
mai frig decât afară, dacă aşa ceva era posibil, iar afară vremea era 
mult prea cumplită chiar şi pentru o zi de toamnă. 

— Vrei nişte vin, Lord Mareşal? murmură Meed fără să-şi ridice ochii. 

În sala uriaşă, vocea îi tremură slab şi subţire. Lui West i se păru că 
vede aburi ieşindu-i din gură. 

— Nu, Alteța Voastră. Nu vreau. 

Burr se încrunta. Din câte îşi putea da seama West, se încruntase 
întruna în ultima lună sau două. Parcă nu ar mai fi avut nicio altă 
expresie. O încruntătură pentru speranţă, o încruntătură pentru 
satisfacţie, o încruntătură pentru mirare. Cea de acum era încruntătura 
pentru furie teribilă. Speriat, West îşi schimbă greutatea de pe un 
picior amorţit pe celălalt, încercând să-şi pună sângele în mişcare, 
dorindu-şi să se afle oriunde în altă parte. 

— Dar tu, maior West? şopti Lordul Guvernator. Tu vrei nişte vin? 

West deschise gura să refuze, dar Burr i-o luă înainte. 

— Ce s-a întâmplat? bubui el, vorbele-i grele scrijelind pereţii reci, 
stârnind ecouri printre grinzile îngheţate. 

— Ce s-a întâmplat? 

Lordul Guvernator se cutremură şi îşi întoarse spre Burr ochii duşi în 


fundul capului ca şi cum atunci l-ar fi văzut pentru prima oară. 

- Mi-am pierdut fiii. 

Înşfăcă pocalul cu mâna-i tremurândă şi îl goli dintr-o înghiţitură. 

West observă cum Mareșalul Burr îşi încleştează şi mai tare mâinile 
la spate. 

— Regret pierderea pe care ai suferit-o, Alteță, dar m-am referit la 
situaţia de ansamblu. M-am referit la Fântâna Neagră. 

Simpla menționare a locului îl făcu pe Meed să tresară. 

— A fost o luptă. 

— A fost un măcel! lătră Burr. Ce explicaţie ai? Nu ai primit ordinele 
Regelui? Să strângi cât de mulţi oameni poţi, să-ţi armezi fortificațiile, 
să aştepţi întăriri? În niciun caz să nu te avânţi în luptă cu Bethod! 

— Ordinele Regelui? îşi încreţi Lordul Guvernator buzele. Vrei să spui 
ordinele Consiliului Închis? Le-am primit. Le-am citit. Le-am cercetat 
îndelung. 

— Şi apoi? 

— Le-am făcut bucăţi. 

West îl auzi pe Lordul Mareşal cum respiră greu pe nas. 

— Le-ai... făcut... bucăţi? 

- Vreme de o sută de ani, eu şi familia mea am guvernat Englia. Nu 
era nimic aici când am sosit noi. 

Meed îşi ridică mândru bărbia şi îşi umflă pieptul. 

-Am  îmblânzit sălbăticia. Am defrişat pădurile şi am făcut 
drumurile şi am construit fermele şi minele şi oraşele care au îmbogăţit 
întreaga Uniune! 

Ochii bătrânului se luminaseră considerabil. Părea mai înalt, mai 
îndrăzneţ, mai puternic. 

-La mine caută mai întâi protecţie oamenii acestor meleaguri şi 
abia apoi se uită dincolo de mare! Cum era să îngădui acestor oameni 
ai Nordului, acestor barbari, acestor animale să-mi invadeze ţinutul, iar 
eu să stau cu mâinile în sân? Să-i las să distrugă măreaţa operă a 
străbunilor mei? Să jefuiască, şi să pârjolească, şi să violeze, şi să ucidă 
după pofta inimii? Iar eu să stau ascuns în spatele zidurilor în vreme ce 
ei trec Englia prin foc şi sabie? Nu, Mareşale Burr! Nu eu! Am strâns 
toţi oamenii, şi i-am înarmat, şi i-am trimis la luptă cu sălbaticii, şi cei 
trei fii ai mei au fost în fruntea lor. Ce altceva să fi făcut? 

- Să te fi supus afurisitelor de ordine! zbieră Burr cât îl ţineau 
plămânii. 

West tresări violent, ecourile asurzitoare răsunându-i în urechi. 

Meed zvâcni, apoi căscă gura, apoi începură să-i tremure buzele. 
Ochii bătrânului se umplură de lacrimi, iar trupul lui se ofili la loc. 

- Mi-am pierdut fiii, şopti el privind la podeaua rece. Mi-am pierdut 
fiii. 

-Îmi pare rău de fiii tăi şi de toţi cei care şi-au pierdut viaţa, dar 
nu-mi pare rău de tine. Doar tu singur eşti de vină pentru ce ţi se 


întâmplă. 

Burr tresări, apoi înghiţi greu şi îşi frecă stomacul. Se îndreptă încet 
spre fereastră şi se uită la oraşul rece şi cenuşiu. 

— Ţi-ai irosit toate forţele, iar acum sunt obligat să mi le slăbesc şi eu 
pe ale mele, ca să-ţi populez cu soldaţi oraşele şi fortărețele. Îi vei 
transfera sub comanda mea pe cei care au supravieţuit la Fântâna 
Neagră, atâţia câţi mai sunt, şi pe toţi civilii care au arme şi ştiu să 
lupte. Vom avea nevoie de fiecare om. 

-Şi cu mine ce o să fie? murmură Meed. Îndrăznesc să spun că 
javrele alea din Consiliul Închis urlă însetate de sânge. 

- Lasă-le să urle. De tine am nevoie aici. Dinspre Sud vin refugiații, 
fug din faţa lui Bethod, sau de frica lui. Te-ai mai uitat în ultima vreme 
pe fereastră? Ostenhorm e plin ochi cu refugiaţi. Şi mai sunt mii afară, 
în jurul zidurilor, şi acesta este doar începutul. Vei avea grijă de ei şi le 
vei asigura evacuarea spre Midderland. Vreme de treizeci de ani 
poporul tău a avut nevoie de tine ca să-l aperi. Are nevoie de tine în 
continuare. 

Burr se întoarse în încăpere. 

— Vei da maiorului West o listă cu unităţile care încă mai sunt în 
stare de luptă. Iar în ceea ce-i priveşte pe refugiaţi, aceştia au nevoie 
de hrană, de haine şi de adăpost. Trebuie să începi de îndată pregătirile 
pentru evacuarea lor. 

— De îndată, şopti Meed. De îndată, fireşte. 

De sub sprâncenele-i groase Burr îi aruncă lui West o privire 
pătrunzătoare, trase adânc aer în piept şi se îndreptă cu paşi mari şi 
apăsaţi spre uşă. West privi peste umăr. Lordul Guvernator al Engliei 
rămăsese cocârjat în scaun, în sala lui goală şi îngheţată, cu capul în 
mâini. 


— Aici este Englia, spuse West, arătând pe harta cea mare. 

Se întoarse şi privi la cei adunaţi în încăpere. Prea puţini dădeau 
semne că i-ar fi interesat cât de cât ce avea de spus. Deloc surprinzător, 
însă tot îi aducea gust de fiere în gură. 

Generalul Kroy stătea pe partea dreaptă a mesei lungi, drept şi 
nemişcat în scaun. Înalt, numai piele şi os, extenuat, cu părul cărunt 
tuns scurt în jurul ţestei sale ascuţite, cu uniforma neagră simplă şi 
imaculată. Subordonaţii lui erau tunşi, bărbieriţi, dichisiţi şi posaci ca 
un grup de bocitoare la priveghi. În stânga, pe partea opusă, se tolănise 
generalul Poulder, cu faţa rotundă, roşcovan, înzestrat cu o mustață 
formidabilă. Gulerul uriaş, ţeapăn de atâtea broderii cu fir de aur, îi 
ajungea până aproape de urechile-i mari şi rozalii. Cei din suită şedeau 
încălecaţi pe scaune, cu uniformele stacojii împopoţonate cu panglici, 
cu nasturii de la gât descheiaţi neglijent, cu stropi de noroi de pe drum 
purtaţi fălos, ca şi cum ar fi fost nişte medalii. 

Pentru Kroy şi ai lui, războiul însemna curăţenie, spirit de sacrificiu 


şi respectare strictă a regulilor. Pentru tabăra lui Poulder era o 
chestiune de extravaganţă, ostentaţie şi coafură aranjată cu grijă. Cele 
două grupuri îşi aruncau priviri duşmănoase peste masă, priviri pline 
de dispreţ arogant, de parcă doar ei ar fi deţinut tainele milităriei, iar 
ceilalţi, indiferent cât ar fi încercat, nu vor fi niciodată altceva decât un 
impediment. 

Pe West ambele grupări îl stinghereau îndeajuns de mult, dar 
niciuna ca a treia suită, aşezată la capătul mesei. Conducătorul acesteia 
era nimeni altul decât moştenitorul tronului, Prinţul Ladisla în carne şi 
oase. Nu se putea spune că purta o uniformă, ci mai degrabă un soi de 
halat din purpură cu epoleţi. Cămaşă de noapte cu motive militare. 
Numai dantela de la manşete ar fi fost suficientă pentru o faţă de masă 
de dimensiuni normale. Iar gătelile tovarăşilor lui erau doar cu puţin 
mai prejos. Unii dintre cei mai bogaţi, cei mai frumoşi, cei mai 
eleganţi, cei mai nefolositori tineri din întreaga Uniune stăteau tolăniţi 
pe scaune în jurul Prințului. Dacă măreţia omului ar fi stabilită după 
dimensiunile pălăriei sale, atunci nimeni nu i-ar fi întrecut. 

Cu un nod neplăcut în gât, West se întoarse iar la hartă. Ştia ce are 
de spus, trebuia doar să rostească cuvintele cât de clar posibil şi apoi să 
se aşeze. Nu conta că unii dintre cei mai importanţi bărbaţi din armată 
se aflau în spatele lui. Fără să-l mai pună la socoteală pe moştenitorul 
tronului. Bărbaţi despre care West ştia sigur că îl dispreţuiesc. Că îl 
urăsc din cauza funcţiei sale înalte în pofida originii sale umile. Din 
cauză că îşi câştigase de drept această poziţie. 

— Aici este Englia, repetă West cu o voce care spera să dea senzaţia 
unui calm autoritar. Râul Cumnur, continuă, iar vârful băţului trasă 
linia sinuoasă şi albastră a cursului de apă, împarte provincia în două. 
Regiunea din sud este mult mai mică, dar aici se află cea mai mare 
parte a populaţiei şi aproape toate oraşele importante, inclusiv 
capitala, Ostenhorm. Drumurile de aici sunt acceptabile, iar ţinutul este 
relativ accesibil. Din câte ştim, oamenii Nordului încă nu au traversat 
râul. 

West auzi un căscat sonor din spatele său, desluşit chiar de la 
celălalt capăt al mesei. Simţi un junghi de furie neaşteptată şi se 
întoarse brusc cu faţa la publicul său. Măcar acum se părea că Prinţul 
Ladisla îl asculta cu atenţie. Vinovatul era unul dintre oamenii săi, 
tânărul Lord Smund, bărbat cu o descendență ireproşabilă, o avere 
imensă, puţin peste douăzeci de ani, şi înzestrat cu toate talentele unui 
copil precoce de zece ani. Stătea răscrăcărat pe scaun, holbându-se în 
gol, cu gura căscată larg. 

West avu nevoie de toată stăpânirea de sine ca să nu sară peste masă 
şi să se apuce să-l cotonogească cu băţul folosit ca indicator. 

- Te plictisesc, cumva? şuieră el. 

Smund păru sincer surprins să se afle în centrul atenţiei. Se uită şi la 
stânga, şi la dreapta, de parcă West s-ar fi adresat vreunuia dintre 


prietenii lui. 

— Cine, eu? Nu, nu, domnule maior West, absolut deloc. Să mă 
plictiseşti? Nici vorbă! Râul Cumnur împarte provincia în două şi aşa 
mai departe. Palpitantă poveste! Teribil de palpitantă! Dar îmi cer 
scuze. Am avut o noapte lungă azi-noapte, înţelegi? 

West nu se îndoia câtuşi de puţin. O noapte lungă petrecută bând şi 
făcând pe nebunul împreună cu ceilalţi paraziți din alaiul Prințului, 
care a dus la irosirea timpului tuturor celorlalţi în dimineaţa aceasta. 
Sigur, oamenii lui Kroy erau pedanţi, iar oamenii lui Poulder, aroganţi, 
dar măcar erau ostaşi. Oamenii Prințului nu aveau absolut niciun 
talent, din câte îşi putea da seama West, în afară de a-l scoate pe el din 
sărite, fireşte. Erau experţi în domeniul ăsta. Aproape că scrâşnea din 
dinţi de furie sugrumată când reveni la hartă. 

— Zona de nord a provinciei este o altă poveste, mârâi el. O întindere 
ostilă de păduri dese, mlaştini şi piscuri abrupte, prea puţin populată. 
Sunt acolo mine, exploatări forestiere, sate, precum şi câteva colonii de 
deţinuţi aflate în subordinea Inchiziției, dar toate acestea sunt 
răspândite pe o suprafaţă foarte mare. Există doar două drumuri pe 
care abia ar putea trece grupuri mari de oameni şi de provizii, cu atât 
mai mult cu cât se apropie iarna. 

Indicatorul urmări liniile punctate care treceau de la nord la sud 
prin zonele împădurite. 

— Drumul de vest merge aproape de munţi, făcând legătura între 
comunităţile de mineri. Cel estic urmăreşte, mai mult sau mai puţin, 
linia coastei. Ele se întâlnesc la fortăreaţa Dunbrec, pe Şuvoiul Alb, 
care este graniţa de nord a Engliei. După cum ştim cu toţii, această 
fortăreață a căzut deja în mâinile dușmanului. 

West se îndepărtă de hartă şi se aşeză încercând să respire calm şi 
fără grabă, să îşi reprime accesul de mânie şi să alunge durerea de cap 
care-i pulsa deja în spatele ochilor. 

— Mulţumesc, domnule maior West, spuse Burr ridicându-se în 
picioare ca să se adreseze adunării. 

Încăperea foşni şi se agită, abia acum trezindu-se la viaţă. Lordul 
Mareşal se plimbă cu paşi mari prin faţa hărţii, adunându-şi gândurile. 
Apoi indică un punct situat mult la nord de Cumnur. 

- Satul Fântâna Neagră. Aşezare întru nimic ieşită din comun, la 
aproximativ cincisprezece kilometri distanţă de drumul de coastă. 
Puțin mai mult decât o adunătură sărăcăcioasă de case. Complet pustie 
acum. Nici măcar nu este marcată pe hartă. Un locşor nevrednic de 
atenţia nimănui. Desigur, cu excepţia faptului că este locul unde de 
curând trupele noastre au fost masacrate de oamenii Nordului. 

- Amărâţii de englandieri, murmură cineva. 

— Ar fi trebuit să ne aştepte, se umflă în pene Poulder cu un zâmbet 
superior pe buze. 

— Bineînţeles că aşa ar fi trebuit, se răsti Burr. Dar au avut încredere 


în forțele lor şi de ce să nu fi avut? Câteva mii de oameni, bine 
înarmaţi, ajutaţi de cavalerie. Majoritatea erau soldaţi de meserie. Nu 
de aceeaşi calitate ca şi cei din Oastea Regelui, dar căliţi şi 
experimentați şi hotărâți. Ai fi crezut că sunt cu mult peste brutele alea 
primitive. 

- Totuşi, s-au luptat cu dârzenie, îl întrerupse Prinţul Ladisla, nu-i 
aşa, Mareşale Burr? 

Burr îi aruncă o căutătură aspră pe deasupra mesei. 

-O luptă dârză este o luptă câştigată, Înălţimea Voastră. Au fost 
măcelăriți. Au scăpat numai cei cu cai buni şi noroc chior. În plus faţă 
de regretabila irosire a efectivelor, s-au pierdut şi echipamente, şi 
provizii. Cantități însemnate din fiecare cu care acum duşmanul nostru 
este mai bogat. Însă poate cel mai grav lucru este acela că înfrângerea 
a stârnit panică în rândurile populaţiei. Drumurile de care va depinde 
armata noastră sunt pline de refugiaţi convinşi că din clipă în clipă 
Bethod le va ataca fermele, satele, casele. Este un dezastru cumplit, 
bineînţeles. Poate cel mai devastator suferit de Uniune în istoria 
recentă. Dar dezastrele nu sunt lipsite de învăţăminte. 

Lordul Mareşal îşi sprijini cu fermitate mâinile mari pe masă şi se 
aplecă spre ceilalţi: 

— Acest Bethod este prudent, inteligent şi neîndurător. Are mulţi 
călăreţi, pedestraşi şi arcaşi şi ştie să-i organizeze destul de eficient. 
Are iscoade excelente, iar forțele lui sunt extrem de mobile, probabil 
chiar mai mult decât ale noastre, mai ales pe un teren dificil ca şi acela 
cu care ne vom confrunta în regiunea de nord a provinciei. A întins o 
cursă englandierilor, iar ei au căzut în ea. Nu trebuie să ni se întâmple 
acelaşi lucru. 

Generalul Kroy scoase un hohot de râs fără umor, ca un fornăit de 
cal. 

— Asta înseamnă că ar trebui să ne temem de barbarii ăştia, Lord 
Mareşal? Asta ne sfătuieşti? 

— Cum sună vorbele lui Stolicus, generale Kroy? „Să nu te temi 
niciodată de duşmanul tău, dar să îl respecţi întotdeauna.” Cred că 
acesta ar fi sfatul meu, dacă ar fi să vă dau unul, se încruntă Burr peste 
masă. Dar eu nu dau sfaturi, dau ordine. 

Kroy îşi reprimă un spasm de nemulţumire la auzul observaţiei 
severe, dar măcar îşi ţinu gura. Pentru moment. West ştia că nu va 
tăcea multă vreme. N-o făcea niciodată. 

— Trebuie să dăm dovadă de prudenţă, continuă Burr adresându-se 
acum întregii încăperi, dar tot suntem în avantaj. Avem la dispoziţie 
douăsprezece regimente din Oastea Regelui, cel puţin tot atâţia soldaţi 
câţi nobili avem sub arme, plus câţiva englandieri care au reuşit să 
evite carnagiul de la Fântâna Neagră. După informaţiile pe care le 
deţin, cred că proporţia este de cinci la unu, poate chiar mai mult, în 
favoarea noastră. Avem avantajul echipamentelor, avantajul tacticii, 


avantajul organizării. Se pare că oamenii Nordului ştiu asta. În ciuda 
victoriilor lor, au rămas la nord de Cumnur, mulţumindu-se doar să 
jefuiască ţinuturile din jur şi să organizeze atacuri sporadice. Nu par 
deloc doritori să traverseze râul şi să rişte o confruntare deschisă cu 
noi. 

— Laşi ticăloşi ce sunt, nici nu prea poţi să-i condamni, cotcodăci 
Poulder în murmurul aprobator al oamenilor săi. Probabil că acum 
chiar le pare rău că au trecut hotarul. 

— Poate, murmură Burr. În orice caz, realitatea este că ei nu vin la 
noi, aşa că trebuie să trecem râul şi să-i vânăm. Prin urmare, corpul 
principal al armatei noastre se va împărţi în două; aripa stângă se va 
afla sub conducerea generalului Kroy, iar cea dreaptă sub generalul 
Poulder. 

Cei doi se priviră cu ostilitate profundă. 

- Vom urca pe drumul de est din tabăra noastră de aici, de la 
Ostenhorm, ne vom desfăşura dincolo de râul Cumnur, cu speranţa că 
vom localiza armata lui Bethod şi vom reuşi să o atragem într-o bătălie 
decisivă. 

-Cu tot respectul, îl întrerupse generalul Kroy pe un ton care 
dovedea că respectul era doar o vorbă în vânt, nu ar fi mai bine să 
trimitem o jumătate din trupe pe drumul de vest? 

— Vestul nu are nimic altceva decât minereu de fier, singurul lucru 
de care nu duc lipsă oamenii Nordului. Drumul de lângă coastă le oferă 
prăzi mult mai bogate şi este şi mai aproape de rutele lor de 
aprovizionare şi de retragere. În plus, nu doresc ca forţele noastre să fie 
prea risipite. Deocamdată doar presupunem care este puterea lui 
Bethod, nu o cunoaştem cu exactitate. Dacă îl putem atrage în luptă, 
vreau să fim în stare să ne adunăm repede trupele şi să-l nimicim. 

— Dar, Lord Mareşal! exclamă Kroy cu aerul cuiva care se adresează 
unui părinte senil care, o, vai, încă deţine conducerea afacerii de 
familie. Cu siguranţă că nu ar trebui să lăsăm drumul din vest 
nesupravegheat? 

- Ajungem şi la problema asta, mârâi Burr întorcându-se la hartă. 
Un al treilea detaşament, condus de Prinţul Moştenitor Ladisla, îşi va 
stabili poziţia în spatele Cumnurului şi va sta cu ochii pe drumul 
dinspre vest. Misiunea lor va fi aceea de a se încredința că oamenii 
Nordului nu se vor strecura în spatele nostru. Îşi vor păstra poziţia 
acolo, la sud de râu, în vreme ce corpul nostru principal se va împărţi 
în două şi îl va scoate din ascunzătoare pe duşman. 

- Desigur, Lord Mareşal. 

Kroy se lăsă pe spate în scaun, cu o atitudine care sugera că nici nu 
se aştepta la un alt răspuns, dar că trebuia, oricum, să încerce, pentru 
binele tuturor, în vreme ce ofiţerii lui îşi manifestau dezaprobarea 
țţâţâind şi cloncănind din buze. 

-Mie mi se pare un plan excelent, anunţă Poulder cu căldură, 


zâmbindu-i cu superioritate lui Kroy. Mă declar întru totul pentru, Lord 
Mareşal. Sunt la dispoziţia ta pentru orice misiune. Oamenii mei vor fi 
gata de drum în zece zile. 

Subordonaţii săi încuviinţară cu un gest din cap şi cu un şuvoi de 
murmure. 

- Cinci ar fi mai bine, spuse Burr. 

Obrajii dolofani ai lui Poulder zvâcniră trădându-i iritarea, dar reuşi 
să se stăpânească: 

— Atunci, cinci să fie, Lord Mareşal. 

Însă, de această dată, fu rândul lui Kroy să-l privească cu dispreţ. 

În tot acest timp, Prinţul Moştenitor Ladisla privea harta, iar chipul 
său bine pudrat căpătase o expresie nedumerită. 

— Lord Mareşal Burr, începu el încet, detaşamentul meu trebuie să 
înainteze pe drumul din vest spre râu, corect? 

- Aşa este, Înălţimea Voastră. 

— Dar nu trebuie să trecem dincolo de el? 

— Nu trebuie, Alteța Voastră. 

— Atunci, rolul nostru ar fi, se uită el chiorâş la Burr, cu o mină 
rănită întipărită pe faţă, unul pur defensiv? 

- Într-adevăr. Pur defensiv. 

Ladisla se încruntă. 

— Pare o sarcină mult prea uşoară şi înjositoare. 

Caraghioşii săi companioni se foiră în scaune şi mârâiră 
manifestându-şi nemulţumirea faţă de această misiune, mult sub 
aptitudinile lor. 

— O sarcină mult prea uşoară? Iertaţi-mă, Alteța Voastră, dar nu este 
aşa! Englia este o ţară întinsă şi foarte complicată. Oamenii Nordului 
ne pot scăpa, şi, dacă aşa ceva se întâmplă, atunci totul va depinde de 
voi. Va fi misiunea voastră să împiedicaţi duşmanul să traverseze râul 
şi să ne amenințe rutele de aprovizionare sau, mai rău încă, să se 
îndrepte chiar spre Ostenhorm. 

Burr se înclină spre Prinţ, privindu-l fix şi gesticulând autoritar cu 
pumnul ridicat. 

- Veţi fi stânca noastră, sprijinul nostru, temelia noastră! Veţi fi 
balamaua pe care se mişcă poarta, poarta care se va închide în nasul 
acestor invadatori, alungându-i din Englia pentru totdeauna! 

West era impresionat. Misiunea Prințului era, într-adevăr, una 
ridicolă, dar vorbele Lordului Mareşal ar fi putut să facă şi curăţarea 
latrinelor să pară o activitate nobilă. 

— Excelent! exclamă Ladisla, bâţâindu-se entuziasmat, cu pana de la 
pălărie legănându-se la rândul ei. Balamaua, fireşte! Nemaipomenit! 

— Atunci, domnilor, dacă nu mai sunt şi alte întrebări, să purcedem 
la treabă. 

Burr privi feţele ursuze strânse în semicerc înaintea lui. Nu vorbi 


nimeni. 

— Sunteţi liberi. 

Oamenii lui Kroy şi cei ai lui Poulder schimbară priviri îngheţate 
grăbindu-se să fie primii care părăsesc încăperea. Până şi cei doi mari 
generali se îmbrânciră niţeluş în pragul uşii, mai mult decât suficient 
de larg pentru a le permite accesul amândurora, niciunul nedorind să 
se întoarcă cu spatele la celălalt sau să iasă al doilea. Odată ajunşi pe 
coridor, se zbârliră unul la celălalt. 

— Generale Kroy, rosti Poulder pe un ton batjocoritor, cu un semn 
trufaş al capului. 

- Generale Poulder, şuieră Kroy, netezindu-şi uniforma impecabilă. 

Apoi se îndepărtară ţanţoşi în direcţii opuse. 

După ce ultimii dintre companionii Prințului Ladisla ieşiră agale 
contrazicându-se zgomotos pe tema celei mai luxoase armuri, se ridică 
şi West ca să plece. Avea o mie de treburi de rezolvat şi nu avea nimic 
de câştigat dacă întârzia. Însă, înainte de a ajunge la ușă, Lordul 
Mareşal Burr începu să-i vorbească: 

- Deci asta-i oastea noastră, West, ce părere ai? Pe onoarea mea, 
uneori parcă sunt tatăl unor fii mult prea năbădăioşi şi fără nevastă 
care să mă ajute cu ei. Poulder, Kroy, Ladisla, clătină el din cap. Cei 
trei comandanţi ai mei! Mi se pare că fiecare dintre ei are drept unic 
scop în viaţă propria-i măreție. În toată Uniunea nu există alţi trei 
indivizi mai făloşi. E o minune şi că am reuşit să-i strângem în aceeaşi 
încăpere, mai spuse şi râgâi prelung. A dracului indigestie! 

West îşi stoarse creierii căutând ceva pozitiv: 

- Măcar generalul Poulder pare mai docil, domnule. 

Burr fornăi: 

— Pare, da, însă în el am încă şi mai puţină încredere decât am în 
Kroy, dacă se poate aşa ceva. Cel puţin Kroy este previzibil. Mă aştept 
ca el să mă irite şi să mă contrazică de fiecare dată. Dar în ceea ce-l 
priveşte pe Poulder, niciodată nu ştiu cum va reacţiona. Sigur, îşi pune 
rânjetul ăla afectat şi mă linguşeşte şi execută ordinele în cele mai mici 
detalii doar până în momentul în care întrezăreşte vreun avantaj 
personal şi atunci se întoarce împotriva mea cu de două ori mai multă 
ferocitate. Aşteaptă şi ai să vezi. E imposibil să-i mulţumeşti pe 
amândoi. 

Îşi miji ochii şi înghiţi greu şi îşi masă abdomenul. 

-Dar avem o şansă atâta vreme cât amândoi sunt la fel de 
nemulţumiţi. Unicul lucru pentru care ar trebui să fim recunoscători 
este că se detestă unul pe celălalt chiar mai mult decât mă detestă pe 
mine. 

Încruntătura lui Burr se adânci. 

- Erau înaintea mea pe lista pentru funcţia pe care o am acum. Vezi 
tu, generalul Poulder este prieten vechi şi apropiat al Arhilectorului. 


Kroy este vărul Marelui Judecător Moravia. Când postul Lordului 
Mareşal a devenit liber, Consiliul Închis nu a fost în stare să se decidă 
pe care dintre ei să-l aleagă. Şi, în cele din urmă, s-au oprit asupra 
mea, considerându-mă un compromis nefericit. Un mocofan de la ţară, 
West, ce zici? Asta reprezint eu pentru ei. Eficient, fără îndoială, dar 
tot mocofan. Şi îndrăznesc să spun că, dacă ar fi să moară mâine fie 
Kroy, fie Poulder, aş fi înlocuit cât ai bate din palme cu cel rămas în 
viaţă. E greu de imaginat o situaţie mai ridicolă pentru un Lord 
Mareşal, în cazul în care nu-l vâri în discuţie pe Prinţul Moştenitor. 

West se înfioră. Cum să transformi acest coşmar într-un avantaj? 

- Prințul Ladisla este... o persoană entuziastă? se aventură el. 

— Ce m-aş face fără optimismul tău? spuse Burr scoțând un hohot 
trist de râs. Entuziast? Trăieşte pe un tărâm al viselor! Toată viaţa a 
fost răsfăţat, menajat, i s-au făcut absolut toate poftele! Puştiul ăsta 
habar nu are ce înseamnă lumea reală! 

— Şi atunci, e bine să aibă comandă separată, domnule? 

Lordul Mareşal se frecă la ochi cu degetele dolofane. 

- Din nefericire, aşa trebuie. Membrii Consiliului Închis au fost cât 
se poate de insistenţi în această privinţă. Îi îngrijorează starea proastă 
de sănătate a regelui şi faptul că populaţia îl consideră pe moştenitorul 
tronului un măscărici şi un pierde-vară. Speră să avem parte de o mare 
victorie ca să-i atribuie Prințului toate meritele. Apoi îl vor expedia 
înapoi în Adua, încărcat cu farmecul misterios al unuia care a dovedit 
eroism pe câmpul de luptă, pregătit, astfel, să devină acel Rege pe care 
îl adoră ţăranii. 

Burr se opri şi îşi plecă ochii. 

— Am făcut tot ce am putut ca să-l feresc de necazuri pe Ladisla. L- 
am amplasat acolo unde cred că n-o să calce picior de om al Nordului 
şi, cu puţin noroc, chiar aşa se va întâmpla. Cu toate astea însă, lui 
Ladisla i s-ar putea cere să intre în luptă. De aceea am nevoie de cineva 
care să-i păzească spatele. Cineva cu experienţă. Cineva tot atât de 
tenace şi muncitor pe cât de molâi şi puturoşi sunt oamenii lui. Cineva 
care să-l împiedice să dea de necaz. 

Privi de sub sprâncenele stufoase. 

West simţi că îl ia cu ameţeală. 

— Eu? 

— Mă tem că da. Nu te-aş da pentru nimic în lume, dar Prinţul însuşi 
te-a cerut. 

- Pe mine, domnule? Dar nu sunt curtean! Nici măcar nu am sânge 
nobil! 

Burr fornăi iarăşi: 

-În afară de mine, Ladisla este probabil singurul din oştirea asta 
căruia nu-i pasă al cui fiu eşti. El este moştenitorul tronului! Nobili sau 
cerşetori, toţi îi suntem deopotrivă inferiori. 


— Dar de ce tocmai eu? 

— Pentru că eşti un luptător. Ai fost primul care a pătruns în Ulrioch. 
Ai avut parte de acţiune, din belşug, chiar. Ai reputaţie de luptător, 
West, iar Prinţul îşi doreşte şi el una. Acesta este motivul. 

Burr scoase o scrisoare din buzunar şi i-o înmână. 

— Poate că asta îţi va îndulci hapul. 

West rupse sigiliul, despături hârtia groasă şi parcurse cele câteva 
rânduri ordonat caligrafiate. După ce termină, le mai citi o dată, doar 
ca să fie sigur că a înţeles. Apoi îşi ridică ochii. 

- E o înaintare în grad. 

— Ştiu ce e. Eu am avut ideea. Poate că te vor lua mai în serios dacă 
vei avea încă o stea cusută la tunică. Sau poate că nu. Oricum, o meriţi. 

— Vă mulţumesc, domnule, îngăimă West. 

- Pentru ce? Pentru cea mai proastă slujbă din armată? 

Burr izbucni în râs şi îl lovi părinteşte pe umăr. 

— Cert este că o să-ţi simţim lipsa. Acum mă duc să inspectez primul 
regiment. Sunt de părere că un comandant are datoria să-şi arate 
chipul. Vrei să mă însoţeşti, domnule colonel? 


Începuse deja să ningă atunci când au ajuns la porţile oraşului. 
Fulgii mari se învolburau în vânt şi se topeau de îndată ce se depuneau 
pe drum, pe copaci, pe valtrapul calului lui West, pe armura gărzilor 
din spatele lor. 

- Ninge, bombăni Burr. A început să ningă. Nu-i prea devreme? 

— Mult prea devreme, domnule, dar este suficient de frig. 

West îşi luă o mână de pe frâie ca să-şi strângă mai bine haina pe 
lângă gât. 

- Mult mai frig decât ar trebui să fie în mod normal la sfârşitul 
toamnei. 

- Şi o să fie mult mai frig la nord de Cumnur, pot să jur. 

— Da, domnule, nici vorbă să se mai încălzească de-acum. 

— Ce zici, colonele, ne aşteaptă o iarnă aspră? 

— Se prea poate, domnule. 

Colonel? Colonelul West? Alăturarea celor două cuvinte încă i se 
părea stranie. Nici în vis nu îndrăznise să-şi închipuie că fiul unui om 
de rând ar ajunge vreodată atât de sus. El, mai puţin ca oricine. 

— O iarnă lungă şi aspră, rosti Burr pe un ton meditativ. Trebuie să îl 
prindem repede pe Bethod. Să-l prindem şi să isprăvim rapid cu toată 
povestea asta înainte de a muri îngheţaţi. 

Se încruntă la copacii care alunecau pe lângă ei, se încruntă la fulgii 
de zăpadă care se învolburau în jurul lor, se încruntă la West. 

— Drumuri proaste, teren prost, vreme proastă. Nu e chiar cea mai 
bună situaţie, colonele, ce părere ai? 

— Nu, domnule, răspunse posac West, fiind mai îngrijorat de propria- 


i situaţie. 

- Haide, putea fi mai rău. Acum ai să stai la adăpost la sud de râu, 
unde e cald şi bine. Probabil că n-o să vezi urmă de om al Nordului 
toată iarna. Şi am auzit că Prinţul şi ai lui se răsfață cu mâncăruri 
foarte gustoase. E mult mai bine decât să mergi de colo-colo ţinându-i 
de urât lui Poulder sau lui Kroy. 

- Fireşte, domnule, murmură West prea puţin sigur. 

Burr se uită peste umăr la gărzile care mergeau la trap ţinându-se la 
distanţă respectuoasă de ei. 

— Ştii, în tinereţe, înainte de a mi se încredința onoarea îndoielnică 
de a conduce Oastea Regelui, îmi plăcea teribil de mult să călăresc. 
Parcurgeam la galop kilometri întregi. Mă simţeam... viu. Acum parcă 
nu mai am timp de aşa ceva. Instructaje de ţinut, şi documente de 
semnat, şi şedinţe de prezidat, asta-i tot ce fac. Uneori e atât de bine să 
călăreşti, West, ce zici? 

- Desigur, domnule, dar acum nu ar... 

— Dii! 

Lordul Mareşal îşi împunse hotărât calul cu pintenii, iar acesta ţâşni 
înainte, răscolind noroiul cu copitele. West rămase cu gura căscată, 
uitându-se lung în urma lui. 

— La naiba, şopti el. 

Mai mult ca sigur că bătrânul nebun şi încăpățânat o să fie aruncat 
din şa şi o să-şi rupă gâtul ăla gros. Şi atunci, ce se va întâmpla cu ei? 
Prinţul Ladisla va trebui să preia comanda. West se cutremură la 
gândul acesta şi porni în galop după Lordul Mareşal. Ce altceva să fi 
făcut? 

Copacii fulgerau pe lângă el, drumul se vălurea dedesubt. Urechile îi 
răsunau de tropăitul copitelor, de zăngănitul harnaşamentelor. Vântul 
îi năvălea în gură, îi înțepa ochii. Fulgii de zăpadă îi loveau fața. West 
reuşi să arunce o privire peste umăr. Gărzile reuşiseră să se încurce 
reciproc, caii se ciocniseră unul de celălalt şi rămăseseră mult în urmă. 

Făcea tot posibilul să menţină pasul şi să rămână totodată în şa. Nu 
mai călărise aşa de ani buni, de când străbătuse în goană un câmp arid 
cu un dispozitiv al cavaleriei gurkiene pe urme. Nu fusese speriat nici 
atunci. Mâinile-i strângeau dureros de încordate frâul, inima-i bătea 
exaltată. Îşi dădu seama că zâmbea. Burr avusese dreptate. Şi el se 
simţea viu. 

Lordul Mareşal încetinise şi West îşi struni calul când se apropie de 
el. Râdea acum din toată inima şi îl auzea pe Burr chicotind alături. Nu 
mai râsese atât de bine de multe luni. Poate chiar ani. Nu-şi mai 
aducea aminte de când. Atunci observă ceva cu coada ochiului. 

Simţi o lovitură puternică, ca şi cum pieptul i-ar fi fost zdrobit. 
Capul i se smuci în faţă, scăpă hăţul din mâini, iar lumea se întoarse cu 
susul în jos. Calul său nu se mai vedea. Se rostogolea pe pământul tare 


iar şi iar. 

Încercă să se ridice, iar lumea se clătină în jurul lui. Copaci şi cer 
alb, copitele unui cal, bulgări de noroi care zburau în toate părţile. Se 
împiedică şi se prăbuşi pe drum cu faţa în jos, luând o îmbucătură de 
ţărână cu ocazia asta. Cineva îl ridică trăgându-l cu brutalitate de 
haină, târându-l în pădure. 

— Nu, bolborosi el cu respiraţia tăiată de durerea înfiorătoare din 
piept. Nu avea de ce să meargă în direcţia aceea. 

O frânghie neagră între doi copaci. Se împletici, se îndoi de mijloc, 
împiedicându-se de pulpanele mantiei, prăbuşindu-se în arbuşti. O 
frânghie de-a curmezişul drumului, întinsă atunci când au trecut ei. 
Cineva îl târa, îl căra mai departe. I se învârtea capul, îşi pierduse 
simţul orientării. O capcană. West bâjbâi după sabie. Dură câteva 
secunde până să-şi dea seama că teaca era goală. 

Oamenii Nordului. Îl săgetă groaza. Oamenii Nordului îl prinseseră, 
şi îl prinseseră şi pe Burr. Asasini trimişi de Bethod să-i ucidă. Undeva, 
în spatele copacilor se iscă un iureş. West se strădui să-l priceapă. 
Gărzile, care veneau în urma lor. Dacă le-ar putea avertiza cumva... 

— Aici... hârâi el îngrozitor de răguşit, dar o mână murdară îi astupă 
de îndată gura şi fu târât în pădure, printre arbuştii uzi. Încercă să se 
zbată, dar nu mai avea putere. Printre trunchiurile copacilor reuşi să 
vadă cum gărzile treceau la nici doisprezece paşi depărtare de el, însă 
nu putea să facă nimic. 

Muşcă mâna cât de tare era în stare, dar nu reuşi decât să o facă să-i 
apese şi mai tare gura, strângându-i maxilarul, zdrobindu-i buzele. 
Simţea gust de sânge. Poate sângele lui, poate sângele mâinii. 
Zgomotul făcut de gărzi se topi în adâncul pădurii şi dispăru. Iar locul 
lui fu luat de teamă. Mâna îi dădu drumul, îl îmbrânci, iar el căzu pe 
spate. 

Un chip îi înotă înaintea ochilor. Chip dur, supt, sălbatic, păr negru 
ciopârţit scurt, dinţi dezgoliţi în rânjet animalic, ochi reci, goi, plini de 
furie. Chipul se întoarse şi scuipă. Nu avea o ureche. Doar o cicatrice 
rozalie şi o gaură. 

Niciodată în întreaga lui viaţă nu mai văzuse West un om cu 
înfăţişare atât de malefică. Întreaga-i fiinţă mustea a violenţă pură. 
Îndeajuns de puternic să-l frângă în două pe West, părea mai mult 
decât foarte bucuros s-o facă. Îi curgea sânge dintr-una din mâini. Din 
rana făcută de dinţii lui West. Picura de pe degete pe frunzele moarte 
de pe jos. În celălalt pumn ţinea o bâtă lustruită, iar ochii îngroziţi ai 
lui West o urmăriră până în vârf. Acolo era un cuţit curbat, scânteietor. 
O secure. 

Deci aşa arăta un om al Nordului. Nu de teapa celor care se 
rostogoleau beţi prin şanţurile din Adua. Nu de speța celor care 
veniseră la ferma tatălui său cerşind ceva de lucru. Din celălalt soi. Cei 


din poveştile cu care îl speriase mama sa în copilărie. Un om a cărui 
îndeletnicire şi a cărui distracţie şi al cărui unic scop erau să ucidă. 
Ochii lui West trecură de la tăişul lamei la privirea ascuţită şi înapoi. 
Amorţit de groază. Era terminat. Va muri aici, în pădurea rece, în 
țţărână, ca un câine. 

West reuşi să se ridice sprijinindu-se într-o mână, cuprins de un 
impuls subit de a o lua la goană. Privi peste umăr, dar nu avea unde să 
fugă pe acolo. Un bărbat se îndrepta spre ei printre copaci. Un bărbat 
imens, cu o barbă deasă, o sabie pe umăr şi un copil în braţe. West 
clipi des, încercând să restabilească proporţiile. Era cel mai mare om 
pe care îl văzuse vreodată, iar copilul era Lordul Mareşal Burr. Uriaşul 
îşi aruncă povara la pământ ca şi cum ar fi fost o legătură de vreascuri. 
Burr se holbă la el şi râgâi. 

West scrâşni din dinţi. Să plece călare, aşa, aiurea, nebun bătrân, ce 
fusese în mintea lui? I-a omorât pe amândoi cu ideea lui tâmpită 
„uneori e atât de bine să călăreşti”. Te face să te simţi viu? Niciunul 
dintre ei nu va apuca mai mult de o oră de viaţă. 

Trebuia să lupte. Aceasta putea fi ultima lui şansă. Chiar dacă nu 
avea nicio armă. Mai bine să moară aşa decât îngenuncheat în noroi. 
Încercă să-şi scoată furia la suprafaţă. Dacă voia, furia lui putea fi 
infinită. Doar că acum nu o găsi. Nu simţea decât o neputinţă disperată 
care-i plumbuia membrele. 

Ce mai erou! Ce mai luptător! Abia reuşi să se stăpânească să nu-şi 
dea drumul pe el. Sigur că era în stare să lovească o femeie. Sigur că 
era în stare să-şi strângă sora de gât, aproape s-o omoare. Amintirea 
încă îl mai făcea să se sufoce de ruşine şi repulsie, chiar şi acum când 
îşi privea propria moarte în ochi. Se gândise că va îndrepta lucrurile 
mai târziu. Numai că nu mai exista un mai târziu. Nu mai exista nimic. 
Ochii i se umplură de lacrimi. 

— Iartă-mă, murmură ca pentru sine, îmi pare atât de rău. 

Închise ochii şi îşi aşteptă sfârşitul. 

— Nu trebuie să-ţi pară rău, prietene, bănuiesc că a fost muşcat mai 
tare de atât. 

Alt om al Nordului se materializase din pădure şi se ghemuise pe 
vine lângă West. Laţe slinoase, încâlcite, maronii, de-o parte şi de 
cealaltă a obrajilor uscăţivi. Ochi ageri şi negri. Ochi inteligenţi. Afişă 
un rânjet posomorât, deloc liniştitor. Două şiraguri de dinţi puternici, 
galbeni, ascuţiţi. 

— Şezi, spuse cu un accent atât de pronunţat, încât West abia îl 
înţelese. E cel mai bine să şezi şi să-ţi ţii gura. 

Un al patrulea bărbat stătea în picioare între el şi Burr. Un bărbat 
masiv, cu pieptul lat, cu încheieturile mâinilor groase ca gleznele lui 
West. Cu fire albe în barbă, în părul încâlcit. Se părea că acesta era 
şeful, căci ceilalți se dădură la o parte, făcându-i loc. Se uită la West 


fără grabă şi gânditor, aşa cum te-ai uita la o furnică, încercând să te 
hotărăşti dacă să o striveşti sub talpă sau nu. 

- Care dintre ei credeţi că e Burr? bubui el în limbajul Nordului. 

— Eu sunt Burr, spuse West. 

Trebuia să-l apere pe Lordul Mareşal. Trebuia. Fără să se gândească 
ce face, se ridică cu greu în picioare, dar încă mai era ametit în urma 
căzăturii, aşa că fu nevoit să se apuce de o creangă ca să nu cadă la loc. 

- Eu sunt Burr, repetă el. 

Bătrânul războinic îl măsură din cap până în picioare, lent şi calm. 

— Tu? 

Izbucni în hohote de râs profunde şi amenințătoare, ca tunetele de 
furtună auzite din depărtare. 

- Îmi place asta! Ce frumos! 

Se întoarse spre cel cu înfăţişare malefică: 

- Vezi? Şi mai ziceai că oamenii din Sud sunt slabi de înger. 

— Am zis că nu prea au minte-n cap, îi aruncă o căutătură furioasă 
lui West cel cu o singură ureche, aşa cum se uită o pisică flămândă la o 
păsărică. Şi tot mai cred că am dreptate. 

— Cred că ăsta e, spuse şeful uitându-se la Burr. Tu eşti Burr? întrebă 
în limba comună. 

Lordul Mareşal se uită la West, îşi înălţă ochii la falnicii oameni ai 
Nordului, apoi se ridică încet în picioare. Se îndreptă şi îşi perie 
uniforma, ca un om care se pregăteşte să moară cu demnitate. 

— Eu sunt Burr şi nu voi accepta să fiu folosit pentru amuzamentul 
vostru. Dacă vreţi să ne omorâţi, ar fi bine s-o faceţi acum. 

West rămase pe loc. Demnitatea nu merita efortul de a se ridica. 
Deja parcă simţea cum securea îi muşcă din ţeastă. 

Dar omul Nordului cu fire cărunte în barbă surâse. 

- Înţeleg cum de aţi ajuns să vă înşelaţi în privinţa noastră şi ne pare 
rău dacă v-am speriat, însă nu am venit aici ca să vă omorâm. Am venit 
să vă dăm o mână de ajutor. 

West se străduia din răsputeri să priceapă noima spuselor lui. 

Burr făcea acelaşi lucru. 

— O mână de ajutor? 

— Sunt mulţi cei din Nord care îl urăsc pe Bethod. Sunt mulţi cei care 
nu i se supun de bunăvoie şi sunt câţiva care nu i se supun deloc. Ăştia 
suntem noi. Între noi şi ticălosul ăla fierbe de multă vreme o ură 
neîmpăcată şi vrem să ne răzbunăm, sau să murim încercând. Nu îl 
putem înfrunta singuri, dar am auzit că voi sunteţi în război cu el, aşa 
că ne-am gândit să ne alăturăm vouă. 

— Să vă alăturaţi? 

— Venim de departe pentru asta şi, din câte am văzut pe drum, aţi 
cam avea nevoie de ceva ajutor. Dar când am ajuns aici, oamenii voştri 
nu au fost deloc dornici să ne primească. 


- Au fost cam mojici, interveni cel uscăţiv, aşezându-se pe vine 
lângă West. 

— Chiar aşa au fost, Copoiule, chiar aşa au fost. Dar pe noi nu ne 
sperie niţică mojicie. Şi atunci mi-a venit ideea să stau de vorbă cu 
tine, ca de la şef la şef, ca să zic aşa. 

Uluit, Burr se holbă la West. 

— Vor să se lupte de partea noastră, repetă el. 

West îl privi printre gene, încă încercând să accepte gândul că s-ar 
putea să supravieţuiască şi acelei zile. Cel căruia i se spunea Copoiul îi 
întinse o sabie ţinând-o de vârf şi rânjind cu gura până la urechi. Lui 
West îi trebuiră câteva secunde până să-şi dea seama că era sabia lui. 

— Multam, murmură el apucând-o cu stângăcie de mâner. 

- Nicio problemă. 

— Suntem cinci, spunea şeful, toţi Oameni Vestiţi, Oameni Aleşi. Ne- 
am războit cu Bethod şi l-am înfruntat peste tot în Ţinutul Nordului. Îi 
cunoaştem stilul ca nimeni alţii. Suntem iscoade bune, ştim să ne 
luptăm, ne pricepem să întindem capcane, după cum aţi putut vedea. 
Nu o să ne sustragem de la nicio sarcină care merită să fie dusă la 
îndeplinire şi orice sarcină care are ca scop vătămarea lui Bethod 
merită toată osteneala noastră. Ce spui? 

— Păi... murmură Burr, frecându-şi bărbia cu degetul mare. Fără 
îndoială că sunteţi o ceată... — şi se uită la chipurile lor dure, murdare, 
acoperite cu cicatrice — ... de oameni extrem de folositori. Cum aş 
putea rezista unei oferte rostite într-o manieră atât de elegantă? 

- Atunci să fac prezentările. Ăsta de aici e Copoiul. 

-Io sunt ăla, mârâi slăbănogul cu dinţi ascuţiţi, declanşându-şi 
iarăşi rânjetul îngrijorător, 'm pare bine. 

Îi apucă mâna lui West şi o strânse până îi trosniră articulațiile. 

Treicopaci aţinti degetul în lateral, către cel malefic, cu secure şi cu 
urechea lipsă. 

— Individul ăsta prietenos e Dow cel Negru. Ziceam că se va îndrepta 
cu timpul, dar nici vorbă de aşa ceva. 

Dow se întoarse şi scuipă iarăşi. 

— Flăcăul cel mare e Tul Duru. I se spune şi Capdetunet. Şi mai e şi 
Ursuzul. E în adâncul pădurii, păzeşte caii să nu iasă pe drum. Dar nu 
trebuie să vă faceţi probleme, nu o să zică nimic. 

— Şi tu? 

— Rudd Treicopaci. Acum eu conduc acest grup, din cauză că şeful 
dinainte s-a întors în ţărână. 

- S-a întors în ţărână, înţeleg, zise Burr şi inspiră adânc. Bine. Îi veţi 
raporta colonelului West. Sunt convins că vă va putea găsi de-ale gurii, 
un adăpost şi, desigur, şi ceva de făcut. 

— Eu? 

— Indiscutabil, răspunse Lordul Mareşal cu o umbră de surâs în colţul 


buzelor. Noii noştri aliaţi se vor integra de minune în suita Prințului 
Ladisla. 

West nu se putea hotărî dacă să râdă sau să plângă. Tocmai când îşi 
imaginase că situaţia lui nu putea fi mai complicată, a căpătat şi cinci 
barbari în subordine. 

Treicopaci păru destul de mulţumit de rezultat. 

- Bun aşa, încuviinţă el încet din cap. Atunci ne-am înţeles. 

— Ne-am înţeles, repetă Copoiul, cu rânjetul malefic lăţindu-i-se şi 
mai mult. 

Cel căruia i se spunea Dow cel Negru îi aruncă o privire îngheţată 
lui West. 

— Blestemată Uniune, mârâi el. 


Întrebări 


Lui Sand dan Glokta, 
Superior de Dagoska, strict confidenţial 


Te vei îmbarca de îndată şi vei prelua conducerea Inchiziției din cetatea 
Dagoska. Vei afla ce s-a întâmplat cu predecesorul tău, Superiorul Davoust. 
Vei cerceta bănuiala lui că o conspirație este în plină desfăşurare, poate 
chiar în sânul consiliului de conducere al oraşului. Vei interoga membrii 
acestui consiliu şi vei stârpi absolut toate manifestările de nesupunere. 
Pedepseşte fără milă trădarea, dar ai grijă ca dovezile tale să fie solide. Nu 
ne mai putem permite şi alte gafe. 

Soldaţii gurkieni se adună deja în număr mare la hotarele peninsulei, 
pregătiţi să exploateze orice semn de slăbiciune din partea noastră. 
Regimentele Regelui sunt angajate în misiunea din Englia, aşa că nu trebuie 
să te aştepţi la prea mult ajutor în cazul vreunui atac al gurkienilor. Prin 
urmare va trebui să iei toate măsurile pentru consolidarea fortificațiilor 
oraşului şi pentru ca proviziile să fie suficiente ca să poţi face faţă vreunui 
asediu. Mă vei ţine la curent cu mersul evenimentelor prin scrisori periodice. 
Mai presus de orice altceva vei avea grijă ca, în absolut niciun caz, Dagoska 
să nu cadă în mâinile gurkienilor. 

Nu-mi înşela aşteptările. 


Sult 
Arhilector al Inchiziției Maiestăţii Sale 


Glokta împături scrisoarea cu multă grijă şi o puse la loc în buzunar, 
verificând încă o dată dacă şi ordonanța regală se mai află acolo. 
Afurisită treabă. Impozantul document îi arsese buzunarul încă de când 
i-l înmânase Arhilectorul. Îl scoase şi îl învârti în mâini, iar frunza din 
aur de pe imensul sigiliu roşu străluci în lumina nemiloasă a soarelui. 
O singură coală de hârtie, însă mai scumpă decât aurul. Nepreţuită. 
Datorită ei vorbesc cu glasul Regelui însuşi. Datorită ei sunt cel mai puternic 
om din Dagoska, mai important chiar decât Lordul Guvernator. Toată 
lumea trebuie să mă asculte şi să mi se supună. Atâta vreme cât voi reuşi să 
rămân în viaţă. 

Călătoria nu fusese deloc una plăcută. Vasul era mic, iar Marea 
Cercului fusese agitată întregul drum. Cabina lui Glokta era încinsă şi 
strâmtă ca un cuptor. Un cuptor care s-a legănat ca nebunul zi şi noapte. 
Dacă nu s-ar fi răsturnat castronul cu terci de ovăz şi ar fi mâncat cât 
de cât, precis ar fi vomitat orice dumicat ar fi reuşit să înghită. Cel 
puţin acolo, sub punte, nu exista posibilitatea să cadă peste bord dacă 


piciorul lui inutil s-ar fi dat bătut. Da, călătoria nu a fost deloc una 
plăcută. 

Dar acum se isprăvise. Nava urca deja spre locul de ancorare printre 
cheiurile aglomerate. Marinarii se luptau cu ancora şi aruncau 
frânghiile pe debarcader. Coborâră şi puntea de acces de la corabie la 
ţărmul plin de colb. 

- Bine că am ajuns, zise Practicianul Severard. Mă duc să beau ceva. 

— Vezi să fie ceva tare, dar ai grijă să mă prinzi din urmă. Avem 
treabă mâine. O grămadă de treabă. 

Severard dădu din cap, iar şuviţele lungi şi subţiri îi acoperiră chipul 
prelung. 

— Sigur, doar trăiesc pentru a te sluji. 

Nu ştiu pentru ce anume trăieşti, dar mă îndoiesc că pentru asta. 

Se îndepărtă cu mers agale, fluierând fals, tropăind pe punte, 
coborând pe chei şi dispărând printre clădirile murdare de dincolo de 
port. 

Glokta privi uşor îngrijorat la bucata îngustă de lemn, apucă bine 
mânerul toiagului, îşi trecu limba peste gingiile goale, încurajându-se 
să păşească pe punte. Un adevărat gest de eroism dezinteresat. O clipă se 
întrebă dacă nu cumva ar fi fost o idee mai bună să se târască pe burtă. 
Aşa mi-aş reduce şansele de înec, însă nu ar fi deloc atitudinea corectă, nu-i 
aşa? Adică tocmai înfiorătorul Superior al Inchiziției să intre pe noua sa 
moşie târându-se pe burtă? 

— Ai nevoie de ajutor? 

Practiciana Vitari îl privea pieziş, sprijinită de parapetul corabiei, cu 
părul roşu zbârlit ca ţepii pe un scaiete. Părea că petrecuse întreaga 
călătorie tolănită sub cerul liber, cu desăvârşire indiferentă la balansul 
navei, savurând zăpuşeala la fel de mult pe cât de mult o detesta 
Glokta. Era greu să-ţi dai seama ce expresie are sub masca neagră de 
practician. Fac prinsoare şi aş câştiga dacă aş zice că râde de mine. Cu 
siguranţă că şi-a pregătit primul raport pentru Arhilector: „Schilodul a stat 
mai mult sub punte şi a borât. Atunci când am ajuns la Dagoska, a fost 
nevoie să fie dus la țărm împreună cu marfa. Deja a devenit bătaia de 
joc...” 

— Sigur că nu! explodă Glokta şontâcăind pe scândură ca şi cum ar fi 
fost obişnuit să-şi pună viaţa în pericol în fiecare dimineaţă. 

Puntea se clătină alarmant de tare când puse piciorul drept pe ea şi 
atunci deveni mult prea conştient de apa cenuşiu-verzuie care lovea 
stâncile vâscoase ale cheiului, mult sub el. Cadavru găsit plutind pe lângă 
docuri. 

În cele din urmă reuşi să treacă peste punte fără vreun incident, 
târându-şi piciorul stâng după el. Când ajunse la stâncile murdare ale 
cheiului şi simţi iar teren uscat sub tălpi, fu săgetat de un puseu absurd 
de mândrie. Ridicol. Ai zice că i-am şi bătut pe gurkieni şi am salvat 
oraşul, nu că doar am şontâcăit trei metri. Colac peste pupăză, acum că 


se obişnuise cât de cât cu balansul constant al vasului, nemişcarea 
pământului îl făcu să simtă că i se învârte capul şi i se dă peste cap 
stomacul, iar duhoarea sărată a docurilor nu-i era de niciun ajutor. Se 
sili să înghită saliva amară care îi venise în gură, închise ochii şi îşi 
ridică fruntea spre cerul senin. 

La dracu”, cald mai e. Glokta uitase cât de cald putea fi în Sud. Anul 
era aproape pe sfârşite şi soarele încă mai ardea pământul, iar lui îi 
curgeau şiroaie de transpiraţie pe sub haina neagră şi lungă. Se prea 
poate ca veşmintele Inchiziției să fie foarte eficace atunci când vine vorba să 
bagi groaza în suspecți, dar mă tem că nu sunt prea indicate pentru o climă 
călduroasă. 

Practicianul Frost se simţea încă şi mai rău. Matahala albinoasă îşi 
acoperise cu grijă fiecare centimetru din pielea-i lăptoasă, recurgând 
chiar la mănuşi negre şi la o pălărie cu boruri largi. Se uită chiorâş la 
cerul strălucitor, cu neîncredere şi nefericire în ochii rozalii abia mijiţi 
pe chipul acoperit cu broboane de sudoare deasupra măştii negre. 

Vitari îi privi cu dispreţ pe amândoi: 

- Chiar că ar trebui să staţi mai mult la aer, bombăni ea. 

La capătul cheiului, adăpostit la umbra unui zid dărăpănat, dar tot 
transpirând abundent, îi aştepta un bărbat în uniforma neagră a 
Inchiziției. Înalt, ciolănos, cu ochi holbaţi şi nas coroiat ars de soare şi 
cojit. Comitetul de primire? După cât de mare e, n-aş zice că sunt bine-venit 
aici. 

— Sunt Harker, Inchizitor-şef al oraşului. 

— Până acum, se răţoi Glokta. Câţi oameni ai? 

Inchizitorul se încruntă: 

— Patru Inchizitori şi vreo douăzeci de practicieni. 

— O echipă mult prea mică pentru a putea stârpi trădarea dintr-un 
oraş de asemenea dimensiuni. 

Încruntătura lui Harker se adânci. 

— Ne-am îndeplinit întotdeauna misiunea. 

Nu mai spune? Cu excepţia faptului că l-aţi rătăcit pe Superior, desigur. 

- Eşti la prima vizită în Dagoska? 

— Am stat ceva vreme în Sud. Cele mai frumoase zile din viaţă şi cele 
mai nefericite. Am fost în Gurkhul în timpul războiului. Am văzut 
Ulriochul. În ruine după ce l-am incendiat. Şi am petrecut doi ani în 
Shaffa. Dacă pui la socoteală închisorile Împăratului. Doi ani în căldura 
aceea sufocantă şi în întunericul crâncen. Doi ani în iad. Dar nu am mai 
fost în Dagoska până acum. 

- Îhî, fornăi Harker, deloc impresionat. Reşedinţa ta este în Citadelă, 
făcu el un semn cu capul spre stânca uriaşă care se înălța ameninţător 
lângă oraş. 

Bineînţeles că acolo e. În locul cel mai înalt din clădirea cea mai înaltă, 
de bună seamă. 

- Te voi conduce eu. Lordul Guvernator Vurms şi consiliul lui sunt 


nerăbdători să-şi cunoască noul Superior. 

Ochii i se umplură de amărăciune. 

Crezi că ai fi meritat tu funcţia asta, nu-i aşa? Ei, mă bucur să te 
dezamăgesc. 

Harker porni spre oraş cu pas vioi. Practicianul Frost îşi târşâia 
picioarele alături, cu capul vârât între umerii puternici, căutând orice 
urmă de umbră ca şi cum soarele ar fi tras în el cu săgeți de foc. Vitari 
mergea în zigzag pe strada prăfuită ca pe un ring de dans, aruncând 
priviri furişe pe ferestre şi pe aleile laterale. Ultimul era Glokta, pe care 
începuse deja să îl ardă piciorul stâng din cauza efortului. 

„Schilodul n-a reuşit să se târâie mai mult de trei paşi până când a căzut 
în bot şi a fost cărat pe targă tot restul drumului şi guita ca un porc 
sacrificat şi cerşea apă de băut, în vreme ce tocmai acei cetăţeni pe care a 
fost trimis ca să-i îngrozească îl urmăreau uluiţi...” 

Îşi strânse buzele şi îşi înfipse puţinii dinţi rămaşi în gingiile goale, 
forțându-se să ţină după ceilalţi, iar mânerul toiagului îi tăia palma şi 
coloana vertebrală în agonie trosnea la fiecare pas. 

— Acesta este Oraşul Inferior, mârâi Harker peste umăr, unde 
locuieşte populaţia indigenă. 

O mahala imensă, înăbuşitoare, murdară, împuţită. Clădiri sărăcăcioase 
şi prost întreţinute: barăci rahitice de un etaj, bordeie strâmbe din 
chirpici. Oameni cu piele închisă la culoare, îmbrăcaţi ca vai de lume, 
expresii înfometate. O femeie sfrijită îi urmări cu privirea din pragul 
uşii. Un bătrân cu un singur picior ţopăi pe lângă ei sprijinindu-se în 
cârje curbate. Pe o alee strâmtă, copii în zdrenţe se fugăreau printre 
maldărele de gunoaie. Aerul era greu de duhoarea putregaiului şi a 
canalizării proaste. Sau a lipsei canalizării. Peste tot bâzâiau muşte. 
Muşte grase, muşte furioase. Singurele creaturi care prosperă aici. 

— Dacă aş fi ştiut că este un loc atât de încântător, observă Glokta, aş 
fi venit mai de mult. Se pare că dagoskanilor le merge bine de când s- 
au alăturat Uniunii, nu? 

Harker nu înţelese ironia. 

-Cel mai bine. În scurta perioadă când gurkienii au controlat 
cetatea, i-au transformat în sclavi pe mulţi dintre cetăţenii de vază. 
Acum, sub stăpânirea Uniunii, sunt cu adevărat liberi să muncească şi 
să trăiască aşa cum vor. 

— Cu adevărat liberi, zici? 

Deci aşa arată libertatea. Glokta urmări cu privirea câţiva localnici 
mohorâţi care se înghesuiau în jurul unei tonete cu fructe mucegăite şi 
resturi de carne stricată şi mâncată de muşte. 

- Mă rog, cei mai mulţi, se încruntă Harker. Inchiziția s-a văzut 
nevoită să înlăture câţiva intriganţi atunci când am sosit aici. Însă 
acum trei ani, porcii ăştia nerecunoscători au pus-o de o răzmeriţă. 

După ce le-am acordat libertatea de a trăi ca animalele în propriul lor 
oraş? Scandalos. 


- I-am învins, bineînţeles, dar tot n-am pus capăt stricăciunilor. Am 
reuşit abia după ce li s-a interzis să mai deţină arme şi să mai intre în 
Oraşul Superior unde trăiesc cei mai mulţi albi. De atunci lucrurile s-au 
liniştit. Ceea ce demonstrează fără tăgadă că un control drastic este 
metoda cea mai eficientă pentru a face faţă acestor primitivi. 

— Pentru nişte primitivi, trebuie să recunosc că au construit nişte 
fortificaţii destul de impresionante. 

Un zid înalt străbătea oraşul din faţa lor, aruncându-şi umbra lungă 
peste căsuţele jalnice ale mahalalei. În faţa lui fusese de curând săpat 
un şanţ larg, pe marginea căruia erau aliniaţi ţăruşi bine ascuţiţi. Un 
podeţ îngust ducea la poarta înaltă dintre două turnuri amenințătoare. 
Uşile grele erau deschise, însă în faţa lor stăteau doisprezece bărbaţi: 
soldaţi asudaţi ai Uniunii, cu coifuri din oţel şi straie din piele tăbăcită 
bătută cu ţinte, cu săbii şi sulițe pe care soarele lucea neîndurător. 

— O poartă foarte bine păzită, murmură Vitari ca pentru sine. Mai 
ales că e în mijlocul oraşului. 

Harker se încruntă. 

— De când cu răzmeriţa, localnicii au voie să intre în Oraşul Superior 
doar pe bază de permis. 

— Şi cine poate căpăta un asemenea permis? se interesă Glokta. 

— Anumiți meseriaşi pricepuţi care mai sunt încă în serviciul ghildei 
negustorilor de mirodenii, dar mai ales servitori care lucrează în Oraşul 
Superior şi în Citadelă. Mulţi dintre cetăţenii Uniunii care locuiesc aici 
au servitori indigeni, unii chiar mai mulţi. 

- Desigur că şi indigenii sunt cetăţeni ai Uniunii, nu-i aşa? 

Harker îşi ţuguie buzele: 

- Dacă spui tu, Superiorule, dar realitatea este că nu sunt de 
încredere. Nu gândesc ca noi. 

— Ce vorbeşti? Măcar dacă ar gândi cât de cât şi tot ar fi un progres 
pentru brutele astea. 

- Toţi tuciurii ăştia nu sunt decât nişte scursuri. Gurkieni, 
dagoskani, toţi o apă şi un pământ. Criminali şi pungaşi, toţi. Cel mai 
bine e să-i pui la pământ şi să-i ţii acolo, aruncă Harker o privire 
furioasă spre mahalaua încinsă. Dacă ceva miroase ca un căcat şi are 
culoarea căcatului atunci e foarte posibil chiar să fie un căcat. 

Se întoarse şi traversă ţanţoş podeţul. 

— Ce bărbat şarmant şi instruit, murmură Vitari. 

Mi-ai luat vorba din gură. 

În spatele porţilor era o altă lume. Domuri impunătoare, turnuri 
elegante, mozaicuri din sticlă colorată şi pilaştri din marmură 
străluceau în soarele puternic. Străzi largi şi curate, case bine îngrijite. 
În piaţetele somptuoase găseai chiar şi câţiva palmieri însetaţi. 
Oamenii de aici erau plăcuţi privirii, bine îmbrăcaţi şi cu pielea albă. 
Cu excepţia arsurilor de soare. Cu duiumul. Printre ei mişunau şi câteva 
chipuri colorate, ţinându-se deoparte, cu ochii în pământ. Cei care au 


avut norocul să li se permită să slujească? Ar trebui să se bucure că 
Uniunea nu îngăduie sclavia. 

Dincolo de toată larma, Glokta auzea şi un răpăit, ca şi cum mai 
departe s-ar fi purtat o bătălie. Tot mai puternic pe măsură ce îşi târa 
piciorul dureros prin Oraşul Superior, atingând cu furie nivelul maxim 
când intrară într-o piaţă mare, unde se îmbulzeau oameni cu priviri 
agitate. Oameni din Midderland, şi din Gurkhul, şi din Styria, băştinaşi 
cu ochi înguşti din Suljuk, cetăţeni cu părul blond din Vechiul Imperiu, 
chiar şi oameni bărboşi ai Nordului, la mare distanță de meleagurile 
natale. 

- Negustori, mârâi Harker. 

Parcă s-au adunat toţi negustorii din lume. 

Se îmbulzeau în jurul tarabelor mari pline cu fructe şi legume, în 
jurul cântarelor uriaşe, în jurul tăbliţelor negre pe care erau trecute cu 
cretă mărfurile şi preţurile. Urlau, împrumutau şi făceau trocuri într-o 
mulţime de limbi, îşi basculau mâinile în gesturi ciudate, se 
înghionteau, se trăgeau de haine, se arătau cu degetul. Amuşinau 
cutiile cu mirodenii şi beţişoarele parfumate, pipăiau cupoanele de 
ţesături şi bucăţile de lemn rar, împungeau fructele, muşcau monedele, 
se uitau prin lupă la nestematele scânteietoare. Ici colo câte un hamal 
autohton se poticnea printre ei, cocârjat sub povara mult prea grea. 

- Negustorii de mirodenii îşi iau câte o cotă-parte din tot, murmură 
Harker, deschizându-şi nervos drumul prin mulțimea limbută. 

- Trebuie să fie cam mult, spuse Vitari cu glas scăzut. 

Cam foarte mult, dacă mă întrebi pe mine. Suficient cât să ne ajute să-i 
înfruntăm pe gurkieni. Suficient cât să ţinem captiv un oraş întreg. Oamenii 
ucid pentru mult mai puţin. 

Strâmbându-se şi mârâind, Glokta îşi croi drum prin piaţă, 
zdruncinat şi lovit şi înghiontit la fiecare pas şchiopătat. Doar atunci 
când au ieşit din mulţime, în celălalt capăt al pieţei, şi-a dat seama că 
se aflau chiar în umbra unei construcţii uriaşe şi graţioase, arcadă peste 
arcadă, boltă peste boltă, deasupra gloatei. Turle delicate la fiecare colţ 
se înălţau spre cer, zvelte şi fragile. 

- Magnific, şopti Glokta îndreptându-şi spatele îndurerat şi uitându- 
se în sus printre gene, căci albul pur al pietrei îi ardea ochii în lumina 
orbitoare a după-amiezii. Văzând asta, aş putea să ajung să cred în 
Dumnezeu. Dacă n-aş şti cum stă treaba. 

— Hm, râse batjocoritor Harker. Băştinaşii veneau cu miile să se 
roage aici, înveninând aerul cu incantaţiile şi superstiţiile lor 
blestemate. Bineînţeles, doar până când răzmeriţa a fost înăbuşită. 

— Şi acum? 

— Superiorul Davoust le-a interzis accesul aici. Aşa cum le-a interzis 
accesul în orice loc din Oraşul Superior. Acum negustorii de mirodenii 
folosesc clădirea ca o prelungire a pieţei de mărfuri, cumpără şi vând, 
şi de-astea. 


- Aha. Cât de nimerit. Templu închinat banului. Religia noastră 
meschină. 

- Mi se pare că sunt acolo şi birourile unei bănci. 

- Bancă? Ce bancă? 

- Negustorii de mirodenii se ocupă de aspectele astea, se burzului 
Harker iritat. Valint şi cumva, parcă. 

— Balk. Valint şi Balk. 

Deci nişte cunoştinţe vechi au ajuns aici înaintea mea, ce zici de chestia 
asta? Ar fi trebuit să-mi dau seama. Ticăloşii ăştia sunt pretutindeni. 
Pretutindeni unde există bani. Se uită la viermuiala din piaţă. Şi aici sunt 
bani foarte mulţi. 

Drumul deveni tot mai greu pe măsură ce începură să urce pe stânca 
uriaşă, pe străzile tăiate în pragurile dealului. Glokta se chinuia să 
meargă prin arşiţa cumplită, încovoiat pe toiagul pe care îşi sprijinea 
greutatea, durerea fioroasă din picior făcându-l să-şi muşte buzele, 
însetat ca un câine de pripas şi cu transpiraţia curgându-i prin toţi 
porii. Harker nu făcu niciun semn că ar fi avut intenţia să încetinească. 
Şi al naibii să fiu dacă am să-i cer s-o facă. 

— Deasupra noastră este Citadela. 

Inchizitorul făcu un semn cu mâna spre aglomerarea de clădiri cu 
pereţi povârniţi, domuri şi turnuri înfipte în vârful stâncii închise la 
culoare, la mare înălţime deasupra oraşului. 

- Odinioară aici era reşedinţa Regelui lor, dar acum este centrul 
administrativ al cetăţii şi numai cei mai importanţi cetăţeni locuiesc 
aici. Înăuntru mai sunt şi Casa Ghildei Negustorilor de Mirodenii şi 
Casa Întrebărilor. 

- Ce privelişte impresionantă! murmură Vitari. 

Glokta se întoarse şi îşi puse mâna streaşină la ochi. 

Dagoska se întindea în faţa lor ca o insulă. Versanții Oraşului 
Superior, şiruri îngrijite de case îngrijite, drumuri lungi şi drepte între 
ele, presărate cu palmieri galbeni şi pieţe largi. De partea cealaltă a 
zidului lung şi curbat se afla talmeş-balmeşul prăfuit şi cafeniu al 
mahalalelor. Mai departe, tremurând în pâcla zilei caniculare, se 
zăreau țărmurile grandioase blocând unica limbă îngustă de pământ 
care lega oraşul de continent, cu marea albastră într-o parte şi portul 
albastru în cealaltă. Cea mai bună protecţie din lume, se spune. Mă întreb 
dacă n-ar fi bine să punem la încercare lăudăroşenia asta trufaşă cât mai 
avem timp? 

— Superiorule Glokta? îşi drese Harker glasul. Te aşteaptă Lordul 
Guvernator şi consiliul său. 

- Să mai aştepte. Mai întâi aş vrea să ştiu cum merge ancheta pe 
care o faci cu privire la dispariţia Superiorului Davoust. Ar fi regretabil 
dacă şi noul Superior ar avea parte de aceeaşi soartă. 

Harker se încruntă: 

- Păi... merge. Nu încape îndoială că localnicii sunt de vină. N-au 


încetat nicicând cu uneltirile. În ciuda măsurilor luate de Davoust după 
răzmeriţă, mulţi refuză încă să înveţe care le este locul. 

— Mărturisesc că mă uimeşti. 

- Este purul adevăr, crede-mă. Au fost trei servitori dagoskani în 
încăperile Superiorului în noaptea în care a dispărut. I-am interogat eu 
însumi. 

— Şi ce anume ai aflat? 

- Încă nimic, din păcate. Sunt teribil de încăpățânati. 

- Atunci, haide să-i interogăm împreună. 

- Împreună? Harker îşi umezi buzele. N-am ştiut că o să vrei să-i 
interoghezi personal, Superiorule. 

— Acum ştii. 


Ai fi putut crede că o să fie mai răcoare în stâncă. Însă era tot la fel de 
cald ca afară, pe străzile toride lipsite de milostenia brizei. Coridorul 
era tăcut, fără aer, fără viaţă, ca un mormânt. Torța pe care o ducea 
Vitari făcea umbrele să danseze prin cotloane, iar bezna se regrupa iute 
în spatele lor. 

Harker se opri lângă o uşă prinsă în fiare şi îşi şterse de pe faţă 
stropii unsuroşi de transpiraţie. 

- Trebuie să te previn, Superiorule, am fost nevoit să fiu destul de... 
de dur cu ei. Mâna forte este cea mai bună metodă, ştii. 

- O, da, şi eu pot fi destul de forte, dacă o cer împrejurările. Nu mă 
şochez prea uşor. 

— Bine, bine. 

Cheia se răsuci în lacăt, uşa se deschise şi pe coridor se împrăştie un 
miros infect. O latrină înfundată şi un morman de dejecţii descompuse. 
Celula era minusculă, fără geamuri, cu tavanul mult prea scund pentru 
a-i permite cuiva să stea drept în picioare. Căldura era cumplită, 
duhoarea era inimaginabilă. Îi aduse aminte lui Glokta de o altă celulă. 
De mai la sud, din Shaffa. Din străfundurile palatului Împăratului. 
Celulă în care timp de doi ani am icnit şi am schelălăit în întuneric şi am 
zgâriat pereţii şi m-am tăvălit în propria-mi scârnă. Începu să i se zbată o 
pleoapă şi îşi şterse meticulos ochiul cu degetul. 

Unul dintre deţinuţi zăcea pe jos, cu faţa la perete, cu pielea 
înnegrită de vânătăi, cu ambele picioare sfărâmate. Un altul atârna de 
tavan prins de încheieturi, cu genunchii măturând podeaua, cu capul 
moale într-o parte, cu tot spatele biciuit până la sânge. Vitari se aplecă 
şi îl împunse pe unul cu degetul. 

- Mort, spuse netulburată. 

Se duse la celălalt. 

— Şi ăsta. De destulă vreme. 

Lumina tremurândă căzu peste un al treilea deţinut. 

Care trăia. Încă. O fată legată cu lanţuri de mâini şi de picioare, cu 


chipul scofâlcit de foame, buzele crăpate de sete, acoperită cu nişte 
zdrențe jegoase şi pătate de sânge. Râcâi cu călcâiele în podea 
încercând să se retragă şi mai mult în colţ, bolborosind disperată în 
kantică, acoperindu-şi ochii în faţa luminii. Îmi amintesc. Singurul lucru 
mai îngrozitor decât bezna este momentul în care vine lumina. Cu ea vin şi 
întrebările. 

Glokta se încruntă, ochii care-i zvâcneau trecând în revistă cele două 
cadavre torturate, capul învârtindu-i-se din cauza efortului, şi a 
căldurii, şi a mirosului insuportabil. 

— O atmosferă foarte plăcută, într-adevăr. Ce ţi-au spus? 

Harker intră fără nicio tragere de inimă în celulă cu mâna la nas şi 
la gură. Silueta lui Frost se înălța amenințătoare în spatele lui. 

- Încă nimic, dar eu... 

— De la ăştia doi n-ai să scoţi nimic acum, este evident. Sper că şi-au 
semnat mărturisirile. 

— Păi... nu tocmai. Superiorul Davoust nu a fost niciodată interesat 
să obţină mărturisiri semnate de la tuciurii, noi doar... 

- Nu ai putut să-i ţii în viaţă nici măcar atât cât să mărturisească? 

Harker se bosumflă. Ca un copil pedepsit de profesor pe nedrept. 

— O mai avem pe fată, se burzului el. 

Glokta se uită la ea, trecându-şi limba peste locul unde îi fuseseră pe 
vremuri dinţii din faţă. Nu se lucrează cu metodă. Nu se lucrează cu un 
anume scop în minte. Doar brutalitate de dragul brutalităţii. Mi s-ar fi făcut 
rău dacă aş fi înghiţit ceva de dimineaţă. 

— Câţi ani are? 

- Probabil că vreo paisprezece, Superiorule, dar nu văd ce relevanţă 
ar avea aspectul ăsta. 

— Relevanţa, Inchizitor Harker, este că rareori conspiraţiile sunt 
conduse de fetiţe de paisprezece ani. 

— M-am gândit că e bine să-mi fac treaba scrupulos. 

— Scrupulos, zici? Măcar ai apucat să-i întrebi ceva? 

— Păi, am... 

O lovitură dibace cu toiagul lui Glokta peste faţă. Mişcarea bruscă îi 
înfipse o săgeată de agonie în şold, se poticni pe piciorul bolnav şi fu 
nevoit să se apuce de braţul lui Frost ca să nu-şi piardă echilibrul. 
Inchizitorul guiţă de durere şi uluire, se izbi de perete şi căzu în fund 
pe podeaua mizeră. 

-Nu eşti Inchizitor! şuieră Glokta, nu eşti decât un măcelar 
blestemat! Uită-te la cum arată locul ăsta! Şi ai omorât şi doi martori! 
La ce ne mai folosesc acum, prostule? 

Glokta se aplecă deasupra lui Harker. 

- Dacă nu cumva asta ai şi intenţionat, ce zici? Poate că Davoust a 
fost ucis de un lacheu invidios? Un lacheu care a vrut să reducă 
martorii la tăcere, Harker, ce zici? Poate că ar trebui să-mi încep 


ancheta chiar din sânul Inchiziției! 

Harker se silea să se ridice, dar silueta amenințătoare a 
practicianului Frost se iţi deasupra lui făcându-l să se lipească iarăşi de 
perete, cu sângele curgându-i din nas. 

— Nu! Te rog, nu! A fost un accident! N-am vrut să-i omor! Am vrut 
doar să ştiu ce s-a întâmplat! 

— Un accident? Ori eşti un trădător, ori un incompetent, iar mie nu- 
mi trebuie aşa ceva! 

Se aplecă şi mai mult, cu buzele dezgolindu-i rânjetul ştirb, ignorând 
durerea care îi urca pe şira spinării. 

— Ştiu că o mână forte dă cel mai mare randament în cazul 
primitivilor, Inchizitorule. Şi vei afla că nicăieri nu există mâini mai 
forte decât ale mele. Nicăieri în toată lumea asta. Luaţi-l pe viermele 
ăsta din ochii mei! 

Frost îl apucă de veşminte pe Harker şi îl târî afară prin mizeria din 
celulă. 

- Stai, hohoti el, apucându-se strâns de uşă. Te rog! Nu face asta! 

Urletele se pierdură apoi pe coridor. 

Ochii lui Vitari surâdeau şters ca şi cum i-ar fi făcut plăcere scena la 
care tocmai asistase. 

- Ce facem cu murdăria asta? 

— Curăţaţi-o, Glokta se sprijini de perete, cu şoldul pulsând de 
durere, îşi şterse transpiraţia de pe faţă cu o mână tremurândă. Spălaţi- 
o cu multă apă. Îngropaţi cadavrele. 

Vitari făcu un semn cu capul spre singurul supravieţuitor. 

— Şi cu ea ce ai de gând? 

— Fă-i baie. Dă-i haine. Dă-i mâncare. Dă-i drumul. 

- Nu are rost să-i fac baie dacă se întoarce în Oraşul Inferior. 

Cam are dreptate în privinţa asta. 

- Bine! A fost slujnica lui Davoust, înseamnă că poate fi şi a mea. 
Pune-o la muncă! strigă peste umăr şontâcăind deja spre uşă. 

Trebuia să iasă de acolo. Nu mai putea să respire. 


-Îmi pare rău să vă dezamăgesc, dar zidurile nu sunt deloc de 
necucerit, nu în starea în care se află acum... 

Persoana care vorbea se întrerupse la intrarea târşâită a lui Glokta în 
încăperea în care se ţinea întrunirea consiliului de conducere din 
Dagoska. 

Nu se poate să fi existat o încăpere mai diferită de celula de la 
subsol. De fapt, este cea mai frumoasă cameră pe care am văzut-o 
vreodată. Fiecare centimetru al pereţilor şi al tavanului era sculptat în 
cel mai minuţios detaliu: forme geometrice înspăimântător de 
complicate şerpuiau în jurul scenelor din legendele kantice redate în 
mărime naturală, pictate cu aur şi argint strălucitor, roşu şi albastru 


intens. Podeaua era un mozaic de o complexitate absolut minunată, 
masa cea lungă era încrustată cu vârtejuri de lemn negru şi inserţii de 
fildeş, cu luciu de oglindă. Ferestrele înalte ofereau o privelişte de 
mare efect a oraşului în nuanţe de cafeniu prăfuit şi a golfului albastru 
scăpărător. 

Femeia care se ridică să-l întâmpine pe Glokta se potrivea de 
minune cu ambianța magnifică. Absolut de minune. 

— Sunt Carlot dan Eider, spuse adresându-i un zâmbet nestingherit şi 
întinzându-i mâinile ca unui prieten vechi. Magistresă a Ghildei 
Negustorilor de Mirodenii. 

Glokta trebui să admită că era impresionat. Fie şi măcar de stomacul 
ei rezistent. Nici cel mai mic semn de groază. Se uită la mine de parcă n-aş 
fi o ruină desfigurată, pocită, diformă şi plină de ticuri nervoase. Mă 
întâmpină ca şi cum aş arăta la fel de bine ca ea. Purta o rochie lungă 
lucrată în stilul din Sud: mătase albastră garnisită cu argint licărea în 
adierea brizei răcoroase ce pătrundea prin ferestrele înalte. Bijuterii de 
o valoare impresionantă îi scânteiau pe degete, la mâini, în jurul 
gâtului. Când se apropie de el, Glokta detectă şi o aromă stranie. Dulce. 
Probabil ca mirodenia care a făcut-o atât de bogată. Efectul parfumului 
nu a fost în van. Sunt totuşi bărbat. Doar că mai puţin decât pe vremuri. 

- Trebuie să-mi cer scuze pentru felul în care sunt îmbrăcată, dar 
straiele kantice sunt mult mai confortabile pe caniculă. Am început să 
mă obişnuiesc cu ele de când trăiesc aici. 

Se scuză pentru felul cum arată aşa cum s-ar scuza un geniu pentru 
imbecilitatea lui. 

- Nu e absolut nicio problemă, Glokta făcu o plecăciune atât de 
adâncă pe cât îi permiteau piciorul cel nevolnic şi durerea ascuţită din 
şale. Superiorul Glokta, la dispoziţia domniilor voastre. 

— Suntem extrem de bucuroşi că ai venit. Am fost teribil de 
îngrijoraţi de la dispariţia Superiorului Davoust, predecesorul tău. 

Îmi închipui că unii au fost ceva mai puţin îngrijoraţi decât alţii. 

— Sper să reuşesc să fac ceva lumină în chestiunea asta. 

- Toţi sperăm să fie aşa. 

Îl prinse pe Glokta de cot cu o siguranţă firească. 

— Permite-mi, te rog, să fac prezentările. 

Glokta nu se clinti. 

— Mulţumesc, Magistresă, dar cred că mă descurc şi singur. 

Prin propriile-i puteri, atâtea câte îi mai rămăseseră, şontâcăi până 
în cealaltă parte a mesei de consiliu. 

- Tu eşti generalul Vissbruck, însărcinat cu apărarea oraşului. 

Generalul avea vreo patruzeci şi ceva de ani, era predispus la chelie, 
asuda din abundență în uniforma înzorzonată încheiată până în gât în 
ciuda căldurii cumplite. Mi-aduc aminte de tine. Ai fost în Gurkhul, în 
timpul războiului. Maior în Oastea Regelui şi cu reputaţie de mare dobitoc. 


Se pare că ţi-a mers bine, aşa cum le merge îndeobşte dobitocilor. 

- Îmi pare bine, catadicsi Vissbruck să spună, fără să-şi ridice ochii 
din hârtiile din faţă. 

- Sigur, întotdeauna este bine să-ţi reîntâlneşti o veche cunoştinţă. 

— Ne cunoaştem? 

— Am luptat împreună în Gurkhul. 

— Împreună? şi o undă de şoc traversă faţa năduşită a lui Vissbruck. 
Eşti... acel Glokta? 

— Într-adevăr. Aşa cum spui, sunt acel Glokta. 

Generalul începu să clipească des. 

- Ăăă, păi, ca să zic aşa... cum ţi-a mai mers? 

— Am avut parte de dureri înfiorătoare, mulţumesc de întrebare, dar 
văd că ţie îţi merge foarte bine, iar aceasta este o consolare imensă. 

Vissbruck clipi iarăşi, însă Glokta nu-i lăsă timp să răspundă. 

-Iar acesta trebuie să fie Lordul Guvernator Vurms. Este o onoare 
absolută să te cunosc, Alteță. 

Bătrânul era o caricatură a decrepitudinii, sfrijit în hainele 
maiestuoase de ceremonie, ca o prună uscată în pielea-i subţire. Cu 
toată căldura, mâinile nu i se opreau din tremurat, chelia lucioasă era 
presărată cu câteva smocuri de păr alb. Se uită chiorâş la Glokta cu 
ochi decoloraţi şi urduroşi. 

— Ce zice? Lordul Guvernator se holbă confuz în jur. Cine-i omul 
ăsta? 

Generalul Vissbrock se aplecă spre el, apropiindu-se atât de mult că 
buzele aproape că-i atinseră urechea bătrânului. 

- Superiorul Glokta, Alteță! Înlocuitorul lui Davoust! 

- Glokta? Glokta? Unde dracu” e Davoust? 

Nimeni nu-l învrednici cu vreun răspuns. 

- Eu sunt Korsten dan Vurms. 

Fiul Lordului Guvernator îşi rosti numele de parcă ar fi fost un 
descântec magic şi îi întinse mâna lui Glokta de parcă i-ar fi oferit un 
dar nepreţuit. Blond şi frumuşel, tolănit neglijent pe scaun, bronzat şi 
emanând sănătate prin toţi porii, suplu şi atletic pe cât de dărâmat şi 
veştejit era tatăl său. Deja nu pot să-l sufăr. 

- Înţeleg că ai fost un spadasin renumit pe vremuri, îl măsură Vurms 
din priviri pe Glokta cu un zâmbet batjocoritor. Şi eu mă pricep destul 
de bine la lupta cu sabia, însă aici nu am cu cine să mă duelez. Poate 
exersăm cândva împreună, ce zici? 

Mi-ar plăcea la nebunie, jigodie mică. Dacă m-ar mai ajuta piciorul te-aş 
bate de te-ai căca pe tine. 

— Obişnuiam să mă duelez, dar, din nefericire, sănătatea mea 
şubredă m-a obligat să renunţ. Glokta îi aruncă un zâmbet malefic şi 
ştirb. Dar îndrăznesc să spun că aş putea să-ţi dau câteva ponturi dacă 
doreşti să-ţi îmbunătăţeşti tehnica. 


Vurms se încruntă auzindu-i vorbele, dar Glokta trecuse deja mai 
departe. 

— Tu trebuie să fii Hadişul Kahdia. 

Hadişul era un bărbat înalt, subţire, cu gât lung şi privire obosită. 
Purta un veșmânt alb, simplu, la fel ca turbanul de pe cap. Nu pare 
deloc mai înstărit ca ceilalţi localnici din Oraşul Inferior, însă are un aer 
demn. 

- Sunt Kahdia şi am fost ales de oamenii din Dagoska să vorbesc în 
numele lor. Dar nu îmi mai spun Hadiş. Preotul fără templu nu este 
preot. 

— Tot de templu trebuie să vorbim? se văicări Vurms. 

— Mă tem că trebuie, atâta vreme cât voi mai fi în consiliul acesta. 

Se uită din nou la Glokta. 

- Deci avem un alt Inchizitor? Un alt diavol. Un alt aducător de 
moarte. Afacerile tale nu mă interesează câtuşi de puţin, torţionarule. 

Glokta surâse. Îşi mărturiseşte ura faţă de Inchiziţie fără ca măcar să-mi 
vadă instrumentele. Dar nu mă pot aştepta ca poporul lui să îndrăgească 
Uniunea, atunci când trăiesc la ei acasă doar puţin mai bine decât sclavii. 
Să fie el trădătorul pe care îl caut? 

Sau el? Generalul Vissbruck, din cap până în picioare imaginea 
soldatului loial, cu simţul datoriei mult prea puternic şi cu imaginaţia 
mult prea bicisnică pentru a se deda la maşinaţiuni. Dar puţini ajung 
generali fără să se îngrijească şi de propriul lor profit, fără să mituiască pe 
cine trebuie, fără să aibă câteva secrete bine ascunse. 

Sau el? Korsten dan Vurms îi rânjea batjocoritor ca unei latrine prost 
curățate pe care era nevoit s-o folosească. Am cunoscut mii de teapa lui, 
progenituri arogante. O fi el copilul Lordului Guvernator, dar este evident că 
nu este credincios nimănui altcuiva decât propriei persoane. 

Sau ea? Magistresa Fider era toată numai amabilitate şi zâmbet 
grațios, dar ochii îi erau duri ca diamantele. Mă evaluează aşa cum îşi 
evaluează clientul o negustoreasă. Femeia asta înseamnă mai mult decât 
maniere elegante şi slăbiciune pentru croitoria străină. Mult mai mult. 

Sau el? Până şi bătrânul Lord Guvernator părea acum suspect. Să 
aibă oare văzul şi auzul atât de slăbite pe cât pretinde? Sau căutătura lui 
crucişă e o prefăcătorie, aşa cum ar putea fi şi insistenţele de a afla ce 
anume se întâmplă? Oare nu cumva ştie mai multe decât toţi ceilalţi? 

Glokta se întoarse şi şchiopătă până la fereastră, se sprijini de 
coloana superb sculptată de lângă ea şi admiră priveliştea uluitoare, 
încălzindu-şi faţa în razele amurgului. Aproape că putea simţi cum 
membrii consiliului se foiesc neliniştiţi, dornici să scape cât mai repede 
de el. Mă întreb cât mai durează până vor porunci schilodului să iasă din 
splendida lor sală? N-am încredere în niciunul din ei. În niciunul. Rânji 
atotştiutor ca pentru sine. Exact aşa cum ar trebui să fie. 

Primul şi-a pierdut răbdarea Korsten dan Vurms. 


— Superiorule Glokta, explodă el, apreciem conştiinciozitatea de care 
ai dat dovadă prezentându-te înaintea noastră, dar sunt convins că ai 
alte treburi mult mai importante de care să te ocupi. Pentru că noi cu 
siguranţă avem. 

— Fireşte. 

Glokta şontâcăi înapoi la masă cu o încetineală exagerată de parcă s- 
ar fi pregătit să părăsească încăperea. Apoi îşi trase un scaun şi se 
aşeză, strâmbându-se când îl săgetă durerea din picior. 

— Pe cât este posibil, într-o primă etapă voi încerca să fac mai puţine 
observaţii. 

— Ce? exclamă Vissbruck. 

— Cine-i individul ăsta? întrebă iarăşi Lordul Guvernator, întinzându- 
şi gâtul înainte şi forțându-şi ochii apoşi. Ce se petrece aici? 

Fiul său fu mai direct: 

— Ce mama dracului crezi că faci? vru el să ştie. Ai înnebunit? 

Hadişul Kahdia începu să chicotească uşurel. Că râdea de Glokta, 
sau de furia celorlalţi, nimeni nu-şi putea da seama. 

- Vă rog, domnilor, vă rog, spuse Magistresa pe un ton blând, 
răbdător. Superiorul abia a sosit şi poate că nu ştie cum ne conducem 
noi treburile în Dagoska. Trebuie să înţelegi că predecesorul tău nu a 
luat niciodată parte la întrunirile noastre. De destui ani guvernăm cu 
mult succes oraşul acesta şi... 

— Consiliul Închis nu vede lucrurile aşa. 

Glokta ridică ordonanța regală cu două degete. O arătă tuturor, 
asigurându-se că se vede bine sigiliul uriaş roşu cu auriu, apoi o 
împinse pe masă înspre ceilalți. 

În privirile uluite şi cumva nesigure ale colegilor ei, Carlot dan Eider 
luă documentul, îl despături şi începu să-l citească. Se încruntă, apoi 
ridică o sprânceană bine pensată. 

— Se pare că noi suntem cei neştiutori. 

— Dă-mi să văd! îi smuci din mâini scrisoarea Korsten dan Vurms şi o 
citi şi el. Nu se poate, murmură. Nu se poate! 

- Mă tem că se poate. Glokta oferi asistenţei rânjetul său şui şi ştirb. 
Arhilectorul Sult este foarte îngrijorat. Mi-a cerut să anchetez dispariţia 
Superiorului Davoust şi totodată să inspectez fortificațiile oraşului. Să 
le inspectez amănunţit şi să îi pot garanta că armata gurkiană nu ar 
putea să le penetreze. Mi-a ordonat să iau orice măsură mi s-ar părea 
necesară. 

Făcu o pauză plină de înţeles. 

— Orice... măsură. 

-Ce e? bombăni Lordul Guvernator. Cer să mi se spună ce se 
petrece! 

Acum documentul ajunsese la Vissbruck. 

- Ordonanţa regală, şopti el, ştergându-şi cu mâneca transpiraţia de 


pe frunte, semnată de toţi cei doisprezece membri ai Consiliului Închis. 
Îi conferă puteri depline! 

O aşeză uşurel pe masa cu incrustaţii de parcă s-ar fi temut să nu 
izbucnească în flăcări pe neaşteptate. 

— Este... 

— Ştim cu toţii ce este. 

Magistresa Eider îl privea pe Glokta cu un aer gânditor, mângâindu- 
şi obrazul neted cu un deget. Ca o negustoreasă care şi-a dat brusc seama 
că acel client pe care-l credea neştiutor tocmai ce a jecmănit-o el pe ea, nu 
invers. 

— Se pare că Superiorul Glokta va prelua conducerea. 

— N-aş spune chiar aşa, dar de acum înainte voi lua parte la toate 
întrunirile acestui consiliu. Gândiţi-vă la asta ca fiind prima dintr-un şir 
foarte lung de schimbări. 

Glokta scoase un oftat de mulțumire şi se aşeză mai comod în 
scaunul admirabil realizat, întinzându-şi piciorul dureros, odihnindu-şi 
spatele dureros. Aproape că mă simt bine. Trecu în revistă chipurile 
posomorâte din consiliul de conducere al oraşului. Fireşte, cu excepţia 
faptului că unul din aceşti oameni încântători este mai mult ca sigur un 
trădător periculos. Un trădător care a pus deja la cale dispariţia unui 
Superior şi care acum poate că se gândeşte la scoaterea din scenă şi a celui 
de-al doilea... 

Glokta îşi drese glasul: 

- Deci, generale Vissbruck, ce spuneai când am intrat eu? Ceva 
despre ziduri? 


Rănile trecutului 


— Greşelile trecutului, psalmodie Bayaz cu infatuare aproape divină, 
nu trebuie să se repete. Prin urmare, orice educaţie de valoare trebuie 
să se întemeieze pe o corectă înţelegere a istoriei. 

Jezal scoase un suspin cutremurat. La ce naiba se apucase moşul 
ăsta să-l culturalizeze era peste puterea lui de pricepere. Poate din 
cauza egoismului de nestăpânit care apare în pragul senilităţii. Oricum, 
Jezal era de nezdruncinat în hotărârea lui de a nu învăţa absolut nimic. 

— ... da, istoria, medită Magul, este multă istorie în Calcis... 

Jezal se uită în jur deloc impresionat. Dacă istoria nu ar fi însemnat 
nimic altceva decât bătrâneţe, atunci Calcis, oraşul-port străvechi al 
Vechiului Imperiu, s-ar fi calificat cu siguranţă. Însă dacă istoria ar fi 
mers mai departe şi ar fi însemnat şi grandoare, glorie, acel ceva care-ţi 
pune sângele în mişcare, atunci Calcis nici nu merita să fie pomenit. 

Fără îndoială că oraşul fusese proiectat cu mare grijă, cu străzi largi, 
drepte, amplasate în aşa fel încât să ofere călătorului privelişti 
magnifice. Dar secolele lungi au transformat în scene ale 
descompunerii panoramele falnice de odinioară. Pretutindeni se zăreau 
case părăsite, cu ferestre şi uşi goale care se holbau trist la pieţele 
desfundate. Trecură pe lângă străzi lăturalnice, sufocate de buruieni, de 
moloz, de lemne putrezite. Jumătate dintre podurile de peste râul 
puturos se dărâmaseră şi dărâmate au rămas; jumătate dintre copacii 
care străjuiau căile largi erau morţi şi uscați, sugrumaţi de iederă. 

Nici urmă de viaţa strălucitoare care fremăta în Adua, de la docuri 
până la mahalale şi până la Agriont. Poate că uneori lui Jezal i se 
păruse că oraşul lui era prea aglomerat, prea zgomotos, plesnind pe la 
cusături de atâta omenire, dar când îi văzu pe cei câţiva cetăţeni 
zdrențăroşi ai Calcisului umblând aiurea printre osemintele putrezite 
ale oraşului de odinioară, îşi dădu seama ce atmosferă preferă. 

— ... şi de-a lungul călătoriei noastre vei avea parte de o mulţime de 
ocazii prin care să evoluezi, tinere prieten, şi îţi recomand să profiţi din 
plin de ele. Maestrul Nouădegete, în special, merită tot interesul din 
partea ta. Cred că ai putea învăţa extrem de multe de la el... 

Jezal icni, nevenindu-i să-şi creadă urechilor: 

— De la maimuta aia? 

— Maimuta aia, cum îi zici tu, este un bărbat renumit în întregul 
Nord. Sângerosul Nouă i se spune prin părţile acelea. Nume care singur 
umple bărbaţii de teamă sau speranţă, depinde de ce parte se află. 
Luptător şi tactician de o extremă şiretenie şi experiență neegalată. Mai 
presus de orice altceva, a învăţat vicleşugul de a spune infinit mai 
puţin decât ştie, îi aruncă Bayaz o privire. Exact contrariul a ceea ce 


fac unii oameni pe care îi cunosc. 

Jezal se încruntă şi îşi vârî capul între umeri. Nu vedea ce ar putea 
învăţa de la Nouădegete în afară, poate, de cum să mănânci direct cu 
mâinile şi să stai nespălat zile întregi. 

- Marele forum, murmură Bayaz, când intrară într-un spaţiu deschis. 
Inima vie a oraşului, adăugă părând chiar şi el dezamăgit. Aici 
cetăţenii Calcisului obişnuiau să vină să cumpere şi să vândă, să 
urmărească spectacole şi să asiste la procese, să discute filosofie şi 
politică. În Timpurile Străvechi aici lumea s-ar fi înghesuit umăr lângă 
umăr până târziu în noapte. 

Acum locul gol părea şi mai întins. În zona pavată ar fi putut intra o 
mulțime de cincizeci de ori mai mare decât cea formată din amărâţii 
strânşi acolo. Statuile impozante de pe margini erau pătate şi ciobite, 
piedestalurile lor murdare erau înclinate aproape să se răstoarne. În 
mijloc erau aşezate câteva tarabe, strânse una într-alta, ca oile pe 
vreme rea. 

— Nălucă a gloriei trecute. Şi totuşi, îi indică Bayaz sculpturile 
neîngrijite, doar aceşti locatari ne interesează astăzi. 

— Zău aşa? Şi ei sunt...? 

— Împărați din trecutul îndepărtat, băiete, fiecare cu propria-i 
poveste. 

Jezal gemu în sinea lui. Până şi pentru istoria ţării lui nu 
manifestase decât un interes superficial şi pasager, darămite pentru un 
golf insalubru din mult prea îndepărtatul Vest al Lumii. 

— Sunt o grămadă, şopti el. 

-Şi nici nu sunt toţi. Istoria Vechiului Imperiu se întinde multe 
secole în trecut. 

— Probabil că de-aia i se zice „vechi”. 

- Nu te forţa să faci pe deşteptul cu mine, căpitane Luthar, nu eşti 
utilat corespunzător. În vreme ce strămoşii tăi se frăsuiau de colo-colo 
în pielea goală, comunicând prin semne şi închinându-se la zeul 
noroiului, maestrul meu, Juvens, veghea aici la crearea unei naţiuni 
măreţe, o naţiune care n-a fost niciodată egalată ca mărime şi bogăţie, 
ca ştiinţă şi grandoare. Adua, Talins, Shaffa, toate astea nu sunt decât 
umbre ale minunatelor oraşe care au înflorit odinioară în valea 
uriaşului fluviu Aos. Acesta este leagănul civilizaţiei, tânărul meu 
prieten. 

Jezal privi în jur, la statuile amărâte, la pomii putreziţi, la străzile 
murdare, lăsate de izbelişte. 

— Ce n-a mers? 

— Decăderea măreției nu este niciodată o chestiune simplă. Dar acolo 
unde este izbândă şi este glorie, trebuie să se găsească şi decădere, şi 
ocară. Şi acolo unde apar amândouă, va clocoti pizma. Încet-încet, 
invidia şi orgoliul vor duce la gâlcevi, apoi la dihonii, apoi la războaie. 
Două războaie mari au sfârşit cu dezastre cumplite. 


Se îndreptă iute spre statuia din apropiere. 

— Dar dezastrele nu sunt lipsite de învăţăminte, băiatul meu. 

Jezal se strâmbă. Avea nevoie de toate lecţiile astea de istorie cum 
avea nevoie de o boală venerică şi nicidecum nu se simţea „băiatul” 
nimănui. Însă bătrânul nu se lăsa descurajat de împotrivirea lui 
evidentă. 

- Un mare conducător trebuie să fie nemilos, intonă Bayaz. Când 
simte o ameninţare la adresa persoanei sau autorităţii sale trebuie să 
acţioneze grabnic, fără păreri de rău. De pildă, nu trebuie să căutăm 
mai departe de împăratul Shilla, îşi ridică el ochii la statuia de 
marmură cu trăsăturile roase aproape în întregime de intemperii. Când 
şi-a suspectat şambelanul că ar avea oarece pretenţii la tron, a poruncit 
să fie executat, soţia şi copii să-i fie strangulaţi, palatul său de la 
Aulcus să fie făcut una cu pământul. 

Bayaz ridică din umeri şi continuă: 

— Fără nicio dovadă cât de mică. Gest exagerat şi brutal, dar mai 
bine să acţionezi cu prea multă forță decât cu prea puţină. Mai bine să 
fii temut decât disprețuit. Shilla ştia asta. Sentimentalismul nu are ce 
căuta în politică, înţelegi? 

- Înţeleg că, oriunde mi-aş întoarce privirea în viaţa asta, dau peste 
câte un afurisit de păcălici bătrân care încearcă să-mi ţină o predică. 

Acesta fu gândul lui Jezal, însă nu rosti cuvintele. Amintirea 
practicianului Inchiziției care se făcuse bucăţi sub ochii lui îi era mult 
prea proaspătă în minte. Zgomotul cleios al cărnii. Fierbinţeala 
sângelui stropindu-i obrajii. Înghiţi greu nodul din gât şi îşi plecă 
privirea. 

- Înţeleg, mormăi el. 

Vocea monotonă a lui Bayaz zumzăi mai departe. 

- Nu spun că un rege mare trebuie să fie un tiran, sigur că nu! 
Prioritatea unui conducător trebuie întotdeauna să fie aceea de a 
câştiga dragostea omului simplu, căci o poate dobândi cu gesturi mici 
şi, totuşi, poate dura o viaţă. 

Dar Jezal nu fu de acord să treacă şi peste asta, indiferent cât de 
periculos părea a fi bătrânul. Era evident că Bayaz nu avea pic de 
experienţă practică pe scena politicii. 

- La ce foloseşte dragostea omului din popor? Nobilii au bani, iar 
soldaţii au putere. 

Bayaz îşi ridică ochii la nori. 

- Vorbele tale sunt vorbele unui copil, prea uşor păcălit de tot felul 
de nerozii şi de nişte mâini agile. De unde vin banii nobililor, dacă nu 
din dările plătite de ţăranii care lucrează la câmp? Cine sunt acei 
soldaţi, dacă nu soţii şi fiii oamenilor de rând? Cine le-a dat lorzilor 
putere? Doar vasalii care li se supun, şi nimeni altcineva. Când ţăranii 
sunt nemulţumiţi cu adevărat, această putere se topeşte cu viteza 
gândului. Cum s-a întâmplat cu împăratul Dantus. 


Arătă spre o statuie care avea braţul rupt din umăr, în vreme ce în 
mâna cealaltă întinsă ţinea un pumn de gunoaie peste care trona un 
petic de muşchi verde. Dispariţia nasului, în locul căruia se iţea un 
crater negru, îi conferea împăratului un aer de eternă uluire stânjenită, 
de parcă ar fi fost surprins pe latrină. 

— Niciun alt conducător nu a fost mai iubit de poporul lui, spuse 
Bayaz. Îi considera pe toţi egalii lui, îşi împărțea averea cu cei săraci. 
Dar nobilii au uneltit împotriva lui, au ales pe unul dintre ei ca să-i ia 
locul şi l-au aruncat pe împărat în temniţă, confiscându-i tronul. 

— Zău aşa? grohăi Jezal privind în gol peste piaţa pustie. 

- Dar poporul nu a vrut să-şi abandoneze mult iubitul monarh. Şi-au 
părăsit căminele şi s-au răzvrătit şi nu au putut fi înfrânți. Unii dintre 
complotişti au fost târâţi afară din castelele lor şi spânzurați în stradă, 
ceilalţi au fost asasinați, iar Dantus a fost reinstalat pe tron. Vezi tu, 
băiete, cea mai sigură pavăză a unui cârmuitor în faţa primejdiei este 
dragostea poporului său. 

Jezal oftă: 

- Prefer să mă bazez pe ajutorul lorzilor. 

- Ha! Iubirea lor este costisitoare şi nestatornică precum vântul 
schimbător. Oare nu ai fost în Rotonda Lorzilor în timpul adunărilor 
Consiliului Deschis, căpitane Luthar? 

Jezal se încruntă. Poate că totuşi era un grăunte de adevăr în 
bolboroselile bătrânului. 

- Ha! Aşa este dragostea lorzilor. Cel mai bun lucru este să-i desparţi 
şi să le speculezi invidiile, să-i faci să se lupte pentru micile favoruri, să 
ceară să le fie recunoscute meritele pentru succesele obţinute. Dar mai 
ales să ai grijă ca niciunul dintre ei să nu devină prea puternic şi să 
ajungă să conteste maiestatea. 

— Cine-i ăsta? 

O statuie mai înaltă decât celelalte. Un bărbat impresionant de vreo 
şaizeci de ani, cu barbă deasă şi păr creţ. Trăsături frumoase, dar linie 
aspră a gurii şi multă mândrie şi urgie în ridurile de pe frunte. Un 
bărbat cu care nu era indicat să te pui. 

— Acesta este maestrul meu, Juvens. Nu a fost împărat, dar a fost 
primul şi ultimul sfetnic al multora. El a clădit Imperiul, dar tot el a 
fost răspunzător pentru distrugerea lui. Un mare om din multe puncte 
de vedere, dar oamenii mari au şi defecte pe măsură. 

Bayaz îşi învârti gânditor în mână bastonul mâncat de vreme. 

- Trebuie să învăţăm lecţiile istoriei. Nu trebuie să repetăm greşelile 
trecutului. 

Făcu o pauză, apoi adăugă: 

— Doar dacă nu există altă soluţie. 

Jezal se frecă la ochi şi se uită în zare, dincolo de forum. Poate că 
Prinţul Moștenitor Ladisla ar putea trage oarece foloase din prelegerea 
asta, dar Jezal avea dubiile lui. Din cauza asta fusese luat de lângă 


prietenii lui, de lângă şansa la glorie şi avansare în grad câştigată cu 
multă trudă? Ca să asculte cugetările neinteresante ale unui pelerin 
ciudat şi chel şi în delir? 

Se încruntă. Trei soldaţi traversau piaţa îndreptându-se către ei. La 
început nu le-a acordat prea mare atenţie. Apoi şi-a dat seama că se 
uitau fix la el şi la Bayaz şi chiar spre ei veneau. Acum observă un alt 
grup tot de trei soldaţi şi un altul, apropiindu-se din direcţii diferite. 

Jezal simţi un nod în gât. Deşi modele vechi, armurile şi armele lor 
păreau mult folosite şi îngrijorător de eficace. Scrima era un lucru. Dar 
cu totul altul era lupta efectivă, cu toate posibilităţile ei de a te răni 
sau ucide. Sigur că nu era vorba de laşitate din partea lui să se simtă 
neliniştit, nu când nouă bărbaţi înarmaţi se apropie de ei, nu când nu 
există cale de scăpare. 

Şi Bayaz îi observase. 

— Se pare că ni s-a pregătit un comitet de întâmpinare. 

Cei nouă îi înconjurară, chipuri dure, arme strânse în mâini. Jezal îşi 
îndreptă umerii şi încercă să-şi ia un aer cât mai fioros, evitându-le 
privirea şi ţinându-şi mâna departe de mânerul sabiei. Nu dorea câtuşi 
de puţin ca vreunul din ei să devină prea agitat şi să-l taie pentru că 
aşa i s-a năzărit. 

- Tu eşti Bayaz, rosti căpetenia, un bărbat îndesat cu panaş roşu, 
slinos, la coif. 

- E o întrebare? 

— Nu. Stăpânul nostru, Nunţiul Imperial, Salamo Narba, Guvernator 
al Calcisului, te invită într-o audienţă. 

- Chiar aşa? cuprinse Bayaz cu privirea grupul de soldaţi şi îşi ridică 
o sprânceană la Jezal. Atunci cred că ar fi necuviincios din partea 
noastră să refuzăm, mai ales că Nunţiul s-a ostenit atât ca să ne 
organizeze o gardă de onoare. Arătaţi-ne drumul. 


Trebuie spus ceva despre Logen Nouădegete, trebuie spus că avea 
dureri. Înainta cu greu peste bolovanii sfărâmaţi, tresărind de fiecare 
dată când îşi lăsa greutatea pe glezna rănită — şchiopătând, gâfâind, 
dând din mâini ca să-şi menţină echilibrul. 

Fratele Picior-Lung rânji peste umăr la această privelişte jalnică. 

— Cum îţi merg rănile, prietene? 

- Mă dor, mârâi Logen printre dinţii încleştaţi. 

- Şi totuşi, bănuiesc că ai avut parte de dureri mai mari. 

— Îhî. 

Erau multe rănile trecutului. Aproape toată viaţa şi-o petrecuse în 
dureri mai mari sau mai mici, vindecându-se mult prea încet de la o 
bătaie la alta. Îşi aduse aminte de prima rană adevărată pe care a avut- 
o, când un shanka îi tăiase obrazul de sus până jos. Avea cincisprezece 
ani pe atunci, era deşirat şi nu-i mijiseră încă mustăţile, iar fetele din 
sat îl plăceau. Îşi atinse cu degetul vechea cicatrice. Îşi aminti cum 


tatăl său îi bandajase obrazul în sala plină de fum, îşi aminti cum îl 
usturase, cum voise să ţipe de durere, dar îşi muşcase buzele. Un 
bărbat adevărat nu arată că îl doare. 

Atunci când poate. Logen îşi aminti cum a zăcut pe burtă într-un 
cort împuţit, ascultând răpăitul ploii reci, muşcând o fâşie de piele ca 
să nu urle, dar scuipând-o, totuşi, şi dând glas durerii, în vreme ce îi 
găureau spatele în căutarea unui vârf de săgeată. O zi întreagă îl tot 
căutaseră. În faţa acestei aduceri-aminte, Logen se înfioră şi îşi scutură 
omoplaţii amorţiţi. Din cauza urletelor, nu mai fusese în stare să 
vorbească o săptămână. 

Nu fusese în stare să vorbească o săptămână nici după duelul cu 
Treicopaci. Sau să se ţină pe picioare, sau să mănânce, sau măcar să 
vadă. Maxilar spart, obraz sfârtecat, prea multe coaste rupte. Oase atât 
de zdrobite încât nu mai rămăsese din el decât un biet amărât care 
plângea de durere şi de milă pentru el însuşi, care scâncea ca un 
bebeluş la fiecare mişcare a tărgii, hrănit cu lingura de o bătrână căreia 
îi era profund recunoscător. 

Mai erau şi alte amintiri. Mult mai multe, îmbulzindu-se şi făcându-l 
să sufere. Cum îl arsese şi îl tot arsese, scoţându-l din minţi, ciotul 
degetului după lupta de la Carleon. Cum se trezise brusc după ce 
zăcuse inconştient o zi întreagă atunci când fusese lovit în cap pe 
dealuri. Cum urinase sânge după ce sulița lui Harding Ursuzul îi 
perforase maţele. Logen îşi simţea toate cicatricele de pe pielea-i 
zdrențuită şi îşi strânse braţele în jurul trupului îndurerat. 

Rănile trecutului erau multe, fireşte, însă asta nu însemna că cele de 
acum îl dureau mai puţin. Rana din umăr îl sâcâia, amarnică precum 
un tăciune fierbinte. Văzuse cum un bărbat îşi pierduse întregul braţ 
din cauza unei simple zgârieturi căpătate într-o bătălie. La început au 
fost nevoiţi să-i taie mâna, apoi braţul până la cot, apoi şi restul până 
la umăr. După aceea a început să obosească foarte des, după aceea a 
început să vorbească aiurea, apoi a încetat să mai respire. Logen nu 
voia să se întoarcă în ţărână astfel. 

Ţopăi până la un colţ dintr-un zid dărâmat, se sprijini de el, îşi 
scutură cu efort haina de pe umeri, îşi deschise cu mişcări 
neîndemânatice nasturii cămăşii, scoase acul care ţinea bandajul şi şi-l 
desfăcu cu grijă. 

— Cum arată? întrebă el. 

- Ca mama tuturor râielor, mormăi Picior-Lung cercetându-i rana 
din umăr. 

— Miroase rău? 

— Acum vrei să te şi miros? 

— Spune-mi dacă pute. 

Navigatorul se aplecă şi adulmecă grațios umărul lui Logen. 

-Un iz puternic de transpiraţie, dar s-ar putea să vină de la 
subsuoară. Mă tem că printre remarcabilele mele haruri nu se numără 


şi medicina. Mie toate rănile îmi miros cam la fel. 

Şi prinse la loc bandajul. 

Logen începu să-şi pună cămaşa. 

- Ţi-ai da seama dacă s-ar fi infectat, crede-mă. Ar duhni ca un 
mormânt vechi şi, odată ce putregaiul a pătruns în tine, nu mai ai cum 
să scapi de el decât cu cuțitul. Într-un mod al naibii de dureros. 

- Da, mă rog, răspunse Picior-Lung care deja pornise cu paşi mari 
spre strada aproape pustie. Ai noroc că o avem pe femeia aia cu noi, pe 
Maljinn. Talentul ei de a purta o conversaţie este destul de limitat, dar 
când vine vorba despre răni, ei bine, am văzut-o la lucru şi pot să-ţi 
spun că se pricepe să coasă carnea la fel de uniform cum tigheleşte 
pielea un meşter cizmar. Zău că se pricepe! Mânuieşte acul cu multă 
măiestrie, de parcă ar fi croitoreasa vreunei regine. Talent extrem de 
util prin părţile astea. Şi nu m-ar mira absolut deloc dacă am avea 
nevoie de el cât de curând. 

— Călătoria asta e periculoasă? îl întrebă Logen tot luptându-se cu 
hainele. 

- Îhî. Întotdeauna Nordul a fost sălbatic şi nelegiuit, plin de dihonii 
sângeroase şi de tâlhari neîndurători la drumul mare. Toţi cei de prin 
părţile astea sunt înarmaţi până în dinţi, în orice clipă gata să ucidă. În 
Gurkhul, călătorii de pe alte meleaguri rămân în libertate doar dacă 
aşa pofteşte Guvernatorul local, riscând oricând să fie înrobiţi. În orice 
oraş styrian dai la fiecare colţ de stradă peste câte un pungaş sau peste 
câte un bătăuş, asta presupunând că ai reuşit să intri în oraş fără să fi 
fost mai întâi jefuit de autorităţi. Prin apele din jurul Celor O Mie de 
Insule mişună piraţii, câte unul pentru fiecare neguţător, sau cel puţin 
aşa se pare, în vreme ce locuitorii din îndepărtatul Suljuk se tem de 
străini şi îi dispreţuiesc şi aproape sigur că mai degrabă te-ar spânzura 
cu capul în jos şi ti-ar tăia gâtul decât să-ţi arate drumul. Cercul Lumii 
este plin de pericole, prietene cu nouă degete, dar dacă tot nu-ţi este 
de-ajuns şi tânjeşti după primejdii şi mai îngrozitoare, îţi sugerez să 
vizitezi Vechiul Imperiu. 

Logen avu senzaţia că Fratele Picior-Lung se distrează de minune. 

— Atât de rău e? 

- Ba chiar mai rău! Mai ales dacă, în loc să te rezumi doar la a 
vizita, te apuci să tai ţara de la un capăt la celălalt. 

Logen tresări: 

— Ăsta e planul? 

— Acesta este planul, aşa cum îi spui tu. Din vremuri străvechi 
Vechiul Imperiu este sfâşiat de conflicte civile. Odinioară a fost o 
singură naţiune, cu un singur împărat, cu o armată puternică şi o 
administraţie loială ce vegheau la respectarea legilor. De-a lungul 
anilor s-a dizolvat într-o supă clocotită de principate mărunte, republici 
excentrice, oraşe-stat şi feude minuscule. Şi doar câţiva dintre toţi 
aceşti conducători sunt capabili să recunoască un stăpân care să nu-i 


ţină sub ameninţarea sabiei. Granița dintre impozit şi jaf, dintre război 
după reguli şi crimă sângeroasă, dintre afirmaţie legitimă şi joc al 
închipuirii s-a estompat şi apoi s-a şters complet. Nu trece nici un an 
fără ca vreun alt răufăcător însetat de putere să nu se declare rege al 
lumii. Am aflat că a existat o perioadă, cam acum cincizeci de ani, 
când au fost şaisprezece împărați în acelaşi timp. 

- I-auzi! Cu cincisprezece mai mult decât e nevoie. 

- Ba chiar cu şaisprezece, ar spune unii, şi niciunul din ei nu era 
binevoitor față de străini. Când e vorba de asasinat, Vechiul Imperiu 
oferă victimei o alternativă năucitoare. Însă nici măcar nu e nevoie să 
fii ucis de oameni. 

— Nu? 

- O, vai de mine, sigur că nu! Natura a pus şi ea multe obstacole 
teribile în calea noastră, mai ales că iarna se apropie. La vest de Calcis 
se întinde pe multe sute de kilometri o câmpie uriaşă şi plană, o pajişte 
deschisă. Poate că în vremurile străvechi mare parte din câmpia asta 
era aranjată, cultivată, traversată în toate direcţiile de drumuri drepte 
din piatră bună. Acum oraşele zac în ruine tăcute, iar ţinutul nu este 
decât o pustietate îmbibată cu apă, drumurile nefiind decât nişte poteci 
din pietre sfărâmate ademenindu-i pe imprudenţi în nisipuri 
mişcătoare. 

- Nisipuri mişcătoare, murmură Logen clătinând încet din cap. 

— Şi asta nu e totul. Fluviul Aos, cea mai mare apă curgătoare din tot 
Cercul Lumii, sapă o vale adâncă şi şerpuitoare chiar prin mijlocul 
acestei pustietăţi. Iar noi va trebui să-l traversăm, însă nu au mai rămas 
decât două poduri, unul la Darmium, pe unde ar fi cel mai bine să 
trecem, şi altul la Aostum, la aproape două sute de kilometri mai la 
vest. Sunt vaduri, ce-i drept, dar Aos este lat şi are ape repezi, şi valea 
e adâncă şi primejdioasă. 

Picior-Lung plescăi din limbă. 

- Toate astea sunt înainte de Munţii Sparti. 

- Sunt înalţi? 

— O, din cale afară de înalţi. Foarte înalţi şi foarte periculoși. Li se 
spune Munţii Sparţi din cauza stâncilor lor abrupte, a canioanelor lor 
crestate, a prăpăstiilor adânci. Umblă zvonuri că ar fi şi nişte trecători, 
dar toate hărţile s-au pierdut de multă vreme, presupunând că au 
existat vreodată hărţi. După ce reuşim să trecem de munţi, ne vom urca 
pe corabie... 

— Ai de gând să cari o corabie peste munţi? 

— Stăpânul nostru mi-a dat toate asigurările că ne va aştepta una de 
partea cealaltă a munţilor, deşi habar nu am cum o va duce până acolo, 
căci ţinutul este în mare parte necunoscut. Vom naviga spre vest, către 
insula Shabulyaan, despre care se spune că se ridică din mijlocul 
oceanului chiar pe Marginea Lumii. 


— Se spune? 

— Sunt doar zvonuri. Nimeni nu ştie mai multe. Chiar şi printre 
membrii ilustrului Ordin al Navigatorilor nu am auzit pe nimeni care 
să pretindă că a fost vreodată acolo, iar fraţii din ordinul meu sunt 
binecunoscuţi pentru... pentru afirmaţiile lor cam exagerate, să le 
zicem aşa. 

Logen îşi scărpină obrazul, dorindu-şi să-l fi întrebat dinainte pe 
Bayaz ce anume avea de gând. 

- Pare un drum tare lung. 

— De fapt, nici nu se poate imagina o destinaţie mai îndepărtată. 

— Şi ce e acolo unde mergem? 

Picior-Lung ridică din umeri. 

- Va trebui să-l întrebi pe stăpân. Menirea mea este să găsesc 
drumul cel mai bun, nu să caut motive. Te rog, urmează-mă, maestre 
Nouădegete şi, rogu-te, nu tândăli. Avem o mulţime de lucruri de făcut 
dacă trebuie să ne deghizăm în neguţători. 

— Neguţători? 

— Acesta este planul lui Bayaz. Negustorii se aventurează adesea la 
vest de Calcis, spre Darmium, chiar şi mai departe, spre Aostum. Încă 
mai există acolo oraşe mari, dar izolate de restul lumii. Poţi face 
profituri astronomice dacă le duci bunuri de lux din străinătate — 
mirodenii din Gurkhul, mătăsuri din Suljuk, ciuperci chaga din Nord. 
Chiar aşa, îţi poţi tripla investiţia într-o lună, dacă reuşeşti să 
supravieţuieşti! Iar asemenea caravane constituie un tablou obişnuit 
prin părţile acelea, desigur, bine înarmate şi bine apărate. 

— Şi cum rămâne cu tâlharii din câmpie? Nu după neguţători umblă? 

-Ba sigur că da, răspunse Picior-Lung. Probabil că deghizarea 
trebuie să ne apere de o altă ameninţare. Una care ne vizează în mod 
direct. 

- Pe noi? Altă ameninţare? Pe lângă toate care sunt deja? 

Dar Picior-Lung se îndepărtase şi nu-l mai putea auzi. 


Cel puţin o anumită parte din Calcis nu-şi pierduse măreţia. Sala în 
care au fost conduşi de gărzi, sau de cei care îi răpiseră, era într-adevăr 
splendidă. 

Două şiruri de coloane, înalte ca arborii pădurii, străjuiau laturile 
spaţiului vast, cu ecou. Erau sculptate în piatră verde, bine şlefuită, cu 
vinişoare argintii, scânteietoare. Sus, deasupra lor, tavanul negru- 
albăstrui, cu o pleiadă de stele strălucitoare, conturate cu aur. Un bazin 
adânc, cu apă întunecată, umplea spaţiul din faţa uşii, apă perfect 
nemişcată, oglindind tot din jur. O altă sală întunecată dedesubt. Un alt 
cer al nopţii dincolo de ea. 

Nunţiul Imperial zăcea tolănit pe un divan aşezat pe un podium 
înalt, la celălalt capăt al încăperii. În faţă avea o masă plină cu 


delicatese. Era un om imens, obez, cu faţa rotundă. Degetele încărcate 
cu inele din aur alegeau şi apucau bucățele gustoase de mâncare şi le 
îndesau în gura pofticioasă, însă grasul nu-i scăpa nicio clipă din ochi 
pe cei doi oaspeţi, sau pe cei doi prizonieri. 

- Sunt Salamo Narba, Nunţiu Imperial şi guvernator al oraşului 
Calcis. 

Îşi schimonosi fălcile şi scuipă un sâmbure de măslină care ateriză 
într-un blid: ţaca-ţaca. 

- Tu eşti cel căruia i se spune Întâiul dintre Magi? 

Magul îşi înclină capul pleşuv. Narba ridică un pocal ţinându-l de 
picior cu arătătorul durduliu şi degetul mare şi mai durduliu, luă o 
înghiţitură mare de vin, suuuuu, o plimbă cu zgomot prin gură, flaş-flaş- 
flaş, privindu-i ţintă în tot acest timp, şi înghiţi, gogâlț. 

— Bayaz. 

- Chiar el. 

- Hmm. Nu-ţi fie cu supărare... 

Aici Nunţiul apucă o furculiţă mică şi scobi o stridie din cochilie. 

—... dar prezența ta în oraşul acesta mă îngrijorează. Situaţia 
politică din Imperiu este... volatilă. 

Îşi ridică iarăşi pocalul. 

- Chiar mai volatilă decât de obicei. 

Suuuuu, flaş-flaş-flaş, gogâlț. 

— Ultimul lucru de care am nevoie ar fi ca să... dea cineva peste cap 
echilibrul ăsta. 

- Situaţia este mai volatilă decât de obicei? întrebă Bayaz. Am 
crezut că Sabarbus reuşise să calmeze lucrurile. 

- Le-a calmat o vreme sub talpa cizmei. 

Nunţiul smulse dintr-un ciorchine un pumn de boabe negre de 
strugure şi se lăsă iarăşi pe perne, vârându-şi-le una câte una în gura 
larg deschisă. 

— Dar Sabarbus... e mort. Otravă, umblă vorba. Fiii lui, Scario... şi 
Glotus... s-au luat la ceartă pe seama moştenirii... şi au pornit război 
unul împotriva celuilalt. Război extrem de sângeros, chiar şi pentru 
ţinuturile acestea istovite. 

Şi scuipă sâmburii pe masă. 

- Glotus stăpânea cetatea Darmium, cea din mijlocul marii câmpii. 
Scario l-a angajat pe cel mai mare general pe care îl avusese tatăl său, 
Cabrian, ca s-o cucerească. Şi, după cinci luni de asediu, lipsit de 
provizii, fără speranţă de a primi ajutoare... Darmium s-a predat. 

Narba muşcă dintr-o prună coaptă, iar zeama i se prelinse pe bărbie. 

— Înseamnă că Scario este aproape de victorie. 

— Titi. 

Nunţiul se şterse pe obraji cu vârful degetului mic şi aruncă 
neglijent pe masă fructul mâncat doar pe jumătate. 


- Cabrian a cucerit cetatea, a jefuit-o de bogății, şi-a trimis brutele 
de soldaţi să fure ce mai rămăsese, s-a şi instalat în palatul străvechi şi 
s-a proclamat Împărat. 

- Aha. Nu pari prea afectat. 

— Jelesc pe dinăuntru, dar am mai văzut dintr-astea. Scario, Goltus 
şi, acum, Cabrian. Trei împărați autoproclamaţi, încleştaţi într-o luptă 
pe viaţă şi pe moarte, iar soldaţii lor pustiesc pământurile, în vreme ce 
puţinele cetăţi care şi-au păstrat independenţa doar privesc îngrozite şi 
fac tot ce pot ca să scape cu bine din acest coşmar. 

Bayaz se încruntă. 

— Intenţionez să mă îndrept spre vest. Trebuie să traversez fluviul 
Aos, iar cel mai apropiat pod este cel de la Darmium. 

Nunţiul clătină din cap. 

— Se zvoneşte că, deşi a fost mereu mai ţicnit, Cabrian şi-a pierdut 
complet minţile acum. Că şi-a omorât soţia şi s-a căsătorit cu toate cele 
trei fiice ale lui. Că s-a declarat zeu printre muritori. Porţile sunt 
ferecate în vreme ce el trece oraşul prin ciur căutând vrăjitoare, diavoli 
şi trădători. În fiecare zi apar noi şi noi cadavre atârnate în ştreang de 
spânzurătorile publice pe care le-a ridicat la fiecare colţ de stradă. 
Nimeni nu are voie nici să intre, nici să iasă din cetate. Astea sunt 
veştile din Darmium. 

Jezal se simţi mai mult decât liniştit când îl auzi pe Bayaz spunând: 

— Atunci trebuie s-o luăm pe la Aostum. 

— Nimeni nu mai traversează acum fluviul pe la Aostum. Când a 
fugit de răzbunarea pe care o purtau cu sine oştirile fratelui său, Scario 
a trecut podul şi şi-a pus oamenii să-l dărâme în urma lui. 

- L-a distrus? 

— Aşa a făcut. O minune din Timpurile Străvechi care a durat vreme 
de două mii de ani. Nimic n-a mai rămas din el. În plus, a plouat multă 
vreme şi torentele iuți ale fluviului s-au umflat. Nici vorbă să se poată 
trece prin vaduri. Mă tem că nu vei traversa Aos anul acesta. 

— Trebuie. 

— Dar nu se va întâmpla. Sfatul meu e să laşi Imperiul în durerea lui 
şi să pleci pe unde ai venit. Aici, în Calcis, am încercat întotdeauna să 
găsim calea de mijloc, să rămânem neutri şi să ne ţinem cu îndârjire 
departe de toate năpastele care s-au abătut, una după alta, asupra 
restului teritoriului. Aici încă mai respectăm modul de viaţă al 
strămoşilor noştri. 

Făcu un semn spre el însuşi. 

— Oraşul încă mai este guvernat de un Nunţiu Imperial, aşa cum 
cerea datina în Timpurile Străvechi, şi nu de vreun tâlhar, de vreo 
căpetenie măruntă, de vreun împărat fals. 

Făcu un gest lipsit de vlagă la sala luxoasă. 

— Aici, în pofida tuturor dificultăţilor, am reuşit să păstrăm vestigii 


ale splendorii trecutului şi nu am de gând să fac ceva care să le pună în 
pericol. N-a trecut nici o lună de când a fost pe aici prietenul tău, 
Zacharus. 

— Aici? 

— Mi-a spus că Glotus este împăratul de drept şi mi-a cerut insistent 
să mă declar de partea lui. L-am trimis învârtindu-se cu acelaşi răspuns 
pe care ţi-l dau şi ţie. Noi, cei din Calcis, suntem mulţumiţi de cum 
stau lucrurile. Nu vrem să luăm parte la intrigile tale egoiste. Pleacă 
de-aici şi vâră-ţi nasul în oalele altora, Magule. Îţi dau trei zile să 
părăseşti oraşul. 

A urmat o pauză lungă, îngheţată, pe când ultimele ecouri ale 
alocuţiunii lui Narba se topiră în înaltul sălii. Un moment lung, când 
parcă toţi cei prezenţi îşi ţinură respiraţia, când încruntătura lui Bayaz 
se adânci şi mai mult. O tăcere lungă, de expectativă, cuprinsă de o 
teamă crescândă. 

- Mă confunzi, cumva? urlă Bayaz, iar Jezal simţi o dorinţă bruscă 
să fugă de lângă el şi să se ascundă în spatele uneia dintre coloanele 
superbe. Eu sunt Întâiul dintre Magi! Primul ucenic al marelui Juvens 
însuşi! 

Furia lui era ca un bolovan prăbuşit pe pieptul lui Jezal, lăsându-l 
fără suflare, lăsându-l fără vlagă. Îşi ridică pumnul. 

— Aceasta este mâna care l-a dărâmat pe Kanedias! Mâna care l-a 
încoronat pe Harod! Tu îndrăzneşti să mă ameninţi? Asta numeşti 
splendoare a trecutului? Un oraş ghemuit în spatele zidurilor sfărâmate 
ca un războinic bătrân şi veştejit ascuns în armura prea mare a tinereţii 
lui? 

Narba se făcu mic în spatele tacâmurilor din argint, iar Jezal tresări, 
speriat că Nunţiul s-ar fi putut să explodeze în orice clipă, umplându-i 
pe toţi de sânge. 

— Crezi că îmi pasă de ţucalul ăsta spart de oraş al tău? tună Bayaz. 
Îmi dai trei zile? Am să plec într-una! 

Şi se răsuci pe călcâie şi traversă pardoseala lucioasă cu paşi apăsaţi, 
îndreptându-se spre uşă, în vreme ce ecourile vocii lui încă reverberau 
între pereţii strălucitori, de tavanul sclipitor. 

Jezal şovăi o clipă, tremurând şi așteptând să-şi revină, apoi se târî 
cu un aer vinovat după Întâiul dintre Magi, pe lângă gărzile îngrozit, 
înlemnite ale Nunţiului, către lumina zilei. 


Starea fortificațiilor 


Arhilectorului Sult 
Şef al Inchiziției Maiestăţii Sale 


Eminenţa Voastră, 


Am adus la cunoştinţă misiunea mea membrilor consiliului de conducere 
din Dagoska. Nu vă va surprinde să aflaţi că nu sunt deloc încântați de 
reducerea  neaşteptată a puterilor lor. Ancheta asupra dispariţiei 
Superiorului Davoust se află în plină desfăşurare şi cred că rezultatele nu se 
vor lăsa aşteptate. Voi examina fortificațiile oraşului cât de curând şi voi 
lua absolut toate măsurile necesare pentru ca Dagoska să fie de necucerit. 

Vă voi da în curând şi alte veşti. Până atunci, slujesc şi mă supun. 


Sand dan Glokta 
Superior de Dagoska 


Soarele apăsa pe coamele dărăpănate ale zidurilor. Trecea prin 
pălăria lui Glokta şi îi ardea capul înclinat. Trecea prin veşmântul 
negru al lui Glokta şi îi ardea umerii diformi. Ameninţa să-i stoarcă 
ultima picătură de apă din trup, să-l lase fără viaţă, să-l zdrobească şi 
să-l îngenuncheze. O dimineaţă încântătoare de toamnă în fermecătoarea 
Dagoska. 

În vreme ce soarele îl ataca de sus, vântul sărat îl ataca frontal. 
Rafale puternice de pe marea pustie peste peninsula stearpă, fierbinţi şi 
înăbuşitoare, lovind zidurile cetăţii şi împrăştiind nisip salin 
pretutindeni. Vântul înţepa pielea transpirată a lui Glokta, îi usca gura, 
îi irita ochii umplându-i cu lacrimi usturătoare. Se pare că până şi 
vremea vrea să scape de mine. 

Practiciana Vitari se balansa pe parapet alături de el, cu braţele 
întinse ca un acrobat pe sârmă. Glokta se uită urât la ea, siluetă neagră, 
lăbărţată pe cerul strălucitor. Ar putea să meargă pe jos şi să nu se mai 
dea în spectacol. Dar, măcar aşa, există şansa să cadă. Zidul era înalt de 
cel puţin douăzeci de paşi. Glokta îşi îngădui o umbră de surâs 
imaginându-şi cum practiciana favorită a Arhilectorului îşi pierde 
echilibrul, alunecă şi se rostogoleşte în gol de pe zid, cu mâinile bătând 
aerul, încercând să se agaţe de ceva. Poate şi un strigăt de disperare când 
cade spre moarte? 

Dar nu a căzut. Căţeaua. Asta pentru ultima informare pe care i-a 
trimis-o Arhilectorului. „Schilodul continuă să se zbată ca peştele pe uscat. 
Nu a descoperit încă nici cea mai mică urmă de Davoust sau de vreun 


trădător, cu toate că a interogat jumătate de oraş. Unicul om pe care l-a 
arestat este chiar un membru al Inchiziției...” 

Glokta îşi umbri ochii cu mâna şi privi la soarele orbitor. Limba de 
pământ care lega Dagoska de continent se întindea în zare, nu mai lată 
de o sută de paşi în punctul cel mai îngust, cu marea sclipitoare de o 
parte şi de alta. Drumul care pornea de la porţile oraşului era o 
panglică de culoare cafenie printre arbuştii galbeni, îndreptându-se 
către dealurile uscate de pe continent. Câteva păsări de mare cu aspect 
jalnic cârâiau şi se învârteau în cercuri deasupra lui, dar alte semne de 
viaţă nu mai erau. 

- Îmi permiţi să-ţi folosesc luneta, generale? 

Vissbruck deschise instrumentul şi îl trânti îmbufnat în mâna întinsă 
a lui Glokta. Este limpede că îşi spune că are treburi mai bune de făcut 
decât să-mi facă turul fortificațiilor. Generalul respira greu, rămăsese 
țeapăn în poziţie de drepţi în uniforma lui impecabilă, cu obrajii 
rotofei lucind de transpiraţie. Se chinuieşte din răsputeri să-şi păstreze 
atitudinea profesională. Căci atitudinea e singurul lucru profesional pe care- 
l are imbecilul ăsta, dar, aşa cum spune Arhilectorul, trebuie să ne facem 
treaba cu ce avem la îndemână. Glokta îşi duse la ochi tubul din bronz. 

Gurkienii ridicaseră o palisadă. Un gard înalt din pari la marginea 
dealurilor, izolând Dagoska de continent. De cealaltă parte se vedeau 
corturi ici şi colo, firişoare de fum de la focurile unde se pregătea 
masa. Glokta reuşi cu greu să desluşească siluete mititele în mişcare, 
sclipirea soarelui pe metal. Arme şi armuri, multe, foarte multe. 

— Obişnuiau să vină caravane de pe continent, murmură Vissbruck. 
Anul trecut veneau câte o sută pe zi. Apoi au început să apară soldaţii 
Împăratului, iar negustorii s-au împuţinat. Au terminat gardul acum 
vreo două luni. De atunci n-a mai venit nici măcar un măgar de 
povară. Acum totul soseşte pe apă. 

Glokta se uită cu atenţie la gard şi la tabăra de dincolo de el, de la 
un țărm la celălalt. Oare doar îşi încordează muşchii într-o demonstraţie 
de forţă? Sau nu-i vorba de nicio glumă? Gurkienilor le plac spectacolele 
bune, dar nu se dau în lături nici de la o bătălie bună — cam aşa au cucerit 
întregul Sud. Lăsă luneta jos. 

— Câţi gurkieni crezi că sunt? 

Vissbruck ridică din umeri: 

— Imposibil de spus. Cred că pe puţin cinci mii, dar ar putea să fie şi 
mai mulţi în spatele dealurilor. Nu avem cum să ştim. 

Cinci mii. Pe puţin. Dacă e un spectacol, e unul bun. 

- Şi noi câţi oameni avem? 

Vissbruck ezită. 

— Am în subordine aproximativ şase sute de soldaţi ai Uniunii. 

Aproximativ şase sute? Aproximativ? Cât de dobitoc poţi să fii? Când 
eram în armată ştiam numele tuturor soldaţilor din regimentul meu şi ştiam 
cine era cel mai potrivit pentru o anumită misiune. 


— Şase sute? Doar atât? 

— Sunt şi nişte mercenari în oraş, dar nu sunt de încredere şi adesea 
ne provoacă şi ei neplăceri. După părerea mea, sunt doar nişte 
mizerabili lipsiţi de caracter. 

Ti-am cerut cifre, nu păreri. 

— Câţi mercenari? 

— Poate o mie acum, poate mai mulţi. 

- Cine îi conduce? 

- Un styrian. Cosca. Aşa îşi zice. 

— Nicomo Cosca? 

Vitari se uita la ei de pe parapet, cu una din sprâncenele portocalii 
ridicată. 

— ÎI cunoşti? 

— S-ar putea spune şi aşa. Credeam că a murit, dar se pare că nu 
există dreptate pe lumea asta. 

Aici nu se înşală. Glokta se întoarse spre Vissbruck. 

— Acest Cosca ascultă de tine? 

- Nu prea. Îşi ia banii de la Negustorii de Mirodenii, aşa că ascultă 
de Magistresa Eider. Teoretic, ar trebui să fie la ordinele mele... 

— Dar face doar ce pofteşte? 

Chipul generalului îi confirmă că avea dreptate. Mercenari. O sabie 
cu două tăişuri. Eficienţi, atâta vreme cât îi plăteşti şi nu îți pui nădejdea în 
loialitatea lor. 

- Iar Cosca are de două ori mai mulţi oameni. 

Se pare că dacă vreau să aflu cum este apărată cetatea nu vorbesc cu 
cine trebuie. Dar poate că mă poate lămuri într-o altă chestiune. 

— Ştii ce s-a întâmplat cu predecesorul meu, Superiorul Davoust? 

Generalul Vissbruck tresări, manifestându-şi iritarea. 

- Habar n-am. Nu mă interesa câtuşi de puţin ce făcea. 

- Hmm, rosti gânditor Glokta, îndesându-şi mai tare pălăria pe cap 
când o altă rafală de vânt îl umplu de nisip. Dispariţia Superiorului 
Inchiziției din oraş? Nu te-a interesat câtuşi de puţin? 

— Absolut deloc, se răsti generalul. Nu vorbeam decât rareori. Se ştia 
că Davoust era un individ extrem de dur. În plus, Inchiziția are 
treburile ei, iar eu le am pe ale mele. 

Ce supărăcios suntem. Toată lumea e aşa de când am venit în oraş. Ai 
zice că nu mă vor pe aici. 

— Ai treburile tale, zici? 

Glokta şontâcăi până la parapet şi împunse cu toiagul zidăria 
fărâmiţată aproape de călcâiul lui Vitari. Se desprinse o bucată de 
piatră, se rostogoli şi căzu în gol. După câteva clipe i se auziră 
pocnetele când ajunse în şanţul de jos. Se întoarse spre Vissbruck. 

-În calitatea de comandant al apărării oraşului, consideri că 
întreţinerea zidurilor se numără printre treburile tale? 

Vissbruck se zbârli: 


— Am făcut tot ce mi-a stat în putere! 

Glokta începu să enumere ridicând degetele de la mână. 

— Zidurile cetăţii se fac praf şi nu sunt echipate. Şanţul de dedesubt 
nici nu mai există, atât de plin e cu gunoaie şi mizerii. Porţile nu au 
mai fost înlocuite de ani buni şi se dezmembrează doar când te uiţi la 
ele. Dacă mâine ne-ar ataca gurkienii, cred că am fi într-o situaţie 
extrem de neplăcută. 

— Dar nu din cauză că eu aş fi dat dovadă de neglijenţă, te asigur! 
Din cauza caniculei şi a vântului şi a aerului sărat, lemnul şi metalul 
putrezesc foarte repede şi nici pietrele nu o duc mult mai bine! Îţi dai 
seama ce corvoadă titanică? 

Generalul întinse mâna la zidurile înalte care se rotunjeau pe ambele 
părţi spre mare. Chiar şi aici în vârf, parapetul era suficient de lat cât 
să treacă o căruţă pe el, iar la bază zidurile erau şi mai groase. 

— Am prea puţini zidari calificaţi, iar materiale nici atât! Banii pe 
care mi-i trimite Consiliul Închis abia dacă ajung pentru întreţinerea 
Citadelei! Şi banii de la Neguţătorii de Mirodenii abia dacă ajung 
pentru întreţinerea zidurilor Oraşului Superior... 

Nătărăul! S-ar crede că n-a avut nici cea mai mică intenţie să apere 
oraşul! 

- Citadela nu poate fi aprovizionată de pe mare dacă restul Dagoskăi 
pică în mâinile gurkienilor, aşa este? 

Vissbruck clipi des: 

— Păi, nu, dar... 

- Zidurile Oraşului Superior îi ţin pe localnici deoparte, dar sunt 
prea lungi, prea scunde şi prea subţiri ca să reziste în faţa unui atac 
concertat, de acord? 

— Da, aşa cred, dar... 

— Aşa că orice plan care consideră Citadela sau Oraşul Superior linia 
noastră principală de apărare este doar un plan prin care se încearcă să 
se câştige timp. Timp ca să primim ajutoare. Ajutoare care vor întârzia 
destul de mult, dat fiind că armata noastră este ocupată în Englia, la 
sute de kilometri depărtare. Ajutoare care, de fapt, nu vor veni niciodată. 
Şi dacă zidurile exterioare cad, oraşul este pierdut. 

Glokta lovi cu toiagul în dalele prăfuite de pe jos. 

— Aici trebuie să ne înfruntăm cu gurkienii şi trebuie să-i respingem. 
Orice altă chestiune este lipsită de însemnătate. 

— Lipsită de însemnătate, ciripi Vitari ca pentru sine, ţopăind dintr-o 
parte a parapetului în cealaltă. 

Generalul se încruntă. 

- Nu pot face altceva decât ce îmi ordonă Lordul Guvernator şi 
consiliul său. Iar opinia generală este că Oraşul Inferior este o cantitate 
neglijabilă şi poate fi sacrificat. Nu răspund de politica întregului... 

- Dar eu da. 

Glokta îl privi fix în ochi pe Vissbruck o clipă mult prea lungă. 


— De acum înainte absolut toate resursele vor fi direcționate către 
repararea şi consolidarea zidurilor cetăţii. Parapete noi, porţi noi, toate 
pietrele crăpate să fie înlocuite. Nu vreau să văd nici măcar crăpătură 
cât pentru o furnică, darămite pentru armata gurkiană. 

- Cine să facă toate astea? 

— La urma urmei, localnicii au construit toate astea pe vremuri, nu-i 
aşa? Printre ei trebuie să existe muncitori calificaţi. Caută-i, găseşte-i şi 
angajează-i. Cât priveşte șanțul, vreau să-l faci sub nivelul mării. Aşa 
că, în cazul în care vin gurkienii, să-l putem inunda şi să transformăm 
Dagoska într-o insulă. 

- Dar toate astea o să dureze luni întregi! 

- N-ai decât două săptămâni la dispoziţie. Poate nici atât. Înrolează-i 
pe toţi bărbaţii care nu-ţi sunt de folos la fortificaţii. Şi pe femei, şi pe 
copii. Pe toţi cei care sunt capabili să ţină o sabie în mână. 

Vissbruck se uită urât la Vitari. 

- Şi oamenii tăi din Inchiziţie ce treabă au? 

— Sunt mult prea ocupați cu interogatoriile încercând să afle ce s-a 
întâmplat cu ultimul Superior pe care l-aţi avut aici. Sau sunt mult prea 
ocupați să mă păzească, să-mi supravegheze camerele şi să stea de 
strajă la porţile cetăţii zi şi noapte, ca să nu păţească şi Superiorul cel 
nou acelaşi lucru. N-ar fi păcat, Vissbruck, dacă aş dispărea înainte ca 
fortificațiile să fie gata? 

- Bineînţeles, Superiorule, mormăi generalul. 

Dar fără entuziasm exacerbat, aş zice. 

- Însă absolut toată lumea trebuie să pună mâna la lucru, inclusiv 
soldaţii tăi. 

— Dar nu te poţi aştepta ca oamenii mei să... 

- Mă aştept ca fiecare să-şi facă treaba. Cui nu-i convine, poate să se 
întoarcă în Adua. Să se întoarcă şi să-i explice Arhilectorului ce a avut 
împotriva dispoziţiilor mele. 

Glokta îi aruncă generalului rânjetul lui ştirb. 

— Nimeni nu e de neînlocuit, generale, nimeni. 

Chipul rozaliu al lui Vissbruck se umpluse de broboane mari de 
transpiraţie. Gulerul ţeapăn al uniformei era întunecat cu pete de 
umezeală. 

- Desigur, fiecare trebuie să-şi facă treaba! Lucrările la şanţuri vor 
începe imediat! 

Încercă un surâs care nu convingea pe nimeni. 

-O să găsesc oameni, dar voi avea nevoie de bani, Superiorule. 
Oamenii trebuie să fie plătiţi dacă muncesc, chiar şi localnicii. Şi mai 
avem nevoie şi de materiale, şi totul trebuie adus pe mare... 

— împrumută ce-ţi trebuie şi apucă-te de lucru. Lucrează pe datorie. 
Promite tot, dar să nu dai nimic deocamdată. Eminenţa Sa se va îngriji 
de aspectul financiar. Bine-ar face. Vreau să mă informezi în fiecare 
dimineaţă de starea lucrărilor. 


- În fiecare dimineaţă. 

- Ai multă treabă, generale. În locul tău, eu n-aş mai zăbovi. 

Vissbruck ezită o clipă, de parcă n-ar fi fost sigur dacă nu cumva ar 
fi trebuit să salute milităreşte. În cele din urmă se răsuci pe călcâie şi se 
îndepărtă cu mers apăsat. 

Enervarea unui soldat de meserie căruia îi dă ordine un civil, sau e vorba 
despre ceva mai mult? Oare îi dau peste cap planurile bine întocmite? Poate 
chiar planuri de a vinde cetatea gurkienilor? 

Vitari sări de pe parapet pe culoarul circular. 

- Eminenţa Sa se va îngriji de aspectul financiar? Cât noroc crezi că 
ai putea avea? 

Glokta se uită urât după ea, apoi se uită urât la dealurile de pe 
continent, apoi se uită urât la Citadelă. Pericole pretutindeni. Sunt prins 
în capcană între Arhilector şi gurkieni şi îmi ţine de urât un trădător 
necunoscut. Ar fi o minune dacă aş apuca ziua de mâine. 


Un optimist convins ar fi spus că e o tavernă. Dar n-are cum să merite 
acest nume. O cocioabă mirosind a urină, utilată cu ceva resturi de 
mobilier pătate cu transpiraţie străveche şi cu alte lichide de dată mai 
recentă. Un soi de canal de scurgere fără scurgere. Nu-ţi puteai da seama 
care sunt clienţii şi care sunt chelnerii, toţi beţi şi tolăniţi fiecare pe 
unde a apucat în căldura zilei. Nicomo Cosca, renumitul aventurier, 
dormea buştean în mijlocul acestui tablou al depravării. 

Îşi proptise scaunul de peretele jegos pe picioarele din spate şi îşi 
pusese o cizmă pe masă. Probabil că pe vremuri fusese o cizmă 
elegantă, extrem de frumoasă, din piele styriană neagră cu pinteni şi 
catarame aurite. Fusese. Acum carâmbul era deformat şi ros de atâta 
folosinţă, cu negrul transformat în cenuşiu murdar. Pintenul era rupt, 
poleiala de pe catarame se cojea lăsând să se vadă metalul pătat de 
rugină. Printr-o gaură din talpă se uita pe furiş la Glokta o bucăţică roz 
de piele plină de băşici. 

Nu cred că există o cizmă mai potrivită cu posesorul ei. Mustăţile lungi 
ale lui Cosca probabil că ar fi trebuit să fie date cu ceară şi ridicate în 
furculiță după moda filfizonilor styrieni, însă atârnau moi şi ofilite pe 
lângă gura lui întredeschisă. Gâtul şi maxilarul îi erau acoperite cu 
barbă de o săptămână, ceva între barba cinstită şi ţepii neglijenţi, iar 
deasupra gulerului se vedea o spuzeală scabroasă care începuse să se 
cojească. Părul slinos îi stătea ridicat în toate părţile, cu excepţia 
cheliei rotunde din creştet, colorată de soare în roşu fioros. Broboane 
de transpiraţie pe pielea ridată, o muscă indolentă care se târa pe faţa 
buhăită. O sticlă goală răsturnată pe masă. Alta, pe jumătate plină, în 
poala lui. 

Vitari cuprinse cu privirea acest tablou al beţiei şi neglijenţei crase, 
cu o expresie de dispreţ evidentă în pofida măștii. 

— Aşadar este adevărat, n-ai murit. 


Nu tocmai. 

Cosca se chinui să-şi deschidă un ochi injectat, clipi, se uită chiorâş 
la ea şi începu să zâmbească uşor. 

— Pe legea mea, dacă nu e Shylo Vitari. Viaţa încă mai reuşeşte să 
mă ia prin surprindere. 

Îşi strâmbă gura schimonosindu-se, privi în jos şi descoperi sticla de 
pe genunchi, o ridică şi luă o duşcă lungă, însetată. Înghiţituri mari, de 
parcă ar fi fost apă. Beţiv experimentat, ca şi cum ar fi fost vreun dubiu. 
Nu tocmai persoana căreia să i se încredinţeze apărarea oraşului. Aşa ai 
crede la o primă vedere. 

— N-am crezut că am să te mai văd vreodată. De ce nu-ţi scoţi 
masca? Îmi răpeşte bucuria de a-ţi vedea întreaga frumuseţe. 

— Păstrează-ţi vorbele astea pentru curvele tale, Cosca. N-am nevoie 
să mă îmbolnăvesc de ce ai tu. 

Mercenarul scoase un gâjâit, jumătate hohot de râs, jumătate tuse. 

— Încă mai ai maniere de prinţesă, hârâi el. 

— Atunci căcăstoarea asta e un palat. 

Cosca ridică din umeri. 

— Toate seamănă între ele dacă eşti suficient de beat. 

— Şi crezi că o să fii vreodată suficient de beat? 

— Nu. Dar merită să încerc. 

Ca şi cum ar fi vrut să-şi întărească spusele, supse o altă gură din 
sticlă. 

Vitari se cocoţă pe marginea unei mese. 

— Ce vânt te aduce prin părţile astea? Credeam că ai treabă să 
împrăştii blenoragie prin Styria. 

- Popularitatea mea începuse să scadă prin locurile natale. 

- Adică ai jucat joc dublu cam de multe ori, nu? 

— Cam aşa ceva. 

- Şi dagoskanii te-au primit cu braţele deschise? 

— Aş fi preferat să mă întâmpini tu cu picioarele deschise, dar nu 
poţi să le ai pe toate pe lumea asta. Cine-i prietenul tău? 

Cu piciorul chinuit, Glokta trase un scaun rahitic şi se aşeză, sperând 
că nu se va face fărâme sub greutatea lui. N-ar fi tocmai indicat să mă 
prăbuşesc peste un morman de bețe rupte. 

— Numele meu este Glokta, rosti el întinzându-şi gâtul asudat la 
stânga şi la dreapta. Superiorul Glokta. 

Cosca îl privi lung, multă vreme. Cu ochi injectaţi, înfundaţi în 
orbite, cu pleoape grele. şi totuşi par a chibzui la ceva. Poate că nu este 
chiar atât de beat pe cât pretinde. 

— Cel care a luptat în Gurkhul? Aţi fost colonel de cavalerie? 

Glokta simţi cum i se zbate o pleoapă. Cu greu ai putea spune că sunt 
acel om, dar se pare că sunt surprinzător de bine ţinut minte. 

— Am renunţat la armată de câţiva ani. Mă miră că ai auzit de mine. 

— Un luptător trebuie să-şi cunoască duşmanii, iar un mercenar nu 


ştie niciodată care-i va fi următorul inamic. Merită să cunoşti cât mai 
multe despre persoanele importante din cercurile militare. Acum ceva 
vreme am auzit pomenindu-se de tine ca fiind un om de care trebuie să 
ţii cont. Cutezător şi inteligent, asta am auzit, însă nesăbuit. După 
aceea n-am mai aflat nimic. Şi iată-te, te ocupi cu altele acum. Pui 
întrebări. 

— Nesăbuinţa nu mi-a folosit, ridică Glokta din umeri. lar un om 
trebuie să-şi găsească o preocupare. 

- Bineînţeles. Niciodată să nu pui la îndoială alegerile cuiva, aşa zic. 
N-ai de unde să-i cunoşti motivele. Ai venit să bei ceva, Superiorule? 
Mă tem că n-au nimic mai bun decât pişatul ăsta, spuse agitând sticla. 
Sau ai niscaiva întrebări pentru mine? 

Chiar că am şi nu doar niscaiva. 

- Te pricepi la asedii? 

- Dacă mă pricep? exclamă Cosca cu stropi de salivă. Mă întrebi 
dacă mă pricep? Nu duc lipsă de experienţă... 

— Nu, murmură Vitari peste umăr. Doar de disciplină şi loialitate. 

— Mda, mă rog, se încruntă Cosca la ea, depinde pe cine întrebi. Dar 
am fost şi la Etrina, şi la Muris. Două asedii serioase. Şi am atacat eu 
însumi Visserine timp de câteva luni, şi aproape că am cucerit-o, dacă 
nu m-ar fi luat prin surprindere diavoliţa aia de Mercatto. Ne-a atacat 
cu cavaleria înainte de răsărit, cu soarele în spate şi aşa mai departe, 
căţeaua... 

— Am auzit că ai fost mort de beat atunci, murmură Vitari. 

— Mda, mă rog... Şi după aia am apărat Borletta vreme de şase luni 
împotriva Marelui Duce Orso... 

Vitari pufni: 

— Până când te-a mituit ca să-i deschizi porţile. 

Cosca schiţă un zâmbet sfios. 

- O grămadă de bani. Dar nici n-a trebuit să se lupte. Măcar meritul 
ăsta să mi-l recunoşti, Shylo. 

— Nimeni nu trebuie să se lupte cu tine dacă are punga plină. 

Mercenarul rânji cu gura până la urechi. 

— Sunt exact ceea ce sunt şi niciodată nu am pretins că sunt altceva. 

- Aşadar ai obiceiul să-ţi trădezi stăpânul? îl întrebă Glokta. 

Styrianul îngheţă cu sticla la jumătatea drumului spre gură. 

— Superiorule, mă jigneşti profund. O fi Nicomo Cosca mercenar, 
totuşi, mai există nişte reguli. Într-un singur caz aş întoarce spatele 
celui care m-a angajat. 

— Şi anume? 

Cosca rânji larg. 

- Dacă altcineva îmi oferă mai mult. 

Aha, codul mercenarului. Sunt unii care ar face orice pentru bani. 
Majoritatea ar face absolut orice dacă li se plăteşte îndeajuns. Ar face, 


poate, să dispară un Superior al Inchiziției? 

— Ştii ce s-a întâmplat cu predecesorul meu, Superiorul Davoust? 

- Ha! Enigma cu torţionarul invizibil! 

Dus pe gânduri, Cosca îşi scărpină barba slinoasă, îşi râcâi eczema 
de pe gât şi examină cojițele de sub unghie. 

— Cine ştie şi cui îi pasă? Individul era un porc. L-am cunoscut prea 
puţin, dar nu mi-a plăcut deloc. Avea o sumedenie de duşmani şi, în 
caz că nu te-ai prins, aici e un cuib de şerpi. Dacă vrei să ştii cine l-a 
muşcat... nu-i asta treaba ta să afli? Eu sunt ocupat acum. Beau. 

Destul de verosimil. 

— Ce părere ai de prietenul nostru comun, generalul Vissbruck? 

Cosca îşi vârî gâtul între umeri şi se lăsă mai jos pe scaun. 

- Omul ăla-i un copil. Se joacă de-a soldaţii. Cârpăceşte la castelaşul 
lui, la gărduleţul lui, când zidurile cetăţii sunt cele care contează. 
Pierde-le şi ai pierdut şi partida, asta zic eu. 

-M-am gândit exact la acelaşi lucru. În fond, poate că apărarea 
oraşului ar putea încăpea pe mâini şi mai nepricepute. Deja s-a început 
lucrul la zidurile cetăţii şi la şanţul din jur. Sper să-l putem inunda. 

Cosca ridică o sprânceană. 

- Bun. Inundaţi-l. Gurkienilor nu le place apa. De-aia sunt marinari 
atât de proşti. Inundaţi-l. Foarte bine. 

Îşi dădu capul pe spate şi sorbi ultimele picături din sticlă, apoi o 
azvârli cât colo pe podeaua mizeră, se şterse la gură cu mâna murdară, 
apoi îşi şterse mâna de piepţii cămăşii pătate de transpiraţie. 

— Măcar e cineva care ştie ce face. Ce zici, poate că atunci când ne- 
or ataca gurkienii vom rezista mai mult decât câteva zile? 

Cu condiţia să nu fim trădaţi dinainte. 

— N-avem de unde şti, poate că gurkienii nu vor ataca. 

— O, eu sper să atace. 

Cosca vâri mâna sub scaun şi scoase o altă sticlă. Îi licăriră ochii 
atunci când îi scoase dopul cu dinţii şi-l scuipă pe jos. 

— Sunt plătit dublu pe timp de luptă. 


Seara şi o briză milostivă răcorea sala de audienţe. Glokta se sprijini 
de perete urmărind umbrele care se întindeau peste oraşul de dedesubt. 

Lordul Guvernator întârzia. Încearcă să-mi arate că tot el e la 
conducere, indiferent ce spune Consiliul Închis. Dar pe Glokta nu-l deranja 
să stea liniştit o vreme. Fusese o zi istovitoare. Târându-se prin oraş pe 
caniculă, inspectând zidurile, porţile, trupele. Punând întrebări. 
Întrebări la care nimeni nu a dat răspunsuri satisfăcătoare. Piciorul îi 
pulsa, spatele îl durea, mâna i se jupuise de la toiag. Dar nu mi-e mai 
rău decât de obicei. Sunt încă pe picioarele mele. Una peste alta, a fost o zi 
bună. 

Soarele incandescent era învăluit în fâşii de nori portocalii. Sub el, o 


felie prelungă de mare arunca scânteieri argintii în ultimele raze ale 
zilei. Zidurile cetăţii aruncaseră deja în beznă dărăpănăturile insalubre 
din Oraşul Inferior, iar clopotniţele înalte ale marelui templu se 
întindeau peste acoperişurile Oraşului Superior, urcând stânca spre 
Citadelă. Dealurile de pe continent nu erau decât o sugestie 
îndepărtată, năpădite de umbre. Şi mişunând de soldaţi gurkieni. 
Pândindu-ne toate mişcările, aşa cum şi noi le pândim pe ale lor, de bună 
seamă. Urmărindu-ne cum ne săpăm şanţurile, cum ne peticim zidurile, cum 
ne întărim porţile. Dar mă întreb câtă vreme se vor mulţumi doar să ne 
observe? Cât va mai dura până când soarele va asfinţi pentru noi? 

Uşa se deschise, iar Glokta îşi întoarse capul, strâmbându-se când îi 
trosni gâtul. Fiul Lordului Guvernator, Korsten dan Vurms. Închise uşa 
după el şi intră în sală cu paşi hotărâți, pocnind cu tocurile îmbrăcate 
în metal pe pardoseala de mozaic. Aha, floarea tinerii nobilimi a Uniunii. 
Aproape că-i pot simţi distincţia. Sau a tras careva o băşină? 

— Superiorule Glokta! Sper că nu te-am lăsat să mă aştepţi prea mult. 

-Ba m-ai lăsat, răspunse Glokta şontâcăind spre masă. Aşa se 
întâmplă de obicei când întârzii la o întrevedere. Îl laşi pe celălalt să 
aştepte. 

Vurms se încruntă uşor. 

— Atunci îmi cer scuze, spuse cu cel mai puţin apologetic ton posibil. 
Cum ţi se pare oraşul nostru? 

— Foarte cald şi plin de trepte, răspunse Glokta prăvălindu-se într- 
unul din scaunele elegante. Unde este Lordul Guvernator? 

Încruntătura se adânci. 

— Mă tem că tatăl meu nu se simte bine şi nu poate lua parte la 
întrevederea noastră. Înţelegi că este bătrân şi are nevoie de odihnă. 
Pot vorbi eu în numele lui oricând. 

— Serios? Şi ce aveţi voi doi de spus? 

- Tatăl meu este extrem de îngrijorat de faptul că te-ai apucat de 
lucru la fortificaţii. Am aflat că soldaţilor Regelui li s-a ordonat să sape 
gropi în peninsulă, în loc să rămână să apere zidurile Oraşului 
Superior. Îţi dai seama că ne laşi la mâna băştinaşilor! 

Glokta pufni. 

— Băştinaşii sunt şi ei cetăţeni ai Uniunii, chiar dacă nu le convine 
asta. Şi crede-mă, sunt mult mai milostivi decât gurkienii. Am aflat pe 
pielea mea cât de milostivi sunt aceştia. 

-Nu sunt decât nişte primitivi! exclamă batjocoritor Vurms, pe 
deasupra şi periculoşi! Nu eşti de suficient timp aici ca să pricepi 
ameninţarea pe care o reprezintă! Ar trebui să stai de vorbă cu Harker. 
Are idei destul de bune despre cum trebuie să ne purtăm cu primitivii. 

— Am stat de vorbă cu Harker şi nu mi-au plăcut ideile lui. Ba chiar 
cred că s-ar putea să se vadă obligat să şi le reconsidere acolo la subsol, 
în întuneric. Presupun că exact asta face acum, cât de repede îi permite 


bobul de creier. În ceea ce priveşte temerile tatălui tău, să ştii că nu 
trebuie să se mai preocupe de apărarea oraşului. Pentru că este un om 
în vârstă, care are nevoie de odihnă, nu mă îndoiesc că va fi bucuros 
să-mi încredinţeze mie această responsabilitate. 

Un licăr de mânie traversă trăsăturile chipeşe ale lui Vurms. 
Deschise gura să scoată o înjurătură, dar se răzgândi în ultima clipă. 
Aşa şi trebuie. Se sprijini de speteaza scaunului, frecându-şi gânditor 
degetul mare de arătător. Când vorbi, spusele îi fură însoţite de un 
zâmbet prietenos şi o blândeţe fermecătoare. Acum încep şi linguşelile. 

- Superiorule Glokta, am senzaţia că am pornit cu stângul... 

— Eu nu am decât un picior sănătos. 

Surâsul lui Vurms pâlpâi, dar el insistă: 

— Este evident că tu deţii toate atuurile pentru moment, dar tatăl 
meu are o mulțime de prieteni în Midderland. Dacă am chef, îţi pot 
pune bețe în roate. Sau îţi pot fi de mare ajutor... 

- Mă bucur nespus că ai decis să cooperezi. Poţi începe prin a-mi 
spune ce s-a întâmplat cu Superiorul Davoust. 

Surâsul se şterse cu totul. 

— De unde să ştiu eu? 

— Fiecare ştim câte ceva. Iar unii ştiu mai multe decât alţii. Să fie şi 
cazul tău, Vurms? 

Fiul Lordului Guvernator se gândi puţin înainte să răspundă. E greu 
de cap, sau e vinovat? Se gândeşte cum m-ar putea ajuta, sau cum să-şi 
ascundă urmele? 

— Ştiu că băştinaşii îl urau. Mereu complotau împotriva noastră, iar 
Davoust îi urmărea neobosit pe trădători. N-am nicio îndoială că a 
căzut victimă unei uneltiri de-a lor. În locul tău aş pune întrebări în 
Oraşul Inferior. 

- O, dar eu sunt încredinţat că răspunsurile se găsesc aici, în 
Citadelă. 

— Nu la mine, se răţoi Vurms, măsurându-l pe Glokta din cap până în 
picioare. Crede-mă când îţi spun că aş fi tare bucuros dacă Davoust s-ar 
mai afla printre noi. 

Poate că da, sau poate că nu, dar astăzi nu vom mai primi răspunsuri. 

- Bine. Spune-mi, atunci, care este starea magazinelor din oraş. 

- Starea magazinelor? 

- Mâncare, Korsten, mâncare. Înţeleg că, din moment ce gurkienii 
ne-au închis căile de aprovizionare pe uscat, totul trebuie adus pe 
mare. lar hrănirea populaţiei este una dintre preocupările majore ale 
unui guvernator. 

- Tatăl meu se îngrijeşte întotdeauna de nevoile oamenilor lui! se 
răţoi Vurms. Avem provizii pentru şase luni! 

— Şase luni? Pentru toţi locuitorii? 

— Bineînţeles. 


Mai bine decât m-am aşteptat. Măcar o grijă mai puţin din tot noianul 
ăsta de probleme. 

— Dacă nu-i punem la socoteală şi pe băştinaşi, adăugă Vurms de 
parcă ar fi vorbit despre ceva complet lipsit de însemnătate. 

Glokta făcu o pauză. 

— Şi ce vor mânca dacă gurkienii asediază oraşul? 

Vurms ridică din umeri. 

— Nu m-am gândit la asta. 

— Nu te-ai gândit? Şi ce crezi că se va întâmpla atunci când vor 
începe să sufere de foame? 

- Păi... 

- Haos! Asta se va întâmpla! Nu putem apăra oraşul cu patru cincimi 
din populaţie împotriva noastră! 

Glokta îşi supse dezgustat gingiile găunoase. 

- Te duci la negustori şi faci rost de provizii pentru şase luni! Pentru 
toată lumea! Vreau ca şi şobolanii din canale să aibă ce mânca şase 
luni de acum încolo! 

— Da” ce crezi că sunt? şuieră Vurms. Servitorul tău? 

— Eşti exact ce vreau eu să fii. 

Orice urmă de amabilitate dispăruse de pe chipul lui Vurms. 

— Sunt fiul Lordului Guvernator! Nu accept să mi se vorbească în 
felul acesta! 

Picioarele scaunului scârțâiră jalnic când se ridică brusc cu intenţia 
de a părăsi încăperea. 

— Foarte bine, murmură Glokta. O corabie pleacă în fiecare zi spre 
Adua. O corabie rapidă, care îşi duce marfa direct în Casa Întrebărilor. 
Acolo ţi se va vorbi altfel, crede-mă. Aş putea să-ţi fac rost de o cabină 
la bord. 

Vurms se opri în loc. 

— N-ai să îndrăzneşti! 

Glokta zâmbi. Cu cel mai respingător, mai batjocoritor, mai fără de 
dinţi zâmbet pe care îl avea în arsenal. 

- N-ai tu curajul să pui rămăşag pe ce îndrăznesc sau nu să fac. Cât 
curaj ai? 

Tânărul îşi umezi buzele, dar nu fu în stare să susţină privirea lui 
Glokta. 

Aşa m-am gândit şi eu. Mi-aminteşte de vechiul meu prieten, căpitanul 
Luthar. Doar zorzoane şi infatuare, dar fără suport moral. Împunge-l cu un 
ac şi se va dezumfla ca un burduf. 

— Hrană pentru şase luni. Pentru şase luni şi pentru absolut toată 
lumea. Şi ai grijă să se rezolve fără întârziere. Servitorule. 

— Desigur, mârâi Vurms, încă privind furios podeaua. 

— După aceea ne vom ocupa de apă. Fântâni, cisterne, pompe. 
Oamenii au nevoie să bea ceva după ce mănâncă alimentele pe care le- 


ai procurat cu atâta trudă, nu crezi? Îmi vei raporta în fiecare 
dimineaţă. 

Vurms îşi încleşta şi îşi descleşta pumnii lăsaţi pe lângă corp, 
maxilarele i se frământau mânioase. 

- Desigur, reuşi să bolborosească. 

— Desigur. Acum poţi să pleci. 

Glokta îl urmări cum se îndepărtează. Am vorbit cu doi din patru. Doi 
din patru, şi mi-am făcut doi duşmani. Am nevoie de aliaţi dacă vreau să 
am sorţi de izbândă aici. Fără aliaţi nu voi rezista, indiferent de 
documentele pe care le deţin. Fără aliaţi nu îi voi ţine pe gurkieni în afara 
oraşului, dacă se hotărăsc să încerce să-l cucerească. Mai rău încă, tot n- 
am aflat nimic despre Davoust. Un Superior al Inchiziției care a intrat în 
pământ. Să sperăm că Arhilectorul va avea răbdare. 

Speranţă, Arhilector, răbdare. Glokta se încruntă. Astea trei n-au mers 
niciodată mână în mână. 


Cum rămâne cu încrederea? 


Roata de la căruţă se învârti încet, scârţâind. Apoi se învârti iarăşi, 
tot scârțâind. Ferro se uită urât la ea. A naibii roată. A naibii căruţă. Îşi 
redirecţionă supărarea de la roată la cel care conducea căruţa. 

Al naibii ucenic. Nu avea încredere în el nici cât negru sub unghie. 
Ochii lui se opriră asupra ei, zăboviră insolenţi o clipă, apoi trecură 
iute mai departe. De parcă ar fi ştiut ceva despre Ferro ce nici ea nu 
ştia. Şi asta o înfuria. Îşi luă privirea de la el şi se uită la primul cal şi 
la călăreţul lui. 

Al naibii tânăr Unionist, cu spinarea lui ţeapănă, stând în şa ca un 
rege pe tron, de parcă faptul că se născuse cu un chip drăgălaş ar fi fost 
o realizare cu care să se fălească până la sfârşitul zilelor. Frumuşel şi 
îngrijit, şi grațios ca o prinţesică. Ferro rânji funest ca pentru sine 
însăşi. Prinţesica Uniunii, asta era. Îi detesta pe cei care arătau bine 
chiar mai mult decât îi detesta pe cei urâţi. Niciodată nu trebuie să te 
încrezi în frumuseţe. 

Dar ar fi trebuit să cauţi mult şi bine un om mai puţin atrăgător 
decât ticălosul uriaş cu nouă degete. Cocârjat în şa ca un sac imens cu 
orez. În permanenţă mişcându-se lent, scărpinându-se, smârcâindu-se, 
rumegând ca un bou. Încercând să dea impresia că nu are urmă de 
violență criminală în el, că nu are urmă de furie cumplită în el, că nu 
are urmă de diavol în el. Dar ea ştia că nu e adevărat. Bărbatul îi făcu 
un semn cu capul, iar ea se încruntă la el. Era un diavol deghizat în 
piele de vacă, iar ea nu putea fi prostită. 

Însă era mai bun decât Navigatorul naibii. Care vorbea mereu, 
zâmbea mereu, râdea mereu. Ferro detesta vorbăria, şi zâmbetele, şi 
râsetele, pe fiecare mai mult decât pe celelalte. Omuleţ nesărat cu 
poveşti nesărate. Dar ea simţea că, sub masca tuturor minciunilor, 
uneltea, îi ţinea pe toţi sub observaţie. 

Mai rămânea doar Întâiul dintre Magi şi în el se încredea cel mai 
puţin. Observă cum îi alunecă ochii spre căruţă. La sacul în care 
ascunsese cutia. Cutie pătrăţoasă, cenuşie, veche, grea. Îşi închipuise că 
nu-l vede nimeni, dar ea îl văzuse. Plin de secrete, aşa era omul ăsta. 
Ticălosul pleşuv, cu gâtul lui gros şi toiagul lui din lemn, purtându-se 
de parcă toată viaţa nu făcuse decât fapte bune, purtându-se de parcă 
habar nu avea cum să faci un om să explodeze. 

- Ai dracului de albi nenorociţi, îşi şopti ca pentru sine. 

Se aplecă, scuipă pe drum şi se uită urât la cei cinci tovarăşi ai ei 
care mergeau în faţă. De ce oare îl lăsase pe Yulwei s-o convingă să ia 
parte la dementa asta? Să plece într-o călătorie în vestul friguros unde 
nu avea nicio treabă. Ar fi trebuit să fie în sud, unde să se lupte cu 


gurkienii. 

Să-i facă să plătească ce-i datorau. 

Înjurându-l în gând pe Yulwei, îi urmă pe ceilalţi spre pod. Arăta 
incredibil de vechi — cu roci poroase pătate de licheni, cu făgaşe adânci 
pe unde trecuseră roţile altor căruțe. Mii de ani de căruţe care l-au 
traversat încolo şi încoace. Sub el bolborosea apa, rece, înverşunată, 
tumultuoasă. Lângă pod era o colibă amărâtă, ghemuită în peisaj de 
ani nesfârşiţi. Vântul tăios smulgea smocuri de fum din coş şi le 
împrăştia peste ţinut. 

Afară era un soldat singur. Probabil că trăsese paiul cel scurt. Se 
lipise de perete şi se înfofolise în mantia grea, firele de păr de cal de pe 
coif se zbăteau în rafalele de vânt, iar sulița zăcea uitată alături. Bayaz 
îşi struni calul înainte de pod şi îl salută cu o mişcare a capului. 

— Mergem spre câmpie. Spre Darmium. 

— Nu v-aş sfătui. E periculos. 

Bayaz surâse. 

— Pericolul înseamnă câştig. 

— Câştigul nu poate opri o săgeată, prietene, spuse soldatul 
măsurându-i din priviri şi trăgându-şi nasul. Ce grup pestriţ sunteţi! 

- Strâng luptători buni de pe unde pot. 

- Sigur, rosti uitându-se la Ferro care se încruntă amarnic la el. Sunt 
convins că sunt nişte luptători duri, dar realitatea e că în câmpii 
domneşte moartea, acum mai mult ca oricând. Mai sunt negustori care 
se încumetă să meargă acolo, însă nu se mai întorc niciodată. Nebunul 
ăla de Cabrian şi-a trimis oamenii în câmpie să jefuiască tot ce apucă. 
Şi pe Scario, şi pe Glotus, deşi ăştia sunt nițeluş mai milostivi. De 
partea asta a apei mai avem ceva respect faţă de lege, dar, odată ajunşi 
de partea cealaltă, sunteţi pe cont propriu. Nimeni nu vă va ajuta în 
câmpie. 

Îşi trase iarăşi nasul. 

— Absolut nimeni. 

Bayaz dădu mohorât din cap. 

- Nici nu avem nevoie de ajutor. 

Îşi îndemnă calul şi începu să traverseze podul prin făgaşele săpate. 
Ceilalţi îl urmară, mai întâi Picior-Lung, apoi Luthar, apoi Nouădegete. 
Quai scutură dârlogii şi căruţa se puse în mişcare urnind. Ferro încheia 
convoiul. 

— Absolut nimeni! strigă după ea soldatul înainte să se adăpostească 
la loc, lângă peretele rugos al colibei. 


Marea câmpie. 

Ar fi trebuit să fie un ţinut bun pentru călărit, un ţinut sigur. Ferro 
ar fi putut să zărească duşmanul de la kilometri depărtare, dar nu zări 
pe nimeni. Doar covorul imens de iarbă înaltă unduindu-se, 
zbuciumându-se în vânt, întinzându-se în toate direcţiile, şi mai 


departe, foarte departe, până la linia orizontului. Doar brazda fostelor 
urme spărgea monotonia, o linie de iarbă mai scurtă, mai uscată, cu 
petice de pământ negru, traversând câmpia, dreaptă ca zborul săgeţii. 

Lui Ferro nu-i plăcea, nu-i plăcea deloc această monotonie imensă. 
Călărea încruntată, aruncând priviri furişe la stânga şi la dreapta. În 
Ținuturile Haine din Kanta, pământul sterp avea anumite caracteristici 
- bolovani sparţi, văi veştejite, copaci uscați cu umbre ca nişte gheare, 
cute în ţărână, pline de culori, creste scăldate în lumină. În Ținuturile 
Haine din Kanta, cerul era gol, nemișcat, un bazin strălucitor în care nu 
erau decât soarele orbitor ziua şi stelele strălucitoare noaptea. 

Aici totul era pe dos într-un mod bizar. 

Pământul era inexpresiv, însă cerul era plin de mişcare, plin de haos. 
Nori falnici se înălţau ameninţători peste câmpie, întunericul şi lumina 
se învolburau în spirale colosale, măturând câmpia cu vântul aprig, 
schimbând direcţia, întorcându-se, despărţindu-se şi contopindu-se iar, 
aruncând umbre monstruoase, fluide, pe pământul înfricoşat, 
amenințând să-i strivească pe cei şase călători minusculi, dimpreună cu 
minuscula lor căruţă, într-un potop ce va îneca lumea. Şi toate acestea 
peste umerii gheboşaţi ai lui Ferro, mânia lui Dumnezeu devenită 
realitate. 

Era un tărâm straniu, în care nu avea ce să caute. Avea nevoie de 
motive ca să se afle aici, motive solide. 

- Hei, Bayaz! strigă, îndemnându-şi calul să-l ajungă din urmă. Unde 
mergem? 

- Hm, mârâi el, încruntându-se la iarba culcată de vânt, uitându-se 
de la nimic la nimic. Mergem spre vest, peste câmpie, spre marele 
fluviu Aos, până la Munţii Sparti. 

— Şi după aia? 

Observă cum i se adâncesc ridurile din jurul ochilor şi cele de pe 
frunte, cum îşi strânge buzele. Nu îi conveneau întrebările ei. 

- După aia mergem mai departe. 

— Cât o să dureze? 

— Toată iarna până la începutul primăverii, se răţoi el. Şi după aia va 
trebui să ne întoarcem. 

Înfipse pintenii în coastele calului şi se îndepărtă de ea, mergând la 
trap pe cărare, spre fruntea grupului. 

Dar Ferro nu era genul care să se lase păgubaşă. Nu în faţa albului 
ăstuia bătrân şi şmecher. Dădu şi ea pinteni calului şi îl ajunse din 
urmă. 

— Ce este Prima Lege? 

Bayaz o sfredeli cu privirea. 

— Ce ştii despre asta? 

— Nu ştiu destule. Te-am auzit prin uşă când vorbeai cu Yulwei. 

- Aha! Tragi cu urechea? 

— Vorbiţi tare, iar eu am auzul bun, ridică Ferro din umeri. Nu-mi 


pun pielea la bătaie doar ca să vă păstrez vouă secretele. Ce este Prima 
Lege? 

Ridurile de pe fruntea lui Bayaz se adânciră, colţurile gurii îi căzură. 
Furie. 

- Blestemul aruncat de Euz asupra fiilor lui, prima regulă dată după 
haosul din vremurile străvechi. Este interzis să atingi nemijlocit 
Cealaltă Parte. Interzis să comunici cu lumea din străfunduri, interzis 
să invoci demonii, interzis să deschizi porţile iadului. Aceasta este 
Prima Lege, principiul călăuzitor al tuturor actelor de magie. 

- Hm, pufni Ferro, pentru care cuvintele acestea nu însemnau nimic. 
Cine este Khalul? 

Sprâncenele stufoase ale lui Bayaz se îmbinară, încruntătura deveni 
şi mai cumplită, ochii i se îngustară. 

— Mai ai multe întrebări, femeie? 

Întrebările ei îl enervau. Bine. Însemna că erau întrebările potrivite. 

— Ai să afli atunci când am să mă opresc. Cine este Khalul? 

— Khalul făcea parte din Ordinul Magilor, tună Bayaz. Din ordinul 
meu. A fost al doilea din cei doisprezece ucenici ai lui Juvens. Mi-a 
invidiat întotdeauna poziţia, a fost întotdeauna însetat de putere. A 
încălcat A Doua Lege ca s-o capete. Se hrănea cu carne de om şi-i 
îndemna şi pe alţii să facă la fel. S-a făcut profet fals, i-a păcălit pe 
gurkieni şi i-a obligat să-l slujească. Acesta este Khalul. Este duşmanul 
tău şi al meu. 

— Ce este Sămânţa? 

Magul tresări puternic, schimonosindu-şi trăsăturile. Furie şi poate 
chiar o vagă urmă de teamă. Apoi chipul i se îmblânzi. 

— Ce este? 

Îi surâse, iar surâsul lui o îngrijoră mai mult decât toată furia. Se 
înclină spre ea, apropiindu-se cât să nu fie auzit de nimeni altcineva. 

- Este unealta răzbunării tale. A răzbunării noastre. Dar este 
periculoasă. Este periculos chiar şi să vorbeşti despre ea. Sunt unii care 
ascultă. Şi ar fi bine să pui lacăt întrebărilor înainte ca focul 
răspunsurilor să ne mistuie pe toţi. 

Îşi îndemnă iarăşi calul, luând-o singur înaintea grupului. 

Ferro rămase în urmă. Aflase destule pentru moment. Aflase destule 
ca să aibă încă şi mai puţină încredere în Întâiul dintre Magi decât 
avusese vreodată. 


O groapă în pământ, nu mai lată de patru paşi mari. Un puț de 
scurgere în sol, mărginit de un perete scund de pământ jilav, negru, cu 
ghemotoace de rădăcini încurcate de iarbă. Cel mai bun loc de înnoptat 
pe care îl găsiseră. Şi avuseseră noroc că au dat peste el. 

Singura breşă în monotonia câmpiei pe care o văzuse Ferro toată 
ziua. 

Focul făcut de Picior-Lung ardea bine acum, flăcările strălucitoare 


lingeau lacome vreascurile, foşnind şi pâlpâind când câte o pală de 
vânt pătrundea în groapă. Cei cinci albi se adunaseră în jurul lui, cu 
capetele vârâte între umeri, înghesuiți unul în altul ca să se 
încălzească, lumina focului descoperindu-le tensiunea de pe chipuri. 

Picior-Lung era singurul care vorbea. Căci vorbăria era cea mai mare 
realizare cu care se putea lăuda. Cum de fusese acolo sau dincolo. Cum 
de ajunsese să ştie asta sau aia. Cum de căpătase remarcabilul talent de 
a face asta sau aia. Ferro se săturase deja şi îl anunţase de două ori. 
Prima dată crezuse că se exprimase destul de limpede. A doua oară 
avusese grijă să se încredinţeze că a înţeles-o. N-o să-i mai povestească 
niciodată despre călătoriile alea tâmpite ale lui, însă ceilalţi tot 
sufereau în tăcere. 

Avea şi ea loc lângă foc, dar nu voia să stea acolo. Preferase să se 
aşeze cu picioarele încrucişate în iarba de pe buza gropii, deasupra 
tuturor. Era frig acolo, în bătaia vântului, şi îşi strânse mai bine pătura 
în jurul umerilor care îi tremurau. Frigul, un lucru straniu şi 
înfricoşător. ÎI detesta. 

Dar îl prefera companiei celorlalți. 

Aşa că rămase departe de ei, tăcută şi închisă în sine, şi urmări cum 
se scurge lumina de pe cerul gânditor, urmări cum se furişează 
întunericul peste pământ. Acum doar la orizont se mai zărea o dâră de 
lumină sleită. O ultimă lucire plăpândă tivind norii amenințători. 

Albul cel uriaş se ridică şi se uită în sus la ea. 

— Se întunecă, spuse. 

- Îhî. 

— Cam aşa ceva se întâmplă când apune soarele, nu? 

- Îhî. 

Îşi scărpină gâtul gros. 

— Trebuie să facem de pază. S-ar putea să fie periculos noaptea prin 
părțile astea. O să facem cu rândul. Mai întâi eu, apoi Luthar... 

— Fac eu de pază, mârâi ea. 

— Fii pe pace. Culcă-te. Te trezesc eu mai încolo. 

— Nu obişnuiesc să dorm. 

Se holbă la ea: 

— Cum adică, niciodată? 

— Nu prea des. 

— Poate asta-i explicaţia pentru starea ei de spirit, murmură Picior- 
Lung. 

Bineînţeles că intenţionase să vorbească în şoaptă, dar Ferro îl auzi. 

- Dispoziţia mea e treaba mea, nătărăule. 

Navigatorul nu mai scoase niciun cuvânt, se înfăşură în pătură şi se 
lungi lângă foc. 

— Vrei să faci de pază prima? o întrebă Nouădegete. Foarte bine, dar 
să mă trezeşti peste două ore. Trebuie să facem toţi de pază. 


Cu mişcări încete, în linişte, strâmbându-se de efortul de a nu face 
nici cel mai mic zgomot, Ferro fură din căruţă. Carne uscată. Pâine 
uscată. Ploscă cu apă. Cât să-i ajungă câteva zile. Puse totul într-un sac 
din pânză. 

Unul dintre cai fornăi şi sări speriat în lături când se furişă pe lângă 
el şi îl privi mânioasă. Ştia să călărească. Călărea foarte bine, dar nu 
voia să aibă nimic de-a face cu caii. Ale naibii dobitoace mari şi 
proaste. Miroseau urât. Or fi fost iuți, dar le trebuia multă mâncare şi 
apă. Puteai să vezi şi să auzi un cal de la mare depărtare. Caii lăsau 
urme adânci pe pământ făcându-te uşor de urmărit. Mersul călare te 
sleia de puteri. Bazează-te pe un cal şi atunci când va fi nevoie să alergi 
pe propriile tale picioare o să-ţi dai seama că nu mai eşti în stare. 

Ferro învățase să nu se bazeze niciodată pe nimeni altcineva decât 
pe ea însăşi. 

Îşi puse sacul pe un umăr, iar pe celălalt arcul şi tolba cu săgeți. Mai 
aruncă o ultimă privire la formele adormite ale celorlalţi, moviliţe 
întunecate adunate în jurul focului. Luthar dormea cu faţa spre tăciunii 
incandescenţi, cu pătura trasă până la bărbia bine rasă, aproape de 
buzele pline. Bayaz era cu spatele la ea, dar reuşi să-i desluşească luciul 
stins al cheliei, conturul unei urechi, reuşi să-i audă ritmul lent al 
respirației. Picior-Lung îşi trăsese pătura peste cap, dezgolindu-şi 
picioarele, subţiri şi osoase, cu ligamentele reliefate ca rădăcinile de 
arbori în noroi. Quai avea ochii foarte puţin întredeschişi, iar lumina 
focului strălucea umedă pe un fragment de pupilă. Ca şi cum s-ar fi 
uitat la ea, însă pieptul i se ridica şi cobora uşor cu respiraţia adormită, 
gura-i atârna relaxată, dormea dus şi fără îndoială că visa. 

Ferro se încruntă. Doar patru? Unde era albul cel uriaş? Pătura lui 
zăcea mototolită, cute de lumină şi întuneric, de cealaltă parte a 
focului, neacoperind pe nimeni. Atunci îi auzi glasul. 

- Pleci deja? 

Din spate. Mare mirare că reuşise să se furişeze până lângă ea atunci 
când fura de-ale gurii. Părea prea mare, prea încet, prea zgomotos să se 
poată apropia pe nesimţite de cineva. Înjură în şoaptă. Ar fi trebuit să 
fie mai precaută şi să nu se ia după aparenţe. 

Se întoarse încet cu faţa la el şi făcu un pas spre cai. O urmă, 
păstrând aceeaşi distanţă între ei. Ferro vedea cum se reflectă focul în 
colţurile ochilor lui, vedea curba obrazului neras, plin de craterele 
bolilor şi luptelor, vedea conturul vag al nasului coroiat, vedea cum 
câteva şuviţe de păr slinos dansează în adierea vântului, puţin mai 
închise la culoare decât ţinutul din spatele lui. 

— Nu vreau să mă lupt cu tine, albule. Te-am văzut cum lupţi. 

Îl văzuse ucigând cinci oameni în doar câteva clipe, surprinzând-o 
până şi pe ea. Îşi amintea mult prea bine ecoul hohotelor lui de râs, 
trăsăturile lui schimonosite şi flămânde, pe jumătate mârâit de fiară, pe 
jumătate zâmbet de om. Îşi amintea mult prea bine cum era scăldat în 


sânge, şi în salivă, şi în nebunie, îşi amintea cadavrele sfârtecate 
aruncate pe pietre ca nişte zdrenţe. Dar sigur că nu-i era teamă, căci 
Ferro Maljinn nu cunoştea teama. 

Dar ştia când să fie prudentă. 

— Nici eu nu vreau să mă lupt cu tine, îi spuse el, dar dacă mâine 
dimineaţă Bayaz o să vadă că lipseşti, o să mă pună să vin după tine. 
Te-am văzut cum alergi, aşa că mai bine mă lupt cu tine decât să fug 
după tine. Măcar aşa aş avea o şansă. 

Era mai puternic, iar ea ştia asta. Acum aproape complet vindecat, 
se mişca mai bine. Îi părea rău că îl ajutase atunci. Întotdeauna era o 
greşeală să-i ajuţi pe alţii. Însă o luptă ar fi reprezentat un risc 
considerabil. Sigur că era mai dură decât mulţi, dar n-avea deloc chef 
să i se spargă faţa, aşa cum păţise uriaşul ăla, Sfarmă-Piatră. N-avea 
deloc chef să fie spintecată de vreo sabie, n-avea deloc chef să i se 
zdrobească genunchii, deloc chef să i se smulgă jumătate din ţeastă. 

Nu-i surâdea niciuna din variantele astea. 

Dar el era mult prea aproape ca să-l atingă cu o săgeată, iar dacă ar 
fi luat-o la goană, el i-ar fi deşteptat pe ceilalţi, şi aveau cai. Oricum 
probabil că i-ar fi trezit zgomotul luptei, dar dacă ar fi reuşit să-i tragă 
un pumn zdravăn, ar fi putut s-o tulească în perplexitatea momentului. 
Deloc situaţia ideală, dar ce altă opţiune avea? Cu mişcări încete, îşi 
dădu jos sacul de pe umăr şi îl aşeză pe pământ, apoi arcul şi tolba cu 
săgeți. Puse o mână pe mânerul sabiei, mângâindu-l în întuneric. 
Bărbatul făcu acelaşi lucru. 

- În regulă, albule. Hai s-o facem. 

— Poate că există şi o altă soluţie. 

Îl privi cu atenţie, bănuitoare, pregătită pentru orice smecherie. 

— Ce soluţie? 

- Rămâi cu noi. Ai răbdare câteva zile. Dacă n-ai să te răzgândeşti, 
atunci eu am să te ajut să-ţi faci bagajul. Ai încredere în mine. 

Încrederea era pentru fraieri. Un cuvânt folosit de cei care au de 
gând să te trădeze. Dacă înainta, fie şi numai un deget, îşi va trage 
sabia şi îi va reteza capul. Era pregătită. 

Dar el nu înaintă şi nici nu se retrase. Rămase pe loc, siluetă uriaşă, 
tăcută, în beznă. Femeia se încruntă, degetele nedezlipindu-i-se de 
mânerul sabiei curbate. 

— De ce aş avea încredere în tine? 

Albul ridică din umerii mătăhăloşi. 

- De ce n-ai avea? În oraş te-am ajutat şi m-ai ajutat şi tu. Dacă n- 
am fi făcut-o, poate că amândoi am fi fost morţi acum. 

Era adevărat, fu ea obligată să admită, o ajutase. Nu la fel de mult 
cât îl ajutase ea, şi totuşi. 

— Vine o vreme când trebuie să te hotărăşti ce ai de gând să faci, nu 
crezi? Asta e chestia cu încrederea, mai devreme sau mai târziu, şi fără 
vreun anume motiv, tot va trebui să ai încredere în cineva. 


— De ce? 

- Pentru că altfel vei ajunge ca noi şi nu cred că vrei aşa ceva. 

- Hm. 

- Hai să facem un târg. Tu îmi păzeşti spatele, iar eu ţi-l păzesc pe al 
tău. 

Se bătu încet în piept cu degetul mare. 

- Eu mă bag. 

Întinse degetul spre ea. 

— Ce zici? Tu te bagi? 

Ferro se gândi la propunere. Fuga îi oferise libertate, dar nimic 
altceva. O dusese prin ani de suferinţe până la marginea deşertului, 
încolţită de duşmani. Fugise de Yulwei şi aproape că fusese prinsă de 
Devoratori. Şi unde să fugă acum? Peste mare la Kanta? Poate că 
uriaşul cel alb avea dreptate. Poate că venise timpul să se oprească din 
fugă. 

Măcar până va putea să plece neobservată de nimeni. 

Îşi luă mâna de pe sabie şi îşi încrucişă încet braţele pe piept. El făcu 
acelaşi lucru. Rămaseră acolo, în întuneric, o clipă lungă, pândindu-se 
reciproc. 

- Bine, albule, mârâi ea. Mă bag, aşa cum zici, şi o să vedem ce va 
mai fi. Dar nu promit nimic, pricepi? 

— Nu ţi-am cerut să promiţi ceva. E rândul meu să stau de pază. 
Odihneşte-te puţin. 

— Ţi-am spus că n-am nevoie de odihnă. 

— Faci cum vei, dar eu am să mă agez. 

- Bine. 

Albul cel mătăhălos se lăsă cu grijă pe pământ, iar ea făcu acelaşi 
lucru. Se aşezară cu picioarele încrucişate exact pe locul unde se 
observaseră în picioare, faţă în față, cu tăciunii focului sclipind lângă 
ei, aruncând raze palide peste cei patru care dormeau, peste un obraz 
zgrunţuros al albului, încălzindu-l pe al ei. 

Continuară să se pândească. 


Aliați 


Arhilectorului Sult, 
Şef al Inchiziției Maiestății Sale. 


Eminenţa Voastră, 


Am început lucrul la fortificațiile oraşului. Faimoasele ziduri ale cetăţii, 
deşi încă puternice, sunt într-o stare jalnică şi am luat măsuri energice 
pentru a le consolida. De asemenea, am comandat provizii suplimentare, 
hrană, armuri şi arme, esenţiale pentru cazul în care oraşul s-ar afla sub 
asediu o perioadă de timp. 

Din păcate, fortificațiile sunt extinse, iar dimensiunea misiunii este 
uriaşă. Am început să lucrez pe credit, dar creditul nu poate acoperi toate 
lucrările. Cu multă smerenie o rog stăruitor pe Eminenţa Voastră să-mi 
trimită fondurile necesare. Fără bani, voi fi nevoit să pun capăt acţiunilor 
noastre, iar oraşul va fi pierdut. 

Forțele Unioniste de aici sunt puţine, iar moralul lor nu se află la cele 
mai înalte cote. Există în oraş şi nişte mercenari şi am dat ordin să fie 
recrutaţi şi alţii, dar loialitatea lor este îndoielnică, cu atât mai mult în 
cazul în care nu-şi primesc banii. Prin urmare, vă cer să trimiteţi mai mulţi 
soldaţi ai Regelui. Chiar şi o singură companie ar putea schimba situaţia. 

Vă voi trimite alte veşti în curând. Până atunci, slujesc şi mă supun. 


Sand dan Glokta, 
Superior de Dagoska 


— Aici e, spuse Glokta. 

— Gâh, confirmă Frost. 

O clădire urâtă cu un singur etaj, construită neglijent din chirpici, 
nu mai mare decât un şopron de dimensiuni normale. Lumina se 
strecura în noapte prin crăpăturile uşii strâmbe şi ale obloanelor prost 
montate la unica fereastră. Aidoma celorlalte magherniţe de pe stradă, 
dacă locul acela putea fi numit stradă. Deloc cum ţi-ai fi închipuit 
locuinţa unui membru al consiliului de conducere din Dagoska. Dar 
Kahdia este un om tare ciudat în atât de multe feluri. Conducătorul 
localnicilor. Preotul fără templu. Poate chiar cel care are cel mai puţin de 
pierdut? 

Uşa se deschise înainte ca Glokta să apuce să bată. Kahdia stătea în 
prag, înalt şi subţire în roba lui albă. Intră. 

Hadişul se întoarse, se duse la singurul scaun din încăpere şi se 
aşeză. 


— Aşteaptă aici, spuse Glokta. 

- Gâh. 

Interiorul şopronului nu arăta deloc mai înstărit decât exteriorul. 
Curat, şi ordonat, şi sărăcăcios ca naiba. Tavanul era de înălţimea lui 
Glokta, podeaua era din pământ bătătorit. În colţul unicei încăperi, pe 
nişte cutii goale, era aşezată o saltea de paie, cu un scăunel alături. Sub 
fereastră, un dulăpior micuţ, cu câteva cărţi stivuite deasupra, lângă o 
lumânare din care şiroia ceara. Cu excepţia unei găleți ciobite pentru 
necesităţile fiziologice, acestea păreau a reprezenta toate bunurile 
lumeşti ale lui Kahdia. Nici urmă de cadavre ale Superiorilor Inchiziției, 
dar nu se ştie niciodată. Un cadavru poate fi ascuns destul de dibaci, dacă îl 
tai în bucăţi suficient de mici... 

— Ar trebui să te muţi din mahala. 

Glokta închise uşa care scârţâi amarnic din balamale, şchiopătă până 
la pat şi se lăsă greoi pe saltea. 

- Băştinaşii nu au voie în Oraşul Superior, sau n-ai auzit? 

— Sunt convins că se poate face o excepţie în cazul tău. Ai putea avea 
un apartament în Citadelă. Şi n-aş mai fi obligat să mă chinuiesc cu 
piciorul bolnav până aici ca să stau de vorbă cu tine. 

- Un apartament în Citadelă? În vreme ce semenii mei putrezesc 
aici, în mizerie? Un conducător are măcar datoria de a împărtăşi 
durerea concetăţenilor lui. Căci altă mângâiere nu am a le oferi. 

În Oraşul Inferior era înăbuşitor de cald, dar pe Kahdia nu părea să-l 
deranjeze. Privirea-i era netulburată, ochii negri şi reci ca apele adânci 
se uitau fix în cei ai lui Glokta. 

— Nu eşti de acord? 

Bătrânul îşi masă gâtul dureros. 

— Absolut deloc. Martiriul ţi se potriveşte, dar ai să mă scuzi dacă nu 
particip la el, spuse şi îşi trecu limba peste gingiile goale. Am avut 
partea mea de sacrificii. 

— Poate nu s-a isprăvit încă. Întreabă-mă. 

Scurt şi la obiect. N-are nimic de ascuns? Sau nimic de pierdut? 

— Ştii ce s-a întâmplat cu predecesorul meu, Superiorul Davoust? 

- Sper din adâncul sufletului că a sfârşit în chinuri. 

Glokta simţi cum i se ridică una din sprâncene. Ultimul lucru la care 
m-aş fi aşteptat — un răspuns sincer. Poate primul răspuns sincer pe care l- 
am primit la întrebarea asta, dar nu unul de natură să-l absolve de bănuieli. 

- În chinuri, zici? 

- În chinuri foarte mari. Şi nu voi vărsa nicio lacrimă dacă ar fi ca tu 
să-l urmezi. 

Glokta zâmbi. 

— Nu-mi trece prin minte niciun om care ar vărsa vreo lacrimă într-o 
asemenea situaţie, dar subiectul este Davoust. Oamenii tăi au avut 
vreun amestec în dispariţia lui? 

- Posibil. Davoust ne-a dat destule motive. O mulţime de familii şi- 


au pierdut soţii, taţii, fiicele din cauza purificărilor lui, a probelor lui 
de loialitate, a pedepselor lui exemplare. Neamul meu numără mii de 
oameni şi nu îi pot supraveghea pe toţi. Singurul lucru pe care ţi-l pot 
spune este că nu ştiu nimic despre dispariţia lui. Însă întotdeauna când 
cade un diavol, este trimis un altul, şi iată-te. Poporul meu nu a 
câştigat nimic. 

— Afară de tăcerea lui Davoust. Poate că descoperise că ai încheiat 
un târg cu gurkienii. Poate că intrarea în Uniune nu s-a dovedit a fi 
ceea ce nădăjduise poporul tău. 

Kahdia scoase un hohot sec de râs. 

- Habar n-ai de nimic. Niciun dagoskan nu va încheia vreodată un 
târg cu gurkienii. 

— Unui străin i se poate părea că aveţi multe în comun. 

— Unui străin ignorant. Ambele naţii au pielea închisă la culoare, 
ambele naţii i se închină lui Dumnezeu, dar asemănările se sfârşesc 
aici. Noi, dagoskanii, nu am fost nicicând un popor belicos. Am rămas 
aici, în peninsula noastră, încrezători în rezistenţa fortificațiilor 
noastre, în vreme ce Imperiul Gurkian s-a întins ca un cancer peste tot 
continentul kantic. Ne-am închipuit că nu trebuie să ne pese de 
cuceririle lor. Asta a fost greşeala noastră. Şi apoi ne-am pomenit cu 
solii lor la porţi, cerându-ne să îngenunchem în faţa împăratului 
gurkian şi să recunoaştem că profetul Khalul vorbeşte cu glasul lui 
Dumnezeu. Am refuzat, iar Khalul a jurat să ne distrugă. Şi se pare că 
acum va reuşi. Iar întregul Sud va deveni dominionul lui. 

Iar Arhilectorul nu se va bucura absolut deloc. 

— Cine ştie? Poate că Dumnezeu vă va ajuta. 

- Dumnezeu are grijă doar de cei care îşi rezolvă singuri problemele. 

- Poate că împreună vom reuşi să rezolvăm unele din problemele 
astea. 

— Nu mă interesează să te ajut. 

- Chiar dacă aşa te-ai putea ajuta şi pe tine? Am de gând să emit un 
decret. Porţile Oraşului Superior se vor deschide, iar oamenilor tăi li se 
va permite să circule prin oraşul lor după cum au chef. Negustorii de 
Mirodenii vor fi daţi afară din Marele Templu, care va deveni din nou 
locul vostru sacru. Dagoskanilor li se va permite să poarte arme; chiar 
aşa, vă vom da arme din armurăriile noastre. Localnicii vor fi trataţi ca 
cetăţeni cu drepturi depline ai Uniunii. O merită din plin. 

— Aşa. Mai spune, zise Kahdia împletindu-şi degetele de la mâini şi 
aşezându-se mai bine în scaunul firav şi zgomotos. Acum, când 
gurkienii ne bat la porţi, te înfiinţezi în Dagoska, fluturând mândru 
nevoie mare pergamentul acela mititel de parcă ar fi fost cuvântul 
Domnului şi te hotărăşti să faci ceea ce se cuvine. Nu eşti ca ceilalţi. 
Eşti un om bun, un om corect, un om drept. Şi te aştepţi să cred aşa 
ceva? 

— Sincer? Nu-mi pasă nici cât negru sub unghie ce crezi şi îmi pasă şi 


mai puţin de ceea ce s-ar cuveni să fac — în fond, e o chestiune 
subiectivă, depinde pe cine întrebi. În ceea ce priveşte bunătatea, îşi 
încreţi Glokta buzele, corabia aceasta a plecat din port de multă vreme 
şi eu nici măcar n-am fost acolo să-i fac cu mâna. Mă interesează să 
apăr Dagoska. Atât şi nimic mai mult. 

— Şi ţi-ai dat seama că nu poţi apăra Dagoska fără ajutorul nostru. 

- Niciunul din noi nu e tâmpit, Kahdia. Nu mă jigni purtându-te de 
parcă ai fi. Putem să ne răţoim unul la celălalt până când mareea 
gurkiană va înghiţi porţile oraşului, sau putem să colaborăm. N-ai de 
unde să ştii, poate că împreună chiar i-am putea învinge pe gurkieni. 
Oamenii tăi ne vor ajuta la săpatul şanţurilor, la repararea zidurilor, la 
consolidarea porţilor. Pentru început, îţi vei înrola o mie de oameni 
care să lupte pentru apărarea oraşului, şi mai mulţi mai încolo. 

— Chiar aşa? Chiar aşa voi face? Şi dacă oraşul va rămâne în picioare 
cu ajutorul nostru? Va rămâne în picioare şi înţelegerea noastră? 

Dacă, oraşul rămâne în picioare, plec de aici. Mai mult decât probabil. 
Vurms şi ceilalți se vor întoarce la conducere, iar de înţelegerea noastră se 
va alege praful. 

— Dacă oraşul rămâne în picioare, îți dau cuvântul meu că voi face 
tot ce-mi stă în putere. 

— Tot ce-ţi stă în putere. Adică nimic. 

Ai prins ideea. 

— Am nevoie de ajutorul tău, aşa că îţi ofer tot ce pot. Ţi-aş oferi mai 
mult, dar nu am mai mult. Poţi rămâne în mahala împreună cu muştele 
şi să aştepţi venirea împăratului. Poate că marele Uthman-ul-Dosht îţi 
va oferi o înţelegere mai bună. 

Glokta îl privi pe Kahdia drept în ochi. 

— Dar amândoi ştim că nu o va face. 

Preotul îşi ţuguie buzele, îşi mângâie barba şi oftă adânc. 

— Se spune că omul pierdut în deşert trebuie să accepte apa care i se 
oferă, indiferent de la cine vine ea. Accept înţelegerea cu tine. Imediat 
ce templul va fi golit, vom începe să vă săpăm şanţurile, şi să vă cărăm 
pietrele, şi să vă purtăm săbiile. Ceva este, oricum, mai bun decât 
nimic şi, aşa cum spui, poate că împreună vom reuşi să-i învingem pe 
gurkieni. Se mai întâmplă şi minuni pe lumea asta. 

— Aşa am auzit şi eu, gemu Glokta opintindu-se în toiag ca să se 
ridice în picioare, cu cămaşa lipită de spinarea asudată. Aşa am auzit şi 
eu. 

Dar nu am văzut niciodată una. 


În apartamentul său, Glokta se întinse pe perne, cu capul dat pe 
spate, gura  întredeschisă, odihnindu-şi trupul suferind. Acelaşi 
apartament care a fost ocupat înainte de ilustrul meu predecesor, Superiorul 
Davoust. Câteva camere spaţioase, aerisite, bine mobilate. Poate că pe 
vremuri aparținuseră vreunui prinţ dagoskan, sau vreunui vizir 


trădător, sau vreunei concubine oacheşe, înainte ca localnicii să fie 
expulzați în colbul din Oraşul Inferior. Cu mult mai plăcute decât 
căcăstoarea prăpădită în care am locuit în Agriont, doar că se ştie că 
Superiorii Inchiziției dispar din camerele acestea. 

Un rând de ferestre dădeau spre nord, spre mare, deasupra celei mai 
abrupte laturi a stâncii, celelalte se deschideau deasupra oraşului torid. 
Toate erau prevăzute cu obloane grele. Afară, piatra netedă se prăvălea 
spre roci crestate şi valuri mânioase. Uşa, groasă de şase degete, cu 
ținte din fier, avea o încuietoare masivă şi patru zăvoare solide. 
Davoust era prevăzător, cu bun temei, se pare. Aşadar, cum au reuşit 
asasinii să intre şi, odată intraţi, cum au reuşit să-l scoată de aici? 

Gura i se arcui într-o părere de surâs. Cum mă vor scoate pe mine, 
când vor veni? Deja au început să mi se adune duşmanii — sarcasticul 
Vurms, pedantul Vissbruck, negustorii, ale căror profituri le ameninţ, 
practicienii care i-au slujit pe Harker şi pe Davoust, localnicii, care au toate 
motivele din lume să urască pe oricine poartă veşminte negre, şi, bineînţeles, 
vechii mei inamici, gurkienii, cu condiţia ca Eminenţa Sa să nu devină 
nerăbdător din cauza nereuşitelor mele şi să se hotărască să mă înlocuiască. 
Şi mă întreb: îmi va căuta cineva atunci trupul diform? 

— Superiorule. 

Cu multă greutate şi durere reuşi să-şi deschidă ochii şi să-şi ridice 
capul. Îl dureau toate din cauza eforturilor făcute în ultimele zile. 
Gâtul îi trosnea la fiecare mişcare ca o rămurică ce se frânge, spinarea 
şi-o simţea ţeapănă şi casantă ca oglinda, picioarele oscilau între 
agonie sâcâitoare şi amorţeală înţepătoare. 

În prag stătea Shickel, cu capul plecat. 1 se vindecaseră tăieturile şi 
vânătăile de pe faţă. Nu exista nicio mărturie exterioară a chinurilor 
suferite în celulele de la subsol. Dar niciodată nu-şi ridica privirea la el, 
întotdeauna se uita numai şi numai în pământ. Unele răni au nevoie de 
timp ca să se vindece, altele nu se vindecă niciodată. Eu ştiu. 

— Ce e, Shickel? 

- Magistresa Eider te invită la cină. 

— Nu mai spune? 

Fata dădu din cap. 

— Spune-i că invitaţia mă onorează şi că voi veni. Glokta o urmări 
cum iese tiptil din încăpere, tot cu capul plecat, apoi se prăvăli la loc 
pe perne. Dacă ar fi să dispar mâine, măcar ştiu că am salvat un suflet. 
Poate că asta înseamnă că viaţa mea nu a fost chiar o pierdere totală de 
timp. Sand dan Glokta, protector al celor neajutoraţi. Oare este prea târziu 
să fiu... bun? 


- Te rog! guiţă Harker. Te rog! Nu ştiu nimic! 

Era legat fedeleş de scaun, incapabil să se mişte. Dar ochii lui 
compensează acest neajuns. Săgetau încoace şi încolo peste 
instrumentele lui Glokta care licăreau pe masa zgâriată în lumina aspră 


a lămpii. O, da, înţelegi mult mai bine decât alţii cum stă treaba. Deseori 
cunoaşterea este antidotul fricii. Nu şi aici. Nu şi acum. 

— Nu ştiu nimic! 

— Lasă-mă pe mine să hotărăsc ce ştii şi ce nu. Glokta îşi şterse 
transpiraţia de pe faţă. 

Încăperea era fierbinte ca un atelier de fierărie în plină activitate, iar 
cărbunii aprinşi nu făceau aerul mai respirabil. 

— Dacă ceva miroase ca un mincinos şi are culoarea mincinosului, 
atunci este foarte posibil chiar să fie un mincinos, nu crezi? 

— Te rog! Suntem de aceeaşi parte! 

Suntem? Chiar aşa să fie? 

— Ţi-am spus doar adevărul! 

— Poate, dar nu mi-ai spus tot ce vreau să ştiu. 

— Te rog! Suntem prieteni! 

— Prieteni? Experienţa m-a învăţat că un prieten nu este decât o 
cunoştinţă care nu te-a trădat încă. Asta eşti, Harker? 

- Nu! 

Glokta se încruntă. 

— Atunci eşti duşmanul nostru? 

— Ce? Nu! Eu doar... am... am vrut să aflu ce s-a întâmplat! Atâta 
tot! N-am vrut să... Te rog! 

Te rog, te rog, te rog, m-am săturat să aud asta. 

— Trebuie să mă crezi! 

- Singurul lucru pe care trebuie să-l fac este să obţin răspunsuri. 

— Atunci întreabă-mă, Superiorule, te implor! Dă-mi şansa să 
cooperez! 

Nu mai spune? Se pare că mâna forte nu mai este acum o idee atât de 
bună, nu? 

— Întreabă-mă şi o să fac tot ce-mi stă în putere să-ţi răspund! 

- Bine. 

Glokta se cocoţă pe marginea mesei, chiar lângă prizonierul său şi se 
uită în jos la el. 

— Excelent. 

Mâinile lui Harker erau foarte bronzate, chipul lui era foarte 
bronzat, însă restul corpului său era alb-spălăcit, ca al unui melc rămas 
fără cochilie, cu petice de păr negru. Un aspect prea puţin atrăgător. Dar 
putea fi şi mai rău. 

— Atunci răspunde-mi la întrebarea asta. De ce au bărbaţii sfârcuri? 

Harker bătu des din pleoape. Înghiţi nodul din gât. Se uită la Frost, 
dar nicio salvare nu avea să-i vină de acolo. Albinosul se holbă la el, 
fără să clipească, cu broboane de sudoare pe pielea albă neacoperită de 
mască, cu ochii duri ca două nestemate roz. 

— Nu... nu cred că înţeleg, Superiorule. 

— De ce? Nu-i o întrebare simplă? Sfârcuri, Harker, la bărbaţi. La ce 
anume folosesc? Nu te-ai întrebat niciodată? 


- Eu... eu... 

Glokta oftă. 

-Se irită şi devin dureroase la umezeală. Se usucă şi devin 
dureroase la căldură. Din anumite motive, pe care nu am reuşit să mi le 
explic, femeile insistă să se joace cu ele în pat, de parcă ne-ar provoca 
şi alte senzaţii decât o neplăcere teribilă. 

Cu ochii lui Harker lipiţi de mâinile lui, Glokta se întinse peste masă 
şi apucă încetişor cleştele. Îl ridică şi îi cercetă cu atenţie braţele 
tăioase care licăreau în lumina strălucitoare a lămpii. 

— Sfârcurile bărbatului, murmură el, sunt un impediment serios în 
viaţa lui. Ştiai asta? Din sfârcurile mele n-au mai rămas decât 
cicatricele şi nu mă deranjează câtuşi de puţin. 

Apucă vârful unui sfârc al lui Harker şi îl trase cu brutalitate. 

— Au! zbieră Inchizitorul de odinioară, iar scaunul pocni şi scârţâi 
amarnic când încercă în van să se elibereze. Nu! 

- Ţi se pare că asta te doare? Atunci mă îndoiesc că îţi va face 
plăcere ce va urma. 

Şi Glokta îi prinse carnea cu cleştele şi îl închise peste ea. 

— Au! Au! Te rog! Te implor, Superiorule! 

-— N-am ce face cu implorările tale. Am nevoie de răspunsuri. Ce s-a 
întâmplat cu Davoust? 

— Pe viaţa mea mă jur că nu ştiu! 

- Nu-i suficient. 

Glokta începu să strângă mai tare, iar lamele metalice muşcară 
pielea prizonierului său. 

Harker scoase un urlet disperat. 

— Stai! Am luat banii! Recunosc! Am luat banii! 

- Banii? 

Glokta slăbi un pic strânsoarea şi o picătură de sânge căzu de pe 
braţele cleştelui pe piciorul alb şi păros al lui Harker. 

- Ce bani? 

- Banii pe care Davoust îi lua de la băştinaşi! După răzmeriţă! Mă 
punea să-i ridic pe cei care păreau mai avuţi şi îi spânzura alături de 
ceilalţi şi le confiscam toate bunurile şi le împărţeam între noi! Îşi ţinea 
partea lui de bani într-un cufăr în apartament şi când a dispărut... i-am 
luat! 

— Şi unde sunt acum aceşti bani? 

— Nu mai sunt! I-am cheltuit! Pe femei... şi pe băutură şi, şi, şi pe de 
toate! 

Glokta plescăi din limbă: 

— Ttt, ttt, ttt. Lăcomie şi conspirație, nedreptate şi trădare, furt şi crimă. 
Toate ingredientele unei poveşti menite să răscoale masele. Interesantă, însă 
deloc relevantă. 

Mângâie mânerul cleştelui. 

— Superiorul mă interesează, nu banii lui. Şi crede-mă când îţi spun 


că am obosit să te tot întreb. Ce s-a întâmplat cu Davoust? 

— Nu... nu... nu ştiu! 

Poate că-i adevărat. Dar nu e răspunsul pe care îl caut. 

- Nu-i suficient. 

Glokta strânse cleştele şi fălcile lui din metal muşcară carnea şi se 
întâlniră la mijloc cu un pocnet mic. Harker răcni şi se zvârcoli şi mugi 
de durere, iar sângele bolborosi ţâşnind din pătrăţelul roşu de carne 
unde, nu cu mult înainte, se aflase sfârcul, şi se prelinse pe burta lui 
palidă în şiroaie închise la culoare. Un junghi în ceafă îl săgetă pe 
Glokta. Îşi roti gâtul până când îl auzi cum trosneşte. Straniu cum, cu 
trecerea timpului, chiar şi cele mai îngrozitoare suferințe ale celorlalţi au 
ajuns să mă... plictisească. 

- Practiciene Frost, Inchizitorul sângerează! Fii drăguţ! 

— Pale lău. 

Fierul şuieră când Frost îl scoase din portocaliul strălucitor al 
căldării cu tăciuni aprinşi. De unde şedea Glokta tot îi putea simţi 
dogoarea. Aha, fierul încins. Nu are secrete, nu spune minciuni. 

- Nu! Nu! Eu... 

Vorbele lui Harker se pierdură într-un urlet bolborosit când Frost 
lipi fierul roşu de rană, iar încăperea se umplu încet de aroma sărată a 
cărnii fripte. Miros care, spre dezgustul lui Glokta, îi făcu stomacul să-i 
ghiorțăie. De câtă vreme n-am mai pus gura pe o felie de friptură? Cu 
mâna liberă îşi şterse iar luciul transpiraţiei de pe chip şi încercă să-şi 
îndrepte umerii care-i zvâcneau. 

În ce situaţie neplăcută ne aflăm! Atunci, pentru ce fac asta? Singurul 
răspuns fu fâşâitul slab al fierului pe care Frost îl puse înapoi printre 
tăciuni, stârnind un norişor de scântei portocalii. Harker se răsuci şi 
scânci şi se cutremură, cu ochii ieşiţi din cap, cu un firişor de fum 
unduindu-se din carnea înnegrită. Neplăcută situaţie, desigur. Fără 
îndoială că merită tot ce i se întâmplă, dar asta nu schimbă cu nimic 
lucrurile. Probabil că habar n-are ce s-a întâmplat cu Davoust, însă nici 
asta nu schimbă cu nimic lucrurile. Întrebările trebuie puse ca şi cum ar 
cunoaşte răspunsurile. 

— De ce te încăpăţânezi să mă sfidezi, Harker? Oare... pentru că-ţi 
închipui că... după ce termin cu sfârcurile tale rămân fără idei? Asta 
crezi? Că o să mă opresc la sfârcurile tale? 

Harker se holbă la el, bulbuci de salivă îi erupseră pe buze. Glokta 
se aplecă şi mai mult spre el. 

- O, nu, nu, nu. Acesta este doar începutul. Este chiar înainte de 
început. Ne aşteaptă o grozăvenie de fapte nemiloase. Zile, săptămâni, 
ba luni chiar, dacă este cazul. Crezi că poţi să-ţi păstrezi secretele atâta 
vreme? Eşti al meu acum. Al meu şi al acestei încăperi. Şi nu mă voi 
opri până când nu aflu ceea ce trebuie să aflu. 

Se aplecă şi apucă celălalt sfârc al lui Harker între degetul mare şi 


arătător. Luă cleştele şi-i deschise fălcile însângerate. 
— Cât de greu e să înţelegi? 


Sufrageria Magistresei Eider era o încântare pentru ochi. Perdele cu 
argint şi roşu stacojiu, aur şi violet, verde, albastru şi galben aprins se 
ondulau în adierile blânde ce pătrundeau prin ferestrele înguste. Pereţii 
erau împodobiţi cu marmură filigranată, vase mari cât un stat de om 
umpleau colțurile. Perne impecabile, o sumedenie, erau aruncate pe 
jos, invitând musafirii să se întindă pe ele într-o decadenţă 
confortabilă. În sfeşnice înalte din sticlă ardeau lumânări colorate, 
azvârlind raze calde în încăpere, umplând aerul cu un parfum dulce. La 
capătul sălii din marmură apa limpede clipocea într-un bazin în formă 
de stea. Locul avea un aspect cam teatral. Parcă ar fi budoarul unei 
regine din legendele kantice. 

Iar piesa centrală a acestui minunat ansamblu era chiar Magistresa 
Eider, patroană a Ghildei Negustorilor de Mirodenii. Însăşi Regina 
negustorilor. Stătea în capul mesei într-o rochie de un alb feciorelnic, 
din mătase lucioasă, cu o tentă delicioasă, fascinantă, de transparenţă. 
O mică avere de giuvaieruri strălucea pe fiecare centimetru al pielii ei 
bronzate, părul îi era ridicat şi prins cu piepteni din fildeş, cu excepţia 
câtorva şuviţe cu dibăcie ondulate în jurul obrajilor. Părea că se 
pregătise întreaga zi pentru această întrevedere. Şi nicio clipă nu a fost 
irosită în van. 

Glokta, cocârjat în scaunul din celălalt capăt al mesei, cu un bol cu 
supă fierbinte în faţă, se simţea de parcă păşise, mai şontâcăit, ce-i 
drept, în paginile unei cărţi. O poveste sinistră de dragoste, plasată în 
sudul exotic, cu Magistresa Eider în rolul eroinei, iar eu, în cel al ticălosului 
dezgustător, diform, cu suflet negru. Mă întreb: cum se va sfârşi această 
fabulă? 

- Spune-mi, Magistresă, cărui fapt datorez această onoare? 

- Înţeleg că ai stat de vorbă cu ceilalți membri ai consiliului. Şi am 
fost surprinsă şi puţin lezată că nu mi-ai cerut încă o întrevedere. 

— Îmi cer scuze dacă tu crezi că te-am omis cumva. Mi s-a părut mai 
nimerit să-i las la sfârşit pe cei mai puternici. 

Se uită la el cu un aer de inocenţă ofensată. Ce actriță desăvârşită 
este! 

— Puternică? Eu? Vurms controlează bugetul, emite decretele. 
Vissbruck are comanda trupelor şi se ocupă cu apărarea cetăţii. Kahdia 
vorbeşte în numele marii majorităţi a populaţiei. Printre ei eu abia 
dacă mă mai văd. 

— Haide, îşi etală Glokta zâmbetul fără dinţi. Eşti extrem de 
strălucitoare, fără îndoială, dar nu ai reuşit să mă orbeşti definitiv. 
Bugetul lui Vurms este o bagatelă în comparaţie cu banii pe care îi fac 
negustorii de mirodenii. Oamenii lui Kahdia au fost reduşi la tăcere. 


Prin intermediul lui Cosca, prietenul tău cu darul băuturii, ai în 
subordinea ta de două ori mai mulţi soldaţi decât toate trupele lui 
Vissbruck. Iar unicul motiv pentru care Uniunea este interesată de 
stânca asta secetoasă este comerţul pe care îl controlează ghilda ta. 

- Ei, nu-mi place să mă umflu în pene, ridică Magistresa din umeri 
cu multă naturaleţe. Dar recunosc că mă bucur de oarece influenţă 
pasageră în oraş. Văd că te-ai documentat. 

— Asta e slujba mea, să pun întrebări şi să mă documentez, răspunse 
Glokta ridicând la gură lingura cu supă şi făcând tot posibilul să nu 
leorpăie printre dinţii care-i mai rămăseseră. 

— Apropo, supa e delicioasă. Şi sper că nu e otrăvită. 

— Mi-am închipuit că o să-ţi placă. Vezi, şi eu m-am documentat. 

În bazin apa picura şi clipocea, pe pereţi perdelele foşneau, 
tacâmurile din argint loveau blând porţelanul delicat al vaselor. Aş 
spune că această primă rundă s-a încheiat la egalitate. Carlot dan Eider a 
rupt tăcerea. 

- Înţeleg că ai venit aici cu o misiune din partea Arhilectorului 
însuşi. O misiune de cea mai mare importanţă. Bag de seamă că eşti un 
om care spune lucrurilor pe nume, dar te-aş sfătui să păşeşti cu mai 
multă atenţie. 

— Recunosc că am un mers urât. O rană de război combinată cu doi 
ani de torturi. E o minune că mi-a mai rămas piciorul. 

Femeia zâmbi larg dezvelind două şiruri de dinţi perfecţi. 

- Mă simt profund măgulită, dar colegii mei te-au găsit mai puţin 
amuzant. Şi Vurms, şi Vissbruck te-au antipatizat din prima clipă. Mi se 
pare că au folosit expresia „caracter samavolnic”, împreună cu altele pe 
care nu le pot reproduce. 

Glokta ridică din umeri. 

- N-am venit aici să leg prietenii, declară şi îşi goli paharul cu vin 
excelent, aşa cum se așteptase. 

— Dar prietenii îţi pot fi de folos. Fie şi pentru faptul că un prieten 
înseamnă un duşman mai puţin. Davoust s-a încăpățânat să supere pe 
toată lumea, iar rezultatele nu au fost din cele mai fericite. 

- Davoust nu se bucura de sprijinul Consiliului Închis. 

— Adevărat. Dar nu există pe lumea asta vreun document care să stea 
pavăză în faţa unei lovituri de cuţit. 

— Asta e o ameninţare? 

Carlot dan Eider izbucni în râs. Un râs plăcut, deschis, prietenos. 
Greu de crezut că ar fi putut fi emis de vreun trădător, de vreo 
persoană care ar fi constituit o ameninţare la adresa vieţii cuiva, de 
oricine altcineva în afară de o gazdă fermecătoare. Totuşi, nu sunt 
convins pe de-a întregul. 

— Iată îndemnul meu. Îndemn provenit dintr-o experienţă crudă. Aş 
dori să nu dispari încă. 


— Adevărat? Nu ştiam că sunt un oaspete atât de încântător. 

— Vorbeşti scurt şi la obiect, eşti agresiv, eşti uşor înfricoşător şi ai 
pretenţii drastice în ceea ce priveşte meniul, dar adevărul este că îmi 
eşti mai folositor aici decât... şi făcu un semn vag cu mâna, acolo unde 
s-o fi dus Davoust. Mai doreşti puţin vin? 

— Desigur. 

Se ridică şi pluti până la el, pe marmura rece a pardoselii, cu graţie 
de balerină. Desculţă, aşa cum o cere moda kantică. Briza îi învolbura 
veşmintele fluide în jurul corpului, iar când se aplecă să umple paharul 
lui Glokta, aduse la el parfumul bogat al femeii. Exact tipul de femeie cu 
care ar fi dorit mama să mă însor — frumoasă, inteligentă, şi atât de 
nemaipomenit de bogată. Exact tipul de femeie cu care eu însumi aş fi vrut 
să mă însor când eram tânăr. Când eram altul. 

Lumina lumânărilor îi aprinse părul, scânteie pe bijuteriile de la 
gâtul ei lung, licări prin vinul care curgea din sticlă. Se dă la mine doar 
pentru că am ordonanța dată de Consiliul Închis? Nu vrea nimic altceva 
decât să se afle în relaţii bune cu puternicii zilei? Sau speră să mă 
păcălească şi să-mi abată atenţia de la un adevăr urât? Ochii li se 
întâlniră pentru o fracțiune de secundă, şi ea schiță un zâmbet 
semnificativ, coborându-şi iarăşi privirea la paharul pe care îl umplea. 
O să mă port ca un pui de cerşetor, cu obrazul murdar lipit de vitrina 
brutăriei şi salivând după dulciurile pe care ştiu că nu mi le pot permite? Nu 
prea cred. 

— Unde a plecat Davoust? 

Magistresa Eider şovăi o clipă, apoi puse cu grijă sticla la loc. Se 
aşeză pe cel mai apropiat scaun, îşi puse coatele pe masă, îşi propti 
bărbia în palme şi îşi fixă privirea asupra lui Glokta. 

- Bănuiesc că a fost asasinat de vreun trădător. Poate de vreun spion 
de-al gurkienilor. Cu riscul de a-ţi spune ceea ce ştii deja, Davoust 
presupunea că sunt trădători în consiliul de conducere care conspiră 
împotriva oraşului. Atât mi-a spus cu puţină vreme înainte să dispară. 

Nu mai spune? 

— Conspiraţie în sânul consiliului de conducere? clătină Glokta din 
cap mimând oripilarea. E posibil? 

- Haide să nu ne mai ascundem după deget, Superiorule. Amândoi 
vrem acelaşi lucru. Noi, cei din Ghilda Negustorilor de Mirodenii am 
investit mult prea mult timp şi bani în acest oraş ca să dorim să ajungă 
în mâna gurkienilor. Şi, spre deosebire de idioţii ăia de Vurms şi 
Vissbruck, tu pari a şti ce trebuie făcut pentru a-l apăra. Dacă există 
vreun trădător între zidurile astea, vreau să îl descoperim. 

— Să „îl” descoperim... sau să „o” descoperim. 

Magistresa Eider ridică o sprânceană delicată. 

- Probabil că ai observat că sunt singura femeie din consiliu. 

— Am observat, spuse Glokta şi sorbi zgomotos supa. Dar scuză-mă 


dacă nu te scot încă de pe lista suspecţilor. E nevoie de ceva mai mult 
decât o supă bună şi o conversaţie plăcută ca să mă convingi de 
nevinovăția ta. Deşi este incomparabil mai mult decât mi s-a oferit 
vreodată. 

Magistresa Eider surâse şi ridică paharul. 

— Atunci, cum altfel te pot convinge? 

— Sincer? Am nevoie de bani. 

— A, bani. Totul se rezumă la asta. Să scoţi bani de la Ghilda mea e 
ca şi cum ai vrea să scoţi apă din deşert — o acţiune istovitoare, 
murdară şi aproape mereu o pierdere de timp. 

Cam la fel ca interogarea Inchizitorului Harker. 

- La ce sumă te-ai gândit? 

— Am putea începe cu o sută de mii de mărci, să zicem. 

Eider nu se înecă propriu-zis cu vinul. Doar gâlgâi uşor. Îşi puse cu 
grijă paharul pe masă, îşi curăţă discret gâtul, îşi tamponă buzele cu 
colţul şervetului şi se uită la el cu sprâncenele ridicate. 

— Ştii foarte bine că nu am o asemenea sumă la îndemână. 

— Deocamdată mă mulţumesc cu oricât îmi poţi da. 

- Vom vedea. Ambiţia ta se limitează la o sută de mii de mărci sau 
îţi mai pot fi de folos şi altfel? 

- Poţi. Negustorii trebuie să părăsească Templul. 

Fider îşi masă uşor tâmplele, de parcă o apucase o migrenă la auzul 
pretențiilor lui Glokta. 

- Vrea să dea negustorii afară din Templu, murmură ea. 

- Am fost nevoit să mă asigur de sprijinul lui Kahdia. Dacă e 
împotriva noastră nu vom putea păstra multă vreme oraşul. 

— De ani întregi le spun acelaşi lucru dobitocilor ăstora aroganţi, dar 
se pare că distracţia preferată a devenit călcarea în picioare a 
băştinaşilor. Foarte bine, când vrei să plece de acolo? 

— Mâine. Cel mai târziu. 

-Şi se spune despre tine că ai un caracter samavolnic? clătină 
femeia din cap. Foarte bine. Până mâine seară s-ar putea să ajung cea 
mai antipatizată magistresă din istorie, presupunând că îmi voi mai 
putea păstra poziţia, dar voi încerca să-i conving pe cei din Ghildă că 
aşa e cel mai bine. 

Glokta rânji: 

- Sunt sigur că poţi să convingi pe oricine de orice. 

— Eşti un negociator dur, Superiorule. Fără îndoială că ai putea avea 
un viitor strălucitor ca negustor dacă te vei plictisi vreodată să pui 
întrebări. 

— Negustor? O, nu sunt chiar atât de lipsit de scrupule, spuse Glokta 
lăsându-şi lingura în farfuria goală şi lingându-şi gingiile. Nu vreau să 
te jignesc, dar cum de a ajuns o femeie să conducă cea mai puternică 
Ghildă din Uniune? 


Fider şovăi, ca şi cum s-ar fi gândit dacă să răspundă. Sau cât de 
sinceră să fie. Îşi privi paharul şi îl răsuci între degete. 

— Soţul meu a fost Magister înaintea mea. Ne-am căsătorit când eu 
aveam douăzeci şi doi de ani, iar el aproape şaizeci. Tatăl meu îi datora 
foarte mulţi bani şi s-a achitat de datorie dându-i mâna mea. 

Aha, deci toţi am avut povestioarele noastre triste. 

Buzele femeii se strâmbară într-un zâmbet sarcastic. 

- Soţul meu a avut întotdeauna un nas bun pentru chilipiruri. La 
scurtă vreme după nuntă, sănătatea i s-a şubrezit, iar eu am început să 
joc un rol din ce în ce mai activ în conducerea afacerilor sale şi ale 
Ghildei. Când a murit eram Magistresă în toate privinţele, mai puţin cu 
numele, iar colegii mei au avut suficientă minte ca să oficializeze 
aranjamentul nostru. Întotdeauna pe Negustorii de Mirodenii i-a 
interesat mult mai mult profitul decât respectarea cutumelor. 

Îi aruncă lui Glokta o privire pătrunzătoare şi continuă: 

— Nu vreau să te jignesc, dar cum de a ajuns un erou de război să fie 
torţionar? 

Fu rândul lui să şovăie. Bună întrebare. Cum de s-a întâmplat asta? 

- Există al naibii de puţine ocazii favorabile pentru schilozi. 

Fider dădu încet din cap, fără să-şi dezlipească ochii de chipul lui 
Glokta. 

— Probabil că ţi-a fost greu. Când te-ai întors după tot timpul acela 
petrecut în beznă şi ai descoperit că prietenii nu te mai bagă în seamă. 
Când le-ai citit pe chipuri remuşcarea, mila şi dezgustul. Când ţi-ai dat 
seama că ai rămas singur. 

O pleoapă începu să i se zbată şi Glokta şi-o frecă uşor. Niciodată nu 
mai vorbise despre lucrurile astea cu nimeni. Şi iată-mă cum vorbesc 
acum cu o persoană complet străină. 

— Nici vorbă că sunt un personaj tragic. Pe vremuri am fost un om 
puternic şi nepăsător, acum nu mai sunt nici măcar umbra lui. Alege 
ce-ţi place. 

-Îmi închipui cât de tare te scârbeşte când eşti tratat astfel. Te 
scârbeşte foarte şi te înfurie foarte. Dacă ai şti. Şi totuşi mi se pare 
ciudat că un om care a fost supus torturii să ia hotărârea să devină 
călău. 

- Dimpotrivă, nimic nu este mai firesc. Experienţa m-a învăţat că 
oamenii se apucă să facă ceea ce li s-a făcut lor înşişi. Tu ai fost 
vândută de tatăl tău şi cumpărată de soţul tău şi, cu toate acestea, te-ai 
decis să te ocupi de vânzări şi cumpărări. 

Eider se încruntă. Poate i-am oferit o temă de reflecţie? 

— Aş fi crezut că suferinţele prin care ai trecut te vor îndemna la 
empatie. 

— Empatie? Ce-i aia? se strâmbă Glokta masându-şi piciorul care-i 
zvâcnea dureros. Este trist, dar suferinţa te face să-ţi pară rău doar de 


tine însuţi. 


Discuţii politice în jurul focului 


Logen se foi în şa şi se uită chiorâş la cele câteva păsări care se 
roteau deasupra câmpiei imense. Îl durea şezutul. Îl dureau pulpele. În 
nas n-avea decât putoare de cal. Nu reuşea să-şi pună trufandalele într- 
o poziţie confortabilă. Se storcoşeau tot timpul, indiferent cât de des şi- 
ar fi vârât mâna la betelie ca să şi le aranjeze. O călătorie al naibii de 
neplăcută din toate punctele de vedere. Pe când se afla în Nord, nu-i 
tăcea deloc gura la drum. În copilărie vorbise cu tatăl lui. În tinereţe, 
cu prietenii lui. Când l-a urmat pe Bethod, a vorbit cu el cât era ziua de 
lungă, pentru că pe vremea aceea erau foarte apropiaţi, erau ca fraţii. 
Când vorbeai nu te mai gândeai la băşicile de la picioare, sau la 
foamea din stomac, sau la gerul cumplit care nu se mai sfârşea, sau la 
cine a fost ucis cu o zi în urmă. 

Pe atunci, Logen râdea de poveştile Copoiului când înotau prin 
zăpadă. Îşi storcea creierii cu probleme tactice împreună cu Treicopaci 
când călăreau prin noroaie. Se certa cu Dow cel Negru când se 
bălăceau prin mlaştini din absolut orice motiv. Ba chiar împărţise una 
sau două glume cu Harding Ursuzul, şi nu existau prea mulţi oameni 
care să se poată lăuda cu aşa ceva. 

Suspină în sinea lui. Suspin lung, dureros, ce-i rămase în gât. Da, 
vremuri bune, dar rămase mult în urma lui, în văile însorite ale 
trecutului. Băieţii ăştia nu mai erau acum, se întorseseră toţi în ţărână. 
Tăcuseră pentru totdeauna. Mai rău încă, îl abandonaseră pe Logen în 
mijlocul pustietăţii cu ciudaţii ăştia. 

Pe nobilul Jezal dan Luthar nu-l interesau poveştile nimănui altcuiva 
în afară de propria persoană. Mereu drept în şa, cu nasul pe sus, cu 
bărbia ridicată, etalându-şi trufia şi superioritatea şi disprețul, aidoma 
unui tânăr care se făleşte cu prima lui sabie până află că nu e subiect 
de mândrie. 

Pe Bayaz nu-l interesa tactica. Când catadicsea să vorbească, lătra 
cuvinte monosilabice, da-uri şi nu-uri, încruntându-se la câmpia 
nesfârşită ca un om care a făcut o greşeală foarte gravă şi nu poate să 
evite consecinţele. Şi ucenicul lui parcă se schimbase de la plecarea din 
Adua. Devenise tăcut, aspru, atent. Fratele Picior-Lung plecase în 
recunoaştere prin câmpie. Poate că aşa era cel mai bine. Niciunul 
dintre ceilalţi nu avea chef de vorbă. În schimb Navigatorul, trebui să 
admită Logen, avea mult prea mult. 

Ferro se ţinea mai la distanţă de grupul acesta prietenos, călărind 
cocoşată, sprâncenele împreunate într-o încruntătură permanentă, 
cicatricea lungă de pe obraz încreţită într-un cenuşiu furios, 
străduindu-se să-i ridiculizeze pe ceilalţi. Se aplecă înainte, în vânt, 


împingându-se în el, ca şi cum ar fi nădăjduit să-l poată răni cu chipul 
ei. Mai bine te distrezi cu ciuma bubonică decât cu ea, îşi spuse Logen. 

Aceasta era ceata veselă. Se ofili. 

-Cât mai avem până ajungem la Marginea Lumii? îl întrebă pe 
Bayaz fără prea multă speranţă. 

- Mai avem, mârâi Magul printre dinţii încleştaţi. 

Aşa că Logen călări mai departe, obosit, îndurerat şi plictisit, şi privi 
iarăşi la păsările care planau uşor pe deasupra câmpiei nesfârşite. 
Păsări frumoase, mari, grase. Îşi linse buzele. 

— Ne-ar prinde bine ceva carne, murmură el. 

Nu mai mâncase carne de destul de multă vreme. 

De când plecaseră din Calcis. Logen îşi masă stomacul. Moliciunea 
trupeşă de acolo începuse deja să dispară. 

- O bucăţică bună de carne. 

Ferro îi aruncă o căutătură aspră, apoi se uită la păsările care se 
învârteau deasupra lor. Îşi dădu jos arcul de pe umăr. 

- Ha! chicoti Logen. Mult noroc. 

O urmări cum trage o săgeată din tolbă. Zadarnică încercare. Nici 
măcar Harding Ursuzul nu ar fi nimerit vreo pasăre, iar Logen nu mai 
văzuse niciodată pe cineva mai priceput în mânuirea arcului. Se uită la 
Ferro care puse săgeata în lemnul curbat, îşi arcui spatele, îşi aţinti 
ochii galbeni asupra formelor mişcătoare de deasupra. 

- Nici în o mie de ani n-o să prinzi vreuna. 

Ferro încordă arcul. 

- Păcat de săgeată! mai strigă el. Trebuie să ai grijă cu lucrurile 
astea! 

Poate că săgeata se va întoarce şi i se va înfige în obraz. Sau va 
străpunge gâtul calului, şi îl va omorî, şi acesta va cădea şi îl va zdrobi 
sub el. Sfârşit cum nu se poate mai potrivit pentru această călătorie de 
coşmar. O clipă mai târziu una din păsări se prăvăli în iarbă. Cu 
săgeata lui Ferro chiar prin mijlocul ei. 

— Nu se poate, şopti el privind-o cu ochii bulbucaţi şi gura căscată, 
pe când încorda din nou arcul. 

O altă săgeată se ridică spre cerul gri. O altă pasăre se prăbuşi 
zbătându-se lângă prima. Logen se holbă la ea, nevenindu-i să creadă. 

- Nu! 

— Nu-mi spune că n-ai văzut lucruri mai ciudate decât acesta, îi 
spuse Bayaz. Cel care vorbeşte cu spiritele, care călătoreşte cu Magii, 
cel mai temut bărbat din întregul Nord? 

Logen îşi opri calul şi alunecă jos din şa. Merse prin iarba înaltă, se 
aplecă pe picioare şovăielnice şi dureroase şi ridică una dintre păsări. 
Săgeata o străpunsese exact prin mijlocul pieptului. El însuşi n-ar fi 
putut face o treabă mai bună nici dacă ar fi lovit-o de la o treime de 
metru distanţă. 

- Nu-i în regulă. 


Bayaz îi aruncă un surâs satisfăcut, încrucişându-şi relaxat mâinile 
pe şa. 

- Legendele spun că în zilele străvechi, de dinaintea începutului 
istoriei, lumea noastră şi Cealaltă Parte erau una. Erau o singură lume. 
Demonii umblau pe pământ, liberi să facă tot ce pofteau. Haos, dincolo 
de orice închipuire. Se împerecheau cu oamenii şi dădeau naştere unor 
corcituri. Jumătate om, jumătate demon. Diavoli. Monştri. Unul dintre 
aceştia s-a numit Euz. El a scăpat omenirea de tirania diavolilor, şi din 
violenţa luptei lui cu aceştia s-a format pământul. A despărţit lumea de 
sus de lumea de jos şi a sigilat porţile dintre ele. Pentru ca asemenea 
lucruri îngrozitoare să nu se mai petreacă, a dat Prima Lege. Este 
interzis să atingi nemijlocit Cealaltă Parte sau să vorbeşti cu diavolii. 

Logen se uită cum ceilalţi o cercetau atent pe Ferro. Luthar şi Quai, 
amândoi încruntându-se în faţa acestei măiestrii supranaturale în 
mânuirea arcului. Femeia se îndreptă în şa, încordă arcul la maxim, 
tinu perfect nemişcată săgeata cu vârful argintiu, şi totuşi reuşi să-şi 
îndrume calul cu călcâiele. Nici cu hăţurile în mână nu reuşea Logen să 
convingă un cal să facă ce voia el, dar tot nu vedea ce legătură avea 
asta cu povestea aiurită a lui Bayaz. Făcu un semn nepăsător din mână. 

— Aşa, diavoli şi tot felul de ciudaţi şi Prima Lege. Şi ce dacă? 

- De la bun început, Prima Lege a fost plină de contradicții. Toată 
magia vine din Cealaltă Parte, coborând peste pământ aşa cum coboară 
lumina din soare. Euz însuşi era jumătate diavol, şi la fel au fost şi fiii 
lui — Juvens, Kanedias, Glustrod - şi încă mulţi alţii pe lângă aceştia. 
Sângele lor le-a adus şi daruri, şi blesteme. Putere şi viaţă îndelungată, 
şi forţă sau capacitatea de a vedea dincolo de limitele oamenilor 
simplii. Sângele s-a transmis mai departe copiilor lor, mai subţiat 
acum, apoi copiilor copiilor lor şi aşa mai departe de-a lungul 
secolelor. Darurile au sărit o generaţie, apoi o alta, apoi au reapărut, 
însă asemenea cazuri sunt extrem de rare. Sângele de diavol s-a subţiat, 
apoi a pierit. Acum, când lumea noastră şi lumea cealaltă s-au 
îndepărtat atât de mult, este o raritate să vezi cu ochii tăi manifestarea 
acestor daruri. Suntem cu adevărat privilegiați că am putut să asistăm 
la aşa ceva. 

Logen îşi ridică sprâncenele. 

— Ea? Pe jumătate diavol? 

— Mult mai puţin decât jumătate, prietene, rânji mulţumit Bayaz. 
Fuz era jumătate, iar puterea lui înălța munţi şi revărsa mări. Jumătate 
îţi poate îngheţa sângele în vene şi îi poate opri bătăile inimii. 
Jumătate te poate orbi numai dacă te uiţi la ea. Nu e jumătate. E doar 
o fracțiune mică. Dar are în sânge o urmă din Cealaltă Parte. 

— Cealaltă Parte, zici? Logen se uită la pasărea moartă pe care o 
ținea în mână. Adică, dacă aş fi atins-o, aş fi încălcat Prima Lege? 

Bayaz chicoti iarăşi. 

- Bună întrebare. Mereu reuşeşti să mă surprinzi, Maestre 


Nouădegete. Mă întreb ce ti-ar fi răspuns Euz, spuse Magul ţuguindu-şi 
buzele. Cred că te pot ierta. Ea, pe de altă parte, făcu el un semn cu 
capul pleşuv înspre Ferro, mai mult ca sigur că ţi-ar reteza mâna. 


Întins pe burtă, Logen se uita prin iarba înaltă la o vale blândă, pe 
fundul căreia curgea un pârâiaş subţire. Pe latura dinspre ei era un 
talmeş-balmeş de case sau, mai bine spus, de ziduri de case. 
Acoperişurile dispăruseră, lăsând în urmă doar pereţii dărăpănaţi, 
majoritatea înalţi doar până la brâu, şi pietrele fostelor construcţii 
răspândite pe vale, prin iarba unduitoare. La fel de bine putea fi un 
peisaj din Nord. Cu multe sate abandonate din cauza războaielor. Cu 
oameni alungaţi, târâţi afară din casele incendiate. Logen văzuse 
asemenea scene. Foarte adesea. Şi luase parte la ele în mai multe 
rânduri. Nu era mândru de asta, dar nu era mândru de multe lucruri pe 
care le făcuse în vremurile acelea. Sau în alte vremuri, dacă se gândea 
mai bine. 

- N-a mai rămas nimic în picioare, şopti Luthar. 

Ferro se uită urât la el. 

— Au rămas destule locuri bune pentru ascunzători. 

Se lăsa seara, soarele trecuse dincolo de orizont, iar satul distrus se 
umpluse de umbre. Nu se vedea nimeni acolo jos. Nu se auzea niciun 
sunet în afară de clipocitul vesel al apei, în afară de alunecarea moale a 
vântului prin iarbă. Nici urmă de om, dar Ferro avea dreptate. Nici 
urmă de om nu însemna neapărat niciun pericol. 

— Ar fi mai bine să te duci acolo să vezi despre ce e vorba, murmură 
Picior-Lung. 

— Eu? se uită Logen la el peste umăr. Adică tu rămâi aici, nu? 

— Nu ştiu să mă bat. Ţi-ai dat seama. 

- Hm, mormăi Logen. Nu ştii să te baţi, dar te pricepi de minune să 
găseşti locuri unde se poartă lupte. 

— Talentul meu este să descopăr lucruri. Mă aflu aici în calitate de 
Navigator. 

— Poate îmi descoperi şi mie o masă cumsecade şi un pat în care să 
mă culc, se răţoi la el Luthar cu accentul lui smiorcăit de Unionist. 

Ferro îşi supse dezgustată dinţii. 

— Cineva trebuie să se ducă, mârâi ea, târându-se pe burtă spre buza 
pantei. Eu merg la stânga. 

Nu se mişcă nimeni. 

- Şi noi, mormăi Logen spre Luthar. 

- Eu? 

— Dar cine? Trei e un număr norocos. Haide, dar ai grijă să nu faci 
zgomot. 

Luthar se uită la vale printre firele de iarbă, îşi umezi buzele, îşi 
frecă palmele. Nervos, îşi dădu seama Logen, nervos, dar şi mândru, ca 
un puşti neexperimentat înainte de prima-i luptă, împingându-şi bărbia 


în afară, ca să arate că nu se teme. Dar Logen nu era uşor de păcălit. 
Văzuse asta de sute de ori. 

— Ai de gând să aştepţi dimineaţa? mârâi el. 

— Vezi-ţi de treburile tale, nordicule, şuieră Luthar începând să 
coboare panta târându-se pe burtă. Că ai la ce! 

Discurile pintenilor lui mari şi strălucitori începură să zornăie când 
se forţă să treacă peste margine, cu mişcări stângace şi nepricepute, cu 
fundul sus în aer. 

Logen reuşi să-l apuce de haină înainte să se îndepărteze. 

— Doar nu rămâi cu ăştia la picioare? 

— Cu ce? 

— Cu blestemaţii ăştia de pinteni! Am zis să nu faci zgomot! La fel de 
bine ţi-ai putea atârna un clopoțel de cocoşel! 

Luthar îi aruncă o privire nimicitoare şi se aşeză în fund să-şi scoată 
pintenii. 

- Culcat! şuieră Logen împingându-l în iarbă. Vrei să ne omori? 

— Dă-te de pe mine! 

Logen îl împinse iarăşi şi îl fixă cu degetul ca să se facă înţeles. 

— N-am de gând să mor din cauza pintenilor tăi, să-ţi intre bine în 
cap! Dacă nu eşti în stare să te mişti fără zgomot, mai bine rămâi aici 
cu Navigatorul, continuă uitându-se urât la Picior-Lung. Poate reuşiţi 
amândoi să navigaţi în sat odată ce ne încredințăm că nu-i niciun 
pericol. 

Clătină dezaprobator din cap şi se târî după Ferro. 

Ea ajunsese deja la jumătatea drumului spre pârâu, rostogolindu-se 
şi alunecând peste zidurile dărâmate, furişându-se printre ele, mereu 
aplecată, cu mâna pe mânerul sabiei, iute şi tăcută ca vântul peste 
câmpie. 

Impresionant, desigur, dar Logen nu putea fi păcălit de nimeni când 
era vorba de furişat. În tinereţe fusese recunoscut pentru talentul 
acesta. Pierduse şirul de shanka şi de oameni pe care-i luase prin 
surprindere astfel. Primul lucru pe care îl auzi atunci când te prinde 
Sângerosul-Nouă este sâsâitul sângelui care-ţi ţâşneşte din gât. Aşa se 
zvonea pe atunci. Trebuie să-i recunoaştem acest merit lui Nouădegete, 
trebuie să recunoaştem că se pricepe să se strecoare pe furiş. 

Tăcut ca pământul, escaladă primul zid şi îşi trecu un picior de 
partea cealaltă. Se ridică, lin ca peştele în apă, mut ca şi el, mereu 
aplecat. Celălalt picior i se agăţă în nişte pietre desprinse şi le trase 
după el cu un hârşâit care sfărâmă tăcerea. Le apucă stângaci, aproape 
să le scape din mâini, făcu zgomot răsturnând şi altele cu cotul. Căzu 
greu pe glezna bolnavă, şi-o suci, scoase un chelălăit de durere, se 
prăbuşi şi se rostogoli într-o tufă de ciulini. 

- Rahat, gemu el, ridicându-se greu în picioare, cu mâna încleştată 
pe mânerul sabiei care i se încurcase în faldurile mantiei. 

Bine că nu o scosese din teacă, căci ar fi avut toate şansele să se 


înfigă în ea. Aşa păţise un prieten de-al lui. Atât de ocupat fusese să 
strige că se împiedicase de o rădăcină de copac, că îşi zburase din 
greşeală o bucată bună din ţeastă cu propria-i secure. Înapoi în ţărână. 
Urgeni. 

Se ghemui printre pietrele căzute, aşteptând să se năpustească 
cineva asupra lui. Dar nu era nimeni prin preajmă. Doar vântul care 
răsufla prin găurile din pereţii vechi, doar apa care se hlizea în pârâu. 
Se furişă mai departe pe lângă un morman de pietre, printr-o fostă uşă, 
peste un zid cocârjat, gâfâind şi şchiopătând pe piciorul bolnav, 
nemaidepunând niciun efort să nu facă zgomot. Nu era nimeni acolo. 
Ştiuse asta din clipa în care căzuse. Sub nicio formă spectacolul său 
jalnic n-ar fi fost ratat. Aproape sigur Copoiul ar fi izbucnit în lacrimi 
dacă l-ar fi văzut, însă Copoiul se întorsese în ţărână. Făcu cu mâna 
spre creastă şi după o clipă îl văzu pe Picior-Lung ridicându-se în 
picioare şi răspunzându-i. 

- Nu e nimeni aici, şopti în barbă. 

— Fi şi? şuieră Ferro aflată la unul sau doi paşi în spate. Ai o metodă 
nouă de furişare, albule. Faci o grămadă de zgomot ca să-i atragi pe 
duşmani la tine. 

- Mi-am ieşit din mână, mormăi Logen. Dar nu s-a întâmplat nimic 
rău. Nu-i nimeni aici. 

- Dar a fost. 

Femeia stătea în mijlocul uneia din casele distruse, privind 
încruntată în jos. La un petic negru şi ars din iarbă, cu câteva pietre în 
jur. Un foc de tabără. 

-Nu are mai mult de o zi sau două, murmură Logen atingând 
cenuşa cu degetul. 

Luthar se apropie din spate. 

— Nu e nimeni aici. 

Pe chip i se întipărise o expresie de îngâmfare şi dispreţ, ca şi cum ar 
fi avut tot timpul dreptate cu privire la ceva anume. Logen nu pricepea 
de ce. 

— Ai noroc că nu e, că altfel te-am coase la loc chiar acum! 

- Ba eu v-aş coase la loc pe amândoi, pereche de proşti ce sunteţi! 
sâsâi Ferro. Ar trebui chiar să vă cos capetele alea tâmpe la un loc. 
Sunteţi la fel de folositori ca un sac de nisip în mijlocul deşertului! 
Acolo sunt urme. Cai şi mai multe căruţe. 

- Să fi fost nişte negustori? întrebă Logen plin de speranţă şi făcu un 
schimb de priviri cu Ferro. De acum încolo ar fi bine să nu mai urmăm 
poteca. 

— Ne-ar încetini. 

Bayaz ajunsese şi el în sat. Quai şi Picior-Lung nu erau nici ei 
departe, cu caii şi căruţa. 

— Ne-ar încetini mult prea mult. Rămânem pe potecă. Avem timp să 
observăm dacă vine cineva. Timp suficient. 


Luthar nu păru convins. 

— Păi, dacă îi vedem, înseamnă că ne văd şi ei. Şi după aia? 

- După aia? Bayaz ridică o sprânceană. După aia ne va apăra 
faimosul căpitan Luthar. 

Privi în jur la satul pustiit. 

— Apă curgătoare şi un adăpost. Pare un loc tocmai bun de înnoptat. 

- Destul de bun, murmură Logen care cotrobăia deja prin căruţă 
după lemne ca să facă focul. Mi-e foame. Ce s-a ales de păsările alea? 


Peste marginea vasului, Logen îi urmărea pe ceilalți cum mănâncă. 

Ferro stătea ghemuită pe vine, în capătul cel mai îndepărtat al 
luminii nestatornice a focului de tabără, cu chipul neclar aproape vârât 
în bolul ei, aruncând priviri suspicioase în jur şi îndesându-şi mâncarea 
în gură cu degetele atât de repede de parcă s-ar fi temut să nu i-o ia 
cineva. Luthar era mai puţin entuziasmat. Ciugulea grațios cu dinţii din 
faţă dintr-o aripă, ca şi cum ar fi fost convins că se otrăveşte dacă 
atinge mâncarea şi cu buzele, iar pe farfurie aliniase bucăţelele de 
carne care nu i se păruseră prea îmbietoare. Bayaz mesteca cu poftă, 
barba lucindu-i de zeamă de carne. 

- Bun, mormăi cu gura plină. Poate ai să-ţi alegi cariera de bucătar, 
Maestre Nouădegete, când ai să te plictiseşti de — bâţâi din lingură 
Magul - de ceea ce faci acum. 

- Îhî, răspunse Logen. 

În Nord toţi făceau mâncare cu rândul şi asta era considerată o 
onoare. Un bucătar bun era aproape tot atât de apreciat ca şi un 
luptător bun. Dar nu şi aici. Tovarăşii lui de-acum nu ştiau ce înseamnă 
să ai grijă de mâncare. Bayaz ştia să-şi fiarbă un ceai, însă doar atât. În 
zilele lui bune, Quai ştia să-şi scoată un biscuit din cutie. Logen se 
îndoia că Luther ar şti cu care parte se pune oala pe foc. Iar Ferro părea 
că dispreţuieşte profund întreaga noţiune de mâncare gătită. Logen 
bănuia că era obişnuită să mănânce carne crudă. Poate chiar vie. 

În Nord, după o zi grea pe drum, când bărbaţii se adunau în jurul 
focului să mănânce, fiecare avea locul lui bine stabilit. Şeful se aşeza 
mereu în cel mai înalt loc, înconjurat de fiii săi şi de Bărbaţii Vestiţi ai 
clanului lui. Mai departe se aşezau ţăranii, în ordinea importanţei. Iar 
robii îşi făceau focurile micuţe şi mai departe. Îşi schimbau locul doar 
atunci când şeful cel mare dorea să recompenseze un serviciu sau un 
comportament excelent pe câmpul de luptă. Cu cât stăteai mai departe 
de foc, cu atât erai mai expus primejdiei de a fi luat la bătaie sau chiar 
ucis. Locul pe care îl ocupai lângă foc era cam la fel cu locul pe care îl 
ocupai în viaţă. 

Era altfel aici, în câmp, dar Logen tot mai desluşea un soi de tipar al 
locurilor din jurul focului şi nu era defel unul fericit. El şi Bayaz 
stăteau suficient de aproape de foc, însă ceilalţi se aşezaseră mult prea 
departe ca să le fie bine. Vântul, frigul şi noaptea umedă îi împinseseră 


spre căldura focului, dar au respins apropierea celorlalţi. Îi aruncă o 
privire lui Luthar, care se uita cu mult dispreţ în bol, de parcă ar fi fost 
plin cu urină. N-avea respect. Îi aruncă o privire lui Ferro, care-i 
răspunse cu pumnale galbene ţâşnind din ochii ei îngustaţi. N-avea 
încredere. Clătină din cap cu tristeţe. Fără încredere şi respect grupul 
se va descompune în prima luptă, ca zidurile fără mortar. 

Totuşi, pe vremea lui, Logen avusese câştig de cauză în situaţii mai 
potrivnice decât aceasta. Treicopaci, Tul Duru, Dow cel Negru, Harding 
Ursuzul, se luptase cu fiecare în parte şi-i învinsese. Le-a cruțat vieţile, 
îndârjindu-i să plece în căutarea lui. Fiecare a încercat tot posibilul să-l 
omoare, fireşte, cu bun temei, dar în final Logen le-a câştigat 
încrederea, şi le-a câştigat respectul, şi le-a câştigat chiar şi prietenia. 
Cu gesturi mărunte şi timp îndelungat. „Răbdarea este cea mai 
importantă dintre virtuţi”, spunea tatăl său, şi mai spunea: „Nu poţi să 
treci munţii într-o singură zi.” Poate că timpul se scurgea împotriva lor, 
dar n-aveau nimic de câştigat dacă se grăbeau. Trebuie să fii realist în 
privinţa asta. 

Logen îşi întinse picioarele amorţite, luă burduful cu apă, se ridică şi 
se îndreptă încet spre locul unde stătea Ferro. Femeia nu-l scăpă nicio 
clipă din ochi. Bizară creatură, fără doar şi poate, şi nu doar din cauza 
înfăţişării ei, deşi arăta extrem de ciudat. Părea dură, şi tăioasă, şi rece 
ca o sabie nouă, nemiloasă precum cel mai nemilos bărbat pe care-l 
cunoscuse vreodată Logen. Ai fi zis că nu vrea să arunce nici măcar un 
băț unuia care dă să se înece, dar pentru el făcuse mult mai mult, şi nu 
doar o dată. Dintre toţi, în ea se încrezuse în primul rând şi în cea mai 
mare măsură. Aşa că se aşeză pe vine şi îi întinse burduful a cărui 
umbră umflată se bâţâia pe zidul zgrunţuros din spatele femeii. 

Se uită urât la apă şi se uită urât şi la Logen. Apoi smulse burduful şi 
se aplecă iarăşi asupra vasului ei, întorcându-se cu umerii ciolănoşi la 
Logen. Nicio vorbă de mulțumire, nici măcar un gest, dar nu se supără. 
La urma urmei, nu treci munţii într-o singură zi. 

Reveni la locul lui de lângă foc şi urmări dansul flăcărilor care 
aruncau lumini nestatornice pe chipurile posomorâte ale celorlalţi. 

— Ştie cineva vreo poveste? întrebă el plin de nădejde. 

Quai îşi supse dinţii. Luthar şi-i dezveli într-un rictus dispreţuitor. 
Ferro nici măcar nu dădu vreun semn că l-ar fi auzit. Deloc un început 
promiţător. 

— Niciuna? 

Niciun răspuns. 

- Bine, atunci. Ştiu eu nişte cântece, sper să-mi aduc aminte 
cuvintele, continuă dregându-şi glasul. 

— Foarte bine! îl întrerupse Bayaz. Dacă aşa putem scăpa de cântece, 
ştiu eu sute de poveşti. Ce anume vrei să asculţi? O poveste de 
dragoste? O poveste amuzantă? O poveste de vitejie atunci când soarta 


este potrivnică? 

- Despre locul ăsta, se băgă şi Luthar în vorbă. Despre Vechiul 
Imperiu. Dacă era atât de grozav, cum de a ajuns aşa? 

Îşi smuci capul arătând zidurile fărâmate şi ceea ce ştiau cu toţii că 
se află mai departe. Kilometri şi kilometri de nimic. 

— Cum de a ajuns să fie doar un pustiu nesfârşit? 

Bayaz suspină: 

— Aş putea spune eu povestea aceasta, dar suntem norocoşi să avem 
printre noi în această micuță excursie pe cineva originar din Vechiul 
Imperiu, cineva care este şi un pătimaş cercetător al istoriei. Maestre 
Quai? 

Ucenicul îşi ridică alene ochii de la foc. 

— Eşti bun să ne luminezi? Ce s-a întâmplat cu Vechiul Imperiu, 
odinioară centrul strălucitor al întregii lumi, de a ajuns în situația 
aceasta dramatică? 

— E o poveste lungă, murmură ucenicul. Să încep cu începutul? 

— De unde altundeva se începe? 

Quai ridică din umerii firavi şi porni să vorbească. 

— Atotputernicul Euz, învingător al demonilor, închizător al porţilor, 
părinte al Lumii, a avut patru fii, şi fiecăruia i-a făcut câte un dar. Celui 
mai mare, lui Juvens, i-a dăruit talentul de a stăpâni Înalta Artă, 
măiestria de a schimba lumea prin magie temperată de cunoaştere. 
Celui de-al doilea fiu, Kanedias, i-a revenit darul de a modela piatra şi 
metalul după cum doreşte. Celui de-al treilea, Euz i-a dat talentul de a 
vorbi cu spiritele şi de a le obliga să facă ce le cere. 

Quai căscă lung, plescăi din buze şi clipi des în faţa flăcărilor. 

— Aşa au apărut cele trei discipline pure ale magiei. 

— Mi s-a părut că ai zis că a avut patru fii, bombăni Luthar. 

Ochii lui Quai fugiră în lături. 

— Chiar patru a avut, şi acesta este motivul pentru care Imperiul s-a 
distrus. Glustrod era mezinul. Lui i-ar fi revenit priceperea de a 
comunica cu Cealaltă Parte. Secretele chemării demonilor din lumea de 
dedesubt şi secretele înrobirii demonilor. Însă asemenea lucruri erau 
interzise prin Prima Lege, aşa că Euz nu i-a dat nimic celui mai tânăr 
dintre fii, cu excepţia binecuvântărilor lui, şi cu toţii ştim cât valorează 
acestea. A împărtăşit secrete nemaipomenite celorlalţi trei şi a plecat, 
poruncind fiilor lui să facă ordine în lume. 

- Ordine, bombăni iar Luthar aruncându-şi farfuria în iarbă şi 
privind cu dispreţ la ruinele ascunse în umbre. N-au prea avut succes. 

- La început au avut. Juvens s-a apucat de treabă cu toată sârguinţa, 
punându-și forța şi înţelepciunea în slujba scopului său. I-a plăcut un 
popor de pe malurile fluviului Aos şi i-a dăruit acestuia legi şi 
învăţătură, guvernare şi ştiinţe. A înzestrat aceşti oameni cu priceperea 
de a-şi cuceri vecinii şi l-a făcut împărat pe comandantul lor. Fiul a 


urmat după tată, an a urmat după an, iar națiunea aceasta s-a dezvoltat 
şi a prosperat. Pământurile Imperiului s-au întins până la Isparda în 
sud, Anconus în nord, până la Marea Cercului în est, şi chiar dincolo de 
ea. Împărații veneau şi se stingeau unul după altul, însă Juvens se afla 
mereu acolo -— călăuzind, sfătuind, aranjând toate lucrurile în aşa fel 
încât să corespundă măreţului său proiect. Totul era civilizat, totul era 
paşnic, totul era bine. 

— Aproape totul, murmură Bayaz, răscolind jarul cu un băț. 

Quai schiţă un surâs compătimitor. 

— Şi noi l-am uitat pe Glustrod, aşa cum l-a uitat şi tatăl lui. Fiul cel 
ignorat. Fiul cel ocolit. Fiul cel înşelat. I-a implorat pe ceilalţi trei fraţi 
să împartă cu el secretele primite, dar aceştia şi-au apărat darurile şi l- 
au refuzat. S-a uitat atunci la ce realizase Juvens şi furia lui nu putea fi 
pusă în cuvinte. A găsit locuri întunecate în lume şi a studiat în taină 
ştiinţele interzise de Prima Lege. A găsit locuri întunecate în lume şi a 
atins Cealaltă Parte. A găsit locuri întunecate în lume, şi a vorbit pe 
limba diavolilor şi i-a auzit cum îi răspund, scăzu vocea lui Quai până 
la şoaptă. Iar vocile diavolilor i-au spus lui Glustrod unde să sape... 

- Foarte bine, Maestre Quai, îl întrerupse cu asprime Bayaz. Ai făcut 
progrese mari în studiul istoriei. Dar să nu intrăm în detalii. Să lăsăm 
săpăturile lui Glustrod pentru altă dată. 

— Fireşte, murmură Quai cu ochii negri strălucind în lumina focului 
pe chipul său supt şi melancolic. Ştii mai bine, stăpâne. Glustrod a 
făcut planuri. A stat la pândă din umbre. A strâns secrete. A linguşit şi 
a ameninţat şi a minţit. Nu a durat mult până i-a atras de partea sa pe 
cei slabi şi influenţabili, i-a învrăjbit pe cei puternici, căci era inventiv 
şi fermecător şi plăcut privirii. Acum auzea mereu vocile din lumea de 
dedesubt. I-au sugerat să semene discordie pretutindeni, iar el le-a 
ascultat. L-au îndemnat să mănânce carne de om şi să le fure astfel 
puterea, şi aşa a făcut. I-au poruncit să-i caute pe cei care au mai rămas 
cu sânge de diavol în lumea noastră, dispreţuiţi, detestaţi, exilați, şi să- 
i facă armata lui, iar el s-a supus. 

Logen simţi cum îi atinge ceva umărul şi aproape că sări în sus de 
spaimă. Ferro se aplecase deasupra lui, cu burduful de apă în mână. 

— Mulţumesc, mârâi el luându-i-l, prefăcându-se că inima nu-i sparge 
pieptul. 

Luă o sorbitură lungă, puse dopul la loc, apoi aşeză burduful pe jos, 
alături de el. Când îşi ridică privirea, văzu că Ferro nu plecase de 
acolo. Rămăsese în picioare lângă el, cu ochii ţintă la dansul flăcărilor. 
Logen se trase mai la o parte, făcându-i loc. Ferro se încruntă, îşi supse 
dinţii, izbi cu piciorul în pământ, apoi se ghemui încet pe vine, având 
grijă să lase suficient spaţiu între ei. Îşi întinse mâinile la foc şi îşi 
dezveli dinţii strălucitori. 

- E frig aici. 


Logen aprobă din cap. 

- Zidurile astea nu ne apără de vânt. 

— Nu, murmură Ferro căutându-l pe Quai cu privirea. Nu te opri din 
cauza mea, se răţoi la el. 

Ucenicul zâmbi. 

— Stranie şi sinistră era oastea lui Glustrod. A aşteptat ca Juvens să 
părăsească Imperiul, s-a furişat în capitala Aulcus şi şi-a pus planul în 
practică. Parcă demenţa ar fi pus stăpânire pe întregul oraş. Fiu se 
lupta cu tată, soţie cu soţ, vecin cu vecin. Împăratul a fost ucis pe 
treptele palatului chiar de fiii săi, care apoi, înnebuniţi de lăcomie şi 
ură, s-au întors unul împotriva celuilalt. Bizara oaste a lui Glustrod 
care se ascunsese în canalele de sub oraş s-a ridicat la suprafaţă, 
transformând străzile în morminte, pieţele în abatoare. Unii din soldaţii 
acestei armate furau chipurile oamenilor şi apăreau sub înfăţişarea lor. 

Bayaz clătină dezaprobator din cap. 

- Luau înfăţişarea oamenilor. Vicleşug îngrozitor şi perfid. 

Logen îşi aminti de o femeie care îi vorbise în întunericul rece cu 
vocea soţiei lui moarte. Se încruntă şi îşi vârî capul între umeri. 

— Într-adevăr, un truc îngrozitor, spuse Quai, iar zâmbetul nostalgic i 
se lăţi şi mai mult. Căci, în cine să te încrezi dacă nu în ochii şi 
urechile tale? Cum altfel să deosebeşti un prieten de un duşman? Dar 
lucruri încă şi mai rele aveau să vină. Glustrod chemase demonii din 
Cealaltă Parte, îi supusese voinţei sale şi îi trimisese să-i distrugă pe cei 
care i se împotriveau. 

-Îi chema şi îi trimitea, şuieră Bayaz. Blestemate discipline. 
Cumplite riscuri. Crâncene încălcări ale Primei Legi. 

- Însă Glustrod nu recunoştea nicio altă lege în afară de propria lui 
putere. Nu peste mult timp s-a instalat în sala tronului, în vârful unui 
munte de cranii, mâncând carne de om, aşa cum copilul soarbe laptele 
mamei, lăfăindu-se în oribila lui victorie. Imperiul a coborât în haos, 
un haos ca acela din vremurile străvechi, dinainte de apariţia lui Euz, 
când lumea noastră şi lumea de jos erau una. 

Vântul oftă prin crăpăturile zidăriei vechi şi Logen se înfioră şi îşi 
strânse mai bine pătura în jurul trupului. Îl speria povestea naibii. 
Chipuri furate, şi diavoli trimişi în misiune, şi mese cu carne de om. 
Însă Quai nu se opri. 

— Când a aflat ce făcuse Glustrod, furia lui Juvens a fost cumplită şi 
a cerut ajutorul fraţilor lui. Kanedias nu a vrut să-i răspundă. A rămas 
ferecat în casă, meşterind la maşinăriile lui, nepăsându-i de lumea de 
afară. Singuri, Juvens şi Bedesh au strâns o armată şi au pornit război 
împotriva fratelui lor. 

— Teribil război, murmură Bayaz, cu arme teribile şi pierderi teribile. 

- Luptele au cuprins întregul continent, de la un capăt la celălalt, 
atrăgând cu sine toate rivalităţile meschine şi dând naştere unei 


mulțimi de dihonii, crime şi răzbunări, ale căror consecinţe încă mai 
otrăvesc lumea noastră de azi. Dar în cele din urmă Juvens a învins. 
Glustrod a fost asediat în Aulcus, mutanţii i-au fost demascaţi, armata 
i-a fost risipită. Acum în clipele acestea de disperare cumplită, vocile 
din lumea de jos i-au şoptit un alt plan. Deschide poarta spre Cealaltă 
Parte, i-au spus. Descuie închizătorile, sparge zăvoarele şi deschide larg 
porțile făcute de tatăl tău. Încalcă Prima Lege o ultimă oară, i-au mai 
spus, şi dă-ne drumul înapoi în lume, şi niciodată nu vei mai fi ignorat, 
ocolit, înşelat. 

Întâiul dintre Magi dădu încetişor din cap ca pentru sine. 

— Dar a fost înşelat încă o dată. 

- Biet nebun! Creaturile din Cealaltă Parte sunt făcute din minciuni. 
Confruntarea cu ele te pune faţă în faţă cu pericolul cel mai odios. 
Glustrod şi-a pregătit ritualurile, dar, în graba lui cea mare, a făcut o 
greşeală foarte mică. Poate nimic mai mult decât un grăunte de sare 
pus aiurea, dar rezultatele au fost dintre cele mai înspăimântătoare. 
Forţa uriaşă pe care Glustrod o adunase de partea lui, atât de puternică 
încât ar fi putut străpunge cu uşurinţă țesătura lumii, a fost 
descătuşată, fără formă sau logică. Glustrod s-a distrus singur. Aulcus, 
măreaţa şi splendida capitală a Imperiului, a fost pustiită, iar pământul 
din jur otrăvit pe vecie. Astăzi nimeni nu se mai aventurează în 
apropierea ei. Oraşul este un cimitir spulberat. O ruină blestemată. 
Monument extrem de nimerit închinat nebuniei şi orgoliului lui 
Glustrod şi ale fraţilor lui. 

Ucenicul îşi ridică privirea la Bayaz. 

— Spun adevărul, stăpâne? 

-ÎI spui, murmură Magul. Eu ştiu. Eu am văzut ce s-a petrecut. Un 
tânăr nebun, cu păr mult şi frumos, continuă trecându-şi palma peste 
capul pleşuv. Un tânăr nebun care nu ştia ce este magia şi 
înțelepciunea, sau cum lucrează puterile, aşa cum ştii tu, Maestre Quai. 

Ucenicul înclină capul. 

- Singurul meu scop în viaţă este să le învăţ. 

— Şi ai făcut mari progrese în această privinţă. Ce spui de povestea 
asta, Maestre Nouădegete? 

Logen îşi umflă fălcile. 

- Mi-aş fi dorit ceva mai amuzant, dar cred că trebuie să mă 
mulțumesc cu ce mi se oferă. 

— O droaie de prostii, dacă mă întrebaţi pe mine, spuse batjocoritor 
Luthar. 

- Hm, fornăi Bayaz. Ce noroc pe capul nostru că nu te-am întrebat. 
Poate că ar fi bine să speli oalele, căpitane, până nu se întunecă şi mai 
tare. 

— Eu? 

— Unul dintre noi a prins mâncarea, şi unul dintre noi a fript-o. Unul 


dintre noi ne-a distrat spunându-ne o poveste. Eşti singurul din grup 
care nu ţi-ai adus contribuţia încă. 

- În afară de tine. 

— O, dar eu sunt mult prea bătrân ca să mă bălăcesc la ora asta din 
noapte, îi răspunse Bayaz cu chipul înăsprit. Un om mare trebuie să 
înveţe smerenia. Oalele te aşteaptă. 

Luthar deschise gura să spună ceva, se gândi mai bine, se ridică 
furios de jos şi-şi aruncă pătura în iarbă. 

- Afurisite oale, înjură când le culese de lângă foc şi se îndreptă cu 
paşi apăsaţi spre pârâu. 

Ferro îl urmări cu privirea, iar pe faţă îi apăru o expresie stranie 
care s-ar fi putut să constituie versiunea ei personală a surâsului. Plecă 
iarăşi ochii asupra focului şi îşi umezi buzele. Logen scoase dopul 
burdufului şi i-l întinse. 

— Îhî, mârâi ea, i-l smulse din mână şi sorbi iute din el. 

Când se ştergea la gură cu mâneca, îi aruncă o privire piezişă şi se 
încruntă. 

— Ce? 

— Nimic, răspunse el repede, ferindu-şi ochii şi întinzând palmele 
goale. Absolut nimic. 

Dar zâmbea pe dinăuntru. Gesturi mărunte şi timp. Aşa va reuşi. 


Crime mărunte 


- Frig, colonele West, ce zici? 

— Frig, Înălţimea Voastră, aproape a venit iarna. 

Fulguise în noaptea aceea. Căzuse o lapoviţă rece care acoperise 
totul cu chiciură. Acum, la lumina zorilor palizi, întreaga lume părea 
pe jumătate îngheţată. Copitele cailor zgrunţăiau şi fleoşcăiau prin 
noroiul cristalizat. Copacii pe jumătate îngheţaţi plângeau cu lacrimi 
triste. West nu făcea opinie discordantă. Îi ieşeau aburi din nasul care-i 
curgea. Vârfurile urechilor îl furnicau neplăcut, rebegite de frig. 

Prinţul Ladisla nu părea să bage de seamă toate acestea, dar să nu 
uităm însă că era încotoşmănat într-o haină uriaşă, cu căciulă şi mănuşi 
din blană neagră, lucioasă, probabil în valoare de câteva sute de mărci. 
Zâmbi larg cuprinzându-şi subordonații cu privirea. 

- Oamenii par în formă, în ciuda tuturor neajunsurilor. 

West nu-şi putu crede auzului. E drept că regimentul din Oastea 
Regelui plasat sub comanda lui Ladisla părea destul de fericit. Corturile 
erau aliniate ordonat în mijlocul taberei, focurile erau aprinse în faţa 
lor, caii erau bine priponiţi în apropiere. 

Însă nu la fel de fericită era situaţia recruţilor care alcătuiau mai 
mult de trei sferturi din efectivele lor. Mulţi dintre aceştia erau 
scandalos de puţin pregătiţi. Erau oameni neinstruiţi şi neînarmaţi, unii 
evident prea bolnavi sau prea bătrâni ca să mărșăluiască, darămite să 
se lupte. Unii nu aveau nimic altceva decât hainele din spinare, şi 
acestea într-o stare jalnică. West îi văzuse ascunşi sub copaci, strânşi 
unul într-altul ca să se încălzească, înveliţi doar cu o jumătate de 
pătură. O ruşine. 

- Oastea Regelui este bine echipată, dar mă preocupă starea unora 
dintre recruți, Înălţimea... 

- Da, continuă Ladisla vorbind peste el ca şi cum nu l-ar fi auzit, în 
mare formă! Înfulecă tot ce prind! Probabil că focul din burti le ţine de 
cald, ce zici, West? Abia aştept să ajungem la duşman! Mare păcat că 
trebuie să aşteptăm lângă râul ăsta blestemat! 

West îşi muşcă buzele. Capacitatea incredibilă de autoamăgire a 
Prințului Ladisla devenea tot mai frustrantă cu fiecare zi care trecea. 
Înălţimii Sale îi intrase în cap ideea că era un general mare şi faimos, la 
comanda unei oştiri fără pereche. Că va repurta o victorie epocală şi că 
va fi întâmpinat ca un erou în Adua. Şi, în loc să facă cel mai mic efort 
ca visul să-i devină realitate, se comporta ca şi cum toate astea se 
întâmplaseră deja, fără să dea doi bani pe adevăr. Nu-şi îngăduia să 
observe absolut nimic dezagreabil, greşit sau în dezacord cu părerile 
sale aberante. În toată această vreme, filfizonii din subordinea sa, fără 


nici măcar o lună de armată la activ, îl felicitau pentru fiecare opinie, 
se plesneau joviali pe spate şi erau de acord cu fiecare frază pe care o 
scotea pe gură indiferent cât de ridicolă ar fi fost aceasta. 

West credea că, atunci când nu ţi-a lipsit nimic întreaga viaţă, sau 
nu ai fost obligat să munceşti pentru nimic, sau să dai dovadă măcar de 
un strop de autodisciplină, probabil că ajungi să capeţi o perspectivă 
destul de stranie asupra vieţii. Şi iată dovada vie, călărind alături de el 
şi zâmbind cu gura până la urechi de parcă a avea grijă de zece mii de 
oameni ar fi fost o responsabilitate neînsemnată. Aşa cum observase 
Mareşalul Burr, Prinţul Moştenitor şi lumea reală nu aveau nimic în 
comun. 

-E frig, murmură Ladisla. Nu mai e ca în deşertul din Gurkhul, 
colonele West, nu? 

- Nu, Înălţimea Voastră. 

— Dar sunt unele lucruri care nu se schimbă niciodată, ce zici? 
Războiul, West! Războiul în general! E la fel pretutindeni! Curajul! 
Onoarea! Gloria! Ai luptat alături de colonelul Glokta, nu-i aşa? 

- Aşa este, Înălţimea Voastră. 

- Îmi plăcea teribil să aud poveşti despre faptele lui de vitejie! Când 
eram mai tânăr a fost unul dintre eroii mei. Cum înconjura duşmanul, 
cum îi tăia căile de aprovizionare, cum îi ataca şi convoaiele şi câte şi 
mai câte. 

Iar biciuşca Prințului se ridică în aer şi înconjură, tăie şi atacă 
imaginare convoaie inamice. 

— Excelent! Îmi închipui că ai asistat la toate astea? 

- La unele, Înălţimea Voastră. 

Asistase la o grămadă de cazuri de dureri cumplite de fund 
provocate de statul îndelungat în şa, la o grămadă de cazuri de arsuri 
provocate de soarele puternic, la o grămadă de jafuri, beţii crâncene şi 
fanfaronade. 

- Colonelul Glokta, pe legea mea! Ne-ar prinde bine acum ceva din 
energia lui, ce zici West? Ceva din forţa lui! Din vigoarea lui! Mare 
păcat că e mort. 

West îşi ridică privirea. 

— Dar nu e mort, Înălţimea Voastră. 

— Nu e? 

-A fost capturat de gurkieni şi înapoiat Uniunii la sfârşitul 
războiului. A... el... a intrat în Inchiziţie. 

- În Inchiziţie? 

Prinţul păru oripilat. 

— De ce să renunţe un bărbat la armată pentru aşa ceva? 

West începu să-şi caute cuvintele, dar se gândi mai bine şi răspunse: 

- Nu-mi pot da seama, Înălţimea Voastră. 

— A intrat în Inchiziţie! Ah, n-aş înţelege nici într-o mie de ani de ce! 

Călăriră în tăcere câteva momente. Treptat, zâmbetul reveni pe 


buzele Prințului. 

— Discutam despre faima pe care ţi-o aduce războiul, nu? 

West se strâmbă. 

- Da, Înălţimea Voastră. 

— Ai fost primul care a pătruns în Ulrioch, nu-i aşa? Primul, asta am 
auzit! Asta este fala ta! Asta este gloria, nu-i aşa? Ce experienţă 
nemaiîntâlnită ţi-a fost dat să trăieşti, colonele, ce zici? Ce experienţă 
nemaiîntâlnită! 

Cum se mai zbătuse să răzbească prin mormanele de pietre şi 
buşteni sfărâmaţi, acoperiţi cu cadavre contorsionate. Pe jumătate orb 
din cauza fumului, pe jumătate înecându-se din cauza prafului, cu 
urlete şi vaiete şi lovituri de metal pe metal asediindu-l din toate 
părţile, aproape nerespirând din cauza fricii. Oameni îmbulzindu-se 
spre el, gemând, înghiontindu-se, poticnindu-se, urlând, acoperiţi de 
sudoare şi sânge, negri de mizerie şi funingine, chipuri schimonosite de 
durere şi furie abia desluşite. Diavoli din iad. 

West îşi aminti cum strigase „Înainte!” iar şi iar, până când gâtlejul 
îi ajunsese carne vie, chiar dacă habar nu avea unde anume însemna 
„înainte”. Îşi aminti cum străpunsese cu sabia pe cineva, prieten sau 
duşman. Nu ştiuse nici atunci, nu ştia nici acum. Îşi aminti cum căzuse 
şi se tăiase la cap într-o piatră, îşi sfâşiase haina într-un buştean. Îşi 
aminti momente, fragmente, ca dintr-o poveste auzită odinioară. 

West îşi strânse mai bine haina în jurul umerilor îngheţaţi, dorindu- 
şi să fi fost mai groasă. 

- Într-adevăr, o experienţă nemaiîntâlnită, Înălţimea Voastră. 

— Mare păcat că ticălosul ăla de Bethod n-o să ne iasă în cale! 
exclamă Prinţul Ladisla şfichiuind supărat aerul cu biciuşca. Ţi-a fost 
mai bine atunci decât acum când eşti doar paznicul meu! Mă ia de 
prost Burr? Ce zici, West? 

West inspiră adânc. 

- Nu am de unde să ştiu aşa ceva, Înălţimea Voastră. 

Dar mintea nestatornică a Prințului trecuse deja mai departe. 

— Care-i treaba cu animalele alea de companie ale tale? Cu nordicii 
ăia? Ăia cu nume hazlii. Cum îl cheamă pe individul ăla jegos? Lupoi? 

— Copoi. 

— Copoi, aşa e! Nemaipomenit! chicoti Prinţul în barbă. Şi celălalt, 
cel care e cel mai mare om pe care l-am văzut vreodată! Excelent! Ce 
mai învârtesc? 

-I-am trimis în recunoaştere la nord de râu, Înălţimea Voastră, 
răspunse West dorindu-şi să fi plecat cu ei. Probabil că duşmanii sunt 
departe, dar dacă nu este aşa, trebuie să ştim cum stau lucrurile. 

— Sigur că trebuie. Minunată idee. Ca să ne putem pregăti de atac! 

West se gândea mai degrabă la o retragere convenabilă şi la un sol 
trimis de urgență Mareşalului Burr, însă nu avea niciun rost să spună 
asta. În mintea lui Ladisla războiul se rezuma doar la comanda unui 


atac straşnic urmat de un somnic bun. Din vocabularul său lipseau cu 
desăvârşire cuvintele „strategie” şi „repliere”. 

- Da, murmură Prinţul ca pentru sine, cu ochii aţintiţi asupra 
copacilor de dincolo de râu. Să pregătim un atac şi să-i respingem 
dincolo de graniţă... 

Granița se afla la o sută cincizeci de kilometri depărtare. West 
profită de ocazie. 

- Dacă îmi permiteti, Înălţimea Voastră, am o mulţime de treburi de 
care să mă ocup. 

Şi nu minţea. Tabăra fusese organizată, sau, mai degrabă, 
dezorganizată, fără pic de consideraţie faţă de ordine sau apărare. Un 
labirint dezordonat de colibe din pânză groasă într-o poiană mare din 
apropierea râului, unde terenul era mult prea moale şi fusese repede 
transformat în brazde de noroi de către căruțele de aprovizionare. La 
început nu existaseră latrine, apoi au fost săpate la adâncime mult prea 
mică şi mult prea aproape de tabără, lângă locul unde erau depozitate 
proviziile.  Provizii care, întâmplător, fuseseră prost ambalate, 
neadecvat pregătite şi acum erau aproape în întregime stricate, 
atrăgând toţi şobolanii din Englia. West era convins că, dacă nu ar fi 
fost aşa de frig, întreaga tabără ar fi fost bolnavă. 

Prinţul Ladisla făcu un gest cu mâna. 

- Fireşte, ai o mulţime de treburi. O să-mi povesteşti mai multe 
mâine, West, ce zici? Despre colonelul Glokta şi tot aşa. Mare păcat că 
e mort! strigă el peste umăr îndepărtându-se în galop spre uriaşul lui 
cort violet, ridicat pe deal, deasupra duhorii şi dezordinii. 

Uşurat, West îşi întoarse calul şi coborî în tabără. Trecu pe lângă 
oameni care patinau şi se împleticeau prin mocirla pe jumătate 
îngheţată, tremurând, învăluiţi în aburii respirației, cu mâinile 
înfăşurate în zdrențe murdare. Trecu pe lângă oameni aşezaţi în 
grupuleţe jalnice în faţa corturilor peticite, felurit îmbrăcaţi, pe cât de 
aproape îndrăzneau de focurile anemice, răsucind în mâini oale cu 
mâncare, jucând jocuri tâmpite cu cărţi jilave, bând şi holbându-se în 
aerul rece. 

Soldaţii bine instruiți plecaseră cu Poulder şi Kroy în căutarea 
duşmanului. Ladisla se alesese doar cu resturile: cu cei mult prea slăbiţi 
ca să poată mărşălui cum trebuie, mult prea prost echipați ca să poată 
lupta cum trebuie, mult prea dărâmaţi ca să facă ceva cu convingere. 
Oameni care poate că nu şi-ar fi părăsit familiile niciodată, obligaţi să 
traverseze marea spre un ţinut despre care nu ştiau absolut nimic, ca să 
se lupte cu un duşman cu care nu aveau nimic de împărţit, din motive 
pe care nu le înțelegeau. 

Poate că atunci când plecaseră de acasă unii dintre aceştia, dar nu 
prea mulţi, simţiseră vagi urme de zel patriotic, fuseseră luaţi de valul 
virilităţii militare, dar drumul greu, mâncarea proastă şi vremea rece le 
epuizaseră, înfometaseră şi îngheţaseră tot entuziasmul iniţial, cât o fi 


fost şi acela. Iar Prinţul Ladisla nu era chiar conducătorul care să-i 
inspire şi să-i motiveze, presupunând că şi-ar fi dat silinţa să facă fie şi 
cel mai mărunt gest în sensul acesta. 

Trecând pe lângă recruți, West se uită la chipurile lor posace, 
obosite, înfrigurate, iar ei îl priviră cu ochi care spuneau că sunt deja 
învinşi. Nu voiau decât să se întoarcă acasă, iar West nu-i putea 
învinovăţi. Şi el simţea la fel. 

- Colonele West! 

Un uriaş cu barbă deasă, îmbrăcat în uniformă de ofiţer din Oastea 
Regelui, îi zâmbea larg. Tresărind, West îl recunoscu pe Jalenhorm. 
Coborî de pe cal şi prinse mâna uriaşului în mâinile sale. Îi făcea 
plăcere să-l revadă. Prezenţă stabilă, onestă, de încredere. Vestigiu al 
vieţii sale trecute, când nu se învârtea printre mai-marii lumii, iar 
existenţa era cu mult mai simplă. 

— Ce mai faci, Jalenhorm? 

- Bine, mulţumesc, domnule. Fac un tur al taberei şi aştept. 

Uriaşul îşi duse mâinile căuş la gură şi suflă în ele. 

- Încerc să mă încălzesc. 

— Din câte ştiu, despre asta e vorba în război. Multă aşteptare în 
condiţii extrem de neplăcute. Multă aşteptare întreruptă ocazional de 
momente de maximă teroare. 

Jalenhorm zâmbi sec. 

- Abia aştept. Cum e viaţa în subordinea Prințului? 

West clătină din cap. 

— O competiţie pentru a stabili care e cel mai arogant, mai ignorant 
şi mai extravagant. Dar ţie cum îţi merge? Cum e viaţa de tabără? 

-Nu e chiar atât de rea. Însă îmi pare rău pentru unii dintre recruți. 
Nu sunt pregătiţi de luptă. Am auzit că doi din cei mai în vârstă au 
murit de frig azi-noapte. 

— Se mai întâmplă. Să sperăm că îi vor îngropa mai adânc şi departe 
de cei vii. 

West îşi dădea seama că uriaşul va spune că nu are pic de inimă, dar 
aşa stătea situaţia. Doar foarte puţini muriseră în luptă în timpul 
războiului din Gurkhul. Restul se prăpădiseră din cauza accidentelor, 
bolilor, rănilor neînsemnate care se infectaseră. Ajungeai să te 
obişnuieşti. Dar atât de prost erau echipați recruţii? Însemna că îşi vor 
îngropa morţii zilnic. 

— De ce ai nevoie? 

— Ar fi ceva. Calul meu şi-a pierdut o potcoavă în noroi şi am tot 
încercat să găsesc pe cineva care să-i pună una nouă, făcu Jalenhorm 
un gest larg cu mâinile. S-ar putea să mă înşel, dar cred că nu e niciun 
potcovar în toată tabăra. 

West se holbă la el. 

— Nici măcar unul? 

— N-am reuşit să dau de niciunul. Sunt şi nicovale, şi ciocane şi toate 


cele... dar nu e nimeni care să lucreze cu ele. Am vorbit cu unul dintre 
şefii intendenţei. Mi-a zis că generalul Poulder a refuzat să scutească 
fierarii de luptă şi la fel a procedat şi generalul Kroy, aşa că... 
Jalenhorm ridică din umeri — nu avem niciunul. 

- Şi nu s-a gândit nimeni să verifice? 

— Cine? 

West simţi cum începe să-i dea târcoale cunoscuta durere de cap. 
Săgeţile aveau nevoie de vârfuri, săbiile trebuiau ascuţite, armurile şi 
şeile şi căruțele pentru transportul echipamentelor şi proviziilor se 
stricau şi trebuiau să fie reparate. O armată fără fierari nu este cu mult 
mai eficientă decât o armată fără arme. Şi iată-i acum, într-un ţinut 
îngheţat, la kilometri depărtare de cea mai apropiată aşezare. Doar 
dacă... 

— Am trecut pe drum pe lângă o colonie de deţinuţi. 

Jalenhorm îşi miji ochii încercând să-şi aducă aminte. 

- Da, o topitorie, mi se pare. Am văzut fum deasupra copacilor. 

- Acolo ar trebui să fie nişte fierari pricepuţi. 

Sprâncenele uriaşului se ridicară a mirare. 

— Nişte fierari criminali. 

- Mă mulţumesc cu ce găsesc. Astăzi calul tău nu are o potcoavă, 
mâine s-ar putea să nu mai avem arme! Strânge o duzină de oameni şi 
ia şi o căruţă. Plecăm de îndată. 


În ploaia rece, închisoarea se întrezărea amenințătoare printre 
copaci, înconjurată cu un gard din bârne groase, acoperite cu muşchi, 
cu ţepuşe încovoiate şi ruginite în vârf. Loc crunt cu destinaţie cruntă. 
West sări din şa, iar Jalenhorm şi soldaţii lui îşi opriră caii în spatele 
lui. Traversă prin noroi spre poartă drumul brăzdat cu făgaşe clisoase şi 
lovi puternic cu mânerul sabiei în lemnul istovit de intemperii. 

Dură ceva timp, dar în cele din urmă se deschise o ferestruică. Doi 
ochi cenuşii se uitară urât la el prin deschizătură. Ochi cenuşii 
deasupra unei măşti negre. Un practician al Inchiziției. 

— Sunt colonelul West. 

Ochii îl priviră cu răceală. 

— Aşa, şi? 

— Sunt în slujba Prințului Moştenitor Ladisla şi trebuie să vorbesc cu 
comandantul acestei colonii. 

— De ce? 

West se încruntă, dându-și toată silinţa să pară cât de impunător 
posibil, cu părul lipit de ţeastă şi cu ploaia picurându-i de pe bărbie. 

— Suntem în război şi nu am vreme să stau la taclale cu tine! Este 
imperios necesar să vorbesc cu comandantul chiar acum! 

Ochii se îngustară. Îl priviră pe West, apoi pe cei doisprezece soldaţi 
murdari şi uzi din spatele lui. 

- Bine, spuse practicianul. Poţi să intri. Singur. Ceilalţi trebuie să te 


aştepte afară. 

Drumul principal era o întindere de noroi bătătorit între două şiruri 
de cocioabe înclinate, din streşinile cărora şiroia apa. Pe drum, doi 
bărbaţi şi o femeie, uzi până la piele, se chinuiau să mişte o căruţă cu 
pietre care se afundase până la osii în mocirlă. Toţi trei aveau lanţuri 
grele la glezne. Zdrenţăroşi, numai piele şi os, cu obrajii supţi, aveau 
privirile tot atât de golite de speranţă pe cât de goale le erau burţile. 

— Mutaţi blestemata aia de căruță, mârâi la ei practicianul, iar cei 
trei îşi reluară gârboviţi activitatea deloc de invidiat. 

West se îndreptă cu greu prin nămol spre o clădire din piatră din 
capătul celălalt al coloniei, încercând, fără succes, să sară de pe un 
petic de pământ uscat pe altul. În prag stătea alt practician cu privirea 
crâncenă, cu o manta de ploaie pătată pe umeri, cu ochii duri 
urmărindu-l pe West cu un amestec de suspiciune şi indiferenţă. 
Împreună cu călăuza sa, colonelul trecu pe lângă el şi intră în holul 
slab luminat plin de ecourile ploii de afară. Practicianul ciocăni la o 
uşă prost montată. 

— Intră. 

O cameră mică, sărăcăcioasă, cu pereţi cenuşii, friguroasă şi 
mirosind uşor a igrasie. Un foc meschin pâlpâia în cămin, un raft căzut 
într-o rână era înțesat cu cărţi. Un portret al Regelui Uniunii trona 
regeşte pe un perete. Un bărbat slab într-un veşmânt negru scria la o 
masă ieftină. Îl măsură din priviri pe West, apoi îşi puse deoparte cu 
grijă condeiul şi se frecă la rădăcina nasului cu degetul mare şi 
arătătorul mânjite cu cerneală. 

— Avem un oaspete, grohăi practicianul. 

— Într-adevăr. Sunt Inchizitorul Lorsen, comandantul acestei micuţe 
colonii. 

West strânse neatent şi cam în silă mâna osoasă. 

— Sunt colonelul West din oştirea Prințului Ladisla. Tabăra noastră se 
află la vreo cincisprezece kilometri nord de aici. 

— Desigur. Cu ce îi pot fi de folos Înălţimii Sale? 

— Avem neapărată nevoie de fierari iscusiţi. Conduci o topitorie aici, 
corect? 

- O mină, o topitorie şi o fierărie unde fabricăm unelte agricole. Însă 
nu înţeleg ce... 

— Excelent! Voi lua doisprezece oameni cu mine, cei mai pricepuţi pe 
care îi ai. 

Comandantul se încruntă. 

— Exclus. Deţinuţii de aici s-au făcut vinovaţi de cele mai 
îngrozitoare crime. Nu pot fi eliberaţi fără ordin scris din partea 
Arhilectorului însuşi. 

— Atunci avem o problemă, Inchizitor Lorsen. Căci am zece mii de 
oameni cu arme care trebuie ascuţite, armuri care trebuie reparate, cai 
care trebuie potcoviţi. Din clipă în clipă am putea intra în luptă. Nu-mi 


permit să aştept ordine venite din partea Arhilectorului, sau a oricui 
altcuiva. Trebuie să fac rost de fierari, asta este realitatea. 

- Dar trebuie să înţelegi că nu pot... 

- Nu înţelegi gravitatea situaţiei! lătră West, cu nervii întinşi la 
maximum. Fă ce vrei, trimite o scrisoare Arhilectorului! Şi eu voi 
trimite un om să-mi aducă o companie de soldaţi din tabără! Să vedem 
cine capătă ajutor primul! 

Comandantul medită o vreme la cele auzite. 

— Foarte bine, spuse el în cele din urmă, vino după mine. 

West ieşi din clădirea comandantului înapoi în lapoviţă. Din pragul 
uneia dintre cocioabe, doi copii zdrenţăroşi şi murdari îl priveau cu 
ochi mari. 

— Aveţi şi copii aici? 

- Avem familii întregi, dacă sunt considerate a reprezenta un pericol 
pentru stat, îl privi pieziş Lorsen. Păcat, ce-i drept, dar măsurile aspre 
au fost mereu necesare pentru asigurarea stabilităţii Uniunii. Din 
tăcerea ta înţeleg că nu eşti de acord. 

West se uita la unul dintre copiii care şchiopătau prin noroaie, 
condamnat, probabil, să-şi petreacă tot restul vieţii în locul acesta. 

— Cred că e o crimă. 

Comandantul ridică din umeri. 

— Nu te lăsa amăgit de vârsta lor. Toată lumea are o vină sau alta. 
Până şi cei inocenți pot constitui o ameninţare. Poate doar că este 
nevoie de crime mărunte ca să poţi preveni crimele mari, colonele 
West, dar asta o hotărăsc mai marii noştri, nu noi. Eu doar mă asigur 
că deţinuţii muncesc, nu se bat şi nu evadează. 

— Adică îţi faci treaba, nu? Urmezi cărarea mult umblată şi eviţi 
asumarea oricărei răspunderi. 

— Care dintre noi doi este cel care trăieşte în mijlocul lor, aici, în 
mijlocul pustietăţii? Care anume dintre noi doi este cel care îi 
supraveghează, îi îmbracă, îi hrăneşte, îi spală, duce războiul nesfârşit 
şi zadarnic împotriva păduchilor lor? Tu îi împiedici să se bată, şi să se 
violeze, şi să se omoare? Eşti ofiţer în Oastea Regelui, colonele, nu-i 
aşa? Deci locuieşti în Adua? Într-un apartament luxos în Agriont, 
printre bogătaşi şi spilcuiţi? 

Lorsen chicoti când îl văzu pe West încruntându-se. 

- Care anume dintre noi doi este cel care a evitat asumarea 
răspunderii, aşa cum zici? Niciodată n-am avut conştiinţa mai curată. 
Urăşte-ne, dacă asta te face să te simţi mai bine. Ne-am obişnuit cu ura. 
Nimănui nu-i place să dea mâna cu cel care goleşte latrinele, dar 
latrinele trebuie să fie golite. Altminteri lumea s-ar umple cu căcat. Îţi 
dau fierarii, atâţia câţi mi-ai cerut, dar nu-mi vorbi de sus. Nu ai 
calitatea asta. 

Lui West nu-i conveneau vorbele Inchizitorului, dar fu nevoit să 


admită că omul avea dreptate, aşa că strânse din dinţi şi înotă mai 
departe prin mocirlă, cu capul plecat. Ajunseră la o magazie din piatră 
lungă şi fără ferestre, din coşurile înalte ale căreia se răsuceau fuioare 
de fum gros. Practicianul trase zăvorul de la uşa cea grea şi se opinti să 
o deschidă, iar West păşi în urma lui Lorsen în întuneric. 

După gerul de afară, căldura îl izbi ca un pumn în falcă. Fumul 
înecăcios îi înţepă ochii, îi pişcă gâtul. Larma din spaţiul strâmt era 
înspăimântătoare. Urlete şi scârţâieli şi hârâieli. Ciocane care izbeau în 
nicovale aruncând jerbe de scântei furioase, fier înroşit în foc care 
sâsâia mânios în butoaiele cu apă. Pretutindeni oameni, strânşi 
laolaltă, asudând, gemând şi tuşind, feţe supte pe jumătate luminate de 
strălucirea portocalie a vetrelor. Diavoli din iad. 

- Încetaţi lucrul! mugi Lorsen. Opriţi-vă şi aliniaţi-vă! 

Bărbaţii lăsară încet uneltele deoparte, se poticniră şi se clătinară pe 
picioare şi zornăiră din lanţuri încercând să se alinieze, în vreme ce 
patru sau cinci practicieni îi urmăreau din umbre. Şi ce formaţie 
murdară, epuizată şi gheboşată şi deplorabilă mai alcătuiau! Doi dintre 
ei aveau lanţuri şi la mâini, nu numai la picioare. Nu arătau absolut 
deloc ca şi cum ar fi reprezentat răspunsul la problemele lui West, însă 
nu avea încotro. Nu exista nicio altă soluţie. 

— Avem un oaspete de afară. Fă-ţi numărul, colonele. 

— Sunt colonelul West, orăcăi el cu vocea spărgându-i-se în aerul 
înțepător. La douăzeci de kilometri de aici se află zece mii de soldaţi 
sub comanda Prințului Moştenitor Ladisla. Avem nevoie de fierari. 

West îşi curăţă gâtul şi încercă să vorbească mai tare, fără să-şi 
scuipe plămânii. 

— Cine se pricepe să lucreze cu metalul? 

Nu-i răspunse nimeni. Bărbaţii se uitau la încălțările lor găurite sau 
la picioarele lor goale, aruncând, din când în când, priviri furişe la 
practicienii fioroşi. 

— Nu trebuie să vă fie teamă. Care dintre voi se pricepe la fierărie? 

- Eu, domnule. 

Un bărbat ieşi din rând în zgomot de lanţuri. Slab, dar viguros, uşor 
adus de spate. West nu-şi putu stăpâni o tresărire când lumina lămpii 
căzu pe chipul acestuia. Era desfigurat de arsuri hidoase. O parte a 
feţei nu era altceva decât o masă vineţie de cicatrice cu aspect topit, 
lipsea sprânceana, iar pe scalp erau zone rozalii fără păr. Celălalt obraz 
era oarecum mai întreg. Omul aproape că nu mai avea chip. 

- Mă pricep să lucrez la forjă şi am fost şi în armată, în Gurkhul. 

- Bine, murmură West făcând tot posibilul să-şi învingă groaza 
provocată de înfăţişarea deţinutului. Cum te cheamă? 

— Pike. 

— Mai ştie vreunul dintre colegii tăi să lucreze cu fierul, Pike? 

Arsul îşi târşâi lanţurile prin faţa celorlalţi bărbaţi, trăgându-i pe 


unii de umeri afară din rând, în vreme ce încruntătura comandantului 
se adâncea tot mai mult. 

West îşi umezi buzele uscate. Greu de crezut că într-un timp atât de 
scurt trecuse de la un frig atât de cumplit la o căldură atât de cumplită, 
dar aşa se întâmplase şi se simţea foarte rău. 

— Îmi trebuie cheile de la cătuşele acestor oameni, Inchizitorule. 

— Nu există chei. Lanţurile sunt sudate. Se presupune că nu vor fi 
niciodată scoase şi te sfătuiesc să nu încerci s-o faci. Mulţi dintre 
deţinuţii aceştia sunt extrem de periculoşi. În plus, trebuie să ţii cont că 
ni-i vei înapoia imediat ce ai să găseşti o altă soluţie la problemele tale. 
Inchiziția nu se ocupă de eliberări înainte de termen. 

Se îndepărtă ţanţoş într-un colţ ca să discute ceva cu unul din 
practicieni. 

Pike se apropie sfios, trăgând un alt deţinut de cot. 

- lertaţi-mă, domnule, murmură el răguşit. Puteţi găsi un loc şi 
pentru fiica mea? 

West ridică din umeri, simțindu-se stânjenit. I-ar fi plăcut să-i scoată 
pe toţi de acolo şi să transforme colonia în cenuşă, dar nu avea de gând 
să-şi forţeze şi mai mult norocul. 

— Nu este o idee bună să aducem o femeie printre atâţia soldaţi. Nu-i 
deloc o idee bună. 

— E mai bună decât s-o lăsăm aici, domnule. N-o pot lăsa singură. Şi 
mă poate ajuta la lucru. Ştie să folosească ciocanul la nevoie. E 
puternică. 

Nu părea puternică. Părea numai piele şi os, şi era îmbrăcată în 
zdrenţe, iar faţa îi era mânjită de funingine şi grăsime. De aceea îi 
fusese uşor lui West să o confunde cu un băiat. 

— Îmi pare rău, Pike, dar nu mergem la distracţie. 

Dădu să se întoarcă cu spatele, dar fata îl apucă de braţ. 

— Nici aici nu e distracţie, spuse ea. 

Vocea ei îl surprinse. Blândă, dulce, educată. 

- Mă numesc Cathil. Nu mă tem de muncă. 

West o privi, hotărât să se desprindă din strânsoare, dar expresia ei 
îi aduse aminte de ceva. Ceva fără durere. Fără teamă. Ochi goi, morţi 
ca ai unui cadavru. 

Ardee. Cu obrazul mânjit de sânge. 

West se strâmbă. Amintirea era aidoma unei răni care nu voia să se 
vindece. Căldura era insuportabilă, uniforma ca şmirghelul pe pielea 
lipicioasă. Trebuia să plece din locul ăsta oribil. 

Îşi feri ochii care îl usturau. 

— Şi pe ea o iau, lătră el. 

Lorsen pufni. 

— Glumeşti, colonele? 

— Crede-mă că nu-mi arde de glumă. 


— Mâna de lucru calificată e una. Bănuiesc că ai nevoie de muncitori, 
dar nu-ţi pot permite să iei orice deţinut ai chef... 

Scos din răbdări, West se întoarse spre el cu un rânjet fioros care-i 
dezveli dinţii. 

— Şi pe ea, am spus! 

Comandantul coloniei nu lăsă să se vadă că ar fi fost impresionat de 
furia lui. S-au privit lung câteva clipe, în vreme ce transpiraţia şiroia pe 
faţa lui West, iar sângele îi pulsa puternic în tâmple. 

Apoi Lorsen dădu încetişor din cap. 

— Şi pe ea. Foarte bine. Nu am cum să te împiedic, spuse aplecându- 
se uşor spre West. Dar Arhilectorul va afla despre asta. E departe şi s-ar 
putea să dureze ceva vreme până va afla, dar va afla neîndoios. 

Se aplecă şi mai mult, aproape şoptind în urechea lui West. 

— Poate într-o bună zi ne vei face din nou o vizită, dar de această 
dată vei rămâne mai mult. Poate ca să-ţi pregăteşti mica prelegere 
despre avantajele şi dezavantajele coloniilor de deţinuţi. Vei avea 
suficient timp pentru asta. 

Lorsen îi întoarse spatele. 

— Acum ia deţinuţii şi pleacă. Trebuie să scriu o scrisoare. 


Ploaia 


Pe Jezal îl amuzaseră întotdeauna furtunile puternice. Stropii mari 
de ploaie care biciuiau străzile, zidurile şi acoperişurile din Agriont, 
stropii mari de ploaie care şuierau din canale. Fenomen al naturii pe 
care îl urmărea cu plăcere de la fereastra apartamentului călduros şi 
uscat. Fenomen al naturii care lua prin surprindere tinerele doamne 
aflate la plimbare prin parc, făcându-le să ţipe, lipindu-le rochiile de 
pielea udă în cel mai excitant mod cu putinţă. Fenomen al naturii prin 
care fugeai, râzând cu prietenii, dintr-o tavernă în alta, înainte de a te 
usca în faţa unui foc plin de viaţă, cu o cană de vin fiert şi dres cu 
mirodenii în mâini. Lui Jezal îi plăcea ploaia aproape la fel de mult cât 
îi plăcea soarele. 

Dar asta fusese înainte. 

Aici, în câmpie, furtunile aveau un alt calibru. Nici vorbă de 
asemănarea cu pandaliile unui copil răsfăţat care trec cu atât mai 
repede cu cât nu le bagi în seamă. Această furtună violentă era rece şi 
devastatoare, nemiloasă şi ranchiunoasă, înverşunată şi implacabilă. 
Iar cel mai apropiat acoperiş, şi mai cu seamă cea mai apropiată 
tavernă, se afla la sute de kilometri în urma lor. Cumva, acest lucru i se 
părea cel mai important. Ploaia cădea în valuri, înmuind în apă 
îngheţată câmpia nesfârşită şi totul de pe suprafaţa ei. Stropii mari 
înțepau ţeasta lui Jezal ca pietrele aruncate din praştie, îi muşcau 
mâinile expuse, vârful urechilor, ceafa. Apa îi şiroia prin păr, prin 
sprâncene, pe obraji, curgând în pârâiaşe în gulerul deja îmbibat. 
Ploaia întinsese o cortină plumburie peste pământ, ascunzând vederii 
absolut tot pe distanţă de o sută de paşi în faţă, doar că, desigur, aici 
nu era nimic de văzut nici înainte, nici în vreo altă direcţie. 

Jezal se scutură de frig şi îşi strânse mai bine gulerul hainei. Gest 
absolut inutil, de vreme ce era deja ud până la piele. Afurisitul de 
negustor din Adua îl asigurase că haina e impermeabilă. Şi bineînţeles 
că dăduse pe ea o căruţă de bani, şi îi plăcuse teribil cum îi stătea, 
atunci când o probase în prăvălie. Îi dădea un aer aspru de aventurier. 
Dar se îmbibase cu apă pe la cusături încă de la primele picături de 
ploaie. Şi de câteva ore se simţea la fel de ud şi înfrigurat cum s-ar fi 
simţit dacă ar fi intrat într-o cadă plină cu apă rece având hainele pe 
el. 

Cizmele îi erau îmbibate cu apă îngheţată, pielea de pe coapse i se 
rosese sub pantalonii leoarcă, şaua mustind de apă scârţâia şi pleoscăia 
la fiecare mişcare a bietului cal. Îi curgea nasul, îl dureau nările şi 
buzele, îl dureau până şi palmele ude în care strângea hăţurile. 
Sfârcurile lui erau două puncte ale agoniei într-o mare de disconfort 


fizic. Întreaga poveste era pur şi simplu de nesuportat. 

— Când o să se termine? murmură Jezal ca pentru sine, vârându-şi 
capul între umeri şi privind rugător la cerul mohorât, cu apa şiroindu-i 
pe obraji, intrându-i în gură, plesnindu-l peste ochi. 

În momentul acela fericirea părea a însemna doar o cămaşă uscată. 

- Nu poţi să faci ceva? îl întrebă gemând pe Bayaz. 

— Ce să fac? se răţoi la el Magul, cu apa picurându-i de pe obraji şi 
din barba năclăită. Crezi că mie îmi place? Să fiu în mijlocul câmpiei 
uriaşe în afurisita asta de furtună la anii mei? Cerurile nu au acordat 
Magilor nicio dispensă specială, băiete, se pişă la fel pe toată lumea. Te 
sfătuiesc să încerci să te obişnuieşti cu situaţia şi să-ţi ţii pentru tine 
văicărelile. Un mare conducător trebuie să împărtăşească necazurile cu 
adepţii lui, cu oştenii lui, cu supuşii lui. Numai aşa le poate câştiga 
respectul. Marii conducători nu se vaită. Niciodată. 

- La naiba cu ei, murmură Jezal în barbă. Şi la naiba şi cu ploaia 
asta! 

— Zici că asta-i ploaie? 

Nouădegete călărea alături, cu un zâmbet larg pe faţa lui masivă şi 
urâtă. Nu mult după ce începuse să plouă tare, Jezal fusese extrem de 
surprins să vadă cum nordicul îşi scoate mai întâi haina ponosită, apoi 
cămaşa, le înveleşte pe amândouă într-o pânză groasă şi îşi vede mai 
departe de drum despuiat până la brâu, nepăsându-i de ploaia care 
şiroia pe spinarea acoperită cu cicatrice, fericit ca un porc uriaş care se 
tăvăleşte în noroi. 

La început, acest gen de comportament îl frapase pe Jezal, care îl 
considerase doar o altă manifestare de primitivism impardonabil, şi 
mulţumise cerului că barbarul binevoise să-şi lase pantalonii pe el, dar, 
pe măsură ce ploaia rece se înteţea începând să-i pătrundă prin haină, 
nu mai era chiar atât de convins că avea dreptate. Nu ar fi avut cum să- 
i fie mai frig sau să fie mai ud fără haine, şi măcar ar fi scăpat de 
frecarea nesfârşită, sâcâitoare şi dureroasă a cârpelor ude. Nouădegete 
îi rânji ca şi cum i-ar fi putut citi gândurile. 

— Nu-i decât o burniţă. Nu se poate să fie mereu cer senin. Trebuie 
să fii realist! 

Jezal scrâşni din dinţi. Dacă i se mai spunea o singură dată să fie 
realist, avea să-l înjunghie pe Nouădegete cu sabia lui cea scurtă. 
Afurisită brută pe jumătate despuiată. Era destul de rău că trebuia să 
călătorească, să mănânce şi să doarmă la nici o sută de paşi de omul 
ăsta al peşterilor, dar să fie nevoit să-i asculte sfaturile stupide 
constituia o jignire mult prea greu de suportat. 

- Al naibii primitiv bun de nimic, murmură ca pentru sine. 

- Dacă va trebui să ne luptăm, cred că te vei bucura să-l ştii prin 
preajmă. 

Legănându-se încolo şi încoace pe capra căruţei hodorogite, Quai se 
uita pieziş la el. Ploaia îi lipise părul lung de obrajii traşi. Pielea-i udă 


îl făcea să pară mai palid şi mai bolnav ca oricând. 

- Te-a întrebat cineva ceva? 

— Cel care nu are trebuinţă de părerile celor din jur ar face bine să-şi 
țină gura, făcu ucenicul un semn cu capul spre spinarea lui 
Nouădegete. Acela este Sângerosul Nouă, cel mai temut bărbat din 
Nord. A ucis mai mulţi oameni decât ciuma. 

Jezal se încruntă la nordicul care şedea şleampăt în şa, se gândi 
puţin la cele auzite şi pufni dispreţuitor. 

— Nu mă sperie deloc, spuse cât de tare reuşi, fără ca Nouădegete să- 
l audă. 

Quai respiră zgomotos. 

- Pun prinsoare că nu ţi-ai tras niciodată sabia la nervi. 

— Aş putea începe acum, bubui Jezal, aruncându-i cea mai fioroasă 
căutătură pe care o avea în repertoriu. 

— Vai, ce m-am speriat, chicoti ucenicul, deloc impresionat spre 
marea dezamăgire a lui Jezal. Dar dacă mă întrebi pe mine cine anume 
nu-i bun de nimic, aş putea să-ţi spun pe cine mi-aş dori să fi lăsat în 
urmă. 

— Asta-i bună, măi... 

Jezal săltă în şa, surprins de un fulger care lumină cerul, urmat de 
un altul, înspăimântător de aproape. Gheare de lumină se strecurară 
prin întuneric şi înhăţară capetele proeminente ale norilor. Tunetul 
prelung se rostogoli peste câmpia lugubră, pocnind şi trosnind sub 
vânt. Când se stinse, căruţa se îndepărtase deja, văduvindu-l pe Jezal 
de şansa de a riposta. 

— Ucenic idiot şi afurisit, murmură, negru de supărare. 

Când furtuna începuse să lumineze cerul, Jezal se îmbărbătase 
imaginându-şi cum tovarăşii lui de drum sunt loviți de fulgere. De 
pildă, ar fi fost foarte nimerit, într-un mod bizar, ca Bayaz să fie făcut 
scrum de un fulger venit din ceruri. Dar curând îşi pierdu nădejdea 
într-o asemenea izbăvire, fie ea doar un joc al închipuirii. Fulgerele n- 
ar ucide mai mult de o singură persoană şi, dacă trebuia ca unul dintre 
ei să dispară, Jezal începu să spere să fie el acela. O lumină orbitoare şi 
apoi dulcea uitare. Cea mai frumoasă cale de scăpare din tot acest 
coşmar. 

Un firicel de apă se prelinse pe spatele lui Jezal, gâdilându-i pielea 
zdrelită. Îşi dorea nespus să se scarpine, dar ştia că, dacă o va face, îl 
va apuca mâncărimea în zeci de alte locuri, toate situate între omoplaţi 
şi ceafă, locuri pe care, oricât te-ai strădui, nu poţi ajunge să le 
scarpini. Închise ochii, iar capul i se înclină sub greutatea disperării 
până când bărbia-i udă ajunse să se sprijine de pieptu-i ud. 

Ploua şi ultima oară când a văzut-o. Îşi aminti totul cu dureroasă 
claritate. Vânătaia de pe obraz, culoarea ochilor, conturul gurii, cu 
colţul uşor ridicat. Simpla amintire fu suficientă să-i pună nodul în gât. 
Acelaşi nod pe care îl înghiţea de douăzeci de ori pe zi. Primul lucru pe 


care îl făcea dimineaţa, la sculare, şi ultimul pe care îl făcea noaptea, 
la culcarea pe pământul tare. Dorinţa lui cea mai fierbinte era să fie 
acum cu Ardee, la adăpost de pericol şi de frig. 

Se întrebă cât îl va mai aştepta, căci săptămânile treceau una după 
alta, iar ea nu primea nicio veste de la el. Mai trimitea încă în fiecare zi 
scrisori în Englia, scrisori pe care el nu le va primi niciodată? Scrisori 
prin care îşi exprima gingaşele sentimente. Scrisori prin care cerea cu 
disperare veşti. Scrisori prin care implora să i se răspundă. Acum i se 
vor adeveri bănuielile cele mai sumbre. Că el nu era nimic altceva 
decât o jigodie necinstită şi nesimţitoare şi mincinoasă, şi că o uitase 
cu totul, când nimic nu putea fi mai departe de adevăr. Scrâşni din 
dinţi disperat şi frustrat, însă ce putea face? Era imposibil să trimiţi 
scrisori din mijlocul unei pustietăţi sinistre, chiar presupunând că le-ai 
fi putut scrie în potopul acesta epic. Blestemă în şoaptă numele Bayaz 
şi Nouădegete, Picior-Lung şi Quai. Blestemă Vechiul Imperiu şi 
blestemă câmpia nesfârşită. Blestemă întreaga expediţie dementă. 
Blestematul devenise un ritual pe care îl repeta la fiecare oră. 

Ca prin ceaţă, Jezal începu să înțeleagă că până atunci avusese parte 
de un trai uşor şi bun. Acum i se părea aiurea că se văicărise atât de 
mult şi atât de vocal pentru că trebuia să se trezească devreme ca să 
facă exerciţii de scrimă, pentru că se înjosise într-atât încât jucase cărţi 
cu locotenentul Brint, sau pentru că erau puţin cam prea prăjiţi cârnaţii 
de la micul dejun. Ar fi trebuit să râdă, să aibă ochii scânteietori şi 
pasul sprinţar pentru simplul motiv că nu stătea în ploaie. Tuşi, se 
smiorcăi şi se şterse la nasul care îl durea cu mâna care îl durea. La 
câtă apă era în jur, nimeni nu va observa că plânge. 

Singură Ferro părea că se simte şi mai prost decât el. Arunca priviri 
furioase la norii care urinau peste ei, cu chipul zbârcit de ură şi 
spaimă. Părul ţepos îi era lipit de cap, hainele îmbibate cu apă atârnau 
fleşcăite pe umerii ei slabi, ploaia îi şiroia pe obrajii plini cu cicatrice şi 
picura de pe vârful nasului ei ascuţit, de pe vârful bărbiei ei ascuţite. 
Semăna cu o pisică rea care s-a pomenit pe nepusă masă aruncată într- 
o baltă, cu trupul intrat la apă şi fără aerul ameninţător de dinainte. 
Poate că vocea unei femei va reuşi să-l scoată din starea asta infectă de 
spirit, iar Ferro era cea mai apropiată chestie de o femeie pe care o 
avea la îndemână. 

Îşi îndemnă calul şi o ajunse din urmă străduindu-se să zâmbească, 
iar ea s-a întors şi l-a privit fioros. Neplăcut surprins, Jezal îşi dădu 
seama că, dacă te uitai la ea de aproape, aerul ameninţător era la locul 
lui. Îi uitase ochii. Ochii ei cei galbeni, ascuţiţi ca pumnalele, cu pupile 
mici ca vârful de ac, ochii ei cei stranii şi tulburători. Îşi dori acum să 
nu se fi apropiat de ea, însă nu putea trece mai departe fără să nu-i 
spună câteva cuvinte. 

- Pun prinsoare că prin părţile tale nu prea plouă, nu-i aşa? 

— Ai de gând să-ţi închizi gura aia împuţită, sau vrei să ţi-o închid 


eu? 

Jezal îşi drese glasul, strunindu-şi calul ca să rămână în urma ei. 

— Căţea nebună, şopti în barbă. 

Dă-o naibii, să rămână în nemernicia ei. El personal nu avea de gând 
să-şi plângă de milă. Nu-i stătea absolut deloc în fire. 


Ploaia se oprise în cele din urmă, chiar înainte ca ei să ajungă acolo, 
însă aerul era tot greu de umezeală, cerul de deasupra era tot plin de 
culori ciudate. Lumina înserării îşi furişa razele roz şi portocalii printre 
fuioarele norilor, aruncând o strălucire nepământeană peste câmpia 
plumburie. 

Două căruţe goale în picioare, o alta dărâmată şi fără o roată, cu un 
cal mort încă priponit de ea, prăbuşit în noroi cu limba scoasă din gură 
şi cu două săgeți frânte în crupa-i însângerată. Morţii împrăştiaţi 
pretutindeni în iarba turtită, aidoma unor păpuşi stricate şi aruncate de 
un copil rău. Cu răni adânci, sau membre rupte, sau cu săgeți înfipte în 
trup. Unul avea braţul retezat de la umăr, iar osul spart îi ieşise din 
carne ca la hălcile de fripturi de la măcelărie. 

Tot felul de lucruri în jurul lor. Arme stricate, lemne despicate. 
Câteva cufere zdrobite, din care fuseseră scoase baloturi de ţesături, 
fuseseră sfârtecate şi aruncate pe pământul ud. Butoaie sparte, cutii 
sfărâmate prin care se scotocise temeinic şi se furase ce fusese de furat. 

— Neguţători, mârâi Nouădegete, privind dezastrul din jur. Aşa cum 
zicem şi noi că am fi. leftină mai e viaţa prin părţile astea. 

Ferro se strâmbă. 

— Unde nu-i ieftină? 

Rafale reci de vânt străbătură câmpia, trecând prin hainele ude ale 
lui Jezal. Nu mai văzuse niciodată un cadavru, iar aici erau... câte? Pe 
puţin o duzină. Începu să se simtă ciudat după ce numărase cam 
jumătate dintre ele. 

Nimeni altcineva nu părea prea impresionat, de parcă aceste 
personaje ar fi fost fraţi de cruce cu violenţa. 

Ferro se târa în patru labe printre leşuri, examinându-le, 
împungându-le, dovedind tot atâta emoție câtă ar fi avut un cioclu. 
Expresia de pe chipul lui Nouădegete spunea că el văzuse lucruri mult 
mai rele, iar Jezal nu se îndoia câtuşi de puţin de asta, şi că făcuse, la 
rândul lui, lucruri mult mai rele. Bayaz şi Picior-Lung păreau cam 
tulburaţi, dar nu mai mult decât ar fi părut dacă ar fi descoperit nişte 
urme necunoscute de cai. Quai nici măcar nu părea interesat. 

În momentele acelea, lui Jezal i-ar fi convenit de minune să aibă şi 
el parte de un strop din indiferența manifestată de ceilalți. N-ar fi 
recunoscut în ruptul capului, însă simţea că-i cam vine să vomite. 
Pielea aceea: flască şi moartă şi albă ca ceara, îmbrobonată de ploaie. 
Veşmintele acelea: sfâşiate şi prădate. Se furaseră şi cizme, şi haine, 
chiar şi cămăşi. Rănile acelea. Dungi roşii, neregulate, vânătăi hidoase, 


tăieturi şi găuri căscate larg în carne. 

Jezal se întoarse brusc în şa, se uită în spate, la stânga, la dreapta, 
dar oriunde s-ar fi uitat, peisajul era acelaşi. N-avea unde să fugă, chiar 
dacă ar fi ştiut unde se află cea mai apropiată aşezare. Se afla în 
tovărăşia altor cinci oameni, dar se simţea îngrozitor de singur. Se afla 
pe o câmpie imensă, dar se simţea prins în capcană. 

I se păru că unul dintre cadavre se holbează la el. Un tânăr, cam de 
aceeaşi vârstă cu Jezal, cu părul de culoarea nisipului şi urechi 
proeminente. Ar cam fi trebuit să se bărbierească, dar, fireşte, asta nu 
mai conta acum. În burtă avea o rană adâncă, iar ambele mâini şi le 
ţinea lângă ea, de parcă ar fi vrut s-o închidă. Dinăuntru luceau umed 
maţele vineţii. Jezal simţi că i se face şi mai greață. Deja era cam 
sfârşit, pentru că mâncase prea puţin de dimineaţă. Se săturase până 
peste cap de pesmeţi şi nu fusese în stare să înghită zeama lungă pe 
care o pregătiseră ceilalți. Îşi întoarse privirea de la scena 
dezgustătoare şi îşi coborî ochii în iarbă, prefăcându-se că ar căuta 
urme importante acolo, în vreme ce stomacul lui se zvârcolea în 
chinuri. 

Strânse hăţurile cât de tare putu, înghițind cu greu scuipatul care îi 
umpluse gura. La naiba, doar era unul dintre mândrii fii ai Uniunii. 
Mai mult încă, era de viţă nobilă, descendent al unei familii de vază. 
Mult mai mult încă, era ofiţer neînfricat în Oastea Regelui şi câştigător 
al Competiţiei. Dacă ar fi vomitat la vederea câtorva picături de sânge, 
s-ar fi făcut de râs în faţa adunăturii ăsteia de tâmpiţi şi primitivi, iar 
aşa ceva nu trebuia să se întâmple în niciun caz. În joc se afla însăşi 
onoarea naţiunii sale. Se uită fioros la pământul ud, strânse tare din 
măsele şi îi comandă stomacului să se potolească. Treptat, începu să se 
liniştească. Inspiră adânc pe nas. Aer rece, umed, liniştitor. Îşi recăpătă 
controlul. Îi privi din nou pe ceilalţi. 

Ferro se aşezase pe vine şi îşi vârâse mâna până la încheietură într- 
una din rănile căscate ale mortului. 

- E rece, se rățoi ea la Nouădegete, mort de dimineaţă, dacă nu mai 
de mult. 

Îşi trase afară degetele bălite de sânge. 

Jumătate din gustarea sărăcăcioasă de dimineaţă poposi pe hainele 
lui Jezal înainte ca acesta să apuce să se dea jos din şa. Făcu câţiva paşi 
de om beat, icni de câteva ori şi vomită iarăşi. Aplecat, cu mâinile 
sprijinite pe genunchi, cu capul învârtindu-i-se, scuipă fiere în iarbă. 

— Nu te simţi bine? 

Jezal ridică ochii, făcând tot posibilul să pară cât mai nonşalant, în 
ciuda dârei de salivă amară care i se prelingea pe bărbie. 

— Nu mi-a priit mâncarea, şopti, ştergându-şi nasul şi gura cu mâna 
tremurândă. 

Lamentabilă scuză, trebuia să recunoască. 

Însă Nouădegete îl aprobă dând cu vehemenţă din cap. 


— Mai mult ca sigur că ţi-e rău de la carnea de dimineaţă. Nici eu nu 
m-am simţit prea bine. 

Îşi declanşă din nou rânjetul enervant şi îi întinse lui Jezal un burduf 
cu apă. 

— E bine să bei cât mai mult. Te spală pe dinăuntru. 

Jezal îşi clăti gura şi scuipă, urmărindu-l cu privirea pe Nouădegete 
care se întorsese lângă cadavre şi se încruntă. Straniu. Venit din partea 
altcuiva, ar fi fost un gest aproape generos. Mai luă o înghiţitură de 
apă şi începu să se simtă ceva mai bine. Cam nesigur pe picioare, reuşi 
să ajungă la cal şi se căţără înapoi în şa. 

— Cei care au făcut dezastrul ăsta au fost mulţi şi bine înarmaţi, 
spunea Ferro. Iarba e plină de urme. 

— Trebuie să fim prudenţi, încercă Jezal să se vâre în discuţie. 

Ca înţepat, Bayaz se întoarse să-l privească cu asprime. 

- Întotdeauna trebuie să fim prudenţi! E la mintea cocoşului! Cât 
mai avem până la Darmium? 

Picior-Lung se uită la cer, apoi la câmpie. Îşi linse un deget şi îl 
ridică în bătaia vântului. 

— Cu toate harurile mele, nu pot să spun cu prea mare exactitate cât 
mai avem dacă nu mă pot ghida după stele. Cam vreo optzeci de 
kilometri. 

— Va trebui să ieşim în curând de pe drum. 

— Nu trecem fluviul la Darmium? 

— Oraşul e în haos. Cabrian nu lasă pe nimeni să intre. Nu putem să 
ne asumăm riscul ăsta. 

- Foarte bine, atunci mergem la Aostum. Vom ocoli Darmium şi ne 
vom îndrepta spre vest. E un drum puţin mai lung, dar... 

- Nu. 

— Nu? 

- Podul de la Aostum e distrus. 

Picior-Lung se încruntă. 

— Distrus, zici? Ce-i mai place lui Dumnezeu să-şi pună supuşii la 
încercare. Atunci trebuie să trecem fluviul Aos prin vad... 

— Nu, spuse Bayaz. A plouat mult, iar fluviul este adânc. Vadurile nu 
sunt accesibile. 

Navigatorul păru derutat. 

— Eşti stăpânul meu, desigur, iar eu, ca destoinic membru al 
Ordinului Navigatorilor, te voi asculta întru totul, însă mă tem că nu 
există niciun alt drum. Dacă nu putem traversa fluviul nici la Darmium, 
nici la Aostum, şi dacă nu-l putem trece nici prin vad... 

— Mai există încă un pod. 

— Încă un pod? 

O clipă Picior-Lung păru nedumerit, apoi făcu ochii mari. 

- Doar nu vrei să spui că... 

— Podul de la Aulcus a rămas în picioare. 


Ceilalţi schimbară priviri încruntate. 

- Parcă ai spus că locul acela este distrus, spuse Nouădegete. 

— Că e un cimitir dărâmat, murmură Ferro. 

— Parcă ai spus că nimeni nu se apropie de locul ăla. 

— Nu ar fi fost prima mea opţiune, însă este tot ce avem. Când vom 
ajunge la fluviu, vom merge de-a lungul malului nordic până la Aulcus. 

Nimeni nu făcu nicio mişcare. Picior-Lung, în mod special, avea 
întipărită pe chip o expresie de groază perplexă. 

— Acum! explodă Bayaz. Este limpede că nu e bine să mai rămânem 
prin părţile astea. 

Cu aceste cuvinte, îşi întoarse calul şi se îndepărtă de cadavre. Quai 
ridică din umeri şi smuci dârlogii, iar căruţa bodogăni prin iarbă pe 
urmele Întâiului dintre Magi. Picior-Lung şi Nouădegete porniră după 
ei, încruntaţi şi presimţind că avea să li se întâmple ceva rău. 

Jezal se uită la morţii ai căror ochi priveau acuzator cerul care 
începuse să se întunece. 

- N-ar trebui să-i îngropăm? 

- Îngroapă-i tu, dacă vrei, mârâi Ferro săltând în şa dintr-o singură 
mişcare fluidă. Îngroapă-i în borâtură. 


A dracului tovărăşie 


Călăreau, numai asta făceau. De zile întregi făceau numai asta. 
Călăreau, îl căutau pe Bethod, cu iarna suflându-le în ceafă. Mlaştină şi 
pădure, deal şi vale. Ploaie şi lapoviţă, ceaţă şi zăpadă. Căutau semne 
care să le spună că este aproape, dar ştiau că nu le vor găsi. O groază 
de timp irosit în zadar, după părerea Copoiului, dar, odată ce ai fost 
suficient de cretin să ceri să ţi se încredinţeze o misiune, ar fi bine să 
faci ceea ce ţi s-a dat de făcut. 

— Afurisită treabă, ce facem noi acum, mârâi Dow, schimonosindu-se 
şi foindu-se şi frământând hăţurile în mâini. 

Niciodată nu se dăduse prea mult în vânt după mersul călare. Îi 
plăcea să-şi simtă picioarele pe pământ, orientate cu faţa spre duşman. 

— Afurisită pierdere de vreme. Cum îţi place viaţa de iscoadă, 
Copoiule? Afurisită treabă! 

— Cineva trebuie s-o facă şi pe asta, nu? Măcar acum am cal. 

- Ei, ce mă mai bucur pentru tine! râse batjocoritor Dow. Ai cal! 

Copoiul ridică din umeri. 

- Mai bine decât să merg pe jos. 

- Mai bine decât să mergi pe jos, zici? îl luă Dow peste picior. Asta 
chiar pune capac la toate! 

— Am nădragi noi. Şi haine noi de lânică. Acum nu-mi mai îngheaţă 
rodiile de la vânt. 

Replica stârni zâmbetul lui Tul, dar se părea că lui Dow nu-i ardea 
de râs. 

- Nu-ţi mai îngheaţă rodiile de la vânt? În numele morţilor noştri, 
băiete, chiar în halul ăsta am ajuns? Ai uitat cine eşti? Ai fost tovarăşul 
cel mai apropiat al lui Nouădegete! Ai trecut munţii alături de el! Eşti 
pomenit în toate cântecele care i s-au închinat! Ai fost prima iscoadă a 
oştirilor! O mie de oameni se bazau pe ceea ce le spuneai tu! 

— Chestia aia nu s-a sfârşit prea bine pentru nimeni, murmură 
Copoiul, însă Dow îl luase deja în vizor pe Tul. 

— Dar tu, uriaşule? Tul Duru Capdetunet, cel mai puternic ticălos din 
întregul Nord. Se spune că te-ai luptat cu urşii cu mâinile goale şi ai 
învins de fiecare dată. Că ai apărat trecătoarea de unul singur, în 
vreme ce clanul tău a reuşit să fugă cu bine. Se spune că eşti un uriaş, 
înalt de trei metri, născut în miezul furtunii şi cu burta plină de tunete. 
Ce mai zici acum, uriaşule? Singurul tunet pe care îl mai faci în ultima 
vreme e atunci când te caci! 

-Şi ce dacă? mârâi supărat Tul. Ce, tu eşti altfel? Oamenii îţi 
şopteau numele, căci le era teamă să-l rostească cu glas tare. Îşi 
strângeau bine armele în mâini şi stăteau lângă foc dacă bănuiau că te 


afli la cincisprezece kilometri apropiere! Dow cel Negru, spuneau ei, e 
tăcut şi viclean şi nemilos ca lupul! A ucis mai mulţi oameni decât 
iarna, şi e mai fioros decât ea! Cine mai dă acum o ceapă degerată pe 
tine, ia spune-mi? Vremurile s-au schimbat, iar tu ai luat-o la vale la fel 
ca noi toţi! 

Dow se mulţumi să surâdă. 

— Exact asta vreau să spun, flăcău uriaş ce eşti, exact asta. Fiecare 
dintre noi a fost cineva. Am fost Bărbaţi Vestiţi, Bărbaţi Aleşi, Bărbaţi 
Cunoscuţi. Mi-l aduc aminte pe frate-meu care-mi spunea că nimeni nu 
e mai iscusit cu arcul şi sabia ca Harding Ursuzul, că nu e nimeni ca el 
în întregul Nord. Cea mai sigură mână din tot Cercul Lumii! Ce zici de 
asta, Ursuzule? 

- Înî, comentă Ursuzul. 

Dow dădu din cap. 

— Exact spusele mele. Acum uitaţi-vă la noi. Nu doar am luat-o la 
vale, ci chiar am căzut în afurisita aia de prăpastie! Facem treburile 
sudicilor ăstora? Treburile muierilor ăstora în izmene bărbăteşti? 
Treburile afurisiţilor ăstora de mâncători de salate, cu vorbele lor 
măreţe şi săbiuţele lor subţirele? 

Copoiul se foi jenat în şa. 

— West ăla ştie ce face. 

— West ăla! izbucni Dow. Ştie să-şi deosebească gura de cur, adică 
ştie mai multe decât ăilalţi, dar e moale ca grăsimea de porc, şi tu ştii 
asta. N-are pic de vână-n el! Niciunul n-are! Aş pica pe spate de uimire 
dacă aş afla că măcar unul dintre ei a văzut vreodată o ambuscadă. Vă 
închipuiţi voi că ar fi în stare să facă faţă unui atac al ţăranilor lui 
Bethod? 

Fornăi nişte hohote amare de râs. 

— Asta da glumă bună! 

— Nu se poate nega că sunt o adunătură de pişecioşi, şopti Tul, iar 
Copoiul fu nevoit să se declare de acord. Juma’ din ei sunt prea 
flămânzi ca să poată ridica o armă, darămite s-o rotească cu ceva 
avânt, asta presupunând că ar şti cum. Cei instruiți au plecat în Nord să 
se lupte cu Bethod şi ne-au lăsat aici cu resturile astea de pe fundul 
oalei. 

— Resturi de pe fundul ţucalului, părerea mea. Tu ce zici, Treicopaci? 
strigă Dow. Stânca din Uffrith, nu? Ai stat şase luni ca un ghimpe în 
curu” lui Bethod, devenind eroul tuturor oamenilor cu minţile la locul 
lor din Nord! Rudd Treicopaci! Iată un bărbat cioplit în piatră! Iată un 
bărbat care nu bate nicicând în retragere! Vreţi onoare? Vreţi 
demnitate? Vreţi să ştiţi ce înseamnă a fi bărbat adevărat? Nu căutaţi 
mai departe! Ei, ce pricepi tu din toată povestea asta? Facem treburi 
mărunte! Scotocim prin mlaştini după Bethod când ştim foarte bine că 
nu are cum să fie acolo! Treabă de copii şi, în plus, trebuie să ne 
considerăm norocoşi că am primit-o, nu-i aşa? 


Treicopaci îşi struni calul şi îl întoarse încet. Cu capul vârât între 
umeri, obosit, îl privi lung pe Dow aproape un minut. 

— Cască-ţi bine urechile şi ascultă măcar o dată, îi spuse, fincă nu 
am de gând să-ţi spun asta la fiecare kilometru. Lumea nu-i în multe, 
foarte multe privinţe aşa cum mi-ar plăcea mie să fie. Nouădegete s-a 
întors în ţărână. Bethod s-a proclamat Rege al nordicilor. Shanka se 
strâng ca să treacă munţii şi ca să ne năpădească. Am mers prea mult, 
şi m-am luptat prea mult, şi am auzit prea multe căcaturi de la tine cât 
să mă ţină toată viaţa. Şi sunt la o vârstă când ar trebui să stau cu 
cracii în sus şi fiii pe care nu-i am să aibă grijă de mine. Aşa că vezi că 
am probleme mai mari decât dezamăgirea pe care o simţi tu în faţa 
vieţii. Poţi să bodogăneşti cât vrei despre gloria trecutului, Dow, ca o 
muiere bătrână furioasă că ţâţele nu-i mai stau ţepene, şi-i ating 
buricul, sau poţi să taci dracului din gură şi să mă ajuţi. 

Privi lung în ochii fiecăruia, iar Copoiul se simţi uşor ruşinat pentru 
că nu avusese încredere în el. 

— Cât despre faptul că îl căutăm pe Bethod unde nu e, ştiţi cu toţii că 
Bethod a fost mereu un om al surprizelor. Ni s-a încredinţat misiunea 
de a merge în recunoaştere şi intenţionez să o duc la capăt. 

Se aplecă în şa. 

— Ce ziceţi de ordinul ăsta? Gura închisă. Ochii căscaţi. 

Se întoarse şi îşi îmboldi calul printre copaci. 

Dow inspiră adânc: 

- În regulă, şefu”, perfect. Doar că e păcat. Atât am spus. Că-i păcat. 


— Sunt trei, spuse Copoiul. Nordici, cu siguranţă, dar mi-e greu să-mi 
dau seama din ce clan. Şi fi'ncă i-am găsit aici, cred că sunt de-ai lui 
Bethod. 

— Mai mult decât sigur că-s de-ai lui, zise şi Tul. Se pare că-i la modă 
zilele astea. 

— Doar trei? se miră Treicopaci. N-au ce căuta trei oameni de-ai lui 
Bethod de capul lor. Trebuie să fie mai mulţi prin apropiere. 

— Haideţi să ne ocupăm de ăştia trei, mârâi Dow, şi să-i prindem pe 
ăilalţi mai încolo. Am venit aici ca să mă bat. 

— Ai venit aici pentru că te-am târât eu, îl repezi Treicopaci. Voiai să 
te întorci încă de acum o oră. 

- Înî, comentă Ursuzul. 

— Putem să-i ocolim dacă vrem, arătă Copoiul spre pădurea rece. 
Sunt pe coastă, printre copaci. Îi putem ocoli foarte uşor. 

Treicopaci îşi ridică privirea la cerul cu irizări cenuşii şi trandafirii şi 
clătină din cap. 

— Nu. Se întunecă şi nu-mi convine să-i ştiu în spatele nostru pe 
întuneric. Dacă tot suntem aici, şi dacă tot sunt şi ei aici, ar trebui să 
ne ocupăm de ei. Cu armele. 

Se ghemui pe vine şi spuse în şoaptă. 


— Uite cum facem. Copoiule, tu dai ocol şi te urci pe creastă, 
deasupra lor. Când auzi semnalul, îl iei pe cel din stânga. Eşti atent la 
ce-ţi spun? Cel din stânga. Şi ai grijă să nu greşeşti. 

— Da, spuse Copoiul, stânga. 

Se înțelegea mai mult sau mai puţin de la sine că nu trebuia să 
greşească. 

— Dow, tu te furişezi şi te ocupi de cel din mijloc. 

- Mijlocul, mârâi Dow. E terminat. 

— Ultimul îţi rămâne ţie, Ursuzule. 

Ursuzul îşi freca arcul cu o cârpă, fără să-şi ridice ochii. 

- Lucraţi curat şi bine, băieţi. Nu vreau ca vreunul din voi să se 
întoarcă în ţărână din cauza asta. Ocupaţi-vă locurile. 

Copoiul descoperi un loc bun deasupra celor trei iscoade ale lui 
Bethod şi le urmări din spatele unui copac. De sute de ori făcuse asta, 
dar tot îşi mai simţea nervii încordaţi. Poate că aşa era mai bine. Căci 
omul face greşeli atunci când se relaxează. 

Copoiul era cu ochii în patru, aşa că îl zări în lumina tot mai palidă 
pe Dow care se furişa prin tufişuri, cu privirea aţintită asupra 
obiectivului său. Ajunsese foarte aproape. Copoiul potrivi o săgeată în 
arc şi îl ţinti pe cel din stânga, având grijă să respire rar ca să nu-i 
tremure mâinile. Şi atunci îşi dădu seama. Acum, că era în cealaltă 
parte, cel care-i fusese în stânga ajunsese în dreapta. În care să tragă? 

Înjură în gând, silindu-se din răsputeri să-şi aducă aminte ce spusese 
Treicopaci. Dă ocol şi ia-l pe cel din stânga. Cel mai rău ar fi fost să nu 
facă nimic, aşa că ţinti spre cel aflat acum în stânga şi speră că totul va 
fi bine. 

Îl auzi pe Treicopaci dând semnalul, ca un strigăt de pasăre. Dow se 
pregăti să sară. Copoiul dădu drumul săgeţii. Pătrunse în spinarea 
țintei sale chiar în momentul în care săgeata Ursuzului îi intră în piept, 
iar Dow îl apucă pe cel din mijloc şi îl înjunghie în spate. Însă unul 
rămăsese neatins şi foarte mirat. 

— Rahat! şopti Copoiul. 

- Ajutor! strigă cel rămas în viaţă, înainte ca Dow să apuce să sară 
asupra lui. 

Se rostogoliră prin frunze, gemând, mârâind şi zbătându-se. Braţul 
lui Dow se înălță şi coborî — o dată, de două ori, de trei ori, apoi se 
ridică în picioare, aruncând priviri fioroase în jur şi părând extrem de 
iritat. Copoiul ridica din umeri când auzi o voce din spate. 

— Ce e? 

Îngheţă. Altul. În tufişuri, la nici zece paşi distanţă. Luă o săgeată, o 
potrivi în arc, uşor şi cu grijă, apoi se întoarse încet. Descoperi că erau 
doi. ÎI văzuseră şi ei. Iar în gură simţi gust de bere veche. Se holbară 
unii la alţii câteva clipe. Copoiul îl ţinti pe cel mai mătăhălos şi îşi 
încordă arcul. 

- Nu! strigă cel vizat. 


Săgeata îl lovi în piept, gemu şi se clătină şi căzu în genunchi. 
Copoiul aruncă arcul şi vru să-şi scoată cuțitul, dar celălalt fu mai rapid 
şi îl doborî. Căzură în tufe şi începură să se rostogolească. 

Lumină, întuneric, lumină, întuneric. Se rostogoleau iar şi iar, pe 
râpă în jos, lovindu-se cu picioarele, trăgându-se de haine şi cărându-şi 
pumni. Copoiul îşi izbi capul de o piatră şi rămase întins pe spate, 
luptându-se cu ticălosul ăla. Şuierau amândoi, nu rosteau cuvinte, ci 
scoteau sunete, asemeni câinilor care se încaieră. Celălalt îşi eliberă 
una din mâini şi reuşi să scoată un cuţit de undeva, iar Copoiul reuşi 
să-i prindă încheieturile înainte ca lama să-l străpungă. 

Celălalt se lăsase peste el cu toată greutatea, ţinând cuțitul cu 
ambele mâini. Copoiul îl ţinea de încheieturi cu ambele mâini şi îl 
împingea cât putea de tare, însă nu suficient de tare. Lama cobora 
încet, cobora spre faţa Copoiului. Se holba cruciş la ea, la bucata 
ascuţită de metal, aflată la vreun sfert de metru de nasul lui. 

- Mori, jigodie împuţită! şi mai coborî încă câteva degete. 

Copoiul simţea că rămâne fără puteri, îl ardeau umerii, braţele, 
mâinile. Privea fix chipul celuilalt. Nebărbierit, dinţi îngălbeniţi, nas 
coroiat şi ciupit de vărsat, late lungi şi slinoase curgându-i în ochi. 
Vârful cuţitului săltă mai aproape. Copoiul era un om mort, şi nimeni 
nu mai putea face nimic. 

Hârşt. 

Iar capul celuilalt dispăru. Faţa Copoiului se umplu de sânge, 
fierbinte şi lipicios şi rău mirositor. Corpul celuilalt se înmuie, iar 
Copoiul îl îmbrânci într-o parte, cu sânge în ochi, sânge în nas, sânge 
în gură. Se ridică cu greu în picioare, icnind şi sufocându-se şi 
scuipând. 

— Eşti bine, Copoiule. Eşti bine, se auzi vocea lui Tul. Ar fi trebuit să- 
i ataci înainte să se dezmeticească. 

- Trăiesc, şopti Copoiul, aşa cum obişnuia să şoptească Logen 
Nouădegete la capătul fiecărei bătălii. Trăiesc. 

În numele celor morţi, scăpase ca prin urechile acului. 


- Nu prea au multe, spunea Dow care inspecta tabăra. 

O oală pe foc, arme şi alte unelte, dar nu prea multe de-ale gurii. 
Prea puţin ca să fie singuri în mijlocul pădurii. 

- Poate că erau iscoade, zise Treicopaci. Deschideau drumul unui 
grup mai mare. 

- Socotesc că aşa e, îl aprobă Dow. 

Treicopaci îl plesni pe Copoi pe umăr. 

- Te simţi bine? 

Încă îşi mai ştergea sângele de pe obraji. 

— Da, aşa cred. 

Cam zdruncinat, dar îşi va reveni curând. 

— Doar nişte tăieturi şi zgârieturi. Nu se moare din asta. 


— Bine, pentru că nu mă pot lipsi de tine. Ce-ar fi să te furişezi până 
sus, printre copaci, şi să arunci o privire, cât curăţăm noi mizeria de 
aici? Vezi ce căutau ticăloşii ăştia. 

— Bine aşa, spuse Copoiul inspirând adânc. Bine aşa. 


- Afurisită treabă, ce mai zici acum, Dow? şopti Treicopaci. Treabă 
de copii şi trebuie să ne considerăm norocoşi că am primit-o? Ce mai 
zici acum? 

- Poate că am făcut o greşeală. 

— Una mare, se băgă în vorbă şi Copoiul. 

Pe versanţii întunecoşi ardeau o sută de focuri, poate chiar mai 
multe. Nu mai e nevoie să spunem că erau şi oameni. Majoritatea robi, 
prost înarmaţi, dar şi foarte mulţi ţărani. Copoiul zări ultima lumină a 
zilei licărind pe vârfurile suliţelor lor, şi pe marginile scuturilor, şi pe 
zalele lor lustruite şi gata de luptă. Îi zări strânşi în jurul stindardelor 
desfăşurate în vânt ale fiecărei căpetenie de clan. O mulţime de 
stindarde. Douăzeci, poate chiar treizeci, la o numărătoare rapidă. 
Copoiul nu văzuse niciodată mai mult de zece la un loc. 

— Cea mai mare oştire care a ieşit vreodată din Ţinutul Nordului, 
murmură el. 

— Da, răspunse Treicopaci. Şi toţi luptă pentru Bethod şi sunt la mai 
puţin de cinci zile de mers călare de sudişti. 

Arătă spre unul din steaguri. 

— Aia nu-i flamura lui Oasemici? 

— Ba da, mârâi Dow şi scuipă într-unul din tufişuri. A lui e emblema. 
Am nişte poliţe de plătit ticălosului ăluia. 

— Sunt teribil de multe poliţe de plătit ălora de jos, zise şi Treicopaci. 
Uite şi stindardul lui Palid-ca-Zăpada, şi cel al lui Coastealbe, şi uite-l şi 
pe al lui Crendel Goring, acolo, după stânci. A dracului tovărăşie. Toţi 
s-au aliat cu Bethod de la bun început. Şi toţi s-au îmbogăţit din cauza 
asta. 

-— Da” ăia cine sunt? întrebă Copoiul arătând spre un grup pe care 
nu-l recunoştea — embleme cu aspect funest, confecţionate din piele şi 
oase. I se părea că seamănă cu flamurile muntenilor. 

- Nu-i stindardul lui Crummock-i-Phail? 

— Neee! Niciodată n-ar îngenunchea nici înaintea lui Bethod, nici 
înaintea altcuiva. Ticălosul ăla nebun trebuie să fie tot pe undeva prin 
munţi, urlând la lună. 

- Dacă nu cumva nu i-a făcut Bethod felul, grohăi Dow. 

Treicopaci clătină din cap. 

- Nu prea cred. Nemernicul ăla de Crummock e şiret. Ani de zile i-a 
rezistat lui Bethod în Ținuturile Înalte. Se spune că ar cunoaşte toate 
potecile. 

— Atunci ale cui sunt? întrebă Copoiul. 

- Habar n-am. Ar putea fi nişte băieţi din est, de după Crinna. Pe 


acolo sunt tot felul de oameni ciudaţi. Recunoşti vreunul din steaguri, 
Ursuzule? 

— Da, răspunse Ursuzul, dar asta fu tot ce spuse. 

— Nici nu mai contează ale cui sunt stindardele, murmură Dow, 
uitaţi-vă doar câţi sunt. Juma’ de Nord s-a strâns acolo. 

- Cea mai rea jumătate, spuse Copoiul. 

Privea fix steagul lui Bethod, ridicat în centrul oştirii. Un cerc 
mâzgălit cu vopsea roşie pe o bucată imensă de piele neagră, o bucată 
cât un pogon de mare, aşa i se părea, mare cât un câmp, cocoţată pe un 
trunchi înalt de pin, fluturând nefast în vânt. Uriaşă emblemă. 

— Nu mi-ar conveni să fiu eu cel care o cară, mai şopti el. 

Dow se târî până lângă el. 

— Poate am reuşi să ne furişăm până acolo după lăsarea nopţii, şopti 
el. Poate reuşim să ne furişăm acolo şi să înfigem cuțitul în burta lui 
Bethod. 

Se priviră tăcuţi. Riscul era uriaş, dar Copoiul nu se îndoia că merită 
să încerce. Nu era niciunul dintre ei care să nu fi visat că-l va trimite 
pe Bethod înapoi în ţărână. 

— Să-i vârâm cuțitul în burtă ticălosului, murmură şi Tul, cu un 
rânjet larg pe faţă. 

- În, grohăi Ursuzul. 

— Uite, asta-i o treabă care merită făcută, şuieră Dow. Asta-i treabă 
adevărată. 

Copoiul dădu din cap, privind focurile din vale. 

— Fireşte. 

Faptă nobilă. Demnă de Bărbaţi Vestiţi aşa cum erau ei, sau, poate, 
cum fuseseră odinioară. Se vor compune cântece închinate eroismului 
lor, fireşte. Doar gândindu-se, şi Copoiul simţi cum începe să-i fiarbă 
sângele în vine, cum i se face pielea de găină pe mâini, dar Treicopaci 
nici nu vru să audă de aşa ceva. 

— Nu. Nu putem risca. Trebuie să ne întoarcem şi să spunem 
Unioniştilor ce am văzut. Să le spunem că au oaspeţi. Oaspeți răi şi 
mulţi. 

Se trase de barbă şi Copoiul înţelese că nici lui nu-i convine să bată 
în retragere. Nimănui nu-i convenea asta, dar ştiau că are dreptate. 
Până şi Dow ştia că are dreptate. Ar fi fost foarte posibil nici să nu 
reuşească să ajungă la Bethod, iar dacă, prin absurd, ar fi ajuns, să nu 
mai poată pleca de acolo. 

— Trebuie să ne întoarcem, spuse Copoiul. 

— Corect, zise Dow. Ne întoarcem. Păcat, totuşi. 

— Da, fu de acord Treicopaci. Păcat. 


Umbre lungi 


— În numele celor morţi. 

Ferro nu spuse nimic, însă, pentru prima dată de când o cunoştea 
Logen, i se ştersese furia din privire. Chipul îi era destins, gura uşor 
întredeschisă. Pe de altă parte, Luthar rânjea ca prostul. 

— Aţi mai văzut aşa ceva? strigă el din toate puterile ca să acopere 
zgomotul, întinzând mâna care-i tremura. 

— Nu mai există ceva asemănător, fu de acord Bayaz. 

Logen se văzu nevoit să admită că se tot întrebase la ce bun toată 
zarva făcută despre traversarea fluviului. Sigur, râurile mari din Nord 
ar fi constituit o problemă, mai ales într-un anotimp potrivnic şi mai 
ales dacă duceai cu tine echipamente greoaie. Dacă nu era niciun pod, 
căutai un vad bun, îţi ţineai armele deasupra capului şi traversai apa. 
Sigur că cizmele ţi se uscau greu după aceea, sigur că trebuia să fii cu 
ochii în patru după ambuscade, dar, în rest, nu aveai motive să te temi 
că râul îţi va face rău. Râul era cel mai bun loc unde să-ţi umpli 
burduful cu apă. 

Dar ar fi fost extrem de periculos să încerci să ţi-l umpli la Aos, 
presupunând că nu ai fi fost asigurat cu o frânghie foarte lungă. 

Pe vremuri, Logen fusese în vârful stâncilor de lângă Uffrith şi 
urmărise cum se spărgeau valurile de pietrele de dedesubt, iar marea se 
întindea cât vedeai cu ochii, cenuşie şi spumegând. Acolo te simţeai 
ameţit şi plin de umilinţă şi de îngrijorare. Senzaţia care îl cuprinsese 
pe marginea canionului marelui fluviu era asemănătoare în multe 
privinţe. Cu singura deosebire că acest peisaj se termina la aproape o 
jumătate de kilometru depărtare, unde o altă stâncă se ridica din apă. 
Ţărmul celălalt, dacă o stâncă semeaţă putea fi numită „ţărm”. 

Înaintă cu băgare de seamă până la margine, pipăind pământul 
moale cu vârful cizmei şi se uită în jos. Neinspirată idee. Lutul roşiatic 
atârna prins numai în rădăcinile albe ale ierbii, iar apoi pietrele 
colţuroase se duceau în prăpastia abruptă. Mult mai jos, acolo unde 
apa înspumată se izbea de ele, se iscau jeturi strălucitoare de stropi, 
nori de ceaţă fină pe obrajii lui Logen. De crăpături şi de margini se 
agăţau mănunchiuri de ierburi, iar păsările zburau printre ele, sute de 
păsări mici şi albe. Logen le auzea slab flecăreala peste mugetul 
puternic al fluviului. 

Se gândi cum ar fi fost să cadă în infernul acela de apă neagră — să 
fie înghiţit şi prins în vârtejuri şi sfâşiat ca o frunză în furtună. Încercă 
să-şi înăbuşe emoția, uitându-se în jur după ceva de care să se poată 
agăța. Se simţea foarte mic şi imponderabil, ca şi cum o rafală 
puternică de vânt l-ar fi putut smulge din loc. Aproape că simţea cum i 


se zbate apa sub tălpi, îi simţea pulsul frenetic, balansul, puterea-i de 
nestăvilit care făcea pământul însuşi să se cutremure. 

- Înţelegi acum de ce ne trebuie un pod? îi urlă Bayaz în ureche. 

— Cum s-ar putea face un pod aici? 

- La Aostum fluviul se ramifică în trei părţi, iar canionul este mult 
mai puţin adânc. Arhitecţii împăratului au construit insule şi şi-au 
făcut podurile din mai multe grinzi arcuite. Chiar şi aşa, toată povestea 
a durat doisprezece ani. Kanedias însuşi a construit podul de la 
Darmium şi l-a oferit în dar fratelui său, Juvens, pe vremea când încă 
mai erau în relaţii bune. Podul acesta trece fluviul dintr-o singură 
bucată. Nimeni nu ştie acum cum de a reuşit. 

Bayaz se întoarse la cai. 

— Cheamă-i şi pe ceilalţi, trebuie să mergem! 

Ferro se întorcea deja de la mal. 

— Ce mult mai plouă, spuse privind peste umăr, încruntându-se şi 
clătinând necăjită din cap. 

— Acolo de unde vii nu sunt fluvii ca ăsta, nu-i aşa? 

-În Ținuturile Haine nimic nu-i mai preţios ca apa. Oamenii se 
omoară între ei pentru o picătură. 

— Acolo te-ai născut? În Ținuturile Haine? 

Ciudat nume pentru o ţară, dar ei i se potrivea de minune. 

— Nimeni nu se naşte în Ținuturile Haine, albule. Acolo doar se 
moare. 

— Nemilos loc, nu? Atunci, unde te-ai născut? 

ÎI privi furioasă. 

— Ce-ţi pasă? 

— Încerc să mă port prietenos. 

— Prieteni! exclamă ea dispreţuitor, trecând iute pe lângă el înspre 
cai. 

— Care-i problema? Ai prea mulţi de nu mai ai nevoie de încă unul? 

Se opri, se întoarse pe jumătate şi îl privi printre gene. 

- Prietenii mei n-au viaţă lungă, albule. 

— Nici ai mei, dar mă risc, dacă te rişti şi tu. 

— Bine, spuse ea, cu o expresie deloc prietenoasă pe chip. Când eram 
mică, gurkienii mi-au invadat ţara şi m-au luat în robie. I-au făcut 
sclavi pe toţi copiii. 

- Sclavi? 

- Da, tâmpitule, sclavi! Cumpăraţi şi vânduți aşa cum măcelarul 
cumpără şi vinde carnea! Asta înseamnă că eşti proprietatea cuiva care 
poate face cu tine absolut orice-i trece prin cap, aşa cum face cu o 
capră, sau cu un câine, sau cu pământul din grădină! Asta vrei să afli, 
prietene? 

Logen se încruntă. 

- La noi, în Nord, nu există obiceiul ăsta. 

— Ai, ssssă-nnebuneşti tu! şuieră ea, strâmbându-şi buzele a dispreţ. 


Bravo ţie! 


Ruinele se înălțau amenințătoare în faţa lor. O pădure de coloane 
năruite, un labirint de ziduri sfărâmate, tot pământul din jur presărat 
cu lespezi de înălțimea unui om. Ferestrele sparte şi porţile goale se 
căscau ca nişte răni. Contur negru, neregulat, cioplit din norii grăbiţi, 
ca un şir de dinţi putreziţi. 

— Ce oraş a fost ăsta? întrebă Luthar. 

- N-a fost un oraş, zise Bayaz. La apogeul Timpurilor Străvechi, 
atunci când puterea împăratului era nemăsurată, acesta era palatul lui 
de iarnă. 

— Tot ăsta? se uită mai bine Logen la ruine. Tot ăsta a fost casa unui 
singur om? 

-Şi nici măcar nu-l folosea întregul an. Mare parte a timpului, 
curtea stătea la Aulcus. Doar iarna, când zăpezile reci coborau din 
munţi, îşi aducea împăratul suita aici. O armată de santinele, de 
servitori, de bucătari, de funcţionari, de prinți, şi copii, şi neveste, toţi 
traversau câmpia înaintea vânturilor îngheţate şi, pentru mai puţin de 
trei luni, se stabileau aici, în holurile cu ecou, în grădinile splendide, în 
încăperile aurite, explică Bayaz clătinându-şi capul pleşuv. În vremurile 
de demult, dinainte de război, locul acesta strălucea ca marea în faţa 
soarelui la răsărit. 

Luthar pufni: 

— Să înţeleg că Glustrod l-a făcut una cu pământul? 

— Nu. Nu a căzut în timpul acelui război, ci în altul, mulţi ani mai 
târziu. Într-un război declanşat la ordinul meu, după moartea lui 
Juvens, împotriva fratelui lui mai vârstnic. 

- Kanedias, şopti Quai, Maestrul Creator. 

— Război la fel de crunt, la fel de brutal, la fel de nemilos ca acela 
dinaintea lui. Ba chiar mai distrugător. Murise Juvens, a murit şi 
Kanedias în cele din urmă. 

— N-a fost deloc o familie fericită, mârâi Logen. 

— Deloc, se încruntă Bayaz privind la ruinele fostei măreţii. Odată cu 
moartea Creatorului, ultimul dintre cei patru fii ai lui Euz, s-au 
încheiat şi Timpurile Străvechi. Ne-au rămas doar ruinele, mormintele 
şi legendele. Nu suntem decât nişte oameni mărunți îngenuncheaţi pe 
umbrele lungi ale trecutului. 

Ferro se ridică în şa. 

— Călăreţi, strigă ea, privind înspre orizont. Vreo patruzeci, poate 
chiar mai mulţi. 

— Unde? se panică Bayaz, punându-și mâna streaşină la ochi. Nu văd 
nimic. 

Nici Logen nu vedea nimic în afară de iarba mlădioasă şi norii din 
înaltul cerului. 

Picior-Lung se încruntă. 


— Nu văd niciun călăreț, şi sunt binecuvântat cu o vedere perfectă. 
Zău, adesea mi s-a spus că... 

— Vrei să aştepţi până o să-i vezi, îl repezi Ferro, sau ai de gând să 
ieşi de pe drum înainte să ne vadă ei pe noi? 

- Ne ascundem printre ruine, le strigă Bayaz peste umăr. Şi îi vom 
aştepta să treacă. Malacus! Întoarce căruţa! 

Ruinele palatului de iarnă fojgăiau de umbre, de tăcere şi de 
sentimentul decăderii. Dărăpănăturile se ridicau împrejurul lor, 
acoperite cu iederă bătrână şi muşchi umed, brăzdate de excrementele 
păsărilor şi liliecilor. Acum animalele îşi făcuseră culcuşul lângă palat. 
Păsările cântau din mii de cuiburi aburcate în zidăria străveche. 
Păianjenii îşi ţesuseră pânzele sclipitoare deasupra uşilor dărâmate, 
ornate cu picuri argintii de rouă. Şopârle minuscule, care se încălzeau 
la soare pe lespezile căzute, fugeau din calea lor. Zăngănitul căruţei pe 
bulgării de pământ, zgomotul paşilor şi al copitelor răsunau izbindu-se 
de pietrele murdare de noroi. Pretutindeni, apa picura, curgea şi 
pleoscăia în bălți ascunse vederii. 

- Ţine asta, albule, aruncă Ferro sabia în mâinile lui Logen. 

— Unde te duci? 

— Aşteaptă aici şi nu te lăsa văzut. O să-i pândesc de acolo, făcu ea 
un semn cu capul spre un loc aflat în faţa lor. 

În copilărie, Logen nu părăsise cercul de copaci din jurul satului. În 
tinereţe, petrecuse multe zile în Ținuturile Înalte, punându-și la 
încercare puterile în faţa muntelui. Într-o iarnă, la Heonan, muntenii 
reuşiseră să apere trecătoarea de pe culmi. Nici Bethod nu credea că 
mai era vreo altă cale de acces, însă Logen descoperise un drum spre 
vârful îngheţat şi îşi luase revanşa. Însă aici nu-şi dădea seama cum s- 
ar putea urca cineva pe ruine. Fără să piardă câteva ore bune. Erau 
ziduri înalte şi înclinate, acoperite cu plante târâtoare uscate, cioturi de 
lespezi acoperite cu muşchi alunecos ce păreau că se mişcă în lumina 
care răzbătea printre norii grăbiţi de pe cer. 

— Cum naiba ai de gând să te urci... 

Dar ajunsese deja la jumătatea uneia dintre coloane. De fapt, nu se 
urca, ci mai degrabă se căţăra extrem de iute, ca o insectă. Se opri o 
clipă în vârf, îşi găsi un punct de sprijin, apoi sări prin aer, peste capul 
lui Logen, ateriză pe zidul din spatele acestuia şi îl escaladă iute, 
declanşând o ploaie de mortar. Se lăsă pe vine şi se uită urât la el. 

- Încearcă să nu mai faci atâta gălăgie, şuieră ea şi dispăru. 

— Aţi văzut? şopti Logen, însă ceilalţi trecuseră deja mai departe, în 
umbrele jilave, iar el se grăbi să-i urmeze, nedorind să rămână singur 
în cimitirul acela năpădit de buruieni. 

Quai trăsese căruţa mai departe şi se sprijinea de ea, alături de caii 
agitaţi. Întâiul dintre Magi îngenunchease în iarbă, lângă el, şi freca cu 
palmele zidul acoperit cu licheni. 

— Uită-te aici, îi spuse când Logen încercă să se strecoare mai 


departe. Uită-te la gravurile de aici. Capodopere ale vremurilor 
străvechi! Poveşti, lecţii şi semne ale istoriei. 

Cu degetele-i groase mângâie uşor tăieturile din piatră. 

— S-ar putea ca noi să fim primii care să le privim după multe secole! 

- Mmm, răspunse Logen umflându-şi fălcile. 

— Uită-te aici! arătă Bayaz spre zid. Euz le dă darurile celor trei fii, 
în vreme ce Glustrod îi pândeşte din întuneric. Este naşterea celor trei 
discipline pure ale magiei. Ce măiestrie nemaipomenită, nu crezi? 

— Sigur. 

- Şi aici, mormăi Bayaz îndepărtând câteva buruieni şi ajungând la 
următoarea scenă gravată pe zidul acoperit cu muşchi. Glustrod 
intenţionează să distrugă lucrarea fratelui său. 

Se văzu nevoit să rupă un mănunchi de iederă uscată ca să poată 
dezveli scena. 

- Încalcă Prima Lege. Aude vocile din lumea de jos, vezi? Invocă 
diavolii şi îi trimite să lupte împotriva duşmanilor lui. Iar în asta, şopti 
trăgând de un mănunchi de licheni uscați, ia să vedem... 

— Glustrod sapă, murmură Quai. Cine ştie? Poate în scena următoare 
va găsi ceea ce caută. 

- Hmm, bombăni Întâiul dintre Magi, lăsând iedera să cadă la loc 
peste zid. Îi aruncă ucenicului său o căutătură furioasă şi se ridică 
încruntat. Poate că, uneori, este mai bine să lăsăm trecutul să doarmă. 

Logen îşi curăţă gâtul şi se strecură mai departe, aplecându-se ca să 
treacă pe sub o arcadă aproape dărâmată. Dincolo de ea, într-un loc 
deschis şi vast, năpădit, la fel, de buruieni, erau rânduri de copăcei 
noduroşi. Ierburi şi urzici înalte până la brâu, uscate şi putrede de la 
ploaie, lângă zidurile îmbrăcate în muşchi. 

— Poate că nu este rostul meu să o spun, se auzi vocea veselă a lui 
Picior-Lung, dar trebuie să fie spus! Talentul meu de navigare este 
remarcabil! Mai presus de talentul oricărui alt Navigator, tot aşa cum 
muntele se ridică deasupra unei văi adânci! 

Logen se strâmbă, avea de ales între mânia lui Bayaz şi lăudăroşenia 
lui Picior-Lung şi nu-i convenea nici una, nici alta. 

— Am condus grupul nostru prin câmpia nesfârşită până la fluviul 
Aos, fără să mă abat nici măcar cu un kilometru din drum! 

Navigatorul aruncă un zâmbet radios lui Logen şi lui Luthar, de 
parcă ar fi aşteptat din partea lor o avalanşă de elogii. 

— Şi fără să ne întâlnim cu vreun duşman, într-un ţinut considerat a 
fi cel mai primejdios din câte există sub soare! 

Se încruntă. 

— Poate că am făcut deja un sfert din călătoria noastră epică. Nu sunt 
convins că înţelegeţi câte greutăţi am întâmpinat. Am găsit drumul cel 
bun prin câmpia netedă, în pragul dintre toamnă şi iarnă, fără stele 
după care să mă ghidez! 

Clătină dezamăgit din cap. 


- Este adevărat ce se spune, culmea succesului este şi culmea 
solitudinii. 

Se întoarse şi se îndreptă spre unul din copaci. 

- Cazarea de aici nu este una dintre cele mai bune, dar măcar pomii 
fructiferi mai dau încă rod. 

Picior-Lung smulse un măr verde de pe o creangă joasă şi începu să-l 
şteargă de mâneca hainei. 

- Nimic mai bun decât un măr gustos, chiar din livada împăratului, 
rânji el ca pentru sine. Bizar, nu? Plantele trăiesc mai mult decât cele 
mai minunate lucrări ale omului. 

Luthar se aşezase în apropiere pe o statuie dărâmată, iar acum îşi 
scoase din teacă sabia cea lungă şi şi-o puse peste genunchi. Oţelul 
sclipi cu limpezimea oglinzii când el o răsuci în mâini, o privi intens, 
îşi linse un deget şi şterse o pată invizibilă. Scoase o tocilă şi se apucă 
atent să ascută tăişul lung şi subţire. Metalul cânta blând sub mişcarea 
de du-te vino a pietrei. Şi era mângâietor acel sunet, era mângâietor 
acel ritual, prea bine cunoscut lui Logen din miile de dăţi petrecute în 
trecut în jurul focurilor de tabără. 

- Chiar trebuie să faci asta? îl întrebă Fratele Picior-Lung. Ascuţi, 
lustruieşti, ascuţi, lustruieşti, zi şi noapte, noapte şi zi, de mă apucă 
durerea de cap. Şi nici măcar n-ai apucat să le foloseşti încă. Poate că 
atunci când vei avea nevoie de săbii îți vei da seama că le-ai lustruit 
atât de mult de n-a mai rămas nimic din ele, chicoti singur la gluma 
bună pe care o făcuse. Şi ce-ai să te faci atunci? 

Luthar nici măcar nu se osteni să-şi ridice ochii. 

— Ce-ar fi să te gândeşti cum să ne treci peste câmpia asta afurisită şi 
să laşi săbiile pe seama cuiva care se pricepe la ele? 

Logen zâmbi în barbă. După părerea lui, merita să urmărească 
această ceartă între cei doi, cei mai îngâmfaţi oameni pe care-i 
întâlnise vreodată. 

- Îhî, pufni Picior-Lung, arată-mi pe cineva care înţelege rostul 
săbiilor ăstora şi n-am să te mai bat niciodată la cap. 

Ridică mărul la gură, dar rămase cu mâna goală încă înainte de a fi 
apucat să muşte din el. Luthar se mişcase cu viteza gândului şi îl 
străpunsese cu vârful sclipitor al sabiei. 

— Dă-mi-l înapoi! 

Luthar se ridică în picioare. 

— Desigur. 

Şi îl eliberă cu o mişcare îndemânatică a încheieturii, câştigată prin 
multe exerciţii. Dar, înainte ca Picior-Lung să apuce să-l prindă, Luthar 
îşi trase iute din teacă şi sabia cea scurtă, o aruncă, şi despică fructul 
când încă mai zbura prin aer. Navigatorul se pomeni că jonglează cu 
două jumătăţi egale de măr, înainte de a le lăsa să cadă pe pământ. 

— Al naibii să fii, ce-ţi mai place să faci pe grozavul! se răţoi el. 

— Nu suntem toţi hărăziţi cu modestia ta, murmură Luthar. 


Logen chicoti iarăşi, în vreme ce Picior-Lung se îndrepta cu paşi 
apăsaţi spre pom, căutând un alt măr printre crengi. 

- Bună şmecherie, mârâi el, înaintând spre Luthar prin ierburile 
înalte. Eşti iute cu andrelele astea. 

Tânărul ridică cu modestie din umeri. 

— Mi s-a mai spus. 

- Mmm. 

Una era să străpungi un măr, iar cu totul alta era să străpungi un 
om, dar iuțeala mâinii era un bun început. Logen se uită la sabia lui 
Ferro, o învârti în mâini, apoi o scoase din teaca de lemn. Din punctul 
lui de vedere era o armă ciudată, cu mânerul şi lama uşor curbate, mai 
groasă la vârf decât la mâner, cu o singură muchie ascuțită, cu vârful 
aproape teşit. O agită prin aer de vreo două ori. Până şi greutatea ei 
era ciudată. Parcă era mai mult o secure decât o sabie. 

— Bizar lucru, murmură Luthar. 

Logen încercă tăişul cu buricul degetului. Aspru la pipăit, îi agăța 
pielea. 

— Totuşi e ascuţită. 

- Tu nu-ţi ascuţi niciodată sabia? 

Logen se încruntă. Îşi dădu seama că, în total, petrecuse săptămâni 
din viaţă ascuţindu-şi armele. Când erau pe drum, în fiecare noapte, 
bărbaţii se aşezau în jurul focului şi, după ce mâncau, îşi îngrijeau 
echipamentul. Hârşâituri de oţel pe oţel şi piatră, licăriri în lumina 
flăcărilor. Ascuţeau, curăţau, lustruiau, încordau. Se putea ca părul să-i 
fi fost năclăit de noroi şi pielea îngălată de transpiraţia veche, iar 
hainele ciuruite de păduchi, însă armele sale străluceau întotdeauna ca 
luna plină. 

Apucă mânerul rece şi trase din teaca murdară sabia pe care i-o 
dăduse Bayaz. Părea înceată şi urâtă în comparaţie cu săbiile lui Luthar 
şi, ca să spunem adevărul până la capăt, chiar şi în comparaţie cu sabia 
lui Ferro. Lama grea şi cenuşie nu mai avea pic de luciu. O învârti în 
mâini. O singură literă argintie strălucea lângă mâner. Semnul lui 
Kenedias. 

— Nu ştiu de ce, dar nu are nevoie de asta. Am încercat s-o ascut o 
dată, la început, dar n-am reuşit decât să tocesc piatra. 

Picior-Lung se urcase într-unul din pomi şi se târa de-a lungul unei 
ramuri groase spre un măr la care nu avea cum să ajungă altcumva. 

- Dacă mă întrebaţi pe mine, mârâi Navigatorul, armele se potrivesc 
perfect cu stăpânii lor. Sabia căpitanului Luthar - arătoasă şi 
strălucitoare, dar fără să fi văzut vreodată vreo bătălie. Cea a femeii 
Maljinn - ascuţită şi nărăvaşă şi cu aspect ameninţător. A nordicului 
Nouădegete - greoaie, solidă, lentă şi simplă. Ha! râse el satisfăcut, 
târându-se mai încolo pe creangă. Ce metaforă nimerită! Jocurile de 
cuvinte au fost întotdeauna unul dintre multele mele talente remar... 

Logen scoase un geamăt când roti sabia deasupra capului. Tăişul 


muşcă din creangă la îmbinarea cu trunchiul retezând-o aproape 
complet. Treaba fu încheiată de greutatea lui Picior-Lung, iar ramura 
se rupse şi căzu cu tot cu Navigator în buruienile de jos. 

— Ţi se mai pare şi acum lentă şi simplă? 

Luthar izbucni în hohote de râs, împroşcând salivă în jur, văzându-şi 
mai departe de ascuţirea sabiei. Râse şi Logen. Când râzi împreună cu 
cineva înseamnă că ai făcut un pas important înainte. Mai întâi e râsul, 
apoi vine respectul, apoi încrederea. 

— Pe răsuflarea lui Dumnezeu! strigă Picior-Lung, îndepărtându-se în 
patru labe de sub creangă. Nu poate omul să mănânce fără să fie 
deranjat? 

- E suficient de ascuţită, chicoti Luthar. Nu încape nicio îndoială. 

Logen îşi cântări sabia în mână. 

— Da. Kanedias ăsta se pricepea să facă arme. 

- Kanedias nu făcea nimic altceva decât arme, spuse Bayaz intrând 
pe sub arcada dărâmată în livada plină de buruieni. În fond, el era 
Maestrul Creator. Cea pe care o ţii în mână este una dintre ultimele 
rămase de la el. A fost creată cu scopul de a fi folosită în războiul 
dintre fraţii lui. 

- Fraţi, pufni Luthar. Ştiu exact cum trebuie să se fi simţit. 
Întotdeauna intervine ceva. De obicei o femeie, din câte m-a învăţat pe 
mine experienţa. 

Mai trecu o ultimă dată cu piatra de ascuţit pe sabia cea scurtă. 

- Iar când vine vorba de femei, eu ies întotdeauna triumfător. 

- Nu mai spune? îl repezi Bayaz. Întâmplarea face ca în poveste să 
apară şi o femeie, dar nu în felul cum îţi închipui tu. 

Luthar îi aruncă un rânjet dezgustător. 

- Dar cum altfel te mai poţi gândi la femei? Dacă vrei să ştii... câh! 

Un cocoloş măricel de găinaţ îi ateriză pe umăr, împroşcându-i cu 
stropi mari negri şi cenuşii tot părul, obrajii, săbiile abia curățate. 

— Ce...? 

Se ridică în picioare şi se uită în sus unde Ferro stătea ghemuită pe 
marginea zidului, ştergându-se pe mâini cu frunze de iederă. Din cauza 
cerului senin din spate, era greu să-ţi dai seama ce expresie are, însă 
Logen se întrebă dacă nu care cumva poartă pe buze umbra unui 
zâmbet. 

Dar cu siguranţă că lui Luthar nu-i ardea să zâmbească. 

— A naibii căţea nebună ce eşti! urlă el, curăţându-şi rahatul vâscos 
de pe haină şi azvârlindu-l de perete. Gloată de brute ticăloase ce 
sunteţi! 

Şi plecă mânios de lângă ei, înapoi pe sub arcada dărâmată. Râsul 
era una, dar se părea că mai avea să treacă ceva vreme până va fi 
urmat şi de respect. 

- Hei, albilor, în caz că vă interesează, le strigă Ferro, călăreţii au 


plecat. 

- Încotro? se interesă Bayaz. 

- Spre est, de unde au şi venit, şi se grăbeau tare. 

— Ne căutau? 

- Cine ştie? N-aveau niciun steag. Dar dacă ne caută, mai mult ca 
sigur că o să ne descopere urmele. 

Magul se încruntă. 

-În cazul acesta ai face bine să te dai jos de acolo. Trebuie să 
plecăm. 

Făcu o pauză scurtă. 

— Şi încearcă să nu mai arunci cu răhăţei! 


Urmează... aurul meu 


Lui Sand dan Glokta 
Superior de Dagoska, strict confidenţial. 


Sunt extrem de necăjit să aflu că nu ai nici oameni, nici bani suficienţi. 

În ceea ce priveşte soldaţii, trebuie să te descurci cu ce ai sau cu ce poţi 
face rost. După cum bine ştii, cea mai mare parte a armatei noastre este 
angajată în Englia. Din nefericire, un val de nesupuneri printre ţăranii din 
Midderland ţine ocupate efectivele rămase. 

Cât despre fonduri, mă tem că nu ne putem dispensa de nimic. Nu mai 
trebuie să-mi ceri. Te sfătuiesc să storci tot ce poţi de la Negustorii de 
Mirodenii, de la localnici, de la oricine îţi este la îndemână. Împrumută, 
Glokta, şi descurcă-te. Dă dovadă de ingeniozitatea care te-a făcut atât de 
faimos în Războiul Kantic. 

Mă bizui pe tine, să nu mă dezamăgeşti. 


Sult 
Arhilector al Inchiziției Maiestăţii Sale. 


— Lucrările avansează foarte rapid, Superiorule, dacă îmi este permis 
să spun astfel. De când am deschis porţile Oraşului Superior, s-a triplat 
forţa de muncă din rândul băştinaşilor! Şanţul este sub nivelul mării în 
întreaga peninsulă şi se face tot mai adânc pe zi ce trece! Doar 
îndiguirile înguste mai opresc apa mării, iar la ordinul tău vom inunda 
totul! raportă Vissbruck şi se lăsă pe speteaza scaunului cu un zâmbet 
satisfăcut pe chipu-i dolofan. 

De parcă toată povestea ar fi fost ideea lui. 

Mai jos, în Oraşul Superior, începuseră psalmodierile de dimineaţă. 
Tânguiri stranii purtate de vânt de pe clopotniţele Marelui Templu, 
peste întreaga Dagoskă, în fiecare casă, chiar şi până aici, în sala de 
audienţe din Citadelă. Kahdia îşi cheamă oamenii la rugăciune. 

Vurms se strâmbă la auzul incantaţiilor. 

-Iar au început? Să-i ia naiba pe băştinaşii ăştia şi cu superstiţiile 
lor afurisite cu tot! N-ar fi trebuit niciodată să le îngăduim să se 
reîntoarcă în templu! Mă apucă durerea de cap numai când le aud 
cântecele astea blestemate! 

Măcar şi pentru asta şi tot a meritat. 

Glokta rânji: 

-Nu mă deranjează deloc durerea ta de cap, dacă ştiu că acum 
Kahdia e mulţumit. Fie că-ţi place sau nu, avem nevoie de localnici, iar 
lor le place să cânte. Te sfătuiesc să te obişnuieşti cu asta. Sau să-ţi pui 


dopuri în urechi. 

Vissbruck se tolănise în scaun, amuzat de supărarea lui Vurms. 

— Trebuie să recunosc că incantaţiile astea au darul de a mă linişti, şi 
nu putem contesta efectul pe care concesiile făcute de Superior l-au 
avut asupra localnicilor. Cu ajutorul lor am reuşit să reparăm zidurile 
cetăţii, să înlocuim porţile, iar acum am început să dăm jos schelele. 
Am făcut rost de piatră pentru parapeţi noi, însă, of, aici e problema, 
zidarii refuză să mai muncească fie şi doar o singură zi fără bani. 
Soldaţii mei lucrează cu sfert de soldă, iar moralul lor e la pământ. 
Datoriile sunt adevărata problemă, Superiorule. 

- Chiar aşa, bombăni furios Vurms. Grânarele sunt aproape pline 
ochi, iar în Oraşul Inferior s-au construit cu mari cheltuieli două 
fântâni noi, dar mi-am depăşit cu mult creditul. Negustorii de grâne 
îmi vor sângele! 

Privelişte deloc impresionantă dacă te gândeşti că toţi negustorii din oraş 
îl vor în primul rând pe al meu. 

— Nu pot să apar nicăieri, că începe scandalul. Mi-e reputaţia în 
pericol, Superiorule! 

De parcă n-aş avea altă grijă decât reputaţia imbecilului ăstuia. 

— Cât datorăm? 

Vurms se încruntă. 

— Pe alimente, apă şi echipamente, în jur de o sută de mii. 

O sută de mii? Negustorii de Mirodenii adoră să facă bani, dar mai mult 
urăsc să-i cheltuiască. Eider nu va reuşi să facă rost nici măcar de jumătate, 
presupunând că va dori să încerce. 

- Şi tu, generale? 

- Preţul angajării mercenarilor, săpării şanţului, reparării zidurilor, 
plus preţul armamentului suplimentar, al armurilor şi muniției... îşi 
umflă Vissbruck fălcile. Cu totul, aproape patru sute de mii de mărci. 

Glokta reuşi să nu-şi înghită limba. Jumătate de milion? Răscumpărare 
pentru un rege şi încă ceva pe deasupra. Mă îndoiesc că Sult mi-ar putea 
trimite suma asta, chiar dacă ar vrea. Or, nu are nici cea mai mică intenţie 
s-o facă. Oamenii mor zilnic din cauza unor datorii infinit mai mărunte. 

— Descurcaţi-vă cum puteţi. Promiteţi orice vă trece prin cap. Banii 
sunt pe drum, vă asigur. 

Generalul începuse deja să-şi adune hârtiile. 

— Fac tot ce pot, dar oamenii au început să nu mai creadă că-şi vor 
vedea vreodată banii. 

Vurms fu mai direct. 

— Nimeni nu mai are încredere în noi. Nu putem face nimic fără 
bani. 


— Nimic, mârâi Severard, iar Frost clătină încet din cap. 
Glokta se frecă la ochii iritaţi. 
— Un Superior al Inchiziției dispare fără să lase absolut nicio urmă. 


Seara se retrage în apartamentul său şi încuie uşa. Dimineaţa nu 
răspunde. Uşa este spartă, iar în cameră nu e... nimeni. Patul a fost 
folosit, dar nu există niciun cadavru. Nici cea mai mică urmă de luptă. 

— Nimic, murmură Severard. 

— Ce ştim până acum? Davoust a suspectat existenţa unui complot în 
oraş, existenţa unui trădător care intenţionează să dea Dagoska pe 
mâna gurkienilor. Bănuia că în complot este implicat un membru al 
consiliului de conducere. Este foarte posibil să fi descoperit identitatea 
acestei persoane şi a fost redus la tăcere. 

— Dar cine? 

Trebuie să întoarcem problema pe toate părţile. 

— Dacă nu-i putem afla pe trădători, trebuie să-i facem să vină ei la 
noi. Dacă au de gând să le deschidă porţile gurkienilor, noi trebuie să-i 
împiedicăm să pătrundă în cetate. Mai devreme sau mai târziu, se vor 
da de gol. 

— Riscant, bolborosi chinuit Frost. 

Riscant, sigur că da, mai ales pentru ultimul Superior al Inchiziției din 
Dagoska, însă nu avem alternativă. 

— Înseamnă că aşteptăm? întrebă Severard. 

— Aşteptăm şi ne pregătim să ne apărăm. În plus, mai trebuie şi să 
facem rost de ceva fonduri. Ai bani, Severard? 

— Am avut. I-am dat unei fete din mahala. 

- Aha. Păcat. 

— Nu chiar, că fata asta se fute în draci. Dacă te interesează, ţi-o 
recomand din toată inima. 

Glokta se strâmbă când genunchiul îi trosni. 

— Ce poveste absolut încântătoare, Severard. Niciodată nu mi-am 
închipuit că ai fi vreun romantic. Ţi-aş cânta o baladă dacă n-aş fi atât 
de lefter. 

— Aş putea să mă interesez. Despre ce sumă vorbim? 

- O, nu prea mult. Doar jumătate de milion de mărci. 

O sprânceană de-a practicianului se avântă brusc spre mijlocul 
frunţii. Băgă mâna în buzunar, scotoci o clipă, apoi o scoase şi deschise 
pumnul. În palmă străluceau câteva monede de alamă. 

— Doişpe biştari, spuse. N-am decât doişpe biştari. 


- Nu am putut să strâng decât douăsprezece mii, spuse Magistresa 
Eider. 

O picătură de apă în mare. 

— Cei din ghildă sunt nervoşi, afacerile n-au prea mers bine, foarte 
mulţi dintre ei au banii băgaţi în diferite speculaţii. Nici eu nu am prea 
multe lichidităţi. 

Îndrăznesc să afirm că ai mult mai mult decât douăsprezece mii, dar ce 
mai contează? Nici chiar tu nu poţi avea o jumătate de milion dosită pe 
undeva. Probabil că în tot oraşul nu există suma asta. 


— Ai crede că nu mă plac. 

Femeia pufni: 

— Pentru că i-ai dat afară din templu? Pentru că ai înarmat 
localnicii? Pentru că, după aia, te-ai hotărât să le ceri bani? Ar fi corect 
să spunem că nu eşti tocmai persoana lor favorită. 

— Ar fi atunci corect să spunem că îmi vor sângele? Nu m-ar mira să-l 
vrea chiar pe tot. 

— Ar fi, dar, pentru moment, cel puţin, cred că am reuşit să-i conving 
că eşti un lucru bun pentru oraşul nostru. 

ÎI privi în ochi. 

— Eşti un lucru bun, nu-i aşa? 

- Dacă prioritatea voastră este să-i ţineţi pe gurkieni în afara 
porţilor. Căci asta este prioritatea noastră, a tuturor, nu-i aşa? Însă n-ar 
strica mai mulţi bani. 

- Mai mulţi bani nu strică niciodată, dar ăsta-i necazul cu negustorii. 
Le place mult mai mult să facă bani decât le place să-i cheltuiască, nici 
măcar atunci când este vorba de propriile lor interese. 

Oftă adânc, ciocăni uşor cu unghiile în tăblia mesei, îşi privi mâna. 
Păru să cugete un moment, apoi începu să-şi scoată inelele de pe 
degete. După ce le scoase pe toate, le aruncă în casetă lângă bani. 

Glokta se încruntă: 

— Superb gest, Magistresă, dar nu pot să... 

- Insist, spuse ea, desfăcându-şi şi colierul greu de la gât şi punându- 
l şi pe acesta în casetă. Pot oricând să-mi iau mai multe după ce vei fi 
salvat oraşul. Oricum, nu mi-ar fi de folos atunci când gurkienii m-ar 
ucide ca să mi-l smulgă de la gât. 

Îşi scoase şi brățările masive de la mâini, aur galben cu nestemate 
verzi. Zornăiră şi acestea în casetă alături de celelalte bijuterii. 

- Ia-le înainte să mă răzgândesc. În deşert, omul trebuie să accepte 
apa... 

-— Indiferent cine i-o oferă. Kahdia mi-a spus acelaşi lucru. 

- Kahdia este un om inteligent. 

- Aşa este. Îţi mulţumesc pentru generozitate, Magistresă, spuse 
Glokta şi închise capacul casetei. 

— Măcar atât să fac. 

Se ridică şi se îndreptă spre uşă în foşnetul pe care îl făceau 
sandalele ei subţiri pe covor. 

- Vorbim curând. 


— Zice că trebuie să vorbească cu tine acum. 

— Cum îl cheamă, Shickel? 

— Mauthis. E bancher. 

Alt creditor care a venit să facă scandal că nu-şi primeşte banii. Mai 
devreme sau mai târziu voi fi nevoit să-i arestez pe toţi. Atunci se va 
termina cu cheltuielile mele, dar expresia de pe mutrele lor aproape că va 


merita riscul ăsta. 

Glokta ridică deznădăjduit din umeri. 

— Spune-i să intre. 

Era un bărbat înalt, de vreo cincizeci şi ceva de ani, atât de slab că 
părea suferind de vreo boală, cu obrajii supţi şi ochii îndesaţi în orbite. 
Se mişca cu o precizie aproape rigidă, iar privirea-i era îngheţată. 

— Mă numesc Mauthis. 

— Mi s-a spus, însă mă tem că nu avem fonduri disponibile în acest 
moment. Dacă nu punem la socoteală cei doişpe biştari ai lui Severard. 
Datoria pe care o are oraşul la banca ta va trebui să mai aştepte. Dar te 
asigur că aşteptarea nu va fi una lungă. Doar până vor seca mările, se vor 
prăbuşi cerurile, iar diavolii vor hoinări pe pământ. 

Mauthis zâmbi. Dacă putem spune aşa. Doar şi-a curbat gura într-un 
rictus mohorât. 

- N-ai înţeles, Superior Glokta. Nu am venit să colectez vreo datorie. 
De şapte ani am privilegiul de a fi reprezentantul şef pentru Dagoska al 
băncii Valint şi Balk. 

Glokta ezită o clipă, apoi încercă să vorbească cât mai dezinvolt. 

— Valint şi Balk spui? Mi se pare că banca ta a finanţat Ghilda 
Pânzarilor. 

— Am avut oarece afaceri cu ghilda aceea, înainte de nefericita lor 
cădere în dizgrație. 

Precis că ai avut. Ai fost proprietarul lor din toate punctele de vedere. 

— Dar nu este mai puţin adevărat că avem afaceri cu multe ghilde, şi 
companii, şi cu alte bănci, şi indivizi, mari sau mici. Astăzi vreau să fac 
afaceri cu tine. 

- Afaceri de ce natură? 

Mauthis se întoarse spre uşă şi plesni din degete. Intrară doi 
localnici zdraveni, gemând, asudând, cărând cu mult efort ditamai 
lada: un cufăr din lemn negru lăcuit, prins cu benzi din metal 
strălucitor, închis cu un lacăt greu. Îl puseră cu grijă pe covorul de o 
excelentă calitate, îşi şterseră transpiraţia de pe frunte, apoi ieşiră cu 
paşi greoi, în vreme ce Glokta se încrunta în urma lor. Ce să fie asta? 
Mauthis scoase o cheie din buzunar şi o învârti în lacăt. Îl deschise. 
Apoi se trase la o parte cu multă grijă, astfel încât Glokta să poată 
vedea ce este înăuntru. 

- O sută cincizeci de mii de mărci în argint. 

Glokta clipi des. Chiar aşa. Banii scânteiau în lumina înserării. 
Monede de cinci mărci, plate, rotunde, din argint. Nu un morman 
zornăitor, nu prada vreunui barbar cotropitor. Fişicuri ordonate, egale, 
despărțite prin dibluri de lemn. Ordonate şi netulburate ca Mauthis 
însuşi. 

Cei doi hamali apărură iarăşi gâfâind în încăpere, cărând o a doua 
ladă, puţin mai mică decât prima. O puseră jos şi ieşiră imediat, fără 
măcar o privire spre comoara care strălucea la vedere în apropierea 


lor. 

Mauthis descuie şi acest al doilea cufăr cu aceeaşi cheie, dădu 
capacul la o parte şi se retrase. 

- Trei sute cincizeci de mii de mărci în aur. 

Glokta ştia că are gura căscată, dar nu era în stare să şi-o închidă. 
Aur strălucitor, curat, aur scânteietor. Toată bogăţia aceea părea că 
emană căldură, ca o flacără vie. Îl momea, îl ademenea, îl trăgea spre 
ea. De fapt, chiar făcu un pas şovăielnic înainte de-a apuca să se 
controleze. Piese de cincizeci de mărci mari, uriaşe, aurii. Fişicuri 
ordonate, egale, ca în primul sipet. Majoritatea oamenilor nu apucă 
niciodată să vadă monede dintr-astea. Şi extrem de puţini oameni au văzut 
atâtea la un loc. 

Mauthis scoase din interiorul hainei un etui din piele. Îl puse cu 
mare grijă pe masă şi îl despături: o dată, de două ori, de trei ori. 

- Diamante şlefuite în valoare de jumătate de milion de mărci. 

Pe pielea neagră şi moale, pe masa dură şi cafenie, dogorind cu 
toate culorile care există sub soare. Două mâini pline de pietre 
multicolore, scânteietoare. Glokta se holbă la ele ca prostul şi îşi supse 
gingiile. Şi brusc, bijuteriile Magistresei Eider par nişte sărăcii. 

— Superiorii mei mi-au ordonat să îţi avansez ţie, Sand dan Glokta, 
Superior de Dagoska, suma totală de un milion de mărci. 

Desfăşură un document întocmit pe hârtie groasă. 

— Semnează aici. 

Ochii lui Glokta alergau de la un sipet la celălalt şi înapoi. I se 
zbătea pleoapa stângă. 

— De ce? 

- Ca să confirmi că ai primit banii. 

Aproape că izbucni în râs. 

- Nu aia! De ce-mi dai banii? arătă întreaga avere din cameră cu 
gesturi dezlânate ale mâinii. De ce toate astea? 

- Se pare că mai-marii mei sunt de acord cu tine că Dagoska nu 
trebuie să cadă în mâinile gurkienilor. Nu-ţi pot spune mai multe. 

— Nu poţi, sau nu vrei? 

— Nu pot. Nu vreau. 

Glokta se încruntă la pietrele preţioase, la argint, la aur. Durerea 
surdă îi pulsa în picior. Cât aveam nevoie şi încă foarte mult pe deasupra. 
Dar băncile nu ajung să fie bănci dăruind bani. 

— Dacă acesta este un împrumut, aş vrea să ştiu care este dobânda. 

Mauthis declanşă din nou zâmbetul îngheţat. 

— Mai-marii mei preferă să spună că este o contribuţie la buna 
apărare a oraşului. Însă există o condiţie. 

— Anume? 

-S-ar putea ca la un moment dat în viitor să vină la tine un 
reprezentant al băncii Valint şi Balk şi să-ţi ceară anumite... favoruri. 
Mai-marii mei speră din tot sufletul că nu-i vei dezamăgi, dacă şi când 


se va întâmpla asta. 

Favoruri în valoare de un milion de mărci. În plus, intru pe mâinile unei 
organizaţii extrem de dubioase. Organizaţie ale cărei motive nu reuşesc să le 
înţeleg. Organizaţie pe care, până de curând, mă gândeam s-o anchetez sub 
bănuială de înaltă trădare. Dar ce altă soluţie am? Fără bani, oraşul e 
pierdut, iar eu sunt terminat. Aveam nevoie de o minune, şi iat-o cum 
străluceşte chiar sub ochii mei. În deşert omul trebuie să accepte apa... 

Mauthis îi împinse documentul peste masă. Câteva paragrafe 
umplute cu o scriere ordonată şi un loc lăsat liber pentru nume. Pentru 
numele meu. Aşa arată şi o mărturisire. lar deţinuţii îşi semnează 
întotdeauna mărturisirile. Li se oferă atunci când nu mai există alternativă. 

Glokta luă condeiul, îl înmuie în cerneală, îşi scrise numele în 
spaţiul gol. 

- Şi, cu aceasta, afacerea noastră s-a încheiat. 

Mauthis rulă cu multă grijă documentul şi îl ascunse în haină. 

- Colegii mei şi cu mine vom pleca diseară din Dagoska. 

Un purcoi de bani contribuţie la cauza noastră, dar a naibii de puţină 
încredere în ea. 

— Valint şi Balk îşi închide birourile de aici, dar poate ne vom 
reîntâlni în Adua, după ce se va rezolva această regretabilă situaţie cu 
gurkienii. 

Afişă încă o dată zâmbetul mecanic. 

— Nu-i cheltui pe toţi deodată. 

Se răsuci pe călcâie şi ieşi din încăpere, lăsându-l pe Glokta singur 
cu acea avere monumentală picată din cer. 

Şontâcăi până la cufere, respirând greu, şi se uită la bani. Aveau 
ceva obscen. Ceva dezgustător. Chiar ceva înspăimântător. Cu o 
mişcare bruscă trânti capacele celor două sipete. Le încuie cu mâini 
tremurânde. Puse cheia în buzunarul interior. Cu vârfurile degetelor 
mângâie legăturile metalice ale celor două cufere. Îi transpiraseră 
palmele. Sunt bogat. 

Luă una dintre pietrele preţioase de mărimea unei ghinde şi o ridică 
în dreptul luminii, ţinând-o între degetul mare şi arătător. Faţetele îi 
sclipeau în faţa ochilor, o mie de scântei de foc — albastre, verzi, roşii, 
albe. Glokta nu se prea pricepea la nestemate, însă era aproape sigur că 
acesta era un diamant. Sunt foarte, foarte bogat. 

Se uită la celelalte care scânteiau pe bucata de piele. Unele erau 
foarte mici, dar multe erau mari. Câteva chiar mai mari decât piatra pe 
care o ţinea în mână. Sunt colosal, fantastic de bogat. Închipuie-ţi ce se 
poate face cu aţăâţi bani. Închipuie-ţi câte ai putea controla... poate cu suma 
asta voi reuşi să salvez oraşul. Mai multe ziduri, mai multe provizii, mai 
multe arme, mai mulţi mercenari. Gurkienii respinşi şi puşi pe fugă din 
Dagoska. Împăratul Gurkhulului umilit. Cine s-ar fi gândit? Sand dan 
Glokta încă o dată erou. 

Îşi trecu degetele printre pietricelele strălucitoare, dus pe gânduri. 


Însă atâtea cheltuieli într-o perioadă atât de scurtă ar putea da naştere la 
întrebări. Practiciana Vitari, credincioasa mea slujnică, ar deveni curioasă 
şi l-ar face curios şi pe nobilul meu stăpân, Arhilectorul Sult. Într-o zi îi cer 
insistent bani, iar în ziua următoare cheltuiesc ca nebunul? Am fost nevoit 
să mă împrumut, Eminenţa Voastră. Nu mai spune? Cât? Doar un milion de 
mărci. Nu mai spune? Cine ţi-a împrumutat o asemenea sumă? Vechii noştri 
prieteni de la banca Valint şi Balk, Eminenţă, în schimb pentru servicii 
nespecificate ce pot fi revendicate în orice clipă. Fireşte, loialitatea mea nu 
trebuie pusă la îndoială, înţelegeţi, nu-i aşa? Adică, e doar o avere în 
diamante. Cadavru găsit plutind pe lângă docuri... 

Se jucă neatent cu pietrele reci, dure, sclipitoare, iar ele îi 
mângâiară pielea dintre degete. Minunate, dar periculoase. Trebuie să 
păşim cu prudenţă. Cu mai multă prudenţă ca oricând... 


Frica 


Era drum lung până la Marginea Lumii, nicio îndoială în privinţa 
aceasta. Drum lung, şi neumblat, şi enervant. Prezenţa cadavrelor în 
câmpie îi îngrijorase pe toţi. Călăreţii aflaţi în trecere înrăutăţiseră 
situaţia. Greutățile călătoriei nu se diminuaseră absolut deloc. Lui Jezal 
încă îi mai era mereu foame, îi era, aproape tot timpul, frig, adesea era 
ud până la piele, şi probabil că îl va durea fundul până la sfârşitul 
zilelor lui din cauza statului îndelungat în şa. În fiecare noapte se 
întindea pe pământul tare şi gloduros, moţăia şi se visa acasă. Iar în 
lumina palidă a dimineţii se trezea dându-şi seama că e încă şi mai 
obosit şi îl dor mai multe decât la culcare. Avea pielea iritată şi îl 
mânca şi îl ustura din cauza senzaţiei necunoscute de jeg, şi recunoscu 
în silă că ajunsese să miroasă aproape la fel de urât ca ceilalţi. Suficient 
ca un om civilizat s-o ia razna. lar acum, peste toate astea, apăruse şi 
sentimentul sâcâitor că este în pericol. 

Din acest punct de vedere, terenul nu era de partea lui Jezal. 
Sperând să scape de eventualii urmăritori, Bayaz le poruncise cu câteva 
zile în urmă să se îndepărteze de albia fluviului. Drumul vechi şerpuia 
acum printre cicatricele profunde din câmpie, printre viroagele 
pietroase, printre defileurile întunecate, de-a lungul pârâiaşelor care 
murmurau în văile adânci. 

Jezal ajunsese să se gândească cu nostalgie la câmpia monotonă şi 
infinită care îl călcase atât de rău pe nervi. Măcar acolo nu trebuia să 
se uite atent la fiecare piatră, la fiecare arbust şi la fiecare ondulaţie a 
solului, întrebându-se dacă nu cumva ascunde o hoardă de inamici 
însetaţi de sânge. Îşi rosese unghiile până în carne. La fiecare sunet îşi 
muşca limba şi se răsucea în şa, cu mâna pe sabie, căutând cu privirea 
ucigaşul care se dovedea a fi doar o pasăre într-un tufiş. Bineînţeles că 
nu era vorba de teamă, căci Jezal dan Luthar, îşi spunea el, îi râde în 
nas pericolului. O ambuscadă, sau o luptă, sau o goană cu sufletul la 
gură — îşi închipuia că asemenea chestii sunt floare la ureche. Însă 
această aşteptare  nesfârşită, această tensiune absurdă, această 
rostogolire nemilos de înceată a minutelor erau mai mult decât putea 
el îndura. 

I-ar fi fost de folos să aibă alături pe cineva cu care să împărtăşească 
această nelinişte, însă nimic nu se schimbase în grup. Căruţa se 
rostogolea monoton pe drumul crăpat, iar Quai stătea dârz şi tăcut pe 
capră. Bayaz spărgea ocazional tăcerea cu prelegeri despre calităţile 
esenţiale ale unui conducător, calităţi de care el părea a duce lipsă. 
Picior-Lung plecase în recunoaştere şi apărea la o zi, două, doar pentru 
a le aduce la cunoştinţă cât de priceput este la ceea ce face. Ferro se 


uita urât la toţi şi la toate, ca la un duşman personal. Iar la Jezal se 
uita cel mai urât, în timp ce mâinile şi le ţinea aproape de arme. 
Vorbea arareori şi numai cu Nouădegete, mârâind câte ceva despre 
ambuscade, sau despre cum ar fi mai bine să-şi acopere urmele, sau 
despre posibilitatea de a fi urmăriţi. 

Nordicul era o enigmă. Când Jezal a dat prima oară cu ochii de el şi 
l-a văzut uitându-se ca prostul la poarta Agriontului, i se păruse că-i un 
animal. Însă aici, în sălbăticie, se aplicau alte reguli. Nu puteai să pleci 
de lângă persoana care-ţi era nesuferită, apoi s-o eviţi din răsputeri, s-o 
vorbeşti de rău la toată lumea şi s-o ocărăşti pe la spate. Aici nu îţi 
puteai alege tovarăşii de drum şi erai obligat să mergi alături de ei. 
Astfel, Jezal ajunsese încet să-şi dea seama că, la urma urmelor, 
Nouădegete era doar un om. De bună seamă, un om prost, brutal şi 
înfiorător de hidos. Din punctul de vedere al intelectului şi educaţiei, 
era o idee sub nivelul celui mai amărât ţăran din câmpurile Uniunii, 
însă Jezal se văzu nevoit să recunoască faptul că, din tot grupul, pe 
nordic îl antipatiza cel mai puţin. Nu avea infatuarea lui Bayaz, 
vigilența lui Quai, lăudăroşenia lui Picior-Lung, şi nici răutatea pură a 
lui Ferro. Jezal nu s-ar fi dat în lături să ceară sfatul unui ţăran despre 
muncile agricole, sau sfatul unui fierar despre confecţionarea 
armurilor, indiferent cât de jegoşi, urâţi sau umili ar fi fost aceştia. 
Atunci, de ce nu ar discuta cu un ucigaş călit pe tema violenţei? 

— Am auzit că ai condus oameni în luptă, începu Jezal conversaţia. 

Nordicul îşi întoarse spre el ochii negri şi leneşi. 

— În nenumărate rânduri. 

— Şi te-ai luptat şi în multe dueluri. 

- Da. 

Îşi scărpină cicatricele de pe obrazul neras. 

- N-am ajuns să arăt aşa pentru că-mi tremură mâna când mă 
bărbieresc. 

— Dacă ţi-ar tremura mâna atât de tare, poate că ar fi bine să-ţi laşi 
barbă. 

Nouădegete chicoti. Jezal se obişnuise cu figura lui. Sigur că era tot 
hidoasă, dar aducea mai mult cu o gorilă blajină decât cu un ucigaş 
dement. 

— S-ar putea să-mi las, îi răspunse nordicul. 

Jezal se gândi puţin. Nu voia să-şi arate slăbiciunile, dar sinceritatea 
i-ar putea câştiga încrederea acestui om simplu. Dacă funcţiona cu 
câinii, nu vedea de ce nu ar fi funcţionat şi cu nordicii. 

— Eu, se aventură el, n-am luptat niciodată într-o bătălie adevărată. 

— Nu mai spune? 

— Nu, pe cuvânt. Prietenii mei sunt acum în Englia, unde se luptă cu 
Bethod şi sălbaticii lui, continuă Jezal, dar ezită puţin observând 
privirea piezişă pe care i-o aruncă Nouădegete. Adică... vreau să zic 
că... se luptă cu Bethod. Aş fi fost alături de ei dacă nu mi-ar fi cerut 


Bayaz să-l însoțesc în această... aventură. 

— Pierderea lor e câştigul nostru. 

Privirea lui Jezal se ascuţi. Din partea cuiva dotat cu o oarecare 
subtilitate, această remarcă ar fi sunat sarcastic. 

— Bineînţeles că Bethod a pornit acest război. A fost un gest extrem 
de dezonorant de agresiune neprovocată din partea lui. 

— N-am să te contrazic în privinţa asta. Bethod are talentul de a 
porni războaie. Şi e încă şi mai bun când vine vorba să le pună capăt. 

Jezal râse. 

- Doar nu vrei să spui că tu crezi că va învinge armata Uniunii? 

-I-a bătut pe alţii şi mai buni, dar tu ştii mai bine. Nu avem toţi 
experienţa ta. 

Râsul i se opri lui Jezal în gât. Era aproape sigur că aceasta fusese o 
ironie, şi a stat o clipă să se gândească. Oare, sub înfăţişarea aceea 
greoaie, distrusă de cicatrice, Nouădegete îşi spunea acum privindu-l 
„ce tâmpit”? Să fi avut dreptate Bayaz? Atunci când i-a zis că are ce 
învăţa de la acest nordic? Exista o singură metodă prin care putea să 
afle. 

— Cum e o bătălie? îl întrebă. 

- Bătăliile sunt ca oamenii. Nu există două la fel. 

— Ce vrei să spui? 

- Închipuie-ţi cum ar fi să te trezeşti în miez de noapte în bubuituri 
şi strigăte, să ieşi în goană din cort cu pantalonii în vine şi să vezi de 
jur împrejur oameni care se omoară între ei. Şi singura lumină e 
lumina lunii, aşa că nu-ţi poţi da seama care ţi-e prieten şi care 
duşman, şi n-ai nicio armă asupra ta. 

- M-aş simţi derutat, spuse Jezal. 

— Fireşte. Sau închipuie-ţi cum ar fi să te târăşti prin noroi, printre 
cizmele altora, încercând să scapi, dar neştiind încotro să te îndrepţi, 
cu o săgeată în spinare şi cu o tăietură zdravănă de sabie pe fund, 
guiţând ca un porc şi aşteptându-te să fii străpuns de o suliță, suliță pe 
care nici n-ai s-o vezi venind. 

— Dureros, fu Jezal de acord. 

- Foarte. Sau închipuie-ţi că stai într-un cerc format din scuturi, nu 
mai mare de zece paşi dintr-o parte în alta, ţinute de bărbaţi care 
răcnesc din toate puterile. În cerc nu te afli decât tu şi un alt bărbat, iar 
bărbatul acela şi-a câştigat reputaţia de cel mai dur nemernic al 
Nordului. Şi doar unul dintre voi doi poate ieşi în viaţă din cercul 
acela. 

- Hmm, murmură Jezal. 

— Aşa este. Îţi place cum sună vreuna din astea? 

Nu, lui Jezal nu-i plăcea niciuna şi Nouădegete zâmbi. 

— Cred şi eu. Şi, sincer? Nici mie nu-mi place. Am fost în tot soiul de 
bătălii, de încăierări şi de lupte. Mare parte din ele au început în haos 
şi în haos au sfârşit cu toatele. Şi niciodată nu mi s-a întâmplat să nu- 


mi vină să mă scap pe mine la un moment dat. 

— 'Ţie? 

Nordicul râse înfundat. 

- După cum văd eu lucrurile, curajul este fala proştilor. Singurii 
oameni cărora nu le e frică sunt cei morţi sau cei care vor muri curând. 
Frica te învaţă să fii prudent, să-ţi respecţi duşmanul şi să eviţi să te 
foloseşti la mânie de bruma de avantaj pe care l-ai putea avea. Toate la 
timpul lor, crede-mă. Frica te poate ajuta să rămâi în viaţă, iar acesta 
este cel mai bun lucru la care te poţi aştepta de la o luptă. Orice om 
care valorează ceva cunoaşte frica. Ceea ce contează, însă, e cât de 
bine o foloseşti. 

— Să mă tem? Ăsta-i sfatul tău? 

— Sfatul meu este să-ţi găseşti o femeie cumsecade şi să te fereşti cât 
poţi de orice fel de conflict, şi îmi pare tare rău că n-am primit şi eu 
povata asta acum vreo douăzeci de ani. 

Se uită într-o parte la Jezal. 

- Însă dacă, să zicem, eşti într-o câmpie imensă, dacă eşti în mijlocul 
pustietăţii şi n-ai cum scăpa şi trebuie să te lupţi, există trei reguli pe 
care eu le consider esenţiale într-o bătălie. În primul rând, dă-ţi toată 
silinţa să faci pe prostul, pe laşul, pe molâul. Există o vorbă care zice că 
tăcerea este cea mai bună armură a războinicului. Până acum nici 
înfăţişarea dură, nici cuvintele aspre nu au câştigat vreo luptă, dar au 
pierdut câteva. 

- Să fac pe prostul, zici? Înţeleg. 

Jezal îşi construise întreaga viaţă încercând să pară cel mai deştept, 
cel mai puternic, cel mai nobil. Îl intriga nespus această nouă idee că 
cineva ar putea alege să pară mult mai debil decât era. 

-În al doilea rând, nu-ţi lua niciodată duşmanul în joacă, indiferent 
cât de nătâng ţi se pare că ar fi. Tratează-l pe fiecare de parcă ar fi de 
două ori mai deştept, de două ori mai puternic, de două ori mai rapid 
decât tine, şi atunci vei avea parte de o surpriză plăcută. Respectul nu 
te costă nimic. Şi nimic nu ucide omul mai repede decât îndrăzneala 
fără minte. 

- Să nu-mi subestimez niciodată inamicul. Înţeleaptă prevedere. 

Jezal începuse să-şi dea seama că-l subapreciase pe nordicul acesta 
mătăhălos. Nu era nici pe departe atât de nătâng cum îl crezuse. 

-În al treilea rând, nu-ţi pierde niciodată din ochi adversarul şi 
ascultă de părerile celorlalţi. Dar, odată ce ţi-ai stabilit planul, 
concentrează-te numai asupra lui şi nu lăsa nimic să-ţi abată atenţia. 
Când vine momentul să acţionezi, loveşte fără ezitare. Întârzierea este 
mama dezastrului, zicea tata, şi crede-mă, am văzut ceva dezastre la 
viaţa mea. 

— Fără ezitare, şopti Jezal, dând încetişor din cap ca pentru sine. 
Desigur. 

Nouădegete îşi supse obrajii răniţi. 


— Nimic nu poate înlocui văzul şi acţiunea, dar fii stăpân pe 
simţurile tale şi cred că ai jumătate şanse să înfrângi pe oricine. 

— Jumătate? Şi cealaltă jumătate? 

Nordicul ridică din umeri. 

— Noroc. 


— Nu-mi place asta, mârâi Ferro, uitându-se furioasă la pereţii 
abrupți ai defileului. 

Jezal se întrebă dacă exista ceva pe lume care să-i placă. 

— Crezi că suntem urmăriţi? o întrebă Bayaz. Vezi pe cineva? 

— Cum să văd ceva de aici, de jos? Despre asta este vorba! 

- Bun loc pentru o ambuscadă, murmură Nouădegete. 

Jezal se uită nervos în jur. Stânci fărâmate, tufişuri, copaci pitici. 
Terenul era plin de ascunzători. 

- Asta este calea pe care ne-a stabilit-o Picior-Lung, bombăni Bayaz, 
şi n-are niciun rost să-ţi iei om de serviciu dacă ai de gând să speli 
singur latrinele. Unde dracu’ e afurisitul ăla de Navigator? Nu-i 
niciodată aici când ai nevoie de el. Apare doar ca să bage-n burtă şi să 
ne împuie capul ore-n şir cu cât de grozav este! Dacă aţi şti cât mă 
costă nemernicul ăsta... 

— La naiba. 

Nouădegete îşi opri calul şi coborî anevoie din şa. Trunchiul unui 
copac uriaş, crăpat şi fără viaţă, stătea întins de-a curmezişul 
defileului, blocând drumul. 

— Nu-mi place, repetă Ferro, dându-și jos arcul de pe umăr. 

— Nici mie, mormăi Nouădegete, făcând un pas spre copac. Dar 
trebuie să fim reali... 

— Suficient! 

Vocea plină de tupeu şi încredere vibră prin măruntaiele văii. Quai 
trase de dârlogi şi opri căruţa. Jezal privi spre marginea defileului, cu 
inima zbătându-i-se în gât. Acum îl vedea pe cel care vorbise. Un 
individ înalt, îmbrăcat cu o armură veche din piele, aşezat neglijent pe 
buza prăpastiei, cu un picior atârnat în gol, cu părul fluturându-i în 
adierea blândă. Un bărbat plăcut, cu aspect prietenos, cu zâmbet larg, 
din câte îşi dădea seama Jezal de la depărtare. 

— Numele meu este Finnius şi sunt un umil servitor al împăratului 
Cabrian! 

- Cabrian? strigă Bayaz ca să se facă auzit. Am auzit că şi-a pierdut 
minţile! 

— Are oarece idei destul de interesante, ridică nepăsător din umeri 
Finnius. Dar a avut întotdeauna grijă de noi. Să vă explic cum stă 
treaba -— sunteţi înconjurați din toate părţile! 

Un alt individ cu expresie severă, cu scut şi sabie scurtă, ieşi la 
iveală din spatele trunchiului prăbuşit. Mai apărură alţi doi, apoi alţi 
trei ieşiră la iveală din spatele stâncilor, din spatele tufişurilor, toţi cu 


mine serioase şi arme serioase. Jezal îşi umezi buzele. Probabil că-i 
râdea în nas pericolului, fireşte, însă acum, că pericolul se afla chiar în 
faţa lui, nu mai părea chiar atât de amuzant. Se uită în spate. Alţi 
bărbaţi ieşiră de după stâncile pe lângă care trecuseră doar cu câteva 
clipe în urmă, blocându-le retragerea. 

Nouădegete îşi încrucişă braţele pe piept. 

— Măcar o dată, murmură el, mi-ar plăcea să fiu eu cel care-i ia pe 
alţii prin surprindere. 

- Mai sunt câţiva de-ai noştri, strigă Finnius, aici sus, cu mine! 
Arcaşi pricepuţi, cu săgețile pregătite! 

Jezal le desluşi siluetele pe cerul alb, le desluşi formele curbate ale 
armelor. 

- Pricepeţi că nu aveţi cum să mai înaintați! 

Bayaz îşi întinse mâinile. 

- Poate că am putea ajunge la o înţelegere care să ne convină 
tuturor! Nu trebuie decât să spuneţi care vă este preţul şi... 

— Nu ne sunt de folos banii tăi, bătrâne, şi sunt profund rănit de 
presupunerea ta! Suntem soldaţi, nu bandiți! Avem ordine să găsim un 
anume grup de oameni, un grup de oameni care rătăcesc prin mijlocul 
pustietăţii, departe de drumurile umblate! Un ticălos bătrân şi pleşuv 
cu un băiat bolnăvicios, un idiot din Uniune cu nasul pe sus, o curvă 
plină de cicatrice, şi un nordic ca o gorilă! Aţi văzut pe cineva care să 
se potrivească descrierii? 

— Dacă eu sunt curva, strigă Nouădegete, cine-i nordicul? 

Jezal tresări. Fără glume, vă rog frumos, fără glume, dar Finnius 
râse cu poftă. 

— Nu mi s-a spus că sunteţi comici. Cred că-i un bonus, asta. Măcar 
până vă omorâm. Dar unde-i celălalt? Navigatorul? 

- Habar nu am, mârâi Bayaz, din păcate. Dacă e să moară cineva, el 
o merită cu prisosinţă. 

- Haide, nu te necăji prea tare. O să-l prindem mai încolo. 

Finnius râse din toată inima, iar bărbaţii din jurul lor rânjiră şi îşi 
mângâiară tandru armele. 

— Aşa că fiţi buni şi predaţi-vă armele flăcăilor mei, ca să vă putem 
lega şi să pornim spre Darmium înainte de lăsarea întunericului! 

— Şi acolo? 

Finnius ridică nepăsător din umeri. 

— Acolo nu mai e treaba mea. Nu-i pun întrebări împăratului, iar voi 
nu-mi puneţi mie întrebări. Aşa, nu e nimeni jupuit de viu. Pricepi ce-ţi 
zic, moşule? 

- Pricep foarte bine, pentru că te exprimi foarte clar, însă mă tem că 
Darmium nu este în drumul nostru. 

— Ai cumva probleme cu capul? strigă Finnius. 

Bărbatul din apropiere făcu un pas înainte, înşfăcând căpăstrul 
calului lui Bayaz. 


— Ai spus destule, mârâi el. 

Jezal avu o senzaţie oribilă de măruntaie topite. Aerul din jurul 
umerilor lui Bayaz vibră, aidoma aerului de deasupra unei forje. 
Bărbatul din faţă se încruntă, deschise gura să zică ceva. Iar chipul lui 
păru că se aplatizează, apoi capul i se despică, iar el zbură din loc, ca 
înşfăcat de mâna vreunui uriaş nevăzut. Nici măcar nu avu vreme să 
urle. 

Nici cei patru oameni din spatele lui nu au apucat să-şi dea seama ce 
se petrece. Trupurile lor sfârtecate, rămăşiţele cojite ale trunchiului 
cenuşiu de copac, dimpreună cu o cantitate impresionantă de ţărână şi 
pietricele fură smulse de pe sol şi azvârlite prin aer şi izbite de peretele 
stâncos al defileului aflat la depărtare de o sută de paşi, iscând un vuiet 
de casă care se dărâmă. 

Jezal rămase cu gura căscată. Încremeni în loc. Totul nu durase 
decât o fracțiune de secundă absolut înspăimântătoare. Acum cei cinci 
bărbaţi erau acolo, în clipa următoare deveniseră carne tocată printre 
maldărul de resturi. De undeva din spate auzi bâzâitul corzii unui arc. 
Apoi un țipăt şi un trup se prăbuşi în vale, izbindu-se de stânci ca o 
cârpă, aterizând cu faţa în jos în pârâu. 

- Fugiţi! mugi Bayaz. 

Dar Jezal rămase înşurubat în şa, uitându-se ca prostul în jur. Aerul 
din jurul Magului încă se mai mişca, parcă şi mai tare. Stâncile din 
spatele lui fremătau şi se răsuceau ca pietrişul din albia râului. 
Bătrânul se încruntă, îşi privi mâinile. 

— Nu, murmură el, răsucindu-le pe toate părţile. 

Frunzele moarte de pe jos se ridicau în aer şi fâlfâiau ca bătute de 
vânt. 

— Nu, repetă Bayaz, cu ochii căscaţi. 

Întreg trupul începu să-i tremure. Jezal văzu speriat cum pietrele din 
jur se ridicară de la sol, urcând ireal spre înalturi. Ramurile tufişurilor 
începură să se frângă, bulgări de iarbă începură să se desprindă de 
stânci, veşmintele sale începură să fluture şi să se zbată, ca trase în sus 
de o forță invizibilă. 

— Nu! urlă Bayaz, iar umerii îi căzură într-un spasm neaşteptat. 

Un copac din apropiere se despică cu zgomot asurzitor, iar ploaia de 
aşchii umplu aerul care vibra. Cineva urla, însă Jezal aproape că nu 
mai auzea nimic. Calul lui se cabră, iar el nu avu prezenţa de spirit să 
se ţină bine. Căzu pe spate, cu întreaga vale pâlpâind, tremurând, 
vibrând în jurul lui. 

Bayaz îşi dădu capul pe spate, cu spinarea ţeapănă, cu o mână 
ridicată şi zgâriind, parcă, aerul. O piatră de mărimea unui cap de om 
trecu pe lângă faţa lui Jezal şi se sparse de o lespede. Aerul era plin de 
asaltul fragmentelor de lemn, de piatră şi ţărână, al frânturilor de haine 
şi arme. Lui Jezal îi ţiuiau urechile de îngrozitorul huruit, zornăit, 
răpăit. Se aruncă pe burtă, cu faţa în jos, îşi acoperi capul cu braţele şi 


strânse ochii. 

Se gândi la prieteni. La West, la Jalenhorm şi la Kaspa, chiar şi la 
locotenentul Brint. Se gândi la familia lui, şi la casa lui, şi la tatăl şi 
fraţii lui. Se gândi la Ardee. Dacă ajungea să-i mai vadă vreodată pe 
lumea asta, va fi un om schimbat, un om mai bun. Îşi făcu acest 
jurământ cu buze mute şi tremurătoare, în vreme ce vântul nefiresc 
sfâşia valea în jurul lui. Nu va mai fi egoist, nu va mai fi îngâmfat, nu 
va mai fi leneş. Va fi un prieten mai bun, un fiu mai bun, un iubit mai 
bun, măcar dacă ar supravieţui. Măcar dacă ar supravieţui. Măcar 
dacă... 

Îşi auzi propria-i respiraţie îngrozită ieşindu-i din gură în icnete 
repezi, îşi simţi sângele pulsându-i în urechi. 

Zgomotul încetase. 

Jezal deschise ochii. Îşi luă mâinile de pe cap, stârnind o avalanşă de 
rămurele şi ţărână. Defileul era plin de frunze care zburau prin aer, 
plin de negura colbului înecăcios. Îl văzu în apropiere pe Nouădegete 
căruia îi şiroia sângele pe obrajii murdari dintr-o tăietură de pe frunte. 
Se mişca cu grijă în lateral. Sabia scoasă din teacă îi atârna lângă 
picior. Cineva era în faţa lui. Unul dintre bărbaţii care veniseră din 
spate, înalt, cu un ciuf de păr roşu. Îşi dădeau târcoale. În genunchi, 
Jezal se uită la ei, cu gura căscată. Bănuia cumva că ar trebui să 
intervină, dar habar nu avea ce anume să facă. 

Roşcovanul făcu o mişcare bruscă, sări înainte rotindu-şi sabia 
deasupra capului. Se mişcă iute, dar Nouădegete era şi mai iute. Făcu 
un pas lateral, astfel că lama şuieră doar la câţiva centimetri distanţă 
de faţa lui. Apoi, spintecă, în trecere, burta adversarului său. Bărbatul 
icni. Se împletici câţiva paşi. Sabia grea a lui Nouădegete îl izbi în 
moalele capului cu un pocnet găunos. Se împiedică în propriile-i 
picioare şi se prăbuşi. Sângele ţâşni învolburat din rana care i se 
căscase în ţeastă. Jezal îl urmări cum se întinde încet, îmbibând solul 
din jurul cadavrului. O băltoacă tot mai mare, amestecându-se cu 
colbul şi pământul afânat de pe fundul văii. Nu a mai fost nevoie de o a 
doua lovitură. Nu a mai fost nevoie de regula celei mai bune lovituri 
din trei. 

Deveni conştient de zgomote de încăierare şi icnete şi îşi ridică 
privirea. Nouădegete se lupta corp la corp cu un alt bărbat, cu un 
bărbat şi mai masiv. Ambii mârâiau şi se trăgeau de haine, încercând 
să apuce un cuţit. Jezal rămase cu gura căscată. 

- Înjunghie-l! îi strigă Nouădegete, luându-se la trântă cu celălalt. 
Înjunghie-l, în puii mei! 

Jezal rămase nemişcat în genunchi, cu ochii mari. Cu o mână 
apucase mânerul sabiei sale lungi, atât de strâns, de parcă ar fi căzut 
de pe o stâncă, iar aceea era ultimul smoc de iarbă de care se putea 
agăța. 


Se auzi bufnitură surdă. Uriaşul gemu. Dintre coaste îi ieşea o 
săgeată. Altă bufnitură. Două săgeți. Apăru o a treia, alături de 
celelalte. Bărbatul alunecă încetişor din strânsoarea lui Nouădegete, 
căzu în genunchi, tuşind şi icnind. Se târî spre Jezal, se întoarse pe 
spate, strâmbându-se şi scoțând scâncete caraghioase. Rămase pe spate 
în mijlocul potecii, cu săgețile ieşindu-i din trup ca tulpinile de papură 
dintr-un lac puţin adânc. Nemişcat. 

— Ce s-a întâmplat cu nemernicul ăla de Finnius? 

— A scăpat. 

— O să vină cu întăriri! 

— Ori mă ocupam de el, ori de ăla de acolo. 

- ÎI rezolvam eu pe ăla! 

— Sigur că îl rezolvai. Dacă ai mai fi putut să-l ţii în braţe încă un an, 
poate că Luthar s-ar fi hotărât să-şi tragă sabia, ce zici? 

Voci ciudate, care n-aveau nimic de-a face cu el. Încet, şovăitor, 
Jezal reuşi să se ridice în picioare. Gura îi era uscată, genunchii îi 
tremurau, urechile îi ţiuiau. La câţiva paşi depărtare, Bayaz zăcea pe 
spate, iar ucenicul îngenunchease lângă el. Unul dintre ochii 
vrăjitorului era închis, celălalt era uşor întredeschis, pleoapa îi zvâcnea 
dezvelind corneea. 

- Poţi să-i dai drumul acum. 

Jezal privi în jos. Mai strângea încă în mână mânerul sabiei. 
Articulațiile i se albiseră. Porunci degetelor să se desfacă. Îl durea 
palma de la strânsoare. Simţi o mână grea pe umăr. 

- Eşti bine? 

Vocea lui Nouădegete. 

— Ce? 

— Eşti rănit? 

Jezal se inspectă, întorcându-şi prosteşte mâinile şi pe faţă, şi pe 
dos. Murdare, dar fără strop de sânge. 

— Nu cred. 

- Bine. Au fugit caii. Dar nu-s ei de vină. Dacă aş fi avut şi eu patru 
picioare, aş fi ajuns deja la jumătatea drumului spre mare. 

— Ce? 

— Ce-ar fi să-i prinzi? 

- Cine te-a făcut şef? 

Sprâncenele lui Nouădegete se apropiară uşor una de alta. Jezal îşi 
dădu seama că acum stăteau foarte aproape şi că mâna nordicului încă 
mai era pe umărul lui. Se odihnea acolo, nimic mai mult, dar îi putea 
simţi forţa prin postavul hainelor şi i se părea că ar fi fost capabilă să-i 
smulgă braţul din umăr fără efort. Gură păcătoasă, îl băga numai în 
belele. Se aştepta la un pumn în nas, în cel mai fericit caz, dacă nu la o 
rană fatală la cap, însă Nouădegete îşi ţuguie buzele cu un aer gânditor 
şi începu să-i vorbească. 


— Suntem foarte deosebiți, tu şi cu mine. Deosebiţi din toate punctele 
de vedere. Îmi dau seama că nu ai prea mult respect pentru neamul 
meu, sau pentru mine, în mod special, şi nu-ţi port pică pentru asta. 
Morţii ştiu că am şi eu defectele mele, iar eu sunt conştient de ele. 
Poate crezi că tu eşti deştept, iar eu sunt tâmpit, şi cutez a spune că ai 
dreptate. Dar când este vorba de luptă, îmi pare rău să-ţi zic, există 
foarte puţini oameni cu o experiență mai mare decât a mea. Fără 
supărare, dar tu nu eşti unul dintre aceştia. Nimeni nu m-a făcut şef, 
dar cineva trebuie să facă şi lucrul ăsta. 

Se apropie şi mai mult, iar laba lui uriaşă îi strânse părinteşte 
umărul lui Jezal, gest pe undeva între mângâiere şi ameninţare. 

— Ai vreo problemă cu asta? 

Jezal se gândi puţin. Ştia că e foarte depăşit. Iar evenimentele din 
ultimele câteva minute îi demonstrau tocmai asta. Privi la bărbatul ucis 
de Nouădegete cu câteva clipe înainte şi văzu că despicătura din ţeastă 
se căscase şi mai tare. Poate că, pentru moment, ar fi fost mai bine să 
facă ce i se spune. 

- Nicio problemă, răspunse. 

- Bun! 

Nouădegete rânji, îl bătu pe spate şi îi dădu drumul. 

— Caii trebuie să fie prinşi şi cred că eşti numai nimerit pentru treaba 
asta. 

Jezal dădu din cap şi plecă pe picioare nesigure să-i caute. 


Cele o sută de cuvinte 


Se întâmpla ceva ciudat, cu siguranţă. Colonelul Glokta îşi testă 
membrele, dar păru incapabil să şi le mişte. Strălucirea soarelui îl 
orbea. 

- I-am învins pe gurkieni? întrebă el. 

- Bineînţeles, îi răspunse Hadişul Kahdia, intrând în câmpul vizual 
al lui Glokta. Cu ajutorul Domnului i-am trecut pe toţi prin sabie. I-am 
măcelărit ca pe vite. 

Bătrânul băştinaş muşcă iar din mâna retezată. Dăduse deja gata 
două degete. 

Glokta îşi ridică mâna să i-o ia, numai că nu mai avea mână, ci doar 
un ciot însângerat, mâncat până la încheietură. 

- Pe legea mea, murmură colonelul, îmi mănânci mâna. 

Kahdia surâse. 

- Şi este absolut delicioasă. Felicitările mele. 

- Absolut delicioasă, murmură şi generalul Vissbruck, luând mâna 
de la Kahdia şi smulgând cu dinţii o fâşie de carne. Poate din cauza 
exerciţiilor de scrimă din tinereţe. 

Chipul durduliu şi zâmbăreţ i se mânjise de sânge. 

— Scrima, fireşte, spuse Glokta. Mă bucur că vă place, continuă el cu 
toate că întreaga poveste părea destul de ciudată. 

- Ne place, ne place! strigă Vurms, care ţinea piciorul lui Glokta cu 
ambele mâini, ca pe o felie de pepene verde şi ciugulea delicat din el. 
Toţi patru suntem încântați! Are gust de friptură de porc! 

- Are gust de brânză bună! strigă Vissbruck. 

— Are gust de miere dulce! gânguri Kahdia, presărând puţină sare pe 
burta lui Glokta. 

— Are gust de bani! toarse vocea Magistresei Eider de undeva de mai 
jos. 

Glokta se ridică în capul oaselor. 

— Ce? Ce faci acolo jos? 

Femeia ridică ochii şi îi zâmbi larg. 

— Mi-ai luat inelele. Trebuie să-mi dai ceva în schimb. 

Dinţii i se înfipseră în coapsa lui dreaptă ca nişte pumnale minuscule 
şi smulse o bucăţică de carne. Sorbi cu poftă sângele din rană şi linse 
cu mişcări repezi pielea din jur. 

Colonelul Glokta îşi ridică sprâncenele. 

— Ai dreptate, fireşte. Perfectă dreptate. 

Îl durea infinit mai puţin decât s-ar fi aşteptat, doar că îl epuiza 
statul în capul oaselor. Se lăsă înapoi pe nisip şi rămase întins acolo, 
privind cerul albastru. 


- Toţi aveţi perfectă dreptate. 

Magistresa ajunsese la şold. 

— Au! se hlizi colonelul. Mă gâdilă! 

Dar cât de plăcut era, îşi spuse el, să fie mâncat de o femeie atât de 
frumoasă. 

- Un pic mai la stânga, murmură închizând ochii, un picuţ mai la 
stânga... 


Glokta sări din somn cu un zvâcnet ce-i trimise săgeți de durere 
înfiorătoare de-a lungul spinării încordate ca un arc. Piciorul stâng îi 
tremura incontrolabil sub cearşaful lipicios, contracţii mistuitoare îi 
înjunghiau muşchii veştejiţi. Îşi muşcă buza de jos cu dinţii care îi mai 
rămăseseră, încercând să-şi înăbuşe urletul, pufăi greu pe nas, cu toată 
faţa schimonosită de eforturile furibunde pe care le făcea pentru a-şi 
controla durerea. 

Chiar atunci când credea că piciorul i se va despica în două, muşchii 
i se relaxară fără de veste. Glokta se prăbuşi la loc în patul rece şi 
umed şi rămase întins acolo respirând sacadat. La naiba cu visele astea 
blestemate. Tot trupul îi era în agonie, tot trupul îi era vlăguit şi îi 
tremura şi era acoperit cu sudoare rece. Se încruntă în beznă. Un 
zgomot ciudat umplea încăperea. Ca un şuierat, ca o rostogolire. Ce e 
asta? Încet, cu multă băgare de seamă, se rostogoli pe o parte şi se 
opinti să se dea jos din pat, şontâcăi până la fereastră şi privi afară. 

Oraşul nu se mai vedea. O cortină cenuşie se pogorâse peste el, 
izolându-l de restul lumii. Ploaie. Rafalele udau pervazul, iar stropii 
mari se spărgeau de el, transformându-se într-o bură blândă, trimițând 
o ceaţă răcoroasă în cameră, umezind perdelele, covorul de sub geam 
şi mângâind pielea transpirată a lui Glokta. Ploaie. Uitase că mai poate 
exista aşa ceva. 

O scânteie în depărtare. Un fulger. Clopotniţele Marelui Templu se 
desluşiră o fracțiune de secundă în întunericul plin de freamăt, apoi 
bezna coborî din nou peste ele şi se auzi bolborositul lung şi furios al 
tunetului. Glokta îşi scoase mâna pe fereastră şi ploaia rece îi udă 
pielea. Senzaţie stranie, necunoscută. 

— Pe legea mea, şopti el. 

— A început sezonul ploilor. 

Glokta se răsuci brusc, se împiedică şi se prinse de piatra rece a 
cadrului ferestrei, aproape sufocându-se. În încăpere era beznă ca în 
iad, aşa că nu-şi putea da seama dincotro venise vocea. Sau a fost 
numai în imaginaţia mea? Mai dorm încă? 

— Sublim moment. Lumea pare că a renăscut. 

Lui Glokta îi îngheţă inima în piept. Vocea unui bărbat. Profundă şi 
pătrunzătoare. Vocea celui care l-a capturat pe Davoust? Care mă va 
captura acum şi pe mine? 

Strălucirea unui alt fulger lumină camera. Cel care vorbise stătea pe 


covor cu picioarele încrucişate. Un negru bătrân cu părul lung. E între 
mine şi uşă. N-am cum să trec de el, chiar dacă aş alerga mult mai bine. 
Lumina dispăru la fel de repede pe cum venise, însă imaginea mai 
dăinui o clipă, arzându-i ochii. Apoi bubuitul tunetului despică 
cerurile, reverberând în întunericul din încăperea vastă. Nu mi-ar auzi 
nimeni strigătele disperate după ajutor. Nici măcar în cazul în care s-ar 
sinchisi cineva. 

- Cine naiba eşti? întrebă Glokta cu voce piţigăiată din cauza 
sperieturii. 

— Numele meu este Yulwei. Nu trebuie să te sperii. 

— Să nu mă sperii? Îţi baţi joc de mine? 

— Dacă aş fi avut intenţia să te ucid, aş fi făcut-o când dormeai. 

— Acum m-am mai liniştit. 

Mintea lui Glokta alerga de nebună de colo-colo, analizând toate 
obiectele care se aflau la îndemână. Aş putea să ajung la ceainicul 
decorativ de pe masă. Aproape că îl umflă râsul la acest gând. şi ce să 
fac cu el? Să-i ofer o ceaşcă cu ceai? Nu-i nimic ce mi-ar putea folosi ca 
armă, presupunând că aş fi mai în putere. 

— Cum ai intrat? 

— Am metodele mele. Aceleaşi metode care m-au ajutat să traversez 
deşertul cel mare, să merg neobservat pe drumul aglomerat de la 
Shaffa, să trec printre rândurile armatei gurkiene şi să intru în cetate. 

— Dacă stai să te gândeşti bine, poate că era mai simplu doar să baţi 
la uşă. 

- Bătutul la uşă nu-ţi garantează intrarea. 

Glokta îşi forţă ochii în întuneric, însă nu reuşi să zărească nimic în 
afară de conturile vagi ale mobilei şi arcadele cenuşii ale celorlalte 
ferestre. Ploaia răpăia pe pervazul din spatele lui, sâsâia blând pe 
acoperişurile oraşului de dedesubt. Chiar atunci când tocmai se întreba 
dacă nu cumva visul se încheiase, auzi din nou vocea. 

-Îi urmăresc pe gurkieni de mulţi ani. Asta este menirea mea. 
Pedeapsa pentru rolul pe care l-am jucat în schisma care mi-a 
dezmembrat ordinul. 

— Ordinul? 

— Ordinul Magilor. Sunt al patrulea din cei doisprezece ucenici ai lui 
Juvens. 

Un Mag. Ar fi trebuit să-mi dau seama. Ca băgăciosul ăla chel, Bayaz, 
care n-a făcut nimic altceva decât să mă aiurească de cap. De parcă n-aş 
avea suficiente griji cu politica şi cu trădarea, acum mai trebuie să ascult şi 
legende şi superstiții. Cred că nu mai apuc să dorm ceva în noaptea asta. 

- Mag, zici? Iartă-mă că nu sar în sus de bucurie. Întâlnirile mele cu 
ordinul tău n-au fost decât o pierdere de vreme de fiecare dată, în 
cazurile cele mai fericite. 

- Atunci, aş putea încerca să reîntregesc reputaţia. Îți aduc 
informaţii. 


— Gratis? 

— Doar de această dată. Gurkienii s-au pus în mişcare. Cinci din 
coloanele lor cu stindarde aurii intră în noaptea asta în peninsulă, la 
adăpostul furtunii. Douăzeci de mii de suliţaşi, dimpreună cu maşinării 
uriaşe de război. Alte cinci coloane aşteaptă dincolo de dealuri, iar asta 
nu e totul. Drumurile de la Shaffa la Ul-Khatif, de la Ul-Khatif la 
Daleppa, de la Daleppa la ţărmul mării viermuiesc toate de soldați. 
Împăratul îşi foloseşte toate efectivele de care dispune. Tot Sudul e în 
fierbere. Recruţi din Kadir şi Dawah, călăreţi sălbatici din Yashtavit, 
sălbatici fioroşi din junglele Shamirului, unde bărbaţii şi femeile luptă 
umăr la umăr. Toţi se îndreaptă spre nord. Şi vin aici să lupte pentru 
Împărat. 

— Atât de mulţi doar ca să cucerească Dagoska? 

- Mai mulţi, încă. Împăratul şi-a construit o flotă. O sută de corăbii 
mari. 

- Gurkienii nu sunt marinari. Uniunea controlează mările. 

— Lumea se schimbă, iar tu trebuie să te schimbi cu ea, sau să fii 
călcat în picioare. Războiul acesta nu va fi ca ultimul. Khalul îşi va 
trimite acum soldaţii. Ani lungi au trecut până la strângerea armatei. 
Se deschid porţile marelui templu-fortăreaţă din Sarkant, acolo sus, în 
munţii pleşuvi. Le-am văzut cu ochii mei. Iese la lumină şi Mamun, de 
trei ori binecuvântat şi de trei ori blestemat, rodul deşertului, primul 
ucenic al lui Khalul. Împreună au încălcat cea de-a Doua Lege, 
împreună au mâncat carne de om. Cele O Sută De Cuvinte vin în urma 
lor, Devoratori cu toţii, discipoli ai Profetului, crescuţi pentru luptă şi 
hrăniţi de-a lungul acestor lungi ani, adepţi ai disciplinelor războiului 
şi ai Înaltei Arte. Niciodată lumea nu s-a confruntat cu o primejdie mai 
mare din Vremurile Străvechi, când Juvens s-a luptat cu Kanedias. Din 
vremurile dinainte de asta, poate, când Glustrod a atins Cealaltă Parte 
şi a încercat să deschidă porţile lumii din adâncuri. 

Şi bla, bla, bla. Păcat. Cuvintele lui aveau surprinzător de multă noimă 
pentru un Mag. 

- Zici că vrei să-mi dai nişte informaţii? Atunci păstrează pentru tine 
poveştile de adormit copiii şi spune-mi ce s-a întâmplat cu Davoust. 

- Există un Devorator aici. Îi simt mirosul. Sălăşluieşte în beznă. Iar 
misiunea lui este să-i distrugă pe toţi cei care se opun Profetului. 

Iar eu aş fi primul de pe listă? 

— Predecesorul tău nu a părăsit niciodată încăperile acestea. 
Devoratorul l-a luat ca să protejeze trădătorul din cetate. 

Da. Bravo. Acum vorbeşti pe limba mea. 

— Cine este trădătorul? 

Vocea lui Glokta, piţigăiată, stridentă, avidă, chiar în propriile-i 
urechi. 

- Nu sunt ghicitor, schilodule. Şi, chiar dacă ţi-aş da un răspuns, mă 
vei crede, oare? Oamenii trebuie să înveţe în ritmul lor. 


- Bah! pufni Glokta. Eşti exact ca Bayaz. Vorbeşti, şi vorbeşti, şi dai 
din gură, şi nu spui absolut nimic. Devoratori? Poveşti vechi şi prostii! 

- Poveşti? Nu te-a dus Bayaz în Casa Creatorului? 

Glokta simţi un nod în gât, iar mâna tremurândă i se apucă mai 
strâns de piatra umedă de sub fereastră. 

— Şi totuşi te îndoieşti de spusele mele? Eşti greu de cap, schilodule. 
Oare nu am văzut eu sclavii mărşăluind spre Sarkant, scoşi din casele 
lor din toate ţinuturile cucerite de gurkieni? Oare nu am văzut eu toate 
acele coloane nenumărate mânate spre vârful munţilor? Ca să fie hrană 
pentru Khalul şi discipolii lui, ca să le sporească şi mai mult puterile. 
Crimă împotriva lui Dumnezeu! Încălcare a celei de-a Doua Legi, scrise 
cu litere de foc de însuşi Euz! Nu mă crezi, şi poate că bine faci să nu 
mă crezi, dar în zori vei vedea că gurkienii au ajuns aici. Vei număra 
cinci coloane, şi atunci vei şti că ţi-am spus adevărul. 

— Cine este trădătorul? şuieră Glokta. Spune-mi, ticălosule care 
vorbeşti în dodii! 

Tăcere. Doar ropotul ploii, pleoscăitul apei, zbaterea vântului prin 
draperiile de la ferestre. Un fulger lumină scurt întreaga încăpere. 

Pe covor nu mai era nimeni. Yulwei dispăruse. 


Armata gurkiană înainta încet în cinci blocuri enorme, două în faţă, 
trei în spate, acoperind întreaga limbă de pământ de la un țărm la 
altul. Se deplasau în formaţie perfectă, în bătăile asurzitoare ale 
tobelor uriaşe, rând după rând, tropăitul cizmelor aidoma tunetelor 
îndepărtate de cu o noapte în urmă. Soarele ştersese deja toate urmele 
ploii, iar acum arunca străluciri de oglindă pe mii de coifuri, pe mii de 
scuturi, pe mii de săbii, mii de vârfuri de săgeți, mii de armuri. O 
pădure de sulițe sclipitoare înaintând implacabil. O maree nemiloasă, 
neobosită, irezistibilă. 

Soldaţii Uniunii, răspândiţi pe zidurile de apărare, stăteau ghemuiţi 
în spatele parapetelor, cu arbaletele la îndemână, cercetând cu priviri 
agitate armata care înainta. Glokta aproape că le putea simţi frica. Şi 
cine i-ar putea învinovăţi? Mai mult ca sigur că suntem cu foarte mult 
depăşiţi numeric. Aici sus, în bătaia vântului, nu se auzeau tobe, nu se 
auzeau ordine, nu se auzeau zgomotele pregătirilor făcute în ultimul 
moment. Nu se auzea decât tăcerea. 

— Uite-i, şopti dus pe gânduri Nicomo Cosca, rânjind la priveliştea 
care i se aşternea înainte. 

El singur părea neatins de frică. Ori are nervi de oţel, ori are o 
imaginaţie mult prea săracă. Se pare că îi este totuna, fie că stă cu burta la 
soare şi se îndoapă cu băutură, fie că îşi priveşte moartea în ochi. Îşi 
ridicase un picior pe parapet, îşi încrucişase braţele pe genunchi, îşi 
legăna în mână sticla pe jumătate goală. Costumul de luptă al 
mercenarului semăna foarte mult cu costumul lui de băută. Aceleaşi 
cizme deformate şi tocite, aceiaşi nădragi distruşi. Singurul hatâr pe 


care îl făcuse luptei era un pieptar negru, gravat şi pe faţă, şi pe spate 
cu auriu. Şi acesta văzuse zile mai bune, căci acum emailul era ciobit, 
iar niturile mâncate de rugină. Dar probabil că odinioară a fost o 
splendoare. 

— Minunată armură. 

— Ce, asta? privi Cosca în jos la pieptar. Pe vremuri, poate, dar a 
avut partea ei de suferință de-a lungul anilor. A fost un dar din partea 
Marii Ducese Sefeline de Ospria pentru că am învins armata din Sipani 
în războiul de cinci luni. Tot atunci mi-a promis prietenie veşnică. 

- E frumos să ai prieteni. 

- Nu tocmai. În aceeaşi noapte a încercat să mă omoare. Victoriile 
mele îmi aduseseră mult prea multă popularitate în rândul supușilor lui 
Sefeline. S-a temut să nu încerc să iau puterea. Otravă. În vin. 

Cosca luă o înghiţitură lungă din sticlă. 

- Mi-a omorât ibovnica preferată. A trebuit să scap cu fuga, luând cu 
mine doar pieptarul ăsta afurisit, şi să intru în simbria Prințului din 
Sipani. Ticălosul ăla bătrân nu plătea nici pe departe la fel de bine, dar 
măcar am apucat să-i conduc armata împotriva Ducesei şi să am 
satisfacția de a o otrăvi eu pe ea, se încruntă Cosca. I s-a învineţit faţa. 
Era vânătă şi strălucitoare, crede-mă când îţi spun. Ai grijă să nu ajungi 
niciodată prea popular, ăsta-i sfatul meu. 

Glokta pufni: 

- Popularitatea exagerată nu se numără printre preocupările mele 
cele mai presante. 

Vissbruck îşi drese zgomotos glasul, evident deranjat că nu era băgat 
în seamă. Arătă spre şirurile nesfârşite de oameni care înaintau de-a 
lungul istmului. 

— Superiorule, gurkienii se apropie. 

Nu mai spune? Nici nu observasem. 

— Am permisiunea ta să inund şanţul? 

O, da, momentul tău de glorie. 

- Foarte bine. Fă-o. 

Vissbruck se îndreptă ţanţoş spre parapet, pătruns de importanţa 
deosebită a rolului său. Îşi ridică încet braţul, apoi îl coborî brusc, 
despicând aerul, cu un gest extrem de infatuat. De undeva de jos, 
ascunse vederii, bice plesniră, iar atelaje de catâri se opintiră trăgând 
frânghiile. Vaietele stridente ale lemnului sub presiunea uriaşă ajunseră 
până sus, la ei, apoi auziră şi scârţâituri şi pocnete când cedară 
digurile, apoi un bubuit furios când cantitatea uriaşă de apă de mare 
răbufni şi inundă şanțul adânc din ambele părţi cu spumă albă şi 
sălbatică. Apa se întâlni cu apă chiar sub ei, împrăştiind stropi 
scânteietori în aer până pe crestele zidurilor şi chiar mai sus de ele. O 
clipă mai târziu, această nouă fâşie de mare era din nou calmă. Şanţul 
devenise canal, cetatea devenise insulă. 

- Şanţul e inundat! anunţă generalul Vissbruck. 


— Vedem că este, spuse Glokta. Felicitări. Să sperăm doar că printre 
gurkieni nu sunt şi niscaiva înotători buni. Căci e evident că au de unde să- 
şi aleagă oamenii. 

Cinci prăjini lungi se mişcau uşor deasupra masei tropăitoare de 
soldaţi, iar pe ele sclipea aurul solid din care erau confecţionate 
simbolurile gurkiene. Simboluri ale bătăliilor purtate şi ale bătăliilor 
câştigate. Stindardele celor cinci legiuni aruncând fulgere în soarele 
neîndurător. Cinci legiuni. Exact cum mi-a spus bătrânul. Înseamnă că le 
vor urma şi corăbiile? Glokta întoarse capul şi privi la Oraşul Inferior. 
Cheiurile lungi intrau în golf ca ţepii unui arici. Încă mai erau multe 
corăbii. Corăbii care vin cu proviziile noastre, şi corăbii care pleacă cu 
ultimii negustori speriaţi. Acolo nu erau ziduri. Nu erau fortificaţii de 
niciun fel. Nu am crezut că am avea nevoie. Întotdeauna Uniunea a 
stăpânit mările. Dacă ar veni şi corăbiile... 

— Mai avem suficiente rezerve de lemn şi piatră? 

Generalul dădu energic din cap, întruchipare a zelului. Se pare că în 
cele din urmă s-a obişnuit cu locul lui în noua ierarhie. 

- Din abundență, Superiorule, exact aşa cum ai ordonat. 

— Vreau să construieşti un zid în spatele docurilor, de-a lungul 
țărmului. Cât de solid, cât de înalt şi cât de repede se poate. Mai 
devreme sau mai târziu s-ar putea ca gurkienii să-l pună la încercare. 

Generalul aruncă o privire cruntă spre zecile de mii de soldaţi care 
înaintau încet peste peninsulă, se uită la docurile liniștite, apoi iar la 
armata gurkiană. 

- Dar nu cumva ameninţarea care vine dinspre uscat este mai... 
presantă? Gurkienii nu sunt buni marinari şi, oricum, n-au cum să-şi fi 
făcut o flotă demnă de acest nume... 

— Lumea se schimbă, generale. Lumea se schimbă. 

- Desigur, comentă Vissbruck şi se întoarse să vorbească cu 
aghiotanţii săi. 

Glokta şontâcăi până la parapet lângă Cosca. 

— Câte detaşamente gurkiene crezi că sunt? 

Styrianul îşi scărpină solzii spuzelii de pe gât. 

- Sunt cinci steaguri. Cinci legiuni ale Împăratului, şi încă mulţi alţii 
pe lângă. Cercetaşi, trupe neregulate din tot Sudul. Câte detaşamente... 

Îşi miji ochii în soare, iar buzele i se mişcară mut ca şi cum ar fi avut 
mintea plină până la refuz de numere complicate. 

— Al dracului de multe. 

Îşi dădu capul pe spate şi supse ultimii stropi din sticlă, apoi plescăi 
cu satisfacţie şi aruncă sticla spre gurkieni. Străluci o clipă în soare, 
apoi se sparse de pământul tare de pe cealaltă parte a canalului. 

— Vezi carele alea din spate? 

Glokta se uită prin lunetă. Într-adevăr, în spatele soldaţilor, prin 
pâlpâirea ceţii şi praful ridicat de cizme, se desluşea vag o coloană de 
care uriaşe. Bineînţeles, soldaţii au nevoie de provizii, totuşi... Din loc în 


loc se vedeau buşteni lungi ca picioarele de păianjen. 

— Mecanisme de asediu, spuse Glokta ca pentru sine. Exact cum a 
spus Yulwei. Par a avea intenţii serioase. 

— Şi tu ai. 

Cosca se apropie şi mai mult de parapet şi începu să-şi desfacă 
centura. O clipă mai târziu, Glokta auzi pleoscăitul urinei pe baza 
zidului. Mercenarul îi rânji peste umăr, cu părul rărit fluturându-i în 
vântul sărat. 

— Toată lumea are intenţii serioase. Trebuie să stau de vorbă cu 
Magistresa Eider. Zic că o să-mi capăt simbria destul de curând. 

— Şi eu cred asta, îşi coborî Glokta luneta. Şi ai grijă să ţi-o meriţi. 


Orbii conduşi de chior 


Întâiul dintre Magi zăcea strâmb pe spate în căruţă, între un butoi 
cu apă şi un sac cu ovăz pentru cai, cu capul pe un colac de frânghie. 
Logen nu-l văzuse niciodată atât de bătrân, atât de slab, atât de 
neputincios. Respirația îi era superficială, pielea întinsă pe oase era 
palidă şi plină de pete şi îmbrobonată de transpiraţie. Din când în când 
era apucat de convulsii şi se zvârcolea şi murmura cuvinte stranii, iar 
pleoapele i se zbăteau ca ale unui om captiv într-un coşmar. 

— Ce s-a întâmplat? 

Quai îşi plecă ochii. 

— Ori de câte ori foloseşti Arta, împrumuţi câte ceva din Cealaltă 
Parte, iar ce împrumuţi trebuie să şi restitui. Există riscuri, chiar şi 
pentru un maestru. Să încerci să schimbi lumea prin puterea 
gândului... ce aroganță. 

Colţurile gurii îi zvâcniră într-o încercare de zâmbet trist. 

— Poate dacă împrumuţi prea adesea, la un moment dat când atingi 
lumea din adâncuri laşi şi o parte din tine în urmă... 

- În urmă? şopti Logen uitându-se la bătrânul care se zvârcolea. 

Nu-i plăcea deloc ce aude. Din câte îşi dădea seama, nu era deloc de 
râs să te afli în mijlocul pustietăţii fără să ai habar încotro te îndrepți. 

— Gândeşte-te, numai, murmură ucenicul. Însuşi Întâiul dintre Magi, 
neajutorat ca un copil. 

Puse uşor o mână pe pieptul lui Bayaz. 

— Viaţa îi atârnă de un fir de păr. Aş putea acum să întind mâna asta 
slăbănoagă a mea... şi să-l omor. 

Logen se încruntă. 

— Şi de ce ai vrea să faci una ca asta? 

Quai îşi ridică privirea şi îi aruncă iarăşi surâsul lui bolnăvicios. 

— De ce ar vrea oricine altcineva una ca asta? Ziceam şi eu aşa. 

Şi îşi luă mâna de pe bătrân. 

— Cât o să mai rămână aşa? 

Ucenicul se aşeză în căruţă şi îşi ridică ochii spre cer. 

— Nu se ştie. Poate câteva ore. Poate pe vecie. 

— Pe vecie? scrâşni Logen din dinţi. Şi cu noi ce-o să se întâmple? Ai 
vreo idee încotro mergem? Sau de ce? Sau ce trebuie să facem când 
ajungem acolo? Să ne întoarcem? 

- Nu. 

Vocea şi expresia lui Quai erau tăioase ca tăişul sabiei. Mai tăioase 
decât ar fi bănuit vreodată Logen. 

— Duşmanii sunt în pe urmele noastre. Să ne întoarcem e mai 
periculos decât să ne continuăm drumul. Mergem înainte. 


Logen se cutremură şi îşi frecă ochii. Era obosit, îl dureau toate şi 
era abătut. Îşi dorea să-l fi întrebat pe Bayaz ce planuri are atunci când 
avusese ocazia. De fapt, dacă-i vorba aşa, îşi dorea să nu fi plecat din 
Nord. Ar fi găsit o modalitate prin care să se răfuiască cu Bethod şi ar fi 
murit într-un loc cunoscut, ucis de mâinile unor oameni pe care măcar 
îi înţelegea. 

Logen nu îşi dorea să se afle la conducere. Trecuseră vremurile când 
tânjea după faimă, glorie şi respect. Însă îl costase extrem de mult să 
câştige toate acestea şi se dovediseră a fi lucruri fără valoare. Oamenii 
avuseseră încredere în el, iar el îi condusese pe un drum însângerat şi 
plin de suferinţe înapoi în ţărână. Nu mai avea nicio ambiţie. Luarea 
deciziilor era o năpastă pe capul lui. 

Îşi retrase mâinile şi privi în jur. Bayaz bolborosea mai departe în 
somnul lui febril. Quai se uita nepăsător la nori. Luthar stătea cu 
spatele la ei şi se holba în hăul defileului. Ferro se aşezase pe o piatră, 
îşi curăța arcul cu o zdreanţă şi arunca priviri mânioase. Aşa cum era 
de aşteptat, îşi făcuse apariţia şi Picior-Lung, exact în momentul când 
pericolul trecuse, şi stătea în apropiere de ei, părând extrem de 
încântat de sine însuşi. Logen se strâmbă şi oftă prelung. Nu avea 
încotro. Nu mai era nimeni altcineva. 

-În regulă, mergem spre podul ăsta de la Aulcus, şi acolo o să 
vedem. 

— Nu-i o idee bună, ţâţâi Picior-Lung, apropiindu-se de căruţă cu pas 
agale şi uitându-se înăuntru. Câtuşi de puţin. L-am prevenit pe stăpânul 
meu înainte de... nenorocirea asta. Oraşul este părăsit, distrus, 
devastat. E un loc periculos, ca o piază rea. Poate că podul mai există 
încă, dar zvonurile spun că... 

— Planul era să mergem la Aulcus, şi sunt de părere că nu trebuie să 
ne abatem de la el. 

Picior-Lung continuă de parcă nu l-ar fi auzit. 

— Cred că ar fi mai bine să ne întoarcem la Calcis. Mai avem aproape 
jumătate de drum până la destinaţia noastră finală, dar avem şi provizii 
de apă şi hrană mai mult decât suficiente pentru drumul de întoarcere. 
Cu ceva noroc... 

- Ai fost plătit ca să mergi până la capăt? 

— Păi, hm, da, am fost, dar... 

— Aulcus. 

Navigatorul bătu des din pleoape. 

— Păi, da, văd că te-ai hotărât. Se pare că fermitatea, îndrăzneala şi 
forţa sunt calităţile tale, însă prudenţa, înţelepciunea şi experienţa sunt 
calităţile mele, dacă-mi este permis să spun aşa, şi nu am nici cea mai 
mică îndoială că... 

— Aulcus, mârâi Logen. 

Uluit, Picior-Lung se întrerupse cu gura căscată. Apoi îşi reveni şi şi- 
o închise cu un plescăit. 


— Foarte bine. Ne vom întoarce în câmpie, de unde ne vom îndrepta 
spre vest, către cele trei lacuri. Aulcus se află după ele, însă călătoria 
va fi una lungă şi periculoasă, mai ales acum că vine iarna. Ar trebui 
să... 

- Bine. 

Logen se întoarse înainte ca Navigatorul să apuce să termine ce avea 
de spus. Fusese partea cea mai uşoară. Îşi supse dinţii şi se duse lângă 
Ferro. 

- Bayaz e... se strădui să găsească un cuvânt potrivit. Dus. Nu ştim 
pentru câtă vreme. 

Femeia dădu din cap. 

- Mergem mai departe? 

— Hm... cred că... ăsta-i planul. 

- În regulă. 

Ferro se ridică în picioare şi îşi puse arcul pe umăr. 

— Atunci ar fi bine s-o luăm din loc. 

Mai uşor decât se aşteptase. Poate chiar prea uşor. Se întrebă dacă 
nu cumva se gândea să fugă din nou. La drept vorbind, gândul ăsta îi 
trecuse şi lui prin minte. 

— Nici măcar nu ştiu unde mergem. 

Ferro pufni. 

- Eu n-am ştiut niciodată unde merg. Dacă mă întrebi pe mine, eu 
zic că-i mai bine aşa, cu tine la conducere. 

Se îndreptă spre cai şi îi aruncă peste umăr: 

— N-am avut nicio clipă încredere în ticălosul ăla chel. 

Mai rămăsese Luthar. Stătea cu spatele la ceilalţi, cu umerii căzuţi, 
cu ochii în pământ, cu un aer profund nefericit. Logen îi observă 
zvâcnetul obrajilor. 

- Te simţi bine? 

Luthar nu părea că l-ar fi auzit. 

— Am vrut să mă lupt. Am vrut, şi ştiu cum să mă lupt, şi aveam 
mâna pe săbii. 

Plesni furios mânerul uneia. 

— Am fost tot atât de neajutorat ca un bebeluş pişecios! De ce n-am 
fost în stare să mă mişc? 

- Asta-i problema? În numele morţilor, tinere, asta li se întâmplă 
aproape tuturor bărbaţilor înainte de prima luptă! 

- Da? 

- Nici nu-ţi închipui cât de des. Măcar tu n-ai făcut pe tine. 

Luthar îşi ridică sprâncenele. 

— Se poate întâmpla şi aşa ceva? 

- Nici nu-ţi închipui cât de des. 

- Şi tu ai îngheţat prima dată? 

Logen se încruntă. 

— Nu. Mie mi-e uşor să ucid. Mi-a fost întotdeauna uşor. Crede-mă, 


dintre noi doi, tu eşti cel norocos. 

- În cazul în care nu mor pentru că nu mă mige din loc. 

— Ei, fu silit să-i dea dreptate Logen, se poate întâmpla şi asta. 

Luthar îşi lăsă capul şi mai mult în piept, iar Logen îi dădu o palmă 
prietenoasă peste braţ. 

— Dar n-ai murit! Curaj, tinere, ai noroc! Încă mai eşti în viaţă, nu? 

Jezal dădu nefericit din cap. Logen îl cuprinse de umeri şi îl călăuzi 
spre locul unde se aflau caii. 

— Asta înseamnă că data viitoare ai să te descurci mai bine. 

- Data viitoare? 

- Fireşte. Viaţa înseamnă să încerci să te descurci mai bine data 
viitoare. 

Logen încălecă, trupul ţeapăn durându-l la fiecare mişcare. Ţeapăn 
de la atâta drum călare, îndurerat de la bătaia din defileu. O piatră îi 
spărsese capul la spate şi căpătase un pumn zdravăn în tâmplă. S-ar fi 
putut şi mai rău. 

Se uită după ceilalţi. Încălecaseră cu toţi şi aveau ochii aţintiţi 
asupra lui. Patru chipuri, absolut deloc asemănătoare, dar cu aproape 
aceeaşi expresie întipărită pe ele. Aşteptându-i ordinele. De ce ar fi 
crezut cineva că el ar fi deţinut răspunsurile? Simţi că i se pune un nod 
în gât şi dădu pinteni calului. 

— Să mergem. 


Stratagema prinţului Ladisla 


— N-ar trebui să stai atât de multă vreme înăuntru, colonele West. 

Pike lăsă o clipă din mână ciocanul, iar lumina portocalie a focului i 
se reflectă în ochi, strălucind pe chipul lui asudat. 

— Oamenii vor începe să vorbească. 

West reuşi să schiţeze un zâmbet nervos. 

— Ăsta e singurul loc cald din toată tabăra asta împuţită. 

Adevărat, dar departe de motivul real. Era singurul loc din toată 
tabăra aia împuţită unde nu s-ar fi gândit nimeni să-l caute. Oameni 
care mureau de foame, oameni care degerau de frig, oameni care nu 
aveau apă să bea, sau nu aveau arme cu care să se lupte, sau nu aveau 
habar ce căutau acolo. Oameni care muriseră din cauza bolilor, sau din 
cauza frigului şi care trebuiau îngropaţi. Nici măcar morţii nu se 
puteau descurca fără West. Toată lumea avea zi şi noapte nevoie de el. 
Toată lumea, mai puţin Pike şi fiica lui şi restul deţinuţilor. Singuri ei 
păreau independenţi şi tocmai de aceea atelierul lor de fierărie 
devenise refugiul lui. Refugiu zgomotos, şi aglomerat, şi plin de fum, 
fără îndoială, dar, cu toate acestea, nu mai puţin plăcut. Prefera să se 
afle aici infinit mai mult decât să fie în compania Prințului şi a 
oamenilor lui. Aici, printre criminali, atmosfera i se părea mai... 
sinceră. 

— Stai în drum, colonele. Iarăşi. 

Cathil îl îmbrânci făcându-şi loc pe lângă el, cu o lamă de cuţit 
incandescentă în cleştele pe care îl ţinea în mâna înmănuşată. O vâri în 
apă, se încruntă, o răsuci pe o parte şi pe alta, în vreme ce aburii 
fâsâiau în jurul ei. West îi urmări mişcările rapide şi experimentate, îi 
observă perlele de umezeală de pe braţul puternic, de pe ceafă, îi 
observă părul întunecat şi ţepos din cauza transpiraţiei. Greu de crezut 
că o confundase cu un băiat. Sigur că se pricepea să lucreze metalul ca 
oricare dintre bărbaţi, însă forma chipului, ca să nu mai vorbim de 
pieptul ei, talia ei, curba fundului, toate atât de feminine fără drept de 
tăgadă. 

Se uită peste umăr şi îl surprinse cu ochii zgâiţi la ea. 

- N-ai o armată de condus? 

— O să reziste zece minute şi fără mine. 

Scoase lama rece şi neagră din apă şi o azvârli în maldărul de arme 
de lângă piatra de șlefuit. 

— Sigur? 

Poate că avea dreptate. West trase adânc aer în piept, suspină, se 
întoarse în silă şi ieşi din atelier. 

După căldura din fierărie, aerul rece al iernii îi înţepă obrajii. Îşi 


ridică gulerul hainei şi îşi strânse braţele în jurul trupului, orbecăind 
spre aleea principală a taberei. Noaptea era o tăcere de mormânt afară, 
față de gălăgia din atelierul lăsat în urmă. Singurele sunete erau 
ţocăitul noroiului îngheţat pe cizmele lui, şuieratul propriei respiraţii, 
înjurăturile înfundate ale vreunui soldat din depărtare care bodogănea 
pentru că se rătăcise în întuneric. Se opri o clipă şi îşi ridică privirea, 
țţinându-şi mereu braţele în jurul lui ca să se încălzească. Cerul era 
perfect senin, acele stelelor sclipeau în întuneric ca pulberea de 
diamante. 

— Minunat, şopti ca pentru sine. 

— Ai să te obişnuieşti şi cu asta. 

Treicopaci. Îşi croia drumul printre corturi, atent pe unde calcă, 
avându-l pe Copoi alături. Avea chipul în umbre, doar găuri negre şi 
unghiuri albe, ca o stâncă în lumina lunii, însă West îşi dădu seama că 
aduc veşti proaste. Nu că s-ar fi putut spune despre bătrânul nordic că 
ar fi avut o mutră nostimă nici în cele mai bune momente ale sale, dar 
acum încruntătura lui era cu adevărat feroce. 

- Bun găsit, prietene, spuse West în limba nordică. 

— Aşa crezi? Bethod e la mai puţin de cinci zile distanţă de tabăra 
voastră. 

Brusc frigul păru a-i intra lui West pe sub haine, făcându-l să 
tremure. 

— Cinci zile? 

— Cu condiţia să nu se fi mişcat de când l-am văzut noi, iar asta e 
puţin probabil. Lui Bethod nu i-a plăcut niciodată să stea pe loc. Dacă 
se îndreaptă spre Sud, s-ar putea să fie la distanţă de trei zile. Poate 
chiar mai puţin. 

- Ce efective are? 

Copoiul îşi umezi buzele trimițând aburii groşi ai respirației în aerul 
rece. 

— Cred că vreo zece mii, dar s-ar putea să aibă şi mai mulţi în urmă. 

Lui West i se făcu încă şi mai frig. 

— Zece mii? Atât de mulţi? 

— Cam aşa, da. Majoritatea robi. 

— Robi? Infanterie uşoară? 

— Uşoară, dar nu ca fleacurile pe care le aveţi voi pe aici, mârâi 
Treicopaci uitându-se urât în jur, la corturile murdare, la focurile prost 
făcute şi pe punctul de a se stinge. 

— Robii lui Bethod sunt căliţi în lupte şi sunt duri de atâta mărșăluit. 
Nemernicii ăştia ar putea alerga ziua întreagă şi tot s-ar lupta bine la 
sfârşitul ei, dacă este nevoie. Arcaşi, suliţaşi, foarte pricepuţi cu toţii. 

-Nu duce lipsă nici de ţărani şi de câte şi mai câte, murmură 
Copoiul. 

— Nu duce. Başca platoşe zdravene şi săbii bune şi cai. Precis că are 
şi niscaiva Bărbaţi Vestiţi. Bethod a adus cu el numai pe cei mai buni 


dintre cei buni, chiar şi nişte conducători de armate. Pe deasupra şi 
nişte ciudaţi din Est. Nişte sălbatici de dincolo de Crinna. Probabil că a 
lăsat câţiva băieţandri răsfiraţi ici şi colo prin Nord, ca să-i ţină ocupați 
pe prietenii tăi, şi şi-a adus cei mai buni oameni în Sud ca să se 
confrunte cu trupele tale bicisnice. 

Bătrânul războinic se uită fioros pe sub sprâncenele stufoase la 
tabăra murdară. 

— Nu-ţi fie cu supărare, dar nu-ţi dau o şansă nici cât un găinaţ dacă 
se va ajunge la luptă. 

Cea mai rea veste. West înghiţi în sec. 

— Cât de repede se mişcă o asemenea armată? 

— Repede. Cercetaşii lor s-ar putea să ajungă la noi poimâine. 
Trupele, la o zi după aia. Asta în cazul în care vin direct spre noi, şi e 
greu de spus dacă aşa va fi. Mai degrabă l-aş crede pe Bethod în stare 
să încerce să traverseze râul mai în aval ca să ne atace din spate. 

— Să ne atace din spate? 

Abia dacă erau echipați pentru a face cât de cât fată unui adversar 
previzibil. 

— Cum de a aflat că suntem aici? 

- Bethod a ghicit mereu mişcările duşmanilor lui. Are fler. Are şi fler 
şi are şi noroc, ticălosul. Îi place să rişte. Şi nimic nu-i mai important în 
vreme de război decât o felie de noroc. 

West privi în jur clipind des. Zece mii de nordici căliţi în bătălii, 
atacând tabăra lor dărăpănată. Nordici norocoşi, nordici imprevizibili. 
Încercă să-şi închipuie cum va fi să-i adune pe recruţii indisciplinaţi şi 
să le ceară măcar să formeze o linie de luptă în noroi până la glezne. 
Va fi un măcel. O altă Fântână Neagră pe punctul de a se petrece. Dar 
ei măcar au fost avertizaţi. Mai au trei zile să se pregătească pentru a 
se apăra. Sau, şi mai bine, pentru a începe să se retragă. 

— Trebuie să discutăm imediat cu Prinţul, zise. 

Noaptea îngheţată se umplu de muzică dulce şi lumină caldă când 
West dădu la o parte draperia cortului. Fără tragere de inimă, se aplecă 
şi intră, urmat îndeaproape de cei doi nordici. 

- În numele morţilor... murmură Treicopaci holbându-se în jur. 

West uitase cât de excentrică poate părea locuinţa Prințului unui 
nou venit, cu atât mai mult a unuia neobişnuit cu luxul. Era mai puţin 
cort, şi mult mai mult o sală imensă din pânză purpurie, înaltă de vreo 
zece paşi, poate chiar mai mult, cu tapiserii styriene şi covoare kantice. 
Mobila ar fi fost mai la locul ei într-un palat, iar nu într-o tabără. În 
dulapuri mari, gravate, şi în cufere poleite se afla garderoba imensă a 
Prințului, suficientă cât să îmbrace o armată de filfizoni. Patul uriaş cu 
baldachin era el singur mai mare decât majoritatea corturilor din 
tabără. Într-un colţ, o masă lăcuită gemea sub greutatea mormanelor 
de delicatese, sub greutatea farfuriilor din aur şi argint care luceau în 
lumina lumânărilor. Cu greu ţi-ai fi putut imagina că, doar la câteva 


sute de paşi depărtare, erau oameni care stăteau înghesuiți, şi le era 
frig, şi nu aveau de mâncare. 

Prinţul Moştenitor Ladisla zăcea tolănit într-un scaun uriaş din lemn 
negru, un tron, ai fi putut crede, tapisat cu mătase roşie. Dintr-o mână 
îi atârna un pahar gol, iar cealaltă i se mişca alene încolo şi încoace în 
ritmul muzicii unui cvartet aflat în colţul cel mai îndepărtat al cortului. 
Patru instrumentişti iscusiţi ciupeau coardele, mângâiau strunele şi 
suflau uşor în tubele strălucitoare. În jurul Prințului stăteau patru 
dintre apropiații săi, îmbrăcaţi impecabil şi plictisiţi aşa cum cerea 
moda. Printre ei, şi Lordul Smund, pe care, în ultimele câteva 
săptămâni, West ajunsese să-l antipatizeze mai mult decât pe oricine 
altcineva. 

-Îți face extrem de multă cinste, îi spunea Smund Prințului, 
zbierând ca un măgar. Faptul că împărţi greutăţile vieţii în tabără cu 
soldaţii simpli îţi va aduce cu siguranţă respectul acestora... 

— A! Colonelul West! ciripi Ladisla, şi două din iscoadele sale din 
Nord! Ce plăcere! Trebuie neapărat să mâncaţi ceva! făcu el un gest 
moale şi beat spre masă. 

- Mulţumesc, Înălţimea Voastră, dar am mâncat. Am nişte veşti de 
cea mai mare... 

- Sau un pahar de vin! Trebuie să beţi nişte vin, e dintr-un an 
extraordinar de bun! Unde-i sticla aia? bâjbâi el cu mâna pe sub scaun. 

Copoiul ajunsese deja lângă masă şi se aplecase peste ea adulmecând 
mâncarea ca... un câine. Înşfăcă cu degetele murdare o felie mare de 
friptură de vită, o împături atent şi şi-o îndesă întreagă în gură, urmărit 
în tot acest timp de Smund, care-şi boţise buzele a dispreţ. În condiţii 
normale, West s-ar fi simţit stânjenit, dar acum avea griji mult mai 
mari. 

— Bethod e la cinci zile de noi, aproape că urlă el, cu cea mai bună 
parte a armatei sale! 

Unuia dintre muzicanți aproape că-i scăpă arcuşul din mână şi 
scârţâi strident pe corzi. Ladisla îşi ridică brusc capul, alunecând din 
scaun. Până şi Smund şi prietenii săi tresăriră, ieşind din starea de 
indolenţă. 

-Cinci zile, murmură Prinţul cu vocea răguşită din cauza 
surescitării, eşti sigur? 

- Poate doar trei. 

— Câţi sunt? 

— Zece mii, şi veterani... 

— Excelent! plesni Prinţul braţul scaunului ca şi cum ar fi plesnit 
falca unui nordic. Atunci discutăm cu ei ca de la egal la egal! 

West îşi simţi gâtul uscat. 

- Poate ca număr, Înălţimea Voastră, însă nu ca valoare. 

— Haide, colonele West, zumzăi Smund. Un soldat bun de-al Uniunii 
face cât zece de teapa lor, continuă el privindu-l batjocoritor pe 


Treicopaci. 

-Ce s-a întâmplat la Fântâna Neagră ne-a dovedit că asemenea 
presupuneri sunt neîntemeiate, chiar şi în cazul în care oamenii noştri 
ar fi hrăniţi, instruiți şi echipați cum se cuvine. Însă aşa ceva nu se 
găseşte decât în Oastea Regelui! Mai bine ar fi să ne pregătim de 
apărare şi să fim gata să ne retragem dacă este nevoie. 

Smund pufni cu dispreţ la auzul acestor cuvinte. 

- Nimic nu este mai periculos în vreme de război, îl contrazise el pe 
West cu un aer nepăsător, decât prea multă prudenţă. 

— Ba este! Prea puţină prudenţă! bubui West cu furia vibrându-i în 
spatele ochilor. 

Dar Prinţul Ladisla îl întrerupse înainte de a apuca să-şi piardă 
cumpătul. 

— Destul, domnilor! 

Sări sprinten din scaun cu ochii strălucindu-i de entuziasm de beţiv. 

- Mi-am stabilit deja strategia! Vom trece râul şi-i vom captura pe 
sălbaticii ăia! Ei cred că ne vor surprinde? Ha! 

Biciui aerul cu paharul de vin. 

-O să le dăm aşa o surpriză de n-or s-o uite curând! O să-i gonim 
înapoi peste hotare! Chiar aşa cum a vrut Mareşalul Burr! 

- Dar, Înălţimea Voastră, se bâlbâi West, simțind că îl ia cu 
ameţeală, Lordul Mareşal ne-a ordonat cât se poate de clar să rămânem 
de partea aceasta a râului. 

Ladisla făcu un semn cu mâna, de parcă l-ar fi sâcâit o muscă. 

— Spiritul ordinelor sale, colonele, nu litera lor! N-are de ce să se 
supere dacă pornim noi atacul împotriva duşmanului! 

- Ăştia sunt toţi proşti! tună Treicopaci, din fericire în graiul 
nordicilor. 

— Ce spune? se interesă Prinţul. 

- Ă... ăăă... e de acord cu mine că ar trebui să stăm aici, Înălţimea 
Voastră, şi să cerem ajutoare Lordului Mareşal Burr. 

— Chiar aşa? Şi eu care credeam că nordicii ăştia sunt doar foc şi 
oţet! Ei bine, colonele West, îl poţi informa că m-am hotărât să atacăm, 
iar hotărârea mea este de neclintit! Îi vom arăta noi acestui aşa-zis 
Rege al nordicilor că nu deţine monopol asupra victoriei! 

- Bravooo! strigă Smund, lovind cu piciorul în covorul gros. 
Excelent! 

Ceilalţi companioni ai Prințului dădură şi ei glas acordului lor 
nătăfleţ. 

— Să-i trimitem peste hotar cu şuturi în fund! 

— Să le dăm o lecţie! 

— Minunat! Excelent! Mai avem vin? 

Frustrat, West îşi încleştă neputincios pumnii. Se vedea nevoit să 
mai facă o ultimă încercare, indiferent cât de penibilă, indiferent cât de 
fără sens. Îngenunche, îşi împreună mâinile, îl privi în ochi pe Prinţ, şi 


făcu apel la orice urmă de elocvenţă pe care o mai avea. 

- Înălţimea Voastră, vă rog, vă rog stăruitor, vă implor, gândiţi-vă 
mai bine. Vieţile tuturor oamenilor din tabăra asta depind de hotărârea 
pe care o luaţi. 

Prinţul rânji: 

- Asta este povara comenzii, prietene! Înţeleg că eşti animat de cele 
mai bune intenţii, însă trebuie să mă declar de acord cu Lordul Smund. 
Cutezanţa este cea mai bună politică în vreme de război, şi cutezanța 
va fi strategia mea! În primul şi în primul rând, datorită cutezanţei, 
Harold cel Mare a reuşit să formeze Uniunea, datorită cutezanţei, 
Regele Casamir a cucerit Englia! Ai să vezi că îi vom învinge pe 
nordicii ăştia! Dă ordinele necesare, colonele! Pornim în zori! 

West studiase în amănunt campaniile lui Casamir. Cutezanţa 
reprezentase doar a zecea parte din ceea ce-l dusese la succes, restul 
fiind planificarea minuțioasă, grija faţă de oamenii săi, atenţia la 
detalii. Fără toate acestea, cutezanţa putea fi fatală, dar îşi dădu seama 
că era inutil să mai spună ceva. N-ar fi făcut decât să-l înfurie pe Prinţ 
şi ar fi pierdut şi bruma de influenţă pe care o mai avea asupra lui. 
Parcă privea cum casa îi este mistuită de foc. Amorţit, bolnav 
sufleteşte, îngrozitor de neputincios. Nu-i mai rămăsese nimic de făcut 
decât să dea ordinele şi să facă tot ce îi stătea în putere ca totul să se 
desfăşoare cât de bine cu putinţă. 

- Cu siguranţă, Înălţimea Voastră, bâigui el. 

— Cu siguranţă! zâmbi Prinţul cu gura până la urechi. Ne-am înţeles, 
atunci! Excelent! De ajuns cu muzica aia! strigă el la instrumentiști. 
Avem nevoie de ceva cu mai multă forță! Ceva cu mai multă vlagă! 

Fără efort, cvartetul trecu la o temă de război. Cu picioarele 
plumbuite de deznădejde, West se răsuci pe călcâie şi se târî afară din 
cort, în noaptea îngheţată. 

Treicopaci îi sufla în ceafă. 

- În numele morţilor, nu vă înţeleg deloc! De unde vin eu, un bărbat 
îşi câştigă dreptul de a conduce! Ceilalţi îl urmează pentru că îi 
recunosc meritele şi îl respectă pentru că trăieşte la fel ca ei! Până şi 
Bethod şi-a câştigat locul pe care îl are astăzi! 

Se fâţâia încolo şi încoace în faţa cortului uriaş, dând din mâini ca 
apucat. 

— Voi îi luaţi pe cei mai puţin înzestrați cu calităţi de conducător, şi 
din toată haita asta îl alegeţi pe cel mai mare idiot ca să-l puneţi în 
fruntea armatei! 

West nu ştia ce să spună. Nici nu avea vreun contraargument. 

- Puţoiul ăla o să vă conducă în morminte! Întoarceţi-vă cu toţii în 
țţărână, dacă aşa aveţi chef, dar al naibii să fiu dacă am să te urmez, eu 
sau băieţii mei. M-am săturat să plătesc pentru oalele sparte de alţii şi 
ticălosul ăla de Bethod mi-a luat deja prea multe! Haide, Copoiule. 
Corabia asta de nebuni se poate scufunda şi fără noi! 


Se întoarse şi dispăru în noapte. 

Copoiul ridică din umeri. 

— Nu-i chiar atât de rău. 

Se apropie conspirativ de West, băgă mâna în buzunar şi scoase 
ceva. West avu în faţa ochilor o bucată de somon fiert, fără îndoială 
şterpelit de pe masa Prințului. Nordicul râse. 

— M-am ales cu un peşte! 

Şi îşi urmă şeful, lăsându-l singur în noaptea amarnică. Muzica 
militară din cortul lui Ladisla plutea prin aerul îngheţat din jurul lui. 


Până la amurg 


— Au. 

O mână îl smulse brutal din somn pe Glokta. Uşurel, îşi întoarse 
capul de pe pernă, scrâşnind din dinţi când durerea îi săgetă gâtul. 
Astăzi moartea are de gând să vină dis-de-dimineaţă? Întredeschise ochii. 
Aha. Încă nu. Poate pe la prânz. Vitari stătea aplecată deasupra lui 
privindu-l fix, cu ţepuşele părului aproape negre în primele raze ale 
soarelui care pătrundeau pe fereastră. 

- Foarte bine, practiciană Vitari, dacă nu mai poţi fără mine. Dar, 
dacă nu te superi, va trebui să stai deasupra. 

- Ha, ha. Ambasadorul gurkian e aici. 

— Cine? 

- Un sol. Din partea Împăratului. 

Glokta simţi junghiul panicii. 

— Unde? 

— Aici, în Citadelă. Stă de vorbă cu consiliul de conducere. 

— Căcat! exclamă Glokta, chinuindu-se să se dea jos din pat, 
ignorând durerea cumplită atunci când îşi propti piciorul distrus pe 
podea. De ce nu m-au chemat? 

Vitari îl privi cu dispreţ. 

— Poate au preferat să discute cu el în absenţa ta. Ce părere ai de 
asta? 

- Cum naiba a ajuns aici? 

— Cu o barcă. A zis că vrea să poarte tratative. Vissbruck zice că era 
de datoria lui să-l primească. 

— De datoria lui! scuipă Glokta chinuindu-se să-şi tragă pantalonii pe 
piciorul amortit. Porc ticălos ce e! De câtă vreme a venit? 

— De suficientă cât să pună la cale ceva necurat cu consiliul, dacă 
asta se doreşte. 

— Căcat! se strâmbă Glokta de durere când îşi puse şi cămaşa. 


Ambasadorul gurkian era, fără îndoială, o prezenţă impozantă. 

Nasul îi era proeminent şi coroiat, inteligenţa îi strălucea în ochi, 
barba lungă şi rară minunat îngrijită. Fir de aur în broderia straielor 
lungi şi albe, parură înaltă care sclipea în soarele puternic. Ţinută 
extraordinar de dreaptă, gâtul lung întins, bărbia ridicată spre cer, 
astfel încât atunci când catadicsea să se uite la ceva, întotdeauna 
privea de sus. Foarte înalt şi slab, făcea ca până şi sala aceea magnifică 
şi vastă să pară scundă şi sărăcăcioasă. L-ai putea foarte uşor confunda 
cu un împărat. 

Glokta era conştient în mod dureros de cât de cocârjat şi 


neîndemânatic trebuie că arăta atunci când şontâcăi, strâmbându-se de 
durere şi asudând abundent, în sala de audienţe. Cioara cea jalnică faţă 
în faţă cu splendidul păun. Dar războaiele nu sunt mereu câştigate de cei 
mai frumoşi. Din fericire pentru mine. 

Nu se aşteptase să găsească atât de puţine persoane la masa cea 
lungă. Doar Vissbruck, Eider şi Korsten dan Vurms se aflau pe locurile 
lor, şi niciunul nu dădu semne de bucurie la vederea lui. Şi nici n-ar 
avea motive de bucurie, ticăloşii. 

— Lordul Guvernator nu ne onorează cu prezenţa? lătră el. 

— Tatăl meu nu se simte bine, murmură Vurms. 

— Păcat că nu i-ai rămas alături să-l îngrijeşti. Şi Kahdia? 

Nu-i răspunse nimeni. 

— N-a avut chef să se întâlnească cu el, nu? arătă insolent cu capul 
spre sol. Cât de norocoşi suntem că voi trei aveţi stomacuri puternice. 
Eu sunt Superiorul Glokta şi, indiferent ce ţi s-a spus, eu sunt şeful aici. 
Îmi cer scuze pentru întârziere, însă nu m-a înştiinţat nimeni de sosirea 
ta. 

Îl fulgeră cu privirea pe Vissbruck, dar generalul nu era interesat să i 
se uite în ochi. Aşa, idiot lăudăros. N-am să uit asta. 

— Numele meu este Shabbed al Islik Burai. 

Ambasadorul vorbea limba comună la perfecţie, cu o voce la fel de 
puternică, autoritară şi arogantă ca înfăţişarea sa. 

- Sunt  emisarul cârmuitorului de drept al întregului Sud, 
atotputernicul Împărat al atotputernicului Gurkhul şi al tuturor 
insulelor Kantice, Uthman-ul-Dosht, cel mai iubit, cel mai temut, cel 
mai norocit dintre toţi oamenii din Cercul Lumii, uns chiar de mâna 
dreaptă a lui Dumnezeu, însuşi Profetul Khalul. 

- Bravo ţie. Aş face o plecăciune, dar mi-am sucit spinarea de 
dimineaţă când m-am dat jos din pat. 

Islik schiță un zâmbet sarcastic. 

— Rană demnă de un adevărat războinic. Am venit ca să vă accept 
capitularea. 

— Nu mai spune? 

Glokta se târî spre cel mai apropiat scaun şi se prăbuşi în el. Al naibii 
să fiu dacă am să mai stau în picioare fie şi o fracțiune de secundă, doar 
pentru mocofanul ăsta cât prăjina. 

- Credeam că, de obicei, asemenea oferte se fac la sfârşitul luptelor. 

-În cazul în care va fi o luptă, aceasta nu va dura mult, răspunse 
ambasadorul traversând încăperea spre fereastră. Văd cinci legiuni, 
aşezate în formaţie de luptă de-a lungul întregii peninsule. Douăzeci de 
mii de suliţaşi, doar o mică parte din ce are să urmeze. Trupele 
Împăratului sunt mai numeroase decât firele de nisip din deşert. A te 
împotrivi lor e la fel de zadarnic ca împotrivirea în faţa oceanului. Toţi 
ştiţi asta. 

Ochii lui, strălucind de mândrie, trecură peste chipurile vinovate ale 


consiliului de conducere şi se opriră asupra lui Glokta cu dispreţ 
pătrunzător. Este privirea unuia care crede că a câştigat deja. Nimeni nu-l 
poate învinovăţi pentru că aşa crede. Poate chiar a câştigat. 

- Numai proştii şi nebunii s-ar putea gândi să ţină piept unei 
asemenea armate. Voi, albii, nu aveţi ce căuta aici. Niciodată n-aţi avut 
ce căuta aici. Împăratul vă oferă şansa de a părăsi Sudul cât încă mai 
sunteţi în viaţă. Deschideţi-ne porţile şi veţi fi cruţaţi. Veţi putea pleca 
cu bărcuţele voastre spre insuliţa voastră. Să nu se spună că Uthman- 
ul-Dosht nu este generos. Dumnezeu luptă alături de noi. Cauza voastră 
este pierdută. 

— O, nu ştiu, ne-a mers destul de bine în ultimul război. Cu siguranţă 
că ne amintim cu toţi de căderea Ulriochului. Ne amintim cum a ars 
oraşul. Mai ales templele, îi răspunse Glokta ridicând din umeri cu 
nepăsare. Probabil că Dumnezeu a avut altă treabă în ziua aia. 

-În ziua aceea, da. Dar au fost şi alte bătălii. Şi sunt convins că-ţi 
aminteşti o anume luptă, la un anume pod, unde un anume tânăr ofiţer 
a picat în mâinile noastre, surâse solul. Dumnezeu este pretutindeni. 

Glokta simţi cum i se zbate o pleoapă. Ştie că n-am cum să uit. Îşi 
aminti cum se mirase când sulița gurkiană îi pătrunsese în trup. Cum 
simţise surpriză, şi dezamăgire, şi o durere feroce. Deci nu sunt 
invulnerabil. Îşi aminti cum i se cabrase calul, aruncându-l din şa. Cum 
durerea i se intensificase, cum mirarea se transformase în teamă. Cum 
se târâse printre picioarele celor care se luptau şi printre cadavrele 
celor pentru care lupta se încheiase, cum se sufocase, cum simţise în 
gură gustul amar al colbului şi gustul sărat al sângelui. Îşi aminti cum 
îl cuprinsese agonia când săbiile îi intraseră în picior. Cum teama se 
transformase în teroare. Îşi aminti cum fusese târât, urlând şi plângând, 
departe de pod. Şi în acea noapte au început să-mi pună întrebările. 

— Am învins, spuse Glokta cu gura ca de iască şi voce spartă. Am 
dovedit că suntem mai puternici. 

— Asta a fost atunci. Lumea se schimbă. Implicarea naţiunii voastre 
în Nordul îngheţat vă pune într-o situaţie deloc avantajoasă. Aţi reuşit 
să încălcaţi prima regulă a războiului. Niciodată să nu te lupţi cu doi 
inamici în acelaşi timp. 

Trebuie să recunosc că raţionamentul lui este fără greşeală. 

- Zidurile cetăţii Dagoska v-au înfrânt şi înainte, spuse Glokta, însă 
vocea nu-i suna convingătoare nici măcar pentru propriile-i urechi. Nu 
sunt chiar cuvintele unui învingător. 

Simţi ochii lui Vissbruck, şi ai lui Vurms, şi ai lui Eider aţintiţi 
asupra lui, dându-i mâncărimi pe şira spinării. Încearcă să-şi dea seama 
cine anume este stăpân pe situaţie şi eu ştiu pe cine aş miza dacă aş fi în 
locul lor. 

- Poate unii dintre voi aveţi mai multă încredere decât alţii în 
trăinicia acestor ziduri. Mă voi întoarce după răspuns la amurg. Oferta 
Împăratului este doar pentru ziua aceasta şi nu va mai fi repetată. Este 


milostiv, dar până şi îndurarea lui are limite. Aveţi timp să vă hotărâți 
până la amurg. 

Şi ieşi din încăpere. 

Glokta aşteptă să audă cum se închide uşa în urma lui înainte de a-şi 
întoarce încet scaunul cu faţa la ceilalţi. 

- Ce naiba a fost asta? răcni el la Vissbruck. 

- Păi... se bâlbâi generalul trăgând de gulerul transpirat al 
uniformei. Era de datoria mea, în calitate de soldat, să primesc un 
reprezentant neînarmat al dușmanului, pentru a-i asculta condiţiile... 

— Fără să mă înştiinţezi? 

— Ştiam că n-o să vrei să-l asculţi! se răţoi Vurms. Dar are dreptate! 
Cu toate eforturile noastre, suntem în inferioritate şi nu ne putem 
aştepta la niciun ajutor câtă vreme mai durează războiul din Englia. 
Suntem ca o împunsătură de ac în talpa unei naţiuni imense şi ostile. 
Poate că ar fi bine pentru noi să negociem cât încă o mai putem face de 
pe poziţii de oarecare forţă. Poţi să fii sigur că, în afară de un masacru, 
nu ni se va mai da o altă şansă după ce va cădea cetatea! 

Şi asta-i drept, însă Arhilectorul nu va fi de acord. Nu m-a trimis aici ca 
să negociez condiţiile capitulării. 

- Magistresă Eider, eşti neobişnuit de tăcută. 

- Nu mă pricep la aspectele militare ale unei asemenea decizii. Însă, 
din câte înţeleg, condiţiile pe care ni le propune sunt extrem de 
generoase. Un lucru este sigur. Dacă refuzăm această ofertă, iar 
gurkienii cuceresc oraşul prin forţă, măcelul va fi cumplit, spuse ea 
ridicându-şi ochii spre Glokta. Atunci nu va mai exista clemenţă. 

Perfect adevărat. Sunt expert în materie de clemenţă gurkiană. 

— Deci toţi trei sunteţi în favoarea capitulării? 

Se priviră unul pe celălalt, dar nu răspunseră. 

— Nu v-a trecut prin cap că odată ce capitulăm, s-ar putea să nu-şi 
mai onoreze micuța înţelegere? 

- Ba da, spuse Vissbruck, însă şi-au respectat înțelegerile şi în trecut, 
şi cu siguranţă că o speranţă... şopti privind la tăblia mesei, este mai 
bună decât niciuna. 

Mi se pare că ai mai multă încredere în duşmanul nostru decât ai în 
mine. Deloc surprinzător. Ba chiar eu aş putea să am încredere mai multă 
decât tine. 

Glokta îşi şterse urdorile de sub ochi. 

- Înţeleg. Atunci cred că sunt nevoit să mă gândesc la această ofertă. 
Ne vom întâlni din nou atunci când se va reîntoarce prietenul nostru 
gurkian. La amurg. 

Îşi balansă trupul înapoi şi se strâmbă de durere când se ridică din 
scaun. 

-O să te gândeşti? îi şuieră Vitari în ureche pe când traversa 
şchiopătând holul. O să te gândeşti, schilodule? 

- Ai auzit bine, se rățoi Glokta. Eu sunt cel care ia deciziile aici. 


— Nu le iau viermii ăia în locul tău? 

— Fiecare cu treaba lui. Eu nu-ţi spun cum să faci rapoartele pe care 
le trimiţi Arhilectorului. Nu te priveşte cum am de gând s-o scot la 
capăt cu viermii ăia. 

— Nu mă priveşte? 

Vitari îl apucă de braţ, iar Glokta se clătină amarnic pe piciorul 
bolnav. Era mai puternică decât lăsa să se vadă. Mult mai puternică. 

- I-am spus lui Sult că te descurci! îi urlă în față. Dacă cedăm oraşul 
fără nici măcar o luptă, ne pierdem amândoi capetele! Iar capul meu 
mă priveşte, schilodule! 

— Nu e momentul să intri în panică, mârâi Glokta. Nu vreau să ajung 
cadavru plutind pe lângă docuri, aşa cum nici tu nu vrei, dar acesta 
este un moment delicat. Lasă-i să-şi închipuie că o să iasă cum vor, 
astfel încât să nu facă niciun gest pripit. Nu până când nu voi fi 
pregătit. Şi înţelege când îţi spun, practiciană, că este pentru prima şi 
ultima dată când îţi explic ce am de gând să fac. Acum ia-ţi laba de pe 
mine. 

Dar nu-i dădu drumul, ci îl strânse şi mai tare, ca într-o menghină. I 
se îngustară ochii, i se formară riduri mici de furie pe faţa pistruiată. 
M-am înşelat oare în privinţa ei? E în stare să-mi ia gâtul? Aproape că-i 
veni să rânjească în fața unui asemenea gând. Dar tocmai atunci 
Severard se hotărî să iasă dintr-un cotlon al holului întunecat. 

- Uitaţi-vă la voi, murmură îndreptându-se spre ei. Întotdeauna m- 
am minunat să văd cum dragostea înfloreşte acolo unde te aştepţi cel 
mai puţin şi între oameni de la care nu te-ai aştepta la aşa ceva 
niciodată. Un trandafir care încolţeşte în pământ neroditor. 

Îşi apăsă palmele pe piept. 

- Îmi merge drept la inimă. 

- L-ai prins? 

— Fireşte. De îndată ce a ieşit din sala de audienţe. 

Mâna lui Vitari se blegi brusc, iar Glokta o împinse la o parte şi 
începu să se târâie spre celule. 

— Ce-ar fi să vii cu noi? îi strigă peste umăr, abţinându-se să-şi frece 
carnea învineţită de pe braţ. Poţi să povesteşti experienţa asta în 
următorul raport pe care i-l vei trimite lui Sult. 


Shabbed al Islik Burai părea mult mai puţin maiestuos atunci când 
stătea jos. Cu atât mai mult într-un scaun zgâriat şi plin de pete într- 
una din celulele strâmte şi sufocante de sub Citadelă. 

— Nu că-i mai bine să conversăm de la aceeaşi înălțime? N-am prea 
putut să mă concentrez când te simțeam deasupra mea. 

Islik rânji batjocoritor şi se uită în altă parte, de parcă ar fi fost sub 
demnitatea lui să stea de vorbă cu Glokta. Ca un bogătan hărțuit de 
cerşetori în plină stradă. Dar îl vom vindeca în curând de iluzia asta. 

— Ştim că există un trădător între zidurile acestea. Mai mult încă, 


există un trădător chiar în consiliul de conducere. Cel mai probabil este 
una dintre cele trei somităţi cărora le-ai prezentat ultimatumul tău 
lipsit de însemnătate. Îmi vei spune cine este. 

Niciun răspuns. 

— Sunt milostiv, exclamă Glokta, fluturând nepăsător din mână aşa 
cum făcuse ambasadorul doar cu câteva minute mai înainte, dar şi 
îndurarea mea are limite. Vorbeşte. 

- Mă aflu aici sub steagul alb al negocierilor, trimis în misiune de 
Împăratul însuşi! Vătămarea unui emisar neînarmat este împotriva 
tuturor regulilor războiului! 

- Negocieri? Reguli de război? 

Glokta chicoti. Severard chicoti. Vitari chicoti. Frost nu. 

— Mai există aşa ceva? Păstrează-ţi aiurelile astea pentru copii ca 
Vissbruck. Nu aşa joacă adulţii acest joc. Cine este trădătorul? 

— Mi-e milă de tine, schilodule! Când va cădea oraşul... 

Păstrează-ţi mila. O să ai nevoie de ea pentru tine însuţi. Pumnul lui 
Frost nu făcu niciun zgomot atunci când se înfundă în stomacul 
ambasadorului. Dar ochii îi ţâşniră din orbite, gura i se căscă larg, 
scoase un fel de tuse uscată, mai aproape de icnet, încercă să tragă aer 
în piept şi tuşi din nou. 

— Straniu, nu? medită Glokta urmărindu-l cum încearcă să-şi 
recapete răsuflarea. Oameni mari şi oameni mici, oameni slabi şi 
oameni graşi, deştepţi şi proşti, toţi au aceeaşi reacţie la un pumn în 
burtă. Acum crezi că eşti cel mai puternic om din lume. În clipa 
următoare, nici măcar nu mai poţi respira. Anumite soiuri de putere nu 
sunt decât nişte feste pe care ţi le joacă mintea. Oamenii tăi m-au 
învăţat asta, în catacombele de sub palatul împăratului tău. Crede-mă 
când îţi spun că acolo nu există reguli ale războiului. Ştii totul despre 
anume lupte, şi despre anume poduri, şi despre anumiţi tineri ofițeri, 
aşa că ştii la fel de bine că şi eu am fost în locul în care te afli tu acum. 
Există o singură diferenţă, totuşi. Eu eram neputincios, pe când tu poţi 
opri toate neplăcerile astea oricând vrei. Nu trebuie să faci nimic 
altceva decât să-mi dai numele trădătorului, şi te vom cruța. 

Acum Islik îşi recăpătase respiraţia. Dar mare parte din aroganță i-a 
dispărut, şi cred că i-a dispărut pentru totdeauna. 

— Nu ştiu nimic de niciun trădător! 

- Aşa să fie? Împăratul, stăpânul tău, te trimite să negociezi fără să- 
ți dea toate detaliile? Nu prea cred. Dar dacă aşa stau lucrurile, 
înseamnă că nu-mi eşti de niciun folos, nu crezi? 

Islik icni: 

— Nu ştiu nimic despre niciun trădător. 

- Vom vedea. 

Pumnul mare şi alb al lui Frost îl pocni în faţă. L-ar fi doborât dacă 
albinosul nu l-ar fi echilibrat cu o altă lovitură care-i zdrobi nasul şi-l 
dădu pe spate, cu scaun cu tot. Frost şi Severard îl târâră din locul 


unde căzuse, puseră scaunul la locul lui şi îl aşezară, aşa cum ai azvârli 
un sac cu cartofi care gâfâie şi geme. Cu mâinile încrucişate pe piept, 
Vitari admira spectacolul. 

— Extrem de dureros, spuse Glokta, însă poţi ignora durerea atunci 
când ştii că nu va dura mult. Dacă nu poate dura, să zicem, până după 
amurg. Ca să frângi un om din toate punctele de vedere şi repede, 
trebuie să-l ameninţi că îi vei lua ceva ce-i aparţine. Să-i faci rău în aşa 
fel încât să nu se mai vindece niciodată. Crede-mă când îţi spun că eu 
ştiu asta. 

— Gâhhh! chirăi ambasadorul zvârcolindu-se în scaun. 

Severard şterse lama cuţitului de straiele albe ale victimei, apoi 
azvârli urechea pe masă. Şi rămase acolo pe lemnul neşlefuit: o bucată 
circulară de carne, oropsită şi plină de sânge. Glokta o privi cu ochi 
mari. Într-o celulă fără aer, de-a lungul multor luni, slugile Împăratului m- 
au transformat în parodia asta de om, scârboasă şi deformată. Normal, 
şansa de a mă purta la fel cu unul dintre ei, şansa de a le plăti cu aceeaşi 
monedă, dinte pentru dinte, ar fi trebuit să-mi aducă un licăr vag de 
plăcere. Şi totuşi nu simţea absolut nimic. Nimic, în afară de propria-mi 
suferinţă. Se cutremură când îşi întinse piciorul şi simţi cum îi trosneşte 
genunchiul. Expiră printre gingiile goale. Şi atunci, de ce fac toate astea? 

Glokta oftă. 

- După asta, ne vom ocupa de degetele de la picioare. Apoi de cele 
de la mână, de ochi, de mână, de nas, şi tot aşa, pricepi? Va trece cel 
puţin o oră până îşi vor da seama că nu te-ai întors, iar noi lucrăm 
repede, arătă Glokta cu capul spre urechea retezată. Până atunci vom 
avea o grămadă înaltă de aproape jumătate de metru din carnea ta. 
Dacă este nevoie, am să te cioplesc până când n-o să mai rămână din 
tine decât un sac cu măruntaie şi o limbă, dar voi afla cine este 
trădătorul, crede-mă. Ce zici? Ţi-ai adus aminte de ceva? 

Ambasadorul se holbă la el, respirând sacadat, cu sânge aproape 
negru prelingându-i-se pe bărbie din nasul imperial, sânge aproape 
negru picurându-i din tâmplă. Mut din cauza şocului, sau îşi plănuieşte 
următoarea mişcare? Nu prea mai contează. 

- Mă plictisesc. Treci la mâini, Frost. 

Albinosul îl apucă de o încheietură. 

— Stai! urlă ambasadorul. Dumnezeu să mă ajute, stai! Vurms. 
Korsten dan Vurms, fiul guvernatorului! 

Vurms. Aproape prea evident. Însă cele mai evidente răspunsuri sunt, de 
obicei, cele corecte. Lepra aia mică şi-ar vinde şi tatăl dacă ar crede că 
găseşte cumpărător... 

— Şi femeia, Eider! 

Glokta se încruntă. 

— Eider? Eşti sigur? 

— Ea a avut ideea! Fa a pus la cale totul! 

Glokta îşi supse îndelung gingiile. Erau acre. 


Crâncenă dezamăgire, sau crâncenă recunoaştere a faptului că am ştiut 
asta tot timpul? E singura cu suficientă inteligenţă, şi suficientă îndrăzneală, 
şi suficiente resurse pentru trădare. Noroc că am destulă minte-n cap ca să 
nu mă fi aşteptat la finaluri fericite. 

— Eider şi Vurms, şopti Glokta. Vurms şi Eider. Prima noastră enigmă 
sordidă se apropie de sfârşit. 

Îşi ridică privirea la Frost. 

— Ştii ce ai de făcut. 


Slabe şanse 


Colina se înălța din iarbă, con rotund şi neted parcă făcut de mâna 
omului. Ciudată această movilă în mijlocul câmpiei uniforme. Lui Ferro 
nu îi inspira încredere. 

În vârf, erau înşirate într-un fel de cerc pietre erodate de vreme. 
Altele erau răspândite pe pante, unele în picioare, altele culcate pe o 
parte, cea mai mică ajungând până la genunchi, cea mai mare, de două 
ori mai înaltă decât un om. Pietre întunecate şi netede, sfidând vântul. 
Bătrâne, reci, mânioase. Ferro le privi încruntată. 

Şi parcă şi ele se încruntau la ea. 

— Ce-i locul ăsta? întrebă Nouădegete. 

Quai ridică din umeri. 

-E vechi, asta e, nemaipomenit de vechi. Mai vechi decât Imperiul 
însuşi. Poate ridicat dinainte de timpul lui Euz, atunci când diavolii 
cutreierau pământul, răspunse rânjind ucenicul. Poate că a fost 
construit chiar de diavoli. Cine poate şti? Un templu închinat unor zei 
de mult uitaţi? Un mormânt? 

— Mormântul nostru, şopti Ferro. 

— Ce spui? 

-— E un loc foarte bun de popas, rosti cu voce tare. Putem vedea toată 
câmpia de aici. 

Nouădegete se încruntă analizând opţiunile. 

— Bine. Ne oprim. 


Ferro se căţărase pe una dintre pietre şi, cu mâinile în şolduri, 
cerceta întinderea câmpiei. Vântul învolbura iarba, creând valuri în ea, 
ca valurile mării. Învolbura norii, spintecându-i, trăgându-i peste cer. 
Biciuia obrajii lui Ferro, îi intra în ochii mijiţi, dar ea nu-l lua în seamă. 

Doar vânt blestemat, nimic deosebit. 

Nouădegete era lângă ea, uitându-se şi el în jur sub soarele rece. 

— Vezi ceva? 

— Suntem urmăriţi. 

Urmăritorii se aflau foarte departe, însă ea îi putea vedea. Puncte 
minuscule la mare depărtare. Călăreţi minusculi înaintând pe un ocean 
de iarbă. 

Nouădegete tresări. 

— Eşti sigură? 

— Da. Te surprinde? 

- Nu. 

Renunţă să mai încerce să mai desluşească ceva şi se frecă la ochi. 

— Veştile proaste nu mă surprind niciodată. Mă dezamăgesc, doar. 


— Sunt treisprezece. 

- Poţi să-i şi numeri? Eu nici măcar nu-i văd. După noi vin? 

Femeia îşi ridică braţele. 

- Mai vezi pe altcineva aici? Poate că jigodia aia rânjită de Finnius 
şi-a mai găsit nişte prieteni. 

- Rahat. 

Se uită la căruţa trasă la poalele dealului. 

— N-avem cum să le-o luăm înainte. 

— Nu, îşi crâmpoţi ea buzele. Ai putea să întrebi spiritele ce părere 
au. 

— Şi ce să ne spună? Că suntem în rahat până în gât? 

O clipă de tăcere. 

— Mai bine să aşteptăm şi să ne luptăm cu ei aici. Să ducem şi căruța 
în vârf. Măcar avem un deal şi nişte stânci după care să ne ascundem. 

- La asta mă gândeam şi eu. Câştigăm ceva timp ca să ne pregătim 
terenul. 

- În ordine. Să ne apucăm de treabă. 


Gura hârleţului muşcă din ţărână scoțând un zgomot scrijelit de 
metal pe pământ. Zgomot mult prea bine cunoscut. De atunci când 
săpa şanţuri şi de atunci când săpa morminte. Şi care era diferenţa? 

Ferro săpase morminte pentru toate soiurile de oameni. Tovarăşi, 
sau cei aproape tovarăşi. Prieteni, sau cei aproape prieteni. Unul sau 
doi iubiţi, dacă le puteai spune aşa. Bandiţi, ucigaşi, sclavi. Oricine îi 
ura pe gurkieni. Oricine îşi căuta ascunzătoare în Ținuturile Haine, 
indiferent de motiv. 

Hârleţul. În sus. În jos. 

Dacă încă mai eşti în viaţă atunci când se încheie lupta, te apuci de 
săpat. Strângi cadavrele în linie. Sapi mormintele în rând. Sapi pentru 
camarazii tăi căzuţi. Sapi cât de adânc eşti în stare, îi arunci înăuntru, 
îi acoperi, ei putrezesc şi sunt daţi uitării, iar tu mergi mai departe de 
una singură. Aşa au stat lucrurile întotdeauna. 

Însă aici, pe această colină ciudată, în mijlocul acestui tărâm ciudat, 
încă mai era timp. Camarazii ei încă mai aveau o şansă la viaţă. 
Aceasta era deosebirea şi, cu tot disprețul ei, cu toată supărarea ei, cu 
toată furia ei, se agăța strâns de ea aşa cum îşi apuca sabia. Cu 
disperare. 

Straniu cum niciodată nu încetase să spere. 

— Ai făcut treabă bună, îi spuse Nouădegete de pe marginea gropii. 

— Am mult exerciţiu. 

Înfipse hârleţul în pământul de pe margine, se sprijini în mâini şi se 
săltă afară din groapă. Apoi se aşeză pe buza acesteia, cu picioarele 
atârnând în gol. Transpiraţia îi lipise cămaşa de corp şi îi şiroia pe faţă. 
Îşi şterse fruntea cu mâna murdară. El îi oferi burduful cu apă, iar ea îl 
luă şi scoase dopul cu dinţii. 


— Cât timp avem? 

Luă o gură de apă, se clăti, apoi o scuipă. 

- Depinde de cât de repede înaintează. 

O altă gură. Pe aceasta o înghiţi. 

- Acum merg repede. Dacă vor continua în ritmul ăsta, ar putea 
ajunge aici la noapte, sau poate mâine în zori. 

Îi înapoie burduful cu apă. 

— Mâine în zori, murmură Nouădegete punând încet dopul la loc. 
Treisprezece ai spus, nu? 

— Treisprezece. 

- Iar noi suntem patru. 

- Cinci, dacă apare şi Navigatorul să dea o mână de ajutor. 

Nouădegete îşi scărpină falca. 

- Nu prea cred. 

— Ucenicul e bun de ceva? 

Nouădegete se strâmbă. 

- Nu prea. 

- Dar Luthar? 

— M-ar mira să fi dat măcar un pumn într-o încăierare, darămite să fi 
scos sabia vreodată în viaţa lui. 

Ferro îl aprobă dând din cap. 

— Atunci suntem doi la treisprezece. 

- Slabe şanse să-i învingem. 

- Foarte slabe. 

Logen trase adânc aer în piept şi privi în groapă. 

- Dacă ai de gând să fugi, să ştii că nu te condamn. 

- Hm, pufni ea. 

Ciudat, nu se mai gândise deloc la asta. 

— Rămân. Să văd ce se întâmplă. 

Vântul foşni prin iarbă şi oftă printre stânci. Ferro bănuia că în 
asemenea momente se spun anumite lucruri, însă nu avea habar ce 
anume. În fond, niciodată nu se pricepuse la vorbe. 

— Un singur lucru. Dacă mor, să mă îngropi, spuse şi îi întinse mâna. 
De acord? 

Bărbatul ridică o sprânceană. 

— De acord. 

Ferro îşi dădu seama că trecuse prea multă vreme de când nu mai 
atinsese o altă ființă fără intenţia de a-i face rău. Era o senzaţie tare 
stranie, mâna lui prinsă într-a ei, degetele lui strânse în jurul degetelor 
ei, palma lui lipită de a ei. Caldă. Un semn din cap pentru consfinţirea 
înţelegerii. Ferro răspunse dând şi ea din cap. Apoi strângerea de mână 
încetă. 

— Şi dacă murim amândoi? spuse el. 

Ridică din umeri. 

— Atunci o să ne curețe ciorile carnea de pe oase. În fond, care-i 


diferenţa? 
- Nu prea este, murmură el coborând dealul. Nu prea este. 


Drumul spre victorie 


West stătea lângă un pâlc de copaci piperniciţi, în vântul tăios, pe o 
ridicătură de deasupra râului Cumnur, şi privea cum înaintează 
coloana cea lungă de soldaţi. Mai exact, privea cum nu înaintează. 

Aflate în faţa armatei Prințului Ladisla, corpurile ordonate ale Oastei 
Regelui se mişcau destul de cadenţat. Puteai deosebi aceşti ostaşi după 
armurile care sclipeau în razele răzlețe ale soarelui bolnăvicios care 
reuşeau să străpungă norii zdrenţuiţi, după uniformele colorate ale 
ofiţerilor, după stindardele cu auriu şi roşu care fluturau în fruntea 
fiecărei companii. Aproape că traversaseră deja râul în formaţie, 
contrastând puternic cu talmeş-balmeşul de pe celălalt mal. 

Recruţii porniseră cu multă înflăcărare la drum, evident bucuroşi să 
scape de tabăra mizeră, însă nu trecuse nici măcar o oră când, ici şi 
colo, câte unul, mai bătrân decât ceilalţi, sau mai prost încălţat, 
începuse să rămână în urmă, iar coloana să se destrame. Oamenii 
alunecau şi se poticneau pe noroiul pe jumătate îngheţat, înjurând şi 
ciocnindu-se de cei de alături, împiedicându-se de cei din faţă. 
Batalioanele se  contorsionaseră, se frânseră, grupuri ordonate 
transformate în aglomerări amorfe, contopite cu unităţile din faţă şi din 
urmă, până când toată coloana ajunsese să se mişte în valuri uriaşe, cu 
un grup zorindu-se înainte, în vreme ce altul rămânea nemişcat, 
aidoma segmentelor unei râme enorme şi murdare. 

Deja până la râu dispăruse orice urmă de ordine. Companiile 
dezlânate se înghesuiau în spaţiul strâmt, soldaţii se înghionteau şi 
gemeau, obosiţi şi nervoşi. Cei care aşteptau în spate se împingeau mai 
mult, şi mai mult, nerăbdători să ajungă pe malul celălalt ca să îşi 
poată trage sufletul, încetinind şi mai mult traversarea cu greutatea 
trupurilor lor. Apoi o căruţă, care n-avea ce căuta acolo, îşi pierduse o 
roată la jumătatea podului, iar şuvoiul gros de oameni se transformă 
într-o şuviţă subţire. Nimeni nu dădea semne că ar şti cum s-o mişte de 
acolo, sau cum s-o repare, iar soldaţii se mulţumiră doar să se caţere 
peste ea, sau să se strecoare pe lângă ea, întârziind miile de camarazi 
din spate. 

Mii de soldaţi înghesuindu-se în mâl pe acest mal al apei repezi. 
Mişcându-se greu şi bombănind, umăr la umăr, cu suliţele împungând 
aerul în cele mai ciudate poziţii, în strigătele ofițerilor, şi într-un 
morman din ce în ce mai mare de mizerii şi piese de echipament 
aruncate. În spatele lor, şarpele uriaş de oameni care abia se târau îşi 
continua înaintarea spasmodică, ducând alţi şi alţi soldaţi în 
dezordinea de la pod. Nu exista nici cel mai mic semn că s-ar fi gândit 
cineva să îi oprească, necum că ar fi reuşit. 


Şi toate astea se petreceau în coloană de marş, fără vreo presiune 
din partea inamicului, şi având la dispoziţie o cale de deplasare destul 
de acceptabilă. Lui West îi era groază să-şi închipuie cum ar fi să-i 
ordoneze în formaţie de luptă printre copaci şi pe un teren neregulat. 
Închise strâns ochii, şi-i frecă cu vârfurile degetelor, iar când îi 
deschise, scena pe jumătate terifiantă, pe jumătate hilară era tot în faţa 
lui. Nici nu ştia dacă să râdă sau să plângă. 

Auzi zgomotul de copite ale unui cal care se apropia de el. În şa 
stătea, solid şi falnic, locotenentul Jalenhorm. Poate cam lipsit de 
imaginaţie, dar călăreț de excepţie şi om de toată nădejdea. Cea mai 
bună alegere pentru misiunea la care se gândea West. 

— Locotenent Jalenhorm, la ordin, domnule, raportă uriaşul şi se 
răsuci în şa ca să se uite spre râu. Se pare că au ceva probleme la pod. 

— Nu-i aşa? Şi mă tem că ăsta-i doar începutul. 

Jalenhorm zâmbi cu gura până la urechi. 

- Înţeleg că avem avantajul superiorității numerice şi al atacului 
prin surprindere... 

- Poate al superiorității numerice. Cât despre atacul prin 
surprindere... oftă West arătându-i oamenii care se învârteau pe pod în 
urletele disperate ale ofiţerilor. Gloata asta? Un orb ne-ar auzi venind 
de la distanţă de cincisprezece kilometri. Probabil că un orb şi un surd 
ne-ar simţi mirosul încă dinainte de a ne aşeza în formaţie de luptă. 
Vom pierde toată ziua cu traversarea podului, iar acesta nici măcar nu 
este cel mai mare din necazurile noastre. Mă tem că în ceea ce priveşte 
lanţul de comandă prăpastia dintre noi şi duşman nu are cum să fie 
mai mare. Prinţul trăieşte într-un vis, iar oamenii lui nu fac nimic 
altceva decât să încerce să-l ţină acolo, cu orice preţ. 

— Dar sigur că... 

- Iar preţul ar putea fi vieţile noastre. 

Jalenhorm se încruntă. 

- Haide, West, nu vreau să intru în luptă cu gânduri din astea... 

— Tu n-ai să intri în luptă. 

— Nu? 

- Îţi vei alege şase oameni destoinici din companie şi vei lua şi cai 
de schimb. Te vei duce cât de repede este omeneşte posibil până la 
Ostenhorm, apoi spre nord, către tabăra Lordului Mareşal Burr. 

West scoase o scrisoare din haină. 

-Îi vei da asta. ÎI vei informa că Bethod se află în spatele lui cu cei 
mai buni soldaţi din armata sa şi că, în mod absolut nesăbuit, Prinţul 
Ladisla s-a hotărât să treacă râul Cumnur şi să se confrunte cu nordicii, 
contrar ordinelor sale explicite, continuă West scrâşnind din dinţi. 
Bethod o să ne observe de la kilometri distanță. Am renunţat la 
avantajul terenului numai ca prinţul Ladisla să facă paradă de curajul 
său. Se pare că în război curajul este cea mai bună politică. 

— West, nu se poate să fie atât de rău? 


- Când ajungi la Mareşalul Burr, spune-i că armata Prințului Ladisla 
a fost deja învinsă, foarte probabil chiar nimicită, şi că drumul spre 
Ostenhorm a rămas liber. Va şti ce are de făcut. 

Jalenhorm se holbă la scrisoare, întinse mâna după ea, apoi se opri. 

— Colonele, aş vrea să trimiţi pe altcineva. Eu ar trebui să iau parte 
la luptă... 

— Participarea ta la luptă nu are cum să schimbe ceva, locotenente, 
însă transmiterea acestui mesaj poate fi un lucru bun. Crede-mă că nu 
încerc să te cruţ. Aceasta este o misiune extrem de importantă şi numai 
în tine am încredere că o vei duce la capăt. Înţelegi ordinul? 

Uriaşul înghiţi în sec, apoi luă scrisoarea, îşi descheie un nasture de 
la uniformă şi o puse cu grijă în haină. 

- Desigur, domnule. Sunt onorat. 

Vru să-şi întoarcă armăsarul. 

- Încă ceva, respiră adânc West. Dacă se va întâmpla să... să fiu ucis. 
Când se va termina totul, vrei să-i transmiţi un mesaj surorii mele? 

- Haide, nu trebuie să... 

— Sper să supraviețuiesc, sincer îţi spun, dar vorbim despre un război 
aici. Nu poate supravieţui toată lumea. Dacă nu mă întorc, spune-i lui 
Ardee... şovăi el gândindu-se o clipă. Spune-i doar că-mi pare rău. 
Atâta tot. 

— Sigur că da. Dar sper să-i spui tu însuţi. 

— Şi eu sper. Succes. 

West îi întinse mâna. 

Jalenhorm se aplecă din şa şi i-o strânse. 

— Şi ţie. 

Dădu pinteni calului şi coborî colina, îndepărtându-se de râu. West îl 
urmări cu privirea câteva clipe, apoi trase adânc aer în piept şi porni în 
cealaltă direcţie, către pod. 

Cineva trebuia să pună în mişcare coloana aia afurisită. 


Rele necesare 


Soarele era acum o jumătate de roată aurie în spatele zidurilor 
cetăţii, aruncând săgeți portocalii în coridorul pe care şontâcăia Glokta, 
urmat îndeaproape de practicianul Frost. Vedea prin ferestrele pe lângă 
care trecea cu mult chin şi mult efort umbrele lungi aruncate pe stâncă 
de clădirile oraşului. Aproape că vedea, cu fiecare fereastră, cum 
umbrele parcă erau mai lungi şi mai neclare, că razele soarelui erau 
mai puţin strălucitoare şi mai reci. Curând nu va mai fi nicio lumină. 
Curând va fi noapte. 

Se opri o clipă în faţa uşilor spre sala de audienţe, cât să-şi recapete 
răsuflarea, să permită durerii din picior să se mai domolească. Îşi linse 
gingiile goale. 

— Acum dă-mi sacul. 

Frost i-l înmână şi îşi puse mâna albă pe uşă. 

— Ga-a? E-ti p-egă-it? bolborosi el. 

Mai pregătit ca în momentul ăsta n-o să fiu niciodată. 

— Haide să terminăm cu povestea asta. 

Generalul Vissbruck, ţeapăn în uniforma mult prea scrobită, cu 
fălcile răsfrânte peste gulerul înalt, îşi frământa nervos mâinile. 
Korsten dan Vurms făcea tot posibilul să pară cât mai nepăsător, însă 
mişcările iuți ale limbii când şi-o trecea peste buze îi trădau tulburarea. 
Magistresa Eider stătea dreaptă în scaun, cu mâinile strânse pe masă în 
faţa ei, cu chipul grav. Serioasă şi pusă pe treabă. Colierul din rubine 
mari sclipea în ultimii tăciuni ai soarelui care apunea. N-a durat prea 
mult până şi-a făcut rost de alte bijuterii. 

La această întrunire mai participa o persoană care nu dădea absolut 
niciun semn de nervozitate. Nicomo Cosca se tolănise pe un scaun 
lângă perete, în spatele stăpânei sale, cu braţele încrucişate peste 
pieptarul cel negru. Glokta observă că la un şold avea o sabie, iar la 
celălalt un pumnal. 

— Ce caută aici? 

— Această problemă îi afectează pe toţi din oraş, spuse Eider calmă. 
Este o hotărâre mult prea importantă ca s-o poţi lua singur. 

— Adică el o să aibă grijă să-ţi dau cuvântul, nu? 

Cosca ridică din umeri şi începu să-şi examineze unghiile jegoase. 

-Şi cum rămâne cu ordonanța semnată de toţi cei doisprezece 
membri ai Consiliului Închis? 

- Hârtia aia n-o să ne salveze de răzbunarea Împăratului dacă 
gurkienii cuceresc cetatea. 

- Înţeleg. Aşa că ai de gând să mă sfidezi, să-l sfidezi pe Arhilector, 
să-l sfidezi pe rege? 


— Am de gând să ascult tot ce are de spus emisarul gurkian, iar apoi 
să analizez faptele. 

— Foarte bine, spuse Glokta, îndreptându-se spre masă şi răsturnând 
conţinutul sacului pe ea. Ascultă-l. 

Capul lui Islik căzu pe masă cu un pocnet sec. Complet lipsit de 
expresie, cu ochii deschişi care se holbau în gol în direcţii diferite, cu 
limba scoasă. Se rostogoli greoi pe splendida tăblie a mesei, lăsând pe 
lemnul lăcuit o dâră groasă de sânge, şi se opri, cu faţa în sus, chiar 
înaintea generalului Vissbruck. 

Niţeluş cam teatral, însă de mare efect. Trebuie să mi se recunoască 
meritul acesta. Acum nu se mai poate îndoi nimeni de nivelul meu de 
angajament. Vissbruck rămase cu ochii holbaţi la capul însângerat, iar 
gura i se căsca tot mai mult. Se ridică brusc şi se dădu înapoi 
împleticindu-se, iar scaunul trăncăni pe pardoseală. Arătă spre Glokta 
cu un deget care-i tremura amarnic. 

- Eşti nebun! Nebun! N-o să mai existe îndurare pentru nimeni! 
Pentru niciun bărbat, nicio femeie, niciun copil din Dagoska! Nu mai 
avem absolut nicio speranţă dacă oraşul cade! 

Glokta zâmbi fără dinţi. 

— Atunci eu propun ca toţi să vă luaţi angajamentul la modul cel mai 
serios că nu veţi lăsa oraşul să cadă. 

Se uită la Korsten dan Vurms şi continuă. 

- Dacă nu cumva e prea târziu pentru asta? Dacă nu cumva aţi 
vândut deja cetatea gurkienilor şi nu mai puteţi da înapoi! 

Ochii lui Vurms zvâcniră spre uşă, spre Cosca, spre îngrozitul 
general Vissbruck, spre Frost, postat ameninţător lângă uşă, şi, în cele 
din urmă, spre Magistresa Eider, care nu-şi pierduse nimic din calmul 
de la început. Şi iată cum iese la iveală micuța noastră conspirație. 

— Ştie! zbieră Vurms, împingându-şi scaunul înapoi şi împleticindu- 
se spre fereastră. 

- Evident că ştie. 

— Atunci fă ceva, la naiba! 

- Deja am făcut, îi răspunse Fider. Până la ora aceasta oamenii lui 
Cosca au cucerit deja zidurile, au întins poduri peste canal şi au deschis 
porţile în faţa gurkienilor. Şi docurile, şi Marele Templu, şi chiar 
Citadela însăşi se află acum în mâinile lor. 

Se auzi un zgomot slab din spatele uşilor. 

— Şi cred că îi aud acum la uşă. Îmi pare rău, Superiorule Glokta, îmi 
pare extrem de rău. Ai făcut absolut tot ce ţi-a cerut Eminenţa Sa, ba 
chiar mai mult, însă gurkienii au năvălit deja în cetate. Îţi dai seama că 
nu mai are niciun sens să te împotriveşti. 

Glokta îşi ridică ochii spre Cosca. 

— Pot să-i răspund? 

Styrianul schiţă un zâmbet strâmb şi o plecăciune stângace. 

— Eşti foarte amabil. Regret că trebuie să vă dezamăgesc, dar porţile 


cetăţii sunt în mâinile Hadişului Kahdia şi ale câtorva dintre cei mai 
devotați preoţi ai lui. Mi-a spus că le va deschide în faţa gurkienilor 
doar atunci când -— ce cuvinte a folosit, oare? —, doar atunci când 
„Dumnezeu însuşi îi va porunci”. Aveţi în plan vreo vizită a divinității? 

Chipul lui Eider spunea foarte clar că nu. 

-Iar în ceea ce priveşte Citadela, aceasta a fost confiscată de 
Inchiziţie pentru a asigura siguranţa supuşilor loiali ai Maiestăţii Sale, 
desigur. Pe practicienii mei îi auziţi la uşă. Cât despre mercenarii 
maestrului Cosca... 

- La locurile lor, pe ziduri, Superiorule, aşa cum ai ordonat! 

Styrianul îşi pocni călcâiele şi execută un salut fără cusur. 

- Sunt pregătiţi să respingă orice atac din partea gurkienilor, 
continuă el şi îi aruncă un rânjet larg lui Eider. Îmi cer scuze că trebuie 
să plec din slujba ta într-un moment atât de critic, Magistresă, dar 
trebuie să înţelegi că am primit o ofertă mai bună. 

Se aşternu o tăcere stupefiată. Vissbruck nu ar fi arătat mai şocat 
nici dacă ar fi fost lovit de fulger. Vurms se holba în jur, cu ochi 
rătăciţi. Se dădu un pas mic în spate, iar Frost făcu un pas mare spre el. 
Toată culoarea se scursese din obrajii Magistresei Eider. Şi iată cum se 
încheie vânătoarea, iar vulpile sunt toate încolţite. 

— N-ar trebui să pari atât de surprinsă, spuse Glokta aşezându-se 
confortabil în scaun. Lipsa de loialitate a lui Nicomo Cosca este 
legendară în tot Cercul Lumii. Nu există loc sub soare unde să nu-şi fi 
trădat stăpânul. 

Styrianul zâmbi şi mai făcu o plecăciune. 

- Bogăția ta, şopti Eider, mă surprinde, nu lipsa lui de loialitate. De 
unde ai făcut rost de toţi banii ăştia? 

Glokta rânji. 

— Viaţa e plină de surprize. 

— Căţea afurisită şi proastă! urlă Vurms. 

Îşi trăsese doar pe jumătate sabia din teacă atunci când pumnul alb 
al lui Frost îi strivi falca, azvârlindu-l de perete, unde se prăbuşi fără 
simţire. Aproape în aceeaşi clipă uşile se sparseră şi Vitari năvăli în 
încăpere, urmată de alţi şase practicieni. 

- E totul în regulă? întrebă ea. 

— De fapt, tocmai am terminat. Fii bun, Frost, şi scoate gunoiul de- 
aici. 

Degetele albinosului se încleştară în jurul gleznei lui Vurms şi 
practicianul îl scoase din sala de audienţe, târându-l pe jos ca pe un sac 
cu cartofi. Eider urmări chipul inert cum aluneca pe pardoseală, apoi 
îşi ridică ochii la Glokta. 

— Şi acum? 

— Acum, celulele. 

— Şi după aceea? 

- Vom vedea. 


Pocni din degete spre practicieni, apoi arătă spre uşă. Doi dintre 
aceştia tropăiră până la masă, o apucară pe Regina neguţătorilor de 
coate, o legară fedeleş şi o scoaseră din încăpere. 

— Aşa, deci, spuse Glokta uitându-se la Vissbruck. Mai vrea cineva să 
accepte oferta de capitulare pe care ne-a făcut-o ambasadorul? 

Generalul, care nu scosese nicio şoaptă tot timpul acesta, închise 
gura, inspiră adânc şi luă poziţia de drepţi. 

— Sunt un simplu soldat. Bineînţeles că voi îndeplini orice ordin al 
Maiestăţii Sale, sau al reprezentantului ales al Maiestăţii Sale. Dacă 
ordinul spune să apăr Dagoska până la ultimul om, atunci îmi voi vărsa 
tot sângele din trup ca să o apăr. Te asigur că nu am ştiut absolut nimic 
despre complotul ăsta. Poate că am acţionat pripit, dar am fost 
întotdeauna cinstit în ceea ce am crezut eu că fac pentru binele... 

Glokta făcu un semn nerăbdător din mână. 

— Sunt convins. Plictisit, ce-i drept, dar convins. Am pierdut deja 
jumătate din consiliul de conducere astăzi. Dacă aş pierde mai mult, aş da 
dovadă de lăcomie. Fără îndoială că gurkienii vor ataca în zori. Trebuie 
să te îngrijeşti de apărarea noastră, generale. 

Vissbruck închise ochii, înghiţi în sec, îşi şterse transpiraţia de pe 
frunte. 

- Nu vei regreta că ai încredere în mine, Superiorule. 

— Sper că aşa va fi. Du-te. 

Generalul ieşi grăbit din sală, ca şi cum s-a fi temut ca nu cumva 
Glokta să se răzgândească, iar restul practicienilor îl urmară. Vitari se 
aplecă, ridică scaunul dărâmat pe care stătuse Vurms şi îl împinse 
uşurel sub masă. 

— Iscusită treabă, dădu ea încet din cap ca pentru sine. Foarte 
iscusită. Mă bucur să spun că am avut dreptate în privinţa ta tot 
timpul. 

Glokta fornăi sarcastic. 

— Aprobarea ta contează pentru mine mult mai puţin decât îţi poţi 
imagina. 

Ochii femeii îi surâseră pe deasupra măștii. 

— Nu am spus că te aprob. Am spus doar că ai făcut o treabă iscusită, 
îi explică şi se întoarse ieşind fără zgomot în coridor. 

Nu mai rămăseseră decât el şi Cosca. Mercenarul se sprijinise de 
perete, cu mâinile încrucişate nepăsător pe piept, privindu-l cu un 
zâmbet slab. Nu făcuse niciun gest în tot timpul acela. 

— Cred că te-ai descurca de minune în Styria. Eşti foarte lipsit de... 
scrupule? Aşa se zice? Oricum, ridică el cu emfază din umeri, de abia 
aştept să te slujesc. 

Până când îţi va oferi altcineva mai mult decât mine, nu, Cosca? 

Mercenarul arătă capul retezat de pe masă. 

— Ce vrei să fac cu ăsta? 

- Înfige-l într-o ţeapă şi pune-l pe parapet, la vedere. Să-l observe 


gurkienii şi să înţeleagă cât de hotărâți suntem să nu cedăm. 

Cosca plescăi din limbă. 

— Capete în tepe, ai? se amuză el apucând capul de barba lungă şi 
trăgându-l de pe masă. Nu se demodează niciodată. 

Uşile se închiseră în urma lui, iar Glokta rămase singur în sala de 
audienţe. Îşi masă gâtul încordat, îşi întinse piciorul înţepenit sub masa 
plină de sânge. Una peste alta, o zi reuşită. Însă ziua se termină acum. 
Dincolo de ferestrele înalte, soarele apusese peste Dagoska. 

Se lăsase noaptea. 


Printre stânci 


Primele raze ale zorilor se furişau peste câmpie. Licărul luminii pe 
sub norii semeţi şi peste muchiile stâncilor străvechi, o flacără tulbure 
pe orizontul din est. Privelişte arareori văzută de om, acea primă 
sclipire cenuşie a zilei. Oricum, privelişte complet străină lui Jezal. La 
ora aceasta, acasă, ar fi fost bine mersi, dormind buştean în patul cald. 
Niciunul dintre ei nu dormise pe timpul nopţii. Toţi trecură în tăcere 
orele lungi şi reci, aşezaţi în bătaia vântului, chinuindu-se să străpungă 
întunericul cu privirea şi să desluşească eventuale siluete pe întinderea 
câmpiei, şi aşteptând. Aşteptând zorii. 

Nouădegete se încruntă la soarele care răsărea. 

- E timpul. Vor veni curând. 

— Aşa, murmură Jezal îngheţat de frică. 

— Ascultă la mine, acum. Rămâi aici şi păzeşte căruţa. Sunt mulţi cei 
care ne vor ataca, şi foarte probabil unii vor veni pe la spate. De aceea 
tu rămâi aici. Înţelegi? 

Jezal înghiţi cu greu. Gâtul i se uscase din cauza încordării. Nu se 
putea gândi decât la cât de nedrept era totul. Cât de nedrept era să 
moară atât de tânăr. 

-În regulă. Eu şi cu ea ne ducem în faţa dealului, printre stânci. 
Cred că majoritatea pe acolo vor veni. Dacă dai de bucluc, strigă după 
noi, dar dacă nu venim... descurcă-te cum poţi. Poate că avem treabă. 
Poate că am murit. 

— Mi-e frică, şopti Jezal. 

Nu intenţionase să rostească aceste cuvinte, dar acum părea să nu 
mai conteze. 

Dar Nouădegete dădu înţelegător din cap. 

— Şi mie mi-e. Tuturor ne e frică. 

Cu un zâmbet feroce pe buze, Ferro îşi fixă pe piept curelele tolbei 
cu săgeți, îşi strânse mai bine teaca la centură, scoase apărătoarea 
arcului şi îşi flexă degetele, ciupindu-i coarda. Totul cu mişcări 
îndemânatice şi rapide şi anticipând violențele ce urmau să vină. Deşi 
se pregătea de o luptă care foarte posibil avea să le aducă moartea, 
arăta cum ar fi arătat Jezal când s-ar fi dichisit pentru o noapte 
petrecută prin tavernele din Adua. În lumina slabă, ochii galbeni îi 
străluceau emoţionaţi, plini de nerăbdare. Nu o mai văzuse niciodată 
atât de veselă. 

— Nu mi se pare că ei i-ar fi frică, spuse. 

Nouădegete se încruntă la femeie. 

— Fi, poate că nu-i este, dar ea nu e un exemplu pentru mine. 

O mai privi câteva clipe. 


— Uneori, când cineva trăieşte atât de mult timp numai în primejdie, 
singurul moment când se simte în viaţă este atunci când moartea îi 
suflă în ceafă. 

— Aşa e, murmură Jezal. 

Îi venea să vomite acum numai când se uita la centură, la mânerul 
sabiei sale pe care îl lustruise cu atâta mândrie. Înghiţi din nou. La 
naiba, parcă niciodată nu avusese atât de multă salivă. 

- Încearcă să te gândeşti la altceva. 

- La ce? 

- La orice te ajută să te simţi mai bine. Ai familie? 

— Un tată şi doi fraţi. Habar n-am dacă ţin la mine, sau cât de mult. 

- La naiba cu ei, atunci! Copii? 

- Nu. 

— Nevastă? 

— Nu, se strâmbă Jezal cu amărăciune în suflet. 

Toată viaţa nu făcuse nimic altceva decât să joace cărţi şi să-şi facă 
duşmani. Nimeni nu-i va simţi lipsa. 

— Poate o iubită? Nu-mi spune că nu te aşteaptă nicio fată. 

— Păi, poate... 

Însă nu avea nici cea mai mică îndoială că Ardee îşi găsise deja pe 
altcineva. Căci nu părea o persoană prea sentimentală. Poate că ar fi 
trebuit să o ceară de soţie când avusese ocazia. Măcar aşa ar plânge 
cineva după el. 

- Dar tu? bâigui el. 

— Ce? Dacă am familie? se încruntă Nouădegete frecându-şi tare 
ciotul degetului mijlociu. Am avut una. Iar acum am alta. Nu-ţi alegi 
rudele, iei ce ţi se dă şi încerci să profiţi cât mai mult. 

Îi arătă pe Ferro şi pe Quai. 

- O vezi, şi pe el, şi pe tine? îl întrebă pe Jezal punându-i mâna pe 
umăr. Aceasta este familia mea acum şi nu am de gând să-mi pierd 
vreun frate astăzi, înţelegi? 

Jezal dădu uşurel din cap. Nu-ţi alegi rudele. Profiţi cât de mult 
poţi. Nu mai conta acum dacă membrii acestei familii erau urâţi, sau 
proşti, sau împuţiţi, sau ciudaţi. Nouădegete îi întinse mâna şi Jezal o 
strânse cu toată puterea. Nordicul îi zâmbi larg. 

— Atunci, mult noroc, Jezal. 


— Şi ţie. 


Ferro stătea într-un genunchi lângă una dintre stâncile bătute de 
vreme, cu arcul în mână, cu săgeata în arc, gata de tragere. Vântul 
sculpta în iarba înaltă a câmpiei, biciuia iarba mai scurtă de pe coasta 
dealului, legăna cele şapte săgeți înfipte în pământ în faţa ei. Nu mai 
avea decât aceste şapte săgeți. 

Nici pe departe suficiente. 

Îi urmări cu privirea când ajunseră la poalele dealului. Îi urmări cu 


privirea când descălecară şi începură să urce. Îi urmări cu privirea când 
îşi strânseră mai bine cataramele de la armurile lor din piele şi îşi 
pregătiră armele. Suliţe, săbii, scuturi, un arc sau două. Îi numără. 
Treisprezece. Avusese dreptate. 

Slabă consolare. 

ÎI recunoscu pe Finnius care râdea în hohote arătând înspre stânci. 
Lepădătura. Pe el ar trebui să-l lovească primul dacă ar avea ocazia, 
însă nu avea rost să rişte de la această distanţă. Se vor apropia curând. 
Vor traversa câmpul deschis şi vor începe să urce dealul. 

Atunci va trage asupra lor. 

Începură să se împrăştie, aruncând priviri prudente la stânci peste 
marginea scuturilor. Se auzea foşnetul ierbii sub paşii lor. Încă nu o 
observaseră. În faţă mergea unul fără scut, dar cu un rânjet feroce pe 
chip şi câte o sabie strălucitoare în fiecare mână. 

Încordă arcul fără grabă, simţi atingerea reconfortantă a corzii pe 
bărbie. Săgeata îl nimeri în piept, trecând chiar prin mijlocul 
pieptarului din piele. Tresări, se prăbuşi în genunchi cu respiraţia 
întretăiată. Reuşi să se ridice împingându-se în pământ cu una dintre 
săbii şi se clătină pe picioare. A doua săgeată i se înfipse în piept chiar 
deasupra primei şi căzu iarăşi în genunchi, sângele începu să-i curgă 
din gură şi se rostogoli pe spate. 

Mai erau încă mulţi şi tot veneau spre ea. Cel care trecuse acum în 
faţă se ascunsese aproape în întregime în spatele scutului, încercând să 
nu lase la vedere niciun centimetru de carne. Săgeata i se izbi de 
marginea scutului. 

— Ssss, şuieră ea, smulgând o altă săgeată din pământ. 

Încordă iarăşi arcul, ţintind cu mai mare atenţie. 

— Aaah! exclamă individul când săgeata îi trecu prin glezna expusă. 

Scutul i se clătină ca beat şi alunecă uşor într-o parte. 

După un zbor arcuit, următoarea săgeată îi intră în gât, chiar 
deasupra scutului. Sângele bolborosi, ochii se căscară, el se rostogoli 
îndărăt pe panta dealului, iar scutul îl urmă, păstrând încă săgeata 
înfiptă în el. 

Povestea asta durase prea mult şi îşi folosise prea multe săgeți. Ei 
ajunseseră aproape la jumătatea drumului înspre stânci, urcând dealul 
în zigzaguri mari, ferindu-se de alte atacuri. Smulse ultimele două 
săgeți din pământ şi urcă spre coamă furişându-se prin iarbă. Pentru 
moment nu putea face mai mult. Nouădegete va trebui să-şi poarte 
singur de grijă. 


Logen aştepta cu spatele lipit de stâncă, încercând să respire cât mai 
uşor. O văzu pe Ferro urcând de-a buşilea dealul, îndepărtându-se de 
el. 

- La naiba, murmură el. 

Iarăşi în inferioritate şi iarăşi în rahat. Ştiuse că aşa se va întâmpla 


chiar din clipa în care îşi asumase conducerea. Aşa se întâmpla 
întotdeauna. În regulă. Mai ieşise din belele şi înainte şi va ieşi şi din 
aceasta. Trebuie spus ceva despre Logen Nouădegete, trebuie spus că e 
un luptător. 

Auzi icnete de efort şi paşi grăbiţi prin iarbă. Un bărbat care se 
chinuia să urce dealul. Chiar în stânga stâncii. Logen îşi duse sabia în 
partea dreaptă, mângâie metalul dur al mânerului, îşi încleştă 
maxilarele. Apăru de după stâncă vârful suliţei celuilalt bălăbănindu-se 
încoace şi încolo. Apoi scutul. 

leşi la iveală cu un urlet de luptă, rotind sabia în cercuri largi. Intră 
adânc în umărul individului şi îi despică pieptul, trimițând o ploaie de 
stropi de sânge în aerul dimineţii. Forţa loviturii îl ridică de jos şi îl 
trimise de-a berbeleacul la vale. 

- Încă-s viu! gâfâi Logen urcând dealul. 

O suliță şuieră pe lângă el şi se înfipse în pământ chiar la picioarele 
lui, când se ascunse în spatele stâncii următoare. Tentativă eşuată, dar 
vor mai fi şi altele. Se uită de după stâncă. Observă siluete grăbite care 
fugeau de la o piatră la alta. Îşi umezi buzele şi ridică sabia Maestrului. 
Acum tăişul negru era plin de sânge, era sânge şi pe litera din argint de 
lângă mâner. Dar încă mai avea multă treabă. 


Urca dealul către ea, uitându-se prudent pe deasupra scutului, 
pregătit să blocheze orice săgeată ar fi venit spre el. N-avea cum să 
ajungă la el de aici, era mult prea atent. 

Se furişă în spatele stâncii şi îşi dădu drumul în șanțul pe care îl 
săpase şi începu să meargă de-a buşilea. Ieşi din el la capăt, exact în 
spatele altei stânci. O ocoli uşor şi se uită în vale. Îl vedea din profil 
acum, urca foarte prudent spre stânca după care se ascunsese ea mai 
înainte. Parcă Dumnezeu era într-o dispoziţie generoasă astăzi. 

Faţă de ea, nu faţă de el. 

Săgeata îi pătrunse în trup, mai sus de mijloc. Se poticni şi o privi 
uluit. Puse în arc şi ultima săgeată. Bărbatul tocmai încerca să şi-o 
smulgă pe prima, când a doua îi intră în piept. Chiar în inimă, 
presupuse ea, după felul în care el se prăbuşise. 

Nu mai avea săgeți. Ferro îşi aruncă arcul cât colo şi trase sabia 
gurkiană. 

Venise vremea să se apropie de duşman. 


Logen ocoli o stâncă şi se pomeni nas în nas cu unul, atât de aproape 
că-i simţea respiraţia pe obraz. Chip tânăr. Arătos, cu piele curată şi 
nas acvilin, ochi mari şi căprui. Logen îi dădu un cap în gură. Capul 
celuilalt se dădu pe spate, iar tânărul se clătină pe picioare, dându-i 
timp lui Logen să-şi scoată cu mâna stângă pumnalul de la brâu. Lăsă 
sabia să cadă, apucă marginea scutului şi-l dădu la o parte din drum. 
Capul lui Ochi Căprui reveni în poziţie verticală, cu sângele 


bolborosind din nasul spart, cu rânjet fioros când îşi pregăti braţul 
drept de atac. 

Nouădegete mugi când înfipse cuțitul în trupul omului. O dată, de 
două ori, de trei ori. Adânc, repede, aproape ridicându-l de la sol. 
Sângele curgea din găurile pe care le căpătase în maţe, udându-i 
mâinile lui Logen. Ochi Căprui gemu, îşi scăpă sabia, îl lăsară 
picioarele şi începu să alunece moale. Logen se uită la el cum se duce. 
Nu ai cum alege între a ucide sau a muri. Trebuie să dai dovadă de 
realism. 

Omul stătea pe iarbă, ţinându-se de burta însângerată cu ambele 
mâini. Se uită în sus la Logen. 

— Gâh, grohăi el. Gâââh. 

— Ce zici? 

Nimic. Ochii căprui deveniseră sticloşi. 

— Haide! zbieră Ferro. Haide, pui de curvă! 

Stătea ghemuită în iarbă, gata de salt. 

Nu-i înţelegea limba, dar a prins esenţa. Suliţa lui se arcui, 
răsucindu-se prin aer. Aruncare deloc rea. Ferro făcu un pas în lateral, 
iar sulița se lovi de pietre. 

Îi râse în nas întărâtându-l când se repezi spre ea — un taur de om, 
uriaş şi chel. De la cincisprezece paşi reuşi să-i desluşească nervurile de 
pe mânerul halebardei. La doisprezece paşi, reuşi să-i desluşească 
cutele de pe mutra care-şi arăta colții, ridurile de la colţul ochilor, de 
pe şaua nasului. La opt paşi, reuşi să-i desluşească zgârieturile de pe 
pieptarul din piele. Cinci paşi şi îşi ridică halebarda. 

— Aaaaahhhh! zbieră când iarba i se nărui sub picioare şi se prăvăli 
într-una din gropile pe care le săpase Ferro, iar arma îi zbură din mână 
cât colo. 

Ar fi trebuit să fie atent pe unde calcă. 

Ea ţâşni spre el nerăbdătoare, învârtind sabia fără să vadă unde 
loveşte. Omul urlă când lama grea îi despică umărul, guiţă şi bolborosi, 
încercând să iasă de acolo, încercând să se caţere pe pereţii din pământ 
moale ai gropii. Sabia îi ciopli vârful capului, iar el gâgâi şi se zvârcoli 
şi alunecă spre fundul gropii. Fundul mormântului. Mormântul lui. 

Nu merita unul, dar nu conta. Îl va scoate de acolo mai târziu şi îl va 
lăsa să putrezească pe deal. 


Zdravăn ticălosul ăsta. Un uriaş gras, cu jumătate de cap mai înalt 
decât Logen, dotat cu un ciomag colosal, cam cât o jumătate de trunchi 
de copac, pe care-l învârtea cu uşurinţă, urlând şi zbierând ca nebun, 
rostogolindu-şi ochii mici şi urâţi pe fața buhăită. Logen se feri de 
lovitură şi se ascunse pe după stânci. Nu era deloc uşor, căci trebuia să 
încerce să fie cu un ochi pe unde calcă şi cu celălalt la copacul acela pe 
care-l manevra muntele de om cu care se confrunta. Nu era deloc uşor. 
Precis ceva va merge prost. 


Logen se împiedică. De cizma celui cu ochi căprui pe care-l omorâse 
doar cu un minut în urmă. lată că ţi se face dreptate. Se redresă în timp 
util ca să vadă cum pumnul uriaşului îl pocneşte drept în gură. Se 
clătină, ameţit, scuipând sânge. Văzu iar ciomagul îndreptându-se 
asupra lui şi sări înapoi. Însă nu suficient de departe. Vârful bucății de 
lemn îi forfecă piciorul aproape doborându-l. Se împletici, rezemându- 
se de una dintre stânci, zbierând şi salivând şi strâmbându-se de 
durere. Bâjbâi după sabie, şi aproape se împunse singur cu ea, apoi o 
ridică iute, făcu o tumbă şi căzu pe spate, chiar la timp ca să evite 
lovitura ciomagului care ciopli o bucată mare din stânca de lângă el. 

Uriaşul îşi ridică din nou arma deasupra capului, mugind ca un 
bivol. Fioros gest, poate, însă deloc unul inteligent. Logen se ridică în 
capul oaselor şi îi înfipse sabia în burtă. Lama neagră vârâtă până la 
plăsele, cu vârful ieşindu-i pe partea cealaltă. Malacul scăpă ciomagul 
din mâini şi bufni în brazdele de iarbă, dar, cu un efort disperat, se 
aplecă şi îl apucă zdravăn pe Logen de cămaşă. Îl trase spre el, urlând 
şi dezgolindu-şi dinţii însângeraţi. Începu să-şi ridice pumnul de 
dimensiunile unei pulpe de porc. 

Cu viteza fulgerului, Logen îşi trase cuțitul din carâmbul cizmei şi i-l 
împlântă în gât. Uriaşul păru mirat, însă doar o clipă, apoi îi ţâşni 
sângele din gură, şiroindu-i pe bărbie. Dădu drumul cămăşii lui Logen, 
făcu un pas nesigur în spate, se învârti încet, se izbi de una dintre 
stânci şi se prăbuşi în nas cu o bufnitură puternică. Se pare că tatăl lui 
Logen avusese dreptate. Niciodată nu ai prea multe cutite la tine. 


Ferro auzi coarda arcului, dar prea târziu. Săgeata îi străpunse 
omoplatul şi vârful îi ieşi prin faţă. Braţul îi amorţi instantaneu. 
Sângele întunecat îi curgea pe cămaşa murdară. Şuieră încercând să-şi 
recapete răsuflarea şi se ascunse în spatele uneia dintre stânci. 

Dar mai avea sabia şi un braţ bun care s-o mânuiască. Cu mişcări 
furişate ocoli stânca, ciulindu-şi urechile. Suprafaţa aspră îi zgârie 
spatele. Desluşi paşii arcaşului prin iarbă. Venea după ea. Auzi şi 
clinchetul sabiei trase din teacă. Acum îl vedea. Stătea cu spatele la ea, 
uitându-se la stânga şi la dreapta. 

Îl atacă, dar el se întoarse la timp ca să-i pareze lovitura. Se 
prăbuşiră în iarbă şi se rostogoliră încleştaţi la vale. Individul reuşi să 
se ridice în picioare, zbătându-se şi zbierând, cu mâinile la faţa 
însângerată. În timpul luptei, săgeata din umărul ei îi intrase în ochi. 

Norocul ei. 

Făcu un salt înainte, iar sabia gurkiană îi reteză piciorul. El zbieră 
iarăşi, prăbuşindu-se într-o rână, cu bucata ciopârţită atârnându-i 
ciudat. Tocmai încerca să se ridice când lama arcuită îi reteză gâtul 
până la jumătate. Ferro se îndepărtă de-a buşilea de mort. Braţul stâng 
nu-i mai era de folos acum, dar în pumnul drept strângea tare mânerul 
sabiei sale. 


Căuta altă acţiune. 


Finnius se mişca încoace şi încolo, ţopăind, rămânând mereu în 
picioare. Cu braţul stâng susţinea un scut mare şi pătrăţos, iar în mâna 
dreaptă ţinea o sabie scurtă şi groasă. O învârtea repede, iar soarele 
palid îi sclipea pe margini. În tot acest timp rânjea, iar părul lung îi 
flutura în bătaia vântului. 

Logen era mult prea obosit ca să se mai mişte, aşa că rămase pe loc 
să-şi tragă răsuflarea. Sabia Maestrului îi atârna în mână, cu vârful în 
jos. 

— Ce s-a întâmplat cu vrăjitorul vostru? râse Finnius. Fără scamatorii 
de data asta? 

— Fără scamatorii. 

- Trebuie să-ţi spun că ne-aţi cam dat de furcă, recunosc. Dar uite că 
am ajuns aici în cele din urmă. 

— Unde aţi ajuns? 

Logen privi la cadavrul lui Ochi Căprui, sprijinit cu spatele de 
stâncă. 

- Dacă asta voiaţi, puteaţi foarte bine să vă omorâţi între voi de la 
bun început şi să mă scutiţi de tot deranjul ăsta. 

Finnius se încruntă. 

— Ai să afli că sunt din altă plămadă decât proştii ăştia, nordicule. 

— Toţi suntem din aceeaşi plămadă. Nu e nevoie să mai spintec pe 
altcineva ca să-ţi demonstrez asta, răspunse Logen întinzându-şi gâtul 
şi ridicând sabia Maestrului. Dar dacă ai de gând să-mi arăţi ce ai pe 
dinăuntru, poţi să fii sigur că n-am să te dezamăgesc. 

-În regulă! strigă Finnius năpustindu-se spre el. Dacă eşti atât de 
nerăbdător să vezi cum arată iadul! 

Atacul fu rapid şi dur. Cu scutul ridicat în faţă, îl mână pe Logen 
printre stânci, agitându-şi sabia. Logen se retrăgea cam nesigur pe 
picioare şi gâfâind, căutând din ochi o breşă printre stânci, dar 
negăsind niciuna. 

Scutul îl izbi în piept, lăsându-l fără suflare, împingându-l în spate. 
Încercă să se ferească, dar se împiedică din cauza piciorului rănit, iar 
sabia cea scurtă ţâşni spre el şi-l tăie de-a curmezişul braţului. 

— Aaaa! ţipă Logen, lipindu-se de stâncă, în vreme ce sângele din 
rană împroşcă iarba. 

— Unu la zero pentru mine! chicoti Finnius, ţopăind şi fluturându-şi 
sabia în continuare. 

Logen rămase nemişcat, cu ochii la el, respirând sacadat. Scutul era 
mare, iar lepădătura asta zâmbăreaţă ştia să-l folosească. Îi conferea un 
avantaj evident. Era şi rapid, fără doar şi poate. Mai rapid decât Logen, 
mai ales acum, când avea un picior bolnav, un braţ rănit şi mintea 
înceţoşată de la un pumn în falcă. Unde era Sângerosul Nouă când 
aveai nevoie de el? Logen scuipă pe jos. Lupta aceasta trebuia s-o 


câştige de unul singur. 

Se retrase puţin, gâfâind şi încovoindu-se mai mult decât ar fi fost 
necesar, pentru a-şi păcăli adversarul, ţinând braţul moale şi însângerat 
în jos, ca şi cum nu i-ar mai fi făcut trebuinţă, clipind des şi tresărind. 
Se dădu înapoi pe lângă stânci până ajunse într-un loc mai larg. Un loc 
mai mare unde putea mânui sabia cum se cade. Finnius îl urmă, cu 
scutul ridicat. 

— Atâta poţi? rânji el apropiindu-se. Deja te-au lăsat puterile? Sincer, 
sunt cam dezamăgit. Speram să... 

Logen scoase un răcnet asurzitor, atacându-l fără de veste, cu sabia 
Maestrului ridicată cu ambele mâini deasupra capului. Finnius se 
împletici încercând să iasă de sub ameninţarea ei, însă nu suficient de 
iute. Tăişul cenuşiu smulse o bucată zdravănă din scut şi despică adânc 
una dintre stânci cu un bubuit puternic, împrăştiind fragmente de 
piatră în toate părţile. Impactul aproape că-i smulse sabia din mâini, 
dezechilibrându-l. 

Finnius gemu. Dintr-o rană de la umăr îi curgea sânge, rană făcută 
prin armură. Probabil că vârful sabiei îl tăiase în treacăt. Din păcate, 
nu era o rană atât de gravă cât să-i provoace moartea, dar era suficient 
de profundă cât să-l facă să înţeleagă deplin intenţiile lui Logen. 

Acum venise rândul acestuia să rânjească: 

— Atâta poţi? 

Se mişcară deodată. Cele două săbii se ciocniră, însă cea a lui Logen 
era mai puternică. Sabia lui Finnius îi sări din mână şi se rostogoli la 
vale. Icni şi vru să-şi ducă mâna la brâu după pumnal. Dar Logen nu-i 
lăsă timp pentru asta şi se năpusti asupra lui, mârâind şi răcnind, 
ciopârțind scutul cu mişcări iuți şi dezordonate, tăind cicatrice adânci 
în lemn, împroşcând aşchii în iarbă, încolţindu-l tot mai mult pe 
Finnius. Forţa ultimei lovituri îl zdruncină puternic, se împiedică de 
colțul unei pietre şi căzu pe spate. Logen scrâşni din dinţi şi coborî 
sabia Maestrului. 

Îi spintecă piciorul lui Finnius, retezându-l deasupra gleznei, 
inundând iarba cu sânge. Acesta se târî înapoi, încercă să se ridice, 
zbieră când îşi lăsă greutatea pe ciotul însângerat şi se prăvăli iarăşi pe 
spate, horcăind şi gemând. 

- Piciorul meu! hohoti el. 

— Uită de el, mârâi Logen, dând un şut bucății nefolositoare acum de 
carne şi oase şi apropiindu-se de el. 

— Stai! bolborosi Finnius, târându-se spre una din stânci şi lăsând o 
urmă de sânge după el. 

— De ce? 

— Stai puţin! 

Se ridică greu sprijinindu-se în piciorul rămas şi cu spatele lipit de 
stâncă, mic în faţa loviturilor pe care le anticipa. 


— Stai! zbieră el. 

Sabia lui Logen reteză şi curelele prin care scutul era prins de braţul 
rănit al lui Finnius, aruncându-l la vale. Finnius scoase un urlet 
disperat, îşi smulse pumnalul şi se balansă pe piciorul bun pregătindu- 
se de atac. Logen îi împlântă sabia în piept. Sângele ţâşni, revărsându- 
se pe pieptarul din piele. Ochii i se bulbucară, gura i se căscă larg, dar 
nu reuşi să scoată decât un horcăit abia auzit. Scăpă pumnalul. Se lăsă 
uşor pe o parte şi apoi se prăbuşi cu faţa în jos. 

Altul întors în ţărână. 

Logen se îndreptă, clipi des şi respiră adânc. Rana de la mână 
începuse să îl ardă ca focul, piciorul îl durea, respiraţia şuierătoare îl 
ustura în piept. 

- Încă-s viu, murmură el. Încă-s viu. 

Închise o clipă ochii. 

- La naiba, icni el. Ce fac ceilalţi? 

Începu să urce şchiopătând spre culmea dealului. 


Săgeata din umăr o încetinise. Cămaşa îi era îmbibată de sânge. I se 
făcuse sete şi se simţea amorţită şi lentă. Înainte să-şi dea seama ce se 
întâmplă, bărbatul ieşi de după o stâncă şi se năpusti asupra ei. 

N-avea suficient spaţiu ca să folosească sabia, aşa că o aruncă cât 
colo. Încercă să-şi scoată cuțitul, dar el o apucă de încheietură, şi era 
foarte puternic. O azvârli spre stâncă şi se lovi de ea cu capul. Năucită. 
Văzu cum un muşchi îi zvâcneşte sub ochi, văzu punctele negre de pe 
nas, muşchii încordaţi ai gâtului. 

Se smuci şi se zbătu, dar greutatea lui o copleşi. Pufni şi scuipă, dar 
chiar şi puterea lui Ferro avea o limită. Braţele începură să-i tremure, 
coatele i se înmuiară. Mâna lui îi găsi gâtul şi se încleştă în jurul lui. 
Mormăi ceva printre dinţii strânşi, strângând şi strângând. Nu mai avea 
aer şi simţea cum o lasă puterile. 

Apoi, pe sub pleoapele pe jumătate închise, zări o mână furişându-se 
din spate pe chipul celuilalt. O mână mare şi palidă, cu patru degete, 
năclăită de sânge. Urmată de un antebraţ mare şi palid, apoi de un al 
doilea antebraţ, din partea cealaltă, cuprinzând capul adversarului ei 
din ambele laturi. Acesta se zvârcoli şi se zbătu, dar fără să poată scăpa 
din strânsoare. Muşchii groşi se contractară pe sub piele, iar degetele 
palide i se înfipseră în fălci, răsucindu-i capul mai mult şi mai mult. Îi 
dădu drumul lui Ferro, iar ea se lăsă moale lângă stâncă, inspirând cu 
nesaţ aerul. Duşmanul încercă zadarnic să zgârie cu unghiile braţele 
care îl ţineau imobilizat. Scoase un sâsâit lung şi bizar când capul îi fu 
smucit într-o parte. 

— Sssss... 

pââârrr. 

Braţele îi dădură drumul, iar el se mototoli pe iarbă, cu capul 


atârnându-i într-o poziţie nefirească. În spatele lui stătea Nouădegete. 
Cu sânge pe faţă, sânge pe mâini, sânge pe hainele sfâşiate. Chipul îi 
era palid şi îi zvâcnea şi era brăzdat de mizerie şi transpiraţie. 

— Eşti rănită? 

— Nu mai mult decât tine, croncăni ea. A mai rămas vreunul? 

Se sprijini cu o mână de stânca de lângă ea şi scuipă sânge în iarbă. 

— Nu ştiu. Vreo doi, poate. 

Ea se uită chiorâş la culmea dealului. 

— Acolo sus? 

- Foarte posibil. 

Se aplecă, îşi luă sabia curbată de pe jos şi începu să urce, 
sprijinindu-se în ea ca într-o cârjă. Nouădegete urcă greoi în urma ei. 


De câteva minute, Jezal auzise doar nişte strigăte, nişte răcnete şi 
zăngănitul metalului pe metal. Totul era vag şi îndepărtat, ajungându-i 
la urechi prin rafalele furioase ale vântului pe culmea dealului. Nu 
avea nici cea mai vagă idee ce se petrecea dincolo de cercul de stânci 
de pe culmea dealului, şi nici nu era sigur că ar fi vrut să ştie. Se 
plimba încoace şi încolo, încleştându-şi şi descleştându-şi pumnii, iar în 
tot acest timp Quai stătea în căruţă, uitându-se la Bayaz, tăcut şi 
enervant de calm. 

Atunci îl observă. Capul unui bărbat ridicat peste coama dealului, 
între două stânci înalte. Apoi şi umerii, apoi şi pieptul. Apăru şi altul, 
nu prea departe. Un al doilea bărbat. Doi ucigaşi, urcând spre el. 

Unul dintre aceştia avea ochi mici ca de porc şi fălci proeminente. 
Celălalt era mai slab şi avea o claie de păr blond, încurcat. Înaintară 
prudent spre vârf până ajunseră în interiorul cercului mărginit de 
stânci, cercetându-i cu privirea, fără grabă deosebită, pe Jezal şi pe 
Quai, dar şi căruţa. 

Jezal nu se mai luptase niciodată cu doi oameni în acelaşi timp. De 
fapt, nu se mai luptase niciodată pe viaţă şi pe moarte, dar încercă să 
nu se gândească la asta. Nu era decât o partidă obişnuită de scrimă. 
Nimic nou. Înghiţi nodul din gât şi îşi trase săbiile. Sunetul metalului 
scos din teacă îi mângâie urechile, iar senzaţia cunoscută a mânerului 
în palmă îl linişti cât de cât. Cei doi se holbară la el, iar Jezal le 
întoarse privirea, încercând să-şi aducă aminte ce-i spusese 
Nouădegete. 

Să încerce să pară slab. Nu era deloc greu. N-avea nicio îndoială că 
părea suficient de înspăimântat. De fapt, abia se stăpânea să nu se 
răsucească pe călcâie şi s-o ia la goană de acolo. Se retrase încet spre 
căruţă, umezindu-şi necontenit buzele cu o nervozitate absolut deloc 
prefăcută. 

Să nu-şi subestimeze niciodată adversarul. Îi cântări din priviri pe 
cei doi. Zdraveni, puternici, bine echipați. Amândoi cu armuri din piele 


dură, amândoi cu scuturi pătrăţoase. Unul avea o sabie scurtă, celălalt 
o toporişcă cu o lamă groasă. Arme cu aspect letal, uzate în multe 
lupte. N-avea probleme nici cu subestimarea. Cei doi îl încolţiră. 

În momentul atacului să nu se uite înapoi. Cel din stânga se apropie 
de el. Îi observă dinţii dezgoliţi în rânjet, îl observă cum se încordează, 
observă mişcarea greoaie cu arma ridicată. I-a fost absurd de simplu să 
facă un pas în lateral, iar lovitura să se irosească în gol. Din instinct, 
împlântă până la mâner sabia cea scurtă într-o parte, între pieptar şi 
apărătoarea din piele de pe spate, chiar sub ultima coastă a individului. 
Simultan Jezal îşi scoase sabia din corpul acestuia şi reuşi să pareze 
toporişca celuilalt la nivelul gâtului, despicându-i-l. Apoi începu să 
danseze în jurul lor cu paşi săltăreţi, de spadasin, cu săbiile pregătite, 
așteptând decizia arbitrului. 

Cel pe care îl înjunghiase se împletici câţiva paşi, horcăind şi 
ținându-se de rană. Celălalt rămase pe loc, clătinându-se, cu ochii lui 
de porc ieşindu-i din orbite, cu mâna la gât. Sângele îi ţâşni printre 
degete din beregata sfârtecată. Se prăbuşiră aproape în aceeaşi clipă, 
cu faţa în jos, unul lângă celălalt. 

Jezal se uită urât la sângele de pe tăişul sabiei lungi. Se uită urât la 
cele două cadavre. Aproape fără să se gândească omorâse doi oameni. 
Ar fi trebuit să se simtă vinovat, dar se simţea indiferent. Nu. Se simţea 
mândru. Se simţea însufleţit! Se uită la Quai care îl urmărea calm din 
spatele căruţei. 

— Am reuşit, murmură el, iar ucenicul încuviinţă din cap. Am reuşit! 
strigă, fluturându-şi sabia scurtă plină de sânge. 

Quai se încruntă, iar apoi făcu ochii mari. 

- În spate! ţipă, aproape sărind din căruţă. 

Jezal se întoarse cu săbiile pregătite şi surprinse o mişcare cu coada 
ochiului. 

O bubuitură, iar în cap îi explodară mii de lumini. Apoi beznă. 


Roadele cutezanţei 


Nordicii stăteau pe deal, câteva siluete întunecate pe cerul alb. Era 
încă devreme, iar soarele era doar o pată strălucitoare printre norii 
groşi. Ici şi colo, prin adânciturile din pereţii văii, petice de zăpadă pe 
jumătate topită şi murdară; pe fundul văii, un strat subţire de ceaţă. 

West se uită la figurile negre şi se încruntă. Nu-i mirosea a bine. 
Prea mulţi ca să alcătuiască un grup de iscoade sau de jefuitori, dar 
mult prea puţini ca să plece singuri la atac. Pur şi simplu stăteau acolo, 
pe culme, nemişcaţi, netulburaţi, şi urmăreau calm cum armata lui 
Ladisla îşi continua desfăşurarea nătângă şi interminabilă de forţe în 
valea de sub ei. 

Oamenii Prințului, împreună cu un detaşament mic al gărzilor sale, 
stabiliseră cartierul general pe o colină verde chiar vizavi de dealul 
nordicilor. În zori, când iscoadele o descoperiseră, păruse un loc bun şi 
uscat, poate situat la suficientă distanţă de inamic, însă suficient de 
înalt pentru a oferi o vedere bună asupra văii. Însă de atunci, pe acolo 
trecuseră şi alunecaseră mii de cizme, trecuseră şi se înglodaseră în mâl 
sute de copite, trecuseră şi se afundaseră sute de roţi de căruţe, 
transformând solul ud în noroi negru şi lipicios. Cizmele lui West şi ale 
celor de lângă el erau pline de noroi, hainele le erau pline de noroi. 
Până şi hainele imaculate ale Prințului căpătaseră câteva pete. 

La vreo două sute de paşi în faţă, mai jos, se afla nucleul liniei de 
luptă a Uniunii. Patru batalioane din infanteria Oastei Regelui 
alcătuiau coloana vertebrală, fiecare dintre acestea câte un corp 
ordonat de postav roşu, strălucitor, şi oțel fără luciu, arătând, de la 
distanță, ca şi cum ar fi fost potrivite cu o riglă uriaşă. În faţa lor, 
câteva rânduri mai rare de arcaşi cu arbalete şi veste din piele şi coifuri 
din metal; în spate, cavaleria, cu soldaţii descălecaţi pentru moment şi 
arătând ciudat de dizgraţioşi în costumele întregi din zale. Pe fiecare 
latură se vedeau formele neregulate ale batalioanelor de recruți, cu 
talmeş-balmeşul lor de arme disparate. Ofițerii răcneau şi dădeau din 
mâini ca nebunii, încercând să-i facă să acopere spaţiile goale, să 
strângă rândurile asimetrice, de parcă erau nişte dulăi ciobăneşti care 
latră să-şi dea duhul la o turmă de oi îndărătnice. 

În total zece mii de oameni. West ştia că fiecare dintre ei se uita în 
sus, la avangarda nordicilor, fără îndoială cu acelaşi amestec nervos de 
teamă şi exaltare, curiozitate şi mânie care îl cuprindea şi pe el când 
dădea prima dată ochii cu un inamic. 

Prin lunetă nu i se păreau deloc fioroşi. Bărbaţi cu păr ţepos şi 
zburlit, îmbrăcaţi în piei şi blănuri jerpelite, în mâini cu arme cu aspect 
primitiv. Exact înfăţişarea la care s-ar fi aşteptat cel mai tembel dintre 


prietenii Prințului. Nu prea semănau cu descrierea făcută de 
Treicopaci, iar lui West nu-i plăcea deloc chestia asta. Nu avea de unde 
şti ce se afla de partea cealaltă a dealului, iar oamenii aceştia nu aveau 
de ce să se afle aici, decât, poate, să le abată atenţia sau să-i atragă 
într-o cursă. Însă nu toată lumea îi împărtăşea îndoielile. 

— Îşi râd de noi! exclamă Smund, chiorându-se prin luneta personală. 
Ar trebui să le facem o demonstraţie de ce sunt în stare lăncierii 
Uniunii! O şarjă rapidă, şi călăreţii noştri vor împrăştia prostimea de 
acolo şi vor cuceri dealul! 

Vorbea ca şi cum cucerirea acelui deal anume, altminteri lipsit de 
importanţă cu excepţia faptului că pe culmea lui stăteau proţăpiţi nişte 
nordici, ar fi însemnat o victorie neîntârziată şi glorioasă. 

West nu putu face nimic altceva decât să scrâşnească din dinţi şi să 
clatine din cap, aşa cum mai făcuse de o sută de ori de când se 
luminase de ziuă. 

— Au avantajul că se află mai sus decât noi, explică el având grijă să 
vorbească rar şi cu răbdare. Terenul este foarte prost pentru atac. În 
plus, s-ar putea să aibă sprijin. Din câte ştim, grosul armatei lui Bethod 
este chiar peste deal. 

— Arată ca nişte iscoade, murmură Ladisla. 

- Aparenţele pot fi înşelătoare, Înălțimea Voastră, iar dealul acesta 
nu are nicio importanță strategică. Timpul este de partea noastră. 
Mareşalul Burr ne va veni în ajutor, în vreme ce Bethod e singur. Nu 
avem niciun motiv să căutăm să ne batem acum cu tot dinadinsul. 

Smund pufni: 

— Niciun motiv în afară de acela că ne aflăm în război, iar duşmanul 
stă chiar în faţa noastră pe pământul Uniunii! Mereu ne-ai pisălogit cu 
moralul oamenilor, colonele! continuă el şi indică dealul cu degetul. Ce 
poate fi mai dăunător pentru starea lor de spirit decât să stea cu braţele 
încrucişate în faţa inamicului? 

- O înfrângere crâncenă şi fără rost? mârâi West. 

A fost un ghinion că tocmai atunci nordicii s-au hotărât să trimită o 
săgeată spre vale. Mică şi neagră şi plutind către cer. Apoi se înfipse în 
noroi, la vreo sută de paşi de prima linie, fără să rănească pe nimeni. 
Gest absolut fără noimă, însă cu efect instantaneu asupra Prințului 
Ladisla. 

Sări în picioare, dărâmând scaunul de campanie. 

- Să-i ia naiba! înjură el. Îşi bat joc de noi! Dă ordinele! 

Se fâţâi încolo şi încoace agitându-şi pumnii. 

- Trimite imediat cavaleria! 

- Înălţimea Voastră, vă rog să vă gândiţi mai bine... 

-La dracu’, West! exclamă moștenitorul tronului aruncându-şi cu 
obidă pălăria în noroi. Mă contrazici de fiecare dată! Ar fi ezitat în faţa 
inamicului colonelul Glokta, prietenul tău? 

West încercă să se stăpânească. 


- Colonelul Glokta a fost capturat de gurkieni, iar asta a dus la 
moartea tuturor oamenilor de sub comanda lui. 

Se aplecă încet, ridică pălăria princiară şi i-o întinse respectuos, 
întrebându-se dacă nu cumva acesta va fi sfârşitul carierei sale. 

Ladisla scrâşni din dinţi, pufnind pe nas, şi i-o smulse din mână. 

-M-am hotărât! A mea şi numai a mea este povara comenzii! 
declară emfatic şi se întoarse spre vale. Sună atacul! 

Dintr-odată, West se simţi îngrozitor de obosit. Parcă nici nu mai 
avea putere să rămână în picioare, când aerul îngheţat se umplu de 
sunetele stridente ale goarnelor, când soldaţii încălecară, se strecurară 
printre corpurile de infanterie şi începură să urce panta blândă cu 
lăncile ridicate. Apoi traversară în galop valea, pe jumătate ascunşi 
vederii de vălătucii de ceaţă, iar tot văzduhul răsuna de bubuitul 
copitelor. Câteva săgeți răzlețe căzură printre ei, ricoşând de armurile 
grele. Îşi mai pierdură elanul la urcarea pe terenul accidentat şi plin cu 
roci bazaltice, însă toată această masă de metal şi cai îşi produse 
efectul scontat asupra nordicilor de pe creastă. Formaţia lor, şi aşa 
destul de dezordonată, începu să se tulbure, apoi se dezmembră. Se 
întoarseră şi o luară la fugă, aruncându-şi armele şi dispărând peste 
fruntea dealului. 

— Asta-i soluţia! chirăi Lordul Smund. Fugăriţi-i, ce mama dracului! 
Fugăriţi-i! 

— Călcaţi-i în picioare! hohoti Prinţul Ladisla, smulgându-şi iarăşi 
pălăria şi fluturând-o în aer. 

Câteva urale leşinate de la recruţii din vale străpunseră bubuitul 
îndepărtat al copitelor. 

- Fugăriţi-i, şopti şi West, încleştându-şi pumnii. Vă rog. 

Călăreţii ajunseră pe coama dealului şi dispărură treptat în spatele 
ei. Peste vale se aşternu tăcerea. O tăcere îndelungată, ciudată, 
neaşteptată. Câteva ciori dădeau târcoale în văzduh, croncănind răguşit 
una la alta. West ar fi dat orice să poată cuprinde tot câmpul de luptă 
cu privirea aşa cum o făceau ele. Tensiunea devenise de nesuportat. 
Începu să se plimbe încolo şi încoace, iar minutele lungi deveneau şi 
mai lungi fără vreun semn de la oamenii lui. 

- Nu se prea grăbesc, nu? 

Pike şi fiica lui apăruseră chiar lângă el. West tresări şi îşi feri 
privirea. Tot nu suporta să se uite la chipul acela ars al bărbatului, mai 
ales atunci când îl lua prin surprindere. 

— Ce căutaţi aici? 

Deţinutul ridică din umeri. 

- Un fierar are multă treabă înainte de bătălie. Încă şi mai multă 
după aceea. Dar nu şi în timpul ei. 

Rânji, iar obrajii i se ridară în cute ca de piele netăbăcită. 

- M-am gândit să văd şi eu armata Uniunii în acţiune. În plus, unde 
am putea fi mai la adăpost dacă nu lângă oamenii Prințului. 


— Nu ne băga în seamă, murmură Cathil, cu un surâs discret, vom 
avea grijă să nu-ţi stăm în drum. 

West se încruntă. Dacă asta era o aluzie la faptul că el stătea mereu 
în drumul lor, tânăra îşi alesese prost momentul, căci el nu avea niciun 
chef de glume. Cavaleria tot nu se zărea. 

— Unde dracu” sunt? exclamă Smund. 

Prinţul luă o pauză de la nobila îndeletnicire de ros unghii. 

— Ai răbdare, Lord Smund, ai răbdare. 

— De ce nu se mai risipeşte ceața asta odată? şopti West. 

Printre nori răzbăteau acum razele soarelui, dar ceața părea că se 
îngroaşă şi mai mult, târându-se prin vale spre arcaşi. 

— Până şi blestemata asta de ceaţă e împotriva noastră. 

— Uite-i! zbieră strident din cauza surescitării unul din oamenii 
Prințului, arătând cu degetul spre culmea dealului. 

Cu sufletul la gură, West ridică luneta şi scrută iute conturul verde. 
Desluşi vârfurile suliţelor, drepte şi aliniate, apărând încet peste 
creastă. Se simţi inundat de un val de uşurare. Rareori îi mai fusese dat 
să fie atât de bucuros că nu a avut dreptate. 

- Ei sunt! răcni Smund, rânjind cu gura până la urechi. S-au întors! 
Ce v-am spus? Sunt... 

După vârfurile suliţelor apărură şi coifurile, şi apoi umerii 
împlătoşaţi. Bucuria se topi, iar West se simţi sugrumat de groază. Un 
corp ordonat de soldaţi în zale, cu scuturi rotunde pe care erau pictate 
chipuri de oameni, animale, copaci, şi o sută de alte lucruri. Nu găseai 
două identice. Aţi bărbaţi apărură apoi de după deal, de o parte şi de 
alta a formaţiei. Alţi bărbaţi echipați de luptă. 

Ţăranii lui Bethod. 

Se opriră în vârful dealului. Câţiva ieşiră din rândurile drepte, 
veniră în faţă şi se aşezară în genunchi în iarba scurtă. 

Ladisla îşi luă luneta de la ochi. 

- Alea sunt... 

— Arbalete, murmură West. 

Prima salvă se ridică uşor în aer, nor cenuşiu şi mişcător de săgeți, 
aidoma unui stol de păsări dresate. O clipă nu se auzi nimic, apoi 
răpăitul săgeţilor ajunse la urechile lui West. Săgeţile începură să cadă 
peste soldaţii Uniunii. Printre cei din Oastea Regelui, ciocnindu-se de 
scuturile grele, de armurile grele. Se auziră ţipete, apărură locuri goale 
în rânduri. 

În decurs de un singur minut, starea de spirit din cartierul general 
trecuse de la siguranţa obraznică la uluirea mută, iar apoi la panica 
stupefiată. 

- Au arbalete? bolborosi cineva. 

West se uită prin lunetă la arcaşii de pe deal care îşi scoteau săgețile 
din tolbe, le potriveau în arme, le pregăteau de tragere. Estimaseră 
bine distanța. Nu numai că aveau arbalete, dar se şi pricepeau să le 


folosească. West se repezi la Prinţul Ladisla, care rămăsese cu gura 
căscată la vederea unui rănit din Oastea Regelui, scos pe braţe din 
formaţie de către camarazii lui. 

- Înălţimea Voastră, trebuie fie să înaintăm şi să micşorăm distanţa 
ca să poată trage şi arcaşii noştri, fie să ne retragem într-o zonă mai 
înaltă. 

Ladisla se holbă la el, fără să dea vreun semn că l-ar fi auzit, 
darămite că l-ar fi şi înţeles. Un al doilea val de săgeți se abătu peste 
corpul de infanterie din faţa lor. Printre recruţii care nu aveau nici 
scuturi, nici zale. Cratere se deschiseră prin toată formaţia aceasta 
neîngrijită, cratere umplute de ceaţă, iar tot batalionul păru că tremură 
şi geme. De undeva, un rănit începu să scoată un chiţăit strident, 
prelung, interminabil. 

- Înălţimea Voastră, înaintăm sau ne retragem? 

- Eu... noi... căscă Ladisla gura la Lordul Smund, dar, de această 
dată, tânărul nobil nu avea vorbele cu el. 

Părea încă şi mai şocat decât Prinţul, dacă aşa ceva era posibil. Buza 
de jos a Prințului începu să tremure. 

— Cum... eu... tu ce crezi, colonele West? 

West îşi muşcă limba, căci era aproape de neînfrânt tentaţia de a-i 
aminti Prințului că a lui şi numai a lui era povara comenzii. Oastea 
asta de nevolnici s-ar fi dezintegrat la iuţeală fără cineva care să-i 
conducă. Şi mai bine să greşească decât să nu facă absolut nimic. Se 
întoarse spre gornistul din apropiere. 

— Sună retragerea! răcni el. 

Iar gorniştii sunară retragerea: tare, strident, discordant. Greu de 
crezut că erau aceleaşi instrumente care anunţaseră atât de tupeist 
atacul doar cu câteva minute mai devreme. Batalioanele începură să se 
dea încet înapoi. Altă salvă de săgeți căzu peste recruți. Apoi o alta. 
Formaţiile începură să se spargă, oamenii se îmbulzeau să scape de 
tirul ucigaş, împiedicându-se unii de alţii, rupând rândurile, umplând 
văzduhul de strigăte disperate. Atât de sus se ridicase ceața, că West 
aproape că nu-şi mai putu da seama unde căzuse următorul val de 
săgeți. Din batalioanele Uniunii aproape că nu se mai zărea nimic 
altceva decât vârfurile suliţelor, ţopăind, claie peste grămadă, deasupra 
norului gros de ceață cenuşie. Chiar şi acolo sus, în mijlocul 
convoiului, ajunsese ceața şi se încolăcise în jurul gleznelor 
colonelului. 

Ţăranii începură să se mişte. Îşi ridicară armele în aer, apoi le izbiră 
de scuturile pictate. Scoaseră un strigăt impresionant, dar deloc 
asemănător cu mugetul la care se aşteptase West. Un urlet straniu, 
care-ţi îngheţa sângele în vene, pluti peste vale, un bocet prelung care 
trecu dincolo de scrâşnetele şi zăngăniturile metalice, ajungând la 
urechile celor care urmăreau împietriţi scena. Un sunet lipsit de 
rațiune, furios, primitiv. Sunet scos de monştri, iar nu de oameni. 


Prinţul Ladisla şi oamenii lui se uitau ca proştii unul la altul şi 
bâiguiau cuvinte fără noimă şi priveau îngroziţi ţăranii care începură 
să coboare dealul, rând după rând, spre ceața groasă de pe fundul văii 
unde trupele Uniunii orbecăiau disperate, încercând să scape de acolo. 
West îşi făcu loc printre ofiţerii înţepeniţi de frică până la gornist. 

- Formaţie de luptă! 

Tânărul îşi luă ochii de la nordici şi se holbă la West, cu goarna 
atârnându-i din degetele amorţite. 

— Formaţie! răcni o voce din spate. Intraţi în formaţie! 

Pike era, şi răcnea din toţi rărunchii, ca un sergent la instrucţie. 
Gornistul îşi duse iute instrumentul la gură şi suflă în el cât îl ţineau 
puterile. Apoi prin ceaţă răsunară trâmbiţe de răspuns, din ce în ce mai 
multe. Sunete înăbuşite, strigăte înăbuşite. 

- Opriţi-vă şi intraţi în formaţie! 

- Formaţi rândurile, flăcăi! 

— Pregătiţi-vă! 

— Fiţi gata! 

Un cor de răpăieli şi zăngăneli se ridică din noroi. Armurile se 
mişcau, sulițele erau pregătite, săbiile trase, strigăte de la om la om, de 
la unitate la unitate. Dar, deasupra tuturor, din ce în ce mai tare, 
urletul nepământesc al nordicilor care se năpustiră în vale, gata de 
atac. West simţi cum îi îngheaţă sângele, chiar şi la o sută de paşi 
distanţă, şi cu câteva mii de soldaţi înarmaţi între el şi duşman. Îşi 
putea închipui foarte bine ce trebuie să simtă cei din primele rânduri 
mai ales acum, când siluetele ţăranilor începură să iasă din ceaţă în 
faţa lor, urlându-şi incantaţiile de luptă cu armele ridicate deasupra 
capetelor. 

Niciun zgomot care să sugereze momentul de contact. Zăngănitul 
deveni tot mai puternic, strigătelor şi urletelor li se alăturară ţipete 
ascuţite, gemete groase, zbierete de durere sau de mânie, toate 
amestecate într-o larmă colosală. Toţi tăceau. Toţi, inclusiv West, se 
uitau în întuneric, încordându-şi toate simţurile ca să poată pricepe ce 
anume se petrecea chiar în faţa lor, în vale. 

— Acolo! strigă cineva. 

Se uitară în direcţia indicată şi desluşiră o siluetă estompată. Prinse 
contur când ieşi din pâcla groasă. Era un tânăr locotenent fără suflare, 
plin de noroi şi profund tulburat. 

— Unde dracu” e cartierul general? strigă el cățărându-se pe coastă. 

— Aici este. 

Tânărul îi prezentă lui West un salut de mare efect. 

- Înălţimea Voastră... 

- Eu sunt Ladisla, se rățoi Prinţul. 

Complet zăpăcit, omul se întoarse spre el şi vru să mai salute o dată. 

— Spune ce mesaj ai, soldat! 

- Desigur, domnule, Înălţimea Voastră, maiorul Bodzin m-a trimis să 


vă spun că batalionul lui este prins într-o luptă grea şi că... gâfâi 
tânărul, are nevoie de întăriri. 

Ladisla îl privi lung pe tânăr de parcă i s-ar fi adresat într-o limbă 
necunoscută. Apoi se întoarse spre West. 

- Cine e maiorul Bodzin? 

- Comandantul primului batalion de recruți din Stariksa, Înălţimea 
Voastră, pe flancul stâng. 

- Flancul stâng, înţeleg... aha... 

Ofițerii lui, în uniforme viu colorate, se strânseseră în semicerc în 
jurul locotenentului care răsufla anevoios. 

- Spune-i maiorului să nu cedeze! strigă unul dintre aceştia. 

— Da! exclamă Ladisla, spune-i maiorului tău să nu cedeze şi să, hm, 
să respingă duşmanul. Da, chiar aşa! se ambală el mai departe, 
intrându-şi în rol. Să respingă duşmanul şi să lupte până la ultimul om! 
Spune-i maiorului Clodzin că ajutoarele sunt pe drum. Absolut sigur... 
pe drum sunt! 

Tânărul locotenent se uită cu ochi bezmetici la pâcla întunecată. 

- În care parte e unitatea mea? murmură el. 

Alte şi alte siluete se desluşeau prin neguri. Alergau, se căţărau 
neîndemânatic prin noroaie, gâfâiau. Recruţi, îşi dădu de îndată seama 
West, care au fugit din spatele unităţilor lor imediat după prima 
ciocnire cu inamicul. Oricum nu ar fi putut să reziste prea mult. 

— Câini ticăloşi şi laşi! urlă Smund în urma lor. Treceţi înapoi 
imediat! 

La fel de bine putea să dea ordine negurii. Toată lumea fugea: 
dezertori, aghiotanţi, mesageri, căutând ajutor, căutând drumul cel 
bun, căutând întăriri. Apărură şi primii răniţi. Unii mergeau 
şchiopătând, alţii foloseau sulițe frânte ca pe nişte cârje, alţii erau 
purtaţi pe umeri de camarazii lor. Pike se repezi să ajute un flăcău 
palid la faţă, cu o săgeată în umăr. Alt rănit pe o targă delira, bâlbâind 
cuvinte fără şir. Braţul îi fusese retezat chiar sub cot şi cârpa murdară 
legată în jurul ciotului era îmbibată de sânge. 

Tenul lui Ladisla căpătase o nuanţă neplăcută, alb murdar. 

- Am o migrenă. Trebuie să stau jos. Ce s-a întâmplat cu scaunul 
meu? 

West îşi muşcă buzele. N-avea nici cea mai vagă idee despre ce 
anume ar fi trebuit să facă. Burr îl trimisese cu Ladisla pentru că avea 
experienţă, dar iată că acum era la fel de pierdut ca şi Prinţul. Orice 
plan de luptă, orice acţiune ar fi presupus să fii în stare să-ţi vezi 
adversarul sau măcar propriile poziţii. Împietrise, inutil şi frustrat ca 
un orb într-un meci de box. 

— La naiba, ce se petrece? 

Stridentă şi iritată, vocea Prințului răsună pe deasupra larmei. 

— De unde a venit blestemata asta de ceaţă? Cer să mi se spună ce se 
petrece! Colonele West! Unde este colonelul? Ce se petrece aici? 


Măcar de-ar fi avut un răspuns. Centrul de comandă era cuprins de 
haos, căci soldaţii treceau chiar prin mijlocul lui, împiedicându-se, 
fugind, târându-se. Din neguri apăreau şi dispăreau chipuri pline de 
spaimă, pline de confuzie, pline de dârzenie. Curieri cu mesaje sau 
ordine codificate, soldaţi cu răni sângerânde şi fără arme. Voci fără 
trup pluteau în aerul rece, vorbind la grămadă, tulburate, grăbite, 
panicate, chinuite. 

— ... regimentul nostru a intrat în contact cu duşmanul şi se 
retrage... sau s-a retras... 

— Genunchiul meu! La naiba, genunchiul meu! 

- ... Înălţimea Sa, Prinţul? Am un mesaj urgent din partea... 

- Trimiteţi... pe cineva! Pe cine e liber... cine e liber? 

— ... din Oastea Regelui poartă o luptă grea! Cer permisiunea să se 
retragă... 

— Ce s-a întâmplat cu cavaleria? Unde e cavaleria? 

— ... diavoli, nu oameni! Căpitanul e mort şi... 

— Ne retragem! 

— ... lupte grele pe flancul drept şi cerem întăriri! Avem nevoie 
disperată de întăriri... 

— Ajutaţi-mă! Să mă ajute cineva! 

— ... şi după aia contraatacul! Acum atacăm cu întreaga linie! 

— Linişte! 

West desluşi ceva prin negură. Un zăngănit de hamuri. Acum ceața 
era într-atât de densă încât nu reuşea să vadă nici la treizeci de paşi, 
însă zgomotul copitelor care se apropiau era inconfundabil. Strânse 
degetele pe mânerul sabiei. 

— Cavaleria e! S-au întors! strigă Lordul Smund pornindu-le 
nerăbdător în întâmpinare. 

— Stai! şuieră West în zadar. 

Îşi forţă ochii în întuneric. Reuşi să deosebească contururile unor 
călăreţi care înaintau fără ezitare prin beznă. Şi armurile, şi şeile, şi 
coifurile erau cele ale Oastei Regelui, însă era ceva în felul în care 
călăreau — cu umerii căzuţi, prea puţin disciplinaţi. West îşi scoase 
sabia din teacă. 

- Prinţul trebuie protejat, şopti el, făcând un pas spre Ladisla. 

- Hei, tu! strigă Lordul Smund la călăreţul din frunte. Pregăteşte-ţi 
oamenii pentru alt... 

Sabia îi despică ţeasta cu un zgomot sec. O arteziană de sânge, 
negru în ceața albă, se înălță din rană, şi chiar în momentul acela 
călăreţii atacară, urlând cât îi ţineau puterile. Urlete înspăimântătoare, 
sinistre, neomeneşti. Trupul fără viaţă al lui Smund fu azvârlit cât colo 
de picioarele calului din faţă, călcat de copitele celorlalţi cai. Acum era 
evident că sunt nordicii, alte chipuri îngrozitoare se desluşeau mai clar 
ieşind din neguri. Primul dintre ei avea o barbă deasă, părul lung 


ieşind în laţe de sub un coif de-al Uniunii prea mic pentru el, dinţii 
galbeni dezgoliţi. Furie nesfârşită se citea şi în ochii călăreţului, şi în 
cei ai calului. Cu sabia cea grea izbi între omoplaţi una dintre gărzile 
Prințului care-şi azvârlise cât colo sulița şi încerca să fugă din faţa lui. 

— Apăraţi-l pe Prinţ! urlă West. 

Şi atunci s-a dezlănţuit haosul. Caii tunau de jur împrejur, călăreţii 
răcneau şi îşi agitau săbiile şi toporiştile, oamenii fugeau în toate 
direcţiile, alunecau, cădeau în noroi, erau seceraţi din picioare, erau 
zdrobiţi sub copitele cailor. Văzduhul se umpluse de suflul călăreţilor, 
de noroi, de urlete, şi panică, şi spaimă. 

West se feri din calea unui călăreț, se întinse în noroi cât era de 
lung, încercă inutil să înjunghie unul dintre caii din jur, se rostogoli şi 
se învârti înghițind vălătuci de ceaţă. Îşi pierduse orice simţ al 
direcţiei. Totul arăta la fel, suna la fel. 

— Apăraţi-l pe Prinţ! strigă iarăşi, răguşit, zadarnic, acoperit de 
larma luptei. 

- La stânga! zbieră cineva. Intraţi în rând! 

Însă nu mai existau rânduri. Nu mai exista stânga. West se împiedică 
de un trup căzut, o mână îl apucă de gleznă, iar el o lovi cu sabia. 

- Ah! 

Se trezi la pământ. Îl durea îngrozitor de tare capul. Unde era? 
Probabil că la exerciţiile de scrimă. Iarăşi îl doborâse Luthar? Tânărul 
ăsta era din ce în ce mai bun, prea bun pentru el. Se întinse după sabie. 
Îşi auzea propria respiraţie, mult prea tare, îi răsuna în urechi, în capul 
care îi pulsa dureros. Ceaţă înaintea ochilor, ceaţă în ochi. Noroi în 
gură. Prea târziu. Nu era în stare să ajungă la sabie. Se rostogoli pe 
spate, respirând greu, şi se ridică în coate. Cineva venea spre el. Un 
nordic, după silueta flocoasă. Bineînţeles. Aici se ducea o luptă. Avea 
ceva în mână. O armă. Sabie, toporişcă, ghioagă, suliță, ce mai conta? 
Fără să se grăbească, mai făcu un pas, îşi propti talpa pe pieptul lui 
West şi îi împinse trupul neputincios în noroi. 

Niciunul nu spuse nimic. Fără ultime cuvinte. Fără fraze pline de 
miez. Fără manifestări verbale ale mâniei, sau remuşcării, sau ale 
victoriei, sau ale înfrângerii. Nordicul îşi ridică arma. 

Trupul masiv îi zvâcni brusc. Făcu un pas nesigur înainte. Clipi 
nedumerit din ochi şi se clătină. Încet, cu o expresie tâmpă pe faţă, se 
întoarse pe jumătate. 

— Am ceva la... zise, negăsindu-şi cuvintele şi pipăindu-şi ceafa cu 
mâna liberă. Unde-i... 

Se răsuci şi căzu pe o parte în noroi, cu un picior în aer. Cineva era 
în spatele lui. Se apropie, se aplecă spre el. Chip de femeie. Parcă o 
cunoştea. 

— Trăieşti? 

Şi de îndată West se întoarse în realitate. Inspiră adânc, se rostogoli 


şi îşi recuperă sabia. Nordici, nordici în spatele liniilor lor! Se ridică în 
picioare, îşi şterse sângele din ochi. Fuseseră traşi pe sfoară! I se 
zbăteau tâmplele, i se învârtea capul. Cavaleria lui Bethod, deghizată, 
cartierul general al Prințului, invadat! Se uită de jur împrejur, cu 
privirea rătăcită, alunecând în mocirlă, căutând duşmani prin negură, 
dar nu zări nimic. Nu erau decât el şi Cathil acolo. Zgomotul copitelor 
se auzea tot mai slab, călăreţii plecaseră de acolo, cel puţin pentru 
moment. 

Îşi privi sabia. Lama fusese retezată la câţiva centimetri de mâner. 
Nu-i mai era de niciun folos. O aruncă şi desfăcu degetele moarte ale 
nordicului de pe mânerul sabiei lui. Armă greoaie, cu lamă groasă şi 
zimţată, dar îi va fi de folos. 

Se uită lung la cadavrul întins pe o parte. Omul care fusese pe 
punctul de a-l ucide. Partea din spate a capului nu mai exista. Nu era 
decât o mizerie de aşchii roşii. Cathil ţinea în mână un baros de fierărie 
năclăit de sânge negru şi şuviţe de păr. 

- L-ai omorât. 

Îi salvase viaţa. Amândoi ştiau asta, aşa că nu avea niciun rost să 
mai comenteze. 

- Ce facem acum? 

Ne ducem în primele linii. Asta făcea mereu tânărul ofiţer neînfricat 
din povestirile pe care West le citise în copilărie. Ne ducem după 
zgomotele de luptă. Strângem soldaţii rătăciţi, formăm o unitate şi îi 
conducem în bătălie, schimbăm cursul evenimentelor chiar în acest 
moment de cumpănă. Apoi ajungem acasă la vreme pentru cină şi 
medalii. 

Se uită la dezastrul lăsat de călăreţi şi aproape izbucni în râs. Brusc, 
se făcuse mult prea târziu pentru fapte eroice, şi ştia asta. Era mult 
prea târziu de ceva vreme. 

Soarta oamenilor din vale fusese rânduită de mult timp. Atunci când 
Ladisla se hotărâse să traverseze râul. Atunci când Burr îşi stabilise 
strategia. Atunci când Consiliul Închis decisese să-l trimită pe Prinţul 
Moştenitor să-şi câştige faima în Nord. Atunci când marii nobili ai 
Uniunii hotărâseră să trimită cerşetori, iar nu soldaţi, ca să lupte 
pentru Regele lor. O sută de întâmplări diferite, din zilele, săptămânile, 
lunile dinainte, toate convergând aici, pe peticul ăsta de noroi. 
Întâmplări pe care nici Burr, nici Ladisla, nici măcar West nu le-ar fi 
putut prezice sau preveni. 

Nu mai putea face nimic acum. Nimeni nu mai putea face nimic. 
Pierduseră. 

— Apăraţi-l pe Prinţ, şopti West. 

— Ce spui? 

West începu să caute ceva pe jos, scormonind prin mizerie, dând la o 
parte cadavrele. Un sol se holba la el. Ţeasta îi era despicată şi îi ieşise 


creierul însângerat. West icni, îşi puse mâna la gură şi se târî mai 
departe, la cadavrul următor. Acesta era unul din oamenii Prințului, 
care îşi păstrase şi în moarte expresia de surpriză de pe chip. Broderia 
grea din fir de aur a uniformei era sfâşiată de sus şi până jos de o sabie 
zimţată. 

— Ce naiba faci? auzi vocea aspră a lui Pike. N-avem timp de aşa 
ceva! 

Deţinutul făcuse rost de undeva de un topor. Un topor greu, de-al 
nordicilor, cu sânge pe tăiş. Fireşte, nu era deloc bine să laşi un 
criminal să aibă o asemenea armă, dar West avea acum alte griji. 

- Trebuie să-l găsim pe Prinţul Ladisla! 

— Dă-l încolo! şuieră Cathil, să mergem! 

West îi dădu mâna la o parte şi se duse mai departe, împiedicându- 
se de nişte lăzi fărâmate. Se opri să-şi mai şteargă sângele din ochi. Pe 
aici, pe undeva. Pe aici, pe undeva stătuse Ladisla... 

— Nu, te implor, nu! chirăi o voce. 

Moştenitorul tronului Uniunii zăcea într-o groapă, pe jumătate 
acoperit de cadavrul uneia din gărzile sale. Ţinea ochii strânşi, mâinile 
încrucişate în dreptul feţei, uniforma albă năclăită de sânge roşu şi 
noroi negru. 

-O să capeţi mulţi bani în schimbul meu, scânci el, o mulţime de 
bani! Mai mulţi decât ai visat vreodată. 

Întredeschise un ochi şi privi printre degete. Îl recunoscu pe West şi 
îl apucă de mână. 

— Colonele West! Tu eşti? Trăieşti! 

Nu era vreme de amabilităţi. 

- Înălţimea Voastră, trebuie să plecăm de aici! 

— Să plecăm? bolborosi Ladisla, cu dâre de lacrimi pe obrajii mânjiţi 
cu noroi. Dar sigur... nu vrei să spui că... am învins? 

West îşi muşcă limba înfiorător de tare, aproape retezându-şi-o. 
Trebuia să-l salveze pe Prinţ. Chiar dacă idiotul ăsta înfumurat şi 
nevolnic nu merita să fie salvat. West trebuia să facă asta pentru binele 
lui, nu pentru binele lui Ladisla. Era de datoria sa, ca supus, să salveze 
viaţa viitorului Rege, de datoria sa, ca soldat, să salveze viaţa 
generalului său, de datoria sa, ca om, să salveze un seamăn de-al său. 
Asta era tot ce putea face acum. 

— Eşti moștenitorul tronului şi nu vei fi cruțat, îi spuse şi îl apucă de 
braţ. 

Ladisla se căută la brâu. 

- Mi-am pierdut sabia pe undeva... 

— N-avem timp! 

West îl ridică în picioare, pregătit să-l care în braţe dacă ar fi fost 
nevoie. Porniră prin ceaţă, cu cei doi deţinuţi în urma lor. 

— Sigur ăsta-i drumul? mârâi Pike. 


— Sigur. 

Deloc. Ceaţa era mai groasă ca oricând. Îi era greu să se concentreze 
din cauza tobelor care-i bubuiau în cap şi a sângelui care-i curgea în 
ochi. Larma luptei părea a veni de jur împrejur: scrâşnit şi uruit de 
metal pe metal, gemete şi bocete şi urlete de furie, toate răsunând prin 
negură, când din depărtare, când înspăimântător de aproape. Siluete 
apăreau din ceaţă, se mişcau şi înotau, contururi neclare şi 
amenințătoare, umbre în derivă. West gemu şi îşi ridică sabia când i se 
păru că vede un călăreț ieşind din ceaţă în faţa sa. Negurile se 
învolburară. Nu era decât o căruţă plină cu butoaie. Catârul stătea 
nemişcat în faţă. Căruţaşul zăcea alături cu o suliță în spate. 

- Pe aici, şuieră West, grăbindu-se într-acolo, încercând să nu se 
ridice prea mult. 

Căruţele erau bune. Căruţele însemnau convoaie, însemnau provizii, 
însemnau hrană şi doctori. Căruţele însemnau îndepărtarea de prima 
linie, dacă se putea aşa ceva, dacă nu cumva prima linie a frontului era 
peste tot. West se mai gândi câteva clipe. Căruţele erau rele. Căruţele 
însemnau atacuri şi jafuri. Nordicii s-ar năpusti asupra lor, nesătui ca 
muştele la miere. Le ocoli prin neguri, tot mai departe de căruțele 
goale, de butoaiele sparte, de lăzile răsturnate, iar ceilalţi îl urmară. Nu 
se auzea decât pleoscăitul paşilor lor prin noroaie, respiraţiile lor grele. 

Se târâră mai departe, prin loc deschis, printre movile umede de 
ierburi. Ceilalţi îi depăşeau, unul câte unul, iar West le făcea cu mâna, 
încercând să le arate că sunt de-ai lor. Unica lor şansă era să continue 
să se mişte, însă fiecare pas era mai dificil decât cel de dinainte. Îi 
curgea prin păr şi pe obraz sânge de la rana din cap. Durerea era mai 
cumplită, nu se diminuase deloc. Îi era rău, se simţea lipsit de vlagă, 
înfiorător de ametit. Îndoit de şale, se sprijinea în sabia cea grea ca şi 
cum doar ea îl mai ţinea în picioare. 

- Te simţi bine? îl întrebă Cathil. 

- Mergi mai departe! reuşi să mârâie el. 

Auzea zgomot de copite, sau i se părea că aude. 

Frica îl ţinea în mişcare, doar frica. Îi vedea pe ceilalţi în faţă, 
chinuindu-se şi ei să înainteze prin glodul dezastrului. Prinţul Ladisla 
mult înainte, apoi Pike, apoi Cathil, chiar în faţa lui, uitându-se peste 
umăr. Prin ceața care începuse să se împrăştie reuşi să desluşească un 
pâlc de copaci. Se concentră asupra acelor siluete spectrale şi urcă spre 
ele, respiraţia-i întretăiată scrijelindu-i beregata. Auzi vocea lui Cathil: 

- Nu. 

Se întoarse, sugrumat de spaimă. Nu departe de ei se zărea silueta 
unui călăreț. 

- La copaci! icni el. 

Fata nu se mişcă, aşa că o apucă de braţ şi o îmbrânci. Efortul îl făcu 
să se prăvălească pe burtă în noroi. Se întoarse pe spate, se ridică 


foarte greu şi o apucă în altă direcţie. Tot mai departe de ea, mai 
departe de copaci, mai departe de adăpost, de-a curmezişul pantei. 
Văzu cum nordicul se materializează din ceaţă. Acum şi el îl observase 
pe West şi îşi îndemnă calul spre el, ţinând sulița în jos. 

West îşi continuă drumul, cu picioarele în flăcări, cu plămânii în 
flăcări, folosindu-și ultimele fărâme de putere ca să-l ademenească în 
altă parte. Ladisla ajunsese deja la copaci. Pike tocmai ce se ascunsese 
în tufişuri. Cathil se mai uită o dată peste umăr şi se duse după tatăl ei. 
West nu mai fu în stare să continue. Se opri şi se ghemui pe coasta 
dealului, atât de epuizat încât era incapabil să se mai ţină pe picioare, 
darămite să mai şi lupte, şi se uită la nordicul care se apropia de el. 
Soarele ieşise din nori şi scânteia pe vârful suliţei. West nu avea nici 
cea mai vagă idee ce ar fi putut să facă atunci când va ajunge lângă el. 
Poate doar să moară. 

Călărețul se încordă în şa şi îşi duse mâna într-o parte. Pene. Pene 
cenuşii zburătăcind în bătaia vântului. Scoase un țipăt scurt. Ţipătul i 
se frânse şi se holbă nedumerit la West. Din gât îi ieşea vârful unei 
săgeți. Scăpă sulița din mână şi căzu încet din şa. Calul o luă la goană, 
urcă pe deal, apoi merse mai încet şi se opri. 

West rămase o clipă ghemuit pe pământul jilav, incapabil să 
înţeleagă cum anume reuşise să scape de moarte. Încercă să o apuce 
spre copaci, simțind efortul laborios al fiecărui pas, simţindu-şi toate 
încheieturile lichefiate, simțind cum îl lasă genunchii şi cade în 
desişuri. Simţind degete puternice care îi examinează rana din cap, 
auzind cuvinte mormăite în limbajul nordicilor. 

— Au! scânci West, întredeschizând ochii. 

— Nu te mai văicări, îl repezi Copoiul privindu-l fix. Nu-i decât o 
zgaibă. Ai scăpat uşor. Şi să ştii că ai avut noroc, pentru că eu nu prea 
nimeresc ţinta. 

— Noroc, şopti West. 

Se lăsă pe spate în ferigile ude şi se uită înspre valea desluşită 
printre copaci. Ceaţa începuse să se ridice, descoperind încet vederii o 
procesiune de căruţe distruse, de arme frânte, de cadavre mutilate. 
Toate resturile hâde ale unei înfrângeri îngrozitoare. Sau ale unei 
victorii îngrozitoare, dacă erai de partea lui Bethod. La câteva sute de 
paşi distanţă de el, un bărbat fugea disperat spre un pâlc de copaci. 
Probabil un bucătar, după haine. Un călăreț îl urmărea, cu lancea 
culcată pe braţ. Îl rată la prima încercare, dar se întoarse şi îl doborî. În 
mod normal West s-ar fi înspăimântat să vadă cum vâră sulița în bietul 
om, dar nu simţea acum decât o bucurie vinovată. Bucurie că nu era el 
în locul bucătarului. 

Mai erau şi alţi călăreţi ce alergau pe coasta dealului. Alte mici 
drame însângerate, dar West nu putu să mai privească. Se întoarse şi se 
adăposti în refugiul primitor al tufelor. 


Copoiul chicoti: 

— Treicopaci o să facă pe el când o să-mi vadă prada. 

Îi arătă cu degetul pe toţi membrii acestui grup straniu, epuizat, plin 
de noroi. 

- Colonelul West pe jumătate mort, o fată cu un baros plin de sânge, 
un bărbat cu o faţă ca fundul unui ceaun, iar ăsta de aici, dacă nu 
cumva mă înşel, e chiar băieţandrul care a ordonat dezastrul ăsta 
blestemat. În numele morţilor, ce feste ne mai joacă soarta. 

Clătină încetişor din cap rânjindu-i larg lui West care zăcea pe 
pământ, gâfâind ca un peşte adus la mal. 

— Treicopaci... 0... să... facă... pe... el. 


Un oaspete la cină 


Arhilectorului Sult, 
Şef al Inchiziției Maiestăţii Sale 


Eminenţă, 


Am veşti foarte bune. Conspirația a fost demascată şi înăbuşită. Capii ei 
erau Korsten dan Vurms, fiul Lordului Guvernator, şi Carlot dan Eider, 
Magistresă a Ghildei Negustorilor de Mirodenii. Ei vor fi interogaţi, iar apoi 
pedepsiţi într-un asemenea mod încât oamenii noştri să priceapă preţul 
trădării. Se pare că Davoust a fost victima unui spion gurkian, ascuns în 
cetate de multă vreme. Asasinul se află încă în libertate, dar complotiştii 
fiind acum în custodia noastră, cred că nu va dura mult până îl vom prinde 
şipe el. 

L-am pus pe Lordul Guvernator sub arest la domiciliu. Tatăl nu mai 
poate prezenta încredere, având în vedere trădarea fiului. Oricum, a fost 
mereu un obstacol în buna administrare a oraşului. Vi-l voi trimite cu prima 
corabie, pentru ca, împreună cu colegii din Consiliul Închis, să îi hotărâți 
soarta. Cu el va veni şi Inchizitorul Harker, care s-a făcut răspunzător de 
moartea a doi deţinuţi care, altminteri, ne-ar fi putut oferi informaţii 
valoroase. L-am interogat eu însumi şi mă bucur să pot spune că nu a luat 
parte la conspirație. Însă se face vinovat de o incompetenţă echivalentă cu 
trădarea. Pedeapsa lui este în mâinile Eminenţei Voastre. 

Gurkienii ne-au atacat în zori. Trupele de elită, ducând poduri mobile şi 
scări înalte, au traversat câmpul deschis şi au fost întâmpinați de o salvă 
ucigaşă de săgeți din cele cinci sute de arbalete ale noastre dispuse de-a 
lungul zidurilor. A fost o acţiune curajoasă, dar nesăbuită, şi am respins-o 
făcând multe victime în rândurile lor. Doar două detaşamente au ajuns la 
canalul pe care l-am construit, unde şi pod mobil, şi scară, şi soldaţi au fost 
înghiţiţi de un curent fioros ce ajunge în golf din largul mării doar la 
anumite ceasuri ale zilei. Capriciu al naturii care a funcţionat în avantajul 
nostru. 

Acum, pe câmpia dintre canalul nostru şi trupele lor, sunt numai cadavre 
şi răniţi gurkieni şi am ordonat oamenilor noştri să tragă asupra oricui care 
ar încerca să ajute răniții. Nu se poate ca atât gemetele muribunzilor, cât şi 
cadavrele care putrezesc la soare să nu le scadă moralul. 

Cu toate că am gustat din victorie, acest atac a fost doar o testare a 
apărării noastre. Comandantul armatei gurkiene a încercat marea cu 
degetul. Nu am nicio îndoială că următorul atac va fi de o cu totul altă 
amploare. Gurkienii nu au folosit încă cele trei catapulte uriaşe asamblate 
la o sută cincizeci de metri de zidurile noastre, capabile să azvârle bolovani 


până în mijlocul Oraşului Inferior. Poate că speră să cucerească Dagoska 
intactă, dar dacă rezistenţa noastră nu va slăbi, această nehotărâre a lor nu 
poate să mai continue. 

Cu siguranţă că nu duc lipsă de efective. În fiecare zi ajung în peninsulă 
mai mulţi şi tot mai mulţi soldaţi gurkieni. Deasupra mării de oameni se pot 
vedea acum stindardele celor opt legiuni. Şi am depistat şi detaşamente 
formate din sălbatici recrutaţi din toate colţurile continentului Kantic. Este o 
armată colosală, de vreo cincizeci de mii de oameni, sau poate mai mulți, 
aceasta cu care ne confruntăm. Împăratul gurkian, Uthman-ul-Dosht, luptă 
cu toate forţele lui împotriva noastră, dar noi nu vom ceda. 

Vă voi da curând alte veşti. Până atunci, slujesc şi mă supun. 


Sand dan Glokta 
Superior de Dagoska 


Magistresa Carlot dan Eider, şefă a Ghildei Negustorilor de 
Mirodenii, stătea pe scaun, cu mâinile în poală, şi făcea toate eforturile 
ca să-şi menţină demnitatea. Pielea îi era palidă şi uleioasă, la ochi 
avea cearcăne adânci şi negre. Veşmintele ei, odinioară de un alb 
imaculat, erau acum pătate de mizeria din celulă. Părul pierduse 
strălucirea şi atârna în laţe drepte şi încâlcite. Fără farduri şi bijuterii 
arăta mai bătrână, dar tot frumoasă. Într-un fel, mai frumoasă ca 
oricând. E frumuseţea flăcării aproape stinse. 

— Pari obosit, îi spuse ea. 

Glokta ridică din sprâncene. 

- Au fost nişte zile mai solicitante. Mai întâi a trebuit să-l interoghez 
pe complicele tău, Vurms, apoi a trebuit să mă ocup de o bagatelă, cum 
ar fi atacul gurkienilor care şi-au ridicat tabăra chiar lângă zidurile 
noastre. Nici tu nu-mi pari foarte odihnită. 

- Podeaua celulei mele nu este prea confortabilă şi, în plus, am şi eu 
problemele mele. 

Magistresa se uită la Severard şi la Vitari care stăteau de-o parte şi 
de alta a scaunului ei, sprijiniți de perete, cu mâinile încrucişate pe 
piept, mascaţi şi neîndurători. 

- În camera asta am să mor? 

Fără doar şi poate. 

- Vom vedea. Vurms ne-a spus deja cam tot ce voiam să aflăm. Te-ai 
dus la el, i-ai oferit bani ca să falsifice semnătura tatălui său pe 
anumite documente, ca să dea ordine anumitor gărzi în numele tatălui 
său, pe scurt, să ia parte la vânzarea cetăţii Dagoska duşmanilor 
Uniunii. Mi-a dat numele tuturor celor care au avut vreun amestec în 
planul tău. Şi-a semnat mărturisirea. Şi, în caz că vrei să ştii, capul lui 
ornează poarta alături de capul prietenului tău, Islik, ambasadorul 
împăratului. 

— Amândoi, împreună, în tepe, pe poartă, susură Severard. 


- Doar trei lucruri nu a putut să mi le spună. Motivele tale, 
semnătura ta pe mărturisirea scrisă şi identitatea spionului gurkian 
care l-a omorât pe Superiorul Davoust. Pe astea am să le obţin de la 
tine. Chiar acum. 

Magistresa Eider îşi drese cu grijă glasul, îşi netezi poalele rochiei 
lungi, luă o poziţie pe cât de mândră i-o îngăduiau împrejurările. 

— Nu cred că mă vei tortura. Nu eşti Davoust. Tu ai conştiinţă. 

Lui Glokta îi zvâcni uşor colţul gurii. Curajoasă încercare. Te felicit. 
Dar cât de tare te înşeli. 

- Din conştiinţa mea n-a mai rămas decât o fărâmă infimă şi uscată. 
N-aş fi în stare să te apăr chiar şi de o boare mai îndrăzneață nici pe 
tine, nici pe nimeni altcineva. 

Glokta scoase un oftat adânc şi prelung. Încăperea era prea încălzită, 
prea luminoasă, şi se frecă încet la ochii care îl dureau şi i se zbăteau. 

-Nici nu îţi poţi imagina ce lucruri am făcut. Lucruri oribile, 
malefice, dezgustătoare. Doar înşirarea lor te-ar face să vomiţi, 
continuă el ridicând din umeri. Îmi dau din când în când dureri de cap, 
dar îmi spun că am avut motive întemeiate să le fac. Anii trec, iar ceea 
ce a fost odinioară de neconceput devine cotidian, hidosul devine 
anost, ceea ce a fost de nesuportat devine rutină. Le gonesc în 
cotloanele întunecate ale minţii mele şi mi se pare incredibil cât de 
mult loc e acolo. Uimitor cu câte ajunge să se împace omul. 

Se uită la ochii lui Severard şi Vitari, strălucitori şi nemiloşi. 

- Dar chiar dacă ai avea dreptate, cum îţi poţi închipui că 
practicienii mei ar fi atât de lipsiţi de scrupule? Ce spui, Severard? 

— Lipsiţi de ce? 

Glokta surâse trist. 

— Vezi? Nici măcar nu cunoaşte cuvântul. 

Se lăsă moale pe speteaza scaunului. Istovit. Îngrozitor de istovit. 
Parcă nu mai avea energie nici cât să-şi ridice mâinile. 

-Deja am dat dovadă de prea multă îngăduinţă în ceea ce te 
priveşte. De obicei trădarea nu este tratată cu atâta lejeritate. Ar fi 
trebuit să vezi bătaia pe care a încasat-o prietenul tău, Vurms, de la 
Frost. Şi el era doar secundul în toată povestea asta. În ultimele lui ore 
nefericite ajunsese să se cace cu sânge. Şi totuşi, nimeni nu s-a atins 
încă de tine. i-am permis să-ţi păstrezi hainele, demnitatea, 
umanitatea. Acum ai o singură şansă să-ţi semnezi mărturisirea şi să-mi 
răspunzi la întrebări. O singură şansă să te supui pe de-a întregul. 
Aceasta este dimensiunea conştiinţei mele. 

Glokta se aplecă şi lovi cu degetul în masă. 

- O singură şansă. Apoi te despuiem şi începem să te tăiem. 

Dintr-odată, Magistresa Fider se surpă. Umerii i se înmuiară, capul îi 
căzu în piept, buzele începură să-i tremure. 

— Întreabă-mă, spuse ea cu voce spartă. 

O femeie frântă. Te felicit, Superior Glokta. Însă întrebările trebuie să-şi 


găsească răspunsurile. 

— Vurms ne-a spus cine era plătit şi cu cât. Anumite gărzi. Anumiți 
funcţionari din administraţia tatălui său. Desigur, şi el însuşi. O sumă 
frumuşică. Însă m-a mirat nespus faptul că un nume lipsea de pe listă. 
Numele tău. Doar tu nu ai cerut nimic în schimb. Regina negustorilor 
să nu încerce să profite de pe urma acestei afaceri? Mă sperii numai 
când încerc să-mi imaginez asta. Ce ţi s-a oferit? Pentru ce ţi-ai trădat 
Regele şi ţara? 

— Pentru ce? repetă Severard. 

— La dracu”, răspunde-i! zbieră Vitari. 

Înspăimântată, Eider se chirci în scaun. 

-În primul şi în primul rând, Uniunea n-are ce căuta aici! se scăpă 
ea. Din cauza lăcomiei am trădat! Pur şi simplu! Negustorii de 
Mirodenii sunt aici de dinainte de război, din timpul când Dagoska era 
independentă. Şi s-au îmbogăţit. Toţi s-au îmbogăţit aici, dar au fost 
nevoiţi să plătească taxe localnicilor, iar asta i-a supărat peste măsură! 
Cât de bine ar fi, şi-au spus ei, dacă cetatea ar fi a noastră, dacă am 
putea să ne impunem propriile legi. Cât de bogaţi am deveni. Şi atunci 
când ocazia a apărut, am profitat de ea, iar soţul meu a fost primul de 
la coadă. 

- Şi aşa au ajuns Negustorii de Mirodenii să stăpânească Dagoska. 
Ştiu povestea, Magistresă Eider. Încă mai aştept să-mi spui de ce ai 
trădat. 

- A fost un dezastru! Negustorii n-aveau nici cel mai mic interes să 
conducă oraşul şi nici nu se pricepeau la aşa ceva. Administratorii din 
partea Uniunii, Vurms şi cei de teapa lui, erau drojdia societăţii şi 
singurul lor scop în viaţă era cum să-şi căptuşească mai gros 
buzunarele. Am fi putut colabora cu localnicii, însă am preferat să-i 
exploatăm, iar atunci când au început să ne critice, am chemat 
Inchiziția, iar voi i-aţi bătut şi i-aţi torturat şi le-aţi spânzurat 
conducătorii în pieţele din Oraşul Superior. Şi foarte curând au ajuns să 
ne dispreţuiască chiar mai rău decât îi dispreţuiau pe gurkieni. Suntem 
aici de şapte ani şi am făcut doar rău! Toţi anii ăştia au fost o orgie de 
corupţie, de brutalitate şi de pierderi! 

Asta aşa e. Am văzut cu ochii mei. 

- Iar ironia este că nici măcar n-am avut vreun profit! Chiar şi la 
început am făcut mai puţini bani decât înainte de război! Fără ajutor 
din partea localnicilor, întreţinerea zidurilor cetăţii şi soldele 
mercenarilor ne-au costat şi ochii din cap! 

Fider izbucni în hohote disperate de râs, ca nişte suspine. 

— Ghilda e aproape falită şi idioţii şi-au făcut-o cu mâna lor! E vorba 
despre lăcomie. Pur şi simplu! 

- Şi atunci gurkienii au luat legătura cu tine. 

Fider încuviinţă cu un semn din cap, iar laţele murdare îi intrară în 
ochi. 


- Am multe cunoştinţe în Gurkhul. Negustori cu care am făcut 
afaceri de-a lungul anilor. Mi-au povestit că primul lucru pe care l-a 
făcut Uthman când a fost încoronat împărat a fost să jure solemn că va 
cuceri Dagoska, pentru a şterge ruşinea pe care o adusese tatăl său 
asupra naţiunii. Şi că nu va avea linişte până nu-şi va îndeplini 
jurământul. Mi-au mai spus că deja oraşul era împânzit de spioni 
gurkieni şi că ne cunosc toate punctele slabe. Mi-au zis că s-ar putea să 
existe o modalitate prin care să împiedicăm măcelul, dacă Dagoska li 
se va preda fără să opună rezistenţă. 

- Şi atunci, de ce ai tergiversat toată povestea? Îi controlai pe Cosca 
şi pe mercenarii lui încă de dinainte să-i înarmăm pe oamenii lui 
Kahdia, încă de dinainte de consolidarea fortificațiilor, şi, mai ales, 
încă de dinainte de sosirea mea. Dacă ai fi vrut, ai fi putut lua oraşul 
foarte uşor. La ce ai avut nevoie de imbecilul ăla de Vurms? 

Carlot dan Eider privea fix podeaua. 

— Câtă vreme cetatea şi porţile erau în mâinile soldaţilor Uniunii, 
asta ar fi însemnat vărsare de sânge. Vurms îmi putea ceda oraşul fără 
luptă. Crezi sau nu, dar scopul meu sincer, pe care mi l-ai dejucat cu 
atâta abilitate, a fost să evit o luptă. 

Te cred. Dar nu mai contează acum. 

- Continuă. 

- Ştiam că Vurms poate fi cumpărat. Tatăl său nu mai are zile multe, 
iar postul nu se moşteneşte. Era ultima lui şansă de a profita de pe 
urma poziţiei tatălui. Am stabilit un preţ. Am început pregătirile. Şi 
atunci a aflat Davoust. 

- Şi a vrut să-l informeze pe Arhilector. 

Eider scoase un hohot strident de râs. 

- Nu era la fel de devotat cauzei ca tine. Voia ceea ce vrea toată 
lumea. Bani. Mai mulţi decât puteam eu obţine. Le-am spus gurkienilor 
că planul nostru a căzut şi le-am spus şi de ce. A doua zi, Davoust... 
dispăruse. 

Trase adânc aer în piept şi continuă. 

— Aşa că n-am mai putut da înapoi. Eram gata să acţionăm imediat 
după venirea ta. Totul fusese pregătit. Şi apoi... 

— Apoi? 

— Apoi tu ai început să întăreşti fortificațiile, iar Vurms s-a făcut şi 
mai hrăpăreţ. A simţit că suntem într-o poziţie mai bună de negociere. 
A cerut mai mult. M-a ameninţat că îţi va spune totul. Am fost nevoită 
să mă duc la gurkieni să mai fac rost de bani. Toate astea au durat. În 
cele din urmă am fost iarăşi gata să acţionăm, dar atunci a fost prea 
târziu. Lăsasem ocazia să ne scape. 

Îşi ridică privirea la Glokta. 

— Totul din cauza lăcomiei. Dacă n-ar fi fost lăcomia soţului meu, n- 
am fi venit niciodată în Dagoska. Dacă n-ar fi fost lăcomia Negustorilor 
de Mirodenii, s-ar fi putut să fi izbândit. Dacă n-ar fi fost lăcomia lui 


Vurms, am fi putut preda gurkienilor stânca asta mizerabilă şi lipsită 
de valoare fără să vărsăm nicio picătură de sânge. 

Îşi trase nasul, îşi plecă iarăşi ochii şi rosti cu voce slăbită: 

- Dar lăcomia este întâlnită pretutindeni. 

— Aşa că ai fost de acord să le predai cetatea. Ai fost de acord să ne 
trădezi. 

— Pe cine să trădez? N-ar fi pierdut nimeni! Negustorii ar fi plecat 
fără să facă tărăboi! Localnicilor nu le-ar fi fost mai rău sub tirania 
gurkienilor decât sub a noastră! Uniunea n-ar fi pierdut decât o fărâmă 
din fala ei, dar cât poate valora asta faţă de vieţile a mii de oameni? 

Fider se întinse peste masă, cu ochii plini de lacrimi, şi spuse 
răguşit: 

— Ce se va întâmpla acum? Spune-mi. Va fi un masacru! Un măcel! 
Chiar dacă vei apăra cetatea, care va fi preţul plătit? Şi n-o poţi apăra. 
Împăratul a jurat şi nu va renunţa. Sunt pierdute toate vieţile 
bărbaţilor şi femeilor şi copiilor din Dagoska! Şi pentru ce? Pentru ca 
Arhilectorul Sult să poată arăta la hartă şi să spună că punctul ăla sau 
celălalt e sub stăpânirea noastră? Câţi oameni trebuie să moară ca să 
fie mulţumit? Care au fost motivele mele? Care sunt motivele tale? De 
ce faci asta? De ce? 

Lui Glokta i se zbătea ochiul stâng şi şi-l apăsă cu palma. Privi lung 
la femeia din faţa lui. O lacrimă se prelinse pe obrazul ei şi căzu pe 
tăblia mesei. De ce fac asta? 

Ridică din umeri. 

— Ce a mai rămas? 

Severard împinse declaraţia peste masă. 

— Semnează! lătră el. 

— Semnează, şuieră şi Vitari, semnează, căţea! 

Carlot dan Eider luă condeiul cu mâna tremurândă. Lovi pereţii 
călimării, picură cerneală pe masă, zgârie hârtia. Glokta nu simţea 
nicio emoție a triumfului. Niciodată nu o simt. Dar mai avem încă o 
problemă de lămurit. 

— Unde îl pot găsi pe spionul gurkienilor? o întrebă cu voce tăioasă 
ca o secure. 

— Nu ştiu. N-am ştiut niciodată. Indiferent cine ar fi, va veni acum 
după tine, aşa cum a venit şi după Davoust. Poate chiar la noapte... 

— De ce au aşteptat atât? 

— Le-am spus că nu reprezinţi o ameninţare. Le-am spus că Sult va 
trimite pe altcineva să-ţi ia locul... Le-am spus că mă descurc eu cu 
tine. 

Şi chiar aşa s-ar fi întâmplat dacă n-ar fi fost generozitatea neaşteptată a 
jupânilor Valint şi Balk. 

Glokta se aplecă spre ea. 

- Cine e spionul gurkian? 

Buzele lui Fider tremurau atât de tare, încât îi clănţăneau dinţii în 


gură. 

— Nu ştiu, şopti ea. 

Vitari lovi cu pumnul în masă. 

— Cine? Cine? Cine e, jigodie? Cine? 

— Nu ştiu! 

- Minti! 

Practiciana îşi aruncă lanțul care zăngăni deasupra capului 
Magistresei şi i se încolăci în jurul gâtului. Fosta Regină a negustorilor 
fu trasă de pe scaun, cu picioarele zbătându-i-se în aer, cu mâinile pe 
lanţul de la gât, şi fu aruncată cu faţa în jos pe podea. 

- Minti! 

Nasul lui Vitari se deformase din cauza furiei, sprâncenele roşcate se 
îmbinaseră într-o încruntătură teribilă, fantele ochilor sclipeau de 
turbare. Îşi propti cizma în ceafa lui Eider, se încordă şi trase de lanţ 
cât putu de tare. Severard urmărea scena aceasta violentă cu un 
zâmbet mic în colţul ochilor, fluierând fals şi abia auzit în ultimele 
suflări sugrumate, şuierate, gâlgâite ale lui Eider. 

Glokta îşi linse gingiile goale şi se uită la femeia care se zvârcolea pe 
jos. Trebuie să moară. Eminenţa Sa pretinde ca trădătorii să fie dur 
pedepsiţi. Eminenţa Sa pretinde ca trădătorii să aibă parte de pedepse 
exemplare. Eminenţa Sa ne cere să fim neîndurători. Pleoapa îi zvâcnea, 
muşchii feţei îi tresăreau spasmodic. În încăpere nu era aer şi era cald 
ca într-un atelier de fierărie. Era transpirat şi îi era foarte sete. Abia 
dacă mai putea să respire. Parcă el era cel sugrumat. 

Şi ironia e că are dreptate. Oricum o dai, victoria mea este o pierdere 
pentru toată lumea din Dagoska. 

Deja roadele eforturilor mele îşi plâng sfârşitul pe pământul sterp din 
faţa porţilor cetăţii. Acum carnagiul nu va mai cunoaşte sfârşit. Gurkieni, 
dagoskani, unionişti, cadavrele lor se vor strânge şi ne vor îngropa sub ele. 
Şi totul doar din vina mea. Ar fi fost cu mult mai bine dacă i-ar fi reuşit 
planul. Ar fi fost cu mult mai bine dacă eu aş fi murit în temniţele 
Împăratului. 

Mai bine pentru Ghilda Negustorilor de Mirodenii, mai bine pentru 
locuitorii din Dagoska, mai bine pentru gurkieni, pentru Korsten dan Vurms, 
pentru Carlot dan Eider. Mai bine chiar şi pentru mine. 

Eider aproape că nu se mai mişca. Încă ceva ce trebuie să ascund în 
cotloanele întunecate ale minţii. Încă ceva ce îmi va da dureri de cap atunci 
când sunt singur. Trebuie să moară, indiferent cât de corect sau nu este 
acest lucru. Trebuie să moară. Un horcăit înăbuşit. Apoi un gâfâit slab. 
Aproape gata. Aproape gata. 

— Opreşte! răcni Glokta. Ce m-a apucat? 

Severard îi aruncă o privire iute. 

— Ce? 

Vitari nu păru să-l fi auzit, căci lanţul era la fel de strâns în jurul 
gâtului Magistresei. 


— Opreşte, am zis! 

— De ce? şuieră practiciana. 

Chiar, de ce? 

— Îţi dau ordine, lătră el, nu motive! 

Vitari slăbi lanţul, rânjind batjocoritor, şi ridică piciorul de pe capul 
lui Eider. Femeia nu se mişcă. Răsuflarea ei era un murmur abia auzit. 
Măcar respiră. Arhilectorul îmi va cere o explicaţie, una bună. Şi oare ce 
explicaţie îi voi da? 

- Duceţi-o înapoi în celulă, spuse, sprijinindu-se în toiag şi 
ridicându-se istovit din scaun. S-ar putea să mai avem nevoie de ea. 


Glokta stătea la fereastră, privind încruntat cum ploaia mâniei lui 
Dumnezeu se revarsă asupra cetăţii Dagoska. Încă din timpul după- 
amiezii îşi începuseră activitatea cele trei catapulte gigantice amplasate 
sub zidurile cetăţii, dincolo de bătaia arcului. Încărcatul şi pregătirea 
fiecăreia dura cam o oră, iar Superiorul urmărea toate aceste 
preparative prin lunetă. 

Mai întâi, se centra maşinăria şi se estima distanţa. Câţiva mecanici 
cu barbă şi straie albe se dondăneau, uitându-se şi ei prin lunete, 
legănând fire cu plumb, consultând compasurile şi socotelile şi abacele, 
făcând reglaje fine de ultim moment la bolţurile uriaşe ale catapultei. 

Când se declarau satisfăcuţi, braţul uriaş era adus în poziţie de 
tragere. Era nevoie de un atelaj de douăzeci de cai bine biciuiţi care să 
ridice contragreutatea enormă, un bloc de fier sculptat sub forma unui 
cap ameninţător de gurkian. 

Apoi urma încărcătura, un butoi uriaş, de un pas mare în diametru, 
era aşezat cu multă atenţie în cupă cu ajutorul unui sistem de scripeţi 
şi de o echipă de muncitori cu figuri ursuze, care răcneau şi dădeau din 
mâini. După aceea, oamenii se îndepărtau cu multă grijă şi teamă de 
catapultă şi îşi căutau adăpost. Un singur sclav înainta încet, ducând o 
prăjină aprinsă la un capăt. Punea focul sub butoi. Izbucneau flăcările, 
o pârghie era apăsată, greutatea colosală cădea, braţul mare, cât 
trunchiul unui pin bătrân, străpungea aerul, iar muniţia aprinsă zbura 
spre nori. De ore întregi nu se mai întâmpla nimic altceva. Muniția era 
aruncată spre cer, apoi se rostogolea mugind spre pământ, în vreme ce 
soarele se cufunda încet spre apus, cerul se întuneca, iar dealurile 
continentului deveneau doar un contur negru în depărtare. 

Glokta urmări cum zboară unul dintre butoaie, cum luminează 
înaltul. Traiectoria lui strălucitoare îi ardea retina. Parcă rămase o 
veşnicie nemișcat deasupra oraşului, la fel ca şi Citadela, iar apoi se 
prăbuşi rostogolindu-se, ca un meteorit, lăsând o dâră de foc 
portocaliu. Căzu în mijlocul Oraşului Inferior. Flăcări lichide se 
înălţară, crescură, se întinseră, se năpustiră flămânde la siluetele 
micuţe din mahalale. Câteva clipe mai târziu bubuitura exploziei 


ajunse la urechile lui Glokta, făcându-l să tresară. Praf explozibil. Cum 
mi-aş fi putut închipui atunci când mi l-a arătat Iniţiatul Chimist că va 
deveni o armă atât de teribilă? 

Pe jumătate desluşi, pe jumătate îşi imagină siluetele micuţe 
alergând încoace şi încolo, încercând să-şi scoată răniții de sub 
dărâmăturile în flăcări, încercând să salveze ce se mai poate salva din 
agoniseala lor mizeră. Şiruri de localnici mânjiţi de funingine care trec 
găleţile cu apă din mână în mână, străduindu-se zadarnic să limiteze 
acel infern. Cel mai mult au de pierdut tocmai aceia care au cel mai puţin. 
Acum tot Oraşul Inferior era cuprins de flăcări. Arzând, strălucind, 
dansând în vântul venit de pe mare, cu reflexe portocalii, galbene şi 
roşu-aprins în apele negre. Chiar şi aici sus aerul era greu, uleios şi 
înecăcios din cauza fumului. Probabil că acolo jos e iadul pe pământ. 
Felicitări din nou, Superior Glokta. 

Se întoarse, conştient de o prezenţă în cadrul uşii. Era Shickel, formă 
fragilă şi întunecată în lumina lămpii. 

— Sunt bine, murmură el, întorcându-şi privirea înapoi la spectacolul 
maiestuos, spectacolul sângeriu, spectacolul sinistru care se desfăşura 
în faţa ferestrei. În fond, nu în fiecare zi apuci să vezi un oraş transformat 
în scrum. 

Dar slujnica nu plecă. Dimpotrivă, făcu un pas în încăpere. 

— Ar trebui să pleci, Shickel. Aştept un oaspete, sau cam aşa ceva şi 
s-ar putea să apară nişte probleme. 

— Un oaspete, zici? 

Glokta îşi ridică ochii. Vocea era alta. Mai profundă, mai dură. Şi 
chipul ei era altul, cu un obraz în penumbre, iar altul luminat de 
pâlpâirea flăcărilor din oraş. Cu o expresie stranie, dinţii pe jumătate 
dezgoliţi, ochii aţintiţi asupra lui Glokta şi sclipind cu o intensitate 
flămândă. Făcu câţiva paşi în cameră. Cu o expresie aproape 
înspăimântătoare pe chip. Dacă aş fi predispus la spaimă... Şi atunci 
înţelese. 

— Tu? şopti el. 

- Eu. 

Tu? Glokta nu se mai putu stăpâni şi izbucni în hohote involuntare 
de râs. 

- Harker te-a prins! Idiotul ăla a dat peste tine din greşeală şi eu ti- 
am dat drumul! Şi mi-am zis că sunt un erou! 

Nu se putea opri din râs. 

- Iată o lecţie pentru tine. Să nu faci niciodată vreo faptă bună! 

— N-am nevoie de lecţii de la tine, schilodule. 

Mai înaintă un pas. Acum era la distanţă de numai trei paşi de el. 

— Aşteaptă! ridică Glokta o mână. Spune-mi un singur lucru! 

Fata se opri cu o sprânceană ridicată a întrebare. Rămâi acolo şi nu te 
mişca. 


— Ce s-a întâmplat cu Davoust? 

Shickel zâmbi. Avea dinţi ascuţiţi, albi. 

— N-a ieşit niciodată din camera asta, răspunse şi se frecă uşor pe 
burtă. E aici, înăuntru. 

Glokta făcu eforturi să nu-şi ridice ochii spre lanţul care cobora încet 
din tavan. 

- Iar acum ai să fii alături de el. 

Mai apucă să facă jumătate de pas către el, înainte ca laţul din zale 
să i se agaţe de bărbie şi să o smucească în sus, ridicând-o. Acum şuiera 
şi scuipa, se zvârcolea şi dădea din picioare. 

Severard ţâşni din ascunzătoarea lui de sub masă şi încercă să o 
apuce. Dar zbieră când un picior gol al lui Shickel îl pocni zdravăn în 
faţă şi îl trimise de-a berbeleacul în cealaltă parte a camerei. 

— Rahat, icni Vitari când Shickel îşi trecu mâna pe sub lanţ şi începu 
să o tragă în jos de pe grindă. Rahat! 

Se prăvăliră amândouă pe podea, se luptară o clipă, apoi Vitari 
zbură prin aer, umbră neagră în întuneric. Scoase un urlet când se lovi 
cu capul de o masă din colţ, sfărâmând-o, şi căzu fără simţire. Severard 
încă mai gemea, ameţit, cu mâinile peste mască. Rămăseseră în 
picioare doar Glokta şi Shickel. Ochi în ochi. Singur cu Devoratoarea 
mea. Ce neplăcut. 

Se retrase până la perete când ea vru să se năpustească asupra lui, 
dar nu apucă să facă decât un pas înainte ca Frost să intre în ea cu 
toată forţa. O doborî şi căzu deasupra ei. Rămaseră un moment 
nemişcaţi, după care Shickel se ridică încet în genunchi, iar apoi, la fel 
de încet, se săltă în picioare, cu toată greutatea lui Frost în cârcă, şi 
făcu un pas şovăitor spre Glokta. 

Albinosul o strângea cât de tare era capabil, încordându-şi toţi 
muşchii pentru a o opri, însă ea înaintă mai departe, scrâşnind din 
dinţi, cu una dintre mâinile ei slăbuţe lipită de trup, iar cu cealaltă 
încercând să-l apuce pe Glokta de gât. 

— Tttttt! sâsâi peltic Frost. 

Muşchii braţelor încordaţi, faţa deformată de efort, ochii rozalii 
ieşindu-i din orbite pe deasupra măștii. Şi tot nu se isprăvise. Încolţit la 
perete, Glokta urmărea fascinat cum mâna aceea se apropia tot mai 
mult, tot mai mult de el, ajungând la doar câţiva centimetri distanţă de 
beregata lui. Extrem de neplăcut. 

- La dracu” cu tine! zbieră Severard. 

Bastonul şuieră prin aer izbind braţul întins, frângându-l în două. 
Glokta observă oasele ieşite prin pielea zdrenţuită şi însângerată. Însă 
degetele se mai mişcau încă, încercând să-l apuce. Bastonul o lovi în 
faţă, dându-i capul pe spate. Din nas îi ţâşni sângele, o despicătură 
adâncă îi brăzdă obrazul. Dar tot venea spre el. Frost gâfâia din cauza 
efortului de a-i imobiliza braţul sănătos, căci ea încă se mai forţa să 


înainteze, mârâind ca o fiară, dezgolindu-şi colții ca o fiară, gata să-i 
sfâşie gâtul lui Glokta. 

Severard îşi aruncă bastonul cât colo şi o apucă de gât pe la spate, 
trăgându-i capul înapoi, icnind, cu fruntea o hartă de vene ieşite în 
relief. Era o privelişte bizară: doi bărbaţi, dintre care unul zdravăn şi 
mare ca un taur, încercând cu disperare să pună jos o fărâmiţă de fată. 
Într-un final, cei doi practicieni reuşiră să o tragă încet înapoi. 
Severard îi ridicase unul dintre picioare. Frost scoase un muget teribil, 
o săltă în aer şi, cu un ultim efort o izbi de perete. 

Râcâi podeaua cu ghearele, încercând să se ridice, iar braţul rupt îi 
atârna într-o parte. Din umbre se auzi urletul lui Vitari care se năpusti 
la ea cu unul dintre scaunele grele ale Superiorului Davoust ridicat 
deasupra capului. Se frânse în capul lui Shickel cu un trosnet puternic. 
Şi imediat, ca ogarii care au încolţit o vulpe, cei trei practicieni s-au 
repezit asupra ei cu picioarele şi cu pumnii, icnind din cauza efortului 
şi a furiei. 

- Destul! strigă Glokta. Trebuie să o luăm la întrebări! 

Trecu şchiopătând pe lângă practicienii rămaşi fără suflu şi se uită la 
ea. Shickel zăcea nemişcată, un maldăr de zdrenţe şi sânge, un maldăr 
destul de micuţ. Aproape la fel ca în ziua când am văzut-o pentru prima 
oară. Dar cum a reuşit fătuca asta să-i pună la pământ pe cei trei? Braţul 
rupt era întins pe covor, degetele moi şi pline de sânge. Pot afirma cu 
certitudine că acum n-o să mai facă rău nimănui. 

Atunci mâna începu să se mişte. Osul se retrase înapoi în carne şi se 
îndreptă ca înainte, cu un scrâşnet sinistru. Degetele tresăriră, se 
îndoiră, zgâriară duşumeaua, începură să alunece spre glezna lui 
Glokta. 

— Ce e chestia asta? răsuflă speriat Severard. 

- Aduceţi lanţul, le ordonă Glokta dându-se înapoi. Repede! 

Opintindu-se, Frost scoase dintr-un sac două perechi de cătuşe cu 
lanţuri mari şi grele. Fuseseră confecţionate pentru deţinuţii cei mai 
puternici şi mai periculoşi. Cătuşele din fier negru erau groase ca un 
trunchi de pom tânăr, grele ca o nicovală. Îi strânse pe glezne o 
pereche, iar pe cealaltă i-o puse la mâini. Când le închise, toţi fură 
cuprinşi de o senzaţie reconfortantă de siguranţă. 

Între timp, Vitari trăsese afară din acelaşi sac un lanţ foarte lung şi îl 
înfăşură de jur împrejurul trupului neputincios acum al lui Shickel. 
Severard o ajuta, ţinând fata în picioare. Două lacăte grele desăvârşiră 
operaţiunea. 

Terminară chiar la ţanc, pentru că Shickel îşi reveni brusc şi începu 
să se zvârcolească. Mârâi la Glokta, încercând să-şi rupă lanţurile. 
Nasul i se îndreptase, tăietura din obraz aproape se închisese. De parcă 
nici n-a fost rănită. Deci Yulwei mi-a spus adevărul. Lanţurile zornăiră 
când se năpusti înainte cu gura căscată, iar Glokta se îndepărtă din 


calea ei. 

— Trebuie să recunoşti că-i rezistentă şi încăpăţânată, murmură 
Vitari, îmbrâncind-o cu piciorul de perete. 

— Proştilor! şuieră Shickel. Nu vă puteţi împotrivi celor ce se vor 
întâmpla! Mâna dreaptă a lui Dumnezeu s-a abătut asupra acestei 
cetăţi şi nimic nu o mai poate salva! Morţile voastre au fost deja scrise! 

O explozie mai puternică lumină cerul, aruncând lumini portocalii 
pe chipurile mascate ale practicienilor. O clipă mai târziu bubuitura ei 
răsună în încăpere. Shickel izbucni în hohote de râs, un cotcodăcit 
dement şi scârţâit. 

— Au venit Cele O Sută De Cuvinte! Nu există lanţuri care să le lege 
şi nici porţi care să le oprească! Sunt aici! 

— Poate, ridică Glokta din umeri. Dar au venit prea târziu pentru 
tine. 

-Eu am murit deja! Trupul meu nu e decât ţărână! Îi aparţine 
Profetului! N-ai decât să mă interoghezi cât vrei, nu vei afla nimic de la 
mine! 

Glokta zâmbi. Parcă îşi simţea obrajii încălziţi de focurile 
îndepărtate din oraş. 

— Sună a provocare. 


Unul de-ai lor 


Ardee îi surâse, iar Jezal îi răspunse tot cu un surâs. De fapt, rânjea 
ca idiotul. Nu se putea stăpâni. Era incredibil de fericit să se fi întors 
acolo unde toate lucrurile aveau sens. De acum nu va mai trebui să se 
despartă niciodată. Nu voia decât să-i mărturisească ce mult o iubeşte. 
Căscă gura să vorbească, dar ea îl făcu să tacă apăsându-i un deget pe 
buze. Tare. 

— Sssttt. 

ÎI sărută. Mai blând la început, apoi tot mai brutal. 

— Au, exclamă el. 

Începu să-i muşte buzele. În joacă. 

— Aaahhh, oftă el. 

Mai tare. Şi mai tare. 

— Aoleu! se împotrivi el. 

Începu să-i sugă obrajii, zgâriindu-i pielea cu dinţii, muşcând până 
la os. Încercă să zbiere, dar nu fu în stare să scoată niciun sunet. Era 
beznă. I se învârtea capul. Ceva îi scotocea prin gură, trăgându-l de 
obraji, apăsându-i limba, presându-i buzele. 

— Am apucat-o, spuse o voce şi durerea încetă. 

— Cât de rău e? 

— Nu cât ai crede. 

- Arată foarte rău. 

- Taci din gură şi ridică torţa aia. 

— Ce-i aia? 

— Unde? 

— Acolo, chestia aia ieşită în afară? 

- E falca, tâmpitule, ce credeai că e? 

— Îmi vine să vomit. Printre talentele mele remarcabile nu se numără 
Şi... 

- Tacă-ţi gura şi ridică mai mult torţa aia! Trebuie să i-o punem la 
loc. 

Jezal simţi cum obrazul îi este apăsat cu foarte multă forţă. Se auzi 
un trosnet, şi o săgeată de durere înfiorătoare, cum nu mai simţise 
niciodată în viaţă, îi străbătu falca, ajungându-i în gât. Leşină iarăşi. 


— Eu îl ţin şi tu mişti aia. 

— Ce, asta? 

— Nu-i scoate şi dinţii! 

— Căzuse singur! 

- Alb tâmpit ce eşti! 

— Ce se petrece? vru să întrebe Jezal, însă din gură îi ieşi un soi de 


gâlgâit. 

Îi pulsau tâmplele, îi crăpa capul de durere. 

— Vezi că se trezeşte! 

— Atunci tu îl coşi şi eu îl ţin. 

Simti că îl strânge ceva de umeri şi de piept. Îl durea braţul. Îl durea 
tare rău. Încercă să dea dintr-un picior, dar nu reuşi să şi-l mişte. 

— ÎI ţii nemişcat? 

- Da, îl ţin nemişcat! Apucă-te de cusut! 

Ceva îl împunse în obraz. Nu crezuse că îl poate durea mai rău. Se 
înşelase amarnic. 

— Daţi-vă de pe mine! îşi închipui el că urlă, însă la urechi îi ajunse 
doar un „iiiieeee”. 

Începu să se zvârcolească, să scape din strânsoarea aceea, dar nu 
reuşi decât să-şi mărească durerea din braţ. Acum şi durerea pe care o 
simţea în faţă devenise insuportabilă. Toate îl dureau: buza superioară, 
buza inferioară, bărbia, obrazul. Urlă, şi urlă, şi urlă, dar nu auzi 
nimic. Doar un fâsâit stins. Şi când tocmai se gândea că îi va exploda 
capul, durerea începu să-l mai lase. 

— Gata. 

Mâinile care îl ţinuseră se retraseră, iar el căzu pe spate, neajutorat, 
moale ca o cârpă. 

— Ai cusut bine. Foarte bine. Mi-aş dori să fii prin preajmă dacă ar fi 
să păţesc şi eu la fel. Poate nu mi s-ar deteriora frumuseţea. 

— Ce frumuseţe, albule? 

- Înî. Hai să ne ocupăm de mână. Şi mai avem şi piciorul după aia. 

— Unde ai pus scutul ăla? 

- Nu, gemu Jezal, vă rog... 

Nimic în afară de un clinchet în gâtlej. 

Acum parcă reuşea să întrezărească ceva. Forme estompate în 
penumbre. Un chip se aplecă asupra lui. Un chip hidos. Cu nasul spart 
şi încovoiat, cu obrajii zdrenţuiţi de cicatrice. În spatele lui era un 
altul. Un chip închis la culoare, cu o cicatrice palidă de la sprânceană 
până la bărbie. Închise ochii. Până şi lumina asta difuză îl durea. 

— Ai cusut bine. 

O palmă îl plesni uşor peste faţă. 

— Acum eşti unul de-ai noştri, flăcău. 

Jezal rămase nemișcat, cu faţa cuprinsă de dureri crâncene, şi 
groaza începu să i se furişeze încet prin mădulare. 

„Unul de-ai noştri.” 

NAUTILUS 


Partea a Il-a 


Nu este pregătit de luptă acela care nu şi-a văzut niciodată sângele 
curgând, nu şi-a pierdut niciodată dinţii sub pumnul adversarului, sau nu a 
simţit niciodată greutatea dușmanului deasupra sa. 

Roger of Howden 


Spre nord 


Copoiul rămăsese întins pe burtă, ud până la piele, încercând să nu 
se mişte, dar nici să nu îngheţe. Se uita printre copaci spre vale, la 
armata lui Bethod. De acolo, de unde stătea, nu reuşea să vadă prea 
multe, ci doar o bucată din drumul de peste coama dealului, îndeajuns, 
totuşi, cât să-i vadă trecând pe ţăranii-soldaţi, cu scuturile pictate în 
spinare, cu zalele lucindu-le de zăpada topită, cu suliţele ţinute sus 
printre trunchiurile copacilor. Rânduri-rânduri mărşăluind cu pas 
constant şi hotărât. 

Chiar dacă erau destul de departe, tot îşi asuma un risc considerabil 
urmărindu-i. Căci nimeni altcineva pe lumea asta nu era mai 
prevăzător ca Bethod. Avea iscoade pretutindeni. Pe versanţi şi pe 
culmi, oriunde îşi închipuia că s-ar putea ascunde cineva care să 
observe ce pune la cale. Trimisese câţiva oameni la sud şi pe alţii 
înspre est, nutrind speranţa că aceştia vor putea induce în eroare orice 
eventual urmăritor. Dar nu reuşise să-l păcălească pe Copoi. Nu şi de 
data aceasta. Bethod se întorcea pe acelaşi drum pe care venise. Spre 
nord. 

Copoiul trase cu putere aer în piept şi slobozi un oftat prelung şi 
jalnic. În numele morţilor, ce obosit era. Se uită la siluetele micuţe 
printre ramurile de pin. Toţi anii ăştia îi pierduse făcând pe iscoada 
pentru Bethod, stând cu ochii aţintiţi asupra dușmanului pentru el, 
ajutându-l să învingă în luptă, ajutându-l să devină Rege. Cum nici în 
vise nu visase Bethod că va deveni. Pe de-o parte, putea spune că se 
schimbase totul. Pe de altă parte, totul rămăsese la fel. Iată-l acum, 
cum stătea nemișcat, lungit pe burtă în mocirlă, cu gâtul ţeapăn de cât 
şi-l încordase să urmărească armata lui Bethod. Cu zece ani mai bătrân, 
dar absolut deloc mai fericit sau mai prosper. Nici măcar nu-şi mai 
putea aduce aminte ce ambiţii avusese. Dar cu siguranţă că nu visase 
niciodată să facă ce făcea acum. Să stea în toate rafalele astea de vânt, 
în toată ninsoarea, în toată mocirla. Să fie martor la toate aceste 
bătălii, la toate aceste marşuri, la toată această risipă. Logen murise, şi 
Forley murise, iar acum lumânarea celor rămaşi ardea prea repede. 

Ursuzul se furişă lângă el printre arbuştii îngheţaţi, se propti într-un 
cot şi se uită şi el la ţăranii lui Bethod. 

- Îhî, grohăi el. 

- Bethod se îndreaptă spre nord, şopti Copoiul. 

Ursuzul încuviinţă din cap. 

— Are iscoade pretutindeni, dar nu e nici urmă de îndoială că merge 
spre nord. Ar trebui să-i spunem lui Treicopaci. 

Altă bâţâire din cap. 


Copoiul se întinse pe pământul ud. 

— Am început să obosesc. 

Ursuzul ridică o sprânceană. 

— Toată truda asta, şi pentru ce? Nu s-a schimbat nimic. De partea 
cui suntem acum? întrebă Copoiul arătând cu mâna spre oamenii care 
se chinuiau să înainteze pe drumul înnămolit. Ni se pretinde să ne 
luptăm cu toţi ăştia? Când vom ajunge să ne odihnim? 

Ursuzul ridică din umeri şi îşi ţuguie buzele ca şi când ar fi reflectat 
asupra răspunsului. 

- După ce murim? 

Iată crudul şi tristul adevăr. 


Copoiului i-a luat ceva vreme ca să-i găsească pe ceilalţi. Nu erau 
acolo unde ar fi trebuit să fie. De fapt, nu se îndepărtaseră prea mult de 
locul unde îi lăsase. Pe Dow îl văzu primul. Stătea pe o piatră mare, cu 
obişnuita-i mânie pe chip, şi se uita urât într-o râpă. Copoiul se apropie 
de el şi văzu despre ce era vorba. Patru soldaţi din Sud se chinuiau să 
coboare peste pietre, înceţi şi neîndemânatici ca viţeluşii nou-născuţi. 
Tul şi Treicopaci îi aşteptau jos, destul de nerăbdători. 

— Bethod se îndreaptă spre nord, spuse Copoiul. 

- Bravo lui. 

— Nu te miri? 

Dow îşi trecu limba peste dinţi şi scuipă într-o parte. 

- A cotonogit toate clanurile care au îndrăznit să se pună cu el, s-a 
autoproclamat Rege într-un ţinut care nu cunoscuse regi, a plecat la 
război împotriva Uniunii şi îi dă na-na la cur. Nemernicul ăsta a întors 
toată lumea cu fundu-n sus. Nimic nu mă mai poate surprinde la el. 

- Aha, oftă Copoiul gândindu-se că tovarăşul lui are dreptate. N-aţi 
ajuns prea departe. 

— Nu. Ni i-ai dat pe cap pe nenorociţii ăştia, spuse Dow uitându-se la 
cei patru care se chinuiau să ajungă în fundul râpei şi clătinând din cap 
ca şi cum nu mai văzuse niciodată nişte oameni atât de stângaci. Aşa 
nişte incapabili nu mi-a mai fost dat să văd. 

— Dacă vrei să-mi spui că-ţi pare rău că am salvat niscaiva vieţi în 
ziua aia, crede-mă că mie nu-mi pare. Ce ar fi trebuit să fac? îl întrebă 
Copoiul. Să-i las să moară? 

— Asta e o idee. Ne-am fi mişcat de două ori mai repede dacă n-ar fi 
trebuit să stăm după fundul lor şi am fi avut şi mai multă mâncare, 
răspunse Dow cu un rânjet urât. Din ce-mi dau seama, numai unul din 
ei ne-ar putea fi de ceva folos. 

Copoiul nu trebui să-l întrebe care anume. Fata rămăsese în urma 
grupului. De fapt, nici nu-şi prea dădea seama că e femeie după felul în 
care arăta, încotoşmănată în toate zdrenţele alea ca să-i ţină de frig, 
dar bănuia ce se ascunde sub ele şi asta îl tulbura. I se părea foarte 
ciudat să călătorească alături de o femeie. Chiar o raritate de când 


trecuseră munţii spre nord cu multe, foarte multe luni în urmă. Copoiul 
o urmări cum coboară printre pietre, cu chipul murdar, pe jumătate 
ridicat spre ei. Dură fetişcana asta, îşi zise. Ca şi cum ar fi avut şi ea 
partea ei de necazuri din cele foarte grave. 

— Cred că n-o să se lase uşor, şopti Dow ca pentru sine. Cred că o să 
se lupte. 

- Bine, Dow, îl repezi Copoiul. Ai face mai bine să te calmezi, 
iubăreţule. Ştii bine ce părere are Treicopaci despre chestii din astea. 
Ştii bine ce a păţit fiica lui. i-ar spinteca drăgălaşele coiţe dacă te-ar 
auzi vorbind aşa. 

— Vorbind cum? se prefăcu nedumerit Dow. Nu fac decât să vorbesc, 
nu? Nimeni nu mă poate judeca pentru asta. Când a fost vreunul dintre 
noi ultima oară cu o femeie? 

Copoiul se încruntă. El ştia exact când fusese ultima oară. Cam tot 
atunci când îi fusese cald ultima oară. Cuibărit cu Shari lângă foc, pe 
chip cu un zâmbet întins ca marea. Chiar înainte ca Bethod să-i pună în 
lanţuri şi pe el, şi pe Logen, şi pe toţi ceilalţi şi să-i arunce în exil. 

Încă mai ţinea minte cum arătase ultima oară când a văzut-o, cu 
gura căscată din cauza şocului şi a spaimei atunci când îl târâseră din 
aşternuturi, despuiat şi pe jumătate adormit, chirăind ca un cocoş care 
ştie că-i va fi sucit gâtul. L-a durut că a fost luat de lângă ea. Nu la fel 
de tare cât îl duruseră şuturile pe care Scale i le dăduse în trufandale. 
Una peste alta, fusese o noapte înfiorătoare, căreia nu crezuse că îi va 
supravieţui. Cu timpul i se ostoise agonia din boaşe, dar nu şi durerea 
că o pierduse pe Shari. 

Copoiul îşi amintea parfumul părului ei, sunetul râsului ei, spatele ei 
cald şi neted lipit de abdomenul lui când dormeau. Amintiri prea mult 
scoase la lumină, folosite şi uzate ca o cămaşă preferată. Îşi amintea 
tot, de parcă se petrecuse azi-noapte. Trebuia să-şi impună să nu se mai 
gândească. 

- Memoria mea e prea slabă ca să-mi aduc aminte de asta, îşi mârâi 
el răspunsul. 

-Şi a mea, spuse Dow. Nu te-ai săturat să faci amor cu palma 
dreaptă? 

Aruncă o privire piezişă spre râpă şi plescăi din buze. În ochi i se 
aprinse o luminiţă care îi displăcea Copoiului. 

— E ciudat cum nu-ţi dai seama cât de mult îţi lipseşte până când nu 
o ai chiar în faţa ochilor. Ca atunci când ţii o halcă de carne în faţa 
unui flămând, atât de aproape că-i poate simţi aroma. Să nu-mi spui că 
nu gândeşti la fel. 

Copoiul îi aruncă o căutătură furioasă. 

-Nu cred că gândesc la fel ca tine. Bagă-ţi-o în zăpadă, dacă e 
nevoie. Aşa te-ai mai răcori niţel. 

Dow rânji. 

- Chiar că trebuie să mi-o bag în ceva cât mai repede, crede-mă 


când îţi spun. 

— Aaahhhh! se auzi un vaiet din râpă. 

Copoiul se întinse după arc, uitându-se în jur ca să vadă dacă nu 
cumva fuseseră descoperiţi de iscoadele lui Bethod. Nu era decât 
Prinţul, care alunecase şi căzuse în fundul lui regal. Dow nu putea avea 
o expresie mai zeflemitoare când îl urmări cum se dă de-a rostogolul. 

— Alt neisprăvit, ce zici? Nu face decât să ne întârzie, să chirăie mai 
tare ca o scroafă care fată, să crape în el mai mult decât îi e porţia şi să 
se cace de cinci ori pe zi. 

West îl ajuta pe Prinţ să se ridice şi încerca să-i mai dea jos din 
mizeria de pe haină. Ei, nu era haina Prințului, de fapt. Era a 
colonelului. Copoiul nu reuşea în ruptul capului să înţeleagă de ce un 
tip isteţ ar face aşa o tâmpenie şi să renunţe la propria lui mantie pe 
vreme hapsână de miez de iarnă. 

-De ce dracu’ l-ar urma cineva pe găoază ăsta? întrebă Dow 
clătinând din cap. 

— Se spune că tac-su e însuşi Regele Uniunii. 

- Şi la ce contează cine e tac-tu dacă tu eşti breaz ca o căcărează? 
Nici dacă ar lua foc nu m-aş pişa pe el să-l sting. 

Copoiul se văzu nevoit să fie de acord. Nici el n-ar fi făcut asta. 


Se aşezaseră toţi în cerc în jurul locului unde ar fi trebuit să fie 
focul, dacă Treicopaci i-ar fi lăsat să facă unul. Dar desigur că nu-i 
lăsase, cu toate rugăminţile Sudiştilor. Nu, nici vorbă, nu conta cât de 
ger ar fi fost. Nu, nici vorbă, atâta vreme cât iscoadele lui Bethod se 
aflau prin preajmă. Copoiul şi camarazii săi — Treicopaci, Dow şi Tul — 
se aflau într-o parte. Ursuzul se tolănise proptit într-un cot de parcă 
nimic din ce se petrecea n-avea de-a face cu el. Cetăţenii Uniunii 
stăteau în partea cealaltă. 

Pike şi fata făceau faţă cu curaj frigului şi foamei. Ceva îi spunea 
Copoiului că aceştia doi erau deprinşi cu vicisitudinile. West părea la 
capătul puterilor. Îşi sufla în pumni, ca şi cum i-ar fi fost teamă să nu i 
se învineţească mâinile de ger şi să-i cadă din loc. Copoiul era de 
părere că ar fi trebuit să aibă atâta minte în cap încât să-şi păstreze 
haina, nu s-o dea tembelului ăluia. 

Prinţul era în mijloc, cu bărbia ridicată, încercând să pară că nu-i 
terminat, plin de noroi din cap până în picioare şi puţind la fel de rău 
ca toţi ceilalţi. Încercând să dea senzaţia că încă mai e în stare să 
comande şi că mai există cineva care să îl ia în serios. Copoiul era de 
părere că se înşală amarnic. În lumea de unde venea el, conducătorii 
erau aleşi în funcţie de meritele lor, iar nu în funcţie de cine le erau 
părinţii. Îşi alegeau conducătorii care aveau ceva vână în ei, şi tocmai 
din acest punct de vedere el, personal, ar fi ascultat-o mai degrabă pe 
fată decât pe puţiflenderul ăla. 

— E momentul să discutăm despre planurile noastre, scheuna Prinţul. 


Unii dintre noi orbecăie prin întuneric. 

Copoiul observă că Treicopaci începuse deja să se încrunte. Nu-i 
plăcea deloc că trebuia să-l care pe idiotul ăsta după ei, necum să mai 
şi pretindă că ar da vreo ceapă degerată pe părerile lui. 

Şi faptul că nu se puteau înţelege între ei era un alt inconvenient. 
Dintre Unionişti, doar West vorbea limbajul nordicilor. Dintre nordici, 
doar Copoiul şi Treicopaci cunoşteau limbajul Unioniştilor. Poate că 
Tul mai prindea o vorbă, două, însă Dow nu prindea nici măcar atât. 
lar în ceea ce-l privea pe Ursuz, ei, bine, tăcerea este un limbaj 
universal. 

- Ce bodogăneşte acum? mârâi Dow. 

— Cred că ceva despre nişte planuri, răspunse Tul aşezat cu spatele la 
el. 

Dow pufni. 

— Când ai capul ca curv’ nu te poţi pricepe decât la căcaţi. 

Copoiul îl surprinse pe West înghițind în sec. 

Înţelesese ce-şi spuneau şi îşi dădea seama că au cam ajuns la 
capătul răbdării. 

Pe de altă parte, Prinţul nu era chiar atât de intuitiv. 

- Ar fi folositor să ştim cam în câte zile credeţi că vom ajunge la 
Ostenhorm... 

-Nu mergem spre sud, îl întrerupse Treicopaci în nordică pe 
Înălţimea Sa înainte ca acesta să termine ce avea de spus. 

West renunţă o clipă să-şi mai sufle în pumni şi ridică privirea. 

— Nu? 

- Niciodată n-am mers într-acolo. 

— De ce? 

— Pentru că Bethod se îndreaptă spre nord. 

— Aşa este, interveni şi Copoiul. L-am văzut cu ochii mei chiar astăzi. 

-Dar de ce s-ar întoarce? întrebă nedumerit West. Mai ales că 
Ostenhorm nu e apărat? 

Copoiul oftă. 

— Uite că nu l-am întrebat. Nu mă am prea bine cu Bethod. 

-Îți zic eu de ce, rânji Dow. Pe Bethod nu-l interesează oraşul 
vostru. Nu încă. 

- Deocamdată nu vrea decât să vă facă bucăţi-bucăţele, spuse şi Tul. 
Ca să vă poată mesteca mai bine. 

Copoiul îl aprobă din cap. 

— Aşa cum s-a întâmplat cu tipul ăla cu care erai. Tocmai ce i-a 
scuipat oasele. 

— Scuzaţi-mă, se răţoi Prinţul care nu înţelesese nicio iotă din ce se 
discutase, dar consider că ar fi mai bine dacă am vorbi în limbajul 
comun... 

Treicopaci nu-l băgă în seamă şi continuă în nordică. 

— O să vă sfărâme armata în bucăţi mici. Pe care o să le strivească 


una câte una. Voi credeţi că el se îndreaptă spre sud, aşa că speră ca 
Mareşalul Burr să trimită într-acolo nişte oameni. O să-i prindă pe 
drum şi o să-i facă bucățele, aşa cum i-a făcut şi pe ceilalţi. 

- Şi atunci, bubui Tul, când toţi soldăţeii voştri drăgălaşi vor fi fost 
întorşi în ţărână, sau în apă... 

-O să vă sfărâme oraşele cum sfărâmăm noi nucile iarna, fără 
grabă, iar ţăranii-soldaţi ai lui Bethod vor putea dispune după bunul 
lor plac de tot ce vor găsi înăuntru. 

Dow îşi supse dinţii holbându-se la fată. Holbându-se ca un câine 
hămesit în faţa unei bucăţi de slănină. Fata îi întoarse privirea. Spre 
meritul ei, considera Copoiul. Se îndoia că, dacă ar fi fost în situaţia ei, 
ar fi avut tot atât de mult sânge în el. 

- Bethod se îndreaptă spre nord, iar noi îl urmăm, spuse Treicopaci 
pe un ton care lăsa a se înțelege că nu încăpeau comentarii. Nu-l vom 
scăpa din ochi. Ne vom deplasa pe cât de repede posibil, pentru ca 
atunci când prietenul tău, Burr, o să treacă prin pădurile astea ca 
orbetele, să-i ieşim înainte şi să-l avertizăm, înainte să dea de Bethod şi 
să cadă în capcană ca orbul în put. 

Prinţul lovi supărat cu pumnul în pământ. 

— Cer să mi se spună ce se vorbeşte! 

— Bethod merge spre nord, scrâşni West din dinţi către el. Şi că ei 
intenţionează să-i meargă pe urme. 

- Inadmisibil! izbucni prostul, aranjându-şi manşetele jegoase. Acest 
plan ne pune pe toţi în pericol! Te rog, informează-i că vom porni fără 
întârziere spre sud! 

— Înseamnă că ne-am înţeles. 

Toţi se întoarseră să vadă cine vorbeşte şi avură parte de surpriza 
vieților lor. Fusese Ursuzul, care vorbise limbajul unionist la fel de 
curat şi fără greşeală ca însuşi Prinţul. 

— Voi mergeţi spre sud. Noi mergem spre nord. Eu trebuie să mă piş. 

Se ridică şi dispăru în întuneric. Copoiul se uita ca prostul după el, 
cu gura căscată. La ce avusese nevoie să înveţe o limbă străină când 
nici în a lui nu spunea niciodată mai mult de două, trei cuvinte 
deodată. 

- Foarte bine! cotcodăci strident şi panicat Prinţul. Nici nu mă 
puteam aştepta la altceva din partea unora ca voi! 

- Înălţimea Voastră, îi şuieră West în ureche. Avem nevoie de ei! 
Fără ajutorul lor nu vom reuşi să ajungem nici la Ostenhorm, nici în 
altă parte! 

Ochii fetei îl cercetară pieziş pe moştenitorul tronului. 

— Măcar ştii încotro e sudul? 

Copoiul îşi înăbuşi un chicotit, însă Prințului nu-i ardea de râs. 

- Trebuie să ne îndreptăm spre sud! răcni el, cu chipul zvâcnindu-i 
de furie. 

Treicopaci râse zgomotos. 


- Bagajele nu votează, băieţaş, chiar şi presupunând că aş fi supus 
hotărârea mea la vot, ceea ce n-am făcut. 

Acum vorbea limba Uniunii, dar Copoiul avea senzaţia că Prinţul nu 
va fi prea mulțumit cu ce află. 

— Ai avut ocazia să comanzi şi uite unde ai ajuns. Ca să nu mai 
vorbesc despre ăia care au fost atât de proşti încât să ţi se supună. Nu 
vei trece niciunul din numele noastre pe lista ta cu supuşi, te 
încredinţez de asta. Dacă vrei să vii cu noi, ai face bine să ţii pasul. Şi 
dacă vrei să comanzi, atunci... 

- Sudul e încolo, spuse Copoiul arătând cu degetul în pădure. 
Succes. 


Puţină clemenţă 


Arhilectorului Sult 
Şef al Inchiziției Maiestăţii Sale 


Eminenţa Voastră, 


Atacul asupra cetăţii Dagoska continuă. De trei zile în şir gurkienii ne 
asediază zidurile şi sunt din zi în zi tot mai mulţi şi tot mai hotărâți. 
Încearcă să ne astupe canalul cu bolovani, să pună poduri peste el, să ne 
escaladeze zidurile şi să ne spargă porţile cu berbeci. De trei ori ne-au 
atacat şi de trei ori i-am respins. Pierderile în rândurile lor sunt uriaşe, dar 
şi le pot permite fără probleme. Soldaţii Împăratului au năpădit insula ca 
furnicile. Dar oamenii noştri sunt bravi, fortificațiile noastre sunt puternice, 
hotărârea noastră este nezdruncinată, iar corăbiile Uniunii încă mai au cale 
liberă în golf, astfel că proviziile nu ne lipsesc. 

În ceea ce priveşte alt subiect, mai puţin important, Eminenţa Voastră se 
va bucura să afle că am rezolvat problema Magistresei Eider. Amânasem 
sentința un timp, pentru că am luat în considerare posibilitatea de a ne 
folosi de legăturile ei printre gurkieni împotriva acestora. Din nefericire 
pentru ea, acest plan nu a dat roade, iar Magistresa nu ne-a mai fost de 
niciun folos. Însă vederea unui cap de femeie înfipt în porţile noastre ar fi 
putut cauza moralului trupelor noastre. 

În fond, noi suntem tabăra civilizată din acest război. Prin urmare, m- 
am ocupat de fosta Magistresă a Ghildei Negustorilor de Mirodenii cu 
discreţie, dar cu mare fermitate. O asigur pe Eminenţa Voastră că nu mai 
este nevoie să mai învrednicim persoana ei şi nici conspirația ei eşuată cu 
niciun gând. 

Ca întotdeauna, Eminenţa Voastră, slujesc şi mă supun. 


Sand dan Glokta, 
Superior de Dagoska 


Era linişte pe malul apei. Linişte, întuneric şi pace. Valurile blânde 
se spărgeau de pilonii pontonului, lemnul corăbiilor trosnea încetişor, 
briza răcoroasă sufla dinspre golf, marea întunecată sclipea în lumina 
lunii sub cerul colbuit cu stele. 

Nici n-ai crede că numai acum câteva ore şi la mai puţin de un kilometru 
depărtare oamenii mureau pe capete. Că urletele de furie şi de durere 
despicau văzduhul. Că ruinele turnurilor de asediu încă mai ard mocnit în 
faţa zidurilor cetăţii, împrejmuite de cadavre ca frunzele ce cad toamna din 
copaci. 


— Ttttt. 

Glokta simţi cum gâtul îi trosneşte când se întoarse şi încercă să 
străpungă întunericul cu privirea. Practicianul Frost ieşi din umbre, 
privind precaut în jur şi mânând un deţinut. O persoană mult mai 
scundă, cocoşată şi înfăşurată în mantie, cu chipul ascuns de gluga 
ridicată şi cu mâinile încătuşate la spate. Cei doi traversară cheiul plin 
de praf şi coborâră pe ponton. Singurul zgomot care se auzea era cel 
făcut de paşii lor pe bârnele din lemn. 

-În ordine, Frost, spuse Glokta. Nu cred că mai avem nevoie de 
glugă. 

Mâna uriaşă a albinosului dezvălui chipul prizonierului. 

În lumina palidă a lunii, Carlot dan Eider părea trasă la faţă, pustiită 
şi pierdută. Obrazul supt îi era brăzdat de două zgârieturi adânci şi 
negre. Capul îi fusese ras, aşa cum era obiceiul în cazul trădătorilor 
mărturisiţi şi, fără părul bogat, craniul ei arăta ciudat de mic, ca al 
unui copil, iar gâtul părea absurd de lung şi fragil. Mai ales cu 
vânătăile inflamate de pe el, urme lăsate de zalele lanţului lui Vitari. 
Nu mai rămăsese aproape nimic din femeia atrăgătoare şi sigură de 
sine care îl luase de mână în sala de audienţe a Lordului Guvernator 
într-o zi care lui i se părea trecută de secole. Câteva săptămâni în beznă, 
dormind pe podeaua putredă a celulei fără aer, fără să ştii dacă vei mai 
apuca să mai trăieşti măcar o singură oră — toate astea îți pot distruge 
frumuseţea. Întrebaţi-mă pe mine, eu ar trebui să ştiu cel mai bine. 

Ridică bărbia cu nările fremătând şi ochii lucind în penumbre. 

— Superior Glokta, nici n-am îndrăznit să sper că te voi mai vedea 
vreodată. 

Vorbele ei ar fi trebuit să fie vesele, însă nu-şi putu ascunde 
stridenţa spaimei din voce. 

-Ce va urma acum? Un bolovan legat de picioare şi un brânci în 
golf? Nu-i niţeluş cam teatral? 

— Cam aşa ar fi, dar nu asta este intenţia mea. 

Se uită la Frost şi făcu un semn abia perceptibil din cap. Eider 
tresări, închizând ochii şi muşcându-şi buzele, încercând să-şi vâre 
capul între umeri când îl simţi pe practicianul mătăhălos în spatele ei. 
Aşteaptă lovitura nimicitoare la ceafă? Pumnalul înfipt între omoplaţi? 
Laţul în jurul gâtului? Înfiorătoare clipe! Ce se va întâmpla? Frost ridică 
mâna. O scânteiere de metal în întuneric. Apoi un clinchet blând când 
cheia intră în lacătul de la cătuşele lui Eider, descuindu-le. 

Deschise încet ochii, îşi aduse cu mare grijă mâinile în faţa ochilor şi 
le privi nedumerită, ca şi cum nu le mai văzuse niciodată până atunci. 

— Ce-i asta? 

- Exact ce vezi, răspunse Glokta arătându-i cheiul. În curând va 
pleca o corabie spre Westport. Cunoşti pe cineva în Westport? 

Femeia îşi înghiţi cu greu emoția încercând să răspundă. 

— Cunosc mulţi oameni pretutindeni. 


- Bine. Se întâmplă că îţi dau drumul. 

Urmă o tăcere îndelungată. 

— Îmi dai drumul? 

Ridică o mână şi îşi frecă dusă pe gânduri scalpul ras, privindu-l 
lung pe Glokta. Nu ştie dacă să mă creadă. În fond, cine ar putea s-o 
condamne? Nici eu nu m-aş crede. 

— Nu-mi vine să cred că Eminenta Sa s-a înmuiat atât de mult. 

Glokta pufni. 

— Vezi să nu! Sult habar n-are de povestea asta. Dacă ar fi aflat, 
acum eram amândoi pe fundul mării cu bolovani la glezne. 

Îşi miji ochii. Regina negustorilor evaluează afacerea. 

— Atunci care-i preţul? 

- Preţul este că eşti moartă. Dată uitării. Scoate-ţi Dagoska din 
minte. S-a terminat. Găseşte alţi oameni pe care să-i salvezi. Preţul este 
că vei părăsi Uniunea şi nu te vei mai întoarce niciodată aici. 
Niciodată. Niciodată. 

— Atâta tot? 

— Atâta tot. 

— De ce? 

Of, întrebarea mea preferată. De ce fac asta? Ridică din umeri. 

- Ce contează? O femeie rătăcită prin deşert... 

- Trebuie să accepte apa, indiferent cine i-o oferă. Nu-ţi face griji. N- 
o să refuz oferta. 

Făcu un gest neaşteptat, întinzându-şi mâna spre Glokta, care 
încercă să se ferească. Dar ea doar îl atinse blând pe obraz. Degetele-i 
zăboviră acolo o clipă, iar Superiorul simţi cum îl furnică pielea şi i se 
zbate ochiul şi îl înjunghie gâtlejul. 

— Poate, murmură ea, dacă altfel ar fi stat lucrurile... 

— Dacă eu n-aş fi fost infirm şi tu n-ai fi fost trădătoare? Lucrurile 
stau aşa cum stau... 

Îşi coborî mâna încercând să surâdă. 

— Bineînţeles că aşa este. Aş vrea să-ţi spun că ne vom revedea... 

— Aş prefera să n-o faci. 

Dădu încet din cap. 

— Atunci, rămas-bun. 

Îşi trase gluga pe cap, ascunzându-şi din nou chipul, apoi trecu pe 
lângă Glokta îndreptându-se grăbită spre capătul cheiului. Superiorul 
rămase pe loc, privind în urma ei şi scărpinându-şi uşor locul unde îl 
atinsese pe obraz. Aşa deci. Ca să faci o femeie să te atingă nu trebuie 
decât să-i cruţi viaţa. Ar trebui să încerc chestia asta mai des. 

Se întoarse, şontâcăi câţiva paşi de-a lungul cheiului murdar, privind 
la clădirile întunecate. Mă întreb dacă nu cumva practiciana Vitari mă 
spionează de acolo, de undeva. Mă întreb dacă nu cumva acest micut 
episod îşi va găsi locul în următorul ei raport către Arhilector. ÎL trecu un 
fior de-a lungul spinării năduşite. Sigur că nu voi pomeni despre el în 


raportul meu, dar contează, oare, cu adevărat asta? lar acum mirosul îi 
ajunsese la nări, căci vântul îşi schimbase direcţia. Era mirosul care 
pătrunsese deja în toate cotloanele oraşului. Mirosul acru şi 
pătrunzător al focului. Al fumului. Al cenuşii. Al morţii. Dacă nu se 
întâmplă o minune, niciunul dintre noi nu va scăpa cu viaţă. Se uită în 
spate. Carlot dan Eider traversa deja pasarela. Da. Poate că unul din noi 
a scăpat deja. 


— Lucrurile merg bine, intonă Cosca cu bogatul lui accent styrian, 
hlizindu-se peste parapet la masacrul care se desfăşura dedesubt. Pot 
zice că a fost o zi bună, dacă e să luăm în calcul toate problemele. 

O zi bună. Mai jos, de cealaltă parte a şanţului, terenul sterp era ars 
şi plin de cicatrice, plin de frânturi de săgeți, ca un obraz pe care a 
început să crească barba. Pretutindeni arme de asediu distruse şi 
incendiate. Scări fărâmiţate, roabe răsturnate din care se revărsau 
bolovani, paveze din răchită arse şi sfărâmate, călcate sub tălpi pe 
terenul dur. Carcasa unuia dintre uriaşele turnuri de asediu mai stătea 
încă pe jumătate în picioare, schelet din bârne înnegrite de fum, 
contorsionate, ridicându-se dintr-o movilă de cenuşă, zdrenţe pârjolite 
din echipamentul de piele fluturând în vântul sărat. 

— Le-am dat leprelor ălora o lecţie pe care n-or s-o uite curând, 
Superiorule, ce părere ai? 

— Ce lecţie? murmură Severard. 

Chiar aşa, ce lecţie? Morţii nu învaţă nimic. Cadavrele erau împrăştiate 
în faţa liniilor gurkiene, la vreo două sute de paşi de zidurile fortificate 
ale cetăţii, în fâşia neutră dintre cele două tabere, înconjurate de 
rămăşiţe de arme şi armuri distruse. Atât de mulţi erau, că ai fi putut 
să ajungi la malul mării doar călcând pe ele şi fără să pui nici măcar o 
singură dată piciorul pe pământ. Ici şi colo erau îngrămădite unele 
peste altele. Acolo unde muribunzii au căutat să se adăpostească în spatele 
celor deja morţi, iar apoi au murit şi ei. 

Niciodată nu mai văzuse Glokta un asemenea măcel. Nici măcar 
după asediul asupra cetăţii Ulrioch, când breşa în ziduri fusese 
sugrumată de trupurile soldaţilor morţi ai Uniunii, când zeci de 
prizonieri gurkieni fuseseră omorâţi, când templul fusese incendiat cu 
sute de oameni înăuntru. Cadavre ghemuite, căzute într-o rână, întinse 
cu mâinile şi picioarele răsfirate, unele dintre ele carbonizate, altele 
îngenuncheate ca pentru o ultimă rugăciune, altele fără expresie, căci 
capetele le fuseseră zdrobite de bolovanii aruncaţi de pe ziduri. Hainele 
unora erau sfâşiate. Au vrut să-şi verifice ei înşişi rănile, nutrind speranţa 
că nu erau prea grave. Însă toţi aceştia au fost dezamăgiţi. 

Legiuni de muşte bâzâiau în jurul corpurilor. Sute de specii de păsări 
țopăiau şi fluturau din aripi şi ciuguleau din acest ospăț neaşteptat. 
Începuse să pută rău de tot chiar şi aici, în rafalele puternice ale 
vântului. Mirosul coşmarurilor mele. Al coşmarurilor mele din următoarele 


luni. În cazul că le voi mai apuca. 

Ochiul începu să i se zbată. Răsuflă adânc şi îşi trosni gâtul într-o 
parte şi în cealaltă. Asta este. Trebuie să continuăm lupta. E puţin cam 
târziu să mă răzgândesc acum. Cu băgare de seamă se apropie de 
parapet şi se uită în jos, ţinându-se strâns cu mâna de una dintre 
pietrele neregulate ca să nu alunece. 

Nu-i bine. 

- Aproape că au umplut canalul. 

— Aşa este, răspunse vesel Cosca. Îşi aduc lăzile cu bolovani şi 
încearcă să le răstoarne în el. Nu-i putem omorî atât de repede. 

- Canalul ăla e cel mai bun scut al nostru. 

- Sigur că da. A fost o idee excelentă. Dar nimic nu-i veşnic. 

— Dar dacă îl astupă, nu îi va mai împiedica nimic să-şi monteze 
scările de asediu, să-şi aducă berbecii pentru porţi, chiar să sape pe sub 
ziduri. Poate că ar trebui să organizăm un soi de misiune ca să-i 
respingem. 

Cosca îşi dădu ochii întunecaţi peste cap. 

- Să coborâm pe frânghii, în beznă, la nici două sute de paşi de 
poziţiile gurkiene? La asta te gândeşti? 

- La aşa ceva. 

— Atunci, îţi urez succes. 

Glokta pufni. 

— Desigur că m-aş duce şi eu, spuse lovindu-şi piciorul beteag cu 
toiagul. Însă mă tem că zilele mele de fapte de vitejie au cam apus. 

— Ce noroc pe capul tău! 

- Nu prea. Ar trebui să construim o baricadă în spatele porţilor. 
Pentru că acela este punctul nostru cel mai vulnerabil. Cred că ar fi 
bine să fie în formă de semicerc cu raza de vreo câteva sute de paşi. 
Dacă reuşesc să ne spargă porţile, am putea să-i oprim acolo şi chiar să- 
i respingem. 

Am putea... 

— Aha, să-i respingem, mârâi zeflemitor Cosca scărpinându-şi iritaţia 
de pe gât. Sunt convins că voluntarii se vor călca în picioare ca să ia 
parte la o asemenea misiune. Cu toate acestea, cred că se poate face. 

- Trebuie să-i admiraţi, spuse generalul Vissbruck apropiindu-se cu 
paşi ţanţoşi de parapet, cu mâinile strânse la spatele uniformei sale 
călcate fără cusur. 

Mă mir că mai are timp să se împopoţoneze în situaţia asta. Toţi ne 
agățăm de orice ne poate face să ne simţim mai bine. Generalul se uită 
peste parapet la mulţimea de cadavre şi clătină din cap. 

— Ce curaj au, să ne atace în felul ăsta, să atace nişte fortificaţii atât 
de puternice şi atât de bine înarmate. Rareori mi-a fost dat să văd 
oameni atât de hotărâți să-şi dea viaţa. 

— Sunt înzestrați cu calitatea cea mai ciudată şi cea mai periculoasă 
dintre toate, spuse Cosca. Cred că dreptatea este de partea lor. 


Vissbruck îl privi cu asprime pe sub sprâncenele stufoase. 

- Dreptatea este de partea noastră. 

- Dacă zici tu..., rânji mercenarul la Glokta. Dar cred că am încetat 
de multă vreme să mai credem în aşa ceva. Gurkienii ăştia curajoşi sau 
inconştienţi aduc roabe peste roabe cu bolovani şi este datoria mea să-i 
întâmpin cu salve de săgeți! declară el ritos scoțând un hohot strident 
de râs ca lătratul unui căţel mic cât o pisică. 

-Nu mi se pare amuzant, îl repezi Vissbruck. Adversarul căzut 
trebuie tratat cu respect. 

— De ce? 

— Pentru că unul dintre noi ar putea fi în locul lor, putrezind acolo în 
soare, şi probabil că în curând chiar aşa va fi. 

Cosca râse şi mai tare şi îl plesni pe Vissbruck pe umăr. 

- Te-ai prins! În douăzeci de ani de războaie am învăţat că trebuie să 
le priveşti cu umor! 

Glokta îl urmări pe styrian cum chicoteşte la câmpul de luptă. 
Încearcă să-şi dea seama când va fi cel mai bun moment ca să treacă în 
tabăra adversă? Încearcă să pună la cale un atac împotriva gurkienilor 
înainte ca aceştia să înceapă să-l plătească mai bine decât mine? Capul ăla 
râios ascunde multe secrete, dar deocamdată nu ne putem lipsi de el. Îi 
aruncă o privire generalului Vissbruck, care se trăsese mai într-o parte 
ca să se poată bosumfla nestingherit. Prietenul nostru cel durduliu n-are 
nici suficientă minte, nici suficientă îndrăzneală ca să poată apăra cetatea 
asta mai mult de o săptămână. 

Simţi o mână pe umăr şi se întoarse spre Cosca. 

— Ce? se răţoi el. 

— Uite, murmură mercenarul arătând ceva pe cerul senin. Privirea lui 
Glokta îi urmă degetul. Un punct negru, nu prea sus, dar urcând. Ce-i 
aia? O pasăre? Atinsese înălțimea maximă a ascensiunii şi cobora acum. 
Înţelese brusc despre ce era vorba. Un bolovan. Un bolovan din 
catapultă. 

Se tot mărea sub ochii lor pe măsură ce se apropia de pământ, se 
rostogolea prin aer, părând a se mişca ridicol de încet, ca prin apă. 
Senzaţia de ireal era amplificată şi de faptul că nu se auzea absolut 
niciun sunet. Glokta se holbă la bolovan cu gura căscată. Toţi se 
holbară cu gura căscată. Se instală o senzaţie de expectativă 
înfiorătoare. Imposibil să-ţi dai seama unde anume se va prăbuşi 
bolovanul. Oamenii de pe ziduri începură să fugă la adăpost, 
îmbrâncindu-se, aruncându-şi cât colo armele, icnind şi zbierând. 

- Futu-i, şopti Severard şi se aruncă pe burtă. 

Glokta rămase nemişcat, nedezlipindu-şi ochii de pe punctul cel 
negru de pe cerul strălucitor. După mine vine? Un bolovan de câteva tone 
care-mi va împrăştia măruntaiele peste oraş? Ce mod grotesc de a muri. 
Colţul gurii i se încreţi în zâmbet. 

Se auzi un bubuit asurzitor când o bucată din parapet fu despicată în 


două în apropiere, înălțând un nor de praf şi împrăştiind în aer 
fragmente mari de pietre care vâjâiră pe lângă ei. Un soldat, aflat la 
nici zece paşi distanţă, fu decapitat de unul dintre bolovanii zburători. 
Trupul lui fără de cap se legănă pe picioare preţ de o clipă, până când 
genunchii îi cedară şi căzu peste zid. 

Proiectilul se prăbuşi undeva în Oraşul Inferior, spulberând 
cocioabele, săltând şi rostogolindu-se la vale, aruncând în aer stâlpi de 
lemn ca pe nişte bețe de chibrit, distrugând totul în urma lui. Glokta 
clipi des, sufocat de nodul care i se pusese în gât. Îi mai ţiuiau încă 
urechile, dar tot reuşi să audă nişte strigăte. O voce ciudată, cu accent 
styrian. Cosca. 

— Asta-i tot, lepădăturilor? Nu m-aţi nimerit! 

- Gurkienii ne bombardează! grohăi fără noimă Vissbruck, chircit pe 
vine în spatele parapetului şi cu mâinile pe cap. Umerii uniformei 
impecabile erau acoperiţi cu un strat subţire de moloz. Trag din 
catapulte! 

- Nu mai spune, murmură Glokta. 

Se auzi o altă bufnitură înspăimântătoare când al doilea bolovan 
uriaş izbi zidurile mai jos de ei spărgându-se într-o grindină de 
fragmente. Pietre de dimensiunea unui cap de om căzură în ploaie în 
marea de dedesubt. Chiar şi pavajul de sub picioarele lui Glokta începu 
să trepideze din cauza forţei impactului. 

— Ne atacă iarăşi! mugi Cosca din toate puterile. Ocupaţi posturile! 
La ziduri! 

Şi oamenii se repeziră spre locurile lor: localnici, mercenari, ostaşi ai 
Uniunii, unul lângă altul, pregătindu-şi arcurile, trecând săgeți din 
mână în mână, zbierând şi strigându-se într-un talmeş-balmeş de limbi. 
Cosca trecea printre ei, lovindu-i pe spate, agitându-şi pumnii, mârâind 
ameninţător şi râzând în hohote, fără să dea nici cel mai mic semn de 
frică. Pentru un beţiv pe jumătate nebun, trebuie să recunosc că are darul 
de a insufla curaj oamenilor. 

- La dracu”, şuieră Severard în urechea lui Glokta. Nu-s soldat! 

— Nici eu nu mai sunt, dar îmi plac spectacolele bune. 

Şchiopătă până la parapet şi privi în zare. Acum reuşi să desluşească 
în pâcla de la orizont braţul uriaş al catapultei. De această dată însă, 
gurkienii nu estimară bine distanţa, iar proiectilul zbură mult pe 
deasupra lor. Glokta îşi dădu capul mult pe spate şi îl urmări cu 
privirea, strâmbându-se când îl înjunghie gâtul. Se prăbuşi cu un 
bubuit răsunător, nu departe de zidurile Oraşului Superior, aruncând 
bucăţi mari de pietre în mahalale. 

Din spatele liniilor gurkiene se auzi sunetul unui corn: tunător, 
vibrant. Îi urmară tobele, bătând la unison ca nişte paşi de uriaş. 

— Uite-i că vin! urlă Cosca. Pregătiţi arcurile! 

Glokta ascultă cum ordinul capătă ecou izbindu-se de ziduri, iar o 
clipă mai târziu meterezele se umplură de arcuri încordate, cu săgeți ce 


licăreau în soarele nemilos. 

Încet, dar cu hotărâre, uriaşele scuturi din împletituri de răchite care 
marcau liniile gurkiene începură să înainteze spre ei, prin fâşia neutră. 
Iar în spatele lor, fără îndoială, sunt soldaţi gurkieni mulţi ca furnicile în 
muşuroi. Se apucă strâns de parapet şi continuă să-i urmărească, cu 
inima bătându-i tot la fel de tare ca tobele inamice. Teamă sau exaltare? 
E vreo diferenţă? Când am simţit ultima dată această emoție dulce- 
amăruie? Când am vorbit în faţa Consiliului Deschis? Când am condus la 
luptă cavaleria Regelui? Când m-am duelat în Competiţie în faţa mulțimilor 
care mă aclamau? 

Scuturile uriaşe din răchită se apropiau tot mai mult, în şiruri 
ordonate. Mai au o sută de paşi până să ajungă la noi, nouăzeci, optzeci. 
Se uită într-o parte la comandantul mercenarilor, care tot rânjea cu 
gura până la urechi ca nebunul. Când o să dea ordinul? Şaizeci, 
cincizeci... 

— Acum! tună styrianul. Trageţi! 

Un răpăit puternic acoperi orice alt zgomot de pe ziduri când 
săgețile ţâşniră din arcuri, bombardând pavezele, pământul din jurul 
lor, cadavrele, şi pe orice gurkian atât de nenorocos încât să fi lăsat la 
vedere o parte a corpului. Soldaţii se aşezară în genunchi în spatele 
parapetelor şi începură să-şi pună săgețile în arcuri, asudând din cauza 
tensiunii teribile. Bătăile de tobe deveniră mai rapide, mai insistente, 
scuturile primului rând treceau indiferente peste cadavrele din cale. 
Celor din spatele lor n-o să li se pară prea amuzant când le vor vedea şi se 
vor întreba câtă vreme va mai trece până vor ajunge aidoma lor. 

— Ulei! răcni Cosca. 

Din turnul din stânga fu azvârlită o sticlă cu un fitil aprins în vârf. 
Se izbi de una din paveze care fu cuprinsă de flăcări lacome. Îşi 
schimbă culoarea. Deveni maro închis. Apoi negru. Începu să tremure, 
să se îndoaie, apoi să se fărâmiţeze. Un soldat cu braţul în flăcări ieşi 
urlând din spatele lui. 

Uriaşul scut în flăcări se prăbuşi la pământ, dând la iveală o coloană 
de trupe gurkiene. Soldaţi care împingeau roabe cu bolovani, soldaţi 
care cărau scări lungi de asalt, soldaţi cu arcuri, cu platoşe, cu săbii. 
Soldaţi care îşi răcneau strigătele de luptă, năpustindu-se la atac cu 
scuturile ridicate deasupra capetelor, trăgând săgeți spre parapete, 
alergând în zig-zag printre cadavre. Soldaţi care se prăbuşeau la 
pământ ciuruiţi. Soldaţi care urlau de durere ducând mâinile la răni. 
Soldaţi care se târau, şi care bolboroseau, şi care înjurau. Soldaţi care 
se rugau, soldaţi care îşi strigau ura. Soldaţi care încercau să se retragă 
şi erau străpunşi de săgeți în spate. 

Pe ziduri zbârnâiau corzile arcurilor. Alte şi alte sticle pline cu ulei 
erau aprinse şi aruncate spre duşman. Unii urlau şi şuierau şi 
împroşcau înjurături în toate părţile. Unii se ghemuiau în spatele 


parapetelor când săgețile treceau pe deasupra lor, unele izbindu-se de 
ziduri, altele continuându-și zborul şi nimerind, când şi când, ţinte vii. 
Cosca stătea cu un picior ridicat pe metereze, indiferent la nebunia din 
jur, aplecându-se în afară periculos de mult, agitându-şi sabia cu lamă 
zimţată şi răcnind ceva ce Glokta nu reuşi să audă. Căci toţi strigau şi 
urlau şi ţipau, cei care atacau şi cei care se apărau deopotrivă. Bătălie. 
Haos. Acum îmi aduc aminte. Cum de mi-a plăcut aşa ceva? 

Un alt scut în flăcări, umplând aerul cu fum negru, înecăcios. 
Soldaţii gurkieni se împrăştiară în fugă din spatele lui, ca albinele 
dintr-un stup distrus, îngrămădindu-se lângă şanţ în căutarea unui loc 
unde să-şi poată propti scările de asalt. Cei de sus începură să arunce în 
ei cu bucăţi de zid. Un alt bolovan din catapultă căzu mult prea 
aproape şi sfârtecă o coloană gurkiană, aruncând în aer oameni şi 
bucăţi de oameni. 

Un soldat cu o săgeată în ochi era dus pe braţe la adăpost. 

— E rău? se tânguia el, e rău? 

O clipă mai târziu, un soldat aflat chiar lângă Glokta urlă când 
pieptul îi fu străpuns de o săgeată. Se răsuci în urma impactului, iar 
arcul i se declanşă şi săgeata intră toată în gâtul altui soldat din 
apropiere. Căzură amândoi la picioarele Superiorului, umplând 
parapetele cu sânge. 

Jos, la baza zidurilor, o sticlă cu ulei aprins explodă chiar în 
mijlocul unui grup de gurkieni care încercau să-şi ridice scările. Un iz 
slab de carne friptă se alătură duhorii de putregai şi fum. Oameni în 
flăcări, oameni care se târau în patru labe, oameni care se zvârcoleau şi 
urlau, care alergau de colo până colo ca nebunii sau care se aruncau cu 
tot cu armură în apa din şanţ. Arşi sau înecaţi. Acelaşi rezultat. 

— Ai văzut suficient? îi şuieră Severard în ureche. 

- Da. 

Mai mult decât suficient. Îl lăsă pe Cosca să-şi urle mai departe 
ordinele în styriană şi se îmbrânci gâfâind prin mulţimea de mercenari 
îndreptându-se spre trepte. Cobori în urma unei tărgi, strâmbându-se la 
fiecare junghi din piciorul beteag, încercând să nu-şi piardă echilibrul 
atunci când fu înghiontit şi dat la o parte din drum de soldaţii care 
urcau spre parapet. N-aş fi crezut că am să ajung vreodată să mă bucur de 
coborâtul unei scări. Însă bucuria lui nu dură prea mult. Începuse deja 
să simtă mult prea cunoscutul amestec de chin cumplit şi amorţeală a 
piciorului. 

- La naiba! sâsâi ca pentru sine, lipindu-se de zid. Până şi victimele 
se simt mai bine decât mine! exclamă urmărind răniții care şontâcăiau 
pe lângă el bandajaţi şi plini de sânge. 

— Nu-i corect, se revoltă Severard. Ne-am făcut treaba. I-am prins pe 
trădători. Ce dracu’ mai căutăm aici? 

— Vrei să spui că este sub demnitatea ta să lupţi pentru cauza 


Regelui? 

— Să mor pentru ea este. 

Glokta pufni. 

— Crezi că există vreo singură persoană în tot oraşul ăsta nenorocit 
care se simte bine? 

I se păru că aude prin larma luptei ocările sonore ale lui Cosca. 

- Bineînţeles, în afară de nebunul ăla de styrian. Ai grijă să nu-l 
scapi din ochi, Severard. A trădat-o pe Eider, ne va trăda şi pe noi, mai 
ales dacă lucrurile stau rău. 

Practicianul îl privi lung, fără nicio umbră de zâmbet în jurul 
ochilor. 

— Şi lucrurile stau, într-adevăr, rău? 

- Ai fost acolo sus şi ai văzut cu ochii tăi, răspunse Glokta 
strâmbându-se când îşi întinse piciorul. Au stat şi mai bine. 


Sala spațioasă şi întunecată fusese odinioară un templu. Aici erau 
aduşi cei cu răni uşoare pentru a fi îngrijiţi de preoţi şi de femei. Măcar 
era un loc accesibil: în Oraşul Inferior, aproape de ziduri. Oricum, toţi 
civilii părăsiseră această zonă a mahalalelor. Un cartier devine extrem de 
repede antipatic din cauza pericolelor de incendii şi bolovani care pică din 
cer. Pe măsură ce luptele continuau, cei cu răni uşoare se întorceau pe 
ziduri, lăsându-i în urmă pe cei răniţi grav. Pe cei cu membre retezate, 
cu tăieturi adânci, cu arsuri înfiorătoare, cu săgeți în ei. Toţi aceştia 
zăceau sub arcadele întunecate pe tărgile lor însângerate. Zi după zi 
numărul lor crescuse până când acoperiseră toată podeaua. Acum cei 
care se mai puteau ţine pe picioare erau trataţi afară. Locul acesta era 
rezervat doar pentru cei mutilaţi. Pentru cei pe moarte. 

Fiecare om avea propriul limbaj al agoniei. Unii urlau la nesfârşit. 
Alţii strigau după ajutor, după milă, după apă, după mamele lor. Unii 
tuşeau şi horcăiau şi scuipau sânge. Alţii îşi şuierau răguşit ultima 
suflare. Doar cei morţi sunt cu desăvârşire tăcuţi. Şi erau mulţi dintr- 
aceştia. Din când în când erau scoşi afară, cu membrele atârnându-le 
moi, şi erau înfăşuraţi în linţolii ieftine şi stivuiţi lângă zid. 

Glokta ştia că toată ziua echipe numeroase de oameni posomorâţi 
săpaseră gropi pentru localnici. Potrivit credințelor lor neclintite. Gropi 
largi printre ruinele mahalalelor în care încap câte douăsprezece cadavre la 
un loc. Toată noaptea, aceiaşi oameni ardeau pe ruguri morţii Uniunii. 
Potrivit lipsei noastre de credinţă în orice. Pe faleze, de unde fumul unsuros 
este dus de vânt peste apele golfului. Nu putem decât să sperăm că va 
ajunge la gurkienii de pe malul celălalt. O ultimă insultă din partea noastră, 
la adresa lor. 

Glokta înaintă greoi prin sala care răsuna de strigătele durerii, 
ştergându-şi sudoarea de pe frunte, uitându-se la răniţi. Dagoskani cu 
pielea tuciurie, mercenari styrieni, unioniști cu pielea albă, toţi 


laolaltă. Oameni de toate naţionalităţile, de toate culorile, de toate clasele 
sociale, uniţi împotriva gurkienilor, iar acum uniţi şi în moarte, unul lângă 
celălalt, egali cu toţii. Mi s-ar frânge inima, dacă aş mai avea-o. Era vag 
conştient de prezența practicianului Frost, ascuns în întuneric în 
apropiere, cercetând cu atenţie întreaga sală. Umbra mea vigilentă se 
află aici ca să se încredinţeze că nimeni nu are de gând să-mi recompenseze 
activitatea desfăşurată în folosul Arhilectorului cu o lovitură mortală în 
moalele capului. 

În interiorul templului, o porţiune era înconjurată cu perdele. Acolo 
era sala de operaţii. Sau cam aşa ceva. Acolo se ciopârțeşte şi se taie cu 
fierăstrăul şi cuțitul. Picioare sunt retezate de la genunchi, mâini sunt 
retezate de la umăr. Din spatele acelor perdele jegoase răsunau cele mai 
aprige zbierete. Hohote disperate de plâns. La fel de multă violenţă ca şi 
în fața zidurilor cetăţii. Printr-o gaură în perdele îl zări pe Kahdia, al 
cărui veşmânt alb era acum pătat şi mânjit de sânge. Se uita atent la o 
bucată lucioasă şi umedă de carne pe care o tăia cu un cuţit. Ciotul unui 
picior? Urletele încetară. 

-E mort, spuse Hadişul, aruncând cuțitul pe masă şi ştergându-şi 
mâinile de sânge cu o cârpă murdară. Aduceţi-l pe următorul. 

Ridică perdeaua şi îl observă pe Glokta. 

— A! Creatorul suferințelor noastre! Ai venit să-ţi mai alimentezi 
puţin sentimentul de culpabilitate, Superiorule? 

— Nu. Am venit să aflu dacă sunt în stare de un asemenea sentiment. 

— Şi eşti? 

Bună întrebare. Sunt oare? Se uită la un tânăr întins pe paie murdare 
lângă perete, înghesuit între alţi doi răniţi. Chipul îi era alb ca ceara, 
ochii sticloşi, buzele i se mişcau rapid bolborosind cuvinte fără noimă 
pe care doar el singur le înțelegea. Piciorul îi fusese retezat deasupra 
genunchiului. Bandajul din jurul ciotului mustea de sânge. Coapsa îi 
era strânsă cu o curea. Ce şanse de supravieţuire are? Slabe spre deloc. I- 
au mai rămas de trăit doar câteva ore în chinuri şi mizerie. O viaţă tânără 
distrusă înainte de vreme şi bla-bla şi bla-bla. Glokta ridică din sprâncene. 
Nu simţea nimic altceva în afara unui dezgust moderat, acelaşi pe care 
l-ar fi simţit şi dacă în locul tânărului ar fi fost un morman de gunoaie. 

— Nu, nu sunt. 

Kahdia îşi privi mâinile pline de sânge. 

- Înseamnă că eşti cu adevărat binecuvântat, murmură el. Nu toată 
lumea are stomacul tău. 

— Nu ştiu asta. Dar ştiu că oamenii tăi luptă bine. 

— Vrei să spui că mor bine. 

Hohotele de râs ale lui Glokta spintecară aerul greu. 

— Nu există aşa ceva, spuse uitându-se la răniții din jur. Aş fi crezut 
că aţi aflat deja asta. 

Dar lui Kahdia nu-i ardea de râs. 


— Cât crezi că o să mai putem îndura? 

- Te înmoi, Hadişule? Ca în cazul multor altor lucruri din viaţă, 
ultimele redute ale eroismului sunt mai plăcute în teorie decât în 
realitate. Iar tânărul şi neînfricatul colonel Glokta ne-ar putea mărturisi 
cum i s-a schimbat radical părerea despre viaţă atunci când a fost târât de 
pe pod cu piciorul în zdrenţe de carne care abia se mai ţineau în loc. 

- Mă emoţionează grija pe care ne-o porţi, Superiorule, dar sunt 
obişnuit cu dezamăgirile. Crede-mă când îţi spun că voi supravieţui şi 
acesteia. Însă rămâne aceeaşi problemă. Câtă vreme mai putem să 
rezistăm? 

— Dacă rutele maritime pentru corăbii vor rămâne deschise ca să ne 
putem aproviziona, dacă gurkienii nu vor găsi o cale să pătrundă în 
cetate, dacă noi vom rămâne uniţi, vom putea să rezistăm săptămâni în 
şir. 

— Să rezistăm ca să ce? 

Glokta şovăi. Chiar, ca să ce? 

- Poate gurkienii se vor descuraja. 

- Ha! pufni Kahdia. Nu există aşa ceva! N-au subjugat tot 
continentul kantic cu jumătăţi de măsură. Nici vorbă! Împăratul a 
vorbit, iar vrerea lui se va face. 

— Atunci trebuie să sperăm că se va sfârşi cât de repede războiul din 
nord, pentru ca trupele Uniunii să ne vină în ajutor. 

Speranță evident zadarnică. Vor trece luni bune până situaţia se va 
limpezi în Englia. Dar chiar şi atunci armata nu va mai fi în stare să lupte. 
Suntem pe cont propriu. 

— Cam pe când ne putem aştepta la un asemenea ajutor? 

Când se vor stinge stelele? Când se va prăbuşi cerul? Când eu voi alerga 
un kilometru cu un zâmbet radios pe chip? 

-N-aş mai fi intrat în Inchiziţie dacă aş fi cunoscut toate 
răspunsurile! se răsti Glokta la Hadiş. Poate ar fi bine să te rogi să 
primim ajutor divin. Să zicem, un val uriaş care să şteargă trupele 
gurkiene de pe faţa pământului ar fi foarte nimerit. Nu mi-ai spus tu că 
se mai întâmplă şi minuni pe lumea asta? 

Kahdia încuviinţă încet din cap. 

- Poate ar trebui să ne rugăm amândoi. Mă tem că este posibil să 
primim ajutor mai degrabă din partea Dumnezeului meu decât din 
partea stăpânilor tăi. 

Pe lângă ei trecu o altă targă pe care zăcea un styrian cu o săgeată 
în burtă. 

— Trebuie să plec acum, spuse Kahdia şi perdeaua se lăsă în urma 
lui. 

Glokta se încruntă. Şi uite cum încep suspiciunile. Gurkienii strâng laţul 
în jurul cetăţii. Suntem tot mai aproape de întâlnirea cu moartea. Stranie 
atitudine avem faţă de moarte. Râdem de ea când e departe, dar pe măsură 


ce se apropie de noi arată din ce în ce mai rău. Şi când e atât de aproape 
că-i putem simţi răsuflarea, nu mai îndrăzneşte nimeni să râdă. Dagoska e 
plină de teamă, şi din teamă se poate naşte trădarea. Mai devreme sau mai 
târziu cineva va da oraşul pe mâna gurkienilor fie şi pentru a-şi salva 
propria-i viaţă sau vieţile celor dragi. Şi ar putea începe chiar prin 
lichidarea enervantului Superior care a pus în mişcare toată această 
nebunie... 

Simţi o atingere pe umăr şi tresări puternic, întorcându-se brusc. Îi 
cedă genunchiul beteag şi fu nevoit să se sprijine de o coloană, aproape 
călcând peste un localnic cu faţa bandajată. Era Vitari, care stătea în 
spatele lui, privind fioroasă în jur. 

— La naiba! 

Glokta îşi muşcă buzele cu puţinii dinţi rămaşi când un junghi 
crâncen îi sfredeli piciorul. 

— Nu te-a învăţat nimeni că nu-i bine să te furişezi aşa? 

- Ba m-au învăţat că e bine. Trebuie să-ţi spun ceva. 

— Spune. Dar să nu mai pui mâna pe mine. 

Practiciana se uită la răniţi. 

- Nu aici. Între patru ochi. 

— Of, zău aşa. Ce nu-mi poţi spune în faţa unei încăperi pline cu eroi 
muribunzi? 

— Ai să afli când ieşim de aici. 

Mă aşteaptă un lanţ strâns în jurul gâtului, prin bunăvoința Eminenţei 
sale? Sau doar o conversaţie despre starea vremii? Îi veni să zâmbească. 
Abia aştept să aflu. Ridică o mână spre Frost, iar acesta dispăru în 
umbre. Apoi o urmă şchiopătând pe Vitari, strecurându-se printre 
răniţi, spre uşa din spate. Afară, mirosul acru şi pătrunzător al sudorii 
cedase locul mirosului acru şi pătrunzător al incendiilor şi al... 

Siluete alungite, rombice, înfăşurate în pânză aspră şi cenuşie, 
pătată de sânge, erau stivuite lângă peretele templului. Cadavre 
așteptând cu răbdare să fie îngropate. Recolta de dimineaţă. Minunat loc 
pentru o şuetă drăgălaşă. Nici eu nu l-aş fi putut alege mai bine. 

— Spune, cum îţi place asediul? E puţin cam gălăgios pentru gustul 
meu, dar prietenului tău, Cosca, mi se pare că-i place... 

— Unde-i Eider? 

— Cine? exclamă Glokta încercând să tragă de timp ca să se 
gândească la un răspuns. Nu m-am aşteptat să afle atât de repede. 

- Fider. O mai ţii minte? Îmbrăcată ca o curvă de lux? Podoabă a 
consiliului de conducere? Care a încercat să ne dea pe mâna 
gurkienilor? Nu mai e în celulă. De ce? 

- Aha, despre ea mă-ntrebi. E pe mare. Adevărat. Cu cincizeci de 
paşi de lanţ în jurul ei. Fals. Dacă vrei neapărat să ştii, acum 
împodobeşte fundul golfului. 

Sprâncenele portocalii ale lui Vitari se adunară în semn de 


neîncredere. 

— Şi mie de ce nu mi s-a spus? 

— Am lucruri mai bune de făcut decât să te ţin pe tine la curent cu 
tot ce se întâmplă. Avem de pierdut un război, sau n-ai băgat de 
seamă? 

Glokta se întoarse să plece de acolo, dar braţul lung al femeii ţâşni şi 
se sprijini de zid, barându-i calea. 

- Să mă ţii pe mine la curent înseamnă să-l ţii la curent pe Sult. 
Dacă vom începe să-i relatăm lucruri diferite... 

— Unde ai fost în ultimele săptămâni? chicoti el arătând cu mâna la 
movila de trupuri în linţolii de lângă zid. E tare ciudat. Cu cât pare tot 
mai sigur că gurkienii ne vor distruge zidurile şi vor omori toate 
sufletele din Dagoska, cu atât îmi pasă mai puţin de Nemernicia Sa! 
Spune-i ce vrei. Mă plictiseşti. 

Vru să-i dea mâna la o parte ca să poată trece, însă descoperi că 
mâna practicienei nu se lăsa mişcată din loc. 

— Ce-ar fi dacă i-aş spune ceea ce vrei tu să-i spun? şopti Vitari. 

Glokta se încruntă. Asta nu mai e plictisitor. Patriciana preferată a lui 
Sult, trimisă aici ca să aibă grijă ca nu cumva să-mi pierd busola, îmi 
propune o înţelegere? Este o farsă? O capcană? Ochi în ochi, iar Glokta o 
privea pătrunzător, încercând să-şi dea seama la ce anume se gândeşte. 
Întrezăresc oare o urmă infimă de disperare? Oare motivul să fie simpla 
autoconservare? Atunci când îţi pierzi acest instinct, aşa cum mi s-a 
întâmplat mie, e greu să-ţi aminteşti cât de puternic îi poate motiva pe toţi 
ceilalți. Simţi cum începe din nou să zâmbească. Da, despre asta era 
vorba. 

— Ai crezut că vei fi rechemată de îndată ce trădătorii vor fi fost 
prinşi, nu-i aşa? Ai crezut că Sult va trimite după tine o corăbioară care 
să te ducă înapoi acasă! Dar acum nu mai există nicio corabie, iar tu ai 
început să-ţi faci griji ca nu cumva binevoitorul tău unchi să fi uitat de 
tine cu totul! Că te-a aruncat la gurkieni, împreună cu noi, ceilalţi, aşa 
cum arunci resturi la câini! 

Vitari îşi miji ochii. 

— Să-ţi spun un secret. Nici eu n-am dorit să vin aici, dar am învăţat 
cu multă vreme în urmă că atunci când Sult îţi cere să faci ceva, este 
bine să dai impresia că ai făcut lucrul acela. Nu-mi pasă de nimic 
altceva decât să scap vie de aici. 

Se apropie şi mai mult de Glokta. 

— Ne putem ajuta reciproc? 

Putem? Nu ştiu. 

- Bine. Mai pot găsi loc pentru încă un prieten în vâltoarea socială 
care este viaţa mea. Am să văd ce pot face pentru tine. 

— Ai să vezi ce poţi face? 

— Asta e tot ce capeţi pentru moment. Adevărul este că nu mă prea 


pricep să ajut oamenii. Mi-am ieşit din mână, înţelegi? 

Îi aruncă rânjetul ştirb, îi ridică cu toiagul braţul relaxat acum şi 
trecu şontâcăind de grămada de cadavre, îndreptându-se spre uşa 
templului. 

— Ce să-i spun lui Sult despre Eider? 

- Spune-i adevărul, îi strigă Glokta peste umăr. Spune-i că a murit. 

Spune-i că am murit cu toţii. 


Deci asta e durerea 


— Unde sunt? întrebă Jezal, doar că falca nu vru să i se mişte. 

Era în căruţă, căci auzea scârţâitul roţilor, iar lumina orbitoare şi 
zgomotele din jur îi sfredeleau creierii. Încercă să înghită, dar nu fu în 
stare. Încercă să-şi ridice capul. O durere năprasnică îi înjunghie gâtul, 
iar stomacul i se întoarse pe dos. 

- Ajutor! guiţă el, dar nu-i ieşi decât un orăcăit jalnic. 

Ce se întâmplase? Îl torturau cerul de deasupra şi scândurile de sub 
el. Era întins în căruţă, cu capul pe un sac aspru. Hurducat şi hâţânat şi 
zdruncinat. 

Îşi aducea aminte de o luptă. Printre stânci. Cineva strigase. O 
izbitură şi o lumină orbitoare, apoi doar durere cumplită. Îl durea chiar 
şi când încerca să gândească. Vru să-şi ducă mâna la faţă, dar nu reuşi. 
Încercă să-şi mişte picioarele ca să se ridice, dar nu putu nici asta. Îşi 
mişcă buzele, gemu, suspină. 

Îşi simţea ciudat limba în gură, parcă de trei ori mai mare decât în 
mod normal, ca o halcă de şuncă ce-i fusese vârâtă între fălci, 
umplându-i întreaga gură, sufocându-l. Cel mai înfiorător de tare îl 
durea partea dreaptă a feţei. La fiecare hâţânare a căruţei i se ciocneau 
maxilarele, iar săgețile incandescente ale agoniei îi porneau de la dinţi 
spre ochi, spre gât, spre rădăcina părului. Gura îi era bandajată, aşa că 
trebuia să inspire prin stânga, dar până şi aerul îi provoca durere. 

Panica îşi înfipse ghearele în el. Tot corpul îi urla. O mână îi fusese 
bandajată şi legată de-a curmezişul pieptului, dar reuşi să se prindă cu 
cealaltă de marginea căruţei, încercând să facă ceva, nu ştia exact ce 
anume, orice. Ochii îi ieşiseră din orbite, inima îi bătea să îi spargă 
pieptul, respiraţia îi forăia în nas. 

— Auuu, mârâi el, gaaaarrrr! 

Cu cât se forţa mai mult, cu atât durerea creştea, şi tot creştea, până 
când avu senzaţia că faţa i se va sparge, că ţeasta îi va exploda... 

- Încetişor. 

Un chip plin de cicatrice îi apăru înaintea ochilor. Nouădegete. 
Disperat, Jezal încercă să-l apuce, iar nordicul îi prinse mâna în laba 
lui uriaşă şi i-o strânse uşurel. 

- Încetişor. Ascultă-mă cu atenţie. Te doare, sigur că da. Ţi se pare 
că este mai mult decât poţi îndura, însă nu-i aşa. Ţi se pare că ai să 
mori, dar n-ai s-o faci. Ascultă-mă cu atenţie, pentru că şi eu am trecut 
prin ce treci tu acum, aşa că ştiu ce vorbesc. Cu fiecare minut, cu 
fiecare ceas, cu fiecare zi ai să fii tot mai bine. 

Simţi cum Nouădegete îl împinge blând la loc. 

— Nu trebuie să faci nimic altceva decât să stai întins aici şi ai să fii 


mai bine. Înţelegi ce-ţi spun? Nu trebuie să faci nimic altceva, 
norocosule. 

Jezal îşi lăsă trupul greu. Nu trebuia să facă nimic altceva decât să 
stea întins acolo. Strânse mâna uriaşă, iar mâna îl strânse şi ea, 
liniştindu-l. Parcă acum îl durea deja mai puţin. Sigur, durerea era tot 
crâncenă, dar acum o putea controla. Respirația i se domoli, închise 
ochii. 


Vântul biciuia câmpia rece, iarba scurtă, haina zdrenţuită a lui Jezal, 
bandajele lui murdare, părul lui slinos, dar nu-l băga în seamă. Ce ar fi 
putut face în privinţa vântului? Ce ar fi putut face în orice privinţă? 

Stătea cu spatele sprijinit de una din roţile căruței şi se uita cu ochi 
mari de uimire la piciorul său imobilizat teribil de strâns între două 
bucăţi dintr-o suliță în jurul cărora fuseseră înfăşurate fâşii de pânză. 
Nici braţul nu arăta mai bine; era vârât între două şipci desprinse 
dintr-un scut şi îi era legat de piept. Mâna albă cu degete amorţite 
atârna inutilă. 

Jezal nu văzuse niciodată ca asemenea improvizații lamentabile să 
dea rezultate. Ba chiar i s-ar fi părut nostim, dacă nu ar fi fost el 
nefericitul pacient. Cu siguranţă că nu se va face niciodată bine. Era 
distrus, terminat, mutilat. Va fi şi el acum ca ceilalţi schilozi pe care 
încerca să-i evite pe străzile din Adua? Ca cei infirmi, răniţi în război, 
zdrențăroşi şi jegoşi, care-şi vâră cioturile membrelor în nasul 
trecătorilor, milogindu-se după câţiva bănuţi, mărturii stânjenitoare ale 
faptului că există o latură întunecată a vieţii de soldat, la care nu a vrut 
să se gândească niciodată? 

De acum înainte va fi schilod ca... şi îi îngheţă sufletul... ca Sand 
dan Glokta? Încercă să-şi mişte piciorul şi scoase un geamăt de durere. 
Va umbla tot restul vieţii sprijinindu-se într-un baston? Va deveni o 
arătare a groazei de care toată lumea se fereşte? O lecţie utilă, arătat 
cu degetul şi comentat în şoaptă? Iată-l pe Jezal dan Luthar! Fusese un 
bărbat de viitor, un bărbat arătos, a câştigat Competiţia în uralele 
mulţimii! Cine s-ar fi aşteptat la una ca asta? Ce pierdere, ce păcat, 
iată-l că vine, haideţi să plecăm din drumul lui... 

Asta înainte să se gândească la stricăciunile chipului. Încercă să-şi 
mişte limba, iar durerea ascuţită îl făcu să se cutremure, dar reuşi, 
totuşi, să-şi dea seama că nu mai recunoștea absolut deloc harta 
dinlăuntrul gurii. Parcă îi era cumva căzută într-o rână, răsucită, 
complet aiurea faţă de cum ar fi trebuit să fie. Gaura dintre dinţi parcă 
era lungă de un kilometru. Îl înţepau buzele sub bandaje. Sfâşiate, 
făcute zob. Devenise un monstru. 

O umbră îi acoperi faţa şi îşi ridică ochii mijindu-i în soare. 
Nouădegete se aplecase deasupra lui cu un burduf cu apă într-o mână. 

— Bea, mormăi el. 

Jezal clătină din cap, dar, fără să-l bage în seamă, nordicul se aşeză 


pe vine lângă el, scoase dopul şi îi întinse burduful. 

Jezal i-l smulse din mână iritat, îl ridică cu multă băgare de seamă 
spre colțul mai bun al gurii şi încercă să-l încline cumva. Doar că nu 
reuşi. Se mai chinui câteva clipe, dar înţelese că nu avea cum să poată 
bea având o singură mână zdravănă. Se lăsă la loc, cu ochii închişi şi 
respirând sacadat pe nas. Aproape scrâşni din dinţi de supărare, dar se 
răzgândi la timp. 

- Haide, auzi şi simţi o mână care i se strecoară după ceafă şi îi 
ridică uşor capul. 

— Gâââhh! mârâi furios, cu intenţia clară de a se împotrivi, dar, în 
cele din urmă, se lăsă moale şi se abandonă ruginii de a fi tratat ca un 
bebeluş. 

Şi, în fond, ce sens ar fi avut să pretindă că ar fi fost altminteri decât 
complet neajutorat? Apă călduţă, stătută i se prelinse în gură şi încercă 
să se forțeze să o înghită. A fost ca şi cum ar fi înghiţit cioburi de sticlă. 
Tuşi şi scuipă restul de apă. Mai bine spus, încercă să scuipe, dar 
durerea i se păru mult prea mare. Aşa că se aplecă înainte şi lăsă apa să 
i se scurgă de pe faţă, dar i se prelinse şi pe gât, intrându-i sub gulerul 
murdar al cămăşii. Se sprijini iar de căruţă cu un suspin adânc şi 
împinse burduful cu apă cu mâna cea bună. 

Nouădegete ridică din umeri. 

— Cum vrei, dar va trebui să încerci şi mai târziu. Trebuie să bei apă. 
Ţi-aduci aminte ce s-a întâmplat? 

Jezal clătină capul. Nu-şi amintea. 

— A fost o luptă. Eu şi cu frumuseţea aia de colo, făcu un semn spre 
Ferro care îi aruncă o căutătură furibundă, ne-am ocupat cam de toţi, 
dar se pare că trei au trecut de noi. I-ai rezolvat pe doi, şi i-ai rezolvat 
bine, dar l-ai scăpat pe al treilea care ţi-a tras una în gură cu ghioaga. 
Şi ţi-a tras-o tare rău, şi ştii cum e acum, arătă el spre obrazul bandajat 
al lui Jezal. Ai căzut şi probabil că te-a lovit şi când erai leşinat, pentru 
că ţi-a rupt şi braţul, şi piciorul. S-ar fi putut să o păţeşti încă şi mai 
rău. Dacă aş fi în locul tău, le-aş mulţumi morţilor că a fost Quai prin 
preajmă. 

Jezal se uită la ucenic, clipind nedumerit. Ce legătură avea ăsta cu 
ce se întâmplase? Dar Nouădegete îi răspundea deja şi la întrebarea 
aceasta. 

- A venit pe la spate şi l-a lovit în cap cu o tingire. Mai aproape de 
adevăr ar fi să spun că i-a făcut zob capul, terci i l-a făcut, rânji larg la 
ucenicul care privea în largul câmpiei. Loveşte foarte tare băieţelul 
nostru slăbuţ, ce zici? Păcat, totuşi, de tingirea aia. 

Quai ridică indiferent din umeri, de parcă ar fi spart capete de 
oameni în fiecare dimineaţă la micul dejun. Jezal îşi spuse că va trebui 
să-i mulţumească aiuritului ăstuia bicisnic pentru că i-a salvat viaţa, 
doar că nu se prea simţea foarte salvat. Încercă să articuleze sunete în 
aşa fel încât să nu-l doară nimic şi reuşi să şoptească: 


— Câ-de-ău-e? 

- Eu am avut răni mai rele de atât. 

Slabă alinare. 

-O s-o scoţi la capăt cu bine. Eşti tânăr. Mâna şi piciorul o să se 
repare cât ai bate din palme. 

Ceea ce însemna, presupuse Jezal, că faţa nu o să i se repare. 

- Fiecare rană e gravă, şi fiecare e mai gravă decât cea dinainte. Am 
plâns ca un copil la fiecare din rănile astea, făcu Nouădegete un semn 
spre faţa lui distrusă. Aproape toată lumea plânge, asta-i realitatea. 
Dacă te ajută cu ceva. 

Nu-l ajuta. 

— Câ-de-ău? 

Nouădegete îşi scărpină obrazul ţepos. 

- Ai falca ruptă, ai pierdut câţiva dinţi, ai gura spartă, dar te-am 
cusut binişor. 

Jezal nu reuşi să înghită nodul care i se formase în gât. 1 se 
confirmau cele mai îngrozitoare temeri. 

- E o rană rea şi e un loc al naibii de prost. Eşti rănit chiar în gură, 
de n-o să poţi mânca, n-o să poţi bea, n-o să poţi vorbi fără să te doară. 
Nici n-o să poţi să te pupi, fireşte, dar asta n-ar trebui să te deranjeze 
într-un loc ca ăsta unde suntem acum. 

Nordicul râse cu gura până la urechi, însă Jezal n-avea deloc chef să 
i se alăture. 

— Rană tare rea. Acolo de unde sunt eu i se spune „rană de botez”. 

— Şee? murmură Jezal, regretându-şi de îndată curiozitatea când 
durerea îi înțepă buzele. 

- Rană de botez, pricepi? şi Nouădegete îi arătă ciotul degetului 
lipsă. O rană după care îţi capeţi porecla. Probabil că ţie ţi se va spune 
Falcăruptă, sau Mutrăspartă, sau Fărădinţi, sau cam aşa ceva. 

Rânji din nou, doar că Jezal îşi rătăcise simţul umorului pe deal, 
printre stânci, împreună cu dinţii lui sparţi. Simţi înţepătura lacrimilor. 
Voia să plângă, dar ştia că i se vor întinde cusăturile de la buzele 
umflate. 

Nouădegete mai încercă o dată. 

- Trebuie să priveşti partea bună a lucrurilor. Acum e puţin probabil 
să mori. Infecția din tine nu s-a întins. 

Jezal căscă îngrozit ochii mari, şi mai mari, pe măsură ce înţelegea. 
Precis ar fi căscat şi gura, dacă nu i-ar fi fost sfărâmată falca. Puțin 
probabil să mor? Nici nu-i trecuse prin minte că rana i s-ar fi putut 
infecta. Infecţie? Chiar în gură? 

— Nu te ajut nicicum, nu? şopti Logen. 

Jezal îşi acoperi ochii cu braţul cel zdravăn şi încercă să plângă fără 
să-şi facă rău. Umerii începură să-i tremure în ritmul suspinelor mute. 


Făcuseră popas pe malul unui lac întins. Apă agitată şi cenuşie sub 


un cer vineţiu şi înnorat. Apă mohorâtă, cer mohorât, şi apă şi cer 
parcă pline de taine, pline de ameninţări. Valuri furioase loveau 
prundişul rece. Păsări furioase croncăneau deasupra apei. Durerea 
furioasă pulsa în fiece ungher al trupului lui Jezal şi nu dădea semne că 
ar dori să înceteze. 

Ferro se lăsase pe vine în faţa lui, încruntată, aşa cum era mereu, şi 
începuse să-i dea jos bandajele, în vreme ce Bayaz stătea în spatele ei şi 
urmărea operaţiunea. Se părea că Întâiul dintre Magi îşi revenise din 
toropeală. Nu explicase în niciun fel ce anume îi provocase starea 
aceea sau de ce îşi revenise atât de neaşteptat, însă de arătat, nu arăta 
deloc bine. Părea mai bătrân ca niciodată, mult mai costeliv, şi avea 
ochii îngropaţi în găvane, iar pielea îi era palidă, cumva mai subţire, 
transparentă parcă. Dar Jezal n-avea compasiune de prisos, cu atât mai 
puţin pentru iniţiatorul acestui dezastru. 

— Unde suntem? murmură el printre accese de durere. 

Nu-l mai durea chiar atât de tare când vorbea, dar tot trebuia să 
aibă grijă să rostească rar cuvintele care-i ieşeau din gură îngroşate şi 
împleticite, de parcă ar fi fost prostul satului. 

Bayaz făcu un gest înspre întinderea de apă. 

— Acesta este primul dintre cele trei lacuri. Suntem pe drumul spre 
Aulcus. Am trecut de jumătatea călătoriei noastre. 

Jezal înghiţi greu. Nu avea de ce să se declare teribil de liniştit la 
auzul acestor veşti. 

— Cât era de la... 

— N-am cum să-ţi scot bandajele dacă tot dai din buze, şuieră Ferro. 
Taci sau te las aşa cum eşti? 

Jezal închise gura, iar ea îi desprinse cu grijă pansamentele, se uită 
la sângele maroniu de pe ele, îl mirosi, strâmbă din nas şi le aruncă cât 
colo. Apoi se uită mânioasă la gura lui. Jezal se simţea destul de speriat 
şi îi cerceta cu atenţie trăsăturile întrebându-se ce anume îi trecea prin 
minte. Şi-ar fi dat dinţii în schimbul unei oglinzi în momentul acela, 
presupunând că i-ar mai fi avut pe toţi. 

-Cât de rău arată? o întrebă încet, simțind pe limbă gustul 
propriului sânge. 

Ochii lui Ferro aruncară fulgere spre el. 

— Mă confunzi cu cineva căreia îi pasă. 

Scoase un geamăt. Ochii i se umplură de lacrimi. Fu nevoit să-şi 
ferească privirea şi să clipească de câteva ori ca să nu înceapă să 
plângă de-a binelea. Clar, era un specimen jalnic. Fiu brav al Uniunii, 
ofiţer curajos din Oastea Regelui, câştigător al Competiţiei de scrimă, 
nici mai mult, nici mai puţin, şi nu putea să-şi înfrângă plânsul. 

— Ţine asta, îl repezi Ferro. 

- Îhî, şopti el încercând să-şi înăbuşe suspinele ca să nu i se simtă în 
tremurul glasului. 

Ţinu apăsat de obraz unul dintre pansamentele curate, în vreme ce 


Ferro îi trecea bandajul în jurul capului şi pe sub bărbie, de jur 
împrejur, iar şi iar, închizându-i bine gura. 

— O să supravieţuieşti. 

— Ar trebui să mă bucur? bolborosi el. 

Ea ridică din umeri şi îi întoarse spatele. 

— Sunt mulţi care nu scapă. 

Jezal aproape că îi invidie pe aceştia când îi urmări mersul 
maiestuos prin iarba plecată de vânt. Cât îşi dorea să fie şi Ardee aici. 
Îşi aminti cum arăta atunci când o văzuse ultima dată, cum îşi ridicase 
spre el surâsul şugubăţ în ploaia blândă. Niciodată nu i-ar fi întors 
spatele şi nu l-ar fi lăsat aşa, neajutorat şi suferind. I-ar fi şoptit vorbe 
dulci, i-ar fi mângâiat obrajii, l-ar fi privit lung cu ochii ei cei negri, 1- 
ar fi sărutat uşor şi... spanacuri sentimentale. Probabil că-şi găsise deja 
pe altcineva, vreun alt idiot pe care să-l întărâte, să-l tachineze şi să-l 
nenorocească, apoi să-l uite pentru totdeauna. Se supuse la chinuri 
îngrozitoare închipuindu-şi-o cum râde la glumele altui bărbat, cum 
surâde altui bărbat, cum sărută buzele altui bărbat. Nici vorbă să-l mai 
vrea aşa cum arăta acum, măcar de asta era convins. Nimeni nu l-ar 
mai vrea. Simţi că buzele încep iarăşi să-i tremure şi că lacrimile îi 
înţeapă ochii. 

— Ştii tu, din când în când, toţi vestiţii eroi din vechime - regii cei 
mari, generalii de seamă - toţi au întâmpinat obstacole. 

Jezal ridică privirea. Aproape uitase că Bayaz era acolo. 

— Suferinţa îl face mai puternic pe om, băiete, la fel cum ciocanul la 
forjă face sabia mai ascuţită. 

Bătrânul se strâmbă de durere când se aşeză pe vine lângă Jezal. 

— Oricine poate dovedi multă încredere în faţa succesului sau în faţa 
încercărilor facile. Însă pe noi ne defineşte felul în care reacţionăm în 
faţa obstacolelor şi vicisitudinilor. Autocompătimirea merge mână în 
mână cu egoismul, şi nici o altă trăsătură a vreunui conducător nu este 
mai deplorabilă. Egoismul este pentru copii şi pentru cei întârziaţi la 
minte. Un mare conducător îi pune pe ceilalți înaintea sa. Te va 
surprinde că vei putea să-ţi înduri mai uşor necazurile dacă te vei purta 
aşa. Dacă vrei să ajungi să te porţi ca un rege, nu trebuie să faci nimic 
altceva decât să te porţi cu ceilalți de parcă ei ar fi regi. 

Şi puse mâna pe umărul lui Jezal. Poate că intenţionase să-l 
liniştească prin gestul acesta părintesc, însă mâna îi tremura mult prea 
tare. Bayaz rămase nemişcat preţ de câteva clipe, ca şi cum nu ar fi 
avut suficientă energie să şi-o ridice, apoi se îndreptă încet şi plecă de 
lângă Jezal clătinându-se pe picioare. 

Cavalerul privi în gol în urma lui. Doar cu câteva săptămâni în 
urmă, ar fi spumegat la auzul unei asemenea predici. Acum însă stătea 
bleg şi smerit şi încerca să-i pătrundă înțelesurile. Nici nu mai avea 
habar cine anume era el. Şi era greu să păstreze atitudinea de 
superioritate atâta vreme cât depindea pe de-a întregul de cei din jur. 


De cei despre care avusese o părere atât de proastă până de curând. Nu 
mai încerca să se mintă singur. Ar fi murit fără doftoriceala empirică a 
lui Ferro şi fără îngrijirea neîndemânatică a lui Nouădegete. 

Nordicul începuse să se agite. Cizmele lui striveau prundişul. Venise 
vremea să se întoarcă la căruţă. Venise vremea să mai fie hurducat şi 
zgâlțâit. Venise vremea să simtă mai multă durere. Jezal scoase un 
oftat lung, tremurat, văicărit, dar se opri la jumătatea lui. Plângerea de 
milă era pentru copii şi pentru cei întârziaţi la minte. 

- Haide, ştii ce avem de făcut. 

Jezal se aplecă, iar Nouădegete îl ridică în braţe fără să se 
opintească, fără să sufle greu, şi-l azvârli fără prea multă ceremonie în 
spatele căruţei, printre sacii cu merinde. Când vru să se îndepărteze, 
Jezal îl apucă de mâna cea mare şi ştirbă, iar nordicul se întoarse spre 
el, cu fruntea încreţită de mirare. Jezal încercă să-şi înăbuşe emoția. 

— Mulţumesc, şopti el. 

- Pentru ce, pentru asta? 

- Pentru tot. 

Nouădegete îl privi lung, apoi ridică din umeri. 

— Nu-i mare lucru. Dacă te porţi cu oamenii aşa cum ţi-ai dori să se 
poarte ei cu tine, n-ai cum să greşeşti. Vorbele astea le ştiu de la tata. I- 
am uitat sfatul ceva vreme şi am făcut unele lucruri de care îmi pare 
rău, oftă el. Oricum, nu strică să încerci. În cele din urmă experienţa 
m-a învăţat că ajungi să capeţi ceea ce ai oferit. 

Se îndreptă spre cal, iar Jezal se uită gânditor la spatele lui lat. Să te 
porţi cu oamenii aşa cum ţi-ai dori să se poarte ei cu tine. Ar fi putut să 
afirme cu toată sinceritatea că el s-a purtat măcar o dată în viaţa lui 
aşa? Se adânci în gânduri în vreme ce căruţa porni din loc, cu osiile 
scârțâind. Pe măsură ce îşi trecea în revistă viaţa, devenea tot mai 
conştient de cât de egoist şi nesimtit fusese. 

Se purtase urât cu cei mai tineri, îi împinsese la rele pe cei în vârstă. 
Deseori storsese bani de la prieteni care nu-şi permiteau să-i piardă, 
profitase de fete şi le trimisese la plimbare după aceea. Nici măcar o 
dată nu-i mulţumise prietenului său, West, pentru tot ce făcuse pentru 
el. Ba chiar s-ar fi culcat bucuros cu sora lui, dacă ea ar fi fost de acord. 
Cu groază din ce în ce mai mare îşi dădu seama că nu-şi putea aminti 
nici măcar de un singur lucru dezinteresat pe care să-l fi făcut 
vreodată. 

Se foi stânjenit pe sacii cu nutreţ. În cele din urmă, ajungi să capeti 
exact ceea ce dai, iar o purtare cuviincioasă nu costă absolut nimic. De 
acum înainte avea să se gândească mai întâi şi mai întâi la ceilalţi. Îi va 
trata pe toţi ceilalţi ca pe nişte egali. Mai încolo, bineînţeles. Va avea 
suficient timp să devină un om mai bun atunci când va fi din nou în 
stare să mănânce. Atinse bandajul de pe obraz, se scărpină, fără să-şi 
dea seama ce face, apoi îşi impuse să se oprească. Bayaz mergea călare 
chiar în spatele căruţei, uitându-se la apă. 


— Ai văzut? îl întrebă Jezal în şoaptă. 

— Ce să văd? 

— Asta, arătă spre obrazul lui. 

— A, aia. Da, am văzut-o. 

— Cât de rău e? 

Bayaz îşi lăsă capul ştrengăreşte pe un umăr. 

— Ştii ceva? Una peste alta, cred că-mi place. 

- Îţi place? 

— Poate că nu chiar acum, dar îţi vor fi scoase firele, falca o să se 
dezumfle, vânătăile vor dispărea, iar crustele vor cădea. Cred că 
obrazul tău nu-şi va mai recăpăta niciodată forma pe care o cunoşti şi, 
desigur, dinţii nu-ţi vor mai creşte la loc, dar nu am nicio îndoială că 
farmecul tău de băieţandru va fi înlocuit de un aer mai aspru, mai 
periculos, mai misterios. Oamenii respectă acei bărbaţi care arată că au 
trecut prin bătălii, iar înfăţişarea ta nu va fi deloc distrusă. Ba chiar 
îndrăznesc a spune că fetele vor fi leşinate după tine dacă le vei da 
motive. 

Dădu din cap dus pe gânduri. 

- Da. Una peste alta, cred că această păţanie îţi va fi de folos. 

— De folos? murmură Jezal cu mâna la falca bandajată. La ce? 

Dar mintea lui Bayaz plecase aiurea. 

— Ştii, Harod cel Mare avea o cicatrice pe obraz, şi nu i-a dăunat 
niciodată. Bine, nu se vede pe statui, dar în viaţa reală, oamenii l-au 
respectat încă şi mai mult. Nemaipomenit bărbat a fost acest Harod. 
Avea faima de a fi drept şi cinstit, şi chiar aşa şi era cel mai adesea. 
Însă ştia cum să fie exact pe dos dacă o cereau împrejurările, chicoti 
Magul ca pentru sine. Ţi-am povestit că şi-a invitat cei mai mari 
duşmani la tratative? Până la lăsarea serii, a reuşit să-i facă să se certe 
unul cu celălalt şi apoi s-au distrus reciproc în luptă. Iar el şi-a 
revendicat victoria împotriva amândurora, fără măcar să scoată sabia 
din teacă. Vezi tu, ştia că Ardlic avea o soţie foarte frumoasă... 

Jezal se lăsă pe spate în căruţă. Mai auzise povestea, dar parcă nu 
avea niciun rost să-i amintească asta lui Bayaz. De fapt, chiar îi făcea 
plăcere s-o mai asculte o dată. Oricum, nu avea nimic mai bun de 
făcut. 

Îl liniştea vocea monotonă a bătrânului, mai ales acum când soarele 
începuse să iasă de după nori. Şi, dacă nu vorbea, aproape că nici nu-l 
mai durea gura. 

Aşa că se culcă la loc pe sacul cu paie, cu capul pe o parte, în 
legănatul blând al căruţei, şi privi la locurile pe lângă care treceau. 
Privi la vântul care se juca în iarbă. Privi la soarele oglindit în apă. 


Pas cu pas 


West urca scrâşnind din dinţi spre marginea râpei. 

Avea degetele amorţite şi slăbite şi îi tremurau amarnic de cât se 
agăţase de pământul rece, de rădăcinile îngheţate ale copacilor, de 
zăpada îngheţată. I se crăpaseră buzele, nasul îi curgea încontinuu, îl 
usturau înfiorător nările. Când inspira, simţea înţepături în gât şi în 
plămâni, iar când expira, scotea pe gură aburi denşi şi la fel de 
usturători. Se tot întreba dacă nu care cumva luase cea mai proastă 
decizie din viaţă atunci când îi dăduse haina lui Ladisla. Probabil că 
da. Desigur, prima decizie proastă luată fusese atunci când îi salvase 
viaţa nemernicului ăluia egoist. 

Niciodată nu-şi imaginase că ar putea fi atât de îngrozitor de obosit, 
nici măcar pe vremea când se antrena câte cinci ore pe zi pentru 
Competiţie. În comparaţie cu Treicopaci, Lordul Mareşal Varuz părea 
un şef caraghios de blânduţ. West era trezit fără prea multă tevatură în 
fiecare dimineaţă înainte de ivirea zorilor şi nu i se permitea să se 
odihnească înainte ca ultima geană de lumină să se stingă pe cer. Dar 
nordicii ăştia erau nişte maşinării. Absolut toţi. Ca ciopliţi în lemn, ei 
nu oboseau niciodată, nu simțeau nicio durere. Pe West îl dureau toţi 
muşchii din cauza ritmului infernal de mers pe care i-l impuneau. Era 
plin de vânătăi şi de zgârieturi din cauza celor o sută de căderi şi 
căţărări. În cizmele ude, tălpile îi erau carne vie şi pline de băşici. În 
plus, reapăruse pulsarea bine cunoscută în tâmple, urmând ritmul 
respirației lui laborioase, îmbinându-se nefericit cu fierbinţeala rănii 
din scalp. 

Era rău că trebuia să îndure frigul, suferinţa şi oboseala, însă mult 
mai greu de suportat era senzaţia copleşitoare de vină, şi de ruşine, şi 
de neputinţă care îl zdrobea tot mai tare şi mai tare cu fiecare pas 
făcut. ÎL trimiseseră cu Ladisla tocmai pentru a-l feri pe Prinţ de 
nenorociri. Iar rezultatul a fost un dezastru inimaginabil de mare. O 
întreagă divizie masacrată. Câţi copii au rămas fără taţi? Câte femei 
fără soţi? Câţi părinţi fără fii? Îşi spunea, pentru a mia oară, că ar fi 
trebuit să încerce să facă mai mult. Şi îşi încleşta frustrat pumnii sleiţi. 
Dacă ar fi reuşit să-l convingă pe Prinţ să nu traverseze râul, oamenii 
aceia nu ar fi murit. Atât de mulţi oameni. Atât de mulţi morţi. Nici 
măcar nu ştia dacă să-i fie milă de ei sau să-i invidieze. 

— Pas cu pas, şopti pentru sine, urcând râpa. 

Nu aveai cum să te raportezi altfel la situaţie. Dacă strângeai tare 
din dinţi şi făceai paşi mari, puteai ajunge oriunde. Pas cu pas. Mai 
întâi un pas vinovat, epuizat, îngheţat, îndurerat. Apoi un altul. La fel. 
Ce altceva să faci? 


Nici nu ajunseră bine în vârful dealului, că Prinţul Ladisla se şi 
trânti la rădăcina unui copac, aşa cum făcea la fiecare oră. Cel puţin la 
fiecare oră. 

- Te rog, colonele West! gâfâi el, iar aburii respirației îi conturară 
obrajii bucălaţi. Aidoma unui ţânc, avea două dâre lucitoare de muci 
deasupra buzei superioare. Nu pot să mai merg! Ai milă şi spune-le... 
spune-le să se oprească! 

West înjură în barbă. Şi aşa nordicii erau destul de iritaţi de întreaga 
situaţie şi nu mai încercau să ascundă asta, dar, fie că-i plăcea sau nu, 
Ladisla era totuşi comandantul lui. Fără a mai pune la socoteală faptul 
că era şi moştenitorul tronului. N-avea cum să-i ordone să se ridice de 
acolo. 

- Treicopaci! hârâi el. 

Bătrânul războinic se încruntă la el. 

— Ai face bine să nu-mi ceri să ne oprim, flăcău. 

— Trebuie. 

-În numele celor morţi! Iarăşi? Voi, Sudicii, n-aveţi deloc sânge în 
voi! Nu-i de mirare că v-a tras-o Bethod. Şi dacă nu aveţi de gând să 
învăţaţi să mărşăluiţi, o să v-o tragă din nou, crede-mă când îţi spun! 

- Te rog. O clipă doar. 

Treicopaci se uită scârbit la Prinţul căzut lat şi clătină din cap. 

- Fie. Odihniţi-vă un minut dacă asta vă va face să mergeţi mai 
repede, dar să nu vă intre în obicei, auzi? N-am făcut nici jumătate din 
cât ne-am propus să facem azi, dacă vrem să fim înaintea lui Bethod, 
spuse el şi plecă furios să-şi verse nervii pe Copoi. 

West se lăsă pe vine, dezmorţindu-şi degetele de la picioare, suflând 
în mâinile făcute căuş. Şi-ar fi dorit să se poată întinde pe jos ca 
Ladisla, dar experienţa îl învățase că, odată ce te-ai oprit din mişcare, 
te va durea mult mai rău când vei porni din nou. Pike şi fiica lui 
stăteau de pază în apropiere, răsuflând aproape normal. Dovadă clară, 
în cazul că ar fi avut nevoie de una, că lucrul cu metalele într-o colonie 
de deţinuţi te pregătea mai bine pentru înotul prin noroaiele unui ţinut 
sălbatic decât o viaţă de tihnă neîntreruptă. 

Se pare însă că Ladisla avea o oarecare idee despre ce-i trecea prin 
minte şi spuse fără să gândească: 

— Nici nu-ţi poţi da seama cât de greu îmi este. 

— Nu, fireşte că nu! se răţoi West rămas fără pic de răbdare. Acum 
mai trebuie să-mi cari şi haina! 

Prințul dădu nedumerit din pleoape, apoi îşi coborî privirea la 
pământul jilav, încleştându-şi maxilarele. 

- Ai dreptate. Îmi pare rău. Fireşte că-mi dau seama că-ţi datorez 
viaţa. Dar, înţelege-mă, nu sunt deprins cu aşa ceva. Deloc nu sunt. 

Trase de reverele jegoase şi zdrenţuite şi scoase un chicotit amărât. 

- Mama îmi spunea mereu că trebuie să încerc să arăt cât se poate 
de bine în orice ocazie. Mă întreb ce ar zice dacă m-ar vedea acum. 


Cu toate acestea, West observă că Prinţul nu avea nici cea mai mică 
intenţie să-i înapoieze haina. 

Ladisla îşi vârî capul între umeri. 

— Cred că trebuie să-mi asum o parte din vină pentru toată această 
poveste. 

O parte? West ar fi fost extrem de bucuros să-i facă cunoştinţă cu „o 
parte” din cizma lui. 

— Ar fi trebuit să te ascult, colonele. Tot timpul am ştiut asta. Păi, nu 
e prudenţa cea mai bună politică în vreme de război? Acesta a fost 
mereu motoul meu. Dar tâmpitul ăla de Smund m-a îndemnat să 
acţionez nesăbuit. Idiotul! 

- Lordul Smund şi-a jertfit viaţa, şopti West. 

— Păcat că nu şi-a jertfit-o mai devreme ca să nu ne bage în beleaua 
asta! mârâi Prinţul, iar buzele îi tremurară din pricina nervozităţii. Ce 
crezi că vor spune cei de-acasă despre toată chestia asta, West? Ce crezi 
că vor spune despre mine? 

- Nu am nici cea mai vagă idee, Înălţimea Voastră. 

Deja se spuseseră multe adevăruri dure. West încercă să-şi înăbuşe 
furia şi să se pună în locul lui Ladisla. Tânărul era atât de puţin 
pregătit să facă faţă unei asemenea situaţii, era atât de lipsit de resurse, 
atât de dependent de toţi ceilalţi pentru absolut orice. Cea mai 
importantă decizie din întreaga lui viaţă avusese de-a face cu pălăria 
pe care trebuia să o poarte la o anumită ocazie sau la alta, iar acum 
trebuia să accepte responsabilitatea pentru mii de morţi. Normal că 
habar nu avea ce să facă acum. 

— Măcar de n-ar fi fugit, îşi încleştă Ladisla pumnii şi lovi iritat cu 
piciorul într-o rădăcină de copac. De ce n-au rămas să lupte, jigodiile 
laşe? De ce n-au luptat? 

West închise ochii şi făcu tot ce-i stătea în putere să ignore frigul, 
foamea, durerea şi să alunge furia care-i clocotea în piept. Aşa se 
întâmpla mai mereu. Tocmai atunci când Ladisla începea să-i 
stârnească ceva simpatie, tocmai atunci când începea să-l înduioşeze, 
scăpa câte o propoziţie dezgustătoare retrezindu-i antipatia. 

-Nu am de unde să ştiu, Înălţimea Voastră, reuşi el să articuleze 
printre dinţi. 

- Gata, bombăni Treicopaci, v-a ajuns! În picioare şi să nu aud nicio 
şoaptă! 

- Doar nu pornim din nou, colonele? 

— Mă tem că trebuie. 

Prinţul oftă şi se ridică cu greu în picioare. 

— Sincer, West, nu înţeleg cum de oamenii ăştia nu obosesc 
niciodată. 

- Pas cu pas, Înălţimea Voastră. 

— Fireşte, murmură Ladisla, împleticindu-se printre copaci, în urma 
celor doi deţinuţi. Pas cu pas. 


West îşi dezmorţi picioarele, apoi vru să-i urmeze, când simţi cum o 
umbră uriaşă cade asupra lui. Ridică ochii şi îl văzu pe Dow cel Negru 
care i se pusese în față, blocându-i drumul şi rânjindu-i cu toţi dinţii. I-l 
arătă cu un semn al capului pe Prinţul care abia se mişca. 

— Vrei să ţi-l omor? mârâi el în limba nordicilor. 

- Dacă te atingi de vreunul dintre ei... scuipă West vorbele înainte 
să se hotărască ce anume avea de gând să spună. O să... 

- Da? 

— O să te omor eu pe tine. 

Ce altceva să spună? Se simţea ca un copil proferând ameninţări 
ridicole în curtea şcolii. O curte teribil de rece şi de primejdioasă. Şi 
dând din gură în faţa unui copil de două ori cât el. 

Doar că Dow îşi rânji din nou colții. 

- Teribil temperament pentru un slăbănog. Şi uite cum am început 
să vorbim numai despre omoruri. Sigur ai suficient sânge în tine? 

West făcu un efort să pară mai înalt, mai falnic, chestie deloc uşoară 
pentru un biet om care stă într-o râpă şi e cocârjat de oboseală. Dacă 
trebuie să calmezi o situaţie periculoasă, nu trebuie să-ţi arăţi teama, 
indiferent cât de mare este aceasta. 

— Ce-ar fi să mă pui la încercare? 

Dar vocea îi sună jalnic chiar şi în propriile-i urechi. 

— S-ar putea s-o fac. 

— Atunci să mă anunţi din timp. N-aş vrea să pierd ocazia. 

- Nu-ţi face griji, şopti Dow întorcându-i spatele şi scuipând înspre 
tufe. O să-ţi dai seama atunci când ai să te trezeşti cu gâtul tăiat. 

Şi nordicul urcă mai departe râpa noroioasă, cu mişcări mai lente, ca 
şi cum ar fi vrut să demonstreze că nu era speriat. West îşi dorea să 
poată spune acelaşi lucru şi despre el însuşi. Căci lui personal îi bătea 
inima în urechi. Se târî după ceilalţi, trecu de Ladisla şi o ajunse din 
urmă pe Cathil. 

— Eşti bine? o întrebă. 

- Mi-a fost şi mai rău, îi răspunse fata măsurându-l cu privirea. Tu 
cum te simţi? 

Dintr-odată, West înţelese în ce hal trebuie să fi arătat. Braţele îi 
erau înfăşurate într-un sac vechi şi găurit, tras peste uniforma jegoasă. 
Îşi strânsese centura pe deasupra lui şi scosese prin una din găuri sabia 
cea grea care îl lovea acum peste picior. ÎI mâncau fălcile de la barba 
crescută de câteva zile şi îi clănţăneau de frig şi suferință. Şi avea 
certitudinea că faţa lui era o combinaţie de rozaliu furios şi cenuşiu 
cadaveric. Îşi vârî mâinile la subsuori şi schiţă un zâmbet trist. 

- Mi-e frig. 

— Se vede. Poate că ar fi fost mai bine să-ţi păstrezi haina. 

La replica asta se văzu nevoit doar să dea din cap. Se uită la 
spinarea lui Dow printre ramurile pinului din apropiere şi îşi drese 
vocea. 


— Nu te-a... necăjit niciunul, nu-i aşa? 

— Să mă necăjească? 

— Ştii tu..., murmură el cu foarte multă jenă, eşti femeie şi eşti în 
mijlocul tuturor acestor bărbaţi, iar ei nu prea sunt obişnuiţi cu aşa 
ceva. Şi uite cum se holbează la tine tipul ăla, Dow. Nu ştiu ce... 

— Foarte frumos din partea ta, colonele, însă nu-mi fac griji. Mi-e 
greu să cred că vor face altceva decât să se holbeze şi, crede-mă, am 
avut de-a face cu chestii mult mai rele. 

— Există ceva mai rău decât el? 

-În prima tabără în care am fost vreodată în viaţa mea, m-a plăcut 
comandantul. Probabil că pielea mea încă mai licărea a viaţă bună şi 
îndestulată. M-a înfometat ca să capete ceea ce îşi dorea atât de mult. 
Am rezistat cinci zile fără strop de mâncare. 

West se înfioră. 

- Şi a fost suficient cât să-l facă să renunţe? 

— Oameni ca ăştia nu renunţă. Nu am fost capabilă să rezist mai mult 
de cinci zile. Apoi... faci ce trebuie să faci. 

— Adică... 

— Ce trebuie să faci, ridică fata din umeri. Nu sunt mândră de ce am 
făcut, dar nici nu-mi este ruşine. Află de la mine că nici mândria, nici 
ruşinea nu te pot face om liber. Nu regret nimic altceva decât acele 
cinci zile când mi-a fost foame, acele cinci zile când aş fi putut să 
mănânc după pofta inimii. Faci exact ce trebuie să faci. Nu contează 
cine eşti. Odată ce începi să flămânzeşti... 

Şi ridică din nou din umeri. 

- Tatăl tău cum s-a descurcat? 

— Pike? ridică tânăra privirea la deţinutul cu faţa arsă care mergea în 
faţa lor. E om bun, dar nu suntem rude. Nu ştiu ce s-a ales de familia 
mea. Probabil că, dacă rudele mele mai trăiesc, s-au împrăştiat pe toată 
suprafața Engliei. 

- Deci... 

— Uneori, dacă spunem că suntem rude, oamenii reacţionează diferit. 
Ne-am scos reciproc din multe necazuri. Şi, dacă Pike n-ar fi insistat, 
probabil că şi acum ciocăneam la metale în lagăr. 

- Iar în schimb acum te bucuri de această minunată plimbare în aer 
liber. 

— Înî. Te descurci cu ce ai la dispoziţie. 

Îşi înfipse bărbia în piept şi grăbi pasul printre copaci. West o 
urmări cum se îndepărtează. Avea ceva sânge în ea, ar fi spus nordicii. 
Iar Ladisla ar fi avut de învăţat din hotărârea ei mută. West privi peste 
umăr la Prinţ care se împleticea grațios prin zloată, cu o încruntătură 
bosumflată întipărită pe chip. Oftă, iar aburii respirației îi atinseră 
obrajii. Era prea târziu ca Ladisla să înveţe ceva. 


O masă nenorocită alcătuită dintr-o bucată de pâine veche şi o cană 


cu zeamă rece de la o fostă tocană. Treicopaci nu le-a dat voie să facă 
focul, cu toate rugăminţile lui Ladisla. Era prea mare riscul de a fi 
văzuţi. Aşa că s-au aşezat pe jos, în pâlpâirea penumbrei, puţin mai 
departe de locul unde se odihneau nordicii. Le făcea bine să vorbească, 
fie şi pentru a uita de frig, de durere şi de disconfort. Fie şi pentru a-şi 
opri dinţii din clănţănit. 

- Parcă mi-ai spus că ai luptat în Kanta, Pike? În război? 

- Da. Ca sergent, încuviinţă încet Pike din cap, iar ochii îi sclipiră 
straniu pe chipul ars, fără trăsături. Greu de crezut acum că 
înnebuneam din cauza căldurii. 

West scoase un gâlgâit. Ca un hohot trist de râs. 

- În ce unitate? 

- În primul regiment al cavaleriei din Oastea Regelui, sub comanda 
colonelului Glokta. 

- Dar acela a fost regimentul meu! 

-— Ştiu. 

— Nu-mi aduc aminte de tine. 

Lui West i se păru că arsurile de pe faţa lui Pike îşi schimbară forma 
semănând cu o încercare de surâs. 

-Pe vremea aceea arătam altfel. Eu mi-aduc aminte de tine, 
Locotenente West. Oamenii ţineau la tine. Aveai suflet bun şi spuneau 
că-ţi pot împărtăşi orice problemă. 

West încercă să-şi stăpânească emoția. Acum nu prea mai era în 
stare să rezolve probleme. Doar să le provoace. 

— Şi cum de-ai ajuns în lagăr? 

Pike şi Cathil făcură un schimb iute de priviri. 

— Deţinuţilor nu li se pun asemenea întrebări. 

— Oh, West îşi plecă privirea şi îşi frecă mâinile, îmi pare rău. N-am 
vrut să te supăr. 

— Nu m-ai supărat, spuse Pike trăgând aer pe nas şi frecându-se la 
marginea lui arsă. Am făcut nişte greşeli. Şi atât. Hai s-o lăsăm baltă. 
Pe tine te aşteaptă cineva acasă? 

West tresări şi îşi încrucişă braţele peste piept. 

— Am o soră acasă, în Adua. E... e mai complicat. 

Şi i se păru că e mai bine să încheie subiectul. 

— Dar tu? 

— Am avut o nevastă. Când m-au trimis în lagăr, nu a vrut să mă 
însoțească. Multă vreme am urât-o pentru asta, dar ştii ce? Cred că aş fi 
făcut la fel dacă aş fi fost în locul ei. 

Ladisla apăru dintre copaci, ştergându-şi mâinile de poalele hainei 
lui West. 

- Ce bine e acum! Probabil că nu mi-a priit carnea aia pe care am 
mâncat-o dimineaţă. 

Se aşeză între West şi Cathil, iar fata se strâmbă de parcă cineva 
tocmai ar fi descărcat o roabă cu balegă lângă ea. Era evident pentru 


oricine că nu se puteau suferi. 

- Despre ce povestim? 

— Pike povestea despre soţia lui... 

— Da? Fireşte că sunteţi la curent cu faptul că sunt logodit şi mă voi 
căsători curând cu Prinţesa Terez, fiica Marelui Duce Orso de Talins. 
Frumuseţea ei este renumită în întreaga lume... 

Vocea i se stinse treptat şi privi încruntat la copacii întunecaţi, de 
parcă şi-ar fi dat seama cât de stranii păreau asemenea conversații în 
ţinuturile sălbatice ale Engliei. 

— Deşi am început să cred că ea nu-i tocmai încântată de acest 
aranjament matrimonial. 

— Nici nu-mi pot da seama de ce oare, murmură Cathil, luându-l 
peste picior pentru a zecea oară în seara aceea. 

— Sunt moştenitorul tronului! se burzului Prinţul, iar într-o bună zi 
voi deveni regele tău! N-ar fi rău dacă m-ai trata cu un dram de 
respect! 

Fata îi râse în nas. 

— Nu am ţară şi nici rege şi, cu siguranţă, nici pic de respect pentru 
tine. 

Ladisla rămase cu gura căscată de atâta indignare. 

— Nu-ţi permit să vorbeşti aşa cu mine... 

Dow cel Negru se ivi lângă ei parcă de nicăieri. 

- Închide-i fleanca aia împuţită, mârâi el în limba nordică, 
împungând aerul cu degetul lui cel gros. Bethod are urechi 
pretutindeni! Spune-i să nu mai dea din limbă dacă nu vrea să rămână 
fără ea! 

- Vrea să nu mai vorbim, Înălţimea Voastră, traduse West în şoaptă. 

Prinţul încercă să-şi înghită furia. 

— Măcar atât am înţeles şi eu. 

Şi el, şi Cathil îşi vârâră capetele între umeri şi se priviră cu ură fără 
să mai scoată o vorbă. 


West stătea întins pe spate şi privea la fulgii de zăpadă care cădeau 
dincolo de cizmele lui. Cathil dormea lipită de el într-o parte, iar 
Copoiul se întinsese în partea cealaltă. Toţi ceilalți dormeau strânşi 
unul în altul acoperiţi cu o pătură mare şi puturoasă. Toţi în afară de 
Dow care stătea de veghe. Uluitor cum un asemenea frig reuşea să-i 
apropie pe oameni. 

Din capătul grupului se auzea un sforăit bubuitor. Poate Treicopaci, 
sau poate Tul. Copoiul se zvârcolea în somn, tresărea, se întindea şi 
scotea sunete fără sens. Respirația lui Ladisla era hârâitoare şi lipsită 
de vlagă. Aproape toţi adormiseră de îndată ce îşi puseseră capul jos. 

Însă West nu putea să doarmă. Se tot gândea la dificultăţile cu care 
se confruntau, la pericolele îngrozitoare care îi pândeau. Şi nu doar pe 
ei. Fără doar şi poate că Mareşalul Burr era pe acolo pe undeva, prin 


pădurile Engliei, grăbindu-se spre sud ca să le vină în ajutor, fără să 
ştie că va cădea într-o capcană. Fără să ştie că Bethod îl aştepta. 

Situaţia era cumplită, dar, în ciuda logicii, West se simţea cu inima 
uşoară. Pentru că aici lucrurile erau mult mai simple. Nu avea lupte 
zilnice de purtat, nici prejudecăţi de învins, şi nu trebuia să se 
gândească ce va fi peste o oră. Pentru prima dată după luni bune se 
simţea cu adevărat liber. 

Tresări şi îşi întinse picioarele obosite. Cathil îşi schimbă poziţia şi 
îşi puse capul pe umărul lui, culcându-şi obrazul pe uniforma lui 
jegoasă. Îi simţea căldura respirației pe faţă, căldura trupului prin 
haine. O căldură plăcută. Efectul era umbrit doar de duhoarea de 
sudoare şi pământ jilav şi de Copoiul care îi schelălăia şi îi bodogănea 
în cealaltă ureche. West închise ochii cu un surâs vag pe chip. Poate că 
totul se va sfârşi cu bine. Poate că încă mai avea o şansă se devină 
erou. Dacă ar reuşi să-l ducă pe Ladisla în viaţă la Lordul Mareşal Burr. 


Vorbe în vânt 


Ferro călărea mai departe, atentă la toate din jur. Încă mai urmau 
cursul apei întunecate, vântul rece încă îi mai învolbura hainele, 
haosul încă mai stăpânea cerul ameninţător, dar ţinutul începuse să se 
schimbe. Perfect plat doar cu puţin înainte, era acum înţesat de dealuri 
şi de depresiuni tainice. Acolo se puteau ascunde duşmanii, iar ei nu-i 
plăcea ideea asta. Nu pentru că i-ar fi fost teamă, căci Ferro Maljinn nu 
se temea de nimeni. Dar trebuia să fie mult mai atentă, să aibă toate 
simţurile treze, să poată observa urmele celor care trecuseră pe acolo, 
să-şi poată da seama dacă îi pândeşte cineva. 

Era pur şi simplu o chestiune de bun-simţ. 

Şi iarba se schimbase. Se obişnuise să o vadă pretutindeni, înaltă şi 
unduind în bătaia vântului, însă aici era scurtă şi uscată, galbenă ca 
paiele. Iar cu cât înaintau mai mult, cu atât devenea încă şi mai scurtă. 
Astăzi văzuseră multe petice chele de pământ. Pământ sterp, unde nu 
creştea nimic. Pământ gol, ca ţărâna din Ținuturile Haine. 

Pământ mort. 

Mort din niciun motiv evident. Se uită încruntată la câmpia zbârcită 
care se întindea până la dealurile din depărtare, linie zimţată deasupra 
orizontului. Nu se mişca nimic în spaţiul acesta imens. În afară de ei şi 
de norii nervoşi. Şi de o pasăre care plutea deasupra, în înalturi, 
aproape nemişcată în văzduh şi doar aripile negre cu pene lungi vibrau 
aproape imperceptibil. 

- Prima pasăre pe care o văd de două zile, mârâi Nouădegete, 
uitându-se bănuitor la ea. 

- Înî, fu Ferro de acord. Păsările au mai multă minte decât noi. Ce 
căutăm aici? 

— N-avem unde altundeva să mergem. 

Dar Ferro avea unde merge. Oriunde se aflau gurkieni de omorât. 

— Vorbeşte în numele tău. 

— De ce? Nu cumva prietenii din Ținuturile Haine te aşteaptă cu 
nerăbdare să te întorci acasă? Şi te pomenesc zi şi noapte? Oare unde a 
dispărut Ferro? Suntem toţi trişti de când a plecat. 

Şi fornăi ca la o glumă bună. 

Ferro nu înţelegea ce e de râs. 

— Nu putem fi cu toţii la fel de îndrăgiţi ca tine, pufni la rândul ei. 
Sunt convinsă că se va da o petrecere în cinstea ta atunci când te vei 
întoarce în Nord. 

- O, da, va fi o petrecere, sigur că va fi. De îndată ce mă vor 
spânzura. 

Cugetă câteva clipe la aceste vorbe, privindu-l din colţul ochilor. 


Privindu-l fără să fie nevoită să-şi mişte capul, astfel încât, dacă s-ar fi 
întâmplat ca el să se uite la ea, să se poată preface că ar fi avut privirea 
aţintită înainte. Acum, că se obişnuise cu el, trebuia să admită că acest 
alb uriaş nu era chiar atât de rău. Luptaseră împreună de mai multe 
ori, iar el luptase bine. Stabiliseră să se îngroape unul pe celălalt dacă 
va fi cazul şi avea încredere în el că-şi va ţine promisiunea. Arăta 
ciudat şi vorbea ciudat şi nu se întâmplase încă să promită că va face 
ceva şi să nu se ţină de cuvânt, iar asta îl făcea să fie unul dintre cei 
mai grozavi bărbaţi pe care îi întâlnise vreodată. Desigur că nici prin 
minte nu-i trecea să-i spună sau să-i dea cumva de înţeles că aşa 
gândeşte. 

Pentru că atunci o va dezamăgi. 

- Vrei să zici că n-ai pe nimeni? îl întrebă ea. 

— Doar duşmani. 

— Şi de ce nu te lupţi cu ei? 

— Să mă lupt? Lupta asta m-a costat tot ce am avut vreodată, spuse şi 
îi arătă palmele goale. Am rămas doar cu un renume prost şi cu o 
mulțime de oameni care ar da orice ca să mă ucidă. Să mă lupt? Ha! Cu 
cât te lupţi mai bine, cu atât ajungi mai rău. Am plătit-o câtorva şi 
recunosc că m-am simţit excelent, însă sentimentul ăsta nu a durat. 
Răzbunarea nu-ţi ţine de cald noaptea, ăsta-i adevărul. Se pune prea 
mult preţ pe răzbunare. Dar răzbunarea singură nu-i de ajuns. Mai ai 
nevoie şi de altceva. 

Ferro clătină din cap îndârjită. 

— Aştepţi prea mult de la viaţă, albule. 

Nouădegete surâse. 

— Şi eu care credeam că tu aştepţi prea puţin. 

— Nu ai cum să fii dezamăgit dacă nu aştepţi nimic. 

— Dacă nu aştepţi nimic, nici n-ai să capeţi nimic. 

Ferro se încruntă. Asta era problema cu discuţiile. Cumva reuşeau s- 
o ducă acolo unde ea nu voia să meargă. Poate că nu prea avea 
experienţă în domeniul acesta. Trase de frâie, îşi îmboldi calul cu 
călcâiele şi se îndepărtă de Nouădegete şi de ceilalţi. Voia să fie 
singură. 

Tăcere. Tăcerea era plictisitoare, dar măcar era sinceră. 

Îi aruncă o privire furioasă lui Luthar care stătea în căruţă, iar el îi 
răspunse cu un rânjet tembel cât de larg îi îngăduiau bandajele de pe 
jumătate de faţă. Şi el i se părea cumva diferit acum şi nu-i plăcea asta. 
Ultima oară când îi schimbase pansamentele, îi mulţumise, iar asta 
fusese ceva ciudat. Lui Ferro nu-i plăceau mulţumirile. De obicei 
ascundeau ceva. O deranja să ştie că făcuse ceva ce merita mulţumiri. 
Ajutorul dat altora putea conduce la prietenie. Iar prietenia putea 
conduce la dezamăgire. În cel mai fericit caz. 

Şi la trădare. În cel mai rău caz. 

Acum Luthar îi spunea ceva lui Nouădegete care îşi dădu capul pe 


spate şi râse ca prostul, speriindu-şi calul şi aproape căzând din şa. 
Bayaz se legăna satisfăcut pe calul său, urmărindu-l pe Nouădegete 
cum apucă hățul, iar în colţurile ochilor i se deschiseră evantaie de 
riduri de bucurie. Iritată, Ferro se îndepărtă şi mai mult de ei. 

Îi plăcuse mult mai mult când nu se puteau suferi. Atunci atmosfera 
glacială care domnea între ei era una cunoscută, una în care se simţea 
bine. Una pe care o putea înţelege. Încrederea, camaraderia, 
jovialitatea erau atât de departe în trecutul ei încât nici nu le mai ţinea 
minte. 

Şi cui îi place necunoscutul? 


Ferro văzuse o mulţime de morţi la viaţa ei. Chiar ea ucisese o 
grămadă de oameni. Şi îngropase mulţi de una singură. Moartea era 
meseria ei şi era şi distracţia ei preferată. Dar niciodată nu văzuse 
atâtea cadavre la un loc. Împrăştiate pretutindeni în iarba bicisnică. 
Coborî de pe cal şi trecu printre ele. N-aveai cum să-ţi dai seama cine 
se luptase cu cine, sau cine din ce tabără făcuse parte. 

Toţi morţii seamănă între ei. 

Cu atât mai mult când au fost jefuiţi — când li s-au luat armurile şi 
armele şi mare parte din haine. Zăceau la grămadă, unul peste altul, în 
umbra alungită a unei coloane crăpate. Construcţie distrusă, cu aspect 
străvechi, a cărei piatră fărâmiţată se îngemăna cu iarba ofilită şi era 
împestriţată de licheni. O pasăre mare şi neagră stătea în vârf, cu 
aripile strânse, şi holba la Ferro nişte ochi ca mărgelele. 

Cadavrul unei matahale de om era proptit de postamentul coloanei. 
În mâna fără viaţă încă mai strângea o săgeată frântă, iar sub unghii 
avea sânge negru şi ţărână neagră. Era foarte posibil să fi purtat un 
drapel, fu gândul lui Ferro. Se pare că toţi soldaţii erau înnebuniţi după 
steaguri. lar ea nu fusese niciodată în stare să înţeleagă de ce. Nu 
puteai ucide pe cineva cu un steag. Nu te puteai apăra cu un steag. Cu 
toate acestea, bărbaţii erau topiţi după steaguri. 

— Ce mare tâmpenie, murmură ea încruntându-se la pasărea de pe 
coloană. 

— Un măcel, spuse Nouădegete. 

Bayaz gemu şi îşi frecă bărbia. 

— Dar cine s-a luptat şi împotriva cui? 

Ferro văzu cum Luthar face ochii mari în mijlocul chipului umflat. 
Părea îngrijorat. Quai stătea pe capră, chiar în faţa lui, cu hăţurile 
libere, privind inexpresiv la cadavrele din jur. 

Femeia întoarse unul dintre trupuri şi îl adulmecă. Piele deschisă la 
culoare, buze vinete, fără miros, deocamdată. 

— Nu s-a întâmplat de prea multă vreme. Poate acum două zile. 

- Şi nu e nicio muscă? întrebă Nouădegete uitându-se bănuitor la 
cadavre. Doar câteva păsări cocoţate pe ele le urmăreau mişcările. 

— Nimic altceva decât păsări. Şi nici măcar nu mănâncă. Straniu. 


— Nu chiar, prietene! 

Ferro ridică brusc capul. Un bărbat se apropia cu paşi mari de ei, 
traversând iute câmpul de luptă. Un alb înalt, zdrenţăros, cu o bucată 
de lemn noduros în mână. Păr vâlvoi şi slinos, barbă lungă şi încâlcită. 
Ochi bulbucaţi şi strălucitori şi sălbatici pe chipul cu riduri adânci. 
Ferro îl privi lung, nereuşind să-şi dea seama cum de ajunsese să se 
apropie atât de mult de ei fără ca ea să-l simtă. 

La auzul glasului lui, păsările se ridicară de pe cadavre, dar nu se 
împrăştiară speriate, care încotro, ci zburară spre el, iar unele i se 
aşezară pe umeri, altele începură să planeze în jurul capului său în 
cercuri largi. Ferro smulse o săgeată din tolbă şi dădu să-şi apuce arcul, 
dar Bayaz întinse braţul spre ea. 

- Nu. 

— Vedeţi? îi întrebă albul înalt arătând spre coloana crăpată, iar 
pasărea din vârful ei i se aşeză pe degetul întins. Coloana de o sută 
cincizeci de kilometri! Mai sunt o sută cincizeci de kilometri până la 
Aulcus! 

Lăsă mâna jos, iar pasărea i se căţără pe umăr, alături de suratele ei 
şi se potoli. 

— Staţi chiar la marginea ținutului mort! Nicio fiinţă nu poate veni 
aici dacă nu i-a fost sortit să vină! 

- Bună ziua, frate! strigă Bayaz, iar Ferro îşi dosi supărată săgeata. 

Alt Mag. Ar fi trebuit să bănuiască. Ori de câte ori doi din ăştia se 
adunau la un loc, precis urmau multe clămpăneli din buze, multe vorbe 
înşirate. 

Adică multe minciuni. 

- Marele Bayaz! răcni străinul apropiindu-se. Întâiul dintre Magi! Şi 
păsările cerului, şi peştii apelor, şi fiarele pământului m-au înştiinţat de 
sosirea ta, iar acum te văd cu propriii mei ochi şi parcă tot nu-mi vine 
a crede. Eşti aievea, oare? Binecuvântatele tale picioare păşesc oare pe 
acest pământ însângerat? 

Îşi înfipse toiagul în pământ, iar pasărea cea mare şi neagră îi cobori 
de pe umăr şi se aşeză în vârful lui, ţinându-se strâns cu ghearele şi 
bătând din aripi până îşi găsi echilibrul. Prudentă, Ferro făcu un pas 
înapoi cu mâna la cuţit. Nu avea de gând să lase vreuna din creaturile 
astea să se găinăţeze pe ea. 

— Zacharus, spuse Bayaz descălecând greoi. Iar lui Ferro i se păru că 
nu desluşeşte prea multă bucurie în glasul lui. Pari bine, sănătos, frate. 

— Par istovit. Par istovit, şi murdar, şi furios. Aşa par pentru că aşa 
mă simt. Greu mai dă omul de tine, Bayaz. Te-am căutat de-a lungul şi 
de-a latul câmpiei. 

— Ne-am ascuns vederii cât am putut. Şi aliaţii lui Khalul sunt pe 
urmele noastre. 

Ochii lui Bayaz se aplecară asupra carnagiului. 

- Tu ai făcut asta? 


— Tânărul Glotus, aflat sub protecţia mea, a făcut-o. E aprig ca un 
leu, drept îţi spun, şi e un împărat la fel de mare precum cei din 
vechime! L-a capturat pe cel mai mare rival, pe fratele lui, Scario, şi l-a 
iertat, pufni Zacarus. Nu aşa îl sfătuisem eu, dar tinerii de azi fac totul 
numai după capul lor. Ce vezi aici sunt ultimii oameni ai lui Scario. Cei 
care nu au vrut să se predea. 

Îşi flutură nepăsător mâna spre cadavre, iar pasărea flutură din aripi 
împreună cu el. 

— Are şi clemenţa limitele ei, remarcă Bayaz. 

— Nu au vrut să intre în ţinuturile moarte, aşa că s-au hotărât să ne 
înfrunte aici şi aici au şi murit, la umbra coloanei de o sută cincizeci de 
kilometri. Glotus le-a luat stindardul celei de-a Treia Legiuni. Exact 
acelaşi stindard sub care a luptat Stolicus. Relicvă a Timpurilor 
Străvechi! Aşa cum suntem noi, frate. 

Dar Bayaz nu păru impresionat. 

— O bucată de cârpă veche. Care nu le-a fost câtuşi de puţin de folos 
amărâţilor ăstora. Nu eşti mai bărbat dacă duci cu tine o zdreanţă plină 
de molii. 

- Poate că nu. Adevărul e că e foarte decolorată. Iar pietrele 
preţioase din broderie au fost de multă vreme smulse şi vândute pe 
arme. 

- În zilele astea pietrele preţioase sunt un lux, însă toată lumea are 
nevoie de arme. Unde este acum tânărul tău împărat? 

— Pe drumul de întoarcere spre vest, fără a face un popas ca să-şi 
incinereze morţii. Se îndreaptă spre Darmium, să-l asedieze şi să-l 
spânzure pe nebunul ăla de Cabrian de zidurile cetăţii. Poate după 
aceea vom avea, în sfârşit, pace. 

Bayaz scoase un fornăit trist. 

— Dar mai poţi să-ţi aminteşti ce înseamnă pacea? 

— Ai fi surprins să afli cât de multe îmi amintesc, răspunse Zacharus, 
holbându-se la Bayaz cu ochii săi bulbucaţi. Dar ce se mai întâmplă în 
lumea largă? Ce mai face Yulwei? 

— Stă cu ochii în patru, ca întotdeauna. 

-Şi ce mai ştii de celălalt frate al nostru, oaia neagră a familiei, 
marele Profet Khalul? 

Trăsăturile lui Bayaz se înăspriră. 

— Devine din ce în ce mai puternic. S-a pus în mişcare. Simte că 
timpul lui a venit. 

- Şi, bineînţeles, tu intenţionezi să-l opreşti? 

— Ce altceva să fac? 

- Hmmm. Ultima oară când am auzit de el, Khalul era în sud, însă tu 
te îndrepţi spre vest. Te-ai rătăcit, frate? N-ai să găseşti nimic acolo, în 
afară de ruinele trecutului. 

— Trecutul ascunde multă putere. 

— Putere? Ha! Nu te-ai schimbat. Şi ai nişte tovarăşi de călătorie tare 


ciudaţi, Bayaz. Fireşte, îl cunosc pe tânărul Malacus Quai. Cum o mai 
duci, povestitorule? îi strigă el ucenicului. Cum îţi merge, vorbăreţule? 
Cum se poartă fratele meu cu tine? 

Quai rămase cocârjat în căruţă. 

- Destul de bine. 

— Destul de bine? Doar atât? Măcar ai învăţat să-ţi ţii gura. Cum de- 
ai reuşit să-l înveţi asta, Bayaz? Eu n-am putut să-l fac să tacă, oricât 
m-am străduit. 

Bayaz se încruntă la Quai. 

- N-a fost prea greu. 

— Aşa deci. Cum spunea Juvens? Cele mai bune lecţii sunt acelea pe 
care le înveţi singur. 

Zacharus îşi propti ochii bulbucaţi asupra lui Ferro, iar păsările, 
toate ca una singură, îşi întoarseră mărgelele ochilor în aceeaşi 
direcţie. 

- Stranie fiinţă. 

- Are sângele potrivit. 

- Tot mai ai nevoie şi de cineva care să fie în stare să vorbească cu 
spiritele. 

— El, făcu Bayaz un semn din cap spre Nouădegete. 

Albul cel uriaş îşi făcuse de lucru cu şaua până în acel moment şi 
ridică derutat privirea. 

— El? se încruntă Zacharus. 

Multă furie, îşi spuse Ferro, dar şi ceva tristeţe şi teamă. Păsările de 
pe umerii şi de pe capul lui, de pe vârful toiagului lui, se îndreptară şi 
începură să bată din aripi şi să chirăie. 

— Ascultă-mă, până nu e prea târziu, frate. Renunţă la toată prostia 
asta. Vin alături de tine împotriva lui Khalul. Alături de tine şi de 
Yulwei. Toţi trei împreună, ca în Timpurile Străvechi, împotriva 
Creatorului. Magii uniţi. Am să te ajut. 

Urmă o tăcere prelungă şi riduri aspre acoperiră chipul lui Bayaz. 

-Ai să mă ajuţi? Ar fi trebuit să mă ajuţi mai de mult, după 
prăbuşirea Creatorului, când te-am implorat s-o faci. Poate că atunci 
am fi putut să distrugem nebunia lui Khalul înainte să prindă rădăcini. 
Acum tot Sudul e năpădit de Devoratori care se poartă de parcă ar fi la 
ei acasă, batjocorind pe faţă cuvântul sacru al învățătorului nostru! Dar 
cred că singuri noi trei nu mai suntem de ajuns acum. Şi atunci ce ai să 
faci? Ai s-o convingi pe Cawneil să-şi lase cărţile? Ai s-o cauţi pe Leru 
în tot Cercul Lumii şi ai s-o scoţi la suprafaţă de sub piatra unde s-a 
târât? Ai să-l aduci înapoi pe Karnault din largul oceanului, sau pe 
Anselmi şi pe Dintespart din ţinutul morţilor? Magii uniţi, spui? — şi 
buzele lui Bayaz se strâmbară într-un rânjet sarcastic. A trecut vremea 
aceea, frate. Corabia aia a plecat din port de mult timp şi nu se va mai 
întoarce niciodată, iar noi nu suntem la bord! 

- Înţeleg! şuieră Zacharus, bulbucându-şi şi mai mult ochii injectaţi. 


Şi dacă vei găsi ceea ce cauţi, ce ai să faci atunci? Chiar crezi că vei fi 
în stare să deţii controlul? Ai îndrăzneala să-ţi închipui că tu vei reuşi 
acolo unde Glustrod şi Kanedias şi Juvens însuşi au dat greş? 

— Am învăţat din greşelile lor. 

— Nu prea cred! N-ai face decât să pedepseşti o crimă cu una şi mai 
gravă! 

Buzele subţiri ale lui Bayaz deveniră parcă şi mai subţiri, iar obrajii 
lui supţi deveniră şi mai supţi. Nu de teamă, nu din cauza tristeţii, ci 
pentru că şi el era foarte furios. 

— Nu eu am fost de vină pentru toate astea, frate! Am încălcat eu 
oare a Doua Lege? Am târât eu oare în sclavie jumătate din populaţiile 
din sud doar ca să-mi satisfac orgoliul? 

— Nu, dar toţi avem partea noastră de vină, iar tu mai mult decât 
ceilalți. E straniu cum de eu sunt în stare să-mi amintesc lucruri pe care 
tu le omiţi dinadins. Cum te-ai certat cu Khalul. Cum Juvens s-a 
hotărât să vă separe. Cum l-ai căutat pe Creator şi l-ai convins să-ţi 
împărtăşească tainele lui. 

Zacharus scoase un hohot de râs aspru, ca un cotcodăcit furios, iar 
păsările croncăniră şi cârâiră împreună cu el. 

— Cutez a spune că nu a avut niciodată intenţia să-şi împartă fiica cu 
tine, ce spui, Bayaz? Fiica Creatorului? Tolomei? Ai cumva loc în 
memorie pentru ea? 

Ochii lui Bayaz aruncară săgeți de gheață. 

— Poate că eu sunt de vină, şopti el. Atunci şi rezolvarea trebuie să 
vină tot de la mine... 

— Crezi că lui Euz i s-a năzărit să dea Prima Lege doar pentru că n- 
avea ce face? Crezi că Juvens a dus lucrul acesta la Marginea Lumii 
pentru că nu e periculos? E... e malefic! 

— Malefic? pufni dispreţuitor Bayaz. Cuvânt de speriat copiii. Cuvânt 
pe care-l folosesc cei ignoranţi pentru cei care nu sunt de acord cu ei. 
Am crezut că ne-am dezbărat de asemenea idei cu multe secole în 
urmă. 

— Dar riscurile... 

- Hotărârea mea este luată, spuse Bayaz cu voce neclintită şi aspră. 
De ani întregi mă gândesc la asta. Ai spus ce-ai avut de spus, Zacharus, 
dar nu-mi dai de ales. Încearcă să mă opreşti, dacă simţi că trebuie. Sau 
dă-te la o parte. 

- Înseamnă că nu s-a schimbat nimic. 

Bătrânul se întoarse spre Ferro. Chipul zbârcit îi tresărea, iar 
păsările îşi întoarseră ochii rotunzi şi negri după ai lui. 

- Tu ce spui, sânge de diavol? Ştii cumva ce te va pune să atingi? 
Înţelegi cumva ce te va pune să duci? Ai cea mai vagă idee de 
pericolele care te pândesc? 

O pasăre mai micuță îşi luă zborul de pe umărul lui şi începu să 
freamăte în jurul capului lui Ferro. 


- Ai face bine s-o iei la goană încotro vezi cu ochii şi să nu te 
opreşti! Voi toţi ar trebui să fugiţi de aici! 

Buzele lui Ferro se strâmbară într-un rictus dispreţuitor. Plesni 
pasărea de deasupra ei şi aceasta se prăbuşi la pământ unde începu să 
ţopăie şi să piuie printre cadavre. Suratele ei chirăiră şi şuierară şi îşi 
cloncăniră furia, dar nu le băgă în seamă. 

— Nu ştii nimic despre mine, prost bătrân cu barbă murdară. Nu te 
preface că m-ai înţelege sau că ai şti ce am în minte sau ce mi s-a 
promis. De ce te-aş crede pe tine şi nu pe celălalt mincinos bătrân? Ia-ţi 
păsările de aici şi vezi-ţi de treburile tale şi nu ai să păţeşti nimic. 
Restul nu sunt decât vorbe în vânt. 

Zacharus şi păsările lui o priviră chiorâş. Bătrânul se încruntă, 
deschise gura să mai spună ceva, dar se răzgândi şi o închise când 
Ferro se aruncă în şa şi îşi îndemnă calul la galop spre vest. În spatele 
ei se auzea zgomotul surd făcut de copitele celorlalţi cai, se auzea 
plesnetul dârlogilor lui Quai, apoi vocea lui Bayaz. 

-Ia aminte la păsările văzduhului, la peştii apelor, la fiarele 
pământului. Curând vei afla că a fost omorât Khalul şi că de Devoratori 
s-a ales praful şi pulberea, că toate greşelile trecutului au fost 
îngropate, aşa cum s-ar fi cuvenit să se întâmple de multă vreme. 

— Sper să ai dreptate, dar mă tem că veştile pe care le voi afla vor fi 
mai rele. 

Ferro se uită în urmă şi îi văzu pe cei doi schimbând o ultimă privire 
îngheţată. 

— Greşelile trecutului nu pot fi îngropate prea uşor. Sincer sper să 
dai greş. 

- Priveşte în jur, prietene, surâse Întâiul dintre Magi cocoţându-se 
pe cal. Niciuna dintre speranţele tale nu a devenit vreodată realitate. 

Şi, astfel, grupul se îndepărtă de cadavre în tăcere, pe lângă coloana 
de o sută cincizeci de kilometri, intrând în ţinutul mort. Spre ruinele 
trecutului. Spre Aulcus. 

Sub un cer tot mai întunecat. 


O chestiune de timp 


Arhilectorului Sult 
Şef al Inchiziției Maiestăţii Sale 


Eminenţă, 


Au trecut deja şase săptămâni de când ne împotrivim gurkienilor. În 
fiecare dimineaţă, aceştia ne sfidează focul ucigător şi reuşesc să arunce 
pământ şi bolovani în şanţul nostru. În fiecare noapte, coborâm oameni pe 
ziduri ca să îl curețe. În pofida tuturor eforturilor noastre, au izbândit totuşi 
să umple canalul în două locuri. De atunci, în fiecare zi, grupuri de asalt ies 
din liniile armatei gurkiene şi îşi instalează scările pe zidurile noastre, iar 
unii chiar se urcă pe ele, dar sunt respinşi cu violenţă de soldaţii noştri. 

În tot acest timp, catapultele îşi continuă bombardamentul, iar câteva 
porţiuni din zidurile noastre au fost semnificativ slăbite. Le-am sprijinit cum 
am putut, dar s-ar putea să nu treacă multă vreme până când vor găsi o 
breşă accesibilă. Am ridicat baricade înlăuntrul cetăţii pentru a ne putea 
împotrivi lor, în eventualitatea în care vor reuşi să pătrundă în Oraşul 
Inferior. Fortificațiile noastre sunt testate la limită, dar nimeni nu se 
gândeşte la capitulare. Vom continua lupta. 

Ca întotdeauna, Eminenţă, slujesc şi mă supun. 


Sand dan Glokta 
Superior de Dagoska 


Glokta îşi ţinu răsuflarea, lingându-şi gingiile goale, când privi prin 
lunetă la norii de colb care se aşezau pe acoperişurile din mahalale. Se 
stinseră ultimele bubuituri şi pocnete şi, în acea clipă, Dagoska fu 
cuprinsă de o tăcere stranie. Lumea întreagă şi-a ţinut respiraţia. 

Atunci un urlet îndepărtat ajunse pe balconul lui, ricoşând în 
înalturi din zidurile Citadelei. Urlet pe care şi-l amintea mult prea bine 
de pe câmpurile de luptă vechi şi noi. Dar fără a fi însoţit de vreo 
amintire fericită. Strigătul de luptă al gurkienilor. Inamicul atacă. Ştia că 
acum se năpusteau peste terenul deschis din faţa zidurilor, aşa cum 
făcuseră de nenumărate ori în ultimele săptămâni. Doar că acum au pe 
unde să intre. 

Urmări cum siluetele minuscule ale soldaţilor se cățărau pe zidurile 
şi turlele colbuite de-o parte şi de cealaltă a breşei. Îşi coborî luneta ca 
să poată cuprinde baricadele aşezate într-un semicerc uriaş şi cele trei 
rânduri de soldaţi ghemuiţi în spatele lor în aşteptarea gurkienilor. Se 
încruntă şi îşi mişcă în cizmă laba amorţită a piciorului stâng. Apărare 


aparent slăbuţă. Dar este tot ce avem. 

Acum soldaţii gurkieni începură să se reverse prin gaura mare din 
zid aidoma unor furnici negre care ies dintr-un muşuroi; din norii groşi 
de praf maroniu ieşeau puzderie de oameni care se înghesuiau unul în 
altul, de arme sclipitoare, de steaguri care fluturau în vânt. Coborau 
peste troienele de ruine şi intrau de-a dreptul într-o grindină furioasă 
de săgeți. Primii care au trecut prin deschizătură. Poziţie deloc de invidiat. 
Primele rânduri fură secerate instantaneu, siluetele micuţe ale celor 
loviți se prăbuşeau la pământ şi se rostogoleau pe colina de moloz din 
spatele zidurilor. Mulţi muriră, dar şi mai mulţi veneau din urmă, 
călcând în picioare trupurile camarazilor lor căzuţi, înaintând greoi 
peste mormanele de bolovani şi lemne, intrând în cetate. 

Acum văzduhul se umplu de un alt strigăt, iar Glokta îi văzu pe 
ceilalţi atacând din spatele baricadelor. Soldaţi ai Uniunii, mercenari, 
dagoskani, toţi se repeziră la breşa pe unde pătrundeau gurkienii. De la 
această distanţă i se părea că toţi se deplasează cu o încetineală 
caraghioasă. Un şuvoi de ulei şi unul de apă care curg unul spre celălalt. Se 
întâlniră şi deveni imposibil să-i mai deosebeşti pe unii de ceilalţi. 
Totul devenise o masă curgătoare, semănată de luciul metalului, 
umflându-se şi vălurind ca marea, ici şi colo sub culorile câte unui 
steag mototolit. 

Strigătele şi  urletele  întârziară deasupra oraşului, vibrând, 
mişcându-se în adierea vântului. Vuiet al durerii şi al furiei, larma 
luptei, zăngănitul armelor. Uneori părea o furtună îndepărtată, de 
nepătruns. Alteori, un singur țipăt sau un singur cuvânt reuşea să 
ajungă până la urechile lui Glokta cu claritate uluitoare. Toate aceste 
zgomote îi aminteau de mulțimile de spectatori de la Competiţie. 
Numai că săbiile de acum nu sunt boante. Şi ambele tabere se luptă cât se 
poate de serios. Mă întreb câţi or fi murit de azi dimineaţă? Se întoarse 
spre generalul Vissbruck care asuda alături în uniforma lui imaculată. 

- Ai luptat vreodată într-o asemenea busculadă, generale? Într-o 
asemenea bătălie corp la corp? 

Vissbruck îi răspunse fără să-şi lase jos luneta de la ochi. 

- Nu. 

- Nici nu ţi-aş recomanda. Mie mi s-a întâmplat o singură dată şi nu- 
mi doresc absolut deloc să repet experienţa. 

Strânse mai tare mânerul toiagului în palma transpirată. Nu că aşa 
ceva chiar ar mai fi posibil acum. 

- De obicei luptam călare. Atacam corpuri mici de infanterie, le 
dezmembram şi le hăituiam. Mă dedasem nobilei îndeletniciri de a tăia 
în bucăţi oameni în fugă şi am căpătat nenumărate laude pentru asta. 
Din păcate, aveam să aflu curând că lupta pe jos este cu totul altceva. 
Înghesuiala este atât de mare, încât abia dacă poţi să respiri, darămite 
să faci acte de eroism. Eroi sunt cei care au norocul să iasă vii dintr-o 
asemenea încleştare, râse el sumbru. Mi-aduc aminte că fusesem împins 


din toate părţile până mă lipisem de un ofiţer gurkian. Eram atât de 
aproape unul de celălalt că ai fi zis că suntem amanti, nu duşmani, şi 
niciunul din noi nu era în stare să facă vreo mişcare, să-l lovească în 
vreun fel pe celălalt, ci doar mârâiam ca fiarele unul la altul. Şi de 
pretutindeni din jurul tău te înțeapă vârfurile lăncilor. Oamenii ajung 
să fie împinşi în tăişurile armelor camarazilor lor, ajung să fie zdrobiţi 
sub tălpile camarazilor lor. Mult mai mulţi mor accidental decât 
premeditat. 

Întreaga poveste nu e nimic altceva decât un ghinion imens. 

— Urâtă afacere, murmură Vissbruck, dar trebuie făcută. 

— Într-adevăr. Într-adevăr. 

Acum Glokta zări un stindard gurkian, zdrenţuit şi pătat, fluturând 
deasupra gloatei în clocote. De pe ziduri se aruncau bolovani peste 
invadatori. Soldaţii se înghesuiau unii în alţii, neputincioşi, neavând 
unde să se ascundă, umăr lângă umăr, incapabili să se mişte. Peste 
capetele lor fu răsturnat un cazan uriaş cu apă fiartă. Deja de când 
intraseră prin breşa din zid, gurkienii îşi pierduseră aspectul rigid şi 
ordonat, iar acum această masă amorfă începu să şovăie. Apărătorii 
Dagoskăi îi înconjurară din toate părţile, necruţători, împingându-i cu 
suliţele şi scuturile, lovind în dreapta şi în stânga cu sabia şi toporişca, 
călcându-i în picioare pe cei căzuţi. 

- Îi respingem! se auzi exclamaţia lui Vissbruck. 

- Da, şopti Glokta uitându-se prin ochean la bătălia aceea disperată. 
Aşa se pare. 

Iar bucuria mea nu are limite. 

Asaltul gurkienilor fusese dejucat, iar ei cădeau la pământ unul după 
altul pe când se împleticeau încercând să urce cu spatele dealul de 
moloz şi să iasă din cetate pe teren neutru. Săgeţile arcaşilor de pe 
ziduri răspândeau panica şi moartea în rândurile lor. Sunetul 
îndepărtat al uralelor de bucurie ajunse până la zidurile Citadelei. 

Alt asalt respins. Zeci de gurkieni ucişi, însă întotdeauna apar încă şi mai 
mulţi. Dacă străpung baricadele şi intră în Oraşul Inferior, suntem 
terminaţi. Ne pot ataca cât de des au chef. E suficient să pierdem o singură 
dată şi jocul se încheie. 

— Se pare că ziua este a noastră. Cea de azi, cel puţin. 

Glokta şchiopătă spre colţul balconului şi privi cu luneta spre golf şi 
spre Marea Sudului de dincolo de el. Acolo nu se întâmpla nimic. Apele 
calme străluceau blând până departe, la linia orizontului. 

— Şi nici urmă de corăbiile gurkiene. 

Vissbruck îşi drese glasul. 

— Cu cel mai profund respect... 

Adică fără strop de respect, înţeleg. 

- Gurkienii nu au fost niciodată navigatori pricepuţi. Există vreun 
motiv pentru care ar trebui să presupunem că acum au corăbii? 

Niciunul în afară de vorbele unui vrăjitor negru şi bătrân care a apărut 


în camera mea, în toiul nopţii şi care m-a sfătuit să mă uit după corăbiile 
alea. 

— Doar pentru că nu suntem în stare să observăm un lucru, nu 
înseamnă că lucrul acela nu există. Împăratul gurkian ne ţine deja pe 
jar. Poate că-şi menajează flota, aşteptând un moment mai bun de atac, 
refuzând să-şi dezvăluie întreaga forţă până nu este absolut necesar. 

— Dar cu corăbii ar putea institui o blocadă, ne-ar putea înfometa, 
ne-ar putea ocoli fortificațiile! Nu ar fi trebuit să irosească vieţile atâtor 
soldaţi... 

- Împăratul din Gurkhul are soldaţi din belşug. Şi uite ce 
deschizătură mare au făcut în ziduri. 

Glokta cercetă cu privirea zidurile până dădu de celălalt punct slab. 
Se observau crăpăturile din partea interioară a zidului, proptit în locul 
acela cu grinzi grele. Însă tot se încovoia înspre înăuntru. Mai mult cu 
fiecare zi care trecea. 

— Şi curând vor avea şi o a doua breşă. Ne-au astupat șanțul în patru 
locuri. Iar în tot acest timp, noi ne împuţinăm şi ne scade moralul. Nu 
au nevoie de corăbii. 

- Dar şi noi avem corăbiile noastre. 

Glokta fu surprins să-l descopere pe general doar la o jumătate de 
pas în spatele lui, adresându-i-se pe un ton mieros, dar insistent şi 
privindu-l în ochi cu toată sinceritatea de care era capabil. Ca unul care 
face planuri de nuntă. Sau trădare. Oare despre care din cele două să fie 
vorba? 

-Încă mai avem timp, se precipită Vissbruck cu glas şoptit şi cu 
ochii-i alergând prudenţi până la uşă şi înapoi. Noi deţinem controlul 
asupra golfului. Şi câtă vreme mai avem Oraşul Inferior, controlăm şi 
cheiurile. Îi putem scoate de aici pe cetăţenii Uniunii. Măcar pe civili. 
În Citadelă au mai rămas soțiile şi copiii unor ofiţeri, şi mai sunt şi 
nişte negustori şi nişte meşteşugari răzleţiţi prin Oraşul Superior care 
nu au vrut să plece când au plecat ceilalţi. Am putea s-o facem foarte 
grabnic. 

Glokta se încruntă. Poate că are dreptate, însă ordinele Arhilectorului 
au fost altele. Civilii trebuie să se descurce pe cont propriu dacă vor să plece 
de aici. Iar trupele Uniunii nu pleacă nicăieri. Decât la propriile ruguri 
funerare, fireşte. Însă Vissbruck îi luă tăcerea drept un semn de 
încurajare. 

— Dacă îmi ordoni, am putea s-o facem chiar în seara aceasta, şi vom 
fi cu toţi duşi de aici înainte ca... 

— Şi ce se va întâmpla cu noi, generale, când vom coborî din corăbii 
pe pământul Uniunii? Vom avea parte de o reuniune înduioşătoare cu 
mai-marii noştri din Agriont? Unii dintre noi vor vărsa lacrimi destul 
de curând, nu am nicio îndoială în privinţa asta. Sau zici că ar fi mai 
bine să luăm corăbiile şi să pornim spre mult prea îndepărtatul Suljuk, 
unde vom duce vieţi lungi şi îndestulate? spuse Glokta clătinând 


încetişor din cap. E o iluzie încântătoare, dar atâta tot. Ordinele 
noastre sunt să apărăm cetatea. Nici vorbă să capitulăm. Nici vorbă să 
ne retragem. Nici vorbă să luăm corăbiile şi să plecăm acasă. 

- Nu plecăm acasă, repetă posomorât Vissbruck. În tot acest timp 
gurkienii se apropie tot mai mult cu fiecare zi care trece, pierderile 
noastre cresc şi până şi cel mai de joasă speţă calic din cetate îşi dă 
seama că nu mai putem apăra multă vreme zidurile. Oamenii mei sunt 
în pragul revoltei, iar pe mercenari nu ne putem bizui. Ce vrei să le 
mai spun? Că în ordinele Consiliului Închis nu se spune nimic despre 
retragere? 

— Spune-le că aşteptăm să ne vină întăriri din zi în zi. 

- Le spun asta de săptămâni întregi! 

— Atunci n-ar trebui să mai conteze câteva zile în plus. 

Vissbruck bătu des din pleoape. 

— Şi-mi este permis să întreb când anume vor sosi întăririle? 

- În..., spuse Glokta rar, îngustându-şi ochii,... Orice moment. Până 
atunci, ne apărăm. 

— Dar de ce? întrebă Vissbruck cu voce piţigăiată ca de fetişcană. 
Pentru ce? E imposibil! Toate pierderile astea inutile! De ce, fir-ar să 
fie? 

De ce? Mereu de ce. M-am săturat să tot întreb. 

— Dacă tu crezi că am habar ce e în mintea Arhilectorului, înseamnă 
că eşti un idiot mai mare decât mi-am închipuit, răspunse Glokta dus 
pe gânduri şi sugându-şi gingiile. Dar ai dreptate într-o privinţă. 
Trebuie să ne pregătim să ne retragem în Oraşul Superior. 

- Dar... dacă abandonăm Oraşul Inferior, abandonăm şi docurile! Şi 
atunci nu vom mai putea primi provizii! Şi nici întăriri, presupunând 
că vor veni! Ce s-a ales de discursul tău înălţător, Superiorule? Când 
mi-ai spus că zidurile Oraşului Superior sunt prea lungi şi prea slabe? 
Că dacă vor cădea zidurile fortificate ale cetăţii, oraşul va fi sortit 
pieirii? Că trebuie să-i învingem acolo, sau n-o să-i învingem deloc? 
Aşa mi-ai spus! Şi dacă pierdem docurile... nu vom mai putea fugi! 

Dragul meu general, durduliul meu, cârnăciorul meu, nu înţelegi? Fuga 
nu a fost niciodată o opţiune. 

Glokta rânji larg, arătându-i lui Vissbruck găurile din gură. 

— Dacă un plan eşuează, trebuie să încercăm un altul. Aşa cum ai 
precizat cu multă acuratețe, situaţia este disperată. Crede-mă, şi mie 
mi-ar conveni ca Împăratul să renunţe, pur şi simplu, şi să plece acasă, 
dar nu prea cred că ne putem baza pe asta, ce zici? Trimite vorbă lui 
Cosca şi lui Kahdia că toţi civilii trebuie scoşi la noapte din Oraşul 
Inferior. S-ar putea să fim nevoiţi să ne retragem în orice clipă. 

Măcar nu va mai trebui să mă chinuiesc să ajung la linia frontului. 

— Dar nu încap atâţia în Oraşul Superior! O să stea pe străzi! 

Mai bine pe străzi decât în mormânt. 

— O să doarmă în pieţe şi pe holurile clădirilor! 


Mai bine decât să doarmă în pământ. 
— Sunt mii de oameni acolo! 
— Atunci, cu cât veţi începe mai repede, cu atât va fi mai bine. 


Glokta fu nevoit să se îndoaie din şale ca să poată trece prin cadrul 
uşii. Căldura din încăpere era aproape insuportabilă, iar duhoarea de 
transpiraţie şi carne arsă îi irită gâtul. 

Cu dosul mâinii tremurătoare îşi şterse ochii care deja începuseră să- 
i curgă şi încercă să desluşească ceva prin beznă. Cei trei practicieni se 
materializară din întuneric. Dispuşi în cerc, cu feţele mascate luminate 
de lucirea furioasă a mangalului incandescent, numai vână dură şi 
umbră dură. Diavoli din iad. 

Cămaşa lui Vitari era leoarcă şi i se lipise de umeri, iar riduri de 
furie îi încreţeau chipul. Severard era gol până la brâu, gâfâielile îi 
erau înăbuşite de mască, iar transpiraţia îi picura din părul lins. Frost 
era atât de ud, de parcă tocmai ce ar fi venit din ploaie, stropii graşi de 
sudoare îi curgeau pe pielea albă; îşi ţinea maxilarele proeminente 
încleştate. Singura persoană din încăpere care nu părea a simţi 
disconfortul era Shickel. Când Vitari îi înfipse drugul incandescent în 
piept, pe chip i se întipări un zâmbet extaziat. De parcă ar fi cel mai 
fericit moment din viaţa ei. 

Urmărind scena, Glokta se simţi cuprins de emoție căci îşi aminti că 
şi el trecuse prin aşa ceva. Îşi aminti cum se rugase, implorase, 
plânsese în hohote cerând îndurare. Îşi aminti senzaţia metalului pe 
piele. Atât de îngrozitor de fierbinte, încât părea aproape rece. Îşi aminti 
urletele sale lipsite de logică. Mirosul greu al propriei cărni arse. 
Acelaşi miros pe care îl simţea şi acum. Mai întâi trebuie să pătimeşti tu 
însuţi, apoi să pricinuieşti altora aceeaşi suferință, apoi să porunceşti altora 
să tortureze. Aşa funcţionează lucrurile în viaţă. Ridică din umerii care îl 
dureau tare şi intră şchiopătând în cameră. 

— Ceva progrese? croncăni el. 

Severard îşi îndreptă spatele cu un geamăt şi îşi şterse transpiraţia 
care îi şiroia pe frunte. 

— Nu ştiu cum se simte ea, dar eu mai am puţin şi dau în primire. 

- Nu ajungem nicăieri aşa! exclamă Vitari, aruncând drugul de fier 
în coşul cu tăciuni aprinşi şi stârnind o explozie de scântei. Am încercat 
cu sabia, am încercat cu ciocanul, am încercat cu apa, am încercat cu 
focul. Nu vrea să scoată niciun cuvânt. Căţeaua asta nenorocită e din 
piatră. 

— E mai moale decât piatra, şuieră Severard, dar nu seamănă cu noi. 

Luă un cuţit de pe masă care aruncă sclipiri portocalii în întuneric, 
se aplecă şi crestă adânc antebraţul subţire al lui Shickel. Fata nu 
tresări. Prin rana deschisă, roşul cărnii lucea furios. Severard îşi vâri 
degetul în tăietură şi îl răsuci. Shickel nu lăsă să se vadă că ar fi simţit 
vreo durere. Îşi scoase degetul şi îl frecă de vârful degetului mare. 


— Carnea ei nu e nici măcar umedă. E ca şi cum aş tăia un cadavru 
vechi de o săptămână. 

Glokta simţi cum începe să-i tremure piciorul, se strâmbă de durere 
şi se lăsă pe unicul scaun din încăpere. 

— Evident, nu-i în regulă. 

— Pu-tin t-put, mârâi Frost. 

— Dar nu se mai vindecă la fel de repede ca înainte. 

Niciuna din rănile de pe trupul fetei nu se închisese. Toate sunt 
căscate, moarte şi uscate ca hălcile de carne din măcelării. Şi nici arsurile 
nu trecuseră. Are dungi negre pe piele ca fripturile făcute la grătar. 

— Stă acolo şi se holbează la noi, dar nu scoate niciun cuvânt, mai 
spuse Severard. 

Glokta se încruntă. Oare asta am avut în cap când am intrat în 
Inchiziţie? Să-mi fac din torturarea fetelor un mod de viaţă? Îşi şterse 
lacrimile din ochii care îl usturau. Nu e mai puţin adevărat, însă, că e 
mult mai mult şi mult mai puţin decât o fată. Îşi aduse aminte cum 
încercase să-l apuce cu ghearele şi cum cei trei practicieni se forțaseră 
să o tragă înapoi. Mult mai mult şi mult mai puţin decât o ființă umană. 
Dar nu trebuie să facem aceleaşi greşeli pe care le-am făcut cu Întâiul dintre 
Magi. 

— Trebuie să avem mintea deschisă, murmură el. 

— Ştii ce ţi-ar răspunde tatăl meu la asta? 

Vocea dogită şi sfărâmicioasă ca a unui bătrân era nepotrivită cu 
chipul acela tânăr şi neted. 

Glokta simţi cum începe să i se zbată ochiul stâng, iar stropii de 
transpiraţie i se preling pe sub haine. 

- Tatăl tău? 

Shickel îi surâse şi ochii îi scânteiară în întuneric. Şi parcă şi rănile 
zâmbeau împreună cu ea. 

— Tatăl meu. Profetul. Marele Khalul. Ar spune că o minte deschisă 
este aidoma unei răni deschise. Vulnerabilă la otravă. Expusă la 
infecţii. Dureroasă pentru cel care o are. 

— Acum vrei să vorbeşti? 

— Acum am ales eu să vorbesc. 

— De ce? 

— De ce nu? Acum ştii că este alegerea mea şi nu a ta. Întreabă-mă ce 
vrei să ştii, ologule. Trebuie să înveţi să profiţi de toate ocaziile care ţi 
se oferă. Dumnezeu ştie ce ai putea face cu ele. Cel rătăcit în deşert... 

— Ştiu restul, o întrerupse Glokta. 

Atât de multe întrebări, dar cum să întreb una ca asta? 

— Eşti o Devoratoare? 

— Nu ne place să ne numim altfel, dar da, sunt, îşi plecă ea uşor 
capul, nedezlipindu-şi ochii de cei ai lui Glokta. Prima dată preoţii m- 
au obligat s-o mănânc pe mama. Atunci când m-au găsit. Ori o 
mâncam, ori muream, iar dorinţa de a trăi era extrem de mare în 


vremea aceea. Apoi am plâns, însă asta s-a întâmplat demult, iar acum 
nu mai am nicio lacrimă în mine. Fireşte că mi-e silă de mine însămi. 
Uneori simt nevoia să ucid, alteori îmi doresc să mor. Merit să mor. Nu 
am nicio îndoială în privinţa asta. E singura mea certitudine. 

Ar fi trebuit să am mai multă minte şi să nu mă aştept la răspunsuri 
directe. Aproape că mi-e dor de Pânzari. Măcar le puteam înţelege crimele. 
Mă rog, orice răspuns e mai bun decât niciunul. 

— De ce mănânci carne de om? 

- Pentru că pasărea mănâncă viermele. Pentru că păianjenul 
mănâncă musca. Deoarece Khalul vrea asta, iar noi suntem copiii 
Profetului. Juvens a fost trădat, iar Khalul a jurat să se răzbune, însă a 
trebuit să-i înfrunte singur pe mulţi. Aşa că a făcut marele sacrificiu şi 
a încălcat a Doua Lege, iar cei drepţi i s-au alăturat, tot mai mulţi cu 
fiecare an. Unii i s-au alăturat de bunăvoie. Alţii nu. Dar niciunul nu s- 
a dezis de el. Acum fraţii mei sunt nenumărați şi fiecare dintre noi 
avem câte un sacrificiu de făcut. 

Glokta arătă spre tăciunii încinşi. 

— Nu simţi durerea? 

— Durere nu, dar căinţă din plin. 

— Ciudat. La mine e exact pe dos. 

— Dacă aşa stau lucrurile, cred că faci parte din cei norocoşi. 

Superiorul pufni: 

— Uşor de zis atunci când poţi să urinezi fără să-ţi vină să zbieri. 

— Acum nici nu-mi mai aduc aminte cum e durerea. Totul a fost cu 
mult timp în urmă. Darurile sunt diferite pentru fiecare dintre noi. 
Putere şi viteză şi rezistență dincolo de limitele omeneşti. Unii dintre 
noi pot lua alte înfăţişări, sau pot înşela ochiul, sau pot chiar să 
folosească Arta, aşa cum Juvens şi-a învăţat ucenicii să o facă. Darurile 
sunt diferite, dar blestemul este acelaşi. 

Se uită lung la Glokta cu capul plecat pe umăr. 

Ia să ghicim. 

- Nu poţi să te opreşti din mâncat. 

- Niciodată. Din motivul acesta apetitul gurkienilor pentru sclavi nu 
are sfârşit. Nu ai cum să te împotriveşti Profetului. Ştiu bine asta. 
Marele Părinte Khalul, spuse şi îşi rostogoli cu venerație ochii spre 
tavan. Arhiereu al Templului din Sarkant. Cel mai sfânt dintre toţi cei 
ale căror tălpi au atins vreodată pământul. Cel mai umil dintre cei 
mândri, cel care îndreaptă nedreptăţile, cel care rosteşte adevărurile. 
Cel care străluceşte cu lumina stelelor. Cel care vorbeşte cu vocea lui 
Dumnezeu. Cel care... 

— ... se cacă aur, bineînţeles. Şi tu crezi toate tâmpeniile astea? 

- Ce contează ce cred eu? Nu eu fac alegerile. Când stăpânul tău îţi 
dă o sarcină, trebuie să o îndeplineşti cât mai bine. Chiar dacă sarcina 
este una sinistră. 


Măcar atâta lucru înţeleg şi eu. 

— Unora dintre noi ne vin bine doar sarcinile sinistre. Odată ce ţi-ai 
ales stăpânul... 

Hohotele uscate de râs ale lui Shickel umplură încăperea. 

- Foarte puţini sunt aceia care pot alege. Facem doar ceea ce ni se 
spune. Stăm în picioare sau cădem lângă cei care s-au născut lângă noi, 
care arată ca noi, care vorbesc aceeaşi limbă. Şi în tot timpul acesta 
ştim la fel de multe despre motivele pentru care facem ceea ce facem 
cât ştie ţărâna în care ne întoarcem. 

Capul îi căzu pe o parte, iar rana din umăr se deschise ca o gură 
lacomă. 

— Crezi că mie îmi place ce am devenit? Crezi că nu visez să fiu la fel 
ca toţi ceilalţi? Dar odată venită schimbarea, nu mai există cale de 
întoarcere. Niciodată. Înţelegi ce-ţi spun? 

O, da. Puţini sunt cei care înţeleg mai bine. 

- De ce ai fost trimisă aici? 

- Faptele celor drepţi nu sfârşesc niciodată. Am venit să mă asigur 
că Dagoska se va întoarce în turmă, unde îi este locul. Să mă asigur că 
oamenii ei se închină lui Dumnezeu aşa cum i-a învăţat Profetul. Să mă 
asigur că fraţii şi surorile mele au ce mânca. 

— Se pare că ai dat greş. 

— Alţii vor veni după mine. Nu ai cum să te împotriveşti Profetului. 
Soarta îţi este pecetluită. 

Măcar atâta lucru ştiu şi eu. Să încercăm o altă abordare. 

— Ce ştii... despre Bayaz? 

- Ah, Bayaz. A fost fratele Profetului. El este începutul acestei 
poveşti, şi tot el îi va fi sfârşit, îşi coborî ea vocea până aproape de 
şoaptă. Este un mincinos şi un trădător. Şi-a ucis stăpânul. L-a omorât 
pe Juvens. 

Glokta se încruntă. 

- Nu asta-i povestea pe care am auzit-o eu. 

— Biet om distrus, fiecare dintre noi avem adevărul nostru. Nu ai 
aflat încă? 

Îşi încreţi buzele şi continuă: 

-Nu înţelegi nimic despre războiul în care lupţi, nimic despre 
armele pe care le foloseşti, despre victimele făcute, despre victorii şi 
despre înfrângerile de fiecare zi. Nici nu bănuieşti care sunt taberele, 
sau cauzele, sau motivele. Luptele se dau pretutindeni. Mi-e milă de 
tine. Nu eşti nimic altceva decât un câine care încearcă să priceapă 
argumentele celor învăţaţi, însă nu aude decât lătrături în jur. Cei 
drepţi sunt aproape. Khalul va curăța pământul de minciuni şi va 
construi o nouă ordine. Juvens va fi răzbunat. Aşa este prevestit. Aşa 
este sorocit. Aşa este făgăduit. 

— Mă îndoiesc că ai să apuci momentul acela. 


Fata îi zâmbi larg. 

— Nici tu nu-l vei apuca. Tatăl meu ar fi preferat să cucerească oraşul 
acesta fără luptă, dar dacă trebuie să se lupte pentru el, atunci se va 
lupta, fără milă şi mânat de furia lui. Acesta este primul pas pe calea 
pe care a ales-o. Pe calea pe care a ales-o pentru noi toţi. 

— Care este următorul pas? 

— Chiar crezi că stăpânii mei îmi împărtăşesc planurile lor? Ai tăi aşa 
fac? Nu sunt decât un vierme. Nu sunt nimic. Şi totuşi sunt mai mult 
decât eşti sau vei fi tu vreodată. 

— Ce urmează? şuieră Glokta, dar nu obţinu decât o tăcere adâncă. 

— Răspunde-i, şuieră şi Vitari. 

Frost scoase un fier înroşit dintre tăciunii aprinşi şi vârî vârful 
incandescent în umărul gol al lui Shickel. Un fum urât mirositor sâsâi 
din rană, pielea sfârâi, însă fata nu mai spuse niciun alt cuvânt. Doar 
privea cu ochi leneşi şi fără strop de emoție cum îi arde carnea. Nu mai 
sunt răspunsuri aici. Doar şi mai multe întrebări. Întotdeauna mai multe 
întrebări. 

- Mi-a ajuns, mârâi Glokta apucându-şi toiagul şi ridicându-se cu 
greu în picioare, bâţâindu-se inutil ca să-şi dezlipească hainele de 
spinarea asudată. 

Vitari i-o arătă pe Shickel, ai cărei ochi lucioşi încă îl mai fixau pe 
Glokta de sub pleoapele pe jumătate închise, al cărei surâs vag încă îi 
mai stăruia pe buze. 

- Ce facem cu chestia asta? 

Chestia asta este un agent de sacrificiu trimis de stăpân şi împotriva 
voinţei sale într-un loc foarte îndepărtat ca să se lupte, ca să ucidă, din 
motive pe care nu le înțelege. Sună cunoscut? Glokta se strâmbă 
întorcându-şi spatele îndurerat la cei din încăperea rău mirositoare. 

- Daţi-i foc. 


Glokta stătea pe balcon în înserarea clară şi se uita supărat spre 
Oraşul Inferior. 

Bătea tare vântul aici sus, pe stâncă, vânt rece venit de pe mare, 
care-i biciuia faţa lui Glokta, îi biciuia degetele de pe balustrada 
uscată, îi bătea poalele mantiei de picioare. Asta-i toată iarna de care o 
să avem parte în creuzetul ăsta afurisit. Flăcările torţelor de lângă uşă se 
zbăteau şi pâlpâiau în cuştile lor din fier, lumini instabile în bezna 
care-şi regrupa forţele. Mai departe erau mai multe lumini. Mult mai 
multe. Lumini ale lămpilor de pe corăbiile Uniunii ancorate în port îşi 
fulgerau şi îşi spărgeau reflexiile în apa golfului. Lumini licăreau în 
ferestrele palatelor întunecate de sub Citadelă, în vârfurile 
clopotniţelor semeţe ale Marelui Templu. Mai jos, în mahalale, ardeau 
mii de torţe. Râuri formate din puncte mici de lumină se revărsau afară 
din case pe drumuri, spre porţile Oraşului Superior. Refugiații care-şi 


părăsesc casele amărâte. Îndreptându-se spre un adăpost amărât. Mă întreb 
oare câtă vreme vom mai putea să le asigurăm protecţia după ce vor cădea 
zidurile cetăţii? Dar cunoştea deja răspunsul. Foarte puţin. 

— Superiorule! 

— Ce să vezi, maestrul Cosca! Mă bucur că ai găsit timp să treci pe la 
mine. 

— Nimic nu-mi place mai mult decât o plimbare în aerul serii după o 
încăierare. 

Mercenarul se apropie ţanţoş de Glokta. Chiar şi în penumbra serii 
schimbarea lui era evidentă. Pasul îi era mai elastic, ochii îi scânteiau, 
îşi pieptănase cu grijă părul şi îşi pomădase mustaţa. Dintr-odată pare 
cu vreo câţiva centimetri mai înalt şi cu vreo zece ani mai tânăr. Se duse 
lângă balustradă, închise ochii şi inspiră adânc. 

— Arăţi uimitor de bine pentru un om care tocmai ce a ieşit dintr-o 
bătălie. 

Styrianul îi rânji larg. 

- N-am prea fost în mijlocul bătăliei, ci, mai degrabă, în spatele ei. 
Întotdeauna am fost de părere că prima linie a frontului nu e un loc 
potrivit pentru luptă. Din cauza larmei nu-mi poate auzi nimeni 
comenzile. În plus, sunt şi foarte mari şansele de a fi ucis acolo. 

— Fără îndoială. Cum ne-a mers? 

- Gurkienii sunt tot afară, aşa că zic că ne-a mers destul de binişor. 
Mă cam îndoiesc că morţii ar fi de acord cu mine, dar cui îi pasă de 
părerea lor? glumi el, scărpinându-şi vesel gâtul. Azi ne-a mers bine. 
Dar cine poate spune cum ne va merge mâine sau poimâine? Tot nicio 
şansă să primim întăriri? 

Glokta clătină din cap, iar styrianul scoase un oftat prelung. 

- Desigur că mie mi-e totuna, dar poate că ar fi bine să ai în vedere 
o retragere câtă vreme mai stăpânim golful. 

Toţi ar dori să se retragă. Chiar şi eu. Glokta pufni: 

- Membrii Consiliului Închis mă ţin din scurt şi ei spun nu. Onoarea 
Regelui nu ne îngăduie să ne retragem, mi s-a comunicat. Se pare că 
onoarea lui este mai de preţ decât vieţile noastre. 

Cosca ridică din sprâncene: 

— Onoare, zici? Ce naiba e asta? Fiecare are propria idee despre asta. 
Nu poţi s-o bei. Nu poţi s-o fuţi. Cu cât ai mai multă, cu atât îţi face 
mai rău, iar dacă nu ai deloc, nici nu-i duci dorul, filosofă el clătinând 
din cap. Dar sunt unii care cred că-i cel mai bun lucru de pe faţa 
pământului. 

- Îhî, îl aprobă Glokta lingându-şi gingiile goale. 

Onoarea valorează mult mai puţin decât picioarele sau dinţii. Am plătit 
foarte scump pentru lecţia asta. Se uită la umbrele zidurilor pe care 
ardeau focuri. Încă se mai desluşeau zgomote de luptă. O săgeată 
răzleață cu vârful aprins se înălță în văzduh şi căzu printre ruinele 


mahalalelor. Chiar şi acum mai continuă tărăşenia asta afurisită. Trase 
aer adânc în piept. 

— Ce şanse avem să mai rezistăm încă o săptămână? 

- Încă o săptămână? îşi ţuguie Cosca buzele. Şanse rezonabile. 

- Două? 

- Două săptămâni? plesni Cosca din limbă. Mai puţin bune. 

— Ceea ce înseamnă că o lună ar fi o cauză pierdută. 

- Pierdută este cuvântul. 

— Parcă toată situaţia asta îţi face plăcere? 

— Mie? Specialitatea mea sunt cauzele pierdute, rânji mercenarul la 
Glokta. În vremurile astea numai ele mă mai acceptă. 

Cunosc senzaţia. 

— Ţine zidurile cetăţii cât de mult poţi, apoi retrage-te. Următoarea 
linie de apărare vor fi zidurile Oraşului Superior. 

Zâmbetul lui Cosca străluci în întuneric. 

— Le ţin cât de mult pot, apoi mă retrag! Abia aştept! 

— Şi poate ar fi bine să pregătim nişte surprize pentru oaspeţii noştri 
gurkieni pe care să le găsească atunci când vor fi trecut de ziduri, făcu 
Glokta un gest nepăsător din mână. Nişte gropi camuflate, nişte tepe 
unse cu fecale, chestii din astea. Bănuiesc că ai ceva experienţă în tipul 
ăsta de război. 

— Am experienţă în toate tipurile de război, spuse Cosca şi îşi ciocni 
călcâiele salutând milităreşte. Țepe şi căcat! Asta-i onoarea ta. 

Asta este războiul. Singura onoare este victoria. 

-Că a venit vorba despre onoare, poate că ar fi bine să-i spui 
prietenului nostru, generalul Vissbruck, unde anume amplasezi toate 
aceste capcane. Ar fi păcat dacă ar pica într-o ţeapă din greşeală. 

- Desigur, Superiorule. Mare păcat. 

Glokta încleştă pumnul pe balustrada balconului. 

— Trebuie să-i facem pe gurkieni să plătească pentru fiecare palmă 
de pământ. Trebuie să-i facem să plătească pentru piciorul meu distrus. 
Pentru fiecare centimetru din cetate. Pentru dinţii mei lipsă. Pentru 
fiecare bojdeucă amărâtă şi pentru fiecare baracă dărăpănată şi pentru 
fiecare deget de teren colbuit. Pentru ochiul meu care curge şi pentru 
spinarea mea diformă şi pentru umbra asta scârboasă pe care o numesc 
viaţă. 

Îşi linse gingiile goale. 

— Fă-i să plătească. 

- Excelent! Cei mai buni gurkieni sunt cei morţi! 

Mercenarul se răsuci pe călcâie şi ieşi pe uşă în clinchet de pinteni, 
lăsându-l pe Glokta singur pe acoperişul plat. 

O săptămână? Da. Două săptămâni? Poate. Mai mult? Imposibil. Poate 
că nu vor veni corăbii să ne atace, dar şi aşa bătrânul vrăjitor Yulwei a 
avut dreptate. Şi Eider a avut dreptate. N-am avut niciodată nicio şansă. Cu 


toate eforturile noastre, cu toate sacrificiile noastre. Dagoska va cădea cu 
siguranță. Acum nu mai este decât o chestiune de timp. 

Privi la oraşul întunecat. Era greu să deosebească în beznă marea de 
uscat, luminile de pe corăbii de luminile din clădiri, torţele de pe chei 
de torțele din mahalale. Totul nu era decât o harababură de puncte 
luminoase plutitoare, imateriale. Nu exista decât o unică certitudine. 

S-a terminat cu noi. Nu în noaptea asta, dar curând. Suntem înconjurați, 
iar plasa se strânge tot mai mult în jurul nostru. Este doar o chestiune de 


timp. 


Cicatrice 


Ferro scotea cusăturile, una câte una - retezând cu precizie firele cu 
vârful scânteietor al cuţitului ei, trăgându-le din pielea lui Luthar cu 
degete negre iuți şi sigure în mişcări, urmărind operaţiunea cu ochii 
galbeni îngustaţi de concentrare. Logen privea, minunându-se de 
iscusinţa ei. Văzuse adesea asemenea lucruri, dar niciodată atât de bine 
realizate. Luthar nici măcar nu mai arăta că l-ar fi durut, deşi în 
ultimul timp părea mereu copleşit de durere. 

- Îi mai pui vreun bandaj? 

— Nu. Acum lăsăm rana să respire. 

leşi şi ultimul fir, iar Ferro aruncă bucăţelele însângerate de aţe şi se 
lăsă pe călcâie ca să-şi admire opera. 

- E bine, spuse Logen în şoaptă. 

Niciodată nu şi-a imaginat că o să iasă nici pe jumătate atât de bine. 
În lumina focului, falca lui Luthar părea uşor strâmbată, ca şi cum ar fi 
avut dinţii încălecaţi într-o parte. La buză avea o crestătură neregulată 
care se prelungea într-o cicatrice bifurcată până la despicătura din 
bărbie. De-o parte şi de alta a ei se puteau observa punctişoare roz 
acolo unde fuseseră cusăturile, iar carnea din jur era pe alocuri întinsă, 
pe alocuri zbârcită. Din tragedia care fusese obrazul lui Luthar în urma 
atacului nu mai rămăsese decât o umflătură nesemnificativă ce se va 
retrage cu totul în curând. 

- L-ai cusut foarte bine. În toată viaţa mea n-am văzut o rană mai 
bine cusută. Unde ai învăţat s-o faci? 

- M-a învăţat un bărbat pe care-l chema Aruf. 

— Şi te-a învăţat bine. E un talent neasemuit. Spre norocul nostru. 

- Mai întâi a trebuit să mă fut cu el. 

- Aha. 

Răspunsul lui Ferro puse întreaga poveste într-o altă lumină. Dar 
femeia ridică nepăsătoare din umeri. 

- Nu m-a deranjat. Era un om bun, mă rog, destul de bun, şi în 
învoiala noastră au intrat şi lecţii de luptă. M-am futut cu mulţi oameni 
mai răi pentru mult mai puţin. 

Privi cu atenţie maxilarul lui Luthar şi îl apăsă cu vârfurile 
degetelor, încercând carnea din jurul rănii. 

— Pentru mult mai puţin. 

— Aşa, bine, murmură Logen, schimbând o privire îngrijorată cu 
Luthar. 

Conversaţia nu o apucase pe făgaşul dorit. Poate că ar fi trebuit să se 
aştepte la aşa ceva din partea lui Ferro. Îşi petrecea mai tot timpul 
încercând să scoată o vorbă de la ea, şi când, într-un final, catadicsea 


să-i spună ceva, îl năucea cu totul. 

— S-a prins, mârâi ea după ce-i testă obrazul lui Luthar. 

— Mulţumesc, îi prinse tânărul mâna când ea vru să se retragă. 
Mulţumesc sincer. Nu ştiu ce m-aş fi... 

Se strâmbă ca pălmuită şi îşi smulse mâna dintr-a lui. 

- Bine! Dar dacă îţi mai distruge cineva faţa, să ţi-o coşi singur! 

Se ridică brusc, plecă semeaţă de acolo şi se aşeză în umbrele 
mişcătoare din colţul ruinei, cel mai îndepărtat loc unde ar fi putut sta 
fără să iasă afară. Parcă mulţumirile îi displăceau şi mai mult decât 
orice alt fel de conversaţie. Însă Luthar era mult prea bucuros că nu 
mai avea bandaje pentru a-şi face probleme şi în această privinţă. 

— Cum arată? întrebă el, uitându-se cruciş la propria-i bărbie, 
strâmbându-se şi pipăindu-şi-o cu degetele. 

- Bine, îi răspunse Logen. Ai noroc. N-o să mai fii chiar la fel de 
drăgălaş ca înainte, dar tot arăţi mult mai bine decât mine. 

— Fireşte, spuse lingându-şi crestătura din buză. Că doar nu mi-au 
tăiat capul. 

Logen zâmbi şi se aşeză în genunchi ca să amestece în oala de pe 
foc. Acum se înţelegea bine cu Luthar. Bietul băiat avusese parte de o 
lecţie tare aspră, dar faţa distrusă îi făcuse mult bine. Îl învățase ce 
înseamnă respectul mult mai repede decât l-ar fi învăţat o sumedenie 
de vorbe goale. Îl învățase să fie realist, iar acesta era un lucru bun. 
Gesturi mărunte şi timp. Reuşeau întotdeauna să-i câştige pe oameni. 
Atunci o observă pe Ferro care se încrunta la el din umbre şi simţi cum 
i se stinge zâmbetul. În cazul unora durează mai mult, iar în câteva 
cazuri nu reuşeşti deloc s-o scoţi la liman. Dow cel Negru fusese aşa. 
Un om făcut pentru singurătate, cum ar fi spus tatăl lui Logen. 

Se uită iar la oală, dar priveliştea nu reuşi să-l facă să se simtă mai 
bine. Nimic altceva decât terci cu vagi urme de slănină şi nişte rădăcini 
tocate. În locurile acestea nu aveai ce vâna. Un ţinut mort însemna un 
ţinut mort. În loc de iarbă, pe câmpie nu erau decât smocuri uscate şi 
maronii şi ţărână cenuşie. Privi în jur la ruinele casei unde îşi 
înălţaseră tabăra. Lumina focului pâlpâia pe zidurile năruite, pe 
tencuiala căzută, pe lemnul vechi şi crăpat. Nicio ferigă nu prinsese 
rădăcini prin crăpături, niciun pom nu ieşea din podeaua de pământ, 
niciun petic de muşchi nu se zărea printre pietre. Logen avea senzaţia 
că nimeni nu mai călcase pe aici de secole întregi. Poate că nici ei n-ar 
fi trebuit s-o facă. 

Şi foarte multă linişte. În seara aceasta vântul nu bătea prea tare. Nu 
se auzeau decât trosnetul blând al focului şi bolboroselile lui Bayaz 
care îşi povăţuia ucenicul cu privire la oarece întâmplare. Logen era 
straşnic de bucuros că Întâiul dintre Magi era din nou conştient, chiar 
dacă părea mai bătrân şi mai sinistru ca oricând. Dar măcar acum nu 
mai era obligaţia lui Logen să decidă ce anume este de făcut. Pentru că 
atunci când o făcuse, finalul nu fusese tocmai fericit pentru niciunul 


dintre ei. 

-În fine, o noapte senină! lălăi Fratele Picior-Lung aplecându-se ca 
să poată intra pe sub cadrul uşii, arătând în sus cu colosală suficienţă 
de sine. Cer perfect pentru navigaţie! Stelele strălucesc pentru prima 
dată după zece zile şi, îmi permit să declar solemn, nu ne-am abătut 
niciun pas de la drumul nostru! Niciun deget! Nu v-am călăuzit prost, 
prieteni. Nu! Nu acesta îmi este obiceiul! După calculele mele mai 
avem şaizeci de kilometri până la Aulcus, exact aşa cum v-am spus! 

Nu se auzi niciun cuvânt de laudă. Bayaz şi Quai erau adânciţi în 
bolboroseala lor nervoasă. Luthar încerca să poziţioneze cât mai bine 
lama sabiei sale scurte ca să-şi poată vedea chipul oglindit în ea. Ferro 
se încrunta de una singură în colţ. Picior-Lung oftă şi se aşeză pe vine 
lângă foc. 

— Iarăşi terci? murmură el uitându-se în oală şi încreţindu-şi nasul. 

— Mă tem că da. 

— Mă rog. Neajunsurile călătoriei, prietene, nu-i aşa? Călătoriile ar fi 
complet lipsite de fală dacă nu ar fi dificile. 

- Îhî, replică Logen. 

I-ar fi convenit de minune să aibă parte de mai puţină fală, dacă asta 
ar fi însemnat o cină decentă. Amestecă nefericit cu lingura în 
conţinutul vâscos din oală. 

Picior-Lung se aplecă spre el şi rosti în şoaptă: 

— Se pare că ilustrul nostru stăpân are ceva probleme cu ucenicul 
său. 

Dojenile lui Bayaz erau tot mai sonore şi tot mai iritate. 

— ... sigur că e foarte bine că te descurci cu oalele pe foc, dar vocaţia 
ta rămâne practicarea magiei. În ultimul timp am detectat o schimbare 
semnificativă în atitudinea ta. O oarecare vigilenţă şi o oarecare 
nesupunere. Încep să bănuiesc că mă vei dezamăgi ca discipol. 

— Dar tu ai fost întotdeauna un elev bun? se oţări Quai cu o umbră 
de surâs batjocoritor pe chip. Învățătorul tău n-a simţit niciodată o 
astfel de dezamăgire? 

- Ba da, iar urmările au fost cumplite. Toţi greşim. Iar datoria unui 
învăţător este să încerce să-şi împiedice elevii să greşească aşa cum a 
greşit el. 

— Atunci, poate că ar fi bine să îmi spui povestea greşelilor tale. 
Poate aşa voi învăţa cum să fiu un discipol mai bun. 

Maestrul şi ucenicul se priviră sfidător pe deasupra focului. Lui 
Logen nu-i plăcea deloc ce citea pe chipul lui Bayaz. Îl mai văzuse pe 
Întâiul dintre Magi arătând aşa şi cu alte ocazii, iar rezultatele nu 
fuseseră niciodată unele bune. Nu reuşea să înţeleagă ce anume se 
întâmplase cu Quai de trecuse, în doar câteva săptămâni, de la 
obedienţa lamentabilă la opoziţia aspră, dar era sigur că o asemenea 
situaţie nu era spre binele niciunuia dintre ei. Logen se prefăcu mai 
departe fascinat de terciul care clocotea pe foc, aşteptându-se aproape 


să fie asurzit pe viaţă de mugetul neaşteptat al flăcării. Însă nu auzi 
nimic altceva decât vocea blândă a lui Bayaz. 

— Foarte bine, maestre Quai, cererea ta are sens. Măcar de această 
dată. Să vorbim despre greşelile mele. Subiect cât se poate de vast. Cu 
ce să încep? 

— Cu începutul? se aventură ucenicul. Cu ce altceva? 

Magul scoase un geamăt amar. 

— Fie. Atunci voi începe cu ce s-a întâmplat cu foarte multă vreme în 
urmă, în Timpurile Străvechi. 

Se întrerupse şi privi lung la flăcări, lăsându-şi obrajii scofâlciţi 
mângâiaţi de pâlpâirea lor. 

— Am fost întâiul ucenic al lui Juvens. Dar la scurt timp după ce a 
început să mă formeze, stăpânul meu şi-a mai luat un alt ucenic. Un 
băiat din Sud. Îl chema Khalul. 

Auzind numele acesta, Ferro îşi ridică iute privirea cruntă. 

— De la bun început nu ne-am putut suferi. Eram amândoi mult prea 
orgolioşi, mult prea invidioşi pe talentele celuilalt, mult prea invidioşi 
pe fiecare fărâmă de amabilitate pe care ne-o arunca maestrul nostru. 
Rivalitatea noastră a dăinuit în timp, iar Juvens şi-a luat şi alţi ucenici. 
Am fost doisprezece cu toţii. La început, faptul că eram mulţi şi că 
exista competiţie între noi ne-a făcut să fim mai sârguincioşi, mai 
loiali. Însă multe s-au schimbat după ororile războiului cu Glustrod. 

Logen începu să umple străchinile cu zeama aburindă, ascultându-l 
cu o ureche pe Bayaz în tot acest timp. 

- Rivalitatea noastră s-a transformat în duşmănie, iar duşmănia — în 
ură cumplită. Ne-am bătut mai întâi cu vorbele, apoi cu mâinile, apoi 
cu magia. Poate că ne-am fi omorât între noi dacă am fi fost lăsaţi de 
capul nostru. Şi poate că lumea ar fi fost un loc mai bun, dacă am fi 
făcut-o, însă a intervenit Juvens. Pe mine m-a trimis în Nordul 
îndepărtat, iar pe Khalul în Sud, la două biblioteci mari pe care le 
construise în părţile acelea cu mulţi ani în urmă. Ne-a trimis acolo ca 
să studiem, separați şi singuri, până când ne-am fi calmat. S-a gândit că 
munţii cei înalţi şi marea cea întinsă şi întregul Cerc al Lumii vor pune 
capăt vrajbei noastre. Însă s-a înşelat. Fiecare ne-am întărâtat şi mai 
mult în surghiun, învinovăţindu-l pe celălalt pentru ce ni s-a întâmplat, 
şi ne-am pus la cale răzbunările meschine. 

Logen împărţi mâncarea, atâta câtă era, în vreme ce ochii lui Bayaz 
aruncau flăcări spre Quai de sub sprâncenele stufoase. 

- Măcar de-aş fi avut atâta minte cât să-mi ascult învățătorul. Însă 
eram tânăr pe atunci şi încăpățânat, şi mult prea trufaş. Mi-am jurat să 
devin mult mai puternic decât Khalul. Şi atât de prost am fost, că am 
luat hotărârea să-mi găsesc alt maestru în cazul în care Juvens nu va fi 
de acord să mă înveţe. 

- Iar mehlem, albule? mârâi Ferro luându-și castronul din mâna lui 
Logen. 


-— Nu trebuie să-mi mulţumeşti. 

Îi aruncă lingura, iar ea o înşfăcă din zbor. Apoi Logen îi întinse 
strachina Întâiului dintre Magi. 

— Alt maestru? Ce alt maestru ţi-ai fi putut găsi? 

- Unul singur, murmură Bayaz. Kanedias. Maestrul Creator, explică 
învârtind lingura în mână. M-am dus la Casa lui şi am căzut în 
genunchi dinaintea lui şi l-am implorat să-mi împărtăşească 
învăţăturile lui. Desigur că m-a refuzat, aşa cum îi refuza pe toţi... la 
început. Dar eram încăpățânat şi el s-a înmuiat cu timpul şi a fost de 
acord să mă înveţe. 

— Aşa ai ajuns să locuieşti în Casa Creatorului, şopti Quai. 

Logen se cutremură cu ochii în apa chioară din strachină. Încă mai 
avea coşmaruri în urma scurtei vizite în acea casă. 

- Întocmai, spuse Bayaz, şi i-am învăţat metodele. Talentele mele 
într-ale Înaltei Arte m-au făcut indispensabil noului meu maestru. Însă 
Kanedias şi-a protejat secretele cu mult mai multă ardoare decât 
Juvens şi m-a muncit la forje ca pe hoţii de cai şi m-a învăţat doar 
atâtea frânturi câte mi-erau necesare ca să-l pot sluji. Asta m-a 
înverşunat şi, când Creatorul a plecat să-şi caute materiale pentru 
îndeletnicirile lui, curiozitatea, şi ambiția, şi setea mea de cunoaştere 
m-au îndemnat să cutreier prin acele părţi ale Casei pe unde el îmi 
interzisese să pun piciorul. Şi acolo am descoperit cel mai bine păzit 
secret al lui. 

Bayaz se întrerupse. 

- Ce anume? întrebă Picior-Lung cu lingura rămasă în aer. 

- Fiica lui. 

- Tolomei, şopti abia auzit Quai. 

Bayaz îl aprobă cu o mişcare a capului, iar un colţ al gurii i se 
avântă în sus ca în faţa unei amintiri frumoase. 

— Era altfel decât restul oamenilor. Nu ieşise niciodată din Casa 
Creatorului şi nimeni nu-i adresase niciodată niciun cuvânt, în afară de 
tatăl ei. Am aflat că îl ajuta uneori. Se ocupa... de anumite substanţe... 
care nu puteau fi atinse decât de cei de acelaşi sânge cu Creatorul. Cred 
că acesta a fost motivul pentru care a zămislit-o. Era neasemuit de 
frumoasă, mai spuse Bayaz cu ochii în pământ, iar muşchii feţei îi 
zvâcniră. Sau aşa îmi amintesc eu. 

- Bună mâncare, exclamă Luthar, lingându-se pe degete şi punând 
jos strachina. 

În ultima vreme devenise mult mai puţin mofturos la mâncare. 
Logen înțelese că acesta era efectul săptămânilor când nu a fost capabil 
să mănânce hrană solidă. 

- Mai vrei puţin? îl întrebă plin de speranţă. 

- Ia porţia mea, şuieră Quai împingându-şi castronul spre Luthar. 

Pe chipul împietrit se zăreau doar punctele luminoase ale ochilor 
care îşi fixau maestrul. 


— Continuă. 

Bayaz îşi ridică privirea. 

— Tolomei m-a fascinat, iar eu am fascinat-o pe ea. Poate părea 
straniu, însă pe atunci eram tânăr şi înfocat şi încă mai aveam părul la 
fel de frumos şi des ca al căpitanului Luthar, explică el raşchetându-şi 
capul pleşuv cu palma şi ridicând din umeri. Ne-am îndrăgostit unul de 
celălalt. 

Se uită la fiecare ascultător în parte, provocându-i, parcă, să îşi bată 
joc de el, dar Logen îşi vedea mai departe de treabă sugând resturile de 
terci dintre dinţi, iar ceilalţi nici măcar nu schiţară vreun zâmbet. 

- Mi-a povestit despre treburile pe care tatăl ei i le-a dat de făcut, şi 
atunci am început să am o idee vagă despre ce se petrecea. Creatorul 
adunase de pretutindeni fragmente de materiale din lumea de 
dedesubt, rămase pe aici din vremurile când demonii încă mai păşeau 
pe suprafaţa pământului. Încerca să capteze puterea acestor fragmente 
şi apoi s-o introducă în maşinăriile lui. Umbla cu forţele interzise prin 
Prima Lege şi avusese deja unele reuşite. 

Logen îşi schimbă neliniștit poziţia. Îşi amintea mult prea bine acel 
obiect pe care îl văzuse în Casa Creatorului, obiect bizar şi fascinant, 
aşezat pe un bloc de piatră albă pe care picura neîncetat apă. 
Spintecătoarea, spusese Bayaz că se numeşte. Două tăişuri — unul aici, 
unul în Partea Cealaltă. Pofta de mâncare îi dispăruse şi împinse spre 
foc strachina încă pe jumătate plină. 

-Am fost îngrozit, continuă Bayaz. Văzusem urgia adusă de 
Glustrod în lume şi m-am hotărât să merg la Juvens şi să-i spun tot. 
Însă mi-a fost teamă să o abandonez pe Tolomei, iar ea nu voia să 
părăsească singurul loc pe care îl cunoştea. Aşa că am tot amânat, iar 
Kanedias s-a întors pe neaşteptate şi ne-a găsit împreună. Furia lui a 
fost..., iar Bayaz tresări ca şi cum până şi amintirea acelui moment era 
extrem de dureroasă..., imposibil de descris. Casa se cutremura, 
răsuna, ardea. Am avut noroc să scap cu viaţă şi am fugit să caut 
refugiu la fostul meu maestru. 

Ferro pufni: 

— Înseamnă că era un tip iertător. 

- Din fericire pentru mine. Juvens nu m-a alungat, în pofida trădării 
mele. Mai ales când i-am povestit despre încercările fratelui său de a 
încălca Prima Lege. Creatorul a venit mânios tare, cerând dreptate 
pentru necinstirea fiicei sale şi pentru furtul secretelor. Juvens a 
refuzat. Ba chiar a cerut să afle ce anume experimente făcuse Kanedias. 
Cei doi fraţi s-au luptat, iar eu am fugit de acolo. Cerurile erau 
luminate de flăcările încăierării lor. Când m-am înapoiat, maestrul meu 
era mort, iar fratele lui dispăruse. Am jurat să mă răzbun. I-am adunat 
pe Magii din toată lumea şi am declarat război Creatorului. Toţi. Mai 
puţin Khalul. 

— De ce? mormăi Ferro. 


— A spus că nu sunt demn de încredere. Că prostiile mele au dus la 
declanşarea războiului. 

— Perfect adevărat, murmură Quai. 

- Poate, până la un punct. Însă m-a acuzat de lucruri încă mult mai 
grave. El şi ucenicul lui blestemat, Mamun. Minciuni, şuieră el înspre 
foc. Nimic altceva decât minciuni, iar ceilalți Magi nu s-au lăsat 
păcăliţi. Ca urmare Khalul a părăsit ordinul, s-a întors în Sud şi a 
căutat puterea altundeva. Şi a găsit-o. Făcând ce făcuse Glustrod şi 
damnându-se. Încălcând a Doua Lege şi mâncând carne de om. Doar 
unsprezece dintre noi ne-am luptat cu Kanedias, şi numai nouă dintre 
noi am supravieţuit. 

Bayaz oftă din străfundurile sufletului. 

- lată, maestre Quai. Iată istoria greşelilor mele, iată adevărul gol 
golut. Ai putea spune că aceste greşeli au provocat moartea maestrului 
meu, că au provocat schisma din sânul ordinului Magilor. Ai putea 
spune că din acest motiv ne îndreptăm noi acum spre vest, spre ruinele 
trecutului. Ai putea spune că din acest motiv căpitanul Luthar s-a ales 
cu falca spână. 

— Semințele trecutului rodesc în prezent, şopti Logen ca pentru sine. 

- Chiar aşa, spuse Bayaz, chiar aşa. Şi tare amare îi sunt fructele. 
Maestre Quai, vei învăţa din greşelile mele, aşa cum am făcut-o şi eu, şi 
vei da mai multă ascultare învățătorului tău? 

- Bineînţeles, răspunse ucenicul, iar lui Logen i se păru că 
detectează o urmă de ironie în tonul lui. Te voi asculta întru totul. 

— Şi foarte bine vei face. Poate că nu aş fi avut rana asta dacă l-aş fi 
ascultat pe Juvens. 

Bayaz îşi descheie doi nasturi de la cămaşă şi îşi dădu gulerul într-o 
parte. Lumina focului descoperi o cicatrice vindecată şi decolorată ce 
se întindea de la baza gâtului bătrânului până la umăr. 

— Creatorul însuşi mi-a făcut-o. Un centimetru mai mult şi aş fi 
murit, explică el şi îşi frecă trist pielea. Atât de veche este şi încă mă 
mai doare câteodată. Mă doare atât de tare, iar durerea nu ostoieşte 
odată cu trecerea anilor... aşa că vezi tu, maestre Luthar, chiar dacă şi 
tu eşti însemnat acum, putea fi mult mai rău. 

Picior-Lung îşi drese glasul. 

- Recunosc, e o rană urâtă, dar cred că a mea este şi mai şi. 

Îşi trase până sus cracul murdar al pantalonului şi îşi întoarse coapsa 
musculoasă spre lumina focului. Carnea de acolo era cenuşie şi 
zbârcită, pe piciorul aproape distrus. Chiar şi Logen fu impresionat. 

— Ce naiba ai păţit? se interesă Luthar, simțind că i se face greață. 

Picior-Lung zâmbi. 

— Cu mulţi ani în urmă, pe vremea când eram tânăr, am naufragiat 
pe coastele ținutului Suljuk. De nouă ori până atunci Dumnezeu găsise 
cu cale să mă înmoaie în apele reci ale oceanului său răvăşit de furtuni. 
Din fericire, soarta m-a binecuvântat şi sunt un bun înotător. Din 


nefericire, de acea dată, un peşte uriaş m-a confundat cu prânzul lui. 

— Un peşte? murmură Ferro. 

- Chiar aşa. Un peşte imens şi foarte fioros, cu botul mare cât o uşă 
şi dinţi ca pumnalele. Din fericire, o lovitură zdravănă în nas, şi Picior- 
Lung despică aerul cu pumnul, l-a determinat să-mi dea drumul, iar 
curenții m-au purtat la țărm. Atunci soarta m-a mai binecuvântat încă 
o dată, căci printre băştinaşi am dat peste o femeie cu inimă bună care 
mi-a permis să mă recuperez în casa ei, deoarece oamenii din Suljuk îi 
privesc pe străini cu neîncredere, oftă el fericit. Aşa am ajuns să le 
învăţ limba. Sunt un popor extrem de religios. Da, m-a ajutat 
Dumnezeu. Acesta este adevărul. 

Se aşternu tăcerea. 

- Pun prinsoare că peripeţiile tale au fost şi mai teribile, îi rânji 
Luthar lui Logen. 

- M-a muşcat odată o oaie afurisită, dar nu mi-a lăsat semne. 

- Dar la deget ce-ai păţit? 

- La ăsta? îşi privi lung ciotul mişcându-l înainte şi înapoi. Ce-i cu 
el? 

— Cum l-ai pierdut? 

Logen se încruntă. Nu-i prea convenea turnura pe care o luase 
conversaţia. Una era să asculte povestea greşelilor lui Bayaz, dar nu 
prea avea chef să sape în propriul său trecut. Şi morţii ştiau că-şi 
avusese partea de greşeli grave. Dar toţi se uitau la el, aşteptându-i 
confesiunile. Trebuia să spună ceva. 

- L-am pierdut în luptă. Într-un loc care se numeşte Carleon. Eram 
tânăr pe vremea aceea şi pătimaş. Aveam obiceiul tâmpit să mă apuc să 
atac chiar în toiul bătăliei. Şi atunci, când lupta s-a terminat, mi-am 
dat seama că nu-l mai am. 

- Te lăsai purtat de avânt, nu? îl întrebă Bayaz. 

— Cam aşa ceva. 

Se încruntă iar şi îşi frecă uşor ciotul degetului. 

— Ciudat. Multă vreme după ce l-am pierdut, încă îl mai simţeam 
cum mă mănâncă chiar în vârf. Mă înnebunea. Cum să te scarpini la un 
deget pe care nu-l mai ai? 

— Te-a durut? întrebă şi Luthar. 

- La început m-a durut al naibii, dar nu la fel de tare ca alte răni pe 
care le-am mai avut. 

— Ce răni? 

Acum se văzu nevoit să se gândească puţin. Se scărpină pe obraz şi 
întoarse pe toate părţile orele, şi zilele, şi săptămânile pe care le 
petrecuse rănit, însângerat, urlând de durere. Şchiopătând de colo până 
colo, sau încercând să mănânce cu mâinile bandajate până la subsuori. 

- Odată am fost tăiat pe faţă de o sabie, spuse pipăindu-şi urechea 
crestată de Tul Duru, şi am sângerat înfiorător de mult. Altădată o 


săgeată aproape că mi-a scos ochiul, continuă frecându-şi cicatricea în 
formă de semilună de sub frunte. Ore întregi m-am chinuit să scot 
aşchiile din rană. Cu altă ocazie, în timpul asediului de la Uffrith, mi-a 
căzut în cap un bolovan, mai spuse pipăindu-şi nodurile proeminente 
de pe scalp. Mi-a spart capul şi umărul. 

— Groaznic, spuse Bayaz. 

— A fost vina mea. Asta ţi se întâmplă când încerci să dărâmi zidurile 
unei cetăţi cu mâinile goale, explică întâlnind privirea înfiorată a lui 
Luthar şi ridicând din umeri. Nu merge aşa. Dar cum am spus, în 
tinereţe eram pătimaş. 

- Sunt doar mirat că nu te-ai gândit să-ţi foloseşti dinţii ca să 
găureşti zidul. 

— Probabil că asta ar fi fost următoarea mea mişcare. Din fericire, 
atunci mi-a căzut bolovanul în cap. Măcar dinţii mi-au rămas întregi. 
Două luni, cât a durat asediul, am zăcut şi am scâncit. M-am vindecat 
la timp pentru înfruntarea cu Treicopaci, când am fost iarăşi făcut 
bucăţi, ba încă şi mai rău. 

Logen se cutremură în faţa acestei amintiri, întinzând şi strângând 
degetele de la mâna dreaptă, retrăind durerea simțită când îi fuseseră 
zdrobite toate. 

— Asta chiar a durut. Dar nu la fel de rău ca povestea asta. 

Îşi vârî mâna pe sub centură şi îşi trase cămaşa afară din pantaloni. 
Toţi se întinseră să vadă ce anume le arăta. O cicatrice micuță, aflată 
chiar sub ultima coastă, în adâncitura de lângă stomac. 

— Nu pare mare lucru, spuse Luthar. 

Logen se întoarse ca să le arate şi spatele. 

— Aici este restul, spuse întinzând degetul spre ceea ce ştia că este un 
semn mai mare lângă şira spinării. 

- Te-a străpuns din faţă până-n spate? murmură Picior-Lung. 

- Din faţă până-n spate, cu o suliță. Într-un duel cu un bărbat pe 
nume Harding Ursuzul. Mare noroc că am scăpat cu viaţă, ăsta-i 
adevărul. 

- Dacă a fost un duel, şopti Bayaz, cum de ai supravieţuit? 

Logen îşi linse buzele. Erau amare. 

— L-am învins. 

— Cu sulița în tine? 

— N-am ştiut de ea până după luptă. 

Picior-Lung şi Luthar schimbară o privire. 

— Pare un detaliu pe care nu prea ai cum să-l scapi din vedere, spuse 
Navigatorul. 

— Aşa ai zice, ezită Logen încercând să găsească o modalitate prin 
care să le mărturisească adevărul, dar nu exista aşa ceva. Sunt 
momente... când... când nu prea îmi dau seama ce fac. 

O tăcere prelungă. 


- Ce vrei să spui? îl întrebă Bayaz. 

Logen tresări. Ştia că probabil se va alege praful şi pulberea de 
fărâma de încredere pe care reuşise să le-o inspire de-a lungul 
ultimelor săptămâni, însă nu avea încotro. Niciodată nu se pricepuse la 
minciuni. 

— Pe la paisprezece ani, m-am certat cu un prieten. Nici măcar nu-mi 
aduc aminte motivul. Nu-mi amintesc decât că eram foarte supărat. Şi 
că el m-a lovit. Următorul lucru de care-mi aduc aminte e că-mi 
priveam mâinile. 

Şi îşi cobori şi acum ochii la ele, alb ca varul la faţă. 

-ÎI strânsesem de gât. Era cât se poate de mort. Nu-mi aduceam 
aminte să fi făcut una ca asta, dar nu eram decât eu acolo şi aveam 
sângele lui sub unghii. L-am târât până la nişte bolovani şi l-am dat cu 
capul de ei şi am spus că a căzut dintr-un copac şi a murit. Şi m-au 
crezut toţi. Mama lui a bocit, şi tot aşa, dar ce puteam face? Atunci mi 
s-a întâmplat pentru prima dată. 

Logen simţi ochii celorlalţi aţintiţi asupra lui. 

-La puţini ani după aceea, aproape că mi-am ucis tatăl. L-am 
înjunghiat în timpul cinei. Nu ştiu de ce. Habar nu am. Din fericire, s-a 
vindecat. 

Îl simţi pe Picior-Lung care se trăgea uşurel mai într-o parte, dar nu 
avea cum să-l învinovăţească pentru asta. 

— Ce v-am povestit se întâmpla pe vremea când shanka începuseră să 
vină din ce în ce mai des. Şi tata m-a trimis spre sud, dincolo de munţi, 
să cer ajutor. Aşa s-a făcut că l-am întâlnit pe Bethod, iar el s-a oferit să 
mă ajute, dacă eram de acord să lupt pentru el. De tâmpit ce eram, m- 
am bucurat mult să lupt în războaie, dar luptele păreau a nu avea 
sfârşit. Lucrurile pe care le-am făcut atunci... ce mi-au povestit alţii că 
am făcut..., scoase un oftat lung. Trebuie să vă spun că mi-am ucis 
prietenii. Trebuie să fi văzut ce am fost în stare să le fac duşmanilor. 
Dar, în primul şi în primul rând, îmi făcea plăcere. Îmi plăcea să stau 
pe locul cel mai important de lângă foc şi să mă uit la ceilalţi şi să le 
simt spaima, când nu îndrăznea nimeni să-şi ridice privirea la mine. 
Dar a devenit din ce în ce mai rău. Şi mai rău. Şi într-o iarnă n-am mai 
ştiut nici cine eram, nici ce anume făceam mare parte din timp. Uneori 
vedeam ce se întâmplă, ca un spectator care nu poate să schimbe 
cursul unei reprezentații. Nimeni nu putea şti pe cine aveam să omor în 
secunda următoare. Se căcau toţi în izmene de frică, chiar şi Bethod, 
însă nimeni nu se temea mai tare de mine decât mă temeam eu însumi. 

Tăcerea care urmă fu copleşitoare. La început, casa dărâmată li se 
păruse un refugiu tihnit după câmpia moartă şi pustie, dar acum nu li 
se mai părea aşa. Ferestrele fără geamuri se căscau ca nişte răni adânci. 
Uşile goale se deschideau ca nişte morminte. Tăcerea se prelungi, şi se 
tot prelungi. La un moment dat Picior-Lung îşi drese glasul. 


- Aşa vezi, de dragul conversaţiei, dă-mi voie să te întreb dacă tu 
crezi că ar fi posibil, fără să ai o asemenea intenţie, să omori pe unul 
dintre noi? 

— Mult mai probabil că v-aş omori pe toţi, nu doar pe unul. 

Bayaz se încruntă. 

— Iartă-mă dacă acest răspuns al tău nu mă prea linişteşte. 

- Măcar dacă ne-ai fi spus de la bun început! exclamă Picior-Lung. 
Acesta este genul de informaţie pe care trebuie să-l împărtăşeşti 
tovarăşilor de drum! Nu cred că... 

— Dă-i pace, mârâi Ferro. 

— Dar trebuie să ştim... 

- Tacă-ţi fleanca, cititor în stele neghiob ce eşti. Nici unul dintre voi 
nu e perfect, nici pe departe. 

Se încruntă la Picior-Lung: 

- Numai gura e de voi, dar nu sunteţi de găsit la nevoie. 

Se încruntă la Luthar: 

— Sunteţi mult mai nefolositori decât vă puteţi închipui. 

Se încruntă la Bayaz: 

— Aveţi o grămadă de secrete, şi vă ia somnul în cele mai nepotrivite 
momente şi ne lăsaţi să ne rătăcim în mijlocul pustietăţii. E un ucigaş. 
Aşa, şi? V-a fost de folos când aţi avut nevoie de cineva care să ucidă. 

— Doar am vrut să... 

- Tacă-ţi fleanca, am zis. 

Picior-Lung bătu din pleoape şi făcu ce i se ceruse. 

Logen o privi lung pe Ferro pe deasupra focului. Ultimul om de la 
care s-ar fi aşteptat la o vorbă bună. Doar ea singură văzuse ce i se 
întâmplă. Doar ea singură înţelegea ce vrea să spună. Îi observă 
privirea şi îi răspunse cu o căutătură urâtă şi se retrase în colţul ei, dar 
nu mai putea să schimbe nimic din ce spusese. Pe chipul lui 
Nouădegete apăru umbra unui zâmbet. 

— Dar tu? o întrebă Bayaz pe Ferro, cu un deget la buze ca şi cum ar 
fi meditat la ceva anume. 

- Eu ce? 

— Spui că nu-ţi plac secretele. Toţi am vorbit despre cicatricele 
noastre. Eu v-am plictisit pe toţi cu poveştile mele vechi, iar Sângerosul 
Nouă ne-a dat fiori cu istorisirea lui, explică Magul lovindu-şi cu vârful 
degetului obrazul tras şi scufundat în penumbre. De unde ai cicatricea? 

Niciun răspuns. 

- Pun rămăşag că a fost vai şi amar de cel care ţi-a făcut-o, spuse 
Luthar mai vesel parcă. 

Picior-Lung începu să chicotească. 

- O, sigur că da! Îndrăznesc a spune că a avut parte de un sfârşit 
ascuţit ca tăişul sabiei! Mi-e şi groază să mă gândesc la... 

- Eu mi-am făcut-o, spuse Ferro. 


Chicotelile se înecară şi se stinseră, iar zâmbetele pieriră. Începeau 
să înţeleagă. 

— Cum? exclamă Logen. 

— Ce-ai, albule, eşti surd? Eu mi-am făcut rana. 

— De ce? 

- Ha! lătră ea, cu ochii-i aruncând fulgere pe deasupra focului. 
Habar nu ai ce înseamnă să fii proprietatea cuiva! La doisprezece ani 
am fost vândută unui bărbat pe nume Susman. 

Scuipă pe jos şi mârâi ceva în limba ei. Logen era convins că nu 
fusese un compliment. 

— Avea un loc unde fetele erau instruite, apoi scotea profit de pe 
urma vânzării lor. 

— Instruite să ce? se miră Luthar. 

— Ce crezi tu, prostule? Să se fută. 

— Ah, schelălăi el, încercând să-şi înghită nodul din gât şi lipindu-şi 
ochii de pământ. 

- Am stat acolo doi ani. Doi ani foarte lungi şi apoi am furat un 
cuţit. Pe vremea aceea nu ştiam cum să fac să ucid pe cineva. Aşa că i- 
am făcut rău proprietarului meu în singurul mod pe care îl cunoşteam. 
M-am tăiat pe mine însămi până la os. Până au reuşit să-mi smulgă 
cuțitul din mâini, preţul îmi scăzuse deja la un sfert. 

Rânji fioros spre foc, de parcă îşi amintea cea mai mândră zi din 
întreaga ei viaţă. 

— Ar fi trebuit să-l auziţi cum se văicăreşte, lepădătura! 

Logen o privi fix. Luthar rămase cu gura căscată. Până şi Întâiul 
dintre Magi părea şocat. 

- Tu ţi-ai provocat cicatricele? 

— Şi ce dacă? 

Iarăşi tăcerea covârşitoare. Vântul bătea şi se învolbura printre 
ruine, şuierând prin crăpăturile dintre pietre, făcând flăcările să 
dănţuiască. Nimeni nu mai avu nimic de spus după asta. 


Furiosul 


Zăpada se aşternea pe pământ, fulgii albi se învolburau în văzduh 
transformând în năluci cenuşii şi pinii verzi, şi stâncile negre, şi râul 
maroniu. 

Lui West nu-i mai venea să creadă cu câtă nerăbdare așteptase 
venirea zăpezii în anii copilăriei. Cât de încântat fusese să se trezească 
într-o bună dimineaţă şi să vadă întreaga lume îmbrăcată în alb. Cât de 
prost fusese când îşi închipuise că neaua ar fi ascuns vreo taină, vreun 
miracol, vreo bucurie. Acum îl umplea de groază vederea fulgilor 
aşternuţi pe părul lui Cathil, pe haina lui Ladisla, pe pantalonii săi 
jegoşi. Asta nu însemna nimic altceva decât altă repriză de ger feroce, 
de umezeală iritantă, de eforturi cumplite de a se deplasa. Îşi frecă 
palmele, îşi trase nasul şi se uită urât la cer, impunându-şi să păstreze o 
atitudine cât de cât pozitivă. 

— Trebuie să mă împac cu situaţia şi să rezist, şopti el, iar cuvintele îi 
jupuiră parcă gâtlejul şi aşa mult prea sensibil şi expirând aburi groşi 
în aerul îngheţat. Trebuie. 

Încercă să-şi amintească de verile calde din Agriont. De pomii 
înfloriţi din pieţele oraşului. De păsările care ciripeau cocoţate pe 
umerii statuilor zâmbitoare. De razele soarelui printre crengile 
înfrunzite ale copacilor din parc. Degeaba. Amintirile acestea nu-i erau 
de niciun folos. Îşi trase mucii apoşi, încercă iarăşi să-şi încălzească 
mâinile în mânecile de la uniformă, însă acestea nu erau suficient de 
lungi. Apucă cu degete palide tivurile franjurate. Oare îi va mai fi 
vreodată cald? 

Simţi mâna lui Pike pe umăr. 

— Se petrece ceva, îi murmură deţinutul, arătându-i nordicii care se 
ghemuiseră unul lângă celălalt şi discutau agitaţi. 

West le aruncă o privire istovită. Abia ce se aşezase mai bine şi îi era 
mult prea greu să pretindă că ar fi interesat şi de altceva decât de 
propriile-i suferinţe. Îşi întinse încet picioarele, surprinse pocnetul 
genunchilor când se ridică, şi se scutură încercând să-şi alunge 
oboseala din trup. Cocoşat ca un boşorog, cu braţele strânse în juru-i, 
se târî spre locul unde stăteau nordicii. Însă se pare că şedinţa se 
terminase deja. Altă hotărâre luată fără să i se ceară părerea. 

Treicopaci se îndreptă spre el, deloc afectat de ninsoarea deasă. 

— Copoiul a observat nişte iscoade de-ale lui Bethod, mârâi el 
arătând spre copaci. La poalele dealului de acolo, chiar lângă cascadă. 
Am avut noroc că nu ne-au descoperit ei mai întâi, că s-ar fi putut să 
nu mai fim în viaţă acum. 

— Câţi? 


— Cam doisprezece. E riscant să încercăm să-i ocolim. 

West se încruntă, lăsându-și greutatea de pe un picior pe altul ca să- 
şi ţină sângele în mişcare. 

— Nu e mai riscant să încercăm să ne luptăm cu ei? 

- Poate că da, poate că nu. Avem şanse bunicele dacă reuşim să-i 
luăm prin surprindere. Au mâncare, au şi arme, mai spuse Treicopaci 
măsurându-l pe West din cap până în picioare, şi haine. Şi tot felul de 
echipamente care ne-ar putea fi de folos. Abia ce am trecut de 
jumătatea iernii. Şi, dacă tot mergem spre Nord, vremea n-o să se 
încălzească. Dimpotrivă. Aşa că am hotărât. Şansele nu sunt deloc 
egale, ei fiind doisprezece, aşa că trebuie să luptăm cu toţii. Amicul 
tău, Pike, pare a şti să mânuiască o bardă. Fă bine şi spune-i să se 
pregătească. 

Apoi înclină capul spre Ladisla care stătea ghemuit pe pământ. 

— Sigur că fata trebuie să stea deoparte, dar... 

— Nu. Fără Prinţ. E mult prea periculos. 

Treicopaci îşi îngustă ochii. 

— Ai multă dreptate. Tocmai de aia toţi trebuie să ne asumăm riscul. 

West se apropie de el, dându-și toată silinţa să pară cât mai 
convingător, chiar dacă trebuia să rostească vorbele cu buze arse de 
ger şi umflate ca nişte cârnaţi mult prea prăjiţi. 

— N-ar face decât să ne pună în pericol pe toţi. Ştii şi tu asta. 

Prinţul se uită la ei bănuitor, încercând să-şi dea seama despre ce 
vorbesc. 

— Ne-ar fi de tot atât folos în luptă cât un sac pus pe ochi. 

Nordicul pufni enervat. 

— Cam ai dreptate, spuse şi inspiră adânc, se încruntă şi păru a 
întoarce problema pe toate părţile. În regulă. Nu aşa ar trebui să fie, 
dar bine. El şi fata stau deoparte. Noi, ceilalţi, luptăm. Adică lupţi şi tu. 

West dădu din cap. Fiecare bărbat trebuia să-şi facă datoria, 
indiferent cât de puţin i-ar fi surâs ideea. 

— De acord. Noi, ceilalţi, luptăm. 

Şi se pierdu printre copaci ca să dea ordinele. 


Nici vorbă să-l mai fi recunoscut cineva acum pe Prinţul Moștenitor 
Ladisla acasă, în grădinile sclipitoare ale Agriontului. Fără doar şi 
poate că şi filfizonii, şi curtenii, şi paraziţii, care, în mod normal, i-ar fi 
sorbit fiece cuvânt, l-ar fi călcat în picioare ţinându-şi nasurile pe sus. 
Haina de la West se destrăma la cusături, se tocea la coate, era plină de 
cruste de noroi. Sub ea, uniforma lui cea albă, imaculată înainte, se 
întunecase treptat, ajungând la cenuşiul jegului. Din ea mai atârnau 
câteva resturi de ceaprazuri aurii, ca tulpinile soioase ale unui buchet 
de flori superb pe vremuri, dar plin de putregai acum. Avea părul 
murdar şi încâlcit, obrazul îi era acoperit de ţepii roşcaţi ai bărbii 
nerase, iar firele dintre sprâncene dădeau de înţeles că obişnuia să 


petreacă mult timp smulgându-le. Unicul om pe o rază de o sută 
cincizeci de kilometri care se simţea într-o formă mai proastă era, fără 
doar şi poate, însuşi West. 

— Ce se petrece? bolborosi Prinţul când West se aşeză alături de el. 

-În josul râului sunt câteva iscoade de-ale lui Bethod, Înălţimea 
Voastră. Trebuie să ne luptăm. 

Prinţul încuviinţă cu o mişcare a capului. 

- Îmi trebuie o armă care... 

- Te rog să stai deoparte. 

— Dar, colonele West, este... 

- Ne-ai fi de mare folos, Înălţimea Voastră, însă mă tem că nu încape 
discuţie în această privinţă. Eşti moştenitorul tronului. Nu ne putem 
permite să te punem în pericol. 

Ladisla se chinui să pară cât mai dezamăgit cu putinţă, dar West 
aproape că putea simţi mirosul bucuriei lui. 

- Foarte bine, dacă aşa crezi că trebuie să fie. 

— Absolut, spuse West şi se uită la Cathil. Veţi sta amândoi aici. Ne 
vom întoarce curând. Cu ceva noroc, mai adăugă el tresărind, căci în 
ultima vreme norocul fusese tare scump la vedere. Ascundeţi-vă şi nu 
scoateţi nicio şoaptă. 

Fata îi zâmbi. 

- Nu-ţi face probleme. O să am grijă să nu-şi facă rău singur. 

Ladisla o privi pieziş cu ură, cu pumnii încleştaţi de furie 
neputincioasă. Tot nu se învățase să facă faţă batjocurii ei permanente. 
Desigur că, atunci când întreaga ta viaţă lumea te-a adulat şi ţi s-a 
supus, n-ai de unde să ştii cum să reacţionezi când cineva te ia peste 
picior. O clipă West îşi puse întrebarea dacă nu cumva făcea o greşeală 
lăsându-l singur şi neprotejat, dar nu prea avea de ales. Aici erau la 
adăpost. Ar trebui să nu li se întâmple nimic. Ceea ce nu se putea 
spune despre el. 


Se aşezară pe vine. Un cerc de bărbaţi cu chipuri murdare şi pline de 
cicatrice, expresii dure, păr încâlcit. Treicopaci, cu trăsăturile 
colţuroase brăzdate de riduri adânci. Dow cel Negru, cu rânjetul 
sălbatic şi urechea lipsă. Tul Duru, cu sprâncenele stufoase adunate 
într-o încruntătură fioroasă. Ursuzul, indiferent ca o stâncă. Copoiul, cu 
ochii strălucitori mijiţi de concentrare. Pike, cu o expresie îndârjită pe 
acele părţi ale feţei lui arse care mai erau în stare să exprime ceva. 
Şase dintre cei mai duri bărbaţi din lume, şi West. 

Încercă să-şi înăbuşe emoția. Fiecare trebuia să-şi facă datoria. 

Treicopaci scrijelea cu un băț o hartă rudimentară pe solul întărit. 

— Aşa, flăcăi. Aici, lângă râu s-au adăpostit. Sunt doisprezece, sau 
poate mai mulţi. Uite cum facem. Ursuzule, tu vii din stânga, Copoiule, 
tu vii din dreapta, ca de obicei. 

- În regulă, şefu”, spuse Copoiul. 


Ursuzul se mulțumi doar să dea din cap. 

— Eu, cu Tul şi cu Pike îi atacăm din partea asta şi ne luăm la trântă 
cu ei. Sper să-i luăm prin surprindere. Şi aveţi grijă să nu ne nimeriţi 
cu vreo săgeată. Ne-am înţeles? 

Copoiul rânji. 

- Fiţi voi atenţi şi păziţi-vă. 

-Am să ţin minte sfatul ăsta. Dow şi West, voi treceţi râul şi 
aşteptaţi lângă cascada de aici. O să-i atacați din spate, explică arătând 
cu băţul pe desenul de pe pământ, iar West simţi cum nervii şi 
îngrijorările îi astupă gâtul. Zgomotul apei ar trebui să vă ascundă 
mişcările. Atacaţi atunci când mă vedeţi aruncând o piatră în apă, 
auziţi? Piatra. Ăsta-i semnalul. 

-— Fireşte, şefu', mârâi Dow. 

West îşi dădu seama că Treicopaci îl fixa cu privirea. 

— M-ai auzit, băiete? 

- Da, desigur, bolborosi el cu limba amorţită de frig şi de spaima tot 
mai mare. Când vine piatra, atacăm... şefu”. 

— Aşa, vezi. Şi fiţi cu ochii în patru. S-ar putea să mai fie şi alţii prin 
apropiere. Bethod are iscoade prin tot ţinutul. Aveţi vreo întrebare? 

Clătinară din cap. Nu, nu aveau. 

- Bun. Să nu daţi vina pe mine dacă vă omoară cineva. 

Treicopaci se ridică în picioare, iar ceilalţi îl urmară. Făcură 
ultimele pregătiri: îşi dezlegară săbiile, îşi încercară corzile arcurilor, 
îşi strânseră cataramele. West nu prea avea cum să se pregătească. 
Singura lui armă era o sabie grea, furată de la un cadavru, prinsă de o 
centură jerpelită. Atâta tot. Se simţea cel mai mare neghiob alături de 
bărbaţii aceştia. Se întrebă câţi oameni uciseseră. Nu l-ar fi mirat să 
afle că tot atât de mulţi câţi locuitori are un oraş. Plus unul sau două 
din satele învecinate. Până şi Pike părea gata să omoare fără pic de 
remuşcări. West îşi aminti că tot nu ştia pentru ce anume fusese 
osândit şi trimis în lagăr. Dar nu era greu să-şi imagineze, mai ales 
acum când îl vedea cum încearcă tăişul toporiştii cu degetul, mai ales 
acum când îi observa cruzimea din privirea de pe chipul acela ars şi 
mort. 

West îşi privi mâinile. Îi tremurau. Nu doar din cauza frigului. Şi le 
strânse tare. Copoiul se uită la el şi îi rânji: 

- Trebuie să simţi teama ca să poţi simţi curajul, îi spuse şi se 
îndepărtă, urmându-i pe ceilalţi printre copaci. 

Dow cel Negru îi strigă din spate, speriindu-l. 

- Haidem, ucigaşule. Încearcă să ţii pasul cu mine. 

Scuipă pe solul îngheţat, apoi se întoarse şi porni spre râu. West mai 
privi o dată la cei rămaşi. Cathil îi făcu un semn cu capul, iar el îi 
răspunse. Apoi îl urmă pe Dow, tăcut, aplecându-se pe sub ramurile 
îmbrăcate în chiciură sclipitoare, auzind vuietul cascadei tot mai 
aproape. 


Dintr-odată, planul lui Treicopaci începu să i se pară cam incomplet. 

- Şi când ajungem pe malul celălalt şi primim semnalul, ce o să 
facem? 

— O să omorâm, mârâi Dow peste umăr. 

Răspunsul acesta, chiar aşa în doi peri, îi trimise prin maţe un 
junghi de panică. 

- S-o iau pe la dreapta sau pe la stânga? 

- Ia-o pe unde vrei, doar nu-mi sta în drum. 

— Unde o să te duci? 

— Acolo unde-i măcelul. 

Călcând cu băgare de seamă pe malul râului, West regretă că 
deschisese gura. Acum vedea cascada în amonte, o cădere năvalnică de 
apă albă pe un perete de stâncă neagră, umplând văzduhul cu o ceaţă 
îngheţată şi cu zgomot de tunet. 

Unde se aflau ei, râul nu era mai lat de patru paşi, dar apa iute şi 
întunecată spumega pe pietrele de pe mal. Cu sabia şi toporişca 
ridicate deasupra capului, Dow intră în apă şi o traversă fără probleme, 
scufundându-se până la brâu în mijlocul şuvoiului. Apoi, ud leoarcă, se 
căţără pe celălalt mal şi se lipi de pietre, ascunzându-se vederii. Se uită 
în jur, se încruntă când îl văzu pe West încă pe cealaltă parte şi îi făcu 
un semn furios să îl urmeze. 

Cu mişcări stângace, West îşi scoase şi el sabia, o ridică deasupra 
capului, trase adânc aer în piept şi făcu un pas în şuvoi. Apa rece îi 
intră imediat în cizmă şi avu senzaţia că piciorul îi fusese prins într-un 
sloi de gheaţă. Mai făcu un pas, iar celălalt picior i se scufundă până la 
coapsă. Îi ieşiră ochii din cap, începu să respire anevoie, dar nu mai era 
cale de întoarcere. Încă un pas. Alunecă pe muşchiul de pe fund şi se 
cufundă în apă până la subsuori. Poate că ar fi zbierat dacă apa ca de 
gheaţă nu i-ar fi scos tot aerul din plămâni. Începu să înainteze greoi, 
pe jumătate împleticindu-se, pe jumătate înotând, cu dinţii încleştaţi de 
panică. Se târî pe mal, gâfâind disperat. Se lipi de pietre în spatele lui 
Dow. Era tot amortit, iar pielea îl ustura amarnic. 

Nordicul îi zâmbi cu milă. 

— Ţi-e cam frig, băiete. 

- Mi-e bine, bolborosi West printre dinţii care îi clănţăneau. În toată 
viaţa lui nu-i mai fusese aşa de frig. O să-mi fac da... da... datoria. 

- O să-ţi faci ce? N-am de gând să te las să te lupţi când îţi e atât de 
frig, băiete. Putem muri amândoi din cauza ta. 

- Nu-ţi face griji din... 

Palma lui Dow îl plesni puternic peste faţă. Şocul fu mai rău decât 
durerea. Se uită ca prostul, scăpând sabia în noroi şi ridicând instinctiv 
mâna la obrazul care îl ustura. 

— Ce mama... 

— Profită de asta! şuieră nordicul. Vino-ţi în fire! 

West tocmai deschisese gura să spună că nu înţelege ce se petrece, 


când pumnul lui Dow îl izbi în plin, făcându-l să se clatine, despicându- 
i buza şi ameţindu-l. 

- Profită! Al tău e momentul! 

- Al naibii... 

Restul fu doar un muget fără noimă, căci West îl apucă pe Dow de 
gât şi începu să-l strângă, să-l zgârie, mârâind ca o fiară, cu dinţii 
dezgoliţi, fără nimic în gând. Sângele începu să-i clocotească şi îi 
pieriră din minte şi foamea, şi durerea, şi frustrările nesfârşitului drum 
prin ţinutul îngheţat. 

Dar, indiferent cât de furios era West, Dow cel Negru era mult mai 
puternic. 

- Profită! mârâi iarăşi, eliberându-se din mâinile lui West şi 
împingându-l pe pietrele de pe mal. Te-ai încălzit acum? 

Ceva zbârnâi pe deasupra lor şi pleoscăi în apă. Dow îl îmbrânci, 
apoi ţâşni în sus, pe mal, cu un urlet de luptă. West îşi ridică sabia din 
noroi şi se chinui să se ţină după el, cu sângele pulsându-i în cap, 
scoțând sunete lipsite de noimă din toţi rărunchii. 

Alergă prin noroaie. Ţâşni prin tufe spre câmpul deschis. Apucă să-l 
vadă pe Dow secerând cu barda un nordic. Sângele întunecat ţâşni în 
aer, picături negre printre crengi, spre cerul alb. Imaginile copacilor şi 
ale pietrelor şi ale bărbaţilor cu înfăţişări barbare îi săltau în faţa 
ochilor, iar respiraţia-i grea îi vuia în urechi cu muget de furtună. 
Cineva apăru de nicăieri, iar West îl lovi cu sabia, simțind cum vârful 
acesteia intră în carnea moale. Sângele îi împroşcă faţa şi se dădu 
clătinându-se înapoi, scuipând dezgustat şi clipind des. Alunecă pe o 
parte, dar se strădui să-şi recapete echilibrul. Capul îi era plin de 
plânsete şi urlete şi zăngănit de arme şi oase care se frâng. 

Sfârtecă. Despică. Hââârrrr. 

Un alt duşman se apropie clătinându-se, cu o săgeată în piept. West 
îi despică ţeasta până la bărbie. Mortul zvâcni o ultimă dată, 
smulgându-i sabia din mâini. Se împiedică şi aproape se prăbuşi în 
noroi. Lovi cu pumnul un alt nordic care trecea pe lângă el. Dar ceva îl 
izbi cu putere, aruncându-l de trunchiul unui copac, lăsându-l fără 
suflare. Cineva îl apucase strâns în braţe, imobilizându-i braţele, 
încercând să-l strivească. 

West întinse gâtul şi îşi înfipse dinţii în buza celuilalt, simțind 
muşcătura adâncă. Acela urlă şi îl lovi cu pumnii, dar West nu simţi 
nimic. Scuipă cât colo bucata de carne şi îşi vâri unghiile în chipul 
adversarului. Bărbatul se zvârcoli şi scânci, cu sângele curgându-i din 
gura sfâşiată. West îşi înfipse dinţii în nasul lui, mârâind ca un câine 
turbat. 

Muşcă. Muşcă. Muşcă. 

Gura i se umpluse de sânge. Auzea urletele disperate ale celuilalt, 
însă ce conta acum, mai presus de orice era să strângă din fălci mai 
tare. Şi mai tare. Îşi smuci capul, iar victima lui se dădu înapoi cu 


mâinile la faţă. O săgeată venită de nicăieri i se înfipse în coaste. Se 
prăbuşi în genunchi. West se aruncă deasupra lui, îl apucă cu pumnii 
de părul soios şi îi izbi capul de pământ. O dată, încă o dată. Iar şi iar. 

— Gata. 

West îşi trase iute mâinile însângerate şi cu fire de păr lipite de ele. 
Se ridică anevoios în picioare, respirând sacadat, cu ochii ieşiţi din 
orbite. 

Totul în jur era tăcut şi nemişcat. Lumea nu i se mai învârtea în faţa 
ochilor. Fulgii de zăpadă se strecurau uşor în poiană şi se aşterneau pe 
pământul ud, pe armele împrăştiate, pe cadavre, pe bărbaţii aflaţi în 
picioare. Tul era aproape şi se holba la el. Treicopaci era în spatele lui, 
cu sabia în mână. Se putea citi ceva asemănător cu panica pe partea 
intactă din obrazul lui Pike, care îşi strângea un braţ însângerat cu 
mâna cealaltă. Toţi se uitau. Se uitau lung la el. Dow îl arătă pe West 
cu degetul. Apoi îşi dădu capul pe spate şi începu să râdă. 

— L-ai muşcat! L-ai muşcat de nas până i l-ai smuls! Ştiam eu că eşti 
un ticălos turbat! 

West se holbă la ei fără să înțeleagă. Vuietul din cap începuse să se 
mai domolească. 

— Ce? bâigui el. 

Era tot plin de sânge. Se şterse la gură. Simţi un gust sărat. Se uită la 
cadavrul de lângă el. Era căzut cu faţa în jos. Sângele şiroia de sub el şi 
se aduna într-o băltoacă în jurul picioarelor lui West. Îşi aduse aminte 
de... ceva. O crampă neașteptată îl încovoie, şi scuipă flegmă rozalie, 
simţindu-şi stomacul gol în gât. 

- Furios! strigă Dow. Aşa eşti tu! 

Ursuzul ieşise din tufişuri, cu arcul pus deja înapoi pe umăr, şi se 
aşeza acum pe vine lângă unul dintre leşuri. Trase de pe el o blană 
plină de sânge. 

- Haină bună, îşi spuse el în şoaptă. 

Încovoiat de greață şi din cale afară de sleit, West îi urmări cum 
cotrobăiau prin tabără. Auzi hohotele de râs ale lui Dow. 

- Furiosul! cotcodăci el răguşit. Aşa o să-ţi spun de acum încolo! 

— Au o mulţime de săgeți aici, anunţă Copoiul scoțând ceva dintr- 
unul din sacii de pe jos şi rânjind satisfăcut. Şi brânză. Cam veche. 

Rupse cu degete murdare o bucăţică de mucegai din calupul galben, 
muşcă şi se declară fericit. 

- Încă-i bună. 

- Sunt o mulţime de lucruri folositoare pe aici, fu de acord 
Treicopaci, schiţând şi el un zâmbet. Iar noi suntem cu toţii în viaţă, 
mai mult sau mai puţin. Bună treabă, flăcăi, îi lăudă el plesnindu-l pe 
Tul pe spate. Am face bine acum să ne luăm tălpăşiţa spre nord cât mai 
repede, până nu simte nimeni lipsa ăstora. Hai să luăm ce avem de luat 
de aici şi pe ceilalţi doi. 

Mintea lui West începu să se limpezească. 


— Ceilalţi! 

- Bine, spuse Treicopaci, du-te cu Dow să vezi ce fac... Furiosule. 

Se întoarse râzând şi el. 

West se năpusti printre copaci, urmând drumul pe care veniseră, 
derapând şi tropăind prin noroaie în goana lui nebună, cu sângele 
pulsându-i iarăşi în tâmple. 

- Trebuie să-l apăr pe Prinţ, murmură el. 

Traversă râul fără să mai bage în seamă apa îngheţată, se cățără pe 
mal şi urcă dealul grăbindu-se înapoi spre stânca unde îi lăsaseră pe 
ceilalți. 

Auzi un strigăt de femeie acoperit apoi de mârâitul unui bărbat. 
Groaza i se strecură în tot trupul. Îi găsiseră oamenii lui Bethod. Deja s- 
ar putea să fie prea târziu. Îşi forţă picioarele slăbite să urce dealul, 
împleticindu-se şi alunecând prin zloată. Trebuia să-l apere pe Prinţ. 
Aerul respirat îi ardea gâtul, dar se îndârji să meargă mai departe, 
ţinându-se de copaci, orbecăind în patru labe pe solul îngheţat, printre 
rămurele rupte şi ace de pin. 

Ţâşni în spaţiul deschis de la poalele stâncii, gâfâind să-şi dea duhul, 
cu sabia plină de sânge strânsă în pumn. 

Pe jos se luptau doi oameni. Cathil întinsă pe spate, se zvârcolea, 
dădea din picioare şi încerca să-l zgârie pe cel urcat peste ea. Bărbatul 
reuşise să-i tragă pantalonii până sub genunchi şi acum încerca să-şi 
descheie cureaua cu o mână, în vreme ce pe cealaltă o ţinea apăsată pe 
gura fetei. West înaintă un pas cu sabia ridicată, iar bărbatul întoarse 
brusc capul spre el. Nu-i veni să-şi creadă ochilor. Presupusul violator 
nu era nimeni altul decât însuşi Prinţul Moștenitor Ladisla. 

Când îl zări pe West, acesta se ridică repede în picioare şi făcu un 
pas înapoi. Cu o expresie uşor ruşinată, ca a unui şcolar prins când a 
furat o plăcintă de la bucătărie, îi spuse: 

— Scuze. N-am crezut c-o să te întorci atât de repede. 

West se holbă la el, incapabil să priceapă ce se întâmpla acolo. 

— Atât de repede? 

— Ticălos împuţit ce eşti! zbieră Cathil târându-se pe fund înapoi şi 
trăgându-şi pantalonii. O să te omor şi pe tine, şi tot neamul tău de 
nenorociţi ce sunteţi! 

Ladisla îşi atinse o buză. 

— M-a muşcat. Uite! 

Şi întinse spre West vârfurile însângerate ale degetelor ca pe o 
dovadă a unui ultraj odios la adresa lui. West se pomeni că înaintează 
spre el. Probabil că Prinţul îi citi ceva pe chip, pentru că mai făcu un 
pas înapoi, cu o mână ridicată, iar cu cealaltă ţinându-şi pantalonii. 

— Stai puţin, West, stai... 

Nici vorbă de furie violentă. Nici vorbă de orbire temporară. Nici 
picioare care se mişcă cu de la sine putere, nici măcar vreo aluzie la o 


durere de cap. Nimic din toate acestea. Absolut nimic. Niciodată West 
nu se mai simţise atât de calm, atât de împăcat, atât de sigur de sine 
însuşi. Hotărârea lui era luată. 

Întinse mâna dreaptă şi îl împinse pe Ladisla cu palma în piept. 
Prințul Moştenitor icni uşor şi mai făcu câţiva paşi împleticiţi înapoi. 
Piciorul stâng i se cufundă în noroi. ÎI puse jos pe dreptul, doar că 
acolo nu mai era nimic. Ridică din sprâncene, căscă şi gura, şi ochii. Şi 
apoi moştenitorul la tronul Uniunii căzu în gol cu mâinile zbătându-i-se 
înnebunite prin aer, încercând să se apuce de ceva... şi dispăru. 

Un țipăt scurt, o bufnitură surdă, apoi o alta, apoi zgomot de pietre 
care se rostogolesc la vale. 

Apoi tăcere. 

West rămase nemișcat, clipind des. 

Apoi se întoarse să se uite la Cathil. 

Tânăra înţepenise, la doi paşi distanţă de el, cu ochii mari din cauza 
şocului. 

- L-ai... l-ai... 

— Ştiu, spuse cu o voce care parcă nu era a lui. 

Se apropie prudent de marginea prăpastiei şi se uită. Trupul lui 
Ladisla zăcea pe pietre, cu capul în jos, cu haina zdrenţuită a lui West 
pe umeri, cu pantalonii căzuţi la glezne, cu un genunchi îndoit într-o 
poziţie nefirească, cu sânge roşu închis băltind în jurul capului spart. 
Niciodată nu văzuse pe cineva care să pară mai mort de atât. 

Înghiţi în sec. El făcuse asta. El. Îl omorâse pe moştenitorul tronului. 
Îl asasinase cu sânge rece. Era un criminal. Un trădător. Un monstru. 

Şi îi veni să râdă. Era mult prea departe acum de însoritul Agriont, 
unde loialitatea şi deferenţa erau bunuri căpătate prin naştere, unde 
oamenii de rând erau obligaţi să facă ce le spuneau mai-marii lor, unde 
nu se cădea să ucizi alţi oameni. Poate că era un monstru, însă aici, în 
pustietatea îngheţată a Engliei, se aplicau alte reguli. Monştrii aveau 
majoritatea. 

Simţi o bătaie zdravănă pe umăr. Întoarse capul şi zări capul cel- 
fără-o-ureche al lui Dow cel Negru. Şi el se uita în prăpastie. Nordicul 
scoase un fluierat uşor printre buzele ţuguiate. 

— Fi, cam asta e, părerea mea. Ştii ceva, Furiosule? îi zâmbi el pieziş 
lui West. Începe să-mi cam placă de tine. 


Până la ultimul om 


Lui Sand dan Glokta 
Superior de Dagoska, strict confidenţial 


Este evident că, în ciuda tuturor eforturilor tale, Dagoska nu va mai 
rămâne în mâinile Uniunii. Prin urmare, îţi poruncesc să pleci de acolo şi să 
te înfăţişezi de îndată înaintea mea. Chiar dacă nu mai stăpâniţi docurile, 
n-ar trebui să fie greu să te furişezi noaptea într-o barcă mică. O corabie te 
va aştepta mai în josul coastei. 

Vei încredința comanda generalului Vissbruck, deoarece este unicul 
unionist din consiliul de conducere rămas în viaţă. Nu este cazul să-ţi 
amintesc că ordinele Consiliului Închis pentru cei care apără Dagoska sunt 
neschimbate. 

Trebuie să lupte până la ultimul om. 


Sult 
Arhilector al Inchiziției Maiestăţii Sale 


Cu maxilarele încleştate, generalul Vissbruck lăsă încet scrisoarea 
din mâini. 

— Să înţelegem că ne părăseşti, Superiorule? întrebă cu voce spartă. 

Din cauza panicii? Din cauza spaimei? A furiei? Cine l-ar putea 
condamna pentru că simte astfel? 

Încăperea nu se schimbase prea mult de la sosirea lui Glokta. 
Mozaicul superb, sculpturile măiestre, masa lăcuită, toate străluceau în 
soarele dimineţii care-şi revărsa lumina prin ferestrele înalte. Însă 
membrii consiliului de conducere s-au împuţinat. Rămăseseră doar 
Vissbruck, cu fălcile revărsate peste gulerul apretat al jachetei sale 
brodate, şi Hadişul Kahdia, care se prăvălise epuizat într-un scaun. Mai 
departe de ei, Nicomo Cosca se sprijinise de perete lângă fereastră şi-şi 
curăța unghiile. 

Glokta trase adânc aer în piept: 

— Arhilectorul vrea să... să-i dau anumite explicaţii. 

Vissbruck scoase un chiţăit lipsit de umor. 

— Nu ştiu de ce, dar nu mă pot abţine să nu mă gândesc la şobolanii 
care fug dintr-o casă în flăcări. 

Nimerită metaforă. Doar dacă şobolanii care fug de flăcări se vor arunca 
într-o maşină de tocat. 

- Haide, generale, interveni Cosca surâzând uşor. Superiorul nu era 
obligat să ne spună nimic. Ar fi putut s-o şteargă de aici în toiul nopţii, 
iar noi nici n-am fi avut habar. Eu aşa aş fi făcut în locul lui. 


- Îngăduie-mi să nu dau nici doi bani pe ce ai fi făcut tu, se răţoi 
Vissbruck. Suntem într-o situaţie critică. Zidurile fortificate au căzut şi 
odată cu ele am pierdut orice şansă de a rezista mai mult. Mahalalele 
sunt acum un furnicar de soldaţi gurkieni. În fiecare noapte facem 
incursiuni acolo. Mai dăm foc unui berbec de asalt. Mai omorâm nişte 
santinele în vreme ce dorm. Dar aduc zilnic tot mai multe arme şi 
echipamente de luptă. Probabil că foarte curând, după ce vor curăța 
locul de toate coşmeliile de acolo, vor începe să-şi asambleze 
catapultele alea uriaşe. Şi este lesne de imaginat ce se va întâmpla 
după aceea cu Oraşul Superior când va fi atacat cu bombe incendiare! 

Întinse braţul acuzator spre fereastră: 

- E foarte posibil să nimerească şi Citadela! Şi chiar în camera asta 
ar putea intra un bolovan cât un şopron de mare! 

— Cunosc foarte bine situaţia în care ne aflăm, îl repezi Glokta. 

De câteva zile duhoarea fricii e atât de puternică încât o simt şi morţii. 

— Dar ordinele Arhilectorului sunt extrem de clare. Să rezistaţi până 
la ultimul om. Să nu capitulaţi. 

Umerii lui Vissbruck se ofiliră. 

- Oricum, capitularea nu mai foloseşte la nimic acum. 

Se ridică, din obişnuinţă vru să-şi îndrepte uniforma şi îşi împinse 
încet scaunul sub masă. În clipa aceea lui Glokta aproape că-i fu milă 
de el. Poate că merită compătimirea mea, dar am irosit-o pe toată pe Carlot 
dan Eider, care nu a fost absolut deloc vrednică de ea. 

— Dă-mi voie, totuşi, să-ţi dau un sfat, ca unul care am cunoscut 
interiorul închisorilor gurkiene. Dacă cetatea va cădea cu totul în 
mâinile lor, vă sfătuiesc să vă luaţi singuri viaţa, mai degrabă decât să 
vă lăsaţi prinşi. 

Generalul Vissbruck făcu ochii mari, apoi îşi coborî privirea la 
pardoseala minunată din mozaic şi înghiţi greu. Îşi ridică iar chipul, 
uimindu-l pe Glokta cu un surâs amar. 

— Nu aşa ceva am avut în minte atunci când am intrat în armată. 

Glokta îşi lovi uşor piciorul distrus cu bastonul şi zâmbi strâmb. 

— Şi eu aş putea spune acelaşi lucru. Ce zicea Stolicus? „Sergentul 
care se ocupă de recrutări vinde vise, dar livrează coşmaruri?” 

— Este o exprimare foarte adecvată situaţiei. 

— Dacă te consolează cumva, să ştii că s-ar putea ca soarta mea să fie 
chiar mai cruntă decât a voastră. 

- Prea puţin mă consolează. 

Vissbruck ciocni din călcâie şi luă poziţie de drepţi. Rămase aşa 
nemişcat câteva clipe, apoi, fără să rostească vreo altă vorbă, făcu 
stânga împrejur şi se îndreptă spre uşă. Zgomotul paşilor lui se stinse 
treptat pe coridor. 

Glokta se uită la Kahdia. 

-— Indiferent de ce i-am spus generalului, pe tine te-aş sfătui să predai 
oraşul cu prima ocazie. 


Kahdia îşi ridică ochii obosiţi. 

— După toate astea? Acum? 

Mai ales acum. 

- Poate că Împăratul va hotărî să dea dovadă de ceva indulgență. În 
orice caz, nu văd ce aţi mai putea avea de câştigat continuând lupta. 
După cum stau lucrurile, încă mai puteţi pune condiţii. 

- Şi asta-i consolarea pe care ne-o oferi? Indulgenţa Împăratului? 

— Asta este tot ce am. Ce-mi spuneai despre cel rătăcit în deşert? 

Kahdia încuviinţă încet din cap. 

— Orice va fi, vreau să-ţi mulţumesc. 

La ce să-mi mulţumeşti, neghiobule? 

— Pentru ce? Pentru că ţi-am distrus oraşul şi te-am lăsat la mila 
Împăratului? 

— Pentru că ne-ai tratat cu ceva respect. 

Glokta pufni. 

— Respect? i-am spus doar ce voiai să auzi ca să obţin ce-mi 
trebuia. 

- Poate că aşa a fost. Dar mulțumirile nu costă nimic. Mergi cu 
Dumnezeu. 

—- Dumnezeu nu va dori să mă urmeze acolo unde mă duc eu, 
murmură Glokta în vreme ce Kahdia ieşea încet din încăpere. 

Cosca rânji dispreţuitor. 

— Şi spune aşa, Superiorule, înapoi la Adua, nu? 

— Aşa cum zici, înapoi la Adua. 

Înapoi la Casa Întrebărilor. Înapoi la Arhilectorul Sult. Gândul acesta 
nu era deloc unul fericit. 

- Poate ne vom mai vedea acolo. 

— Crezi? 

Este mult mai probabil că tu vei fi căsăpit împreună cu ceilalți atunci 
când oraşul va cădea în mâinile gurkienilor. Prin urmare vei rata ocazia de 
a mă vedea atârnând în ştreang. 

— Am învăţat de la viaţă că întotdeauna mai e o şansă. 

Cosca rânji din nou desprinzându-se de perete şi îndreptându-se 
ţanțoş spre uşă, cu mâna sprijinită uşor de mânerul sabiei. 

— Nu-mi place să pierd un patron bun. 

- Nici mie nu-mi place să fiu pierdut. Dar trebuie să fim pregătiţi să 
facem faţă dezamăgirilor. Căci viaţa este plină de ele. 

Iar cea mai mare dezamăgire dintre toate este felul în care se sfârşeşte 
viaţa. 

- Bine, atunci. Dacă unul dintre noi va trebui să fie dezamăgit. 

În pragul uşii, Cosca se opri şi făcu o reverență cu exagerare 
teatrală. Poleiala jupuită de pe pieptarul său scânteie în razele 
dimineţii. 

- A fost o onoare să colaborez cu tine. 


Glokta stătea pe pat, lingându-şi gingiile goale şi masându-şi piciorul 
care-i palpita dureros. Se uită în jur la apartamentul lui. Mai bine zis 
apartamentul lui Davoust. Aici m-a speriat de moarte un vrăjitor bătrân în 
toiul nopţii. De aici am urmărit cum arde cetatea. Aici am fost aproape 
mâncat de o fetiţă de paisprezece ani. O, ce amintiri minunate... 

Se ridică cu greu, strâmbându-se de durere, şi şchiopătă spre 
singurul cufăr pe care îl adusese cu el. Şi tot aici am semnat chitanta 
pentru un milion de mărci primite ca avans de la banca Valint şi Balk. 
Scoase din buzunarul hainei etuiul din piele pe care i-l dăduse Mauthis. 
Jumătate de milion în diamante șlefuite. Simţi din nou ispita irezistibilă 
de a-l deschide şi de a-şi vârî mâna printre ele ca să le simtă puritatea 
rece, dură, bogată. Făcu efortul de a se abţine, apoi, cu un alt efort şi 
mai mare, împinse la o parte cu o mână unele dintre hainele împăturite 
pentru plecare şi ascunse etuiul printre ele. Haine negre, negre, şi alte 
haine tot negre. Ar trebui să-mi diversific garderoba... 

— Pleci fără să-ţi iei rămas-bun? 

Glokta ţâşni în sus de pe taburet, simțind că-i vine să vomite din 
cauza spasmului mistuitor care-i sfârtecă spinarea. Întinse mâna şi puse 
capacul cufărului chiar la timp înainte de a-i ceda piciorul şi se prăbuşi 
pe el. Vitari stătea în prag uitându-se furioasă la el. 

- La naiba! şuieră Superiorul, împroşcând salivă printre găurile din 
dantură la fiecare respiraţie sacadată. 

Piciorul stâng nesimţitor ca o bucată de lemn. Cel drept cuprins de 
agonie. 

Practiciana intră încet cercetând încăperea printre gene. Vrea să 
vadă dacă mai e cineva aici. Înseamnă că va urma o discuţie între patru 
ochi. Şi nu doar durerea din picior era motivul pentru care inima 
începu să i se zbată în piept când Vitari închise încet uşa, iar cheia se 
auzi în broască. Suntem singuri. Ce excitant! 

Practiciana se plimba de colo-colo prin cameră, iar umbra ei neagră 
se întindea spre Glokta. 

— Am crezut că aveam o înţelegere, suflă ea prin mască. 

— Şi eu am crezut, se răsti Glokta, încercând să se aşeze într-o poziţie 
cumva mai demnă. Şi după aia am primit un bileţel de la Sult. Vrea să 
mă întorc şi amândoi ştim de ce. 

— Nu i-am spus nimic. 

— Asta crezi tu. 

Vitari îngustă şi mai mult ochii şi se apropie de el. 

- Aveam o înţelegere. Eu m-am achitat de partea mea. 

— Bravo ţie! Consolează-te cu gândul ăsta când eu am să plutesc cu 
faţa în jos printre docurile din Adua, iar tu vei fi blocată aici, 
aşteptându-i pe gurkieni să doboare... aaa! 

Se năpustise asupra lui, se aşezase peste el, strivindu-i spatele de 
cufăr, lăsându-l fără aer. Scânteiere de metal, zăngănit de lanţ, degete 
care îi cuprinseră gâtul. 


- Vierme schilod! Ar trebui să-ţi tai gâtul ăsta împuţit chiar acum! 

Genunchiul ei i se înfipse în stomac, lama rece a cuţitului îi atinse 
uşor pielea gâtului, ochii ei albaştri îl priviră cu ferocitate, duri ca 
diamantele din cufărul de sub el. Moartea e la câteva clipe depărtare. 
Bineînţeles. Îşi aduse aminte cum practiciana o strânsese de gât pe 
Fider. La fel de uşor ca şi cum ar fi strivit o furnică, iar eu, biet olog, exact 
asta sunt, o furnică neajutorată. Poate că ar fi trebuit să bâiguie cuprins 
de spaimă, dar prin minte nu-i trecea decât întrebarea: cât a trecut de 
când a fost o femeie deasupra mea ultima dată? 

Pufni în râs. 

-Dar nu mă cunoşti chiar deloc? bolborosi el, pe jumătate 
chicotind, pe jumătate suspinând, cu ochii curgându-i din cauza unui 
amestec dezgustător de durere şi amuzament. Sunt Superiorul Glokta, 
îmi pare bine de cunoştinţă! Nu-mi pasă câtuşi de puţin ce se întâmplă 
cu tine, iar tu ştii foarte bine asta. Mă ameninţi? Trebuie să te 
străduieşti mult mai mult, târfă roşcată! 

Ochii femeii se bulbucară de furie. Îşi împinse umărul înainte şi îşi 
trase cotul, gata să apese cât de tare putea. Suficient de tare cât să-mi 
scoată beregata prin coloana asta strâmbă, n-am nicio îndoială în privinţa 
asta. 

Buzele lui Glokta se schimonosiră într-un rictus scârbos, plin de 
scuipat. Acum. 

Îi auzea respiraţia anevoioasă din spatele măștii. Haide. 

Simţi lama cuţitului lipită de gât, rece, ascuţită. Sunt gata. 

Atunci practiciana scoase un şuierat prelung, ridică pumnalul şi îl 
înfipse în bârna de lemn de lângă capul lui. Se ridică şi se întoarse cu 
spatele. Glokta închise ochii şi încercă să-şi recapete respiraţia. Încă 
mai trăiesc. Îl copleşise un sentiment straniu. Uşurare sau dezamăgire? 
Greu de spus. 

- Te rog. 

Atât de încet, încât crezu că i se păruse. Vitari stătea cu spatele la el, 
cu capul plecat, iar pumnii încleştaţi îi tremurau vizibil. 

— Ce? 

- Te rog. 

Chiar a spus-o. Şi îmi dau seama că aceste cuvinte o dor. 

- Te rog, nu mai spune? Crezi că aici e vorba despre rugăminţi? Şi, 
la urma urmei, de ce te-aş salva? Ai venit aici ca să spionezi pentru 
Sult. N-ai făcut nimic altceva decât să-mi stai tot timpul în drum! Nici 
nu mă pot gândi la cineva în care să am mai puţină încredere decât am 
în tine, iar eu nu mă încred în nimeni! 

Se întoarse cu faţa la el, ridică mâinile, dezlegă bridele măştii şi şi-o 
scoase. Era foarte bronzată doar pe porţiuni: în jurul ochilor, fruntea, 
gâtul. Chipul ei era însă mult mai delicat, mult mai tânăr, mult mai 
obişnuit decât îşi închipuise el. Nu mai părea deloc fioroasă. Părea 
doar speriată şi disperată. Brusc, Glokta se simţi ridicol de jenat, ca şi 


cum ar fi intrat din greşeală într-o cameră şi ar fi dat peste cineva în 
pielea goală. Simţi nevoia să-şi ferească privirea când Vitari se aşeză în 
genunchi ca să fie la acelaşi nivel cu el. 

- Te rog. 

Cu ochii umezi, înrouraţi, cu buzele tremurându-i, ca şi cum ar fi 
fost pe punctul de a izbucni în lacrimi. Întrezărire a speranţelor secrete 
ascunse sub carapacea ticăloasă? Sau doar teatru de bună calitate? Glokta 
simţi cum pleoapa începe să i se zbată. 

- Nu pentru mine, şopti ea. Te rog. Te implor. 

Îşi trecu gânditor mâna peste pielea gâtului. Observă sânge pe 
vârfurile degetelor. O pată mică şi maronie. O înţepătură. O zgârietură. 
Doar un milimetru mai încolo şi acum aş fi pompat sânge pe tot covorul 
ăsta superb. Doar un milimetru. De astfel de şanse depind vieţile. De ce aş 
salva-o? 

Dar ştia răspunsul. Pentru că în general nu prea salvez pe nimeni. 

Se întoarse greoi pe cufăr, până ajunse cu spatele la ea, şi începu să- 
şi maseze muşchiul mort al piciorului stâng. Inspiră adânc. 

- Fie. 

- N-ai să regreţi. 

- Ba regret deja. Dar nu pot rezista unei femei înlăcrimate. Să ştii 
însă că îţi cari singură bagajele! 

Se uită la ea ridicând un deget ca avertisment. Vitari îşi pusese 
masca la loc. Iar ochii îi erau uscați, şi mijiţi, şi aprigi. Parcă n-ar putea 
vărsa o lacrimă nici într-o sută de ani. 

— Nu-ţi face probleme, spuse ea învârtindu-şi lanţul pe mână şi 
scoțând pumnalul cruciform din capacul cufărului. Am foarte puţine 
bagaje. 


Glokta urmărea cum se reflectă flăcările în suprafaţa calmă a 
golfului. Cioburi nestatornice, roşii, galbene, albe, scânteietoare pe apa 
neagră. Frost vâslea lin, regulat, cu chipu-i lipsit de expresie pe 
jumătate luminat de pâlpâirea luminilor din oraş. În spatele lui, 
Severard stătea ghemuit şi se uita supărat la întinderea de apă. Se 
zărea doar conturul ţepos al capului lui Vitari aşezat şi mai departe, la 
proră. Lopeţile intrau în mare şi împingeau apa într-o tăcere aproape 
desăvârşită. Parcă barca nici nu se mişca. Mai degrabă linia neagră a 
peninsulei părea a se îndepărta încet de ei, în întuneric. 

Ce am făcut? Am condamnat un oraş plin de oameni la moarte sau la 
sclavie, şi pentru ce? Pentru onoarea Regelui? Pentru un retardat bălos care 
nu-şi poate controla nici maţele, darămite o ţară? Pentru orgoliul meu? Ha! 
Pe ăsta l-am aruncat cât colo de multă vreme, dimpreună cu dinţii mei! 
Pentru aprobarea lui Sult? Probabil că răsplata mea va fi un guler din 
frânghie şi o cădere în gol. 

Pe cerul nopţii nu se mai zărea acum decât conturul mai întunecat al 
stâncii, silueta colţuroasă a Citadelei cocoţate în vârful ei. Parcă şi 


formele zvelte ale clopotniţelor Marelui Templu. Toate alunecând 
departe, în trecut. 

Ce altceva aş fi putut să fac? Aş fi putut să mă alătur lui Eider şi 
celorlalţi. Să le predau gurkienilor cetatea fără luptă. S-ar fi schimbat, oare, 
ceva? Glokta îşi linse posomorât gingiile goale. Împăratul tot i-ar fi trecut 
pe locuitori prin foc şi sabie. Iar Sult tot ar fi trimis după mine, exact aşa 
cum a făcut. Diferențe mult prea puţin semnificative, asupra cărora nu are 
rost să zăbovirm. Ce zicea Shickel? Foarte puţini sunt aceia cărora li se oferă 
o şansă. 

Briza rece îl înfioră şi îşi strânse mantia mai bine în jurul corpului, 
îşi încrucişă braţele peste piept, se strâmbă de durere încercând să-şi 
pună sângele în mişcare în laba amorţită a piciorului stâng. Din cetate 
nu mai rămăseseră decât nişte puncte luminoase în depărtare. 

Exact aşa cum spunea Eider — toate astea doar pentru ca Arhilectorul şi 
cei asemenea lui să poată arăta un punct sau altul pe o hartă şi să spună că 
ne aparţine. Şi gura i se strâmbă într-un rictus. Şi, cu toate eforturile 
noastre, cu toate sacrificiile noastre, cu toate planurile şi conspiraţiile 
noastre, nici măcar n-am reuşit să păstrăm cetatea. Toată suferința 
aceasta... şi pentru ce? 

Niciun răspuns, desigur. Doar valurile domoale izbindu-se de barcă, 
scârţâitul blând al ramelor, foşnetul mângâietor al lopeţilor în apă. Şi- 
ar fi dorit să-i fie silă de el însuşi. Să se simtă vinovat pentru ceea ce 
făcuse. Să-i fie milă pentru cei pe care-i lăsase la mâna gurkienilor. Aşa 
cum ar simţi orice om. Aşa cum aş fi simţit şi eu odinioară. Însă nu prea 
era în stare să simtă nimic altceva decât oboseala copleşitoare şi 
durerea permanentă, sâcâitoare din picior, din spate, din gât. Se aşeză 
greu pe băncuţa din lemn a bărcii, încercând, aşa cum făcea de obicei, 
să-şi găsească o poziţie mai puţin incomodă. În fond, chiar nu e cazul să 
mă mai pedepsesc şi eu. 

Căci pedeapsa va veni curând. 


Giuvaierul tuturor oraşelor 


Măcar acum Jezal putea să călărească. I se scoseseră atelele în 
dimineaţa aceea, iar piciorul inflamat i se lovea de coastele calului şi îl 
durea destul de rău. Ţinea frâul cu mâna amorţită şi nesigură, iar 
braţul fără bandaje îi era slăbit şi sensibil. Îi zvâcneau surd dinţii cu 
fiecare bufnitură a copitelor pe drumul distrus. Foarte bine însă că nu 
mai trebuia să stea în căruţă, iar realizarea aceasta chiar era ceva. În 
ultimul timp, lucrurile mărunte aveau darul de a-l face nespus de 
fericit. 

Ceilalţi alcătuiau un grup sumbru, tăcut, posomorât ca bocitoarele la 
înmormântare, iar Jezal nu avea de ce să-i condamne. Locul în care se 
aflau era unul sumbru. O câmpie de ţărână. De bolovani din piatră 
seacă. De nisip şi stânci fără viaţă. Cerul de deasupra, nemişcat, alb, 
greu ca plumbul, promitea mereu ploaie, dar nu se ţinea niciodată de 
cuvânt. Mergeau călare, strânşi în jurul căruţei, căutând căldura. Ei 
fiind unicele creaturi calde pe o întindere de sute de kilometri de 
deşert rece. Unicele creaturi mişcătoare într-un loc îngheţat în timp. 
Unicele creaturi vii într-un ţinut mort. 

Drumul era larg, dar crăpat pe alocuri şi umflat în alte părţi. Ici şi 
colo se fărâmase pe porţiuni lungi, sau torente de noroi îl acoperiseră 
cu totul. De-o parte şi de alta, se aliniau buturugile moarte ale foştilor 
copaci. Probabil că Bayaz îl surprinsese privindu-le. 

-O alee de stejari falnici lega acest drum de porţile oraşului. Pe 
timp de vară frunzele lor scânteiau şi fremătau în adierea vântului 
câmpiei. Juvens însuşi i-a plantat în Timpurile Străvechi, pe vremea 
când Imperiul se afla la începuturi, iar eu nici nu mă născusem încă. 

Trunchiurile mutilate ale copacilor erau cenuşii şi uscate, dar purtau 
încă urma fierăstraielor. 

— Parcă au fost tăiaţi acum câteva luni. 

— Acum mulţi, mulţi ani, băiete. După ce Glustrod a ocupat oraşul a 
poruncit să fie doborâţi pentru a întreţine focul din cuptoarele lui. 

— Atunci de ce nu au putrezit? 

- Până şi putregaiul este o formă de viaţă. Dar aici lipseşte cu 
desăvârşire. 

Jezal înghiţi în sec şi îşi vârî capul între umeri, cu ochii aţintiţi la 
cioturile de lemn mort înşiruite până departe, în zare, ca pietrele de 
mormânt. 

— Nu-mi place asta, murmură în barbă. 

- Tu crezi că mie-mi place? se încruntă supărat Bayaz. Crezi că place 
vreunuia dintre noi? Dacă vor să fie ţinuţi minte, bărbaţii trebuie 
uneori să facă ce nu le place. Prin luptă, iar nu prin lene tihnită se 


cuceresc faima şi onoarea. Prin bătălii, iar nu prin pace se câştigă 
bogăţia şi puterea. Nu te mai interesează lucrurile acestea? 

— Ba da, şopti Jezal. Cred că da... 

Însă nu era deloc sigur. Privi de-a lungul mării de ţărână moartă. 
Niciun indiciu că acolo s-ar fi aflat onoarea, darămite bogăţia, şi nu-şi 
închipuia de unde ar putea veni faima. Singurele persoane care existau 
pe o rază de o sută cincizeci de kilometri în jur, cei cinci tovarăşi ai lui, 
îl cunoşteau deja foarte bine. În plus, începuse să se întrebe tot mai des 
dacă o viaţă lungă, dar săracă, trăită în anonimat desăvârşit ar fi chiar 
un lucru atât de îngrozitor. 

Poate că, atunci când va ajunge acasă, o va ruga pe Ardee să-i fie 
soţie. Cu ochii minţii o văzu acum cum i-ar surâde când i-ar auzi 
propunerea. Evident că l-ar face să se zvârcolească de jenă în 
aşteptarea răspunsului. Fără îndoială că l-ar ţine în suspans. Bineînţeles 
că ar spune da. Şi, în fond, care ar fi cel mai rău lucru care s-ar putea 
întâmpla? Că tatăl lui s-ar înfuria? Că ar fi amândoi obligaţi să trăiască 
din solda lui de ofiţer? Că prietenii lui cei superficiali şi fraţii lui cei 
idioţi îl vor râde pe la spate pentru că a ajuns la sapă de lemn? 
Aproape că nici nu-i venea să creadă că aceste motive i se păruseră 
extrem de importante pe vremuri. 

O viață de muncă grea alături de femeia pe care o iubeşte? O casă 
cu chirie într-o zonă mai puţin strălucitoare a oraşului, cu mobilă 
ieftină, dar cu un foc prietenos în cămin? Fără faimă, fără bogății, doar 
un pat cald în care să-l aştepte Ardee... Nu i se mai părea o soartă 
chiar atât de cumplită acum când privise moartea în ochi, acum când 
îşi ducea zilele doar cu un castron de terci chior pe zi, recunoscător 
până în măduva oaselor că îl capătă şi pe acela, acum când dormea 
singur în vânt şi în ploaie. 

Zâmbetul i se întinse, iar durerea surdă care se întindea în jurul 
cicatricii de pe maxilar i se păru aproape plăcută. Da, nu ar fi fost o 
viaţă chiar atât de rea. 


Zidurile uriaşe se înălţau semeţe, cu creneluri ştirbite, cu turnuri 
dărâmate, etalând cicatricele negre ale crăpăturilor şi lucind din cauza 
umezelii. O costişă arcuindu-se în depărtare prin burniţa cenuşie. 
Pământ acoperit cu băltoace cafenii şi cu pietre mari ca sicriele. 

- Aulcus, bubui Bayaz, cu falca rigidă. Giuvaierul oraşelor. 

— Nu mi se pare că ar străluci, mârâi Ferro. 

Nici lui Logen nu i se părea. Drumul mâlos se furişa până la o arcadă 
dărăpănată, larg deschisă, fremătând de umbre, ale cărei porţi erau de 
mult dispărute. Îl cuprinse o senzaţie înfiorătoare când privi la gura 
aceea întunecată. Un sentiment sinistru. Ca atunci când se aflase în faţa 
porţii deschise de la Casa Creatorului. Era ca şi cum ar fi privit în 
străfundurile unui mormânt, foarte probabil chiar al lui însuşi. Îi venea 
să se răsucească pe călcâie, s-o ia la fugă de acolo şi să nu se mai 


întoarcă niciodată. Până şi calul lui necheză uşurel şi se dădu înapoi, 
aburind negurile ploii cu răsuflarea lui. Dintr-odată, drumul anevoios şi 
presărat cu pericole înapoi la ţărmul mării i se părea o călătorie mult 
mai plăcută decât cei câţiva paşi care îl despărţeau de poarta aceea 
întunecată. 

— Eşti sigur? îi şopti lui Bayaz. 

— Dacă sunt sigur? Nu, sigur că nu! V-am purtat mii de kilometri 
peste câmpia pustie doar pentru că aşa mi-a căşunat mie! Am petrecut 
ani întregi plănuind călătoria asta şi am strâns această trupă din toate 
colţurile Cercului Lumii doar ca să am de ce să mă distrez! Nu se va 
întâmpla nimic dacă ne întoarcem la Calcis. Mă întrebi dacă sunt 
sigur? 

Clătină din cap şi îşi îmboldi calul spre poarta deschisă. 

Logen ridică din umeri. 

— Am întrebat şi eu... 

Arcada se căscă tot mai mult, şi mai mult, până-i înghiţi pe de-a 
întregul. Zgomotul făcut de copitele cailor răsună de-a lungul galeriei 
întunecate. Pereţii de piatră se strângeau tot mai mult, şi mai mult în 
jurul lor, împiedicându-i, parcă, să respire. Logen îşi înfipse bărbia în 
piept şi îşi fixă privirea asupra cercului de lumină din capătul celălalt. 
Trase cu ochiul la Luthar şi îl surprinse umezindu-şi tulburat buzele, 
fără să-i mai pese de şuviţele de păr pe care umezeala din atmosferă i 
le lipise de obraji. 

Şi ieşiră în aer liber. 

- Vai de mine, şopti Picior-Lung. Vai de mine şi de mine... 

Edificii colosale se înălţau în jurul unei pieţe nesfârşite. Prin aburii 
ploii se desluşeau nălucile pilaştrilor, acoperişurilor, coloanelor 
infinite, ale zidurilor înalte până la cer, construite pe măsura unor 
titani. Logen rămase cu gura căscată. Toţi rămaseră cu gurile căscate. 
Un grup mic şi zgribulit în acel spaţiu neobişnuit de vast, ca nişte oi 
speriate într-o vale stearpă, în aşteptarea lupilor. 

Ploaie sâsâind pe pietrele din înalturi, şiroaie lipăind pe bolovanii 
umezi, stropi picurând pe zidurile dărăpănate, bolborosind în 
crăpăturile drumului. Zgomotul înăbuşit al copitelor cailor. Scârţâitul 
blând şi gemetele roţilor de la căruţă. Niciun alt zgomot. Nicio larmă, 
nicio zarvă, niciun murmur al vreunei mulţimi. Niciun tril de pasăre, 
niciun lătrat de câine, niciun clinchet al vreunui negoţ. În locul acesta 
nu trăia nimic. 

În locul acesta nu se mişca nimic. În locul acesta nu erau decât 
edificiile negre, uriaşe, care se întindeau prin ploaie spre infinit, şi 
norii învolburaţi care se târau pe cerul întunecat. 

Înaintară încet pe lângă ruinele unui templu, o învălmăşeală de 
blocuri şi lespezi ude. Fragmente din coloanele lui incredibil de mari 
erau împrăştiate pe caldarâmul spart, bucăţi din acoperiş aruncate cât 
colo. Cu excepţia cicatricei trandafirii de pe bărbie, chipul lui Luthar 


era alb ca varul. Se uită şocat la ruinele colosale. 

-— Al naibii să fiu, murmură el. 

— N-am văzut în viaţa mea ceva mai impresionant, fu de acord în 
şoaptă Picior-Lung. 

— Acestea sunt palatele celor bogaţi şi morţi, explică Bayaz. Sunt 
templele unde ei s-au închinat zeilor lor furioşi. Sunt pieţele unde ei au 
cumpărat şi au vândut mărfuri şi animale şi oameni. Sunt teatrele şi 
băile şi bordelurile unde şi-au satisfăcut toate poftele înainte de venirea 
lui Glustrod. 

Arătă cu degetul dincolo de piaţă: 

— Acolo este Calea Caline. Cel mai mare drum al oraşului, unde 
locuiau cei mai de vază cetăţeni. Traversează oraşul prin mijloc, de la 
poarta de nord la cea de sud. Acum, luaţi aminte la mine, mai spuse el 
întorcându-se în şa. La cinci kilometri mai la sud de oraş se află un deal 
înalt, cu un templu pe culme. În Timpurile Străvechi i se spunea Roca 
Saturline. Acela este punctul nostru de întâlnire în cazul că ne vom 
pierde unii de alţii. 

— De ce să ne pierdem? întrebă Luthar cu ochii bulbucaţi. 

— Pământul pe care stă oraşul nu... nu are pace, şi este predispus la 
cutremure. Clădirile sunt foarte vechi şi şubrezite. Sper că vom reuşi să 
trecem fără vreun incident neplăcut, dar... ar fi imprudent să ne bazăm 
doar pe speranţă. Dacă se întâmplă ceva, luaţi-o spre sud. Spre Roca 
Saturline. Până atunci nu vă depărtaţi unul de altul. 

Nu era nevoie să se mai ostenească cu această povaţă. Când intrară 
în oraş, Logen se uită la Ferro, la părul ei ţepos, la chipul ei smead 
înrourat de ploaie, la sprâncenele ei încruntate a pericol când privea 
construcţiile înalte de pe marginile drumului. 

— Dacă se întâmplă ceva, îi şopti, ajută-mă, vrei? 

Îi aruncă o privire scurtă, apoi înclină capul. 

— Dacă am să pot, albule. 

— Perfect. 


Singurul lucru mai oribil decât un oraş plin de oameni este un oraş 
fără niciun om. 

Ferro călărea cu arcul într-o mână, frâul în cealaltă, ochii atenţi la 
alei, la ferestrele şi uşile căscate, încercând să vadă pe după colţurile 
dărâmate şi peste ruinele fostelor ziduri. Dar nici măcar nu ştia ce 
anume se aştepta să zărească. 

Însă orice ar fi nu o va prinde nepregătită. 

Şi îşi dădea seama că toţi ceilalţi simțeau la fel ca ea. Observă 
maxilarele lui  Nouădegete  încleştându-se şi  descleştându-se, 
încleştându-se şi descleştându-se, iar şi iar şi iar, pe când înainta 
prudent printre ruine, cu mâna pe mânerul sabiei, metal zgâriat şi rece, 
sclipind de picături de ploaie. 

Luthar tresărea la fiece zgomot — la pocnetele pietrelor sub roţile 


căruţei, la plescăitul apei din băltoace, la fornăitul vreunui cal. Capul îi 
zvâcnea în dreapta şi în stânga şi îşi lingea în permanenţă tăietura din 
buză. 

Quai stătea în căruţă, cocârjat, cu părul ud fluturându-i în jurul 
obrajilor supţi, cu buzele palide strânse într-o grimasă dură. Ferro îl 
urmări cum plesneşte hăţurile şi observă că le strângea atât de tare, că- 
i ieşiseră în relief tendoanele de pe dosul mâinilor lui slăbănoage. Cu 
gura căscată şi ochii bulbucaţi, Picior-Lung se uita în jur la ruinele 
interminabile. Pârâiaşe de ploaie îşi croiau uneori drum printre ţepii de 
pe ţeasta lui noduroasă. Acum nu mai avea nimic de spus — singurul 
lucru pozitiv din acest loc uitat de Dumnezeu. 

Bayaz făcea eforturi să pară sigur de sine, dar nu reuşea s-o 
păcălească pe Ferro. Îi observă mâna care-i tremura atunci când lăsă 
frâul ca să-şi şteargă de apă sprâncenele stufoase. Îi observă gura care 
îi tremura când se opreau la răscruci de drumuri. Îi observă ochii 
subţiaţi care încercau să vadă prin ploaie şi să găsească drumul cel 
bun. Îi observă îngrijorarea şi îndoiala exprimate prin fiecare mişcare 
pe care o făcea. Şi el ştia adevărul, aşa cum îl simţise şi ea. Locul acesta 
era plin de pericole. 

Cling-clang. 

Abia desluşit prin ropotul ploii. Parcă zgomotul făcut de un ciocan 
izbit de nicovală. Zgomotul confecţionării de arme. Se ridică în scări, 
încordându-se să audă mai bine. 

— Auzi? se răsti la Nouădegete. 

Bărbatul se opri, mijindu-şi ochii ca să vadă ceva, ascultând atent. 
Cling-clang. Dădu din cap. 

— Aud. 

Şi îşi trase sabia din teacă. 

- Ce e? se sperie Luthar, holbându-se în jur şi bâjbâind după arme. 

— Nu-i nimic acolo, bombăni Bayaz. 

Ferro ridică palma spre ceilalţi, făcându-le semn să se oprească, 
alunecă jos din şa şi se furişă spre colţul clădirii din faţă, cu săgeata 
pregătită în arc. Se lipi cu spatele de blocul uriaş din piatră. Cling- 
clang. În spatele ei se strecură tiptil şi Nouădegete, făcând-o să se simtă 
mai în siguranţă. 

Dădu colţul târându-se pe genunchi, cercetă cu privirea piaţa goală 
plină de bălți şi moloz. În colţul cel mai îndepărtat era un turn înalt, 
înclinat într-o rână. Sub cupola fără luciu ferestrele erau deschise larg. 
Ceva se mişca încet acolo înăuntru. Ceva întunecat, care se legăna 
înainte şi înapoi. Faptul că avea în sfârşit o ţintă îi aduse un zâmbet pe 
buze. 

Se simţea mai bine, mai liniştită acum, că avea un duşman palpabil. 

Atunci auzi zgomot de copite, iar Bayaz trecu pe lângă ea şi intră în 
piaţa goală. 

— Ssssttt, îi şuieră, dar Magul n-o băgă în seamă. 


— Puteţi să lăsaţi armele la o parte, le strigă el peste umăr. Nu-i 
decât un clopot vechi care răsună în bătaia vântului. Oraşul era plin de 
clopote. Ar fi trebuit să le auziţi cum băteau de fiecare dată când se 
năştea vreun împărat, sau era încoronat, sau se căsătorea, sau se 
întorcea triumfător din vreo campanie. 

Îşi ridică braţele, vorbind din ce în ce mai tare. 

— Văzduhul exploda de sunetele lor de bucurie, iar păsările se 
ridicau din pieţe şi de pe străzi şi de pe acoperișuri, umplând cerul! 

Acum urla de-a dreptul. 

— Şi străzile se umpleau de oameni! Şi la toate ferestrele erau 
oameni! Şi oamenii aceştia revărsau petale de flori asupra preaiubitului 
lor suveran! Şi îl aclamau până rămâneau fără voce! 

Începu să râdă şi coborî braţele. Deasupra tuturor, clopotul spart se 
auzea cling-clang în bătaia vântului. 

- Toate astea s-au petrecut foarte de mult. Haideţi. 

Quai plesni din dârlogi, iar căruţa se rostogoli după Mag. 
Nouădegete ridică din umeri şi îşi vârî sabia la loc în teacă. Ferro mai 
rămase câteva clipe privind neîncrezătoare la conturul dezolant al 
acelui turn înclinat deasupra căruia călătoreau nori grei şi negri. 

Cling-clang. 

Apoi porni după ceilalţi. 


Statuile pluteau spre ei prin ploaia furioasă, perechi-perechi de 
coloşi din piatră, cu chipurile mâncate de anii cei lungi, fără trăsături, 
identici. Apa şiroia pe marmura netedă, picura din bărbile lungi, din 
armuri, din braţele amputate de mult de la încheietură, sau de la cot, 
sau de la umăr, întinse în gesturi de ameninţare sau binecuvântare. 
Unele statui aveau accesorii din bronz: săbii, sceptre, coroane de 
frunze, toate acum de culoare verde-murdar. Statuile pluteau spre ei 
prin ploaia furioasă, perechi-perechi de coloşi din piatră, dispărând 
apoi în urmă, în negurile istoriei. 

- Împărați, spuse Bayaz. Sute de ani de împărați. 

Pe Jezal începuse să îl doară ceafa de cât îşi ţinuse capul pe spate ca 
să se uite la conducătorii din vechime, desluşindu-se ameninţători pe 
marginile drumului. Sculpturile acestea erau de două ori mai mari 
decât cele din Agriont, sau poate chiar mai mari, însă semănau destul 
de mult cu acelea. Un val subit de dor de casă năvăli peste el. 

— Parcă-i Aleea Regelui din Adua. 

- Hm, mârâi Bayaz. De unde crezi că mi-a venit ideea? 

Jezal tocmai încerca să priceapă acest comentariu ciudat, când băgă 
de seamă că se apropiau de ultima pereche de statui. Una dintre 
acestea era înclinată îngrijorător de mult. 

— Opreşte căruța! strigă Bayaz, ridicându-şi palma udă şi 
îmboldindu-şi calul înainte. 

Însă nu doar împărații dispăruseră din faţa lor. Dispăruse şi drumul. 


În pământ se căsca o groapă ameţitoare, o spărtură uriaşă în carcasa 
oraşului. Jezal reuşi să vadă, pe partea cealaltă, o costişă din pietre 
sfărâmate şi noroi. Dincolo de ea, abia întrezărite, nălucile zidurilor şi 
pilaştrilor şi laturile drumului larg se topeau în depărtare prin ploaia 
necontenită. 

Picior-Lung îşi drese glasul: 

— Sper că nu vom continua să mergem pe drumul ăsta. 

Cu extrem de mare prudenţă, Jezal se aplecă din şa şi se uită în 
groapă. Foarte jos, pe fundul ei, apa neagră se învolbura înspumată, 
spălând pământul năpăstuit de sub fundaţiile oraşului. Din această 
mare subterană ieşeau ziduri sparte şi turnuri sfărâmate şi carcase 
crăpate ale unor construcţii monstruos de mari. Observă o statuie încă 
intactă în vârful unei coloane şubrede, probabil un erou de mult 
dispărut. Odinioară mâna acestuia va fi fost ridicată în semn de triumf. 
Acum, gestul semnifica mai degrabă disperare, de parcă ar fi implorat 
să fie scos din acest iad lacustru. 

Jezal se aşeză la loc în şa, simțindu-se dintr-odată extrem de ametit. 

— Nu avem cum să continuăm pe drumul ăsta, reuşi să spună dogit. 

Bayaz se încruntă la apa agitată. 

— Înseamnă că trebuie să găsim altul, şi asta repede. Oraşul este plin 
de asemenea crăpături. Şi mai avem de mers mulţi kilometri, chiar în 
linie dreaptă, şi avem şi un pod de traversat. 

Picior-Lung se uită urât la el: 

— Presupunând că mai stă în picioare. 

- Mai stă în picioare! Construcţiile lui Kanedias durează cât lumea. 

Întâiul dintre Magi se uită în sus. Cerul începuse să se învineţească, 
greutate întunecată apăsând peste capetele lor. 

- Nu ne putem permite să zăbovim. Se pare că nu vom reuşi să 
traversăm oraşul astăzi. 

Jezal îl privi îngrozit. 

— Adică ne vom petrece noaptea aici? 

— Bineînţeles, îl repezi Bayaz, îndepărtându-se de marginea gropii. 

Lăsară în urmă Calea Caline şi intrară în centrul oraşului, printre 
ruinele care se strângeau tot mai mult în jurul lor. Jezal nu-şi putea lua 
ochii de la umbrele lor amenințătoare ivindu-se rând pe rând din 
întuneric. Singurul lucru mai rău pe lume decât să-şi petreacă ziua în 
acest loc sinistru era să-şi petreacă şi noaptea aici. Ar fi preferat să fie 
în iad. Care ar fi fost diferenţa? 

Fluviul curgea năvalnic pe sub ei, printr-un defileu făcut de mâna 
omului — pereţi înalţi din piatră netedă. Puternicul Aos, prizonier în 
acest spaţiu strâmt, spumegând de furie infinită şi nebună, muşcând 
din roca şlefuită şi scuipând mânios înspre înaltul cerului. Ferro nu-şi 
putea imagina cum ar fi putut să supravieţuiască ceva acelui potop, 
însă Bayaz avusese dreptate. 

Podul Creatorului era la locul lui. 


-În nenumăratele mele călătorii prin toate oraşele şi toate ţările de 
sub mărinimosul soare, n-am văzut o asemenea minunăţie, clătină uluit 
Picior-Lung din capul lui cel bine ras. Cum să faci un pod din metal? 

Dar chiar din metal fusese construit. Metal închis la culoare, metal 
neted, fără viaţă, acoperit cu stropi strălucitori de apă. Traversa hăul 
ameţitor într-un unic arc, incredibil de delicat, o pânză ca de păianjen 
din bare subţiri împletite deasupra vidului de dedesubt. Iar podul 
perfect orizontal de pe scheletul de bârne era confecţionat din plăci de 
asemenea metalice, invitându-i, parcă, să-l traverseze. Imaculat în 
mijlocul acelei descompuneri cumplite. 

— Ca şi cum ar fi fost terminat chiar ieri, şopti Quai. 

— Cu toate acestea, s-ar putea să fie cea mai veche construcţie din 
oraş, spuse Bayaz indicând cu o mişcare a capului ruinele lăsate în 
urmă. 

— S-au pierdut toate realizările lui Juvens. Prăbuşite, distruse, uitate, 
ca şi cum nici n-ar fi existat vreodată. Dar operele Maestrului Creator 
sunt neatinse. Şi sunt încă şi mai strălucitoare tocmai pentru că 
strălucesc într-o lume întunecată. 

Suflă pe o nară, scoțând din nas un vălătuc de ceaţă. 

— Cine poate şti? Poate că vor rămâne în picioare şi intacte până la 
capătul vremurilor, mult după ce noi toţi vom fi în mormânt. 

Luthar privi speriat la apa tumultuoasă, evident întrebându-se dacă 
nu cumva mormântul lui era chiar acolo jos. 

— Eşti sigur că ne ţine? 

-În Timpurile Străvechi ţinea greutatea a mii şi mii de oameni 
zilnic. Zeci de mii. Cai şi căruţe şi cetăţeni şi sclavi într-o procesiune 
nesfârşită, încolo şi încoace, zi şi noapte. Ne va ţine. 

Ferro îl privi cum intră pe pod şi auzi zgomotul metalic al copitelor 
calului său. 

— Acest Creator a fost neîndoios o persoană cu... talente remarcabile, 
murmură Navigatorul îndemnându-şi calul să-l urmeze pe Bayaz. 

Quai plesni din hăţuri: 

— Chiar aşa a şi fost. Iar acum este uitat de lume. 

Apoi trecu Nouădegete, urmat fără prea multă tragere de inimă de 
Luthar. Ferro nu se clinti din loc. Rămase în bătaia ploii, încruntându- 
se la pod, la căruţă, la cei patru cai şi la călăreţii lor. Nu-i plăcea nimic. 
Nici fluviul, nici podul, nici oraşul. Nimic. Cu fiecare pas se simţise tot 
mai aproape de o cursă, iar acum era sigură că nu se înşelase. 
Niciodată n-ar fi trebuit să-l asculte pe Yulwei. Niciodată n-ar fi trebuit 
să plece din sud. Ea personal n-avea nicio treabă aici, în pustietatea 
asta îngheţată şi udă, alături de ceata asta de albi păgâni. 

— Eu nu trec peste chestia aia, îi anunţă. 

Bayaz se întoarse ca să se uite la ea. 

— Atunci ai de gând să zbori? Sau, pur şi simplu, să rămâi pe partea 


aia? 

Ferro se aşeză mai bine în şa, încrucişându-şi mâinile în faţă. 

— Poate chiar aşa am să şi fac. 

— Poate că ar fi mai bine să discutăm aspectele astea după ce vom 
trece de oraş, murmură Fratele Picior-Lung privind tulburat în urmă, la 
străzile pustii. 

— Are dreptate, spuse şi Luthar. Locul ăsta are un aer nefast... 

— Fac ceva pe aerul lui, mârâi Ferro, şi fac ceva şi pe voi. De ce să 
traversez podul? Ce anume m-ar putea interesa pe mine pe malul 
celălalt al fluviului? Mi-ai promis răzbunare, alb bătrân, şi nu mi-ai dat 
decât minciuni, ploaie şi mâncare proastă. De ce aş mai face măcar un 
pas în plus alături de voi. Spune-mi de ce! 

Bayaz se încruntă. 

- Fratele meu, Yulwei, te-a ajutat în deşert. Ai fi murit dacă nu ar fi 
fost el. I-ai dat cuvântul tău... 

— Cuvântul? Ha! Cuvântul e un lanţ care se rupe foarte uşor, bătrâne. 

Şi îşi întinse mâinile. 

- Uite, sunt liberă, nu mai am niciun lanţ. Nu am promis să mă 
transform într-o sclavă! 

Magul dădu frâu unui oftat adânc şi se cocârjă ostenit în şa. 

- De parcă viaţa n-ar fi destul de grea şi fără ajutorul tău. Spune-mi, 
Ferro, de ce îţi place să ne faci zile fripte? 

- Poate că Dumnezeu a avut ceva în cap când m-a făcut aşa cum 
sunt, dar mie nu mi-a spus. Ce este Sămânţa? 

Direct la ţintă. Ochii bătrânului alb zvâcniră la auzul cuvântului. 

— Sămânţa? murmură Jezal neînţelegând nimic. 

Bayaz se uită urât la chipurile nedumerite ale celorlalți. 

— Ar fi mai bine să nu ştiţi. 

— Nu e bine. Dacă iar te apucă somnul şi ai să dormi o săptămână, 
vreau să ştiu ce trebuie să facem şi de ce anume. 

- Mi-am revenit acum, se răţoi Bayaz, dar Ferro îşi dădu seama că 
minte. 

Parcă tot trupul îi intrase la apă şi părea mult mai bătrân şi mai 
slăbit decât fusese înainte. Poate că acum era treaz şi vorbea cu ei, însă 
era departe de a-şi fi revenit. Era nevoie de mult mai mult decât de 
nişte asigurări din vârful buzelor ca s-o păcălească. 

— Nu se va mai întâmpla, poţi să contezi... 

- Te mai întreb o singură dată şi sper măcar acum să-mi dai un 
răspuns simplu, fără zorzoanele tale obişnuite. Ce este Sămânţa? 

Bayaz o privi lung, iar ea îi susţinu privirea. 

— Foarte bine. Atunci vom sta în ploaie şi vom discuta despre natura 
lucrurilor, spuse Magul îndemnându-şi calul să iasă de pe pod. Sămânţa 
este unul din numele purtate de acel lucru pe care l-a căutat Glustrod 
în străfundurile pământului. Este acel lucru pe care l-a folosit pentru a 


face tot ce vedeţi aici. 

- Toate astea? gemu Nouădegete. 

- Toate astea, încuviinţă Întâiul dintre Magi, cuprinzând cu un gest 
toate ruinele din jur. Sămânţa a transformat în ruine cel mai măreț oraş 
din lume şi a pârjolit pământul din jur de acum până în eternitate. 

- Înseamnă că-i o armă? murmură Ferro. 

- Este o piatră, spuse pe neaşteptate Quai, gârbovit în căruţa lui, 
privind în gol. O piatră din lumea de dedesubt. Uitată în urmă şi 
îngropată atunci când Euz a alungat diavolii din lumea noastră. Este 
întruparea Părţii Celeilalte. Însăşi esenţa magiei. 

- Chiar aşa şi este, şopti Bayaz. Felicitări, Maestre Quai. Bine că 
măcar acest subiect îţi este cât de cât cunoscut. Fi bine? Ai căpătat 
răspunsurile dorite, Ferro? 

- O piatră a făcut toate astea? se bâlbâi Nouădegete care nu părea 
deloc încântat. La ce naiba avem nevoie de ea? 

— Cred că unii dintre noi cam au o idee. 

Bayaz o ţintuia cu privirea pe Ferro, cu un zâmbet pierit pe buze, de 
parcă ar fi ştiut ce-i trece prin minte. Şi poate chiar ştia. 

În fond, nu era vreun secret. 

Lui Ferro nu-i păsa nici de poveştile cu diavoli şi cu pietre scoase din 
pământ şi cu ruine străvechi. Era mult prea ocupată să-şi imagineze 
cum ar arăta Imperiul Gurkhul transformat în ţinut mort. Cu oamenii 
lui şterşi de pe faţa pământului. Cu oraşele lui făcute praf şi pulbere. 
Cu puterea lui ajunsă o amintire ştearsă. Gânduri despre moarte şi 
răzbunare i se învolburau prin minte. Apoi zâmbi. 

- Bine. Dar de ce ai nevoie de mine? 

— Cine zice că am aşa de multă nevoie? 

Ferro îi râse în nas. 

- Nu prea cred că m-ai fi suportat atâta vreme dacă n-ai fi avut 
nevoie de mine. 

— Adevărat. 

— De ce? 

- Pentru că Sămânţa nu poate fi atinsă. Chiar şi o privire fugară la 
ea îți provoacă o durere cumplită. După căderea lui Glustrod, am intrat 
cu armata Împăratului în oraşul distrus ca să căutăm supraviețuitori. 
N-am găsit niciunul. Doar orori, ruine şi cadavre. Prea multe cadavre 
ca să le mai ştim numărul. Am îngropat mii şi mii. Am săpat gropi 
comune în întregul oraş în care să intre câte o sută o dată. Truda ne-a 
fost îndelungată, iar în vreme ce noi ne ocupam de asta, o companie de 
soldaţi a descoperit ceva ciudat printre dărâmături. Căpitanul a învelit 
obiectul acela în mantia lui şi i l-a adus lui Juvens. Până la lăsarea 
serii, omul acesta s-a veştejit şi a murit. Şi nici soldaţii lui nu au fost 
cruțaţi. Le-a căzut tot părul, li s-au împuţinat trupurile. Într-o 
săptămână toţi o sută erau morţi. Doar Juvens nu avea nimic. 


Făcu un semn cu capul spre căruţă. 

— De aceea Kanedias a confecţionat lada aceea, şi de aceea am adus- 
o cu noi. Ca să ne protejăm. Nimeni dintre noi nu e în siguranţă. În 
afară de tine. 

— De ce? 

— Nu te-ai întrebat niciodată de ce eşti diferită de ceilalţi? De ce nu 
poţi vedea culorile? De ce nu poţi simţi durerea? Eşti ca Juvens şi 
Kanedias. Eşti ceea ce era şi Glustrod. Eşti ceea ce era chiar Euz însuşi. 

- Sânge de diavol, şopti Quai. Binecuvântat şi blestemat. 

Ferro îi aruncă o privire fioroasă: 

— Ce vrei să spui? 

- Te tragi din demoni, îi răspunse ucenicul, încreţindu-şi buzele într- 
un zâmbet plin de înţelesuri. Poate chiar din Timpurile Străvechi şi 
dincolo de ele — totuşi, nu eşti om pe de-a întregul. Eşti o relicvă. O 
ultimă urmă foarte vlăguită a sângelui care există în Partea Cealaltă. 

Ferro căscă gura să-l spurce, dar Bayaz i-o luă înainte. 

— Nu ai cum să te lepezi de ceea ce eşti, Ferro. Nu te-aş fi adus aici 
dacă ar fi fost chiar şi cea mai mică îndoială. Iar tu nu trebuie să 
încerci să renegi ceea ce eşti. Trebuie să accepţi asta. Este un dar. Tu 
poţi atinge Sămânţa. Poate că doar tu poţi face asta în tot Cercul Lumii. 
Doar tu singură o poţi atinge, şi doar tu singură o poţi duce în bătălie. 

Magul se aplecă spre ea şi continuă cu voce scăzută: 

— Dar doar eu singur o pot face să ardă. O pot face atât de fierbinte 
încât să transforme în deşert întreg Imperiul Gurkhul. Atât de fierbinte 
încât să-i transforme în pulbere pe Khalul şi pe slujitorii lui. Atât de 
fierbinte încât să te facă să te saturi de răzbunare, să-ţi fie de ajuns 
până peste cap. Ai de gând să vii acum? 

Şi plescăi din limbă, îmboldindu-şi calul iarăşi spre pod. 

Călărind tăcută în spatele albului bătrân, Ferro îşi muşca buzele 
până la sânge şi arunca priviri fioroase la spatele vrăjitorului. În gură 
avea gust de sânge. Dar nu simţea durerea. Nu voia să creadă 
năzbâtiile înşirate de Mag, dar nu avea cum să tăgăduiască faptul că nu 
semăna cu ceilalţi. Îşi aduse aminte cum îl muşcase odată pe Aruf, iar 
el îi spusese că, fără doar şi poate, mama ei fusese o şerpoaică. Atunci, 
de ce nu un demon? Printre plăcile din metal, privi la apa tunătoare de 
dedesubt, încruntată, cu gânduri de răzbunare. 

-Nu contează ce sânge curge prin tine, îi spuse cu blândeţe 
Nouădegete care călărea alături. Care călărea neîndemânatic, ca de 
obicei. Tatăl meu spunea că omul are mereu posibilitatea de a alege. 
Bănuiesc că asta se aplică şi în cazul femeilor. 

Ferro nu-i răspunse. Trase de hăţuri şi rămase în urma celorlalţi. 
Femeie, sau demon, sau şarpe, nu conta. Singurul ei ţel era să le facă 
gurkienilor cât mai mult rău. Ura-i era puternică, avea rădăcini adânci, 
era caldă, era ceva intim. Ura aceasta îi era cel mai vechi prieten. 


În ea şi numai în ea avea încredere. 

Ferro fu ultima care traversă podul. Aruncă o ultimă privire peste 
umăr spre oraşul dărâmat din care veneau, spre ruinele pe jumătate 
ascunse în negura cenuşie a ploii. 

— Sssttt! 

Trase brusc hăţurile, uitându-se la apa năvalnică, la sutele de ochi 
ale ferestrelor goale, la sutele de guri ale uşilor deschise, la sutele de 
găuri şi crăpături şi goluri în zidurile dărăpănate. 

- Ce vezi? se auzi vocea îngrijorată a lui Nouădegete. 

— Ceva. 

Însă nu văzuse nimic. De-a lungul malului povârnit, carapacele goale 
ale clădirilor de odinioară stăteau claie peste grămadă, lipsite de orice 
fărâmă de viaţă. 

- N-a mai rămas nimic viu în locul ăsta, spuse Bayaz. Vine noaptea 
şi eu, unul, aş dori să am un acoperiş deasupra să-mi apere oasele 
bătrâne de ploaie. N-ai văzut nimic. Ochii îţi joacă feste. 

Ferro pufni furioasă. Ochii nu-i jucau niciun fel de festă, fie că erau 
ochi de diavol sau nu. Acolo, în oraş, era ceva. Simţea asta. 

Ceva care-i urmărea. 


Noroc 


- Hopa sus, Luthar. 

Pleoapele lui Jezal fluturară. Întredeschise ochii. Lumina era atât de 
puternică încât abia dacă îşi putea da seama unde se află. Gemu, clipi 
şi îşi umbri ochii cu mâna. Cineva îl scuturase de umăr. Nouădegete. 

- Trebuie să pornim la drum. 

Jezal se sculă în capul oaselor. Razele soarelui năvăleau în camera 
micuță, lovindu-l în plină faţă. Firişoare de praf pluteau în lumina 
orbitoare. 

— Unde sunt ceilalţi? reuşi el să îngaime cu limba încleiată de somn. 

Nordicul îşi smuci capul neţesălat spre fereastră. Printre gene, Jezal 
reuşi cu greu să-l desluşească pe Fratele Picior-Lung care stătea 
nemișcat, cu mâinile la spate, uitându-se în jur. 

— Navigatorul nostru încearcă să înţeleagă ceva despre locul unde ne 
aflăm. Restul s-au dus să dea de mâncare la cai şi stabilesc itinerarul de 
azi. M-am gândit că ţi-ar prinde bine câteva minute de somn în plus. 

— Multam. 

De fapt, i-ar fi prins bine câteva ore în plus. Încercă să-şi descleieze 
gura amară, îşi linse găurile dureroase dintre dinţi, spărtura inflamată 
din buză, verificând cât de tare îl dureau în dimineaţa asta. Dar 
umflăturile scădeau tot mai mult cu fiecare zi. Şi aproape că se 
obişnuise cu ele. 

- la asta. 

Nouădegete îi aruncă un pesmecior. Încercă să-l prindă, dar mâna 
rănită încă nu-şi recăpătase mobilitatea şi biscuitul căzu în ţărână. 
Nordicul ridică din umeri. 

— N-are cum să-ţi facă rău niţel praf. 

— Aşa cred şi eu. 

Jezal ridică pătrăţelul de pâine uscată, îl şterse cu dosul mâinii şi 
muşcă din el, încercând să-şi folosească doar partea funcţională a gurii. 
Dădu pătura la o parte, se răsuci şi se ridică greoi şi ţeapăn. 

Logen îl urmări cum face câţiva paşi, să se dezmorţească, cu braţele 
întinse ca să-şi ţină echilibrul, cu pesmeciorul în pumn. 

— Cum îţi este piciorul? 

- I-a fost mai rău. 

Dar îi fusese şi mai bine. Făcu câţiva paşi şchiopătaţi, cu piciorul 
ţeapăn. De fiecare dată când încerca să calce pe el, îl dureau îngrozitor 
şi glezna şi genunchiul, dar putea să meargă de unul singur, şi mergea 
tot mai bine cu fiecare zi ce trecea. Când ajunse la peretele aspru din 
piatră, închise ochii şi inspiră adânc, parcă dorind să izbucnească în 
râs, parcă dorind să izbucnească în lacrimi de bucurie pentru că era din 


nou în stare să stea în picioare. 

— De acum înainte voi fi recunoscător pentru fiece clipă când voi 
putea merge singur. 

Nouădegete rânji cu gura până la urechi. 

— Recunoştinţa asta o să te ţină o zi sau două, apoi iar ai să începi să 
te văicăreşti că nu-ţi place mâncarea. 

— Ba nu, rosti apăsat Jezal. 

— Cum spui. O săptămână, atunci. 

Se duse lângă fereastra din celălalt colț al camerei, măturând 
podeaua plină de praf cu umbra-i alungită. 

- Între timp, cred că ai face bine să te uiţi la asta. 

- La ce? 

Jezal ţopăi până la Fratele Picior-Lung şi se sprijini gâfâind şi 
scuturându-şi piciorul rănit de coloana fărâmată de lângă fereastră. 
Apoi căscă şi ochii, şi gura. 

Probabil că se aflau la mare înălțime. Poate chiar pe culmea unui 
deal de unde se vedea întregul oraş. Soarele abia răsărit îi intra în ochi, 
aur lichid cernut prin ceața dimineţii. Deasupra, cerul senin şi spălăcit 
era brăzdat doar de câteva fâşii albe de nori calmi. 

Chiar şi în ruine, şi la sute şi sute de ani după căderea lui, panorama 
oraşului Aulcus încă îţi mai tăia răsuflarea. 

Acoperişuri distruse, cât vedeai cu ochii, ziduri năruite scânteiau 
aprins sau zăceau cufundate în umbre prelungi. Cupole falnice, turnuri 
înclinate, arcade învoalate şi coloane semeţe se ridicau deasupra 
harababurii de moloz. Desluşea chiar şi locurile unde se aflau pieţele 
uriaşe, străzile largi, albia fluviului unduindu-se la dreapta prin acel 
codru de pietre, sclipind sub razele soarelui. 

— Uite, ăsta-i motivul pentru care-mi place să călătoresc, murmură 
Picior-Lung. Atunci când te aştepţi cel mai puţin, într-o clipită, îţi dai 
seama că întreaga ta călătorie a meritat toată osteneala. Mai există, 
oare, ceva asemănător? Câţi dintre cei vii au admirat vreodată această 
privelişte? Uite, noi trei stăm la fereastra deschisă deasupra istoriei, la 
poarta înspre trecutul de mult uitat. Nu voi mai visa niciodată la 
superbul Talins, la felul cum el sclipeşte pe mare în dimineţile 
îmbujorate. Şi nici la Ul-Nhab, care străluceşte în miezul zilei sub 
pocalul azuriu al cerurilor. Şi nici la munţii din Ospria, care licăresc 
aidoma stelelor în serile blânde. De astăzi înainte inima mea aparţine 
oraşului Aulcus. Pentru totdeauna. Bine se spune că este giuvaierul 
oraşelor. Şi, dacă şi în moarte este sublim mai presus de orice cuvinte, 
îndrăzneşte, oare, cineva să-şi închipuie cum va fi arătat în timpul 
vieţii? Cine nu ar fi copleşit de uimire în faţa splendorii lui? Cine nu ar 
fi cuprins de evlavie în faţa... 

— Unor case vechi, bombăni Ferro din spatele lui. Şi a venit vremea 
să le lăsăm. Strângeţi-vă lucrurile. 

Jezal se uită suspicios la ruinele întunecate ce se întindeau până în 


zare prin pâcla luminoasă. Priveliştea era magnifică şi înfricoşătoare 
totodată. Clădirile superbe din Adua, zidurile şi turnurile grandioase 
din Agriont: tot ce lui i se păruse sublim odinioară părea acum o copie 
jalnică şi debilă. Se simţea ca un băieţel neştiutor dintr-o ţărişoară 
mică şi primitivă, într-un timp mărginit şi lipsit de importanţă. Îi părea 
bine că pleacă de acolo şi că lasă giuvaierul oraşelor în trecutul căruia 
îi aparţinea. El personal era convins că nu va avea vise despre Aulcus. 
Poate doar coşmaruri. 


Era aproape de miezul zilei când ajunseră în unica piaţă din oraş 
care încă mai era plină. Un spaţiu uriaş, înţesat dintr-un capăt în 
celălalt. O mulţime nemişcată şi tăcută. O mulţime cioplită în piatră. 

Statui sculptate în toate poziţiile, de toate dimensiunile, din toate 
materialele existente sub soare. Bazalt negru şi marmură albă, 
alabastru verde şi porfir roşu, granit cenuşiu şi o sută de alte soiuri de 
pietre pe care Jezal nu le cunoştea. Această diversitate era destul de 
stranie în sine, dar cu atât mai bizar era faptul că toate statuile aveau 
ceva în comun: niciuna nu avea chip. 

Trăsăturile gigantice fuseseră îndepărtate, iar în locul lor rămăsese 
un bloc de piatră găurită. Statuile mai mici fuseseră de-a dreptul 
decapitate. Mesaje abjecte într-o limbă pe care Jezal nu reuşi s-o 
recunoască erau cioplite pe piepturile din marmură, de-a lungul 
braţelor, în jurul grumajilor, pe frunţi. Se părea că în Aulcus absolut tot 
se făcuse la scară epică, iar aceste vandalizări nu constituiau o 
excepţie. 

Prin mijlocul acestor relicve sinistre trecea o potecă lată cât să le 
încapă căruţa. Aşa că se înşiruiră unul după celălalt ca să poată trece 
prin această pădure de siluete fără chipuri care se îngrămădeau de-o 
parte şi de cealaltă a cărării ca mulțimile la o procesiune regală. Jezal 
călărea în frunte. 

— Ce s-a petrecut aici? murmură el. 

Bayaz se uită la unul dintre capete, înalt de cel puţin zece paşi, ale 
cărui buze încă mai existau, boţite într-o expresie de nemulţumire, în 
vreme ce ochii şi nasul dispăruseră cu totul. Pe obraz erau gravate 
adânc nişte litere diforme. 

— Când Glustrod a cucerit oraşul, a dat soldaţilor lui blestemaţi o zi 
liberă ca să facă ce vor cu locuitorii de aici. Ca să-şi potolească furia şi 
să-şi astâmpere pofta de jaf, poftele cărnii, pofta de a ucide. De parcă 
aceste pofte ale lor ar fi putut fi astâmpărate vreodată. 

Nouădegete tuşi şi se foi neliniştit în şa. 

— Apoi li s-a ordonat să dărâme toate statuile care-l reprezentau pe 
Juvens din oraş. De pe toate acoperişurile, din toate sălile, de pe toate 
frizele şi templele. Dar erau nenumărate portretele stăpânului meu în 
Aulcus, căci el însuşi construise acest oraş. Însă Glustrod era extrem de 
meticulos. Le-a căutat şi le-a descoperit pe toate, până la ultima, a 


poruncit să fie adunate în piaţa aceasta, le-a desfigurat pe toate şi a 
întipărit pe ele cele mai îngrozitoare blesteme. 

- N-a fost o familie fericită. 

Jezal nu se înţelesese niciodată cu fraţii săi, dar ce vedea acum i se 
părea puţin cam exagerat. Îşi feri capul de degetele întinse ale unei 
mâini gigantice pe a cărei palmă era cioplit un simbol necunoscut. 

— Ce reprezintă ăsta? 

Bayaz se încruntă: 

— Crede-mă când îţi spun că e mai bine să nu ştii. 

O clădire colosală, chiar şi după standardele acestui cimitir de 
uriaşi, se înălța deasupra armatei de statui. Treptele erau înalte ca 
zidurile unei cetăţi, coloanele fațadei groase ca turnurile, iar frontonul 
monstruos era acoperit cu scrijelituri şterse de vreme. Bayaz îşi opri 
calul şi îşi ridică ochii. Jezal se opri în spatele lui, aruncând priviri 
neliniştite spre ceilalţi. 

- Hai să mergem, spuse Nouădegete, scărpinându-se pe obraz şi 
privind încordat în jur. Hai să plecăm de aici cât mai repede şi să nu ne 
mai întoarcem niciodată. 

Bayaz chicoti: 

- Sângerosului Nouă i-e frică de umbre? N-aş fi crezut una ca asta. 

— Fiecare umbră e aruncată de câte ceva, mârâi nordicul, însă Întâiul 
dintre Magi nu putea fi scos dintr-ale lui. 

— Avem timp suficient ca să ne permitem să facem un popas, spuse 
acesta în timp ce se chinuia să coboare din şa. Am ajuns aproape la 
hotarul oraşului. Încă o oră şi ne vom vedea de drum. Căpitane Luthar, 
s-ar putea să te intereseze ce vei vedea aici. De fapt, s-ar putea să-i 
intereseze pe toţi însoțitorii mei. 

Nouădegete înjură în barbă în limba lui. 

— Aşa să fie. Mai bine vin cu voi decât să aştept aici. 

— Să ştii că mi-ai stârnit curiozitatea, exclamă Fratele Picior-Lung, 
sărind de pe cal ca să li se alăture. Trebuie să mărturisesc că oraşul nu 
mai pare atât de funest la lumina soarelui, cât părea în ploaia de ieri. 
Iar acum chiar îmi este greu să pricep cum de şi-a câştigat reputaţia 
asta sinistră. Căci nicăieri în tot Cercul Lumii nu mai există o asemenea 
colecţie de relicve atât de fascinante, iar eu sunt un om curios şi nu-mi 
este ruşine să recunosc asta. Într-adevăr, întotdeauna am fost... 

— Ştim prea bine cum eşti, şuieră Ferro. Eu am să vă aştept aici. 

-Cum doreşti, spuse Bayaz luându-şi toiagul agăţat la şa. 
Întotdeauna faci exact cum vrei. Fără îndoială că te poţi distra cu 
maestrul Quai în lipsa noastră împărtăşindu-vă tot soiul de povestioare 
nostime. Aproape că-mi pare rău că nu voi asista la dialogul vostru 
sclipitor. 

Ferro şi ucenicul făcură un schimb de priviri deloc prietenoase, iar 
ceilalţi înaintară printre statuile distruse şi se căţărară pe treptele 
uriaşe. Jezal şchiopăta pe piciorul rănit şi se strâmba de durere. Pe uşa 


mare cât o casă intrară într-un loc răcoros, întunecat şi tăcut. 

Îi amintea lui Jezal de Rotonda Lorzilor, însă sala aceasta era mai 
mare. O încăpere circulară, cavernoasă, aidoma unui castron gigantic, 
cu bănci aşezate în trepte de jur împrejur, cioplite în piatră de mai 
multe culori. Porţiuni întregi erau sfărâmate şi distruse. Pe jos era plin 
de moloz şi pietre, probabil de la vreo cupolă dărâmată. 

- Aha. Bolta a căzut, spuse Magul privind cu ochii mijiţi la cerul 
strălucitor întrezărit prin crăpătura din tavan. Ce metaforă potrivită! 

Oftă şi cu paşi mici începu să dea ocol băncilor din marmură. Jezal 
se uită cam speriat la bolovanul uriaş care atârna suspendat de tavan, 
întrebându-se cum ar fi ca o bucată din acesta să se desprindă şi să-i 
cadă fix în moalele capului. Nu credea că Ferro ar mai fi fost în stare 
să-i coasă o asemenea rană. N-avea nici cea mai vagă idee pentru ce 
anume îl adusese Bayaz aici, dar, în fond, nu avusese nici cea mai vagă 
idee de ce se întâmplaseră toate lucrurile din întreaga călătorie. Aşa că 
trase aer în piept şi porni după Mag. Nouădegete îi urma îndeaproape. 
Zgomotul paşilor lor răsuna puternic în sala imensă. 

Picior-Lung urcă atent treptele sfărâmate şi se uită plin de interes la 
tavanul prăbuşit. 

- Ce a fost aici? strigă el, iar ecoul cuvintelor lui se stinse greu. Un 
teatru? 

-Într-un fel, da, îi răspunse Bayaz. Aceasta a fost marea sală a 
Senatului Imperial. Aici apărea în public Împăratul, se aşeza pe tronul 
lui şi asculta polemicile dintre cei mai înţelepţi cetăţeni din Aulcus. 
Aici s-au luat hotărâri care au dat cursul istoriei. 

Se mai căţără pe o treaptă şi înaintă arătând entuziasmat la podea şi 
strigând cu voce piţigăiată. 

- Din câte îmi amintesc, exact din acest loc Calica s-a adresat 
Senatului, îndemnând la prudenţă în acţiunile de expansiune ale 
Imperiului spre Răsărit. Iar de acolo, de jos, i-a dat replica Juvens, cu 
multă cutezanță, ieşind învingător din lupta de opinii. I-am urmărit ca 
vrăjit. Aveam doar douăzeci de ani şi rămăsesem fără suflare de 
emoție. Chiar şi azi îmi aduc aminte în detaliu toată dezbaterea lor. 
Cuvintele, prieteni. Cuvintele pot fi mai puternice decât toate armele 
din întreg Cercul Lumii. 

— Să ştii că o împunsătură de sabie în ureche doare mai tare decât un 
cuvânt, şopti Logen, iar Jezal se scutură de râs, însă Bayaz nu păru să 
observe, căci era mult prea preocupat să treacă de la o bancă la alta. 

— De aici Scarpius şi-a ţinut predica despre pericolele decadenţei şi 
adevăratul sens al spiritului civic. Toţi senatorii îl ascultau nemişcaţi, 
ca în transă. Vocea îi răsuna ca... ca..., şi Bayaz trase de aer cu 
degetele, de parcă s-ar fi aşteptat să găsească acolo cuvântul căutat. 
Pfui, ce mai contează toate astea acum? N-a mai rămas nicio 
certitudine în lume. Aceea a fost epoca oamenilor mari care făceau 
numai ce era drept, medită el încruntându-se la podeaua sălii uriaşe 


sugrumată de moloz şi pietre. Aceasta este epoca oamenilor mărunți 
care fac numai ce sunt obligaţi. Oameni mărunți, cu vise meschine, 
încercând să meargă cu paşi de uriaş. Totuşi, vă puteţi da seama ce 
clădire măreaţă a fost odinioară! 

- Mmm, da..., riscă Jezal un răspuns, îndepărtându-se de ceilalți ca 
să se uite mai bine la nişte frize sculptate în perete chiar în spatele 
şirului de bănci. 

Războinici pe jumătate despuiaţi, în poziţii nefireşti, care se 
împungeau cu sulițele. Totul era impresionant, fără doar şi poate, dar 
aici se simţea un miros neplăcut. Ceva ca putregaiul, ca igrasia, ca 
urina de animale. Duhoare de grajduri necurăţate. Încreţi din nas şi 
încercă să desluşească ceva în penumbre. 

— Ce miroase aşa? 

Nouădegete adulmecă aerul, şi faţa îi căzu într-o fracțiune de 
secundă. Devenise întruchiparea pură a ororii buimace. 

- Pe... 

Îşi smulse sabia din teacă, făcând un pas înainte. Jezal se întoarse şi 
el, bâjbâind după mânerul armei. Spaima apărută din senin îi apăsa 
pieptul... 

În primul moment crezu că are de-a face cu un soi de cerşetor: la 
câţiva paşi distanţă de el, în întuneric, era o siluetă neagră, înfofolită în 
zdrenţe, ghemuită în patru labe. Apoi îi zări mâinile: diforme şi cu 
gheare. Apoi îi zări faţa cenuşie, dacă o puteai numi faţă: o bucată de 
frunte cheală, o falcă pătrată şi vulgară din care ţâşneau colţi mult prea 
mari, un rât teşit ca al unui porc, ochi foarte mici şi negri, licărind 
furioşi la el. Ceva între om şi animal, dar mult mai hidos decât oricare. 
Nu mai era nevoie să-i spună lui Nouădegete că acum îl crede. 

Evident că existau în lume asemenea creaturi ca shanka. 

- Prinde-o! mugi nordicul, căţărându-se pe treptele uriaşei săli, cu 
sabia în mână. Omoar-o! 

Jezal se îndreptă nu prea sigur spre creatura cu pricina, dar nu se 
putea bizui aproape deloc pe piciorul rănit, iar shanka era iute ca o 
vulpe. Înainte să apuce să facă câţiva paşi, aceasta se răsuci şi fugi spre 
o crăpătură din zid prin care se strecură aşa cum se strecoară mâţa prin 
gard. 

— A dispărut! 

Bayaz se grăbea deja spre uşă. 

— Vedem, maestre Luthar. Vedem foarte bine! 

- Vor veni mai multe, şuieră Logen, întotdeauna vin mai multe! 
Trebuie să plecăm de aici! 

Ghinion, îşi spuse Jezal şchiopătând spre intrare, împiedicându-se de 
pietre şi strâmbându-se când durerea îi săgeta genunchiul. Ghinion că 
Bayaz se hotărâse să facă popas chiar aici şi chiar acum. Ghinion că el 
îşi rupsese piciorul şi nu putuse să fugă după chestia aia scârboasă. 
Ghinion că veniseră la Aulcus, în loc să fi traversat fluviul câţiva 


kilometri mai în jos. 

- Cum au ajuns aici? strigă Logen la Bayaz. 

— Nu-mi prea dau seama, gemu Magul gâfâind. După moartea 
Creatorului le-am hăituit şi le-am alungat în cele mai întunecoase 
colțuri ale lumii. 

- Nu prea există colţuri mai întunecoase decât astea de aici. 

Picior-Lung îi întrecu şi cobori treptele înaintea lor, sărind câte două 
o dată. Jezal ţopăi în urma lui. 

— Ce e? strigă Ferro luându-și arcul de pe umăr. 

— Capete-turtite! urlă Nouădegete. 

Se uită la el fără să priceapă, iar nordicul îi făcu semn cu mâna 
liberă. 

- Fugi! 

Ghinion. Că Jezal îl învinsese pe Bremer dan Gorst şi astfel fusese 
ales de Bayaz pentru a-l însoţi în această călătorie smintită. Ghinion că 
practica scrima. Ghinion că tatăl său insistase să intre în armată, în loc 
să-l lase să-şi irosească viaţa aşa cum făceau cei doi fraţi ai lui. Ciudat, 
totuşi, pe vremuri i se păruse că ăsta ar fi fost un noroc. Uneori era 
greu să-ţi dai seama. 

Jezal se împletici până la cal şi se urcă pe el cu mişcări greoaie. 
Picior-Lung şi Nouădegete erau deja în şei. Bayaz îşi punea toiagul la 
loc cu mâini tremurânde. Undeva în oraş un clopot începu să bată. 

- Vai de mine, spuse Picior-Lung uitându-se înnebunit la mulțimea 
de statui. Vai de mine. 

- Ghinion, şopti Jezal. 

Ferro se holbă la el. 

— Ce zici? 

- Nimic, răspunse el printre dinţii încleştaţi şi dădu pinteni calului. 


Nu există noroc. Norocul este un cuvânt pe care îl folosesc cei slabi 
de minte ca să explice consecinţele nesăbuinţei lor, sau ale egoismului, 
sau ale tâmpeniei. Cel mai adesea ghinionul înseamnă planuri proaste. 

Şi iată dovada. 

Îl avertizase pe Bayaz că în oraş mai este ceva în afară de ea şi cei 
cinci fraieri albi. Îl avertizase, însă nimeni nu o ascultase. Oamenii cred 
numai ce vor. Idioţii. 

Se uită la ceilalţi. Quai stătea în căruţa care se scutura din toate 
încheieturile. Privea drept înainte cu ochii mijiţi. Luthar, cu dinţii 
dezveliţi într-un rânjet tâmp, stătea în şa în poziţia unui călăreț 
experimentat. Bayaz, cu fălcile încleştate, chipul palid şi suferind, 
încerca să se ţină bine pe cal. Picior-Lung se uita foarte des peste umăr, 
cu ochi mari de teamă şi panică. Nouădegete sălta în şa, respirând 
greu, uitându-se mai mult la frâu decât la drumul din faţă. Cinci idioţi 
şi ea. 

Auzi un mârâit şi zări o creatură ghemuită pe un acoperiş mai 


scund. Nu mai văzuse aşa ceva niciodată - o maimuţă cocoşată, 
diformă şi cu membrele lungi. Dar maimuţele nu aruncă sulițe. O 
urmări cum se arcuieşte şi sare, prinzându-se de o latură a căruţei. Se 
legănă acolo o vreme, apoi căzu, iar ei îşi văzură mai departe de drum 
pe strada desfundată. 

Poate că această creatură n-a reuşit să-i atace, dar erau mult mai 
multe asemenea ei printre ruinele spre care se îndreptau. Ferro le putea 
desluşi cum se mişcă prin clădirile pline de umbre. Cum aleargă pe 
acoperişuri, cum stau la pândă în spatele ferestrelor şi uşilor. O clipă fu 
tentată să încerce să lovească una dintre ele cu săgeata, dar la ce bun? 
Mai erau o mulţime. Sute. Ce rost ar fi avut să ucidă doar una dintre 
ele, când vor ieşi curând din oraş şi le vor lăsa în urmă? N-ar fi făcut 
altceva decât să irosească o săgeată. 

O piatră căzu chiar lângă ea şi simţi cum un ciob desprins îi 
crestează dosul mâinii, lăsând o picătură de sânge negru pe pielea 
întunecată. Ferro se încruntă şi se aplecă, făcându-se una cu spinarea 
calului. Norocul nu există. 

Dar asta nu însemna că trebuia să devină o ţintă. 


Logen ar fi putut crede că lăsase shanka în urmă, în trecutul lui. Dar, 
după ce îşi mai reveni din şocul de a fi văzut iarăşi o asemenea 
creatură, înţelese că nici nu putea fi vorba de aşa ceva. Nu-ţi laşi în 
urmă decât prietenii. Duşmanii se ţin în permanenţă scai de tine. 

Clopotele băteau de jur împrejur, ecoul lor izbindu-se şi reverberând 
din ruine. Ţeasta îi era plină de dangătul lor mai puternic decât 
tropăitul cailor şi decât scârţâitul roţilor şi de vuietul văzduhului pe 
lângă ei. Băteau, şi iar băteau, foarte departe, foarte aproape, în faţă şi 
în urmă. Clădirile treceau în goană pe lângă ei, forme pline de pericole. 

Zări o sclipire şi ceva săltă pe lângă el, izbindu-se apoi de pietre. O 
suliță. Auzi o alta cum trepidează în urmă şi încă una zăngănind pe 
drum, în faţa lui. Simţi un nod uscat în gât, îşi strânse ochii ferindu-se 
de vântul care îl lovea în faţă şi încercă să nu se gândească la 
eventualitatea în care o suliță i s-ar înfige în spate. Nici nu era prea 
greu. Avea nevoie de toată concentrarea ca să se ţină în şa. 

Ferro se întoarse şi îi strigă ceva peste umăr, însă vorbele i se 
pierdură în larma din jur. Clătină din cap, iar ea îi arătă cu un gest 
furios drumul din faţă. Acum înţelese. O prăpastie uriaşă se căsca 
înaintea lor. Gura lui Logen se căscă aidoma şi scoase un cârâit stins de 
groază. 

Trase frâul, iar calul alunecă şi derapă pe pietrele vechi, întorcându- 
se brusc spre dreapta, stârnind un torent de pietricele şi praf. Şaua se 
înclină, dar Logen se agăţă cu disperare de cal. Trecu doar la câţiva 
paşi de marginea abisului. Îi auzea pe ceilalţi în apropiere, le auzea 
strigătele, dar nu le înţelegea cuvintele. Era mult prea preocupat să se 


forţeze să rămână călare, murmurând în tot acest timp: 

- Încă viu, încă viu, încă viu... 

De-a curmezişul drumului se contura nedesluşită silueta unui templu 
cu pilaştrii semeţi intacţi, cu un bolovan triunghiular uriaş în vârf. 
Căruţa intră printre două coloane, iar calul lui Logen îşi găsi drum 
printre alte două, afundându-se în întuneric, apoi ieşind iar la lumină 
într-o sală imensă fără tavan. Prăpastia înghiţise zidul din stânga, iar 
dacă existase vreodată vreun acoperiş, acesta dispăruse de multă 
vreme. Logen continuă să înainteze, cu sufletul la gură şi cu ochii 
aţintiţi asupra unei arcade din faţă, pată luminoasă pe piatra 
întunecată. Acolo era scăparea, îşi spuse el. Dacă vor reuşi să treacă 
prin arcada aceea, vor scăpa. Măcar de-ar reuşi să treacă... 

Nu văzu sulița, dar chiar dacă ar fi văzut-o, tot n-ar fi putut să facă 
nimic. Norocul a fost că nu i-a nimerit piciorul. Ghinionul a fost că a 
intrat în pieptul calului. Îl auzi cum fornăie, îl simţi cum se prăbuşeşte 
cu el cu tot. Prin gura larg căscată a lui Logen nu ieşi niciun sunet când 
căzu pe pardoseala sălii. Se izbi cu pieptul de piatră, rămânând fără 
suflare. Simţi o lovitură puternică în falcă şi văzu mii de sclipiri 
orbitoare. Săltă şi se rostogoli iar şi iar, şi lumea se rostogolea ca 
nebuna odată cu el, plină de zgomote ciudate şi ceruri strălucitoare. În 
cele din urmă se opri într-o rână. 

Rămase întins, ameţit, gemând încetişor, cu capul învârtindu-i-se, cu 
urechile ţiuind, fără să ştie nici unde era, nici cine era. Apoi, lumea se 
limpezi recăpătându-şi contururile. 

Înălţă capul. Prăpastia era la mai puţin de o lungime de suliță 
distanţă de el. Auzea clar învolburarea apei de pe fundul ei. Se 
rostogoli pe o parte, îndepărtându-se de calul al cărui sânge se cuibărea 
prin crăpăturile pietrelor. O observă pe Ferro, aşezată într-un genunchi, 
scoțând una după alta săgeți din tolbă şi trăgându-le înspre pilaştrii 
printre care intraseră doar cu câteva secunde mai devreme. 

Acolo erau mulţi shanka. Puzderie. 

- Rahat, gemu Logen, împingându-se cu călcâiele în dalele de piatră 
ca să se dea înapoi. 

- Haideţi! strigă Luthar care coborâse din şa, iar acum ţopăia încolo 
şi încoace. Haideţi! 

Un cap-turtit se năpusti spre ei, zbierând şi ţinând în mână un topor 
uriaş. Dar brusc făcu un salt şi se răsuci în aer cu capul străpuns de una 
dintre săgețile lui Ferro. Dar veneau alţii. O mulţime. Se furişau printre 
pilastri, cu suliţele pregătite. 

- Prea mulţi! strigă Bayaz. 

Bătrânul se încruntă la coloanele uriaşe, la bolovanul enorm de 
deasupra. Îşi încleştase strâns maxilarele. Aerul din jurul lui începu să 
pâlpâie. 

- Rahat. 


Ca beat, fără echilibru, Logen se împletici până la Ferro. Sala imensă 
făcea tumbe în jurul lui. Inima îi bătea în urechi. Auzi o bubuitură 
ascuţită când una dintre coloane se despică, învăluindu-i pe toţi într-un 
nor de praf. Apoi un huruit asurzitor când bolovanul de deasupra 
începu să se clatine. Doi shanka îşi ridicară ochii spre ploaia de pietre, 
arătând cu degetele, scoțând sunete nearticulate. 

Logen o apucă strâns pe Ferro de mână. 

- La naiba! şuieră ea, bâjbâind după săgeți. 

Logen aproape căzu iarăşi, se ridică greu în picioare şi începu s-o 
tragă după el. O suliță zbârnâi pe lângă ei, zăngăni pe pietre şi căzu în 
hău. Auzea cum se mişcau shanka, mârâind şi grohăind unul la celălalt, 
escaladând pilaştrii, învălmăşindu-se în sala cea mare. 

— Haideţi! urlă iarăşi Luthar, şchiopătând vreo doi paşi în direcţia 
ieşirii, făcându-le semne frenetice. 

Logen îl zări pe Bayaz. În picioare, cu dinţii dezveliţi, cu ochii 
ieşindu-i din orbite. Aerul din jurul lui se ondula şi se răsucea, praful 
de pe jos se ridica şi i se încolăcea în jurul cizmelor. Se auzi un bubuit 
formidabil, iar Logen se uită în spate şi văzu cum o bucată mare de 
piatră cioplită se prăbuşeşte de sus. Căzu cu un tunet asurzitor 
zguduind podeaua. Strivi un shanka mai ghinionist, făcându-l una cu 
pământul, atât de iute încât nu apucă să scoată niciun sunet. Singurele 
semne ale existenţei lui rămaseră sabia zimţată care se rostogolea pe 
dale şi pata de sânge închis la culoare. Dar veneau alţii şi alţii. Le 
desluşea siluetele întunecate printre norii de praf. Veneau spre ei cu 
armele ridicate deasupra capetelor. 

Unul dintre pilaştri se despică în două. Se înclină cu încetineală 
absurdă, iar fragmente din el se împrăştiau prin sala cea mare. Piatra 
uriaşă de deasupra începu să se fisureze şi din ea cădeau bucăţi mari 
cât casa. Logen se întoarse şi se aruncă pe burtă, trăgând-o pe Ferro 
după el. Se târî mai departe ca să scape de avalanşa nimicitoare, cu 
ochii strânşi şi cu o mână deasupra capului. 

Un alt bubuit incredibil de puternic, cum Logen nu mai auzise 
niciodată în viaţă. Ca un urlet sau un geamăt al pământului torturat de 
parcă întreaga lume se surpa. Poate chiar aşa era. Pământul tremura şi 
fierbea sub el. Un alt tunet asurzitor, un zornăit prelung, un soi de 
râcâit, un clinchet mai blând, apoi ceva asemănător cu liniştea. 

Logen îşi descleştă fălcile ţepene şi deschise ochii. Aerul era plin de 
praf. Simţea că stă pe un fel de mal. Tuşi şi încercă să se mişte. Dar de 
sub pieptul lui se auzi un scrâşnet, iar piatra de dedesubt începu să se 
mişte, iar malul deveni mai abrupt. Icni şi se lipi şi mai tare de el, 
apucându-l strâns cu degetele. Cu una dintre mâini încă o mai ţinea pe 
Ferro de braţ, iar unghiile ei îi intraseră în încheietură. Întoarse încet 
capul să privească în jur şi încremeni. 

Dispăruseră toţi pilaştrii. Dispăruse şi sala. Şi pardoseala. Hăul acela 


imens le înghiţise pe toate, iar acum se căsca lacom sub el. În 
străfunduri, apa furioasă şuiera şi plesnea dărâmăturile. Lui Logen nu-i 
veni să-şi creadă ochilor. Stătea de-a curmezişul unei bucăţi uriaşe de 
piatră care, până în urmă cu câteva clipe, făcuse parte din pardoseală, 
iar acum se înclina periculos de tare chiar pe marginea abisului. 

Ferro îl ţinea strâns de încheietura mâinii, mâneca zdrenţuită i se 
strânsese în jurul cotului, dezvelindu-i tendoanele braţului cafeniu clar 
reliefate din cauza efortului. Îi mai zări şi umărul, şi chipul rigid. 
Restul era invizibil — se legăna peste marginea bucății de piatră, 
deasupra hăului de dedesubt. 

— Ssss, şuieră ea, cu ochii galbeni uriaşi de spaimă, bâjbâind 
disperată după un loc pe suprafaţa netedă de care să se poată prinde. 

O bucată de piatră se desprinse din margine şi căzu lovindu-se de 
pământul fracturat. 

- Rahat, şopti Logen, aproape necutezând să respire. Cum naiba de 
se întâmplaseră toate astea? Trebuie să vă destăinui ceva despre Logen 
Nouădegete. Trebuie să vă spun că este urmărit de ghinion. 

Îşi ridică uşor mâna liberă până găsi o muchie îngustă de care să se 
apuce. Apoi, centimetru cu centimetru, începu să urce spre marginea 
bolovanului de deasupra. O trase pe Ferro după el. 

Se auzi un hârşâit înfiorător, iar piatra de sub el se zgudui şi începu 
să se încline şi mai mult. Scânci şi se lipi tare de ea, încercând s-o 
aducă în poziţia dinainte. Urmă o hurducătură ce-i lăsă un gol în 
stomac, iar faţa i se umplu de ţărână. Un scrâşnet de piatră pe piatră şi 
bolovanul reveni la loc foarte încet. Rămase acolo gâfâind, fără să mai 
îndrăznească să se mişte. Nu mai avea cale de scăpare. Nici în sus, nici 
în jos. 

— Ssss! 

Ochii lui Ferro îi arătară mâinile lor încleştate. Apoi făcu un semn 
din cap spre marginea bolovanului şi spre hăul căscat sub ei. 

- Trebuie să fim realişti, şopti ea, desfăcându-şi degetele şi dându-i 
drumul. 

Logen îşi aminti cum atârna de o clădire, mult deasupra unui cerc de 
iarbă galbenă. Îşi aminti cum alunecă înapoi, murmurând vorbe prin 
care implora ajutor. Îşi aminti cum mâna lui Ferro se strânse iarăşi în 
jurul încheieturii lui, ridicându-l. Clătină încet din cap strângând-o la 
rândul său. 

- Idiot alb ce eşti! şuieră ea dându-şi ochii galbeni peste cap. 


Jezal tuşi, se întoarse pe spate şi scuipă ţărâna din gură. Privi mirat 
în jur. Ceva era altfel. Parcă lumina era mai puternică decât fusese 
înainte, iar marginea prăpastiei era mult mai aproape. Adică, nu era 
departe deloc. 

— Uf, suflă el, fără să-şi găsească vorbele. 


Se prăbuşise jumătate din clădire. Zidul din spate rămăsese cât de 
cât întreg, împreună cu unul dintre pilaştri, dărâmat doar pe jumătate. 
Tot restul dispăruse, înghiţit de hăul căscat în apropiere. Se chinui să 
se ridice în picioare, strâmbându-se când îşi lăsă greutatea pe piciorul 
rănit. Atunci îl descoperi pe Bayaz, care se sprijinea de zid. 

Transpiraţia curgea şiroaie pe obrajii ofiliţi ai Magului. Ochii îi 
străluceau ciudat în găvanele negre. Oasele feţei păreau a-i străpunge 
pielea pergamentoasă. Leit un cadavru vechi de o săptămână. Îl 
surprinse tare că se mişca cât de cât. Jezal urmări o mână tremurătoare 
care arăta spre fisură. Însoţită de croncănitul: 

— Terminaţi-i! 

Apoi îi auzi şi pe ceilalţi. 

— Aici! sună sugrumată vocea lui Nouădegete de dincolo de 
marginea crevasei. 

Deci era în viaţă. Măcar atât. O dală uriaşă se bălăngănea acolo, iar 
Jezal se duse cu multă băgare de seamă înspre ea, îngrijorat că 
pardoseala ar putea ceda sub el dintr-o clipă în alta. Se uită în 
prăpastie. 

Nordicul stătea întins pe burtă, cu mâna stângă peste marginea 
bolovanului strângând încheietura mâinii lui Ferro. Nu-i putea zări 
trupul, abia dacă-i putea vedea chipul plin de cicatrice. Câteva tone de 
piatră se balansau foarte lent pe muchia abisului. Era mai mult decât 
limpede că puteau cădea în hău în orice clipă. 

— Fă ceva..., şopti Ferro fără măcar a îndrăzni să ridice vocea, iar 
Jezal observă, oarecum bucuros, că nu-i dăduse şi alte indicaţii. 

Îşi linse tăietura din buză. Poate dacă s-ar lăsa cu toată greutatea pe 
piatră, atunci ar putea s-o echilibreze, iar ei ar putea să iasă de acolo? 
Să fie atât de simplu? Se întinse prudent, frecându-şi nervos vârfurile 
degetelor unele de celelalte, transpirând abundent şi simțindu-se slăbit 
din senin. Puse uşurel mâna pe marginea bolovanului sub privirile 
încremenite ale lui Nouădegete şi ale lui Ferro, care îşi ţineau 
respiraţia. 

Apăsă foarte uşor, iar lespedea începu să se încline în jos. Apăsă un 
pic mai mult. Se auzi un scârţâit puternic, iar bolovanul se clătină 
îngrozitor de tare. 

— Nu-l împinge, la naiba! strigă Nouădegete, agăţându-se cu unghiile 
de stâncă. 

— Da” ce să fac? chirăi Jezal. 

- la ceva! 

— Ia orice! şuieră Ferro. 

Jezal se uită înnebunit în jur, dar nu descoperi nimic care să-i fie de 
folos. În plus, nu se vedea nici urmă nici de Quai, nici de Picior-Lung. 
Ori zăceau morţi pe undeva, la fundul prăpastiei, ori reuşiseră să scape 
de acolo în timp util. Niciuna dintre aceste ipoteze nu l-ar fi surprins 


prea mult. Dacă avea de gând să-i salveze pe Nouădegete şi pe Ferro, 
trebuia s-o facă singur. 

Îşi scoase haina şi începu s-o răsucească ca s-o transforme într-un soi 
de frânghie. O cântări într-o mână, clătinând dezamăgit din cap. Precis 
n-o să meargă, dar ce altă alternativă avea? O întinse şi aruncă unul 
dintre capete spre prăpastie. Acesta se lovi de piatră doar la câţiva 
centimetri de degetele lui Logen, stârnind o ploaie de ţărână. 

- E bine, e bine, mai încearcă o dată! 

Jezal îşi ridică haina cât de sus era în stare, se aplecă spre bolovan 
cât de mult cuteza şi o aruncă din nou. Acum Logen reuşi să înşface 
mâneca. 

— Da! exclamă el şi şi-o înfăşură pe încheietura mâinii. E bine! Acum 
trage! 

Jezal scrâşni din dinţi, se opinti şi trase. Tălpile îi derapară pe 
pietriş, mâna şi piciorul îi zvâcniră de durere. Încetişor, haina apăru 
iarăşi în câmpul lui vizual, alunecând centimetru cu centimetru peste 
piatră. 

— Aşa! gemu Nouădegete, care apăru peste marginea lespezii. 

- Trage! mârâi Ferro, săltându-şi şoldurile pe planul înclinat al 
bolovanului. 

Jezal trase din toate puterile, cu ochii strâns închişi, cu respiraţia 
şuierând printre dinţii încleştaţi. Lângă el zăngăni o suliță şi îşi ridică 
ochii la cele peste douăzeci de capete-turtite adunate de cealaltă parte 
a prăpastiei şi care dădeau din mâinile diforme. Înghiţi greu nodul din 
gât şi îşi întoarse privirea de la ele. Nu-şi putea permite acum să se 
gândească la pericolele din jur. Nu conta decât să tragă cât mai tare. Să 
tragă şi iarăşi să tragă, indiferent cât de tare l-ar fi durut toate 
mădularele. Şi mergea chiar binişor. Încet, încet apăreau la suprafaţă. 
Jezal dan Luthar, în sfârşit erou. Îşi va câştiga locul meritat în călătoria 
asta blestemată. 

Se auzi un sunet puternic, ca de ceva care se rupe. 

- Rahat! grohăi Logen. Rahat! 

Mâneca se desprindea încet de restul hainei. Cusăturile se întindeau, 
plesneau, se destrămau. Jezal scânci îngrozit. Să mai tragă oare, sau 
nu? Cât de tare să tragă? Plesni o altă cusătură. 

— Ce să fac? se miorlăi el. 

- Trage, boule! 

Jezal trase de haină cât de tare era în stare. Îl ardeau palmele şi toţi 
muşchii. Ferro ajunsese pe lespede şi încerca să se agaţe cu unghiile de 
suprafaţa netedă. Mâna lui Logen se vedea aproape de margine, 
întinzându-şi cele trei degete ca să se apuce de ea. Jezal trase iarăşi... 

Şi se prăvăli în fund, în mână cu o cârpă moale. Lespedea se 
cutremură, gemu şi se răsturnă. Un țipăt şi Logen alunecă în jos, cu 
mâneca inutilă acum strânsă în pumn. Niciun strigăt. Doar zornăitul 


pietrelor. Apoi, nimic. Amândoi dispăruseră. Lespedea uriaşă se mai 
balansă puţin, apoi reveni în poziţie de echilibru pe marginea 
prăpastiei. Goală acum. Jezal se ridică în picioare şi privi fix la hăul de 
dedesubt, cu gura căscată de groază, cu haina văduvă de una dintre 
mâneci încă atârnându-i din mâna care-i pulsa de durere. 

— Nu, şopti el. 

Nu aşa se petreceau lucrurile în basme. 


Sub ruine 


- Mai trăieşti, albule? 

Logen gemu, se mişcă puţin şi îl cuprinse groaza când simţi pietrele 
mişcându-se sub el. Apoi îşi dădu seama că era întins pe un maldăr de 
pietriş şi moloz, iar colţul ascuţit al unei pietre îl împungea dureros în 
mijlocul spinării. Abia reuşi să desluşească un zid din piatră, obstacol 
dur între lumină şi umbre. Clipi des, strâmbându-se la durerea care-i 
săgetă braţul când vru să-şi şteargă ţărâna din ochi. 

Ferro stătea în genunchi chiar alături, cu sângele din rana de pe 
frunte şiroindu-i pe chipul oacheş, cu părul negru plin de praf şi 
mizerie. În spatele ei zări o încăpere boltită care se întindea până 
departe, în umbre. Tavanul era spart, lăsând să se vadă cerul. Profund 
nedumerit Logen privi în jur. La mai puţin de un pas de locul unde 
stăteau ei, lespezile fuseseră retezate. La mare depărtare reuşi să 
desluşească celălalt capăt al prăpastiei, ca o terasă din fragmente de 
piatră şi bolovani de pământ, din care ieşeau bucăţi ale clădirilor pe 
jumătate dărâmate. 

Începu să înţeleagă ce se petrecuse. Se aflau sub pardoseala 
templului. Când se formase prăpastia, mai rămăsese bordura asta pe 
care căzuseră ei. Împreună cu o mulţime de bolovani. N-aveau cum să 
fi căzut prea departe. Aproape că-i veni să zâmbească. Era în viaţă. 

— Ce... 

Ferro îl plesni cu putere peste gură. Îşi apropie chipul de al lui şi 
şuieră încetişor: 

— Sssttt. 

Îşi ridică ochii galbeni, arătându-i cu degetul tavanul boltit. 

Lui Logen i se făcu pielea de găină. Acum îi auzea. Shanka. Se 
încăierau şi zdrăngăneau încoace şi încolo, bolboroseau şi guiţau unul 
la celălalt. Deasupra lor. Dădu din cap, semn că a înţeles, iar Ferro îşi 
luă mâna murdară de pe gura lui. 

Foarte încet şi cu mişcări cam ţepene, se ridică din mormanul de 
dărâmături, străduindu-se să facă cât mai puţin zgomot cu putinţă. 
Odată în picioare, ţărâna îi şiroi de pe haine. Se pipăi, pregătindu-se să 
simtă durerea mistuitoare care l-ar fi vestit că-şi rupsese umărul, sau 
piciorul, sau că-şi spărsese scăfârlia. 

Haina i se sfâşiase prin multe locuri şi se rănise cam zdravăn la cot. I 
se jupuise pielea, iar rana îi pulsa. Îi curgea sânge în jos pe braţ, până 
în vârful degetelor. Îi curgea sânge şi dintr-o rană la cap, iar maxilarul 
îl durea tare acolo unde îl lovise de pământ în cădere. În gură avea 
gust sălciu, de sânge. Probabil că-şi muşcase limba. Din nou. Mare 
mirare că afurisita aia încă mai era la locul ei. Îl durea rău un 


genunchi, gâtul îi era ţeapăn, coastele învineţite, dar întregul 
funcţiona. Cu condiţia să se forțeze. 

Avea ceva înfăşurat în jurul mâinii. Mâneca desprinsă din haina lui 
Luthar. O desfăcu şi o aruncă. Nu-i mai era de niciun folos. De fapt, nu- 
i fusese de folos nici mai devreme. Ferro ajunsese deja în celălalt capăt 
al sălii şi se uita pe sub o arcadă. Logen şontâcăi până lângă ea, 
strâmbându-se de mama focului ca să-şi înăbuşe gemetele de durere. 

— Ce fac ceilalţi? şopti el. 

Ferro ridică din umeri. 

— Poate au scăpat? îşi mărturisi el speranţa. 

Ferro îl privi lung, cu una dintre sprâncenele negre ridicate, iar 
Logen tresări şi îşi strânse cu mâna braţul rănit. Avea dreptate. Măcar 
ei doi trăiau şi era cazul să se considere norocoşi, căci nu se ştia când 
vor mai avea parte de o asemenea şansă. 

- Pe aici, şopti Ferro, arătând în întuneric. 

Logen se uită în gaura aceea neagră şi inima îi cobori în genunchi. 
Nu suporta să se afle sub pământ, cu tot mormanul ăla de pietre şi 
ţărână gata să i se prăbuşească în cap în orice clipă. În plus, nu aveau 
nicio torţă, nicio sursă de lumină. Iar acolo era o beznă ca de smoală şi 
prea puţin aer, iar ei habar nu aveau încotro s-o apuce sau cât de mult 
să meargă. Tunelurile erau locurile preferate de shanka. Şi de morţi. 
Logen nu era nici unul, nici altul. Şi nici nu sărea în sus de bucurie la 
gândul că s-ar putea întâlni cu vreun shanka sau cu vreo stafie acolo 
jos. 

— Eşti sigură? 

— Ce ai? Ţi-e frică de întuneric? 

— Aş prefera să pot vedea pe unde merg. 

— Crezi că ai de ales? îl luă Ferro peste picior. Rămâi aici, dacă aşa 
vrei. Poate peste vreo sută de ani o să dea peste tine o altă ceată de 
idioţi, aşa ca tine! 

Logen îşi supse posomorât gingiile însângerate, aprobând-o în ciuda 
temerilor sale. Parcă trecuse o veşnicie de când fuseseră împreună la 
ananghie, când fugiseră pe acoperişurile înalte din Agriont ca să scape 
de oamenii cu măşti negre. O veşnicie trecuse de atunci, aşa i se părea 
acum, şi în tot acest timp avuseseră parte de multe belele. Dar nu se 
schimbase mai nimic. Deşi călătoreau împreună, mâncau împreună şi 
sfidaseră moartea împreună, Ferro era la fel de acră şi de furioasă ca în 
ziua când o văzuse pentru prima oară. Era aceeaşi pacoste. El încercase 
să aibă răbdare, zău că încercase, însă Ferro începuse să-l exaspereze 
peste măsură. 

- Chiar trebuie? mormăi el privind-o fix în ochii cei galbeni. 

- Trebuie să ce? 

— Să fii atât de nesuferită. Chiar trebuie? 

Îi aruncă o privire cruntă, deschise gura să spună ceva, ezită, apoi 
ridică din umeri. 


— Ar fi trebuit să mă laşi să cad. 

— Ce? 

Se aşteptase la o ocară năprasnică din partea ei. Se așteptase, 
desigur, să-l împungă cu degetul în piept, ba chiar cu sabia. Însă în 
vocea ei parcă se strecurase o undă de regret. Dar, dacă fusese reală, 
nu a durat prea mult. 

— Ar fi trebuit să mă laşi să cad şi aş fi fost de capul meu acolo jos, 
fără să mă mai împiedic de tine la tot pasul! 

Logen râse cam în silă. Nu aveai cum să-i ajuţi pe cei care se 
încăpăţânau să-ţi respingă ajutorul. 

— Să te las să cazi? Fii fără grijă! Aşa am să fac! 

— Bine! se răţoi Ferro, intrând semeaţă în tunel. 

Umbrele o înghiţiră la iuţeală, iar Logen simţi un junghi de panică la 
gândul că a rămas singur. 

— Aşteaptă-mă! şuieră el şi se grăbi după ea. 

Pasajul era înclinat. Se auzeau doar paşii hârşâiţi ai lui Logen. 
Imediat se stinseră şi ultimele luciri ale luminii pe pietrele umede. 
Nouădegete pipăi cu mâna stângă peretele, încercând să-şi înăbuşe 
gemetele provocate de durerea din coaste, din cotul zdrelit, din falca 
sfărâmată. 

Se făcea tot mai întuneric. Pereţii şi fundul deveniră doar nişte 
păreri, apoi se contopiră în beznă. Cămaşa murdară a lui Ferro era o 
nălucă cenuşie prin aerul lipsit de viaţă din tunel. Dispăru doar după 
câţiva paşi. Îşi ridică mâna în faţa ochilor. Un contur neclar, atâta tot. 
În rest, doar întunericul ca de smoală. 

Era îngropat. Singur şi îngropat în beznă. 

— Ferro, aşteaptă-mă! 

— Ce vrei? 

Se ciocni de ea pe întuneric, simţi cum ceva îl împinge în piept şi 
aproape căzu în fund, lângă peretele ud. 

— Ce mama naibii... 

— Nu văd nimic! şuieră el, auzindu-şi panica din glas. Nu văd... Unde 
eşti? 

Ridică mâinile în față, încercând să simtă ceva. Dar nu se mai putea 
orienta nicicum. Inima i se urcase în gât, stomacul i se dădea peste cap. 
Ce-ar fi dacă ticăloasa asta afurisită l-ar abandona aici. Ce-ar fi dacă... 

— Apucă. 

Şi mâna ei, rece şi aducătoare de linişte, o apucă pe a lui. Îi auzi 
vocea lângă ureche. 

- Crezi că poţi să vii după mine fără să cazi în nas, prostule? 

— Cred... cred că da. 

— Atunci vino şi încearcă să-ţi ţii gura! 

Şi o simţi cum se îndepărtează, trăgându-l nervoasă în urma ei. 

Cum ar fi fost să-l vadă vechii lui tovarăşi în ipostaza asta? Logen 
Nouădegete, cel mai temut bărbat din întregul Nord, pişat pe el din 


cauza spaimei de întuneric şi agăţându-se de mâna unei femei care îl 
detesta, aidoma unui copil care se agaţă de sânul mamei. Până şi lui îi 
venea să râdă. Dar se temea că shanka l-ar putea auzi. 


Palma uriaşă a lui Nouădegete era fierbinte şi umedă de transpiraţia 
provocată de frică. Senzaţie extrem de neplăcută pentru Ferro la fel 
cum era şi pielea lui lipicioasă aproape de a ei. Îi făcea greață, dar se 
forță să meargă mai departe. Îi auzea şi răsuflarea, iute şi sacadată în 
locul strâmt, îi auzea paşii împleticiţi în urma ei. 

Parcă doar ieri se aflaseră amândoi într-o încurcătură asemănătoare 
cu cea de acum, alergând prin aleile din Agriont, furişându-se pe după 
clădirile lui întunecate, urmăriţi de pretutindeni. Parcă fusese ieri, însă 
totul se schimbase. 

Pentru ea Logen nu reprezentase nimic altceva decât o ameninţare. 
Un alt alb de care trebuia să se ferească. Urât şi ciudat, netot şi 
periculos. Pe atunci nu ar fi avut în ruptul capului încredere în el, chiar 
dacă ar fi fost ultimul om rămas în viaţă în întreaga lume. Acum credea 
că este singurul pe care s-ar putea baza. Nu o lăsase să cadă, chiar dacă 
ea îi ceruse asta. Preferase să cadă cu ea. Îi spusese că n-o va lăsa 
niciodată baltă, dacă şi ea va face acelaşi lucru. 

Acum se ţinuse de cuvânt. 

Aruncă o privire peste umăr, îi zări chipul palid cu ochi căscaţi care 
nu desluşeau nimic prin beznă, îi zări mâna liberă care pipăia pereţii. 
Poate că ar fi trebuit să-i mulţumească pentru că nu o lăsase să se 
prăbuşească în gol, însă asta ar fi însemnat să admită că a avut nevoie 
de ajutor. Iar de ajutor aveau nevoie doar cei slabi, şi cei slabi erau 
sortiţi fie pieirii, fie unei vieţi în sclavie. Niciodată nu trebuie să 
nutreşti speranţa că vei fi ajutat şi astfel nu vei fi niciodată dezamăgit 
când ajutorul nu va veni. Iar Ferro fusese deseori dezamăgită. 

Aşa că, în loc să-i mulţumească, îl smuci de mână dezechilibrându-l. 

În tunel se insinuase o licărire de lumină rece, desluşind difuz 
contururile blocurilor aspre de piatră. 

— Acum vezi? îi sâsâi ea. 

- Da, iar uşurarea din vocea lui era evidentă. 

— Atunci poţi să-mi dai drumul, se răsti ea, smulgându-şi mâna din 
încleştarea lui şi ştergându-şi-o de poalele cămăşii. 

Se îndreptă mai departe spre licărirea aceea, frecându-şi degetele 
unele de altele şi uitându-se urât la ele. Avea o senzaţie ciudată. 

Aproape că-i părea rău că nu o mai ţinea de mână. 

Lumina se făcea tot mai puternică, strecurându-se în pasaj prin bolta 
strâmtă din faţa lor. Înaintă spre ea în vârful picioarelor şi se uită după 
colţ. Sub ei se căsca o peşteră uriaşă, ai cărei pereţi, unii ciopliţi din 
piatră netedă, alţii din piatră naturală, se înălţau şi se învolburau în 
structuri lichefiate, extrem de stranii. Tavanul nu se distingea din 
umbre. O rază venită de sus arunca o pată de lumină pe fundul peşterii. 


Acolo erau trei shanka, înghesuiți unul în altul, bolborosind şi râcâind 
la ceva de pe jos. Şi, de jur împrejurul lor, lângă pereţi, îngrămădite în 
mormane înalte cât un om, erau mii şi mii şi mii de oase. 

- Rahat, icni Logen din spatele ei. 

Un craniu rânjea larg la ei dintr-un capăt al arcadei. Oase de om, 
fără îndoială. 

— Se hrănesc cu morţi, şopti Ferro. 

— Cu ce? Dar... 

— Nimic nu putrezeşte aici. 

Bayaz le spusese că oraşul era plin de morminte. De puzderie de 
cadavre, aruncate în gropi comune câte o sută odată. Probabil că de 
ani mulţi zăceau acolo strânse în îmbrăţişări ca de gheaţă. 

Până când le găseau shanka. 

- Trebuie să-i ocolim, şopti Nouădegete. 

Ferro privi lung în umbre, încercând să găsească un drum prin care 
să ajungă în peşteră. Nu aveau cum să coboare munţii aceia de oase 
fără să facă zgomot. Îşi dădu jos arcul de pe umăr. 

— Eşti sigură? o întrebă Nouădegete atingându-i cotul. 

Îi dădu brânci. 

— Fă-mi loc, albule. 

Va trebui să se mişte repede. Îşi şterse sângele de pe sprânceană. 
Scoase uşor trei săgeți din tolbă şi le puse între degetele de la mâna 
dreaptă ca să le poată apuca repede. Luă o a patra în mâna stângă şi 
încordă arcul, ţintindu-l pe cel mai îndepărtat cap-turtit. Nici nu-l 
străpunsese bine săgeata pe acesta, că Ferro o şi expedie pe a doua. Îl 
lovi pe celălalt shanka în umăr şi el se prăbuşi guiţând surprins, 
alertându-l pe ultimul. Săgeata îi intră în gât, îi ieşi prin ceafă şi căzu şi 
el la pământ. Ferro puse ultima săgeată în arc şi aşteptă. Al doilea cap- 
turtit încercă să se ridice în picioare, dar fu străpuns din spate şi se 
prăvăli la loc. 

Cobori arcul privind atentă la shanka. Niciunul din ei nu mai sufla. 

- Rahat, gemu Logen. Bayaz are dreptate. Eşti un diavol. 

— A avut dreptate, mârâi Ferro. 

Mai mult ca sigur că deja fusese înhăţat de creaturile acelea, şi era 
cât se putea de limpede că ele mâncau oameni. Probabil că se 
ospătaseră şi din Luthar, Picior-Lung şi Quai. Păcat. 

Dar nu foarte. 

Îşi puse arcul pe umăr, se aplecă şi pătrunse cu multă prudenţă în 
peşteră, sfărâmând oasele sub tălpi. Cu braţele întinse ca să-şi menţină 
echilibrul, pe jumătate păşind, pe jumătate înotând prin mormanul de 
oase care-i ajungea până la genunchi. Reuşi să ajungă pe fundul 
peşterii şi se lăsă în genunchi, privind în jur şi umezindu-şi buzele. 

Nicio mişcare. Cei trei shanka zăceau alături, în bălțile propriului lor 
sânge. 

— Ha! 


Nouădegete se prăbuşi de-a dura, stârnind o ploaie de pietre. Se 
rostogoli iar şi iar şi iar şi se opri, în cele din urmă, în nas, în mijlocul 
movilei de oase. Se ridică iute în picioare. 

- Rahat! În! 

Îşi scutură de pe braţ o bucată dintr-o cutie toracică. 

- Taci, tâmpitule! sâsâi Ferro, trăgându-l lângă ea. 

Se uită temătoare spre o arcadă bolovănoasă din peretele peşterii, 
aşteptându-se ca, dintr-o clipă în alta, de acolo să dea năvală peste ei 
hoarde de asemenea creaturi, dornice să adauge şi oasele lor la 
celelalte. Dar nu apăru nimeni. Îi aruncă lui Logen o privire mohorâtă, 
dar nordicul era mult prea ocupat să-şi oblojească juliturile. ÎI lăsă în 
legea lui şi se târî spre cele trei cadavre. 

Erau strânse în jurul unui picior. Probabil piciorul unei femei, îşi 
spuse Ferro, căci nu prea avea păr. Un ciot de os ieşea din carnea 
uscată de pe femurul retezat. Probabil că unul dintre shanka voise să 
taie din ea, căci cuțitul lucea stins alături sub raza de lumină venită de 
sus. Nouădegete se aplecă şi îl ridică. 

— Niciodată nu poţi avea suficiente arme. 

— Nu mai spune? Dar ce te faci dacă ai să cazi în apă şi n-ai să poţi 
înota din cauza fiarelor ăstora? 

Bărbatul păru nedumerit o clipă, apoi ridică din umeri şi puse 
cuțitul de unde îl luase. 

— Ai dreptate. 

Ferro îşi scoase pumnalul de la cingătoare. 

— Unul este suficient. Dacă ştii unde să-l împlânți. 

Spintecă spinarea unuia dintre capetele-turtite ca să-şi poată 
recupera săgeata. 

- De fapt, ce sunt chestiile astea? 

Reuşi să-şi scoată săgeata întreagă şi împinse cadavrul cu vârful 
cizmei. Acum shanka se holba la ea cu ochi porcini şi orbi sub fruntea 
teşită. Botul rânjit îi dezvelea colții însângerațţi. 

— Sunt chiar mai hidoşi decât tine, albule. 

— Aşa şi trebuie. Sunt shanka. Capete-turtite. Kanedias i-a făcut. 

- I-a făcut? 

A doua săgeată se frânse când încercă s-o scoată din cadavru. 

— Aşa spunea Bayaz. Ca să-i folosească în războaie. 

- Dar Kanedias n-a murit? 

— Se pare că armele lui i-au supravieţuit. 

Săgeata din gâtul celui de-al treilea shanka se rupsese aproape de 
vârf. Nu-i mai era de niciun folos. 

— Şi cum pot fi făcute asemenea creaturi? 

— Crezi că eu ştiu? Ştiu doar că în fiecare vară, odată cu topirea 
gheţurilor, shanka traversează marea şi ne fac mari probleme atunci 
când vrem să-i alungăm. Probleme foarte mari. 

Ferro extrase ultima săgeată, plină de sânge, dar intactă. 


— Pe când eram mai tânăr, începuseră să vină din ce în ce mai des. 
Tata m-a trimis în sud, dincolo de munţi, ca să cer ajutoare... 

Ezită puţin şi apoi continuă: 

- Ei, e o poveste lungă. Acum Ţinutul Văilor Înalte e ticsit de capete- 
turtite. 

— Nu contează, mârâi ea ridicându-se şi vârându-şi cele două săgeți 
înapoi în tolbă, atâta vreme cât pot fi ucise. 

— O, da. Pot fi ucise. Necazul este că mereu apar tot mai multe. 

Se uită înnegurat la cele trei creaturi moarte. 

— Acum nu mai e nimic la nord de munţi. Nimic şi nimeni. 

Dar pe Ferro n-o impresionă prea mult informaţia aceasta. 

- Trebuie s-o luăm din loc. 

- S-au întors toţi în ţărână, gemu el, parcă fără să fi auzit-o, 
încruntându-se din ce în ce mai tare. 

Se apropie de el. 

- M-ai auzit? Am spus că trebuie să plecăm. 

— Ce? O privi nedumerit o clipă, apoi rânji. 

Maxilarele i se încordară, cicatricele se întinseră şi fremătară. Privea 
în gol, spre umbre. 

— Bine. Hai să plecăm de aici. 

Ferro se uită atentă la el şi văzu cum un firicel de sânge se prelinse 
din păr pe obrazul ţepos şi murdar. Nu mai arăta ca un om în care să 
poată avea încredere. 

- N-ai să începi să faci acum pe nebunul, albule, nu? Trebuie să-ţi 
păstrezi sângele rece. 

- N-am nimic, şopti el. 


Lui Logen îi era cumplit de cald. Îl ustura pielea sub hainele jegoase. 
Se simţea ciudat, se simţea ameţit, parcă tot capul îi era plin de 
duhoare de shanka. Aproape că nu mai putea respira din cauza asta. Şi 
parcă tunelul începuse să i se mişte sub picioare, prinzând viaţă chiar 
sub ochii lui. Se cutremură, cuprins de frisoane, se ghemui, iar 
sudoarea care-i şiroia pe faţă stropi pietrele de alături. 

Ferro îi şopti ceva, dar nu reuşi să înţeleagă ce spune — cuvintele ei 
se loveau de pereţi, răsunau în jurul lui, însă fără niciun sens. Dădu din 
cap, îi făcu un semn cu mâna şi se strădui să se ţină după ea. Dar 
tunelul era din ce în ce mai fierbinte, iar pietrele difuze străluceau cu 
lumini portocalii. Se ciocni de Ferro şi aproape căzu. Continuă să 
meargă în patru labe, târându-se pe genunchii zdreliţi şi gâfâind 
amarnic. 

Mai încolo se deschidea o cavernă uriaşă. Din centrul ei se avântau 
patru coloane subţiri. Sus, foarte sus, dispărând în bezna vie de 
deasupra. Sub ele ardeau focuri. Multe focuri, pârjolindu-i retina cu 
forme albe, strălucitoare. Cărbunii trosneau şi trosneau şi scuipau 
vârtejuri de fum. Scânteile cădeau în averse usturătoare, aburii şuierau 


în nori groşi. Metalul topit picura din creuzete, curgea prin făgaşele 
peşterii, trăgând dungi galbene şi roşii şi albe pe piatra neagră. 

Locul era plin de shanka, siluete diforme agitându-se prin 
întunericul în clocot. Aţâţau focurile, lucrau la foale, la cuptoare, 
aidoma oamenilor. Vreo douăzeci, poate chiar mai mulţi. Larma 
furioasă era asurzitoare. Ciocanele bubuiau, nicovalele răsunau, fiarele 
zăngăneau. Capetele-turtite guiţau şi zbierau. Lângă peretele din spate 
se înălţau rastele întunecate pe care sclipeau armele. Metalul lucea în 
toate culorile focului şi furiei. 

Logen se holbă la priveliştea aceasta, fără să-şi creadă ochilor. Capul 
îi duduia, braţul îi pulsa, căldura îl pocnea nemiloasă peste faţă. Poate 
că dăduseră peste o fierărie a iadului. Poate că totuşi Glustrod reuşise 
să deschidă o poartă sub oraş. O poartă spre Cealaltă Parte, iar ei 
trecuseră prin ea fără să-şi dea seama. 

Respirația i se accelerase, devenise neregulată şi nu şi-o putea 
calma, iar aerul inspirat era plin de fum înecăcios şi de duhoare de 
shanka. Ochii îi ieşiseră din orbite, îl ardea beregata, nu putea să 
înghită. Fără să ştie ce face, se pomeni cu sabia Creatorului scoasă din 
teacă. Lumina portocalie lucea pe fierul negru. Pumnul i se încleştase 
dureros de strâns pe mâner. Nu reuşea să-şi desfacă degetele. Le privi 
lung. Străluceau şi ele cu licăriri portocalii şi negre, pulsau de parcă ar 
fi fost în flăcări, venele ieşiseră în relief sub pielea întinsă, încheieturile 
se albiseră de strânsoarea furioasă. 

Nu era mâna lui. 

- Trebuie să ne întoarcem, îi spuse Ferro trăgându-l de braţ, să 
găsim un alt drum. 

- Nu. 

Voce neîndurătoare ca o lovitură de ciocan, aspră ca o tocilă, 
ascuţită ca o sabie scoasă din teacă. 

Nu era vocea lui. 

— Treci în spatele meu, reuşi să mai şoptească, apucând-o pe Ferro 
de umăr şi împingând-o din drum. 

Acum nu mai era cale de întoarcere... 


„.. şi le simţi mirosul. Îşi ridică fruntea şi trase în piept aerul 
fierbinte. 1 se umpluse capul de putoarea creaturilor. Şi era bine aşa. În 
mâinile potrivite, ura putea fi o armă extraordinară. lar Sângerosul 
Nouă ura totul acum. Însă ura lui cea mai veche, cea mai profundă, cea 
mai fierbinte era cea pe care o simţea faţă de shanka. 

Se furişă în peşteră, umbră printre focuri şi ecourile metalului 
mânios. Cântec minunat şi mult prea bine cunoscut. Se cufundă în el, 
se desfătă cu el, se îmbătă cu el. Avea sabia în mână, forţa curgea din 
metalul rece în carnea lui fierbinte, şi din carnea lui fierbinte în 
metalul rece, crescând şi crescând şi crescând şi mai mult, odată cu 


talazurile respirației sale. 

Capetele-turtite încă nu-l observaseră. Munceau. Îşi vedeau de 
treburile lor absurde. Nici vorbă că nu aveau cum să-şi închipuie că 
răzbunarea îi va găsi chiar acolo unde locuiau, respirau şi trudeau, dar 
vor afla adevărul. 

Sângerosul Nouă apăru din spatele unuia, cu sabia Creatorului 
ridicată deasupra capului. Schiţă un surâs când îi văzu umbra alungită 
peste ţeasta cheală a acelui shanka - promisiune ce va fi curând 
îndeplinită. Lama cea lungă îşi murmură taina, iar creatura se despică 
în două chiar pe mijloc, ca o floare care se deschide sub mângâierea 
soarelui. Sângele ţâşni cald şi mângâietor, împroşcând nicovala, 
podeaua din piatră şi obrajii Sângerosului-Nouă. 

Acum îl zări un cap-turtit şi el se năpusti asupra lui mai iute şi mai 
mânios decât aburul clocotit. Acela ridică braţul, dându-se înapoi. Dar 
nu îndeajuns de mult. Sabia Creatorului îi reteză cotul, aruncându-i 
braţul în aer. Chiar înainte să atingă podeaua, Sângerosul Nouă îl 
decapită cu o singură lovitură. Sângele bolborosi în metalul topit, 
pâlpâi portocaliu pe metalul sabiei, pe pielea albă a mâinii lui, pe 
pietrele colțuroase de pe jos. Iar el le făcu semn celorlalţi. 

- Haideţi, le şopti. Cu toţii sunteţi bine-veniţi. 

Se repeziră la rastele, după săbiile cu ghimpi, după topoarele 
tăioase, şi Sângerosul Nouă se amuză de graba lor. Înarmaţi sau nu, 
moartea le fusese deja hotărâtă. Era scrisă în grota cu foc şi umbre. 
Acum o va scrie şi cu sânge. Erau animale, mai prejos decât animalele. 
Armele lor îl loveau şi îl tăiau, dar Sângerosul Nouă era plămădit din 
foc şi întuneric şi şerpuia printre loviturile lor greoaie, se rostogolea în 
jurul sulițelor lor stângace, trecea pe dedesubtul şi pe deasupra 
zbieretelor lor mizerabile şi furiei lor inutile. 

Mai uşor decât să străpungi flacăra bătută de vânt. Mai uşor decât să 
străpungi umbra nestatornică. Slăbiciunea lor era o insultă la adresa 
puterii lui. 

— Muriţi! răcni el, şi sabia se învârti, sălbatică şi minunată, litera 
incandescentă de pe metalul ei trasând dâre de lumină orbitoare. Iar pe 
unde trecea sabia, totul revenea la normal. Shanka zbierau şi bâiguiau, 
iar fragmente din trupurile lor se împrăştiau în toate părţile, şi erau 
tăiaţi felii la fel de precis cum este tăiată carnea pe masa măcelarului, 
cum este tăiată coca pe masa brutarului, cum este cosită miriştea 
ţăranului. Totul după un plan perfect. 

Sângerosul Nouă îşi dezgoli dinţii şi zâmbi, căci se simţea liber şi era 
mulțumit de treaba bună pe care o făcea. Zări străfulgerarea unei săbii 
şi se feri de ea, simțind, totuşi, sărutarea ei pe coapsă. Zbură sabia 
ghimpată din mâna unui cap-turtit, îl apucă de ceafă şi îl vâri cu faţa în 
jgheabul pe unde curgea metalul topit în unde galbene, aprinse, 
furioase, iar căpăţâna acestuia sâsâi, şi clocoti, împrăştiind aburi 


împuţiţi. 

- Arzi! hohoti Sângerosul Nouă, iar hoiturile dezmembrate şi rănile 
lor căscate şi armele lor împrăştiate pe jos şi fierul topit hohotiră 
împreună cu el. 

Doar shanka nu hohotiră. Ştiau că le sunase ceasul. 

Sângerosul Nouă îl văzu pe unul cum se ridică în aer şi sare peste o 
nicovală, cu o bâtă ridicată, gata să-i sfărâme capul. Înainte să îi poată 
para lovitura, o săgeată intră în gura căscată a acelui shanka, dându-l 
pe spate, mort precum un bulgăre de lut. Sângerosul Nouă se încruntă. 
Văzu şi alte săgeți printre cadavre. Cineva îi strica toată distracţia. Se 
va ocupa de asta mai târziu, căci acum ceva se năpustea asupra lui 
dintre cele patru coloane. 

În armură strălucitoare, prinsă în nituri mari, această creatură avea 
un coif sferic îndesat pe ţeastă, iar ochii îi licăreau prin fanta lui. 
Grohăia şi sforăia tare ca un bivol. În picioare avea un soi de încălțări 
din fier, iar în mâinile cu mănuşi metalice ţinea un topor uriaş. Era un 
colos printre ceilalţi shanka. Sau ceva nou, o altă creatură alcătuită din 
fier şi carne, aici, în tenebre. 

Toporul se coborî într-un arc strălucitor, iar Sângerosul Nouă se 
rostogoli scăpând de lovitură, toporul izbindu-se de pereţii grotei, 
făcând să zboare aşchii de piatră. Se năpusti din nou asupra lui, 
mugind, căscându-şi botul plin de scuipat sub vizorul coifului. 
Sângerosul Nouă se retrase, mişcându-se şi dansând împreună cu 
umbrele care se mişcau şi cu flăcările care dansau. 

Se retrase şi evită lovitura din dreapta, lovitura de sus, cea de 
deasupra capului, cea de sub picioare. Toporul se izbi şi se izbi iar de 
metalul şi de rocile din jur, umplând aerul de o furie de ţărână şi 
pietre. Se retrase şi iar se retrase, până când creatura începu să 
obosească sub greutatea metalelor de pe ea. 

Sângerosul Nouă o văzu cum se clatină şi ştiu că venise momentul 
loviturii decisive. Se repezi cu sabia deasupra capului, cu gura deschisă 
prin care scoase un urlet care se izbi de braţul, de mâna, de tăişul 
sabiei şi de pereţii peşterii. Uriaşul shanka ridică cu ambele mâini 
coada toporului pentru a bloca lovitura. Metal bun şi strălucitor, născut 
în focurile acelea iuți, tare şi puternic şi dur aşa cum numai capetele- 
turtite ştiau să-l facă. 

Însă nici lucrarea Maestrului Creator nu era mai prejos. Lama cea 
întunecată despică mânerul colosalului topor cu un zbieret ca de copil 
şi spintecă armura groasă de la gât până la vintre, făcând o tăietură 
adâncă de un lat de palmă. Sângele ţâşni pătând metalul lucitor, 
pietrele mate. Sângerosul Nouă hohoti iarăşi şi îşi vârî pumnul în rană, 
smulgând maţele creaturii. Shanka se prăbuşi pe spate, iar cele două 
jumătăţi perfecte ale toporului îi căzură din ghearele care se mişcau 
spasmodic. 


Surâse spre ceilalţi. Trei shanka îl pândeau din penumbre, cu armele 
în mâini, fără să îndrăznească să-l atace. Îl pândeau din penumbre, dar 
întunericul nu le mai era prieten. Întunericul îi aparţinea lui. Şi numai 
lui. Sângerosul Nouă făcu un pas înainte, apoi încă unul, cu sabia 
atârnându-i într-o mână, în vreme ce în cealaltă îi atârna o bucată din 
mațele capului turtit. Ceilalţi se feriră de el, guiţând şi agăţându-se 
unul de celălalt cu disperare, iar Sângerosul Nouă le râse în nas. 

Cât de plini ar fi fost shanka de furie cumplită, până şi lor trebuia să 
le fie teamă de el. Totul şi toţi trebuiau să se teamă de el. Chiar şi 
morţii, care nu mai puteau simţi durerea. Chiar şi pietrele reci care nu 
mai puteau ţese vise. Chiar şi metalul fierbinte şi lichid se temea de 
Sângerosul Nouă. Chiar şi bezna. 

Mugi şi se năpusti înainte, aruncând cât colo măruntaiele din pumn. 
Cu vârful sabiei râcâi pieptul unui shanka, răsucindu-l în loc. O clipă 
mai târziu sabia i se afundă în umăr, despicându-l până la stern. 

Ceilalţi doi rămaşi o luară la goană, căţărându-se pe pietre. Fugă sau 
luptă, care era diferenţa? O altă săgeată străpunse spinarea unuia 
dintre ei trântindu-l la pământ. Sângerosul Nouă se repezi şi-l apucă pe 
ultimul de gleznă, strângându-l ca într-o menghină. Shanka încercă să 
opună rezistență agăţându-se inutil cu ghearele de pietrele mânjite de 
funingine. 

Pumnul lui era ciocanul, pământul era nicovala, iar capul de shanka 
era metalul ce trebuia să fie prelucrat. O lovitură şi îi sparse nasul şi îi 
scoase colții. A doua lovitură şi pometele se frânse. A treia şi maxilarul 
se crăpă. Pumnul său era făurit din piatră, din metal, din granit. Greu 
ca un munte care se prăvale. Lovitură după lovitură, transformă ţeasta 
groasă a acelui shanka într-un mucilagiu amorf. 

— Cap... turtit, şuieră Sângerosul Nouă şi hohoti iarăşi azvârlind cât 
colo trupul fără viaţă. 

Se învârti cercetând grota. Sabia Creatorului îi atârna în mână şi 
făcea să scapere pietrele pe care le zgâria. Privi lung în jur. Doar 
flăcările se mişcau. Şi umbrele dansând în jurul lor. Grota era pustie. 

— Nu! răcni el. Unde sunteţi? 

Dar picioarele i se înmuiaseră. Abia dacă îl mai susțineau. 

— Unde sunteţi, leprelor... 

Se împiedică şi căzu într-un genunchi pe pietrele fierbinţi. Aproape 
fără răsuflare. Cu siguranţă că mai avea ceva de făcut. Sângerosul Nouă 
avea mereu treabă. Doar că acum puterile păreau a-l părăsi. 

Observă o mişcare şi miji ochii încercând să vadă mai bine. O fâşie 
de întuneric ce aluneca încet printre pulsul focurilor şi cadavrele 
răsturnate. Nu era un shanka. Ci un alt soi de duşman. Mai dibace, prin 
urmare şi mai periculos. Piele neagră ca funinginea, paşi lini ocolind 
bălțile de sânge rămase în urma lui. Cu un arc pe jumătate încordat în 
mâinile ferme. Ochii cei galbeni îi luceau ca metalul topit, ca aurul 


lichid, şi îşi băteau joc de el. 

— Eşti bine, albule? 

Vocea ei îi răsună prelung în urechile care, oricum, îi ţiuiau. 

— Nu vreau să te omor, dar o voi face dacă trebuie. 

Ameninţări? 

— Nemernico, încercă să şuiere la ea, dar buzele îi erau amorţite şi 
de pe ele nu ieşi nimic decât o dâră lungă de salivă. 

Se sprijini în sabie încercând să se ridice, cu furia fierbând în el mai 
aprig ca oricând. O va învăţa minte. După lecţia primită de la 
Sângerosul Nouă nu va mai avea în veci nevoie de alta. O va tăia 
bucăţi-bucăţele şi va strivi bucăţelele sub călcâie. Dacă va reuşi să se 
ridice în picioare... 

Se clătină, respirând greu, încet, mai încet. Încercă să-şi focalizeze 
privirea. Flăcările se micşorau şi se contopeau şi umbrele se lungeau, se 
estompau, îl sorbeau înlăuntrul lor. 

Încă unul, doar unul. Mereu mai este încă unul... 

Dar timpul lui se sfârşise... 


... Logen se înecă şi tuşi şi se scutură din cauza frisoanelor. Prin 
beznă reuşi să-şi desluşească mâinile încleştate pe pietrele murdare, 
pline de sânge ca ale unui călău. Intuia ce anume se întâmplase. Gemu, 
iar lacrimile îi arseră ochii. Obrajii plini de cicatrice ai lui Ferro se iţiră 
deasupra lui din întunericul fierbinte. Bine că măcar n-o omorâse şi pe 
ea. 

— Eşti rănit? 

Nu-i putu răspunde. Nu ştia. Parcă avea o tăietură pe coaste, dar era 
atât de plin de sânge că nu-şi putea da seama care era realitatea. 
Încercă să se ridice în picioare, se propti de o nicovală şi aproape îşi 
vârî mâna în cuptorul încins. Clipi des şi scuipă. Îi tremurau genunchii. 
Focurile dogoritoare înotau înaintea lui. Cadavre pretutindeni, forme 
răşchirate prin funinginea de pe jos. Ca un netot, căută cu ochii prin 
jur ceva de care să-şi poată şterge mâinile, dar totul era plin de sânge 
închegat. Îi venea să vomite şi se clătină pe picioare nesigure printre 
forje spre bolta din peretele cel mai îndepărtat, ţinându-şi mâna 
însângerată la gură. 

Se sprijini de piatra caldă şi scuipă sângele sărat din gură. Durerea îi 
sfredelea coastele, fața, degetele zdrelite. Dar dacă se aştepta la 
compătimire, nu-şi găsise persoana potrivită. 

- Hai să mergem, se răsti Ferro la el. Haide, albule, ridică-te. 

N-ar fi putut spune cât s-a împleticit în urma ei, prin întuneric, 
gâfâind amarnic şi sunetele aspre ale respirației lui răsunându-i în 
creieri. Se târâră prin măruntaiele pământului. Prin săli vechi de când 
lumea pline de praf şi umbre, cu pereţii din piatră sparti. Prin arcade 
spre tuneluri şerpuitoare, pe sub tavane din lut proptite cu bârne 


scheletice. 

La un moment dat ajunseră la un soi de răscruce, iar Ferro îl împinse 
înapoi în beznă, lângă perete, amândoi ţinându-şi respiraţia câtă vreme 
siluete diforme traversau coridorul perpendicular pe drumul lor. Mai 
departe, şi mai departe - coridor, grotă, vizuină. Se tot târî după ea 
până fu sigur că se va prăbuşi în orice clipă din cauza epuizării. Până 
fu sigur că nu va mai vedea vreodată lumina zilei... 

- Stai aşa, şuieră Ferro, atingându-i obrazul cu palma ca să-l 
oprească şi aproape răsturnându-l, atât de slăbit era. 

Un curs leneş de apă intra în coridorul acela, susurând prin umbre. 
Ferro se lăsă în genunchi, uitându-se atentă în tunelul întunecat de 
unde venea apa. 

— Dacă intră în râu în aval, înseamnă că vine de undeva de lângă 
oraş. 

Dar Logen nu era la fel de sigur. 

— Şi dacă... vine din... subteran? 

— Atunci, va trebui să căutăm un alt drum. Sau să ne înecăm. 

Ferro îşi puse arcul pe umăr şi intră în apă până la piept, cu buzele 
strânse. Logen o urmări cum înaintează cu braţele ridicate deasupra 
şuvoiului întunecat. Nu obosea niciodată fiinţa asta? Pe el îl durea 
îngrozitor de tare tot corpul şi era atât de dărâmat, încât nu voia nimic 
altceva decât să se întindă pe jos şi să nu se mai ridice niciodată. Şi, 
preţ de o clipă, chiar se gândi să facă asta. Atunci Ferro se întoarse şi îl 
văzu ghemuit pe mal. 

— Haide, albule! îi sâsâi ea. 

Logen oftă din rărunchi. N-aveai cum s-o faci să se răzgândească. 
Băgă un picior în apa rece. 

— Sunt în spatele tău, murmură el. Chiar în spatele tău. 


Nepotriviţi 


Ferro continuă să înainteze împotriva curentului, cufundată până la 
brâu în apa rece, strângând din dinţi din cauza frigului crâncen. 
Nouădegete plescăia şi gâfâia în spatele ei. Întrezări o boltă mai în faţă, 
iar lumina care pătrundea pe acolo licărea sfios pe apă. Bolta era 
închisă cu drugi grei, din fier. Însă, când se apropie, observă că drugii 
erau subţiri şi cojiţi, ruginiţi până în măduvă. Dincolo de ei era pârâul 
care curgea spre ea printre cele două maluri din piatră şi pământ. 
Deasupra, cerul nopţii cu stele abia răsărite. 

Libertatea. 

Cu mâini amorţite de frig, Ferro smuci de fiarele vechi, suflând aerul 
printre dinţi. Nouădegete apăru din urmă şi îşi puse mâinile alături de 
ale ei — patru mâini una după cealaltă, două smede, două albe, 
încleştate strâns şi trăgând. Se lipiseră unul de celălalt în spaţiul mic, 
iar ea îi auzi gemetele cauzate de efort, îşi auzi propria respiraţie 
sacadată, simţi metalul vechi de când lumea cum începe să se 
încovoaie, scârţâind încetişor. 

Suficient cât să se strecoare. 

Mai întâi, îşi aruncă dincolo arcul şi tolba cu săgeți şi sabia. Apoi îşi 
trecu capul printre drugi, prin deschizătura mult prea îngustă, se 
întoarse într-o parte, îşi supse burta şi îşi tinu respiraţia, îşi trecu 
umerii, apoi pieptul, apoi şoldurile, simțind, în tot acest timp, cum 
metalul îi raşchetează pielea prin hainele ude. 

Se târî pe cealaltă parte, aruncându-şi armele pe mal. Îşi propti 
umerii de boltă, picioarele de următorul drug, încordându-se din toate 
puterile, în vreme ce Nouădegete îl trăgea din sens opus. Cedă brusc, 
rupându-se în două, împroşcând fulgi de rugină în pârâu, aruncând-o 
pe spate în apa îngheţată. 

Cu chipul strâmbat de efort, Nouădegete începu să se ridice. Ferro se 
ridică la suprafaţă, icnind din cauza frigului. Îl apucă de subsuori şi 
începu să-l tragă. Mâinile lui o prinseră de mijloc. Femeia gemu şi se 
luptă şi reuşi, în cele din urmă, să-l scoată din apă. Se prăvăliră 
amândoi pe malul mâlos şi rămaseră întinşi acolo, unul lângă altul. 
Ferro privi la ruinele oraşului ce se ridicau de jur împrejurul ei în 
înserarea cenuşie. Amândoi se odihneau puţin, încercau să-şi revină, îşi 
trăgeau sufletul. Ferro nu se aşteptase să scape vie din locul acela. 

Însă nu erau nici acum în afara oricărui pericol. 

Se rostogoli pe o parte şi se săltă în picioare, udă leoarcă şi dârdâind 
din toate încheieturile. Niciodată nu-i mai fusese atât de frig. 

- Asta e, îl auzi bălmăjind pe Nouădegete. În numele afurisiţilor de 
morţi ai mei, asta e. Sunt terminat. Nu mai fac niciun pas. 


Ferro clătină cu vehemenţă din cap. 

— Trebuie să ne depărtăm de locul ăsta cât încă mai e lumină, îi 
explică şi începu să-şi adune armele din noroi. 

— Adică vrei să zici că asta e lumină? Ai înnebunit de-a binelea, 
femeie? 

— Ştii că-s nebună. Haide, albule, mai spuse şi îl înghionti cu vârful 
cizmei în coaste. 

— Bine, fir-ar să fie! Bine! 

Se ridică fără chef pe picioare tremurânde. Ferro se întoarse şi 
începu să meargă de-a lungul malului spre apus, îndepărtându-se de 
ziduri. 

— Ce am făcut? 

Se întoarse iute şi îi aruncă o privire pătrunzătoare. Nouădegete nu 
se mişcase din loc şi se uita la ea cu ochi mari. 

— Ce am făcut acolo înăuntru? 

— Ne-ai scos la liman. 

— Am vrut să zic... 

— Ne-ai scos la liman. Asta ai făcut. Nimic altceva. 

Şi urcă pe mal. După câteva clipe îl auzi pe Nouădegete venind în 
urma ei. 


Era atât de întuneric, iar Logen era atât de istovit, încât aproape că 
nici nu văzu ruinele până nu ajunseră la adăpostul lor. Probabil o 
moară veche, îşi spuse el, construită chiar alături de apa curgătoare. 
Doar că roata cea mare dispăruse de vreo câteva sute de ani. 

- Facem popas aici, îi şopti Ferro, trecând pragul prăvălit. 

Logen era atât de îngrozitor de epuizat încât nu reuşi decât să 
hâţâne o dată din cap şi să se târască după ea. Lumina palidă a lunii 
pătrundea printre ruine, conturând resturile foştilor pereţi, cadrele 
fostelor ferestre, fosta podea din tină. Se împletici până la cel mai 
apropiat perete şi se lăsă să cadă lângă el, alunecând încetişor până 
dădu cu fundul de pământ. 

- Încă viu, bâigui el şi rânji uşurel ca pentru sine. 

O sută de tăieturi şi de zgârieturi şi de julituri îi reclamau atenţie 
neîntârziată, dar era încă viu. Rămase nemișcat — ud şi complet sleit, cu 
tot trupul îndurerat. Îşi lăsă ochii să se închidă şi se bucură ştiind că nu 
mai trebuie să se mişte. 

Brusc, se încruntă. Un sunet bizar venit din întuneric, acoperind 
susurul apei. Ca un clănţănit. Îi luă ceva timp, câteva secunde, să 
înţeleagă despre ce era vorba. Dinţii lui Ferro. Îşi scoase haina cu 
mişcări greoaie, strâmbându-se când o trase peste cotul rănit, şi i-o 
întinse. 

— Ce-i asta? 

- O haină. 

— Văd că-i o haină. De ce mi-o dai? 


Fir-ar să fie, da’ încăpăţânată mai era. Aproape că-l pufni râsul. 

- N-oi avea eu ochii tăi, dar tot pot să aud cum îţi clănţăne dinţii de 
frig. 

Îi întinse din nou haina. 

— Mi-aş dori să-ţi pot oferi mai multe, dar asta e tot ce am. Ai nevoie 
de ea mai mult decât mine. Nu trebuie să-ţi fie ruşine. Ia-o. 

O clipă de tăcere, apoi simţi cum haina îi este smulsă din mână şi o 
auzi pe Ferro cum se înfăşoară în ea. 

- Mulţam, mârâi. 

Ridică din sprâncene, neştiind dacă auzise bine. Se pare că era o 
primă dată pentru orice pe lume. 

- În regulă. Şi multam şi ţie. 

— Ce? 

— Pentru ajutor. Sub cetate şi pe deal, când cu bolovanii, şi pe 
acoperişuri, şi pentru toate celelalte, îi răspunse şi se mai gândi câteva 
clipe. M-ai ajutat foarte mult. Mai mult ca sigur, mai mult decât merit. 
Şi, cum să-ţi zic, îţi sunt grozav de recunoscător pentru asta. 

Se întrerupse, aşteptând-o să-i răspundă, dar Ferro nu zise nimic. Nu 
se auzea decât clipocitul apei pe sub zidurile clădirii, vuietul vântului 
prin ferestrele goale, hârâitul propriei respiraţii răguşite. 

-În regulă, continuă el. Atâta tot. E în regulă, indiferent ce ai 
încercat să demonstrezi. 

Alte clipe de tăcere. Îi vedea silueta în lumina lunii, lângă zid, cu 
haina lui pe umeri, gârbovită, părul tepos şi ud, vaga licărire din ochii 
galbeni. Îl urmărea cu atenţie. Se înjură în şoaptă. Nu se pricepea la 
vorbe alese. Nu se pricepuse niciodată. Poate că nimic din ce spusese 
nu însemnase nimic pentru ea. Dar, măcar încercase. 

— Ai chef de hâţa-hâţa? 

Se uită la ea cu gura căscată larg, uluit la maxim, închipuindu-şi că 
nu auzise bine. 

— Ce zici? 

— Ce ai, albule, ai surzit? 

— Am ce? 

- Bine! Las-o baltă! 

Îl repezi întorcându-se cu spatele la el şi trăgându-şi mânioasă haina 
mai strâns în jurul umerilor. 

— Stai puţin, se bâlbâi el începând să se prindă. Adică... nu m-am 
aşteptat să mă întrebi una ca asta. Nu zic nu... cred... dacă şi tu ai 
chef. 

Încercă să-şi înghită nodul colţuros din gât. Gura i se uscase dintr- 
odată. 

- Ai chef? Asta zici? 

Se întoarse să-l privească. 

— Zici că nu, sau zici că da? 

- Păi, eu..., se bâlbâi iarăşi, umflându-şi obrajii şi încercând să-şi 


pună mintea în mişcare. 

Niciodată în viaţa asta nu s-ar fi aşteptat ca tocmai ea să-i pună o 
asemenea întrebare. Tocmai ea. Şi acum, că i-o pusese, îi era mult prea 
frică să răspundă. Nu putea nega faptul că era o perspectivă cam 
înfricoşătoare, dar mai bine să se încumete să o facă, decât să se teamă 
de ea tot restul vieţii. Mult mai bine. 

— Atunci, da. Cred că da. Adică, sigur că da. De ce nu? Zic da. 

— Îhî. 

Reuşi să-şi dea seama prin întuneric că Ferro se încruntă, se uită în 
jos, îşi strânge mânioasă buzele, ca şi cum s-ar fi aşteptat la un alt 
răspuns, iar acum nu era prea sigură ce să facă. Nici el nu era sigur, 
dacă-i vorba pe aşa. 

— Cum vrei s-o facem? 

Pe un ton indiferent, ca şi cum ar fi fost vorba despre o treabă pe 
care trebuiau s-o rezolve împreună, cum ar fi fost doborâtul unui copac 
sau săpatul unui şanţ. 

— Că... ştii... ar cam trebui să vii niţel mai aproape, aşa zic. Adică, 
eu sper că scula mea e bunicică, dar în niciun caz nu are cum să ajungă 
la tine dacă rămâi acolo. 

Schiţă un surâs, apoi se înjură iarăşi când văzu că ea rămâne la fel 
de serioasă. Ştia că nu se dă în vânt după glume. 

— Atunci, bine. 

Se apropie de el atât de calculat şi atât de iute, că îl făcu să se dea 
înapoi puţin. Atunci ea ezită. 

— Scuze, spuse el. N-am mai făcut chestia asta de ceva vreme. 

- Nu. 

Ferro se aşeză pe vine lângă el, ridică o mână, şovăi ca şi cum n-ar fi 
ştiut ce anume să facă cu ea. 

— Nici eu. 

Îi simţi vârfurile degetelor pe mână - blânde, prudente. Se gâdilă un 
pic, căci atingerea ei era extrem de uşoară. Degetul ei cel mare se frecă 
de ciotul fostului său deget mijlociu, iar el o urmări cu privirea. Două 
siluete cenuşii care se mişcau prin umbre, stângace de parcă n-ar fi 
atins pe altcineva în toată viaţa lor. Ciudată senzaţie să simtă o femeie 
atât de aproape de el. Îi aducea la viaţă tot felul de amintiri de mult 
apuse. 

Logen întinse încet mâna, având sentimentul că tocmai ce va urma 
să şi-o vâre în flăcări, şi atinse obrazul lui Ferro. Nu l-a ars. Pielea ei 
era la fel de netedă şi rece ca a oricărui om. Îşi trecu mâna prin părul 
ei, iar ţepii îi gâdilară degetele. Îi descoperi cicatricea de pe frunte cu 
buricul degetului mare şi îi desenă urma de-a lungul feţei, zăbovind în 
colţul gurii. Îi simţea pielea aspră lipită de a lui. 

O expresie stranie era întipărită pe chipul ei. Îşi dădea seama, chiar 
şi în beznă. Nu era expresia pe care i-o cunoştea atât de bine. Dar nu 
avea cum să se înşele. 


A 


Era altceva. li simţi muşchii încordaţi, văzu razele lunii pe 
tendoanele ieşite în relief pe gâtul slab. Şi ei îi era frică. Sigur că râdea 
în gura mare atunci când pocnea pe cineva în gură, sigur că zâmbea în 
faţa tăieturilor şi vânătăilor, sigur că i se părea o nimica toată o 
săgeată care îi intrase în carne. Dar se părea că o atingere cumva mai 
duioasă băga spaima în ea. Iar asta i s-ar fi părut extrem de ciudat lui 
Logen dacă nu ar fi fost şi el îngrozitor de înspăimântat. Înspăimântat 
şi excitat în acelaşi timp. Începură fiecare să tragă de hainele celuilalt, 
de parcă cineva tocmai le dăduse semnalul de atac şi abia aşteptau să- 
şi termine treaba. Orbecăi, prin întuneric, încercând să-i descheie 
nasturii de la cămaşă, cu mâini care tremurau, muşcându-şi în 
permanenţă buzele, neîndemânatic de parcă ar fi avut încă mănuşile de 
la armură pe mâini. Ea îi scosese cămaşa dintr-o singură mişcare. 

- Rahat! gâfâi el. 

Ferro îl plesni peste mâini, dându-i-le la o parte şi îşi descheie 
singură nasturii, îşi scoase cămaşa şi o azvârli alături. Nu prea reuşea 
să vadă multe în lumina lunii, doar licărul galben al ochilor ei, 
conturul întunecat al umerilor şi al taliei ei, petele de lumină difuză de 
pe coaste şi curbura de sub unul dintre sâni, pielea mai aspră din jurul 
unui sfârc. 

Simţi cum îi desface centura, îi simţi degetele reci pătrunzând în 
pantaloni, simţi... 

- Ah! Rahat! Nu e nevoie să mi-o ridici! 

- Bine... 

- Ah. 

- Mai bine acum? 

- Ah. 

O trase de curea, i-o desfăcu şi îşi vârî mâna înăuntru. Sigur, deloc 
delicat, dar niciodată nu fusese vestit pentru delicateţea sa. Îi atinse 
părul din acel loc cu vârful degetelor şi se pomeni că i se înţepeneşte 
mâna. Oricât s-ar fi forţat, nu voia să intre mai mult. 

— Rahat, murmură el din nou. 

O auzi pe Ferro cum trage aer printre dinţi, o simţi cum se mişcă 
într-o parte şi îşi coboară pantalonii peste fund cu mâna rămasă liberă. 
Era mult mai bine aşa. Puse mâna pe coapsa ei dezgolită. Bine că îi mai 
rămăsese un deget mijlociu. Avea la ce-l folosi. 

Aproape nemişcaţi, în genunchi în ţărână. Doar mâinile lor cercetau 
şi pipăiau şi mângâiau, înainte şi înapoi, în sus şi în jos, înăuntru şi 
afară. Încet şi blând, apoi tot mai iute. Nu se auzea nimic altceva decât 
respiraţia şuierătoare a lui Ferro, hârâitul din gât al lui Logen şi 
şoaptele lipicioase de piele pe piele umedă. 

Se împinse în el, dând din şolduri ca să scape de tot de pantaloni, îl 
propti de zid. Logen simţi nevoia să-şi curețe gâtul, devenit, brusc, 
foarte răguşit. 

- Să... 


— Sssttt. 

Se ridică într-un genunchi, ghemuindu-se deasupra lui cu picioarele 
desfăcute larg, scuipă în căuşul palmei şi îi apucă penisul. Murmură 
ceva şi se lăsă în el gemând uşurel. 

— Hrrrr. 

- Ah. 

Se întinse şi o trase mai aproape, strângându-i coapsa cu o mână, în 
vreme ce cu cealaltă o ţinea de părul murdar şi îi trăgea capul mai 
aproape de al lui. Pantalonii îi erau îmbârligaţi în jurul gleznelor, 
încercă să scape de ei, dar nu reuşi decât să-i îmbârlige şi mai mult. Al 
naibii să fie dacă îi va cere să se oprească din ce făcea doar pentru 
atâta lucru. 

— Hrrrr, îi şopti ea, cu gura deschisă, frecându-şi buzele calde de 
obrazul lui, răsuflându-i fierbinte şi amar în gură. 

Pielea i se freca de a lui, se lipea de a lui, se dezlipea, doar ca să se 
lipească iarăşi. 

— Ah, îi răspunse el, iar ea îşi legănă şoldurile înainte şi înapoi, 
înainte şi înapoi, înainte şi înapoi. 

— Hrrr. 

Îl ţinea strâns de maxilar cu o mână, îi vârâse degetul mare în gură, 
iar cu mâna cealaltă se frecă între picioare, în sus şi în jos, apoi, cu 
degetele umede îi apucă bijuteriile, cam prea strâns, cam 
nemaipomenit de plăcut. 

- Ah. 

— Hrrr. 

- Ah. 

— Hrrr. 

- Ah... 

— Ce? 

- Păi... 

- Îţi baţi joc de mine! 

— Păi... mă pornisem! 

— 'Ţi-am spus că a trecut mult timp de când... 

- Probabil că ani întregi! 

leşi de pe penisul ofilit, se şterse cu o mână şi îşi şterse apoi furioasă 
palma de zid. Se culcă pe partea ei, cu spatele la el, trăgându-şi haina 
peste cap. 

Dacă nici ăsta nu era un moment de toată jena... 

Logen înjură în barbă. Toată aşteptarea aceea şi nu fusese în stare 
să-şi ţină laptele în găleată. Îşi scărpină trist obrajii, îşi ciuguli bărbia 
râioasă. 

Trebuie să vă destăinui ceva despre Logen Nouădegete. Trebuie să 
vă spun că este un amant desăvârşit. 

Se uită într-o parte la silueta vagă a lui Ferro. Păr tepos, gât lung, 
umăr ascuţit, braţ lung lipit de şold. Chiar şi aşa, cu haina peste ea, tot 


reuşea să distingă mişcările trupului ei, putea bănui formele de 
dedesubt. Îi privi pielea, amintindu-și cât de netedă şi moale şi rece i se 
păruse. Îi auzea respiraţia. Respirație blândă, regulată, caldă... 

Stai aşa. 

Ceva i se mişca jos. Îl durea, dar categoric se întărea din nou. Acesta 
era unicul avantaj al privaţiunii — găleata se umplea la loc extrem de 
repede. Logen îşi umezi buzele. Ar fi fost păcat să nu profite de această 
ocazie doar din cauză că îi lipsea curajul. Se lăsă lângă ea, se trase mai 
aproape şi îşi drese glasul. 

— Ce vrei? 

Tonul ei era tăios, însă nu suficient de tăios cât să-l dezarmeze. 

— Ştii, dacă m-ai lăsa câteva clipe, poate... 

Ridică haina şi îşi trecu mâna peste coapsa ei, simțind cum pielea îi 
foşneşte sub palmă. Avusese destul timp să-l respingă. Nu l-ar fi mirat 
dacă s-ar fi întors şi i-ar fi tras un genunchi în bijuterii. Dar nu se 
întâmplă aşa ceva. 

Ferro se apropie de el, lipindu-şi fundul gol de abdomenul lui şi 
ridicându-şi un genunchi. 

— De ce ţi-aş mai da încă o şansă? 

— Nu ştiu..., murmură el începând să rânjească. 

Îi mângâie uşor pieptul, burta, îşi vârî apoi mâna între picioarele ei. 

- Din acelaşi motiv pentru care mi-ai dat-o pe prima? 


Ferro se trezi brusc, cu o tresărire de spaimă, fără să ştie unde 
anume se afla, ştiind doar că era prinsă în capcană. Mârâi, se zvârcoli 
şi lovi cu coatele ca să se elibereze. Se târî de-a buşilea mai departe, 
strângând din dinţi, încleştându-şi pumnii. Dar nu văzu niciun duşman 
în jur. Doar terenul sterp şi stâncile întunecate în lumina cenuşie a 
zorilor. 

Şi albul uriaş. 

Nouădegete se ridică ameţit în picioare, gemând şi scuipând, 
uitându-se ca nebun în toate părţile. Când văzu că nu era niciun 
shanka chitit să-l omoare, se întoarse încet şi o privi pe Ferro cu ochi 
înceţoşaţi de somn. 

- Ah... 

Se strâmbă de durere şi îşi atinse gura însângerată cu degetele. Se 
priviră cu duşmănie câteva clipe, amândoi goi puşcă şi tăcuţi printre 
ruinele reci ale morii părăsite. Între ei, haina mototolită pe pământul 
reavăn. 

Şi în momentul acela Ferro îşi dădu seama că făcuse trei greşeli 
foarte grave. 

În primul rând, adormise, şi nimic bun nu i se întâmplase vreodată 
atunci când dormea. În al doilea rând, îl lovise pe Nouădegete în faţă 
cu cotul. Iar ceea ce era mult mai rău, infinit mai rău, o tâmpenie atât 
de mare încât o durea chiar şi să şi-o amintească: se culcase cu el 


noaptea trecută. Acum, când îl privea în lumina nemiloasă a dimineţii, 
când îi observa părul lipit de obrazul plin de cicatrice şi sânge, trupul 
gol mânjit de noroi pe partea pe care dormise, nu putea înţelege de ce 
anume o făcuse. Poate pentru că îi era frig şi era epuizată şi era mult 
prea întuneric şi dorise să atingă o altă ființă, dorise să-i fie cald câteva 
clipe, şi atunci se gândise — cât de tâmpită a putut să fie? 

Nebunie totală. 

Amândoi fuseseră nişte tâmpiţi. Asta era limpede. Unde lucrurile 
fuseseră simple, acum s-au apucat să le complice. Unde păreau a se 
înţelege cât de cât, acum totul va fi un haos. Ea era deja derutată, iar el 
începuse să aibă o expresie de om înfuriat şi rănit, şi de ce nu? 
Nimănui nu-i place să fie trezit cu un cot în gură. Deschise gura să-şi 
ceară scuze, dar realitatea o năuci. Nici măcar nu cunoştea cuvântul 
acesta. Putea să-şi ceară scuze în kantică, dar era atât de supărată pe 
sine, încât scuipă vorbele ca pe o ocară. 

Şi ca pe o ocară le percepu şi Logen. Îşi îngustă ochii şi răcni ceva la 
ea în limba lui maternă. Apoi îşi luă pantalonii şi începu să şi-i pună 
mormăind supărat. 

— Alb ticălos, îşi şuieră ea, strângându-şi pumnii într-un acces de 
furie. 

Îşi luă cămaşa sfâşiată şi se întoarse cu spatele la el. Probabil că o 
aruncase într-o băltoacă, pentru că era udă şi lipicioasă, ca noroiul. 

Afurisită cămaşă. Afurisit alb. 

Îşi încleştă necăjită dinţii, încheindu-şi centura. Afurisită centură. N- 
ar fi trebuit să şi-o desfacă. I se întâmpla mereu acelaşi lucru. Nu era 
uşor de trăit printre oameni, dar, colac peste pupăză, întotdeauna se 
putea baza pe ea însăşi să facă lucrurile şi mai dificile decât erau. Se 
opri, cu capul în jos, apoi se întoarse pe jumătate spre el. 

Voia să încerce să-i explice că nu intenţionase să-l pocnească în gură 
şi că numai lucruri rele se întâmplau atunci când dormea. Voia să 
încerce să-i explice că făcuse o greşeală, că nu voise nimic altceva 
decât să-i fie mai cald. Voia să-l roage să aştepte. 

Dar el deja ieşise pe uşa sfărâmată a fostei mori, ţinându-şi în mână 
restul hainelor. 

— Să-l fut, atunci, şuieră, aşezându-se să se încalţe. 

Numai că asta era problema. 


Jezal era aşezat pe treptele sfărâmate ale templului, culegând trist 
aţele din cusătura destrămată a mânecii şi privind peste nesfârşirea de 
noroi la ruinele cetăţii Aulcus. Privind în gol. 

Bayaz stătea sprijinit de spatele căruţei, cadaveric şi tras la faţă, cu 
venele reliefate în jurul ochilor cufundaţi în orbite, cu o grimasă dură 
pe buzele lipsite de culoare. 

— Cât mai aşteptăm? întrebă Jezal a nu ştiu câta oară. 


— Atât cât trebuie, se răsti Magul la el, fără să-l învrednicească nici 
măcar cu o privire. Avem nevoie de ei. 

Jezal văzu cum Fratele Picior-Lung care stătea mai sus pe trepte, cu 
braţele încrucişate, îi aruncă o privire îngrijorată. 

— Eşti stăpânul meu, bineînţeles, şi nu e treaba mea să te contrazic... 

— Atunci n-o face, mârâi Bayaz şi la el. 

-Însă Nouădegete şi femeia Maljinn, insistă Navigatorul, sunt cu 
siguranță morţi. Maestrul Luthar a explicat că i-a văzut căzând în hău. 
Într-un hău extrem de adânc. Durerea mea este nemăsurată, şi sunt un 
om foarte răbdător, puţini oameni sunt mai răbdători decât mine, este 
una dintre multele mele calităţi remarcabile, dar... chiar dacă ar fi să 
aşteptăm până la sfârşitul timpurilor, tot nu cred că s-ar schimba 
ceva... 

- Aşteptăm atât cât trebuie, mârâi Întâiul dintre Magi. 

Jezal scoase un oftat adânc şi îşi întoarse faţa spre vânt, cercetând 
cu privirea larga pustietate, de la poalele dealului spre oraş. Cercetând 
cu privirea toate crăpăturile micuţe în scoarţa pământului pe unde 
curgeau pârâiaşe, cercetând cu privirea fâşia cenuşie a fostului drum 
care şerpuia spre ei de sub zidurile îndepărtate, printre ruinele 
murdare ale fostelor clădiri: hanuri, ferme, şi sate, toate de mult timp 
moarte. 

- Sunt acolo, jos, se auzi vocea calmă a lui Quai. 

Jezal se ridică, având grijă să-şi lase greutatea pe piciorul zdravăn, 
umbrindu-şi ochii cu mâna şi uitându-se înspre locul indicat de ucenic. 
Şi îi văzu. Două siluete micuţe şi maronii într-un deşert maroniu, mai 
jos, spre poalele stâncii. 

— Ce v-am zis eu? croncăni Bayaz. 

Picior-Lung clătină uluit din cap. 

— În numele cerului, cum de au reuşit să supravieţuiască? 

— Sunt descurcăreţi. 

Jezal începuse deja să surâdă. Doar cu o lună în urmă nici în ruptul 
capului nu şi-ar fi putut închipui că se va bucura vreodată atât de mult 
să-l revadă pe Logen, darămite pe Ferro. Dar iată cum acum zâmbetul i 
se lăţea de la o ureche la cealaltă, fericit că erau amândoi teferi. Se 
formase o legătură între ei acolo, în sălbăticie, în faţa morţii şi a 
adversităţilor de tot felul. O legătură ce devenea tot mai solidă, cu 
toate diferenţele şi neînțelegerile dintre ei. O legătură față de care 
vechile lui prietenii păreau anoste şi lipsite de strălucire, fade. 

Urmări siluetele care se apropiau, târându-se anevoie printre 
hârtoapele drumului care ducea la templu, printre stâncile înclinate, 
ținându-se la mare distanţă unul de celălalt, de parcă ar fi călătorit 
separat. Mai aproape acum, începuseră să semene tot mai mult cu nişte 
condamnaţi abia scăpaţi din iad. Hainele le erau sfâşiate şi găurite şi 
incredibil de murdare, chipurile pline de praf împrumutaseră duritatea 


şi asprimea pietrei. Ferro avea o tăietură adâncă pe frunte. Falca lui 
Logen era plină de zgârieturi, iar pielea din jurul ochilor era vânătă. 

Jezal le ieşi ţopăind în întâmpinare. 

— Ce s-a întâmplat? Cum aţi... 

- Nu s-a întâmplat nimic! lătră Ferro. 

- Absolut nimic, mârâi Nouădegete schimbând o privire furioasă cu 
tovarăşa lui de drum. 

Mai mult ca sigur că trecuseră printr-o încercare teribilă despre care 
nu voiau să vorbească. Fără niciun cuvânt de salut către ceilalţi 
membri ai cetei, Ferro se îndreptă cu paşi mari spre căruţă, se urcă în 
ea şi începu să scotocească prin spate. Logen rămase pe loc, cu mâinile 
în şolduri, încruntându-se amarnic în urma ei. 

— Aşa, deci..., bâigui Jezal, neştiind ce anume să spună, eşti bine? 

Ochii lui Logen se întoarseră asupra lui. 

— Nemaipomenit, spuse cu ironie cumplită. Niciodată în viaţă nu mi- 
a fost mai bine. Cum naiba aţi scos căruţa de acolo? 

Ucenicul ridică din umeri: 

— Caii au scos-o. 

— Maestrul Quai are darul modestiei, chicoti tulburat Picior-Lung. 
Am avut parte de cea mai palpitantă călătorie până la Poarta de Sud a 
cetăţii... 

— V-aţi luptat ca să vă croiţi drum, sau nu? 

— Păi, nu prea, ştii că lupta nu-mi... 

— Aşa ziceam şi eu. 

Logen se aplecă şi scuipă flegmă acră pe jos. 

-Ar fi bine să fim recunoscători, horcăi Bayaz. La urma urmelor, 
avem multe lucruri pentru care ar trebui să fim recunoscători. Suntem 
cu toţii în viaţă. 

— Eşti sigur de asta? îl repezi Ferro. Nu-mi prea pari viu. 

În sinea lui, Jezal fu nevoit să se declare de acord cu această 
observaţie a femeii. Magul n-ar fi putut să arate mai rău nici dacă ar fi 
murit în Aulcus. Dacă ar fi murit şi ar fi început deja să se descompună. 

Cu mişcări iuți îşi scoase cămaşa ferfeniţită şi o aruncă furioasă cât 
colo. Muşchii i se unduiau pe spatele uscăţiv. 

- La ce naiba te holbezi? se răsti ea la Jezal. 

- La nimic, murmură el, plecându-şi privirea. 

Când îndrăzni să-şi ridice iarăşi ochii, Ferro îşi încheia deja o 
cămaşă curată. Mă rog, nu chiar curată. O purtase chiar el cu câteva 
zile în urmă. 

— Aia ea mea... 

Ferro îi aruncă o privire atât de ucigătoare, încât făcu, fără voie, un 
pas înapoi. 

- Dar eşti binevenită s-o porţi... desigur... dacă aşa vrei... 

— Ssss, şuieră ea vârându-şi cu gesturi brutale poalele cămăşii în 


pantaloni. 

În permanenţă încruntată, de parcă ucidea un om. Probabil chiar pe 
el. Una peste alta, aceasta nu fusese chiar reîntâlnirea emoţionantă la 
care sperase Jezal, chiar dacă lui, personal, îi cam venea să plângă 
acum. 

— Sper să nu mai văd niciodată locurile astea, şopti el dus pe 
gânduri. 

— Sunt de partea ta, zise Logen. N-a fost chiar atât de pustiu pe aici 
cum ne-am închipuit noi, nu-i aşa? Crezi că poţi găsi alt drum de 
întoarcere? 

Bayaz se încruntă. 

— Aşa ar fi bine. Ne vom întoarce la Calcis pe fluviu. Sunt nişte 
păduri mai în aval de noi, pe malul acesta. N-avem decât să legăm bine 
câţiva copaci mai zdraveni laolaltă şi Aos ne va duce direct la mare. 

— Sau la un mormânt pe fundul apei. 

Jezal îşi aminti cu claritate cursul năvalnic al marelui fluviu prin 
canion. 

— Să sperăm că nu va fi cazul. Oricum, mai avem mult de mers 
înspre vest până să fie nevoie să ne gândim la drumul de întoarcere. 

Picior-Lung îl aprobă din cap. 

— Aşa este, în plus, avem de parcurs şi o trecătoare printr-un lanţ 
muntos extrem de periculos. 

- Minunat, spuse Logen. Ard de nerăbdare. 

— Nici mie nu-mi face plăcere. Din păcate, nu au supravieţuit toţi 
caii. 

Navigatorul ridică din sprâncene. 

— Avem doi care să tragă căruţa, doi de călărit... ceea ce înseamnă 
că avem cu doi cai mai puţini decât ne trebuie. 

— Oricum nu-mi plăceau dobitoacele astea, mârâi Logen şi se cățără 
în spatele căruţei vizavi de Bayaz. 

Urmă o pauză lungă, vreme în care toţi se gândiră la o modalitate de 
rezolvare a problemei. Doi cai, trei călăreţi. Situaţie deloc fericită. 
Picior-Lung rupse tăcerea. 

— Bineînţeles că eu voi fi nevoit să plec în recunoaştere atunci când 
ne vom apropia de munţi. Această muncă a mea este o parte vitală a 
oricărei călătorii de succes. Din păcate, îmi va trebui pentru asta unul 
dintre cai... 

— Probabil că ar fi bine ca şi eu să călăresc, murmură Jezal, cam 
nelalocul lui, din cauza piciorului... 

Ferro se uită la căruţă, iar Jezal îi surprinse schimbul înfiorător de 
ostil de priviri cu Logen. 

— Eu merg pe jos, se răţoi ea. 


Intoarcerea eroului 


Ploua atunci când Superiorul Glokta intră şchiopătând în Adua. O 
ploaie meschină, cernită, urâtă, înteţită de vântul aspru ce sufla 
dinspre mare, care transformase în capcane lunecoase şi lemnul perfid 
al pasarelei, şi bârnele guralive ale cheiului, şi pietrele ude ale 
pontonului. Îşi supse gingiile inflamate, îşi frecă mușchiul dureros al 
coapsei şi cercetă morocănos cu privirea linia cenuşie a țărmului. La 
vreo zece paşi depărtare, doi străjeri posaci se sprijineau de o baracă 
prăpădită. Mai departe, câţiva docheri se certau cu înverşunare din 
cauza unui morman de coşuri. Un cerşetor zgribulit făcu vreo doi paşi 
spre Glokta, şovăi, se gândi mai bine, şi o apucă în direcţie opusă. 

Fără mulţimi de oameni de rând care să mă întâmpine cu urale? Fără 
covoare din petale de flori? Fără arcade de săbii pe sub care să păşesc 
falnic? Fără stoluri de domniţe ruşinoase? Nu-l surprindea deloc. Nici 
ultima oară când se întorsese din Sud nu avusese parte de aşa ceva. 
Rareori mulțimile îi ovaţionează pe cei înfrânți, indiferent cât de aprig s-ar 
fi luptat, ce sacrificii imense ar fi făcut, cât de inegală ar fi fost bătălia. 
Domniţele fac pe ele în faţa victoriilor inutile, de faţadă, dar nici măcar nu 
se îmbujorează atunci când aud „am făcut tot ce mi-a stat în putere”. Şi mi- 
e teamă că nici Arhilectorul nu va fi impresionat. 

De peretele cheiului se izbi un val din cale afară de mânios, 
împroşcându-l pe Glokta cu stropi reci, nemiloşi. Se poticni, alunecă şi 
aproape căzu, se împletici de-a lungul cheiului şi se agăţă de zidul unei 
barăci dărăpănate din capăt. Ridică ochii şi îi văzu pe cei doi străjeri 
cum se holbează la el. 

— S-a întâmplat ceva? se răţoi el, iar bărbaţii se întoarseră mormăind 
şi ridicându-şi gulerele ca să se apere de vremea haină. 

Glokta îşi strânse mai bine mantia în jurul lui, simțind cum poalele 
ei ude şi grele îl plesnesc peste picioare. 

Doar câteva luni petrecute la soare şi ai sentimentul că nu-ţi va mai fi 
niciodată frig. Cât de repede uităm. Privi încruntat la cheiurile pustii. Cât 
de repede uităm cu toţii. 

— Acasă iarăşi. 

Frost coborî de pe pasarelă cu caseta lui Glokta sub braţ, părând 
încântat. 

- Nu-ţi prea place vremea caldă, nu? 

Practicianul clătină vehement din capul alb şi ud, rânjind bucuros în 
burniţa de iarnă. Severard venea în urmă, mijindu-şi ochii spre norii 
cenuşii. Se opri o clipă la capătul pasarelei, apoi păşi pe dalele 
cheiului. 

— E bine să te întorci acasă, spuse. 


Mi-aş dori să-ţi pot împărtăşi entuziasmul, dar încă nu mă pot relaxa. 

— Eminenţa Sa a trimis după mine şi, dacă e să ne luăm după situaţia 
pe care am lăsat-o în Dagoska, cred că este mai mult decât foarte 
posibil ca întâlnirea cu el să nu meargă... chiar atât de bine. 

Ce minciună de mare efect. 

— Ai face bine să nu te laşi văzut vreo două zile. 

- Să nu mă las văzut? Am intenţia să mă îngrop într-un bordel o 
săptămână întreagă. 

— Foarte înțelept din partea ta. Şi, Severard, în eventualitatea că nu 
ne vom mai vedea, îţi doresc să ai parte de noroc. 

Ochii practicianului licăriră. 

— Pe veci. 

Glokta îl urmări cum se îndreaptă alene prin ploaie spre părţile mai 
promiscue ale oraşului. O altă zi obişnuită pentru practicianul Severard. 
Nu-şi face planuri de viitor niciodată. Ce caracter deosebit. 

- Afurisită să fie ţara ta nenorocită şi afurisită să fie vremea asta 
mizerabilă, bombăni Vitari cu accentul ei tărăgănat. Trebuie să mă duc 
să stau de vorbă cu Sult. 

-Nu mai spune! Şi eu! exclamă Glokta cu voioşie exagerată. Ce 
coincidenţă încântătoare! 

Îi oferi braţul. 

- Putem merge împreună la Eminenţa Sa! 

Vitari îl privi lung. 

- Bine. 

Însă va trebui ca tu şi Sult să mai aşteptaţi cam un ceas până să-mi luaţi 
gâtul. 

- Mai întâi va trebui să fac o scurtă vizită. 


Lovi cu vârful bastonului în uşă. Niciun răspuns. Fir-ar să fie. Pe 
Glokta îl durea spatele ca naiba şi simţea că este absolut necesar să se 
aşeze pe ceva. Ciocăni din nou, mai tare de această dată. Balamalele 
scheunară, uşa se întredeschise. Era descuiată. Se încruntă şi o împinse 
de perete. Cadrul era crăpat pe dinăuntru, zăvorul sfărâmat. A fost 
spartă. Şontâcăi peste prag şi intră în hol. Pustiu şi îngheţat. Nici urmă 
de mobilier. Ca şi cum s-ar fi mutat de aici. Dar de ce? Începu să i se 
zbată o pleoapă. Aproape că nu se gândise deloc la Ardee în tot timpul 
petrecut în Sud. Alte chestiuni mi-au părut mai presante. Unicul meu 
prieten mi-a dat această sarcină. Dacă a păţit ceva... 

Glokta arătă spre scară, iar Vitari îi făcu semn că a înţeles şi urcă 
fără zgomot, aplecată şi scoţându-şi din cizmă un cuţit scânteietor. 
Arătă spre hol, iar Frost intră uşurel în casă, ţinându-se în umbrele de 
lângă pereţi. Uşa camerei de zi era întredeschisă şi Glokta se târî spre 
ea şi o împinse de perete. 

Ardee stătea aşezată lângă fereastră cu spatele la el: rochie albă, păr 
negru, exact cum şi-o amintea. Observă cum tresare uşor la auzul 


scârțâitului făcut de balamale. Deci trăieşte. Doar că încăperea se 
schimbase în mod radical. Era complet goală, cu excepţia scaunului pe 
care stătea tânăra. Pereţi văruiţi şi goi, podea din lemn, goală, ferestre 
fără draperii. 

- Fir-ar să fie, n-a mai rămas nimic! strigă ea cu voce spartă şi 
sugrumată. 

Evident. Glokta se încruntă şi mai tare şi intră în cameră. 

— Nimic, am spus! 

Se ridică din scaun, tot cu spatele la el. 

— Sau te-ai hotărât să iei şi scaunul ăsta? 

Se întoarse, apucă scaunul de spetează, îl ridică deasupra capului şi 
îl azvârli spre el cu un zbieret. Se sfărâmă de peretele de lângă uşă, 
împrăştiind aşchii şi var. Un picior zbârnâi pe lângă faţa lui Glokta şi 
căzu cu zgomot în colţ, restul se rostogoli pe duşumea, într-un talmeş- 
balmeş de praf şi fragmente de lemn. 

— Eşti foarte amabilă, şopti Glokta, însă prefer să nu stau jos. 

- Tu! 

Îi desluşi surpriza din ochi printre şuviţele încurcate de păr care îi 
căzuseră pe chip. Nu şi-o amintea atât de slabă şi de palidă. Rochia îi 
era boţită şi mult prea subţire pentru frigul din cameră. Încercă să şi-o 
netezească cu mâini tremurânde, încercă zadarnic să-şi aranjeze părul 
murdar. Scoase un hohot mic lipsit de umor. 

- Mă tem că nu prea sunt pregătită să primesc musafiri. 

Glokta auzi duduitul lui Frost pe hol, îl văzu în pragul uşii, 
ameninţător şi cu pumnii pregătiţi de luptă. Ridică un deget. 

-— E în regulă. Aşteaptă afară. 

Albinosul se retrase în umbre, iar Glokta şchiopătă pe podeaua 
fragilă din lemn, intrând în salonaş. 

— Ce s-a întâmplat? 

Ardee strâmbă din gură. 

— Se pare că tatăl meu nu a fost chiar atât de înstărit pe cât credeam 
cu toţii. A avut datorii. La scurtă vreme după ce fratele meu a plecat în 
Englia, au venit să încaseze plăţile. 

— Cine a venit? 

— Un individ care mi-a spus că îl cheamă Fallow. Mi-a luat toţi banii 
pe care îi aveam, dar nu au fost suficienţi. Mi-a luat şi bijuteriile 
rămase de la mama, atâtea câte erau. Mi-au dat şase săptămâni să fac 
rost de restul sumei. Mi-am concediat slujnica. Am vândut absolut tot 
ce am putut să vând, dar mereu voiau mai mult. Şi au venit din nou. 
Acum trei zile. Au luat tot. Fallow mi-a zis că am noroc că-mi lasă 
rochia de pe mine. 

— Înţeleg. 

Tânăra scoase un oftat prelung, cutremurat. 

— De atunci stau aici şi mă gândesc cum poate face rost de ceva bani 
o femeie fără prieteni. 


Se uită lung la Glokta. 

— Cutez a spune că în minte mi-a venit o singură metodă. Şi, dacă aş 
fi avut curaj, aş fi făcut-o deja. 

Glokta îşi supse gingiile. 

— Atunci înseamnă că amândoi avem noroc că eşti atât de laşă. 

Îşi dădu haina jos de pe un umăr, apoi se zvârcoli şi se hâţână ca să- 
şi scoată braţul din mânecă. Când reuşi în sfârşit, fu nevoit să treacă 
toiagul în cealaltă mână ca să reuşească să şi-o dea jos de tot. Pe naiba. 
Nici măcar un gest nobil nu mai pot face cu graţie. În cele din urmă i-o 
întinse fetei, clătinându-se uşor pe piciorul bolnav. 

— Eşti convins că nu-ţi trebuie mai mult decât îmi trebuie mie? 

- Ia-o. Măcar aşa n-o să mai fiu nevoit să mă chinuiesc să mi-o pun 
la loc. 

Replica lui îi aduse umbra unui zâmbet pe buze. 

— Mulţumesc, murmură ea, înfăşurându-şi haina în jurul umerilor. 
Am încercat să dau de tine, dar n-am ştiut... unde eşti... 

- Îmi pare rău pentru asta, dar important este că acum sunt aici. Nu 
mai trebuie să-ţi faci niciun fel de griji. Va trebui, însă, să stai cu mine 
peste noapte. Apartamentul meu nu este prea spaţios, dar ne vom 
descurca. Oricum, va fi mult mai mult spaţiu după ce voi fi găsit plutind cu 
faţa în jos lângă docuri. 

— Şi după aia? 

- După aia ai să te întorci aici. Mâine casa aceasta va fi exact aşa 
cum a fost înainte. 

Se holbă la el. 

— Cum? 

— O, voi avea eu grijă de asta. Mai întâi de toate trebuie să te ducem 
la căldură. 

Superiorul Glokta, prieten al celor fără de prieteni. 

Ardee închisese ochii în timp ce el vorbea şi îi auzi respiraţia 
şuierătoare. Se clătină uşor, ca şi cum n-ar mai fi avut putere să stea în 
picioare. Straniu cum putem să rezistăm atâta vreme cât durează crizele. 
De îndată ce se termină, toată puterea se scurge din noi într-o clipită. 
Glokta se întinse spre ea, aproape atingându-i umărul, dar ochii i se 
deschiseră chiar în secunda aceea şi păru a-şi reveni. Glokta îşi trase 
mâna înapoi. 

Superiorul Glokta, salvatorul domniţelor aflate la ananghie. O conduse 
prin hol, spre uşa spartă de la intrare. 

- Îngăduie-mi să vorbesc o clipă cu practicienii mei. 

— Desigur, răspunse Ardee, ridicându-şi spre el ochii mari, negri, 
îngrijoraţi, tiviţi cu roşeaţa oboselii. Şi îţi mulţumesc. Eşti un om bun, 
indiferent de ce se spune. 

Glokta îşi înăbuşi iute impulsul de a chicoti nebuneşte. Om bun? N- 
am nicio îndoială că Salem Rews ar fi de acord cu tine. Sau Gofred 
Hornlach, sau Magistrul Kault, sau Korsten dan Vurms, generalul 


Vissbruck, ambasadorul Islik, Inchizitorul Harker, sau oricare dintre sutele 
de victime ale mele, împrăştiate prin lagărele din Englia, căutând adăpost în 
Dagoska, aşteptându-şi moartea. Cu toate acestea, Ardee West crede că sunt 
un om bun. Senzaţie ciudată, deloc neplăcută. Parcă aş fi iar fiinţă 
omenească. Ce păcat că e atât de târziu. 

Îi făcu semn lui Frost să se apropie, iar Ardee ieşi din încăpere 
înfăşurată în haina lui neagră. 

— Am o treabă pentru tine, prietene. O ultimă misiune, spuse Glokta 
cu mâna pe umărul puternic al albinosului. Cunoşti un cămătar pe 
nume Fallow? 

Frost dădu din cap. 

— Găseşte-l şi fă-i rău, fă-l să se zvârcolească. Adu-l aici şi arată-i cu 
cine s-a pus. Totul trebuie refăcut exact aşa cum a fost, ba chiar mai 
bine de atât. Spune-i asta. Dă-i o singură zi. O singură zi, şi apoi ai să-l 
găseşti din nou şi ai să începi să tai bucățele din el. Ai înțeles? Fă-mi 
serviciul ăsta. 

Frost dădu iarăşi din cap, iar ochii rozalii îi luciră în holul întunecat. 

- Probabil că Sult ne aşteaptă deja, spuse încet Vitari de pe scară. 

— Bineînţeles că ne aşteaptă. 

Glokta se strâmbă de durere şontâcăind spre uşa deschisă. Şi în 
niciun caz nu dorim să o facem pe Eminenţa Sa să aştepte. 


Toc, boc, durere. Acesta era ritmul mersului lui Glokta. Tocănitul 
încrezător al călcâiului drept, apoi bocănitul bastonului, urmat de 
interminabila târşâială a piciorului stâng, cu obişnuitele junghiuri în 
genunchi, fese şi spate. Toc, boc, durere. 

Mersese de la docuri la casa lui Ardee, la Agriont, la Casa 
Întrebărilor, şi apoi străbătuse tot drumul până aici. Şchiop. Singur. Fără 
ajutor. Acum fiecare pas era un chin cumplit. Acum se strâmba de 
durere la fiecare mişcare. Gemea şi transpira şi înjura. Dar al naibii să 
fiu dacă am să-mi încetinesc paşii. 

— Nu-ţi place să-ţi fie bine, nu? şopti Vitari. 

— De ce mi-ar plăcea? se răsti el. Te poţi consola la gândul că aceasta 
e foarte posibil să fie ultima noastră discuţie. 

— Atunci de ce te duci la el? De ce nu fugi? 

Glokta pufni. 

- În caz că n-ai observat, alerg extrem de prost. În plus, sunt curios. 

Vreau să ştiu de ce Eminenţa Sa nu m-a lăsat acolo să putrezesc laolaltă 
cu ceilalți. 

— Curiozitatea ţi-ar putea fi fatală. 

- Dacă Arhilectorul mă vrea mort, nu am cum să scap dacă aş porni 
şchiopătând în direcţie opusă. Prefer să-mi primesc moartea în 
picioare. 

Se strâmbă de durere la junghiul neaşteptat din picior. 

- Sau, poate, aşezat. Oricum, faţă în faţă cu el, şi cu ochii larg 


deschişi. 

— Este alegerea ta. 

— Aşa este. Ultima. 

Intrară în anticamera lui Sult. Trebuia să recunoască faptul că nu 
sperase să ajungă până aici. Se aşteptase să fie înşfăcat de fiecare 
practician cu mască neagră pe lângă care trecuseră pe holuri. Se 
aşteptase ca fiecare Inchizitor cu haină neagră să-l arate cu degetul şi 
să reclame arestarea lui imediată. Şi totuşi iată-mă din nou aici. Toate 
erau la fel ca înainte: biroul impozant, scaunele impozante, cei doi 
practicieni uriaşi care flancau uşile impozante. 

— Sunt... 

— Superiorul Glokta, desigur, îşi plecă fruntea cu respect secretarul 
Arhilectorului. Puteţi intra. Eminenţa Sa vă aşteaptă. 

Lumina se revărsa din biroul Arhilectorului în încăperea strâmtă. 

-Eu am să rămân aici, zise Vitari, trântindu-se pe un scaun şi 
întinzându-şi pe un altul picioarele încălţate cu cizme murdare şi ude. 

— Să nu rămâi prea mult. 

Să fie acestea, ultimele mele cuvinte? Glokta înjură în sinea lui 
îndreptându-se spre uşă cu paşi târşâiţi. Ar fi trebuit să mă gândesc la o 
replică mai demnă de ţinut minte. Se opri o clipă în prag, inspiră adânc şi 
intră. 

Aceeaşi încăpere rotundă, aerisită. Aceeaşi mobilă închisă la culoare, 
aceleaşi tablouri întunecate pe pereţii albi, aceeaşi fereastră mare cu 
aceeaşi privelişte spre Universitate şi Casa Creatorului. Nici vorbă de 
asasini ascunși pe sub masă, nici vorbă de călăi pândind în spatele uşii. 
Doar Sult aşezat la birou, cu un condei în mână, înşirând cu calm 
însemnări uniforme pe hârtiile din faţa lui. 

— Superior Glokta! 

Sult se ridică şi traversă grațios podeaua lustruită, cu straiele-i albe 
fluturând în jurul lui. 

— Sunt atât de bucuros că te-ai întors viu şi nevătămat! 

Arhilectorul dădea impresia că ar fi încântat să-l revadă, iar Glokta 
îşi încruntă sprâncenele. Se pregătise pentru absolut orice fel de 
întâmpinare, mai puţin asta. 

Sult îi întinse mâna pe care sclipea violet piatra inelului. Glokta 
schiţă o grimasă când se aplecă să sărute simbolul funcţiei. 

— Slujesc şi mă supun, Eminenţă. 

Se îndreptă cu greu de şale. Nici vorbă de pumnal vârât în spate? Dar 
Sult deja se îndrepta spre scrinul din cealaltă parte a încăperii, 
surâzând larg. 

- Ia loc, te rog, ia loc! Nu trebuie să aştepţi să-ţi dau voie! 

De când? Glokta se aşeză gemând, nu înainte de a fi aruncat o 
privire fugară scaunului, căutând ace otrăvite. În tot acest timp, 
Arhilectorul deschisese scrinul şi cotrobăia înăuntru. Oare o să scoată o 
arbaletă şi o să-mi tragă o săgeată prin gât? Însă nu scoase decât două 


pahare. 

— Am senzaţia că meriti felicitări, îi spuse peste umăr. 

Glokta clipi nedumerit. 

- Poftim? 

- Felicitări. Ai făcut o treabă excelentă. 

Sult continuă să surâdă în timp ce aşeză paharele pe masa rotundă şi 
scoase dopul carafei din cristal. Ce să spun? Ce să spun? 

- Eminenţă... Dagoska... trebuie să fiu sincer. Când am plecat era pe 
punctul de a cădea în mâinile gurkienilor. Probabil că foarte curând 
cetatea va fi ocupată în întregime... 

- Bineînţeles că va fi ocupată. 

Sult alungă această problemă cu un gest al mâinii îmbrăcate cu 
mănuşă albă. 

— Niciodată nu a existat nici cea mai mică şansă de a o putea apăra 
până la capăt. Tot ce am sperat a fost că vei reuşi să-i faci pe gurkieni 
să plătească scump pentru asta! Şi ce bine te-ai descurcat, Glokta! I-ai 
făcut să plătească cu vârf şi îndesat! 

— Atunci... înseamnă că sunteţi... mulțumit? 

Aproape că nu reuşi să rostească cuvântul. 

— Sunt de-a dreptul fericit! Nici dacă aş fi scris eu însumi povestea 
asta nu mi-ar fi ieşit atât de bine! Incompetenta Lordului Guvernator, 
trădarea fiului său, toate acestea demonstrează cât de puţin ne putem 
bizui pe autorităţile locale în momente de criză. Trădarea lui Eider a 
scos la iveală duplicitatea tagmei negustoreşti, legăturile lor dubioase, 
moralitatea lor putredă! Ghilda negustorilor de Mirodenii a fost, astfel, 
dizolvată, împreună cu cea a Pânzarilor. lar acum drepturile lor 
comerciale sunt în mâinile noastre. Cele două ghilde au fost expediate 
în latrina istoriei, iar puterea negustorilor a fost distrusă! Singură 
Inchiziția Maiestăţii Sale a rămas neclintită în faţa celui mai necruţător 
duşman al Uniunii. Ar fi trebuit să vezi mutra lui Marovia când am 
prezentat mărturisirile în faţa Consiliului Deschis! 

Sult umplu paharul lui Glokta. 

— Sunteţi foarte amabil, Eminenţă, murmură el luând o sorbitură. Ca 
de obicei, vinul este excelent. 

-Şi atunci a luat cuvântul în Consiliul Deschis, în faţa Regelui 
însuşi, ia aminte ce-ţi spun, şi a declarat că nu vei rezista nici măcar o 
săptămână după începerea atacului gurkian! 

Şi Arhilectorul izbucni în hohote umede de râs. 

— Ce bine ar fi fost să-l poţi vedea şi tu. Sunt convins că va rezista 
mai mult, i-am replicat eu atunci. Sunt sigur că va rezista mult mai 
mult. 

Un gir cât se poate de răsunător. 

Sult lovi în masă cu palma înmănuşată. 

— Două luni, Glokta! Două luni! Şi, cu fiecare zi care trecea, el era 
considerat tot mai neghiob, iar eu deveneam erou în ochii tuturor... 


noi deveneam eroi, se corectă el de îndată. Şi nu trebuia să fac absolut 
nimic decât să zâmbesc! Şi în fiecare zi membrii Consiliului îşi mutau 
scaunele puţin mai departe de Marovia şi mai aproape de mine! 
Săptămâna trecută au votat acordarea de puteri suplimentare 
Inchiziției. Nouă voturi pentru şi doar trei împotrivă. Nouă la trei! 
Săptămâna viitoare mergem şi mai departe! Cum naiba ai reuşit? 

Şi îl privi pe Glokta aşteptând nerăbdător un răspuns. 

M-am vândut băncii care i-a finanţat pe Pânzari, apoi am folosit banii ca 
să-l cumpăr pe mercenarul cel mai de neîncredere din întreaga lume. Apoi 
am omorât un emisar lipsit de apărare care venise să poarte tratative cu noi 
şi am torturat o copilă slujnică până am făcut-o carne tocată. A, şi i-am dat 
drumul celei mai periculoase trădătoare din tot grupul. Neîndoios, misiunea 
mea a fost încărcată de fapte eroice. Cum am reuşit? 

— Sculându-mă devreme dimineaţa, murmură el. 

Un licăr se aprinse în ochii lui Sult, iar Glokta îl observă. O urmă de 
iritare, poate? O urmă de neîncredere? Dar licărul se stinse repede. 

— Sculându-te devreme dimineaţa. Bineînţeles. 

Ridică paharul spre Glokta. 

- Este a doua virtute esenţială. Imediat după cruzime. Îmi place 
stilul tău, Glokta. Am afirmat-o întotdeauna. 

Nu mai spune? Glokta înclină capul cu modestie. 

— Rapoartele practicienei Vitari au fost pline de admiraţie. Cel mai 
mult mi-a plăcut modul în care l-ai tratat pe emisarul gurkian. 
Povestea asta trebuie că a şters o clipă rânjetul de pe faţa porcului 
ăluia arogant care-şi spune împărat. 

Deci Vitari s-a ţinut de cuvânt? Interesant. 

— Da, lucrurile au mers bine. Cu excepţia afurisiţilor ăstora de ţărani 
care ne tot fac probleme şi, desigur, cu excepţia evenimentelor din 
Englia. Ce păcat de Ladisla. 

- Ladisla? întrebă Glokta neînțelegând. 

Sult păru cuprins de tristeţe. 

— N-ai auzit? Altă idee strălucită a lui Marovia. A vrut să crească 
popularitatea Prințului Moștenitor oferindu-i comanda uneia dintre 
armatele care luptă în Nord. Ceva mai ferit, unde nu va fi în pericol, 
iar la întoarcere va fi încununat de glorie. Nu era chiar un plan prost, 
dar s-a întâmplat că s-a pomenit chiar în mijlocul bătăliei şi a intrat 
direct în mormânt. 

— Cu armată cu tot? 

— Doar câteva mii de oameni, majoritatea gunoaie pe care nobilii îi 
trimit să se înroleze. Nimic important. Oricum, Ostenhorm încă e în 
mâinile noastre, iar planul cu Prinţul n-a fost al meu, aşa că, una peste 
alta, totul e în regulă. Între noi fie vorba, probabil că-i mai bine că s-a 
întâmplat aşa. Ladisla era de nesuportat. Nici nu mai ştiu din câte 
scandaluri a trebuit să-l scot. Nenorocitul retardat nu putea să-şi ţină 


pantalonii pe el. Raynault pare altfel. Mai cumpătat, mai cu judecată. 
Face ce i se spune şi nu crâcneşte. Este mult mai bine din toate 
punctele de vedere. Desigur, doar să aibă grijă şi să nu se lase cumva 
ucis, că ne-ar băga pe toţi în belea. 

Sult luă o altă duşcă din pahar şi îşi plimbă vinul prin gură cu 
oarece satisfacţie la adresa propriei persoane. 

Glokta îşi drese glasul. Să profit de buna lui dispoziţie... 

— Mai este o chestiune pe care aş dori s-o discutăm, Eminenţă. 
Spioana gurkiană pe care am descoperit-o în cetate. Era... 

Ei, cum s-o descriu fără să mă ia drept nebun? 

Dar Sult i-o luase din nou înainte. 

— Ştiu. O Devoratoare. 

Ştii? Până şi asta o ştii? 

Arhilectorul se sprijini de spătarul jilțului şi clătină din cap. 

— O monstruozitate ocultă. O poveste de speriat copiii. Mâncători de 
carne de om. Se pare că este o practică deja consacrată în Sudul 
primitiv. Dar nu-ţi face probleme. Am primit deja sfaturi în această 
privinţă. 

— Dar cine poate oferi sfaturi despre aşa ceva? 

Arhilectorul nu-i răspunse, ci doar scăpără iarăşi zâmbetul lui 
insinuant. 

— Probabil că eşti foarte obosit. Vremea de prin părţile acelea te 
sleieşte de puteri. Doar căldură infernală şi praf, chiar şi iarna. 
Odihneşte-te. O meriţi. Voi trimite după tine dacă va mai fi cazul. 

Şi Sult luă iar condeiul în mână, privind la hârtiile de pe birou, 
nelăsându-i lui Glokta altceva de făcut decât să se târâie până la uşă, 
cu o expresie de nedumerire profundă pe chip. 

-Îmi pari destul de viu, murmură Vitari când îl văzu intrând în 
anticameră. 

Adevărat. Destul de. 

- Sult a fost... încântat. 

Tot nu-i venea să creadă. Până şi alăturarea acestor cuvinte i se 
părea bizară. 

— Păi, aşa şi trebuie, după cât te-am vorbit de bine. 

— Hm, se încruntă Glokta. Mi se pare că îţi datorez scuze. 

— Păstrează-ţi-le. Nu valorează nici cât un rahat pentru mine. Doar 
vezi să ai încredere în mine data viitoare. 

— Rezonabilă cerere, recunoscu el privind-o cu coada ochiului. 
Probabil că glumeşti. 


Camera era plină cu piese splendide de mobilier. Excesiv de plină, aş 
zice. Scaune tapisate somptuoase, o măsuță veche şi extrem de 
valoroasă, un scrin lustruit. Mult prea multe pentru salonaşul micut. 
Unul dintre pereţi era în întregime acoperit cu un tablou vechi 


înfăţişându-i pe Lorzii Uniunii aducându-şi omagiile lui Harod cel 
Mare. Pe jos era întins un covor kantic, foarte gros şi foarte mare 
pentru duşumeaua aceea. Un foc vesel ardea în cămin, între două vaze 
antice, încăperea era îmbietoare, plăcută şi călduroasă. Cât de multe se 
pot realiza într-o singură zi dacă ai parte de stimularea corespunzătoare. 

- E bine, spuse Glokta privind în jurul său. Foarte bine. 

- Fireşte, şopti Fallow, îngheţat într-o plecăciune respectuoasă, 
strivindu-şi pălăria în mâinile nervoase. Fireşte, Superiorule, am făcut 
tot posibilul. Apucasem să... să vând o parte din mobilele de aici, aşa 
că le-am înlocuit cu altele mai bune, cele mai bune pe care le-am putut 
găsi. Restul casei este neschimbat. Sper că... sper că eşti mulțumit? 

— Şi eu sper. Eşti mulţumită? 

Ardee îi aruncă o privire ucigătoare lui Fallow. 

-— Merge. 

- Minunat, spuse agitat cămătarul, uitându-se pe furiş la Frost, apoi 
plecându-şi privirea în pământ. Minunat! Te rog să primeşti scuzele 
mele sincere! N-am avut nici cea mai vagă idee, nici cea mai vagă idee, 
Superiorule, că ai avea vreo legătură cu toată povestea asta. Fireşte, 
dacă aş fi ştiut, n-aş fi... niciodată... îmi pare foarte, foarte rău. 

— Dar nu mie trebuie să-mi ceri iertare, nu crezi? 

— Nu, nu, sigur că nu, se repezi cămătarul şi se întoarse încet spre 
Ardee. Domnița mea, te rog să accepţi scuzele mele sincere. 

Ardee se uită furioasă la el, îşi boţi buzele, dar nu spuse nimic. 

- Poate dacă te-ai ruga de ea, îi sugeră Glokta. În genunchi. Poate că 
atunci ai reuşi s-o îmbunezi. 

Fără ezitare, Fallow căzu în genunchi. Începu să-şi frângă mâinile. 

- Domnița mea, te rog... 

- Mai jos, spuse Glokta. 

- Desigur, murmură el, lăsându-se în patru labe. Îţi cer iertare, 
domniţă. Cu smerenie îţi cer iertare. Dacă ai bunătatea, te implor... 

Întinse uşurel o mână să-i atingă poalele rochiei, dar Ardee se trase 
violent la o parte, apoi îl lovi sălbatic cu piciorul în faţă. 

— Aaaa! chirăi cămătarul, rostogolindu-se pe jos de durere, pătând 
covorul cu sângele care-i curgea din nasul spart. 

Glokta simţi cum i se ridică sprâncenele a mirare. Ei, uite, la asta nu 
m-am aşteptat. 

- Ia-o, boule! 

Şi îl lovi în gură cu toată puterea. Acum şi peretele se umplu de pete 
de sânge. Pantoful lui Ardee i se înfipse în burtă, făcându-l să se 
chircească de durere. 

— Tu, mârâi ea, tu... 

ÎI lovi din nou, iar Fallow se cutremură şi icni şi gemu, făcându-se 
ghem. Frost făcu un pas spre el, dar Glokta ridică un deget. 

- E în regulă, murmură, cred că se descurcă şi singură. 


Loviturile se mai domoliră. Începuse să gâfâie. Îl pocni încă o dată 
pe Fallow cu tocul în coaste şi cu vârful pantofului îi sparse iarăşi 
nasul. Dacă se va plictisi vreodată, o aşteaptă o carieră strălucită de 
practician. Ardee se aplecă şi îl scuipă cu obidă pe obraz. Îl lovi din 
nou, apoi se sprijini de scrinul lustruit, îndoită de mijloc şi respirând 
sacadat. 

— Mulțumită? o întrebă Glokta. 

Îl privi lung printre şuviţele încâlcite de păr. 

- Nu chiar. 

— Şi dacă îl mai loveşti ai să te simţi mai mulţumită? 

Îşi încreţi sprâncenele, uitându-se la Fallow care horcăia întins pe 
covor. Făcu un pas spre el şi îl pocni cu toată puterea în piept, apoi se 
îndepărtă de el clătinându-se şi ştergându-şi nasul. Îşi dădu la o parte 
părul căzut în ochi. 

— Am terminat. 

— Bine. leşi, şuieră Glokta. leşi, lepădătură! 

— Desigur, reuşi să bâiguie Fallow printre buzele pline de sânge şi 
salivă, târându-se în patru labe spre uşă, cu Frost supraveghindu-l 
îndeaproape. Desigur! Mulţumesc! Vă mulţumesc foarte mult tuturor! 

Uşa se trânti în urma lui. 

Ardee se trânti într-un scaun, îşi sprijini coatele pe genunchi şi îşi 
cuprinse fruntea în palme. Glokta îi observă tremurul uşor al mâinilor. 
Tortura poate fi o treabă foarte istovitoare, cine să ştie mai bine decât mine 
asta. Mai ales dacă nu eşti obişnuit. 

-În locul tău, nu mi-ar părea prea rău, îi spuse. Sunt convins că a 
meritat-o. 

Îl privi cu ochi duri. 

— Nu-mi pare rău. Merită mai multe. 

Nici la asta nu m-am aşteptat. 

— Vrei să capete mai multe? 

— Nu, rosti ea ostenită. 

— Cum ţi-e voia. Dar e bine să ai de unde alege. Poate că ar fi bine să- 
ţi schimbi hainele. 

Tânăra îşi privi rochia. Era pătată până la genunchi cu sângele lui 
Fallow. 

— Dar nu am cu ce... 

- La etaj te aşteaptă o cameră plină cu haine noi. Am avut eu grijă. 
Şi îţi voi angaja şi nişte slujitori de încredere. 

- Nu am nevoie. 

- Ba ai. Nu am de gând să te las singură în casă. 

Ridică disperată din umeri. 

— Nu am cu ce să-i plătesc. 

- Nu-ţi face griji. Am să mă ocup eu de treaba asta. Datorită 
generozităţii băncii Valint şi Balk. Nu-ţi mai face nicio grijă. I-am făcut o 


promisiune fratelui tău şi intenţionez să mi-o respect întru totul. Îmi 
pare extrem de rău că s-a ajuns atât de departe. Am avut o mulţime de 
treburi... acolo, în Sud. Fiindcă veni vorba, ai primit veşti de la el? 

Ardee îşi ridică brusc privirea. 

— Nu ştii? 

— Ce să ştiu? 

Făcu un efort să-şi înghită nodul lacrimilor din gât şi îşi cobori 
fruntea. 

- Collem a fost cu Prinţul Ladisla în bătălia aceea despre care 
vorbeşte toată lumea. Unii au fost luaţi prizonieri, apoi au fost 
răscumpăraţi — dar nu s-a aflat printre ei. Se presupune... 

Şovăi cu ochii ţintă la petele de sânge de pe rochie. 

— Se presupune că a fost ucis. 

— Ucis? 

Lui Glokta începu iarăşi să i se zbată pleoapa. I se înmuiară 
genunchii. Se clătină până la un scaun şi se prăbuşi pe el. Acum îi 
tremurau şi lui mâinile. Moarte. Se întâmplă în fiecare zi. Nu demult eu 
însumi am provocat mii de morţi fără să-mi pese. M-am uitat la mormanele 
de cadavre şi am ridicat din umeri. Atunci, de ce mă tulbură vestea 
aceasta? Dar îl tulbura. 

— Ucis? şopti iarăşi. 

Ardee dădu încet din cap şi îşi acoperi faţa cu mâinile. 


Slabă consolare 


De după tufişuri, prin ninsoarea deasă, West se uita la postul de pază 
al Uniunii aflat mai la vale de locul unde se găseau ei. Santinelele se 
aşezaseră laolaltă, în cerc, şi se cocârjaseră peste o cratiţă aburindă de 
deasupra flăcării rahitice. Soldaţii erau înfăşuraţi în haine groase şi în 
aburii respirației, iar armele le zăceau uitate mai departe, în zăpadă. 
West ştia prea bine cum se simt. Poate că Bethod va veni săptămâna 
asta, poate va veni săptămâna viitoare, dar în fiecare clipă a fiecărei 
zile trebuiau să se lupte cu un alt duşman nemilos: frigul. 

— Aşa rămâne, şopti Treicopaci. E mult mai bine să cobori singur. S- 
ar putea să nu fie prea încântați să mă vadă pe mine şi pe băieţi 
năpustindu-ne înspre ei. Nici nu arătăm prea bine. 

Copoiul rânji: 

- S-ar putea chiar să tragă în noi. 

— Şi ar cam fi păcat, şuieră Dow, după ce am făcut atâta drum. 

— Strigă-ne atunci când crezi că sunt pregătiţi să primească o ceată 
de nordici, bine? 

— Aşa voi face, spuse West şi îşi trase sabia cea grea de la brâu şi i-o 
întinse lui Treicopaci. Ai grijă de ea. 

— Noroc, îi ură Copoiul. 

- Noroc, Furiosule, îi spuse şi Dow, lăţindu-şi buzele în rânjetul lui 
sălbatic. 

West coborî încet panta blândă spre apă, strivind zăpada sub tălpile 
cizmelor lui furate, cu mâinile ridicate deasupra capului pentru a arăta 
că nu este înarmat. Chiar şi aşa stând lucrurile, nu i-ar fi învinovăţit 
dacă l-ar fi ucis pe loc cu câteva săgeți bine ţintite. Era conştient că 
arăta ca un sălbatic. Ceea ce mai rămăsese din uniforma sa era ascuns 
sub un morman de bucăţi de blană şi de zdrenţe, legate în talie cu o 
sfoară, iar pe deasupra cu o haină jegoasă furată de la un nordic mort. 
Obrajii murdari erau acoperiţi cu o barbă mare de câteva săptămâni, 
ochii îi erau roşii, iritaţi şi duşi în fundul capului de foame şi epuizare. 
Arăta ca un om disperat şi, ceea ce era mai grav, chiar era disperat. Era 
un ucigaş. Era cel care-l omorâse pe Prinţul Moştenitor Ladisla. Era cel 
mai josnic dintre trădători. 

Unul dintre soldaţii de pază îl observă, se ridică neîndemânatic de la 
locul său, răsturnând cratiţa în foc, şi îşi luă repede sulița din zăpadă. 

— Stai! strigă el într-o nordică aproximativă. 

Ceilalţi săriră şi ei la arme. Unul încerca să vâre o săgeată în arc cu 
mâini înmănuşate. 

West se opri. Neaua se aşternea acum blândă pe părul lui încâlcit şi 
murdar şi pe umeri. 


- Nu vă fie teamă, le strigă în limba comună. Sunt de partea voastră! 

ÎL măsurară din priviri. 

— Vom vedea! îi răspunse unul dintre soldaţi. Treci apa spre noi! 
Foarte încet! 

Coborî malul şi intră în râu, strângând nefericit din dinţi când apa 
îngheţată îl înmuie până la brâu. Urcă greu pe malul celălalt, iar cele 
patru santinele se traseră în jurul lui cu armele ridicate. 

— Ai grijă! 

— Poate-i o cursă! 

— Nu-i nicio cursă, rosti West rar, cu ochii la armele amenințătoare şi 
încercând să rămână calm. Sunt de-ai voştri. 

- De unde naiba vii? 

- Am fost în divizia Prințului Ladisla. 

- Ladisla? Şi ai venit pe jos până aici? 

West aprobă din cap. 

- Pe jos. 

Santinelele părură că se mai relaxează, vârfurile suliţelor şovăiră şi 
începură să se ridice. Gata-gata să-l creadă. În fond, vorbea limba 
comună ca un băştinaş şi arăta de parcă parcursese o sută cincizeci de 
kilometri prin ţinutul duşmănos. 

— Cum te numeşti? îl întrebă cel cu arbaleta. 

— Sunt colonelul West, murmură el cu voce spartă. 

Avea sentimentul că spune o minciună, chiar dacă era purul adevăr. 
Acum era cu totul alt om decât cel care pornise spre Englia. 

Santinelele schimbară priviri neliniştite. 

— Am crezut că ai murit, bâigui cel cu sulița. 

— Nu chiar, flăcăule, spuse West. Nu chiar. 


Când West intră în cort, Lordul Mareşal Burr era cufundat în 
studierea unor hărţi boţite. La lumina aruncată de lampă, se părea că 
fusese puternic afectat de responsabilităţile impuse de conducerea 
armatei. Părea mai bătrân, mai palid, mai slab. Părul şi barba îi 
crescuseră mult şi erau neîngrijite. Slăbise, iar uniforma şifonată îi 
atârna pe trup, dar se ridică de la masă cu aceeaşi energie de 
odinioară. 

— Pe cinstea mea, colonelul West! N-am sperat să ne mai vedem 
vreodată! 

Îi apucă mâna şi i-o strânse cu putere. 

- Mă bucur că ai scăpat. Mă bucur al naibii de tare! Ne-a lipsit 
mintea ta limpede, nu mă feresc să-ţi spun asta, continuă Lordul 
Mareşal privindu-l pătrunzător pe West. Pari epuizat, prietene. 

Foarte adevărat. West ştia bine că nu fusese niciodată cel mai 
frumuşel tânăr din Agriont, dar se mândrise cu aspectul lui sincer, 
prietenos, plăcut. Nici nu-şi mai recunoscuse chipul în oglindă când 
reuşise să facă prima baie după multe săptămâni, când îşi pusese o 


uniformă de împrumut şi se bărbierise. Toate trăsăturile lui erau 
schimbate, ascuţite, stoarse de culoare. Pomeţii, şi aşa proeminenţi, 
deveniseră de-a dreptul colţuroşi, părul şi sprâncenele rărite erau pline 
de fire cărunte, maxilarul uscat începuse să semene cu cel al unui lup. 
Riduri posomorâte erau săpate în obrajii palizi, la baza nasului şi în 
colțurile ochilor. Iar ochii i se schimbaseră cel mai mult. Se 
îngustaseră. Căpătaseră o privire flămândă. Gri ca de gheaţă, de parcă 
tot frigul i-ar fi pătruns în creier, şi încă îl mai ameninţa de acolo, chiar 
dacă acum ajunsese la căldură. Încercase să îşi amintească de vremurile 
de dinainte de acest război, încercase să zâmbească şi să râdă şi să 
folosească expresiile din trecut, dar toate acestea păruseră ridicole şi 
absurde pe chipul lui împietrit. Din oglindă îl privea un bărbat crud 
care nu voia cu niciun chip să dispară. 

- A fost un drum greu, domnule. 

Burr dădu din cap. 

- Desigur că aşa a fost, desigur. Un drum al naibii de greu, mai ales 
pe o vreme ca asta. Până la urmă, a fost bine că i-am trimis pe nordicii 
aceia cu tine, nu? 

- A fost foarte bine, domnule. Au fost extrem de curajoşi şi inventivi. 
Mi-au salvat viaţa de câteva ori. 

Îi aruncă o privire lui Pike, rămas la o distanţă respectuoasă în 
spatele său. 

— Ne-au salvat vieţile tuturor. 

Burr se uită şi el la chipul fără trăsături al deţinutului. 

— Cine este acest om? 

— Pike, domnule. Sergent al recruţilor din Stariksa. A fost despărţit 
de compania lui în toiul luptelor. 

Minciunile ţâşniră surprinzător de uşor din gura lui West. 

— El şi o tânără, cred că este fata unui bucătar care însoțea convoiul 
de provizii, ni s-au alăturat pe drumul spre nord. Ne-a ajutat nespus de 
mult, domnule. Este un om deosebit, aflat la ananghie. Nu m-aş fi 
descurcat fără el. 

- Excelent! exclamă Burr, apropiindu-se de deţinut şi strângându-i 
mâna. Bună treabă. Dar, Pike, îmi pare rău să-ţi spun că regimentul tău 
a fost decimat. Au supravieţuit doar câţiva. Prea puţini au supravieţuit, 
dar oricând oamenii de încredere sunt bine-veniţi în cartierul meu 
general. Cu atât mai mult cei aflaţi la ananghie. 

Scoase un oftat prelung. 

— Nu prea am oameni de nădejde în preajmă. Sper că vei fi de acord 
să rămâi alături de noi. 

Deţinutul încercă să-şi stăpânească emoția la auzul acestei veşti 
neaşteptate. 

— Bineînţeles, domnule Lord Mareşal, este o onoare pentru mine. 

— Ce s-a întâmplat cu Prinţul Ladisla? şopti Burr. 

West trase aer în piept şi îşi plecă ochii. 


- Prințul Ladisla..., păru că îşi caută cuvintele şi clătină încet din 
cap. Am fost surprinşi de un regiment de cavalerie. Ne-au atacat, ne-au 
ocupat centrul de comandă. Totul s-a petrecut atât de repede... L-am 
căutat după aceea, dar... 

- Înţeleg. Ei, asta este. N-ar fi trebuit să meargă la luptă, dar, ce să-i 
fi făcut? Nu eu sunt cel care a decis asta. Eu doar comand armata asta 
blestemată! 

Puse mâna pe umărul lui West cu un gest părintesc. 

— Nu ai de ce să te simţi vinovat. Sunt convins că ai făcut absolut tot 
ce ţi-a stat în putere. 

West nu îndrăzni să ridice ochii. Se întreba ce ar fi spus Burr dacă ar 
fi ştiut ce se întâmplase în realitate acolo, în pustietatea îngheţată. 

— Au mai fost şi alţi supraviețuitori? 

— Câţiva doar. Foarte puţini şi ca vai de ei. 

Burr râgâi, se strâmbă şi se frecă pe burtă. 

- Îmi cer scuze. Tot nu mă lasă în pace afurisita asta de indigestie. Şi 
din cauza mâncării de aici... gâh, râgâi el iarăşi. 

- Iertaţi-mă, domnule, dar care este situaţia? 

— Gata să te apuci de treabă, West, nu? Uite, asta mi-a plăcut 
întotdeauna la tine. Gata de treabă. Am să fiu sincer cu tine. Când am 
primit scrisoarea pe care mi-ai trimis-o, am avut intenţia să ne 
întoarcem în sud şi să asigurăm apărarea Ostenhormului, însă vremea a 
fost îngrozitoare şi ne-a făcut numai probleme şi nu am reuşit să 
înaintăm. Nordicii păreau a fi pretutindeni! Se prea poate ca Bethod să- 
şi ţină grosul armatei lângă Cumnur, dar şi-a lăsat aici trupe suficiente 
cât să ne dea mult de furcă. Am avut parte de atacuri permanente 
asupra căilor noastre de aprovizionare, am avut parte de câteva 
ambuscade absolut inutile, dar extrem de violente, plus o acţiune 
haotică pe timp de noapte care a reuşit să semene panică în întreaga 
divizie a lui Kroy. 

Poulder şi Kroy. Amintiri dezagreabile îşi croiau drum înapoi în 
mintea lui West, făcând aproape atrăgătoare chinurile din timpul 
călătoriei spre nord. 

— Ce mai fac generalii? 

Ochii lui Burr scânteiară pe sub sprâncenele stufoase. 

- Mă crezi dacă îţi spun că sunt mai insuportabili ca oricând? Dacă 
se află amândoi în aceeaşi încăpere, se iau imediat la ceartă. A trebuit 
să ţin întâlnirile informative cu ei în zile separate ca să evit 
încăierările. Ridicol! 

Agasat, duse mâinile la spate şi începu să se plimbe prin cort cu paşi 
mari. 

— Dar până şi necazul provocat de ei păleşte în faţa frigului ăstuia 
cumplit! Am oameni cu degerături, cu febră, cu scorbut. Corturile cu 
bolnavi sunt pline până la refuz. La fiecare om ucis de duşman, am 
pierdut alţi douăzeci în faţa iernii. lar cei care se mai ţin încă pe 


picioare nu mai au niciun chef de luptă. Iar cercetaşii... Ha! Nici nu 
vreau să aud! 

Lovi supărat cu palma în hărţile de pe masă. 

- Toate astea nu sunt decât fantezii pure! Inutile! Şi nici nu avem 
cercetaşi buni. În fiecare zi e ceaţă şi ninge des şi nu putem vedea nici 
măcar până în capătul celălalt al taberei! Sincer, West, n-am nici cea 
mai vagă idee unde se află acum corpul principal al armatei lui 
Bethod... 

— Spre sud, domnule, cam la două zile de marş în spatele nostru. 

Burr ridică mirat sprâncenele. 

— Nu mai spune? 

— Aşa este. Treicopaci şi nordicii lui l-au supravegheat îndeaproape, 
ba chiar au lăsat pe drum nişte surprize mai puţin plăcute pentru 
călăreţii lui. 

— Surprize ca aceea pe care ne-au făcut-o nouă, West, aşa spui? 
Frânghii întinse de-a curmezişul drumului, şi chestii din astea? chicoti 
Mareşalul pe înfundate. Zici două zile de mers pe jos? Asta este o 
informaţie utilă. Nemaipomenit de utilă! 

Burr se mai strâmbă o dată şi se frecă iar pe abdomen. Se duse la 
masă cu o riglă în mână şi începu să măsoare distanţele. 

- Două zile de marş. Înseamnă că e undeva pe aici. Eşti sigur? 

- Sunt sigur, domnule Lord Mareşal. 

— Dacă se îndreaptă spre Dunbrec, înseamnă că va trece pe lângă 
poziţiile ocupate de generalul Poulder. Şi poate aşa vom reuşi să-l 
atragem în luptă înainte de-ai lăsa timp să ne încercuiască. Poate aşa Îi 
vom oferi o surpriză pe care s-o ţină minte toată viaţa! Foarte bine, 
West, foarte bine! 

Aruncă rigla cât colo. 

— Acum poate că ar fi bine să te odihneşti puţin. 

— Aş prefera să mă întorc la îndatoririle mele, domnule... 

— Ştiu, şi chiar am nevoie de tine, dar n-o să vină sfârşitul lumii dacă 
ai să te odihneşti o zi sau două. Ai trecut prin mult prea multe. 

West îşi simţi gâtul uscat. Brusc, începu să se simtă extraordinar de 
istovit. 

— Fireşte. Şi ar trebui să scriu şi o scrisoare... surorii mele. 

Cuvintele acestea i se părură ciudate. Nu se mai gândise la ea de 
săptămâni întregi. 

— Ar trebui s-o înştiinţez că sunt... că sunt în viaţă. 

— Foarte bună idee. Te voi chema când voi avea nevoie de tine, 
colonele. 

Şi Burr îi întoarse spatele, aplecându-se din nou peste hărţi. 

— N-am să uit ce ai făcut pentru mine, şopti Pike în urechea lui West 
când ieşiră în frigul de afară. 

— Nu am făcut nimic deosebit. Nimeni nu-ţi va duce lipsa în lagăr. 
Pur şi simplu, ai redevenit sergentul Pike. Acum poţi să-ţi laşi greşelile 


în urmă. 

— N-am să uit. Acum sunt omul tău, colonele, indiferent ce va fi să 
fie. Sunt omul tău! 

West dădu din cap, îndepărtându-se încruntat prin ninsoare. 
Războaiele ucideau mulţi oameni. Dar şi ofereau câtorva o a doua 
şansă. 


West ezită în prag. Dinăuntru se auzeau râsete. Voci mult prea bine 
cunoscute. Sunetul lor ar fi trebuit să-l facă să se simtă în siguranţă, să 
se simtă binevenit. Dar nu. Îl îngrijorau. Ba, chiar îl speriau. Cu 
siguranţă că ei ştiau adevărul. Îl vor arăta cu degetul şi vor striga. 
„Asasinul! Trădătorul! Ticălosul!” Se întoarse în ninsoarea rece care se 
aşternea uşor peste tabără. Corturile din apropiere se conturau negre 
pe zăpada albă. Cele din spatele lor aruncau pâlpâiri cenuşii. Şi mai 
departe se întrezăreau doar ca nişte siluete neclare, apoi ca nişte năluci 
prin ninsoarea deasă. Nu se mişca nimic. Trase aer în piept şi intră în 
cort. 

Cei trei ofiţeri erau strânşi în jurul unei măsuţe pliante, aproape de 
soba fierbinte. Barba lui Jalenhorm atinsese dimensiuni de lopată. 
Capul lui Kaspa era înfăşurat într-o basma roşie. Brint era încotoşmănat 
într-o manta neagră şi împărțea cărţile celorlalţi doi. 

- La naiba, trage draperia aia după tine, e frig afa... şi lui Jalenhorm 
îi căzu falca. Nu! Nu se poate! Colonelul West! 

Brint sări de parcă fusese muşcat de fund. 

- Rahat! 

- V-am zis eu! urlă Kaspa aruncând cărţile de joc şi rânjind cu gura 
până la urechi. V-am zis eu că se întoarce! 

ÎI înconjurară, bătându-l pe spate, strângându-i mâinile, trăgându-l 
în cort. Nici vorbă de cătuşe, nici vorbă de săbii trase din teacă, nici 
vorbă de învinuiri de trădare. Jalenhorm îl conduse la scaunul cel mai 
bun, anume cel care încă nu se descleiase de tot. Kaspa suflă într-un 
pahar şi îl şterse cu degetele, iar Brink scoase dopul unei sticle. 

— Cum ai ajuns aici? 

- Când ai venit? 

— Ai fost cu Ladisla? 

— Ai fost în lupta aia? 

— Staţi aşa, spuse Jalenhorm, lăsaţi-l să respire. 

West îi făcu semn că nu este nevoie. 

— Am ajuns în dimineaţa asta şi aş fi venit direct la voi dacă nu aş fi 
avut două întrevederi extrem de importante. Una cu o baie şi un brici. 
Cealaltă cu Mareşalul Burr. Am fost cu Ladisla, am fost în lupta aia şi 
am ajuns aici traversând ţinutul pe jos ajutat de cinci nordici, o fată şi 
un bărbat fără chip. 

Luă paharul şi îl dădu peste cap, se strâmbă şi îşi supse dinţii când 
simţi fierbinţeala plăcută a alcoolului pătrunzându-i în stomac. Bucuros 


că se hotărâse, totuşi, să intre în cortul lor. 

— Nu te ruşina, spuse, luându-i paharul gol. 

— Ai traversat ţinutul pe jos, clătină din cap Brint, în timp ce-i 
umplea paharul, cu cinci nordici. Şi o fată, ai zis, parcă? 

— Aşa am zis. 

West se încruntă, întrebându-se ce făcea Cathil în vremea aceea. 
Întrebându-se dacă nu cumva avea nevoie de ajutor... prostii, ştia să-şi 
poarte singură de grijă. 

— Am înţeles că ai reuşit să aduci scrisoarea la timp, locotenente? îi 
spuse lui Jalenhorm. 

— Am avut parte de câteva nopţi cu emoţii şi îngheţ pe drum, zâmbi 
larg uriaşul, dar am reuşit. 

— Doar că acum e căpitan, adăugă Kaspa aşezându-se pe un taburet. 

— Nu mai spuneţi? 

Jalenhorm ridică din umeri cu modestie. 

— De fapt, asta ţi-o datorez ţie. Când m-am întors, Lordul Mareşal m- 
a luat lângă el. 

— Dar căpitanul Jalenhorm încă îşi mai găseşte timp să stea cu noi, 
cei mărunți şi neînsemnaţi, cerul să-l aibă în pază. 

Brint îşi linse vârfurile degetelor şi începu să împartă cărţile la 
patru. 

- Nu joc. N-am bani, murmură West. 

Kaspa zâmbi: 

— Nu-ţi face probleme, colonele. Nu mai jucăm pe bani. Ni s-a părut 
că nu mai merită dacă nu mai e Luthar care să ia şi pielea de pe noi. 

- Tot n-a apărut? 

- Hoff trimisese după el. Şi n-am mai auzit nimic de atunci. 

— Are prieteni în cercuri înalte, spuse morocănos Brint. Probabil că 
acum se dă mare în faţa doamnelor din Adua, în vreme ce nouă ne 
îngheaţă cururile de frig. 

- Hai să fim cinstiţi, interveni Jalenhorm. Se dădea mare în faţa 
femeilor şi de faţă cu noi. 

West se încruntă. Foarte adevărat, din nefericire. 

Kaspa îşi scărpină palma de muchia mesei. 

— Aşa că jucăm pe onoare. 

— Deşi nici din asta nu se prea găseşte pe aici, comentă sarcastic 
Brint. 

Ceilalţi doi izbucniră în hohote de râs, iar Kaspa îşi vărsă băutura pe 
barbă. West ridică din sprâncene. Erau beţi, şi cu cât mai repede se 
îmbăta şi el, cu atât mai bine va fi pentru toată lumea. Îşi goli pe 
nerăsuflate paharul şi întinse mâna după sticlă. 

— Să-ţi spun ceva, zise Jalenhorm, aranjându-şi cărţile cu degete 
rebegite de frig. Mă bucur nespus de mult că nu mai trebuie să-i dau 
niciun fel de veste surorii tale. Aproape că n-am putut să închid un 
ochi de grijă. Mă tot gândeam cum anume să-i spun şi nu mi-a venit 


nicio idee. 

- Niciodată n-ai idei, mârâi Brint şi toţi chicotiră iarăşi. 

Până şi West reuşi să schiţeze un zâmbet scurt. 

— Cum a fost lupta? îl întrebă Jalenhorm. 

West îşi privi lung paharul. 

— Rău. Nordicii i-au întins o capcană lui Ladisla, el a căzut drept în 
ea şi şi-a pierdut cavaleria. După aceea s-a lăsat o ceaţă atât de deasă 
că nu-ţi mai vedeai mâna dacă ţi-o ridicai în faţa ochilor. Înainte să 
pricepem ce se întâmplă, ne-a atacat cavaleria lor. Şi cred că pe mine 
m-au lovit în cap. Nu-mi mai amintesc nimic altceva decât că m-am 
trezit întins în noroi şi peste mine era un nordic care voia să-mi facă 
felul. Cu asta... 

Scoase sabia cea grea de la brâu şi o puse pe masă. 

Cei trei ofiţeri se holbară la ea ca vrăjiţi. 

- La naiba, şopti Kaspa. 

Brint făcu ochii mari. 

— Şi cum l-ai dovedit? 

- Eu nu i-am făcut nimic. Fata despre care v-am povestit... 

- Da? 

- Ea i-a făcut creierii chisăliţă cu un baros. 

- La naiba, şopti Kaspa. 

— Pfui! exclamă Brint, lăsându-se greoi în scaun. Ce mai femeie! 

West se încruntă, nedezlipindu-şi ochii de la paharul din mână. 

- Poţi s-o mai spui o dată. 

Îşi aminti trupul lui Cathil lipit de al lui în somn, răsuflarea ei caldă. 
Ce mai femeie... 

— Chiar că poţi s-o mai spui o dată. 

Dădu paharul peste cap, se ridică şi îşi puse sabia nordicului la brâu. 

— Pleci? îl întrebă Brint. 

- Mai am ceva de făcut. 

Se ridică şi Jalenhorm. 

-Îți mulţumesc, colonele. Pentru că m-ai trimis cu scrisoarea. Se 
pare că ai avut dreptate, nu aveam cum să vă ajut. 

— Nu, răsuflă West, nimeni n-ar fi avut cum să ne ajute. 


Noaptea era liniştită şi rece, iar West când aluneca, când se 
împotmolea în noroiul pe jumătate îngheţat. Ici şi colo, în întuneric, 
ardeau focuri, iar în jurul lor erau strânşi soldaţi îmbrăcaţi cu toate 
hainele pe care le aveau, învăluiţi în aburii respirației. Focurile 
anemice le luminau chipurile rebegite de frig. Însă un foc ardea mai 
tare decât toate celelalte, pe un povârniş lângă tabără, iar West într- 
acolo se îndreptă pe picioare cam nesigure din cauza paharelor băute. 
Două siluete întunecate se odihneau lângă flăcările vii. 

Dow cel Negru fuma o pipă al cărei fum se încolăcea vesel în jurul 


rânjetului lui fioros. Între genunchi ţinea o sticlă deschisă, şi alte sticle 
goale zăceau aruncate în zăpadă. De undeva de la dreapta, din 
întuneric, se auzea un cântec în nordică. O voce puternică, groasă, 
complet pe lângă melodie. 

- L-a tăiat până la oooooooooooos. Nu. Până la 000000000000000s. 
Până la... stai puţin. 

— Eşti bine? întrebă West întinzându-şi spre foc mâinile înmănuşate. 

Treicopaci îi aruncă un zâmbet voios. Se clătina uşurel încoace şi 
încolo. West îşi dădu seama că era prima dată când îl vedea zâmbind 
pe bătrânul războinic. Îi arătă dealul din apropiere. 

- Tul se pişe acolo. Şi cântă. Şi eu sunt beat muci. 

Se prăbuşi pe spate în zăpadă, cu mâinile şi picioarele răşchirate. 

— Şi am fumat. Sunt varză. Şi leoarcă. Dow, unde suntem? 

Dow se uită cruciş peste flăcări, cu gura căscată, ca şi cum ar fi vrut 
să desluşească ceva în zare. 

-În mij-ocul unei pustie-ăţi de tot ra-atu, cotcodăci el scuturându-l 
pe Treicopaci de picior. Unde în a-tă pa-te? V-ei, Fu-iosule? îi întinse el 
pipa lui West. 

- Fie. 

Trase şi simţi cum fumul îi muşcă plămânii. Tuşi aburi maronii în 
aerul îngheţat şi trase iarăşi din pipă. 

— Dă-mi-o şi mie, zise Treicopaci ridicându-se în şezut şi smulgându- 
i-o din mână. 

Vocea tunătoare a lui Tul se rostogoli incredibil de fals din întuneric. 

- Îşi roti barda ca... ca ce? Îşi roti barda ca... rahat. Nu. Stai aşa. 

— Ştiţi pe unde e Cathil? îi întrebă West. 

Dow rânji cu subînţeles. 

- Pe aici pe undeva. 

Arătă un grup de corturi aşezate mai sus pe deal. 

— Cred că pe acolo. 

— Pe aici pe undeva, repetă Treicopaci, chicotind uşurel. Pe aici pe 
undeva. 

- Era... Sângerosul... Nooooouuuuuăăăă! se auzi gâlgâitul din 
spatele copacilor. 

West urcă panta spre corturi, pe urmele paşilor de mai devreme. 
Deja simţea efectul pipei. Avea capul uşor, picioarele îi erau mai 
sprintene. Parcă nici nasul nu şi-l mai simţea atât de rece, ci doar îl 
furnica deloc neplăcut. Auzi un râs cald de femeie. Rânji şi mai făcu 
câţiva paşi prin zăpadă spre corturi. O lumină blândă se revărsa în 
noapte printr-o crăpătură a unuia dintre ele. Acum râsetele se auzeau 
mai tare. 

- În... îh... îh... 

West se încruntă. Parcă totuşi nu erau râsete. Se apropie şi mai mult, 
străduindu-se să nu facă zgomot. În mintea lui înceţoşată pătrunse alt 


sunet. Un soi de mârâit intermitent, ca de animal. Se trase mai aproape 
şi se aplecă să se uite prin crăpătură, ţinându-şi respiraţia. 

- În... îh... îh... 

Văzu spatele gol al unei femei ridicându-se şi coborând. Un spate 
mlădios. Se mai apropie încă puţin şi îi desluşi părul şaten, zburlit şi 
murdar. Cathil. De sub ea ieşeau două picioare de bărbat ajungând 
până aproape de nasul lui West. Degetele mari se mişcau vesele. 

- În... îh... îh... 

O mână se strecură pe la subsuoara ei, iar o alta îi trecu pe sub 
genunchi. Urmă un geamăt gros, iar cei doi iubiţi, dacă puteau fi 
numiţi astfel, se rostogoliră uşor pe o parte, iar femeia ajunse dedesubt. 
West rămase cu gura căscată. Vedea acum o parte din capul bărbatului 
şi nu-şi putea dezlipi ochii de la el. Bărbia ascuţită şi ţepoasă era 
inconfundabilă. Copoiul. Fundul ridicat i se mişca în sus şi în jos. Mâna 
lui Cathil se încleştă pe una din fesele păroase strângând-o în ritm cu 
mişcările trupurilor lor. 

- Îh... îh... îh... 

West îşi acoperi iute gura cu palma. Ochii îi ieşiseră din orbite. Se 
simțea pe jumătate îngrozit, pe jumătate excitat. Era sfâşiat între 
dorința aprigă de a-i urmări în continuare şi dorința de a o lua la goană 
de acolo. Cea din urmă avu câştig de cauză. Făcu un pas înapoi, dar 
călcâiul i se agăţă de un țăruş al cortului şi căzu lat cu un strigăt 
înăbuşit. 

- Ce naiba? exclamă o voce dinăuntru. 

Se ridică iute în picioare şi o luă la fugă prin zăpadă şi prin 
întuneric. Din spate se auzi apărătoarea cortului dată furios la o parte. 

- Care dintre voi, ticăloşilor, vine peste mine? urlă Copoiul în 
nordică. Tu eşti, Dow? Pe legea mea că am să te omor! 


Ținuturile înalte 


- Munţii Sparţi, gâfâi Fratele Picior-Lung cu glasul sugrumat de 
emoție. Privelişte cu adevărat magnifică. 

— Cred că mi-ar plăcea şi mai mult dacă n-aş fi nevoit să mă caţăr pe 
ei, mârâi Logen. 

Jezal era întru totul de acord. Forma ținuturilor prin care trecuseră 
se schimbase zi după zi. Mai întâi fuseseră pajiștile dulci, apoi câmpiile 
cu coline blânde, dealurile bombate acoperite cu stânci golaşe şi 
pâlcuri de copaci piperniciţi şi ursuzi. În zare se profilau mereu 
piscurile munţilor, cenuşii şi estompate, apropiindu-se şi crescând cu 
fiecare dimineaţă, până când ajunseseră, parcă, să străpungă norii duşi 
pe gânduri. 

Acum se aflau chiar în umbra lor. Valea cea lungă pe care veniseră, 
cu copacii ei unduindu-se în bătaia vântului, cu meandrele 
spectaculoase ale apei, se sfârşea într-un labirint de ziduri năruite. 
Dincolo de ele, un povârniş abrupt urca spre depresiunile submontane, 
iar mai departe se ridica primul munte al lanţului, semeţ şi magnific, 
cu piscurile acoperite de zăpadă atingând cerul. Exact cum şi-ar 
închipui un copil că trebuie să arate munţii. 

Bayaz cercetă ruinele fundațiilor cu ochii săi verzi şi duri. 

- Acolo s-a aflat o fortăreață invincibilă. Marca hotarul de apus al 
Imperiului, înainte ca pionierii să traverseze trecătoarea şi să se 
stabilească în văile de dincolo de ea. 

Acum locul adăpostea doar buruieni ţepoase şi rugi otrăvitori. Magul 
coborî cu greutate din căruţă, îşi îndreptă spatele şi îşi dezmorţi 
picioarele, strâmbându-se de durere în tot acest timp. Încă părea mult 
îmbătrânit şi bolnav, dar îi mai revenise culoarea în obraji şi parcă se 
mai împlinise la faţă de când plecaseră din Aulcus. 

- Gata cu odihna mea, oftă el. Ne-au fost de mare folos şi căruţa, şi 
caii, însă trecătoarea e mult prea prăpăstioasă pentru ei. 

Acum Jezal reuşi să vadă cărarea şerpuită care ducea în vârf, o 
brazdă palidă prin iarbă şi stânci abrupte, dispărând peste una dintre 
culmi. 

— Pare tare departe. 

Bayaz pufni pe nas: 

— Aceasta este abia prima ascensiune din multele care ne aşteaptă 
astăzi şi din cele foarte multe pe care le vom face în zilele ce vor urma. 
Dacă totul merge bine, vom petrece o săptămână în munţi, băiete. 

Jezal nu avu curajul să-l întrebe ce s-ar putea întâmpla dacă 
lucrurile vor merge prost. 

— Nu trebuie să luăm prea multe bagaje, continuă Bayaz. Căci ne 


aşteaptă un drum lung şi greu. Apă şi toată mâncarea care ne-a mai 
rămas. Haine călduroase, pentru că pe culmi va fi cumplit de frig. 

— Poate că primăvara timpurie nu este cel mai bun moment pentru o 
expediţie peste lanţul muntos, comentă Picior-Lung cu glas scăzut. 

Bayaz îl privi cu asprime. 

— Se spune că momentul cel mai propice de a trece peste un obstacol 
este atunci când te găseşti pe partea cealaltă a lui! Sau propui cumva să 
aşteptăm vara? 

Dând dovadă de judecată sănătoasă, după părerea lui Jezal, 
Navigatorul preferă să nu răspundă. 

-În mare parte, trecătoarea este ferită de intemperii, iar vremea ar 
trebui să fie cea mai mică din grijile noastre. Dar vom avea nevoie de 
funii. În Timpurile Străvechi drumul ăsta era bun, dar asta a fost 
atunci. Poate că a dispărut pe alocuri, sau s-a prăbuşit în văi adânci, 
cine poate şti? S-ar putea să avem parte de un urcuş destul de dificil. 

— Nu mai pot de nerăbdare, mârâi Jezal. 

- Luaţi asta, spuse Bayaz desfăcând cu mâinile-i osoase unul dintre 
sacii cu nutreţ şi dând fânul la o parte. La fundul sacului, lespede 
neagră în iarba uscată şi galbenă, se afla lada pe care o luaseră din 
Casa Creatorului. 

— Cui îi revine plăcerea să care afurisenia aia? privi Logen pe sub 
sprâncene. Ce-ar fi să tragem la sorţi? Nu? 

Nimeni nu-i răspunse. Nordicul trase lada din căruţă, iar icnetele 
sale se împletiră cu scârţâitul lemnului. 

- Înseamnă că eu sunt alesul, mai zise el punând obiectul greu pe o 
pătură. 

Lui Jezal nu-i făcea deloc plăcere să se uite la lada aceea. Îi aducea 
aminte de coridoarele lipsite de aer din Casa Creatorului. Îi amintea de 
povestirile întunecate ale lui Bayaz despre magie şi despre demoni şi 
despre Cealaltă Parte. Îi amintea de faptul că această călătorie a lor 
avea un scop pe care el nu-l înţelegea, dar, chiar şi aşa, nu o gusta 
absolut deloc. Se simţi mai bine când Logen o înfăşură în mai multe 
pături, transformând-o într-un soi de balot. Măcar bine că n-o mai 
vedea acum, chiar dacă tot la ea se gândea. 

Toţi aveau o mulţime de catrafuse de cărat. Fireşte că Jezal îşi luă 
săbiile, vârâte bine în tecile de la cingătoare. Apoi hainele de schimb: 
cele mai puţin pătate, mai puţin rupte şi mai puţin împuţite, precum şi 
mantaua cea sfâşiată şi ponosită şi fără o mânecă. Mai puse în raniţă şi 
o cămaşă de schimb, un colac de frânghie deasupra ei, şi jumătate din 
provizii. Aproape că îşi dorea să fie mai multe: nu mai aveau nimic 
altceva decât o ultimă cutie cu pesmeţi, jumătate de sac cu făină de 
ovăz şi un pachet cu peşte sărat din care nu mânca decât Quai. Făcu 
sul două pături şi le prinse în chingi peste raniţă, îşi atârnă la brâu o 
ploscă plină cu apă şi se declară pregătit de drum. Mă rog, cât de 
pregătit putea fi în situaţia aceasta. 


Quai deshămă caii de la căruţă, iar Jezal scoase şeile şi hamurile 
celorlalți doi. Nu i se părea deloc corect că erau nevoiţi să abandoneze 
caii în mijlocul pustietăţii după ce aceştia îi purtaseră în spinare tot 
drumul de la Calcis. Lui Jezal i se părea că trecuseră ani buni de 
atunci. Acum era cu totul altul faţă de cel care fusese atunci când 
plecase în călătoria aceasta. Aproape că se cutremură când îşi aminti 
aroganţa lui, şi ignoranta lui, şi egoismul. 

— Hiii! strigă el. 

Însă calul îl privi cu tristeţe şi începu să pască iarba de la picioarele 
lui. ÎI mângâie drăgăstos. 

— Sper să găsească drumul spre casă. 

— Sau nu, mârâi Ferro trăgându-şi sabia din teacă. 

— Ce vrei să... 

Lama arcuită reteză pe jumătate capul calului lui Jezal, umplându-l 
pe tânăr de sânge. Bietul animal se prăvăli la pământ, pe o parte, 
înroşind iarba. 

Ferro îl apucă de o copită, îl trase spre ea, iar cu cealaltă mână 
începu să-i taie piciorul cu mişcări scurte şi îndemânatice. Jezal o 
privea cu gura căscată, neînţelegând ce se petrece. 

Femeia îi aruncă o privire furioasă. 

— N-am de gând să las toată carnea asta ca s-o mănânce păsările. Nu 
ne va ţine prea mult, dar măcar diseară vom mânca pe săturate. Dă-mi 
sacul ăla. 

Logen îi aruncă un sac gol şi ridică din umeri. 

— Nu trebuie să te ataşezi prea mult de nimeni, Jezal. Nu aici, în 
pustiu. 

Începură să urce fără să mai scoată o vorbă. Aplecaţi sub povara 
bagajelor, târşâindu-şi picioarele, concentrați asupra potecii şubrede. 
Drumul urca şi se întorcea, urca şi se întorcea, urca şi se întorcea. Nu 
după mult timp, pe Jezal începură să-l doară picioarele, începură să-l 
doară umerii, transpiraţia îi curgea în ochi şi îi şiroia pe obraji. Pas cu 
pas. Asta îi spusese West în Agriont, într-o altă viaţă. Pas cu pas. 
Avusese dreptate. Stângul, dreptul, şi tot aşa. 

După o vreme, se opri să se uite în jos. Nu-i veni să creadă cât de 
mult urcaseră într-un timp aşa de scurt. De unde ajunsese, putea să 
vadă fundaţiile fortăreței distruse, dungi cenuşii în iarba verde de la 
baza trecătorii. lar mai departe, drumul destupat care trecea printre 
dealurile tocite, ducând spre Aulcus. Jezal se înfioră fără voia lui şi se 
întoarse cu faţa spre munte. Mai bine să lase totul în urmă şi să nu se 
mai gândească. 


Pietrişul şi ţărâna de pe cărarea abruptă scrâşneau sub tălpile 
cizmelor uzate ale lui Logen. Înainta cu greu, cocoşat sub greutatea 
lăzii de metal pe care o căra în spate, parcă şi mai grea cu fiecare pas, 
intrându-i în carne ca un sac plin cu piroane chiar dacă era înfășurată 


în pături. Dar pe Logen nu-l deranja. Era mult prea ocupat să se uite la 
fundul lui Ferro care urca în faţa lui. Să se uite cum i se încordează 
muşchii la fiecare pas sub materialul jegos al pantalonilor. 

Ciudat. Înainte de hâţa-hâţa nu se gândise deloc la ea în felul acesta. 
Se concentrase numai să o împiedice să fugă, sau să tragă în el cu 
arcul, sau să înjunghie pe cineva din grup. Prea ocupat să-şi dea seama 
când e furioasă, încât nu apucase să-i vadă chipul. Prea ocupat să-i 
urmărească mişcările mâinilor, încât nu apucase să-i observe restul 
trupului. Acum nici nu se mai putea gândi la altceva. 

Îl fascina totul la ea. Se surprindea că o urmăreşte în permanenţă cu 
coada ochiului. Când mergeau. Când se odihneau. Când ea mânca, sau 
bea, sau vorbea, sau scuipa. Când se încălţa dimineaţa şi când se 
descălța seara. Colac peste pupăză, pentru că se uita la ea şi şi-o 
închipuia în pielea goală, odorul îi era pe jumătate sculat mai tot 
timpul. Dacă va continua tot aşa, drumul se va dovedi un chin cumplit. 

- La ce te zgâieşti? 

Logen se opri şi îşi ridică ochii în soare. Ferro se uita furioasă la el. 
Se îndreptă de spate şi îşi aranjă mai bine balotul de pe spate, 
frecându-şi umerii, ştergându-şi sudoarea de pe frunte. Ar fi putut să-i 
îndruge o minciună. Că privea piscurile magnifice ale munţilor. Că se 
uita pe unde calcă. Sau că se uita dacă raniţa ei este bine prinsă. Dar ce 
rost ar fi avut? Amândoi ştiau la ce se uitase, iar ceilalţi nu-i puteau 
auzi acum. 

- Mă zgâiesc la fundul tău, îi răspunse ridicând din umeri. Scuze 
dacă te deranjează, dar arată foarte bine. Şi nu fac niciun rău dacă mă 
uit, nu? 

Ferro deschise mânioasă gura, dar el o ocoli şi îşi văzu de drum 
înainte ca ea să apuce să spună ceva. După vreo zece paşi se uită peste 
umăr. Rămăsese pe loc, tot cu mâinile în şolduri, încruntându-se după 
el. Rânji larg. 

- La ce te zgâieşti? o întrebă şi el. 


Se opriră să-şi ia apă pe marginea unei văi adânci. Dimineaţa era 
rece, aerul proaspăt şi tare. Printre copaci şi tufele stufoase de coacăze, 
Jezal vedea cursul năvalnic al apei. De partea cealaltă se ridicau stânci 
ameţitor de înalte, lespezi cenuşii aproape netede şi verticale, 
terminându-se cu piscuri maiestuoase deasupra cărora păsările negre 
zburau şi croncăneau, în vreme ce norii albi făceau piruete pe cerul 
palid. Privelişte de mare efect, însă cumva cam tulburătoare. 

— Minunat, murmură Jezal, având grijă să nu se apropie prea mult 
de margine. 

Logen încuviinţă din cap. 

— Mi-aduce aminte de acasă. Când eram tânăr petreceam săptămâni 
în şir în Ținuturile Înalte, punându-mi puterile la încercare împotriva 
muntelui. 


Luă o înghiţitură de apă din bidon, apoi i-l dădu lui Jezal, uitându- 
se în tot acest timp la piscurile întunecate cu ochi mijiţi. 

- Dar muntele învinge întotdeauna, aşa să ştii. Imperiul acesta s-a 
făcut şi s-a desfăcut, iar muntele a rămas la locul lui, privind de sus 
frământările noastre. Şi tot aici va fi şi după ce noi ne vom fi întors în 
țţărână. S-a uitat cu dispreţ şi la casa mea. 

Îşi trase nasul, apoi scuipă cu năduf în vale. 

— Acum nu se mai uită de sus la nimic. 

Jezal bău puţină apă. 

— După ce se termină, ai să te întorci în nord? 

— Poate. Am nişte poliţe de plătit acolo. Nişte polite mari, răspunse 
nordicul ridicând din umeri. Dar cutez a spune că nu se va supăra 
nimeni dacă nu le voi mai plăti. Cred că toată lumea îşi închipuie că 
am murit şi nu plânge nimeni după mine. 

— Nu te aşteaptă nimeni? 

Logen se scutură cuprins de un fior. 

— Doar mai mult sânge. Familia mea e moartă şi putrezită de mult 
timp, iar acei prieteni pe care nu mi i-am făcut duşmani şi nu i-am 
omorât cu sabia şi-au dat viaţa din cauza orgoliului şi prostiei mele. 
Cam atât am reuşit să realizez în viaţă. Dar tu încă mai ai timp, Jezal, 
ce spui? Ai şansa să-ţi clădeşti o viaţă frumoasă şi liniştită. Tu ce ai de 
gând să faci? 

— Păi... m-am gândit..., spuse tânărul dregându-şi glasul şi simţindu- 
se brusc tulburat, de parcă planurile sale ar fi devenit mai reale atunci 
când erau rostite cu voce tare. Acasă e o fată... mă rog, o femeie. Sora 
prietenului meu... se numeşte Ardee. Şi cred că, mi se pare, de fapt, că 
sunt îndrăgostit de ea... 

I se părea straniu că-şi împărtăşeşte cele mai intime sentimente 
acestui om pe care, până nu demult, îl considerase o brută. Acestui om 
care nu avea cum să înţeleagă regulile rafinate ale vieţii din Uniune, 
care nu avea cum să priceapă sacrificiul la care se gândise Jezal. Dar, 
fără să ştie de ce anume, îi era foarte uşor să i se destăinuie. 

-M-am gândit... că, poate, dacă şi ea va dori... poate o să ne 
căsătorim. 

- Pare un plan excelent, rânji aprobator Logen. Însoară-te cu ea şi 
sădeşte nişte seminţe. 

Jezal ridică din sprâncene. 

— Mi-e teamă că nu mă prea pricep la agricultură. 

Nordicul izbucni năprasnic în hohote de râs, împroşcând salivă în 
jur. 

— Nu seminţe din acelea, băiete! exclamă el plesnindu-l pe Jezal 
peste umăr. Dar, dacă vrei să asculţi de sfatul unuia de teapa mea, ia 
aminte la ce-ţi spun acum: găseşte ceva de făcut care să nu aibă de-a 
face cu moartea. 

Se aplecă, ridică balotul cel uriaş şi şi-l aşeză în spate, trecându-şi 


braţele pe sub curele. 

— Lasă luptele pe seama celor care n-au minte. 

Apoi se întoarse şi începu din nou să urce. 

Jezal rămase pe gânduri. Îşi atinse cicatricea de pe bărbie. Îşi pipăi 
cu limba gaura dintre dinţi. Logen avea dreptate. Lupta nu era pentru 
el. Deja avea prea multe cicatrice pentru gustul lui. 


Ziua era senină. Şi, pentru prima oară după multă vreme, lui Ferro îi 
era, în sfârşit, cald. Îi plăcea să simtă fierbinţeala aprigă a soarelui pe 
faţă şi pe mâini. Pe terenul pietros, stâncile şi crengile copacilor îşi 
conturau clar umbrele, iar cascada din apropiere împrăștia mii de 
stropi scânteietori de apă în văzduh. 

Ceilalţi rămăseseră în urmă. Picior-Lung mergea fără să se 
grăbească, surâzând la tot şi toate, trăncănind vrute şi nevrute despre 
măreţia priveliştii. Quai mergea cocoşat sub greutatea raniţei, cu o 
expresie încăpăţânată pe chip. Bayaz mergea greu, tresărind şi 
asudând, gâfâind de parcă ar fi urmat să cadă lat dintr-o clipă în alta. 
Luthar mergea văitându-se de băşicile de la picioare oricui avea chef 
să-l asculte, adică nimănui. Aşa că doar ea şi nordicul urcau cu paşi 
mari şi hotărâți, învăluiţi într-o tăcere împietrită. 

Exact aşa cum îi plăcea ei. 

Se căţără peste buza unei stânci năruite şi dădu peste un iaz 
întunecat, ale cărui ape spălau pietrele netede de pe mal. Deasupra lui, 
câţiva copaci strâmbi îşi împleteau ramurile, iar frunzele lor, abia ieşite 
din muguri, sclipeau şi murmurau în adierea vântului. Soarele 
strălucea, iar sute de insecte patinau şi bâzâiau alene pe luciul apei. 

Fără îndoială, era un loc minunat, în cazul în care te dădeai în vânt 
după chestii din astea. 

Iar Ferro nu se dădea. 

— Peşti, murmură ea, lingându-se pe buze. 

Ce bun ar fi fost un peşte perpelit la foc. Se terminase carnea de cal 
şi îi era foame. Se aplecă să-şi umple plosca şi urmări formele argintii 
şi iuți de sub apă. O droaie de peşti. Nouădegete lăsă balotul greu din 
spinare, se aşeză pe o piatră şi începu să-şi scoată cizmele. Apoi îşi 
sumese pantalonii până deasupra genunchilor. 

— Ce faci, albule? 

Îi zâmbi. 

— Am de gând să prind nişte peşte din iazul ăsta. 

— Cu mâna goală? Crezi că ai degete îndeajuns de dibace? 

— Mi se pare că tu ar cam trebui să ştii asta. 

Ferro îi aruncă o căutătură cruntă, dar nordicul zâmbi şi mai tare, 
încreţindu-şi colţurile ochilor. 

- Priveşte şi bagă la cap, femeie. 

Şi intră în apă, foarte atent, cu buzele strânse, mişcându-şi uşurel 
mâinile prin iaz. 


— Ce face? 

Luthar îşi lăsă raniţa lângă Ferro şi îşi şterse obrajii cu dosul palmei. 

— Prostul crede că poate prinde peşte. 

— Cu mâinile goale? 

- Priveşte şi bagă la cap, băiete, mormăi Nouădegete. Aha... 

Iar chipul i se destinse într-un nou zâmbet. 

- Iacătă-l. 

Muşchii i se unduiau sub pielea braţelor, degetele i se mişcau agile 
sub apă. 

- L-am prins! 

Şi trase mâna şiroind de apă. Ceva străluci în razele soarelui, iar el 
aruncă acel ceva pe mal. Era un peşte care sălta şi se zbătea pe 
muşchiul umed. 

— Ha-ha! exclamă Picior-Lung alăturându-li-se. Scoate peşti din iaz 
fără undiţă, nu? Trebuie să recunosc că acesta este un talent cu 
adevărat remarcabil. Am cunoscut un bărbat din Cele O Mie de Insule 
despre care se spunea că ar fi fost cel mai mare pescar din Cercul 
Lumii. Şi vă mărturisesc cu mâna pe inimă, l-am văzut cum se aşeza pe 
mal şi începea să cânte din gură, iar peştii pur şi simplu îi săreau în 
poală. Chiar aşa făceau, pe cinstea mea! 

Dar se întrerupse din povestit, supărat că nu interesează pe nimeni 
ce are de spus. Apăru şi Bayaz peste buza stâncii, aproape târându-se în 
patru labe. Îi urma ucenicul cu chipul transformat într-o mască a 
încăpăţânării. 

Întâiul dintre Magi înaintă clătinându-se şi ajutându-se de toiag 
până când ajunse lângă o stâncă de care să se sprijine. 

- Poate... poate că ar trebui să ne oprim aici, bolborosi el cu 
respiraţia tăiată şi transpiraţia curgându-i şiroaie pe obrajii supţi. N-ai 
zice că obişnuiam să alerg prin trecătoarea asta. O traversam în doar 
două zile. 

Toiagul îi căzu dintre degetele-i tremurânde şi se rostogoli cu 
zgomot până pe lemnele plutitoare de lângă mal. 

— Pe vremuri... 

- M-am gândit... murmură Luthar. 

Bayaz îşi roti ochii obosiţi în orbite, de parcă i-ar fi fost mult prea 
greu chiar şi să se întoarcă spre el. 

- Te-ai gândit şi ai mers în acelaşi timp? Rogu-te, nu te forţa prea 
mult, căpitane Luthar. 

— De ce Marginea Lumii? 

Magul se încruntă. 

- Nu ca să facem mişcare fizică, te asigur. Acolo se află ce căutăm 
noi. 

— Ştiu. Dar de ce se află tocmai acolo? 

— Îhî, fu şi Ferro de acord. Bună întrebare. 

Bayaz trase aer în piept adânc şi horcăit, umflându-şi obrajii. 


— N-aveţi stare, ei? După ce Aulcus a fost distrus, după ce Glustrod a 
murit, cei trei fii ai lui Euz rămaşi în viaţă s-au întâlnit să se sfătuiască 
— Juvens, Bedesh şi Kanedias. Au discutat despre ce să facă... cu 
Sămânţa. 

-Şi pe ăsta! strigă Nouădegete scoțând alt peşte din apă şi 
aruncându-l printre pietre lângă primul. 

Bayaz se uită fără nicio expresie la biata vietate care se zbătea 
disperată, cu gura şi branhiile căscate. 

- Kanedias dorea să o studieze. Pretindea că o poate folosi în scopuri 
juste. Juvens se temea de ea, dar nu ştia cum s-o distrugă, deci a 
încredinţat-o spre păstrare fratelui său. Însă, după ani lungi, când 
rănile Imperiului nu reuşiseră încă să se vindece, el ajunse să regrete 
această hotărâre. Îl neliniştea mai ales faptul că, fiind însetat de putere, 
Kanedias ar fi putut încălca Prima Lege, aşa cum făcuse şi Glustrod. 
Atunci el ceru ca pietrei să-i fie luate puterile. La început Creatorul 
refuză, iar încrederea dintre cei doi fraţi slăbi. Ştiu toate astea pentru 
că eu am fost cel care a dus mesajele de la unul la altul. Am aflat după 
aceea că tot atunci îşi pregăteau şi armele pe care aveau să le 
folosească într-o bună zi unul împotriva celuilalt. Juvens l-a rugat, apoi 
l-a implorat, apoi l-a ameninţat, şi, în cele din urmă, Kanedias s-a 
îmblânzit. Astfel, cei trei fii ai lui Euz au pornit spre Shabulyan. 

— Nu există un alt loc mai îndepărtat în tot Cercul Lumii, murmură 
Picior-Lung. 

- Tocmai din acest motiv a fost ales. Au predat Sămânţa spiritului 
insulei care trebuia să o păstreze în siguranță până la sfârşitul 
vremurilor. 

— Au poruncit spiritului să n-o elibereze niciodată, îl completă în 
şoaptă Quai. 

— Ucenicul meu dă din nou dovadă de ignoranță, îl sfredeli Bayaz cu 
privirea pe acesta pe sub sprâncenele-i stufoase. Nu niciodată, maestre 
Quai. Căci Juvens era destul de înţelept ca să-şi dea seama că nu are 
cum să prevadă toate urmările. Înţelegea că se putea ivi un moment 
disperat, cândva, în viitor, când puterea... puterea acestui lucru ar 
putea fi necesară. Prin urmare, Bedesh a poruncit spiritului să o dea 
doar acelui om care va avea toiagul lui Juvens. 

Picior-Lung se încruntă. 

— Păi, şi unde e toiagul ăsta? 

Bayaz îi arătă bucata de lemn pe care o folosise el la mers, aruncată 
pe jos alături, bucată de lemn neşlefuit şi fără niciun ornament. 

- Ăla? mormăi Luthar mai mult decât dezamăgit. 

— Dar la ce te aşteptai, căpitane? îi rânji Bayaz din colţul gurii. La un 
sceptru din aur strălucitor, lung de trei metri, cu stihuri încrustate în 
cristale, cu mânerul dintr-un diamant mare cât căpăţâna ta? pufni 
Magul. Nici măcar eu nu am văzut o piatră prețioasă atât de mare. Un 


băț simplu a fost suficient de bun pentru stăpânul meu. Nu a avut 
nevoie de nimic altceva. O bucată de lemn nu poate face pe cineva mai 
înţelept, sau mai nobil, sau mai puternic, aşa cum nici sabia nu poate 
face asta. Puterea vine din carne, băiete, şi din inimă, şi din cap. Mai 
ales din cap. 

- Iubesc iazul ăsta! hohoti Nouădegete aruncând un alt peşte pe mal. 

— Juvens, murmură încetişor Picior-Lung, şi fraţii lui, puternici mai 
presus de orice închipuire, nici oameni, nici zei, dar câte ceva din 
amândouă. Chiar şi lor le era teamă de lucrul acesta. Şi s-au zbătut atât 
de mult să o facă de nefolosit. În cazul ăsta, n-ar trebui şi noi să ne 
temem? 

Bayaz înfruntă cu ochi strălucitori privirea fixă a lui Ferro. Pielea-i 
ridată era îmbrobonată de sudoare; firele de păr din barbă îi erau 
umede şi întunecate la culoare, însă chipul îi era tot atât de lipsit de 
expresie ca o uşă închisă. 

— Armele sunt periculoase pentru cei care nu le înțeleg. M-aş putea 
răni la picior cu arcul lui Ferro Maljinn, dacă nu aş şti cum să-l 
folosesc. Mi-aş putea ucide aliatul cu sabia căpitanului Luthar, dacă nu 
m-aş pricepe s-o mânuiesc. Cu cât este mai grozavă arma, cu atât şi 
pericolul este mai mare. Credeţi-mă când vă spun că nutresc respectul 
şi teama cuvenite faţă de lucrul pe care am pornit să-l găsim, însă avem 
nevoie de o armă cu adevărat formidabilă pentru a putea lupta 
împotriva duşmanilor noştri. 

Ferro se încruntă. Tot nu era convinsă că duşmanii ei şi duşmanii lui 
erau unii şi aceiaşi, însă nu avea de gând să insiste asupra acestui 
aspect. Pentru moment. Se uită la Nouădegete şi îl surprinse cum se 
holbează la ea. Ochii lui o evitară, revenind asupra luciului apei. Se 
holba mereu la ea în ultimul timp. Se holba şi rânjea. lar acum se 
pomenea şi ea că se holbează la el mai des decât ar fi fost cazul. 
Lumina reflectată de suprafaţa iazului desena forme ciudate pe chipul 
nordicului. Îşi ridică din nou privirea, o întâlni pe a ei şi îi zâmbi larg. 

Ferro se încruntă şi mai tare. Scoase pumnalul, tăie capul unuia 
dintre peşti, îi scoase maţele cleioase şi le aruncă în apă chiar lângă 
picioarele lui Nouădegete. Fireşte că fusese o greşeală să se culce cu el, 
dar lucrurile n-au ieşit chiar atât de prost. 

— Aha! strigă Logen stârnind o altă arteziană, apoi se împiedică cu 
mâinile apucând doar aerul. Uuuf! 

Peştele îi sărise dintre degete, săgeată de sclipiri agitate, iar nordicul 
pică în nas. Se ridică iute, scuipând şi scuturându-şi capul, cu părul ud 
lipit de ţeastă. 

- Ticălosule! 

— Pentru fiecare om există, pe undeva, prin lume, un adversar mai 
isteţ decât el, cugetă cu voce tare Bayaz întinzându-şi picioarele. Oare 
ți l-ai găsit, în sfârşit, pe al tău, maestre Nouădegete? 


Jezal se trezi brusc din somn. Era miezul nopţii. Era năuc şi cu 
mintea înceţoşată şi avu nevoie de câteva clipe ca să-şi dea seama unde 
se află, căci visase că este acasă, visase Agriontul, visase zilele lui 
însorite şi serile lui fierbinţi şi nebune. O visase pe Ardee, sau pe 
cineva care semăna cu Ardee, care îi zâmbea din colţul gurii în salonul 
lui călduros şi confortabil. Acum cerul negru al nopţii era înţesat cu 
stele strălucitoare, iar aerul rece şi tare al Ţinuturilor Înalte îi pişcă 
buzele şi nările şi lobii urechilor. 

Înţelese că se află în Munţii Sparti, la o jumătate de lume distanţă de 
Adua, şi sentimentul înstrăinării îi săgetă inima. Bine măcar că avea 
burta plină. Peşte şi pesmeţi. Prima masă decentă de când s-a terminat 
carnea de cal. Unul dintre obraji îi era încălzit de dogoarea tăciunilor. 
Se întoarse spre ei, trăgându-şi păturile până sub bărbie. În locurile 
acestea fericirea însemna doar peşte proaspăt şi un foc aprins. 

Se încruntă. Se mişcau păturile de lângă el, acolo unde dormea 
Logen. La început crezu că nordicul se răsuceşte în somn, însă 
continuară să se mişte. Era un balans lent, regulat, însoţit de nişte 
mormăieli încetişoare. În primă instanţă i se păruse că e sforăitul lui 
Bayaz, dar acum îşi dădu seama că se înşelase. Îşi încordă privirea şi, 
prin întuneric, reuşi să distingă umărul şi braţul lui Nouădegete. Se 
mişcau şi ele. Iar sub braţul lui, strângându-l tare, era altă o mână cu 
piele închisă la culoare. 

Gura lui Jezal se căscă a mare mirare. Logen şi Ferro. Şi, după ce 
auzea, nu era nici cea mai mică îndoială că se împerecheau! Chiar 
acolo, la mai puţin de un pas de capul lui! Rămase cu ochii aţintiţi 
asupra mişcării păturilor în lumina slabă a focului. Când au... De ce 
au... Cum au... Era o scârboşenie nemaipomenită, asta era! Şi îl 
cuprinse din nou vechea aversiune faţă de cei doi. Strânse dezgustat 
buzele. Doi sălbatici care se coţăie în ochii tuturor! Îl bătu gândul să se 
ridice şi să le tragă un şut, aşa cum ar fi făcut cu doi câini care, pe 
nepusă masă şi spre jena generală, s-au pus pe făcut pui în timpul unei 
petreceri în aer liber. 

- Rahat, şopti o voce, iar Jezal înmărmuri, închipuindu-şi că l-a 
văzut unul dintre cei doi. 

— Stai aşa. 

O pauză scurtă. 

— Ah... ah, aşa e bine. 

Iar mişcarea ritmică fu reluată, păturile săltau în sus şi în jos, înainte 
şi înapoi, mai încet la început, apoi tot mai repede. Cum să doarmă în 
situaţia asta? Bombăni furios în gând şi se întoarse pe partea cealaltă, 
trăgându-şi păturile peste cap. Rămase întins în întuneric, ascultând 
grohăitul gutural al lui Nouădegete şi şuieratul accelerat al lui Ferro. 
Îşi închise ochii strâns, şi simţi usturimea lacrimilor sub pleoape. 


Fir-ar să fie, tare singur mai era. 


Vizita 


Drumul cobora dinspre vest, printre cele două creste acoperite cu 
pini care străjuiau valea albă şi pustie. Apoi se întâlnea cu Şuvoiul Alb 
la vad. Râul îşi merita pe deplin numele mai ales acum, când era 
înţesat de sloiuri şi curgea năvalnic şi înspumat. 

— Deci ăsta e, mormăi Tul, întins pe burtă şi uitându-se printre tufe. 

— Aşa cred, zise Copoiul, doar dacă nu mai e încă o fortăreață uriaşă 
pe undeva pe cursul râului ăstuia. 

De pe culme, Copoiul îi distingea extrem de bine conturul, cele şase 
laturi perfect egale de ziduri impunătoare din piatră neagră, înalte de 
cel puţin doisprezece paşi, cu câte un turn masiv şi circular în fiecare 
colţ. Vedea şi acoperişurile din ardezie cenuşie ale clădirilor din 
interior. În faţă mai era încă un zid, tot cu şase laturi, ce-i drept, mai 
mic, dar tot destul de înalt, fragmentat de vreo douăsprezece turnuri 
mai mici. Una din laturi era apărată de râu, în vreme ce în faţa 
celorlalte fusese săpat un şanţ adânc şi lat, astfel încât fortăreaţa 
devenise, parcă, o insulă de piatră. Accesul înăuntru nu se putea face 
decât pe un pod, unul singur. 

- Rahat, exclamă Dow. Aţi mai văzut vreodată ziduri dintr-astea? 
Cum naiba de a reuşit Bethod să intre? 

Copoiul clătină din cap. 

— Nu contează acum. N-are cum să-şi vâre toată armata înăuntru. 

-Dar nici nu vrea asta, spuse Treicopaci. Nu Bethod. Nu aşa 
procedează el. Preferă să stea afară, unde să aibă libertate de mişcare, 
așteptând momentul prielnic de a-şi lua adversarul prin surprindere. 

- Îhî, îşi mârâi Ursuzul încuviințarea. 

- Afurisită Uniune! înjură Dow. Ăştia nu sunt niciodată atenţi! Tot 
timpul ăsta noi l-am urmărit pe Bethod din sud şi ei l-au lăsat să treacă 
fără să ridice măcar un deget! Acum e înăuntru la adăpost, are apă, are 
hrană, se simte bine şi abia aşteaptă să ne vadă! 

Treicopaci plesni din limbă. 

— N-are rost să ne văicărim acum, nu crezi? Din câte îmi aduc 
aminte şi de tine a reuşit să treacă de vreo două ori. 

- Îhî. Ticălosul ăsta se pricepe al naibii de bine să apară tocmai 
acolo unde nu-l aşteaptă nimeni. 

Copoiul cerceta din priviri şi fortăreaţa, şi râul din spatele ei, şi 
valea cea lungă, şi terenul înalt acoperit cu copaci. 

— Nu m-ar mira să-şi fi postat deja oameni pe creasta cealaltă şi prin 
pădurile de lângă şanţ. 

- Înseamnă că te-ai gândit la toate, zise Dow privindu-l pieziş. Doar 
o singură nelămurire mai avem. Ţi-a supt-o, sau încă nu? 


— Ce? exclamă Copoiul prins pe picior greşit. 

Tul izbucni în hohote umede de râs. Treicopaci chicotea mai potolit. 
Până şi Ursuzul scoase un sunet ca o respiraţie adâncă, dar mult mai 
răsunătoare. 

-E o întrebare simplă, nu? continuă Dow. Ţi-a supt-o sau nu ţi-a 
supt-o? 

Copoiul se uită urât la el şi-şi vârî capul între umeri. 

— La naiba. 

Tul abia îşi putea ţine chicotitul în frâu. 

— Atunci, ce i-a făcut? S-a căcat pe ea? Recunosc, Dow, ai avut 
dreptate când ai spus că ăştia din Uniune au alte obiceiuri! 

Acum toţi râdeau cu poftă, cu excepţia Copoiului, fireşte. 

— Să mă piş pe voi toţi, mârâi el. Poate ar trebui să vi le sugeţi între 
voi. Măcar aşa n-aţi mai da din gură. 

Dow îl plesni pe umăr. 

— Nu-ţi face mari speranţe. Ştii bine că Tul turuie şi cu gura plină! 

De prea mult râs, pe Tul îl pufniră mucii pe nas şi şi-i suflă în palmă. 
Copoiul îi aruncă o privire cruntă. Ca şi cum o asemenea privire ar fi 
putut să împiedice o piatră să se rostogolească la vale. N-a oprit-o. 

-În regulă, acum potoliţi-vă, mormăi Treicopaci rânjind încă. 
Cineva ar trebui să se uite mai de aproape. Trebuie să ne dăm seama 
unde sunt băieţii lui Bethod înainte ca trupele Uniunii să intre în gura 
lupului ca o droaie de neghiobi. 

Copoiul simţi o strângere de inimă. 

— Unul dintre noi? Care dintre voi, ticăloşilor, se va duce? 

Dow cel Negru zâmbi dându-i o palmă peste umăr. 

— Cred că cel care s-a încălzit cel mai bine azi-noapte este şi cel care 
va ieşi primul în frig. Ce ziceţi, băieţi? 


Copoiul se furişă printre copaci, cu arcul pregătit în mână, dar fără 
să-l fi încordat de teamă să nu-şi tragă o săgeată în picior sau să facă 
altă tâmpenie. Văzuse accidente din astea şi nu avea niciun chef să se 
întoarcă în tabără ţopăind într-un picior şi încercând să le explice 
celorlalţi cum de s-a întâmplat că are o săgeată înfiptă în laba celuilalt 
picior. 1 se va aduce mereu aminte de stângăcia lui. 

Se puse în genunchi şi se uită printre copaci, apoi se uită în jos — la 
pământul gol, la peticele de zăpadă, la grămăjoarele de ace ude de pin, 
la... îşi tinu respiraţia. O urmă de picior, chiar lângă el. Jumătate în 
noroi, jumătate în zăpadă. Neaua se topea, şi iar cădea din cer, şi se 
topea, şi iar cădea. O asemenea urmă nu avea cum să dureze. Ceea ce 
însemna că era recentă. Copoiul amuşină aerul. Nu simţea prea multe. 
Oricum, era greu să miroşi ceva în frigul ăsta — cu nasul îngheţat şi 
roşu şi plin de muci. Se târî în direcţia indicată de forma urmei, privind 
în jur. Descoperi o alta, apoi încă una. Cineva trecuse pe aici, nu cu 
mult timp în urmă. 


- Tu trebuie să fii Copoiul. 

Înlemni, cu inima bocănindu-i în piept cât un regiment de infanterie 
în marş. Se uită în direcţia de unde venise vocea. La vreo zece paşi 
depărtare de el era un bărbat tolănit pe trunchiul doborât al unui 
copac, cu spatele sprijinit de o creangă groasă, cu mâinile strânse sub 
cap, ca şi cum ar fi avut intenţia să tragă un pui de somn. Părul lung şi 
negru îi atârna în ochi, dar îl privea cu atenţie pe Copoi printre 
şuviţele jilave. Se ridică alene în capul oaselor. 

- N-am să mă ating de astea, spuse necunoscutul arătând spre un 
topor zdravăn pe jumătate împlântat în trunchiul putrezit şi spre un 
scut rotund sprijinit de el. Ca să înţelegi că vreau să stăm de vorbă. 
Acum am să vin spre tine. Ce spui? 

Copoiul ridică arcul şi trase coarda. 

— Vino, dacă vrei, însă dacă încerci să faci ceva, am să-ţi vâr o 
săgeată în gât. 

— Corect, fu de acord Păr Lung balansându-se şi sărind de pe copac. 

Îşi lăsă armele la locul lor şi trecu printre copaci. Chiar dacă mergea 
cu capul aplecat şi cu mâinile goale ridicate în aer, tot părea foarte 
înalt. Sigur, dădea senzaţia că ar avea gânduri paşnice, însă Copoiul nu 
voia să rişte. Una era să pari paşnic, iar cu totul alta era să fii cu 
adevărat paşnic. 

- Dacă îmi dai voie să-ţi spun, zise bărbatul apropiindu-se, tocmai 
pentru că îmi doresc să ai încredere în mine, să ştii că nu m-ai 
observat. Dacă aş fi avut un arc, aş fi putut trage în tine fără probleme. 

Era o observaţie justă, dar Copoiului nu-i plăcu defel. 

— Ai arc? 

— Nu, nu am. 

— Greşeala ta, se răţoi el. Opreşte-te acolo unde eşti. 

— Aşa am să fac, spuse străinul oprindu-se la câţiva paşi de nordic. 

— Eu sunt Copoiul şi se pare că mă cunoşti. Tu cine eşti? 

- Ți-l aduci aminte pe Gâthorcăitor? 

-— Fireşte, dar nu eşti tu ăla. 

— Nu. Sunt fiul lui. 

Copoiul se încruntă şi îşi mai încordă un picuţ arcul. 

- Ai face bine să-mi spui adevărul. Pe fiul lui Gâthorcăitor l-a 
omorât Nouădegete. 

— Aşa este. Eu sunt celălalt fiu. 

— Dar celălalt fiu era un băieţel..., murmură Copoiul numărând în 
gând iernile trecute de atunci. Rahat. Atât de mult a trecut? 

— Atât de mult. 

- Te-ai făcut mare. 

- Asta fac băieţeii. 

— Acum ai un nume? 

— Mi se spune Fiori-îţi-dau. 

— De unde până unde? 


Celălalt rânji cu gura până la urechi. 

— Pentru că duşmanilor le dau fiori pe şira spinării când mă zăresc. 

— Nu mai spune? 

— Sincer, nu-i chiar aşa, oftă tânărul. Aş putea să-ţi spun adevărul. 
Prima oară când am luat parte la o luptă, m-am îmbătat aşa de tare că 
am căzut în râu când m-am dus să-mi fac nevoile. Curentul mi-a tras 
pantalonii şi m-a aruncat cam un kilometru mai la vale. M-am întors în 
tabără tremurând ca vai de mine. Până şi trufandalele îmi intraseră în 
burtă, aşa de mult se micşoraseră, povesti el scărpinându-şi falca. Îţi 
dai seama ce ruşine mi-a fost. Dar m-am achitat în luptă. 

— Nu zău? 

- Ba zău. De-a lungul anilor mi-am mânjit degetele cu ceva sânge. 
Bineînţeles că nu mă pot compara cu tine, dar am făcut suficiente 
isprăvi ca să-i conving pe unii să mă urmeze. 

— Ia te uită! Câţi? 

— Vreo douăzeci de ţărani, sau cam aşa ceva. Nu-s departe de aici, 
dar nu trebuie să te nelinişteşti. Unii dintre ei au luptat pe vremuri 
alături de tatăl meu, alţii sunt noi. Dar toţi sunt bărbaţi destoinici. 

— Mă bucur pentru tine. Ai luptat de partea lui Bethod, nu-i aşa? 

— Fiecare om are nevoie de ceva de lucru. Asta nu înseamnă că m-aş 
da în lături de la ceva mai bun. Pot să-mi las mâinile în jos acum? 

- Nu. Îmi plac acolo unde sunt. Şi ce faci singur în pădure? 

Fiori-îţi-dau îşi strânse buzele gânditor. 

-Să nu mă crezi nebun, dar am auzit un zvon cum că Rudd 
Treicopaci ar fi pe aici cu tine. 

— Aşa este. 

— Adevărat? 

— Şi Tul Duru Capdetunet, şi Grim Ursuzul, şi Dow cel Negru, toţi 
sunt aici. 

Fiori-îţi-dau ridică sprâncenele a mirare şi se sprijini de un copac din 
apropiere, cu mâinile tot ridicate deasupra capului. Copoiul îl urmărea 
cu multă atenţie. 

— Ai o trupă renumită cu tine. Voi cinci aţi făcut de două ori mai 
multă vărsare de sânge decât am făcut eu cu cei douăzeci de oameni ai 
mei. Sunteţi Oameni Vestiţi, Oameni Aleşi. Sunteţi oameni pe care alţii 
îşi doresc să-i urmeze. 

— Şi tu doreşti să ne urmezi? 

— Se prea poate. 

— Cu ţăranii tăi cu tot? 

— Cu ei cu tot. 

Copoiul fu nevoit să recunoască în sinea lui că oferta era tentantă. 
Douăzeci de ţărani pricepuţi în ale războiului, care ştiau, în plus, şi 
unde se află Bethod, poate şi ce pune la cale. Informaţia asta l-ar fi 
scutit să mai stea la pândă prin pădurea friguroasă. El, unul, se 
săturase până peste cap de copaci uzi. Dar nu avea încă încredere în 


ticălosul ăsta, nici pe departe. O să-l ducă în tabără, şi va hotărî 
Treicopaci ce vor face mai departe. 

— Bine, spuse el, vom vedea. Acum treci şi urcă dealul ăsta, iar eu 
am să vin la câţiva paşi în urma ta. 

- În regulă, zise Fiori-îţi-dau şi începu să urce panta, cu mâinile tot 
ridicate. Dar vezi ce faci cu săgeata aia, bine? N-am chef să păţesc ceva 
doar pentru că tu nu te uiţi pe unde calci. 

- Nu-ţi face griji, flăcăule, Copoiul nu... ha! 

Se împiedică de o rădăcină ieşită în afară şi se împletici şi dădu 
drumul corzii de la arc. Săgeata zbură chiar pe lângă capul lui Fiori-îţi- 
dau şi se înfipse într-un copac din apropiere. Copoiul căzu în patru labe 
în noroi, cu arcul gol în mână, privindu-l pe celălalt cum se apropie de 
el. 

— Pişat, mormăi el. 

Dacă ar fi vrut, străinul i-ar fi putut da un pumn zdravăn în scăfârlie 
şi i-ar fi făcut de îndată felul. 

- Bine că nu m-ai nimerit, spuse Fiori-îţi-dau. Acum pot să las 
mâinile jos? 


Fireşte că Dow se ridică brusc în picioare când îi văzu. 

— Cine naiba mai e şi ticălosul ăsta? mârâi el, apropiindu-se de Fiori- 
îţi-dau cu paşi mari şi apăsaţi, cu toporişca în mână, măsurându-l din 
priviri şi zbârlindu-se la el. 

Scena ar fi putut părea caraghioasă, căci Dow era cu jumătate de 
cap mai scund, însă Fiori-îţi-dau nu păru prea amuzat. Nu-i vorbă, că 
nici nu avea motive. 

- E..., începu Copoiul, dar nu apucă să spună mai multe. 

— Un ticălos înalt, nu? Ei bine, eu n-am de gând să vorbesc cu unul 
la care trebuie să mă uit de jos în sus! Stai jos, uriaşule! şi îi dădu un 
brânci aşezându-l în fund. 

Copoiul îşi spuse că Fiori-îţi-dau făcu faţă destul de bine. Sigur că 
gemuse când dăduse cu şezutul de pământ, apoi bătu des din pleoape, 
nedumerit de ce i se întâmplă, apoi se sprijini în coate zâmbind la ei. 

— Cred că am să stau frumuşel aici. Dar vă rog să nu mi-o luaţi în 
nume de rău. N-am cerut eu să fiu aşa înalt, aşa cum nici tu n-ai cerut 
să fii aşa de tâmpit. 

Copoiul tresări când îl auzi vorbind aşa, aşteptându-se ca 
trufandalele lui Fiori-îţi-dau să facă fără voie cunoştinţă cu cizma lui 
Dow. În schimb, tovarăşul lui începu să rânjească binedispus. 

-Dar eu am cerut să fiu tâmpit. Îmi place asta. Şi-mi place şi 
ticălosul. Cine e? 

- ÎI cheamă Fiori-îţi-dau, răspunse Copoiul. E fiul lui Gâthorcăitor. 

Dow se încruntă. 

— Păi, Nouădegete nu l-a... 

— Celălalt fiu. 


— Păi, n-are cum să aibă mai mult de... 

- Fă singur socoteala. 

Dow se încruntă şi mai tare, apoi clătină uluit din cap. 

- Rahat. Atât de mult a trecut? 

— Seamănă cu Gâthorcăitor, se auzi vocea lui Tul, care se apropie de 
ei. 

- Mama naibii! exclamă Fiori-îţi-dau. Am crezut că nu vă plac 
oamenii înalţi. Ăsta arată de parcă ar sta în cârca altcuiva! 

— Sunt unul singur, zise Tul şi se aplecă să-l ridice de mână, aşa cum 
ridici un copil căzut la joacă. Scuze pentru primirea asta, prietene. 
Avem puţini oaspeţi şi ajungem să-i omorâm şi pe ăia. 

— Sper să fac excepţie, zise Fiori-îţi-dau tot cu ochii largi de uimire la 
Capdetunet. Înseamnă că acela este Grim Ursuzul. 

- Îhî, confirmă Grim fără să-şi ridice ochii de la aranjatul săgeţilor. 

— Iar tu eşti Treicopaci? 

- Ăsta mi-e numele, zise cel mai în vârstă dintre ei, cu mâinile în 
şold. 

— Măi, măi, murmură Fiori-îţi-dau, frecându-şi ceafa. Sincer vă spun 
că mă simt la strâmtoare. La mare strâmtoare. Tul Duru, şi Dow cel 
Negru, şi... la naiba. Chiar tu eşti Treicopaci? 

— Eu suni. 

- Fi bine. Rahat. Tata spunea că în tot nordul nu e un bărbat mai 
bun decât tine. Că dacă ar fi fost să aleagă pe cine să urmeze, pe tine 
te-ar fi ales. Până când ai pierdut în faţa Sângerosului Nouă, fireşte, dar 
sunt nişte lucruri în viață cărora n-ai ce le face. Ia te uită, Rudd 
Treicopaci e chiar în faţa mea... 

— De ce ai venit aici, tinere? 

Fiori-îţi-dau părea a fi rămas fără cuvinte, drept pentru care Copoiul 
vorbi în locul lui: 

— Zice că are vreo douăzeci de ţărani înarmaţi cu el şi că vor să ni se 
alăture. 

Câteva clipe, Treicopaci îl privi pe Fiori-îţi-dau în ochi. 

— Aşa este? 

Fiori-îţi-dau dădu din cap şi spuse: 

— L-ai cunoscut pe tatăl meu. Gândea la fel ca tine, iar eu sunt sânge 
din sângele lui, croit după chipul şi asemănarea lui. Îmi stă în gât că 
trebuie să-l slujesc pe Bethod. 

-Mi se pare corect ca omul să-şi aleagă stăpânul şi să-i fie 
credincios. 

— Şi eu gândesc aşa, zise Fiori-îţi-dau. Doar că este o sabie cu două 
tăişuri. Conducătorul trebuie şi el să se îngrijească de oamenii lui, nu 
crezi? 

Copoiul îi aprobă spusele mişcând din cap. După părerea lui, 
afirmaţia era una foarte justă. 

- Lui Bethod nu-i mai pasă nici cât negru sub unghie de nimeni. Şi 


nu ascultă de nimeni altcineva decât de cotoroanţa aia a lui. 

— Cotoroanţă? se miră Tul. 

- Da, vrăjitoarea asta, Crurib, sau cum o fi chemând-o. Cea care face 
ceața. Bethod e într-o tovărăşie întunecată. Iar războiul ăsta, războiul 
ăsta n-are niciun sens. Englia? Ce să facem cu Englia, când avem 
pământuri din belşug? Ne va conduce pe toţi înapoi în țţărână. Dar am 
rămas alături de el atâta vreme cât nu am avut pe cine să urmăm. Însă 
când am auzit că Rudd Treicopaci ar putea să fie în viaţă şi că s-a 
alăturat Uniunii, atunci... 

— V-aţi hotărât să aruncaţi o privire, nu? 

- Ne-a ajuns până peste cap. Bethod s-a însoţit cu nişte ciudăţenii. 
Esticii ăştia de dincolo de Crinna, numai piele şi os, chiar mai rău, dacă 
pricepeţi ce vă spun, nici nu le poţi zice oameni. N-au niciun cod după 
care să se călăuzească, n-au îndurare, nici nu ne vorbesc limba. Nişte 
sălbatici nenorociţi, asta sunt, absolut toţi. Bethod i-a vârât pe unii în 
fortăreaţa Uniunii de colo-şa, din vale, iar ei au atârnat trupurile 
soldaţilor de ziduri, le-au tăiat cruci în carne şi le-au scos maţele şi i-au 
lăsat să putrezească. Nu-i bine. Şi mai sunt şi Calder, şi Scale care 
aruncă ordine tot timpul, deşi sunt proşti de dau în gropi. 

- Jigodia de Calder, mârâi Tul scuturând din cap. 

- Jigodia de Scale, şuieră Dow, scuipând pe pământul reavăn. 

— Nu există două lepădături mai mari decât ăştia doi în tot nordul, 
continuă Fiori-îţi-dau. lar acum am aflat că Bethod a făcut o înţelegere. 

— Ce fel de înțelegere? se interesă Treicopaci. Fiori-îţi-dau se întoarse 
şi scuipă peste umăr. 

- O înţelegere cu blestemaţii de shanka, asta a făcut. 

Copoiul se holbă la el. Toţi se holbară. Asta era o veste îngrozitoare. 

— Cu capetele-turtite? Cum? 

- Cine poate şti? Poate că vrăjitoarea aia a lui a găsit o metodă prin 
care să poată mijloci comunicarea cu ei. Vremurile se schimbă repede, 
şi nu e bine. Sunt o mulţime de băieţi acolo, în armata lui, cărora nu le 
convin deloc treburile astea. Fără să-l mai punem la socoteală şi pe 
Temutul. 

Dow se încruntă: 

- Temutul? N-am auzit niciodată de el. 

— Da” unde aţi fost? Pe altă lume? 

Nordicii se priviră între ei. 

— Cam aşa, răspunse Copoiul. Cam aşa. 


Cam scump 


— Aveţi un oaspete, domnule, murmură Barnam, cu chipul palid ca 
moartea, nu se ştie din ce motiv. 

— Evident, se răţoi la el Glokta. Bănuiesc că acest oaspete tocmai ce 
mi-a bătut în uşă. 

Aruncă lingura în castronul cu supă abia atinsă şi îşi trecu 
morocănos limba peste gingii. Ce mâncare scârboasă, dacă o pot numi 
mâncare. Mi-e dor de felul cum gătea Shickel, chiar dacă nu şi de 
încercările ei de a mă ucide. 

-— Ei bine, cine e, omule? 

- E... Hm... e... 

Arhilectorul Sult pătrunse în încăpere cu capul plecat pentru a nu-şi 
strica frizura impecabilă atingând cadrul uşii. Aha. Pricep. Oaspetele 
cuprinse cu o privire urâcioasă sufrageria înghesuită, cu buzele 
încreţite de dezgust, de parcă tocmai ce ar fi căzut într-un canal. 

— Nu te ridica, se răsti el la Glokta. 

Nici n-aveam intenţia. 

Barnam înghiţi în sec. 

— Să-i aduc Eminenţei Voastre... 

- leşi afară! mârâi Sult, iar bătrânul servitor se împletici şi se 
împiedică în graba lui de a ajunge mai repede la uşă. 

Dispreţul Arhilectorului se mai stinse. Se pare că buna dispoziţie de la 
precedenta noastră întâlnire este acum doar un vis. 

- Ai naibii ţărani, şuieră el strecurându-se pe un scaun de la masa 
îngustă a lui Glokta. A mai avut loc o răzmeriţă lângă Keln, iar 
ticălosul ăla de Tăbăcar a fost iar în mijlocul ei. O evacuare blamată de 
toţi s-a transformat într-o răscoală în toată regula. Lordul Finster nu a 
apreciat corect starea de spirit a localnicilor şi s-a ales cu trei gărzi 
omorâte, iar el, dobitocul, e acum asediat în propriul conac de o 
mulţime furibundă. Din fericire nu au reuşit să intre, aşa că s-au 
mulțumit să incendieze jumătate din sat. 

Sult pufni cu dispreţ vădit. 

- Propriul lor sat! Asta face un cretin când se înfurie. Distruge ce are 
la îndemână, chiar dacă e vorba de propria lui casă! Fireşte că membrii 
Consiliului Deschis cer sânge. Sânge de ţărani. Şi mult. Trebuie să 
trimitem Inchiziția să se ocupe de asta, să prindă nişte căpetenii, sau 
nişte tâmpiţi despre care să spună că ar fi căpeteniile răscoalei. Ar 
trebui să-l spânzurăm pe Finster, însă mă tem că varianta asta nici nu 
poate intra în discuţie. 

Glokta îşi drese glasul. 

- Mă voi pregăti de îndată să plec spre Keln. Ca să mă dau în bărci cu 


țăranii. Nu-i tocmai misiunea mea preferată, dar... 

— Nu. Pentru altceva am nevoie de tine. Dagoska a căzut. 

Glokta ridică o sprânceană. Nu-i chiar o surpriză. Vestea asta n-avea 
cum să-l şocheze pe Eminenţa Sa într-o asemenea măsură încât să 
catadicsească să se înghesuie în apartamentul meu cel strâmt. 

- Se pare că gurkienilor li s-a permis accesul în cetate datorită unui 
aranjament făcut în prealabil. Un act de trădare, fireşte, dar în vremuri 
ca astea... nu ar trebui să ne surprindă. Trupele Uniunii au fost 
masacrate, atâtea câte mai rămăseseră, însă mulţi dintre mercenari n- 
au păţit nimic, ci doar au fost luaţi sclavi, iar localnicii au fost, în 
general, cruţaţi. 

Milostenia gurkiană, cine şi-ar fi închipuit. Mai există şi minuni pe lumea 
asta. 

Sult înlătură mânios un fir de praf de pe mănuşa lui fără pată. 

- Am auzit că, atunci când gurkienii au intrat în citadelă, generalul 
Vissbruck a preferat să-şi ia viaţa mai degrabă decât să cadă în mâinile 
lor. Ia te uită. Nu l-aş fi crezut în stare de aşa ceva. A ordonat ca trupul 
să-i fie incinerat, pentru ca să nu-i fie batjocorit de duşmani. Apoi şi-a 
tăiat gâtul. Curajos om. Înălţătoare pildă. Mâine îl vom onora în 
Consiliul Deschis. 

Ce bine de el. O moarte oribilă, însă onorată, este de preferat unei vieţi 
lungi petrecute în anonimat. 

— Fireşte, spuse încet Glokta. Curajos om. 

— Dar asta nu este tot. Imediat după ce am primit de veste despre 
cele petrecute, a venit şi un sol. Un sol din partea Împăratului de 
Gurkhul. 

— Un sol? 

- Într-adevăr. Cerând... pacea, explică Arhilectorul rostind ultimul 
cuvânt cu mult dispreţ în glas. 

- Pacea? 

- Încăperea asta pare cam mică pentru a putea produce ecouri. 

- Desigur, Eminenţă, dar... 

— De ce nu, la urma urmei? Au căpătat ce şi-au dorit. Au Dagoska, şi 
nu mai au unde să se ducă de acolo. 

— Nu, Arhilectore. Poate doar peste mare. 

— Se pare că vor pace. Ar fi inacceptabil să mai cedăm ceva, însă, să 
fim sinceri, Dagoska nu a însemnat niciodată prea mult pentru noi. Ba 
chiar ne-a costat mai mult decât am obţinut de pe urma ei. N-a fost 
nimic altceva decât un trofeu pentru Regele nostru. Cutez a spune că 
ne e mult mai bine fără piatra aia inutilă. 

Glokta lăsă capul în jos. 

— Absolut, Eminenţă. Deşi ne-am putea întreba de ce v-aţi dat atât peste 
cap ca s-o apăraţi. 

- Din păcate, dispariţia cetăţii te lasă fără titlul de Superior. 

Arhilectorul părea aproape încântat. Deci asta este, revin la statutul de 


simplu Inchizitor, nu? Adică nu voi mai fi binevenit la întrunirile celor de 
vază... 

— Însă am hotărât să te las să-ţi păstrezi titlul. În calitate de Superior 
de Adua. 

Glokta nu răspunse imediat. O promovare însemnată, doar că... 

— Dar, Eminenţă, aceasta este funcţia Superiorului Goyle. 

- Aşa este. Şi va continua să fie. 

— Atunci... 

- Veţi împărţi responsabilităţile. Goyle are mai multă experienţă, aşa 
că el va fi partenerul principal şi va continua să conducă 
departamentul. Ţie îţi voi găsi anumite misiuni potrivite talentelor tale 
deosebite. Sper ca această competiţie sănătoasă va scoate la iveală ce e 
mai bun în voi. 

Mai mult ca sigur că toată întrecerea asta se va sfârşi cu moartea unuia 
dintre noi, şi cu toţii ştim cine este favoritul. Sult schiţă un zâmbet subţire, 
ca şi cum i-ar fi putut ghici gândurile. 

— Sau poate va demonstra că unul dintre voi este superior celuilalt. 

Şi scoase un hohot de râs fără pic de veselie, ca un lătrat, încântat 
de gluma făcută. Glokta îi răspunse cu un rânjet bălos şi ştirb. 

— Între timp, vreau să te ocupi de solul ăsta. Se pare că ştii cum să te 
porţi cu kanticii, dar îţi cer ca, măcar pentru moment, să te abţii să-l 
decapitezi şi pe acesta, spuse Arhilectorul îngăduindu-şi un zâmbet 
minuscul. Fă bine şi află dacă urmăreşte să dobândească şi altceva în 
afară de pace. Ne-ar folosi să ştim cu ce ne confruntăm, ca să nu picăm 
de proşti. 

Se ridică şi se extrase cu greutate din spatele mesei, foarte încruntat, 
de parcă încăperea strâmtă ar fi fost un afront intenţionat la adresa 
demnităţii lui. 

— Şi, te rog, Glokta, caută-ţi o locuinţă mai bună. Un Superior de 
Adua să trăiască în halul ăsta? E o ruşine! 

Glokta îşi plecă umil capul, iar mişcarea îi trimise săgeți de durere 
de-a lungul spinării, până în noadă. 

— Fireşte, Eminenţă. 


Solul Împăratului era un bărbat lat în umeri, cu barbă mare şi 
neagră, cu o tichie albă pe cap şi înveşmântat în straie de asemenea 
albe, brodate cu fir de aur. Se ridică şi făcu o plecăciune smerită în faţa 
lui Glokta care şontâcăia peste pragul uşii. Dacă ar fi să mă iau după 
aparenţe, aş spune că este tot atât de plin de bună cuviinţă, pe cât de 
arogant şi plin de ifose a fost ultimul emisar. Alt tip de om pentru un alt tip 
de obiectiv. 

- Ah, Superiorul Glokta. Ar fi trebuit să-mi închipui. 

Vocea îi era gravă şi bogată şi stăpânea la perfectie limba comună. 

— Mulţi oameni din partea noastră de mare au fost extrem de 
dezamăgiţi când nu ţi s-a descoperit cadavrul printre cele din citadela 


Dagoska. 

- Sper că le vei transmite sincerele mele scuze. 

— Aşa voi face. Numele meu este Tulkis şi sunt sfetnicul lui Uthman- 
ul-Dosht, Împăratul gurkienilor, rânji solul descoperind o semilună de 
dinţi puternici şi albi în barba neagră. Sper că te vei purta mai bine cu 
mine decât ai făcut-o cu ultimul emisar trimis de poporul meu. 

Glokta şovăi. Simţul umorului? Extrem de surprinzător. 

— Asta va depinde de tonul pe care îl vei adopta. 

- Desigur. Shabbed al Islik Burai a fost întotdeauna cam... cam 
agresiv. În plus, loialităţile lui erau cumva... cumva eterogene, rânji şi 
mai larg Tulkis. A fost un credincios pătimaş. Foarte religios. A fost un 
om mai apropiat, poate, de biserică decât de stat. Şi eu îi aduc cinstire 
lui Dumnezeu, fireşte, îşi atinse el fruntea cu vârfurile degetelor. Îl 
cinstesc pe marele şi sfântul Profet Khalul — o altă atingere a frunţii — 
dar îl slujesc..., iar ochii lui îi întâlni pe ai lui Glokta, îl slujesc doar pe 
Împărat. 

Interesant. 

- Mi-am închipuit că la voi biserica şi statul au un singur glas. 

— Deseori aşa şi este, însă există printre noi unii care cred că preoţii 
ar trebui să se ocupe doar de rugăciuni şi să lase buna guvernare pe 
seama Împăratului şi a sfetnicilor lui. 

- Înţeleg. Şi ce anume are Împăratul să ne comunice? 

— Marile dificultăţi întâmpinate la cucerirea cetăţii Dagoska au şocat 
poporul nostru. Preoţii ne convinseseră că această campanie va fi una 
uşoară pentru că Dumnezeu este cu noi, iar cauza noastră este una 
dreaptă şi aşa mai departe. Dumnezeu este mare, continuă solul 
ridicându-şi ochii în tavan, însă nu poate înlocui planurile bune. 
Împăratul doreşte pace. 

Glokta nu spuse nimic câteva clipe. Apoi exclamă prefăcându-se 
uimit: 

— Marele Uthman-ul-Dosht? Atotputernicul? Neîndurătorul? Vrea 
pace? 

Solul nu se arătă deranjat de tonul ironic al Inchizitorului. 

— Sunt convins că înţelegi foarte bine cât de folositoare poate fi 
reputaţia de om lipsit de scrupule. În primul şi în primul rând, un mare 
conducător, mai ales conducătorul unei ţări atât de întinse şi diverse 
cum este Gurkhul, trebuie să fie temut. Desigur că şi-ar dori să fie iubit, 
însă acesta este un lux pe care nu şi-l poate permite. Teama este 
esenţială. Indiferent ce ai auzit, Uthman nu este nici om al păcii, nici al 
războiului. El este un om al... cum spuneţi voi? Al necesităţii. Este un 
om al uneltei potrivite la momentul potrivit. 

- Foarte prudent din partea lui, murmură Glokta. 

- Acum este vorba de pace. Îndurare. Compromis. Acestea sunt 
uneltele care-i convin scopurilor lui, chiar dacă nu convin scopurilor... 
altora, spuse solul atingându-şi din nou fruntea. Şi m-a trimis pe mine 


ca să aflu dacă vă convin şi vouă. 

— Măi, măi, măi. Atotputernicul Uthman-ul-Dosht vorbeşte despre 
îndurare şi ne oferă pacea. Trăim timpuri stranii, nu ţi se pare, Tulkis? 
Au învăţat gurkienii cum să-şi iubească duşmanii? Sau, pur şi simplu, 
le este frică de ei? 

— Nu trebuie să-ţi iubeşti duşmanul şi nici să-ţi fie frică de el pentru 
a dori pacea. Nu trebuie decât să te iubeşti pe tine însuţi. 

— Aşa crezi? 

- Chiar aşa. Mi-am pierdut doi fii în războaiele dintre popoarele 
noastre. Unul la Ulrioch, în ultimul război. Era preot şi a ars în templul 
lui. Celălalt a murit de curând, în asediul asupra Dagoskăi. A condus 
atacul după ce a fost făcută prima breşă în fortificațiile voastre. 

Glokta se încruntă şi îşi trosni gâtul. Grindina de săgeți trase de 
arbalete, siluete micuţe, prăbuşindu-se printre dărâmături. 

— A fost un atac curajos. 

- Războiul este crud mai ales cu cei bravi. 

— Aşa este. Îmi pare rău de pierderile suferite. Deşi nu-mi pare deloc. 

-Îți mulţumesc pentru condoleanţele tale sincere. Dumnezeu a 
considerat de cuviinţă să mă binecuvânteze cu încă alţi trei fii, dar 
golurile lăsate de aceşti doi copii nu se vor umple niciodată. E ca şi 
cum mi-aş fi pierdut bucăţi din trupul meu. De aceea cred că pot 
înţelege câte ceva din pierderea pe care ai suferit-o şi tu în acelaşi 
război. Îmi pare rău şi mie pentru pierderile tale. 

— Eşti foarte amabil. 

— Suntem conducători. Războiul izbucneşte atunci când noi eşuăm în 
ceea ce facem. Sau dacă suntem împinşi spre eşec de cei nesăbuiţi şi 
neghiobi. Victoria este mai bună decât înfrângerea, însă... nu cu mult 
mai bună. Tocmai de aceea Împăratul oferă pacea, sperând că astfel se 
va pune capăt odată pentru totdeauna ostilităţilor dintre naţiunile 
noastre. Nu avem niciun interes să traversăm marea ca să ne războim 
cu voi, iar voi nu aveţi niciun interes să puneţi piciorul pe continentul 
kantic. Aşa că vă oferim pacea. 

— Atâta tot? 

— Atâta? 

— Ce ar spune poporul nostru dacă v-am ceda pur şi simplu Dagoska, 
pentru care am plătit atât de mult în ultimul război? 

— Să fim realişti. Încurcăturile în care aţi intrat în campania voastră 
din nord vă plasează într-o situaţie extrem de dezavantajoasă. Dagoska 
este pierdută. În locul vostru mi-aş scoate-o din minte. Oricum, pot 
aranja să primiţi douăsprezece cufere ca despăgubiri oferite de 
Împăratul meu Regelui tău. Cufere din abanos înmiresmat, ornate cu 
frunze din aur, purtate de sclavi precedaţi de funcţionari umili ai 
guvernului Împăratului. 

— Şi ce anume ar conţine aceste cufere? 

— Nimic. 


Cei doi bărbaţi se priviră lung. 

- În afară de mândrie. Poţi spune ce vrei. Că în ele se află o avere în 
aur gurkian, sau în bijuterii kantice, sau tămâie de dincolo de deşert. 
Că în ele se află o avere mai mare decât valoarea cetăţii. Poate că ar 
domoli mânia poporului tău. 

Glokta trase iute aer în piept. 

— Pace. Şi nişte lăzi goale. 

Piciorul stâng îi amorţise sub masă şi se strâmbă de durere când şi-l 
mişcă ridicându-se din scaun. Şuieră printre gingii: 

- Voi transmite oferta voastră mai-marilor mei. 

Era pe punctul de a se întoarce cu spatele la sol, când Tulkis îi 
întinse mâna. Glokta se uită la ea câteva clipe. Ei şi, ce rău mi-ar putea 
face? Apoi strânse mâna gurkianului. 

- Sper că îi vei putea convinge, spuse solul. 

Şi eu sper. 


Spre marginea lumii 


În dimineaţa celei de-a noua zile în munţi, Logen văzu marea. Se târî 
până la marginea stâncii, julindu-şi pielea şi acolo unde încă mai 
rămăsese intactă, şi iat-o. Cărarea cobora brusc într-un ţinut plat aflat 
mult mai jos de el. Iar dincolo era linia strălucitoare a orizontului. 
Aproape că îi putea simţi mirosul, zvâcul acela sărat din aer inspirat cu 
fiecare răsuflare. Ar fi zâmbit cu gura până la urechi dacă nu i-ar fi 
adus aminte atât de mult de casă. 

— Marea, şopti el. 

— Oceanul, îl corectă Bayaz. 

— Am traversat continentul vestic din țărm în țărm, spuse Picior- 
Lung, cu rânjet din ureche în ureche. Suntem aproape. 

Până la amiază au fost şi mai aproape. Poteca se lăţise devenind o 
alee noroioasă, divizată de tufe stufoase, ca nişte garduri vii. 
Pretutindeni se zăreau bolovani desţeleniţi, dar şi petice de pajişte 
verde, cu iarbă bogată, sau cu lăstari, sau unduind în adierea vântului 
culturile insipide de toamnă. Logen nu se pricepea mai deloc la 
agricultură, dar până şi pentru el era limpede că terenul acela era 
lucrat. De curând, chiar. 

-Ce oameni ar putea să trăiască atât de departe? şopti Luthar, 
privind bănuitor la câmpul neîngrijit. 

- Descendenții pionierilor de demult. Au rămas aici, singuri, după 
prăbuşirea Imperiului. Şi, de bine, de rău, au reuşit să-şi facă o viaţă. 

— Aţi auzit? şuieră Ferro, cu ochii îngustaţi, cu mâna scotocind în 
tolbă după o săgeată. 

Logen ridică fruntea, ascultând cu atenţie. O bufnitură, venită ca de 
la mare depărtare, apoi o voce, subţiată de vânt. Apucă mânerul sabiei 
şi se ghemui la pământ. Se târî până la una dintre tufe şi se uită peste 
ea, cu Ferro alături. 

Doi bărbaţi aveau treabă cu o bucată din trunchiul unui copac în 
mijlocul câmpului arat. Unul îl cioplea cu un topor, celălalt îl păzea, cu 
mâinile în şolduri. Lui Logen i se uscă gura. Cei doi nu păreau a 
prezenta nicio ameninţare, însă aparențele erau cel mai adesea 
înşelătoare. Trecuse multă vreme de când nu se mai întâlniseră cu vreo 
fiinţă care să nu vrea să-i omoare. 

- Liniştiţi-vă, le şopti Bayaz. Nu este niciun pericol. 

Ferro îi aruncă o privire furioasă. 

— Ai mai spus asta şi înainte. 

-Nu omorâţi pe nimeni până nu vă spun eu, îşi şuieră Magul 
ordinul, apoi strigă spre cei doi într-o limbă pe care Logen n-o cunoştea 
şi le făcu semne paşnice cu mâna. 


Cei doi bărbaţi tresăriră speriaţi şi priviră în jur cu gurile căscate a 
mirare. Bayaz strigă din nou. Fermierii se uitară unul la celălalt, îşi 
lăsară uneltele jos şi se îndreptară spre micul grup cu pas agale. 

Se opriră la câţiva paşi distanţă de călători. Erau urâţi, chiar şi după 
standardele lui Logen - scunzi şi îndesaţi, cu trăsături brute, îmbrăcaţi 
cu haine fără de culoare, peticite şi murdare. Se holbau temători la cei 
şase străini, mai ales la armele lor, de parcă nu mai văzuseră oameni 
sau arme până atunci. 

Bayaz le vorbi pe ton prietenos, surâzând, dând din mâini, arătând 
spre ocean. Unul dădu din cap, răspunse, ridică din umeri şi arătă spre 
potecă. Apoi se strecură prin gardul viu, trecând din câmp pe drum. 
Sau, mai bine spus, de pe pământ moale pe noroi întărit. Le făcu semn 
să îl urmeze, în vreme ce tovarăşul lui îi privea cu neîncredere din 
cealaltă parte a tufelor. 

- Ne va duce la Cawneil, zise Bayaz. 

- La cine? strigă Logen, dar Magul nu-i răspunse. 

Pornise deja după ţăran spre apus. 


Amurg apăsător sub un cer ca de plumb. Iar ei îşi târşâiau picioarele 
printr-un oraş pustiu, în urma călăuzei lor posace. Individ extrem de 
pocit, îşi spuse Jezal, dar nu era mai puţin adevărat că nu întâlnise 
niciodată un ţăran care să fie vreo frumuseţe. Şi îşi închipuia că aşa 
trebuie să fie în întreaga lume. Străzile erau goale şi colbuite, pline cu 
buruieni şi gunoaie. Majoritatea caselor erau abandonate, acoperite cu 
muşchi şi plante agăţătoare. Iar cele câteva care dădeau semne că ar fi 
încă locuite erau, în ansamblu, cam în aceeaşi stare mizeră. 

-S-ar părea că şi aici s-a stins strălucirea trecutului, spuse 
dezamăgit Picior-Lung. Presupunând că ar fi existat vreo asemenea 
strălucire. 

Bayaz dădu din cap. 

-În timpurile pe care le trăim, gloria se găseşte în cantităţi 
insuficiente. 

În faţa caselor neîngrijite se deschidea o piaţă mare. Pe margini, un 
grădinar de mult uitat sădise plante ornamentale, însă iarba era acum 
uscată, locul florilor fusese luat de buruieni, iar copacii îşi înălţau 
ghearele uscate spre plumbul cerului. Din această descompunere lentă 
se înălța o clădire uriaşă şi ciudată, sau, mai bine spus, se înălța un 
talmeş-balmeş de clădiri de forme şi stiluri nedefinite. Trei turnuri 
înalte şi conice, unite la bază, dar despărțite spre vârf. Acoperişul 
unuia dintre ele căzuse de multă vreme, dezvăluind vederii grinzile 
golaşe. 

- O bibliotecă..., şopti Logen ca pentru sine. 

Jezal nu prea era de acord. 

— Ei, na? 

- Marea Bibliotecă de Vest, spuse Bayaz în vreme ce traversau piaţa 


dărăpănată. Aici am făcut primii mei paşi şovăielnici într-ale 
cunoaşterii. Aici stăpânul meu m-a învăţat Prima Lege. Iar şi iar m-a 
învăţat, până când am fost în stare s-o declam fără greşeală în toate 
limbile cunoscute. Acesta a fost un loc al studiului, al miracolelor şi al 
frumuseţii copleşitoare. 

Picior-Lung îşi supse dinţii. 

- Timpul nu a fost bun cu locul ăsta. 

- Timpul nu este bun niciodată. 

Călăuza lor spuse câteva cuvinte şi le arătă o uşă mare, cu vopseaua 
verde rău scorojită. Apoi se îndepărtă, tot uitându-se la ei peste umăr 
cu profundă neîncredere. 

— În vremurile astea e tare greu să găseşti pe cineva care să te ajute, 
observă resemnat Întâiul dintre Magi urmărindu-l pe ţăran cu privirea. 
Apoi îşi ridică toiagul şi lovi de trei ori în uşă. 

Urmă o tăcere prelungă. 

- Bibliotecă? auzi Jezal întrebarea lui Ferro, evident neobişnuită cu 
acest cuvânt. 

— Pentru cărţi, se auzi răspunsul lui Logen. 

— Cărţi, pufni ea. Pierdere de vreme. 

Din spatele uşii se auziră nişte zgomote slabe: venea cineva să 
deschidă, bombănind nervos. Acum zăvoarele scrâşniră, iar uşa se 
deschise scârțâind pe balamale. Un bărbat înaintat în vârstă şi mult 
aplecat de spate se holba uluit la ei, cu înjurătura rămasă nerostită pe 
buze. Într-o mână ţinea o lumânare aprinsă, care-i lumina unul dintre 
obrajii zbârciţi. 

- Eu sunt Bayaz, Întâiul dintre Magi, şi am treabă cu Cawneil. 

Slujitorul rămase în continuare cu gura ştirbă larg căscată şi ochii 
bulbucaţi. Jezal era aproape convins că în scurtă vreme va începe să i 
se scurgă saliva pe bărbie. Era limpede că nu aveau parte de prea mulţi 
oaspeţi pe aici. 

Lumina slabă a lumânării nu putea dezvălui sala impozantă din 
spatele bătrânului. Mese din lemn masiv se cocoşau sub greutatea 
maldărelor de cărţi. Pereţii erau acoperiţi cu rafturi până în întunericul 
mucegăit al tavanului. Umbrele pâlpâiau pe cotoarele volumelor legate 
în piele, de toate mărimile şi culorile, pe sulurile de pergament 
neglijent îngrămădite în piramide înclinate. Lumina lumânării scânteia 
pe poleiala din argint, pe ornamentele din aur, pe pietrele fără luciu 
incrustate în copertele tomurilor uriaşe. În mijlocul acestei imense 
cantităţi de erudiție străveche se arcuia o scară lungă, cu balustrada 
lustruită de trecerea a mii şi mii de mâini, cu treptele tocite de trecerea 
a mii şi mii de paşi. Totul era acoperit cu un strat gros de praf. Când 
Jezal trecu peste prag, i se încurcă în păr o pânză monstruoasă de 
păianjen, lipicioasă şi scârboasă, iar tânărul se luptă din greu cu ea, 
strâmbându-se dezgustat. 

- Stăpâna casei, hârâi servitorul cu un accent ciudat, s-a dus deja la 


culcare. 

— Scoal-o, atunci, se răţoi la el Bayaz. Se face târziu şi mă grăbesc. 
Nu avem timp de... 

— Măi, măi, măi. 

O femeie se afla în capul scării. 

— Într-adevăr se face târziu, căci îmi bat iubiții vechi la poartă. 

Voce pătrunzătoare, dulce ca melasa. Femeia începu să coboare 
treptele, dar foarte încet, exagerat de încet, mângâind cu unghiile-i 
lungi balustrada arcuită. Părea de vârstă mijlocie: înaltă, slabă, 
graţioasă, cu un obraz acoperit în întregime de părul lung şi negru. 

— Soră. Avem probleme importante de discutat. 

— Ah, nu mai spune? 

Ochiul pe care Jezal îl vedea era mare, negru, uşor congestionat de 
plâns. Învălui grupul de călători cu o privire melancolică, leneşă, 
aproape adormită. 

— Ce plictiseală crâncenă. 

- Sunt foarte obosit, Cawneil. Şi n-am chef de jocurile tale. 

— Cu toţii suntem foarte obosiţi, Bayaz. Cu toţii suntem înfiorător de 
obosiţi. 

Pluti până la piciorul scării şi peste podeaua neregulată înspre ei, cu 
un oftat prelung şi teatral. 

— A fost o vreme când îţi plăcea să te joci. Jucai jocurile mele zile în 
şir, din câte îmi aduc eu aminte. 

— Asta s-a întâmplat demult. Lucrurile se schimbă. 

Chipul femeii se strâmbă de furie neaşteptată şi înfricoşătoare. 

— Lucrurile putrezesc, vrei să spui! Cu toate acestea, iar vocea i se 
îmblânzi din nou până la şoaptă, în calitatea noastră de ultimi rămaşi 
ai Ordinului Magilor, ar trebui măcar să încercăm să fim politicoşi. 
Haide, frate al meu, prieten al meu, scumpul meu, nu ai de ce să te 
grăbeşti. Se face târziu, iar voi aveţi timp să vă spălaţi de colbul de pe 
drum, să vă aruncaţi zdrenţele astea împuţite de pe voi şi să vă 
îmbrăcaţi frumos pentru cină. Vom discuta la masă, aşa cum obişnuiesc 
persoanele civilizate. Atât de rar se întâmplă să mă mai bucur de 
oaspeţi. 

Trecu pe lângă Logen, măsurându-l admirativ din cap până în 
picioare. 

— Şi mi-ai adus oaspeţi atât de robuşti. 

Zăbovi cu privirea asupra lui Ferro. 

— Oaspeți atât de exotici. 

Mângâie cu un deget obrazul lui Jezal. 

- Oaspeți atât de drăgălaşi! 

Jezal înlemni de jenă, neştiind cum să răspundă unui asemenea gest 
nelalocul lui. De aproape, părul ei cel negru era alb la rădăcină, semn 
că şi-l vopsise. Pielea cea netedă era, de fapt, ridată şi o idee cam prea 
galbenă, semn că şi-o pudrase din belşug. Rochia cea albă era 


murdărită pe poale şi avea o pată vizibilă pe una dintre mâneci. Părea 
la fel de bătrână ca Bayaz, sau poate mai bătrână. 

Se uită în colţul unde se retrăsese Quai şi se încruntă. 

— Nu sunt însă prea sigură ce fel de oaspete este acela... dar sunteţi 
cu toţii bineveniţi la Marea Bibliotecă de Vest. Bine aţi venit... 


Cu briciul în mână, Jezal se privi uluit în oglindă. 

Cu doar câteva clipe în urmă se gândise la călătoria care se apropia 
acum de final, felicitându-se pentru cât de multe învățase. Toleranţă şi 
înţelegere, curaj şi sacrificiu de sine. Pentru cât de mult se maturizase. 
Pentru cât de mult se schimbase. Dar felicitările nu-şi mai aveau locul. 
Poate că oglinda era una foarte veche, iar imaginea lui reflectată era 
întunecată şi deformată, dar nu era nicio îndoială că faţa lui era 
complet distrusă. 

Dispăruse simetria încântătoare a trăsăturilor. Maxilarul lui, 
odinioară perfect, o cotise acum spre stânga, bărbia lui, bărbia lui cea 
nobilă, se strâmbase. Cicatricea care începea de pe buza superioară ca 
o dungă aproape estompată se bifurca scobind adânc buza inferioară, 
trăgând-o în jos şi conferindu-i astfel feţei sale un aspect răutăcios şi 
batjocoritor. 

Iar el nu avea ce face. Dacă încerca să zâmbească era încă şi mai 
rău, căci îşi dezvelea găurile urâte dintre dinţi, mult mai potrivite unui 
luptător de bâlci sau unui tâlhar decât unui ofiţer din Oastea Regelui. 
Singura veste bună era că foarte probabil urma să moară pe drumul de 
întoarcere, şi niciuna din vechile lui cunoştinţe nu avea să-l vadă într- 
aşa hal de desfigurat. Slabă consolare, ce să-ţi spun! 

O singură lacrimă pleoscăi în ligheanul din faţa lui. 

Înghiţi nodul plin cu lacrimi din gât, inspiră adânc, ca în faţa unei 
mari primejdii, şi îşi şterse obrazul ud. Apoi îşi ridică falca aceea nouă 
şi străină şi strânse hotărât briciul. Răul fusese făcut şi nu mai era cale 
întoarsă acum. Poate că era mai urât, dar cu siguranţă că era un om 
mai bun şi, aşa cum ar fi spus Logen, era încă în viață. Mânuind atent 
briciul, îşi îndepărtă ţepii răzleţi de pe obraji, de lângă urechi, de pe 
gât. Însă nu se atinse de firele de păr de pe bărbie şi din jurul gurii. 1 se 
părea că arată bine cu barbă, îşi spuse, ştergând briciul. Sau, măcar îi 
mai ascundea chipul pocit. 

Îşi puse hainele pe care le primise. O cămaşă cu miros puternic de 
mucegai şi o pereche de pantaloni bufanţi cu o croială ridicol de 
demodată. Când fu gata pentru cină se mai privi o dată în oglindă şi 
aproape că izbucni în râs la vederea imaginii sale deformate. Locuitorii 
lipsiţi de griji din Agriont nu l-ar fi recunoscut. Nici vorbă că şi el abia 
dacă se recunoştea. 

Cina nu se ridică deloc la nivelul speranţelor lui Jezal. Argintăria era 
murdară şi fără luciu, farfuriile uzate şi crăpate, masa însăşi era 
şchioapă şi înclinată, dând senzaţia că toată mâncarea se va duce la 


vale şi va cădea pe podeaua murdară. Felurile erau aduse de acelaşi 
servitor cu paşi târşâiţi, care nu se grăbea acum mai mult decât o 
făcuse când le deschisese uşa. Prin urmare, fiecare fel de mâncare 
venea la masă mai rece şi mai sleit decât cel de dinainte. Mai întâi au 
mâncat o supă vâscoasă incredibil de lipsită de gust. Apoi o bucată de 
peşte atât de prăjit, că nu mai rămăsese din el decât cenuşa. Apoi o 
felie de carne atât de crudă că părea aproape vie. 

Bayaz şi Cawneil mâncau în tăcere ca de piatră, uitându-se din când 
în când unul la celălalt peste masă într-un fel parcă menit să taie 
celorlalţi orice chef. Quai ciugulea din farfurie, cu ochii aţintiţi la cei 
doi Magi. Picior-Lung se năpustea cu multă poftă asupra fiecărui fel de 
mâncare, zâmbind celorlalţi de parcă şi ei s-ar fi simţit la fel de bine ca 
şi el. Logen, încruntat şi foarte concentrat, îşi ţinea furculita în pumn 
împlântând-o neştiutor în farfurie, de parcă mâncarea din faţă ar fi fost 
vreun shanka enervant, şi vârându-şi din când în când în mâncare 
mânecile bufante ale tunicii mult prea strâmte. Jezal era sigur că, nici 
dacă şi-ar fi dorit, Ferro nu ar fi ştiut să mânuiască tacâmurile cu 
oarece dexteritate, însă ea preferase să mănânce cu mâinile, uitându-se 
duşmănos la oricine îi întâlnea privirea, ca şi cum ar fi vrut să-l 
provoace să îi spună că nu se cădea să se comporte astfel. Purta 
aceleaşi haine murdare pe care nu şi le mai dăduse jos în ultima 
săptămână, iar Jezal se întrebă dacă i se oferise şi ei o rochie pe care să 
o îmbrace la cină. Aproape se înecă numai la imaginea pe care i-o 
aduse gândul acesta. 

Nici mâncarea, nici compania, nici ambianța nu erau pe placul lui 
Jezal. Însă realitatea era că rămăseseră fără hrană cu câteva zile în 
urmă, iar de atunci mâncaseră doar câteva rădăcini calcaroase scoase 
de Logen din pământ, şase ouă micuţe furate de Ferro dintr-un cuib şi 
câteva fructe sălbatice înfiorător de amare culese la întâmplare de 
Picior-Lung. Tânărul şi-ar fi dorit din tot sufletul să mănânce tot din 
farfurie. Dar, încercând să taie bucata de carne plină de zgârciuri tari, 
se întrebă dacă într-adevăr ar fi fost o alegere înţeleaptă. 

- Mai pluteşte corabia? mârâi Bayaz. 

Toţi îşi ridicară ochii din farfurii. Acestea erau primele cuvinte 
rostite de la începutul mesei. 

Ochiul negru al lui Cowneil îl privi cu răceală. 

-Te referi la corabia cu care Juvens şi fraţii lui au ajuns la 
Shabulyan? 

— La care alta m-aş putea referi? 

-În acest caz, răspunsul este nu. Nu mai e în stare să navigheze. 
Acum stă ancorată în vechiul doc, plină de putregai verde. Dar fii pe 
pace. Am construit o alta, iar atunci când şi aceasta a putrezit, am 
construit încă una. Ultima corabie, ancorată la țărm, e acoperită de 
alge şi scoici, dar i-am păstrat echipajul şi are provizii din belşug. Nu 
mi-am uitat promisiunea făcută stăpânului nostru. Mi-am îndeplinit 


obligaţiile. 

Sprâncenele lui Bayaz se îmbinară într-o încruntătură furioasă. 

— Adică vrei să spui că eu nu mi le-am îndeplinit? 

— Nu am spus asta. Dacă ţi se pare că auzi vreun reproş, acela vine 
din propria ta vină, nu din acuzaţiile mele. Nu sunt de partea nimănui, 
ştii asta. Niciodată n-am fost de partea nimănui. 

- Vorbeşti de parcă lenea ar fi cea mai mare virtute, mormăi Întâiul 
dintre Magi. 

— Chiar este, atunci când a acţiona înseamnă a lua parte la 
ciorovăielile voastre. Uiţi, Bayaz, că am văzut toată povestea asta de 
nenumărate ori şi mi se pare teribil de agasantă. Istoria se repetă. 
Fratele se întoarce împotriva fratelui. Aşa cum s-a luptat Juvens cu 
Glustrod, aşa cum s-a luptat Kanedias cu Juvens, aşa se luptă acum 
Bayaz cu Khalul. Oameni mai mici într-o lume mai mare, cu la fel de 
multă ură şi fără îndurare. Se va sfârşi oare această rivalitate sordidă 
precum s-au sfârşit celelalte? Sau mai rău? 

Bayaz pufni pe nas. 

— Să nu ne prefacem că ţi-ar păsa atât de mult încât să te scoli din 
pat pentru noi. 

— Nu, nu îmi pasă. Recunosc de bunăvoie. Niciodată nu am semănat 
cu tine sau cu Khalul şi nici cu Zacharus sau Yulwei. Ambiţia mea nu 
este nemărginită ca a voastră, şi aroganţa mea nu este nici ea fără 
fund. 

- Nu, aşa este, spuse Bayaz sugându-şi dezgustat gingiile şi 
aruncându-şi furculiţa în farfurie. Frivolitatea ta este fără margini şi 
indolenţa ta nu are fund. 

- Şi năravurile şi calităţile mele sunt mărunte. Niciodată nu m-a 
interesat să refac lumea după planurile mele măreţe. Sunt mulţumită 
cu lumea asta aşa cum este ea, aşa că sunt un pitic printre giganţi. 

Îi privi oaspeţii pe rând. 

- Însă piticii nu se lasă striviţi de tălpile nimănui. 

Jezal îi surprinse privirea iscoditoare oprită asupra lui şi îşi 
redirecţionă atenţia asupra bucății de carne asemănătoare cauciucului. 

— Este lungă lista cu cei pe care i-ai călcat în picioare în goană după 
îndeplinirea ambițiilor tale, nu-i aşa, dragostea mea? 

Jezal începu să simtă apăsarea furiei lui Bayaz. 

-Nu este nevoie să vorbeşti în cimilituri, soră, mârâi bătrânul. 
Înţeleg ce vrei să spui. 

- O, am uitat. Îţi place vorba directă şi nu poţi să suferi înşelăciunea. 
Mi-ai spus asta imediat după ce mi-ai spus că n-ai să mă părăseşti 
niciodată şi chiar înainte de a pleca de lângă mine ca să-ţi găseşti pe 
alta. 

- N-a fost alegerea mea. Mă nedreptăţeşti, Cowneil. 

— Eu te nedreptăţesc pe tine? şuieră ea, iar acum mânia ei îl apăsa pe 
Jezal din partea opusă. Cum te nedreptăţesc, frate? Oare nu ai plecat? 


Oare nu ţi-ai găsit pe alta? Oare nu ai furat tu de la Creator, mai întâi 
secretele, apoi fiica? 

Jezal se foi în scaun şi îşi vârî capul între umeri, simțindu-se ca o 
nucă prinsă în cleşte. 

— O chema Tolomei. Ţi-o mai aduci aminte? 

Căutătura cruntă a lui Bayaz deveni şi mai glaciară. 

— Am greşit şi încă mai plătesc pentru greşelile mele. În fiecare zi mă 
gândesc la ea. 

— Cât de insuportabil de nobil eşti! râse batjocoritor Cowneil. Sunt 
convinsă că ar leşina de emoție dacă te-ar putea auzi! Şi eu mă gândesc 
din când în când la ziua aceea. Ziua care a pus capăt Timpurilor 
Străvechi. Când ne-am strâns în faţa Casei Creatorului setoşi de 
răzbunare. Cum ne-am folosit toată Arta şi întreaga furie şi n-am reuşit 
nici măcar să facem o zgârietură în porţi. Cum i-ai şoptit lui Tolomei în 
miez de noapte şi ai implorat-o să te lase să intri. 

Cowneil îşi apăsă mâinile veştejite pe piept. 

— Şi cât de tandre au fost cuvintele pe care le-ai folosit. Cuvinte pe 
care nici nu bănuiam că le cunoşti. Până şi o scorpie ca mine a fost 
emoţionată. Cum te-ar fi putut refuza o fiinţă nevinovată ca Tolomei, 
fie că era vorba să-ţi deschidă porţile tatălui ei, fie că trebuia să-şi 
deschidă picioarele în faţa ta? Şi, spune-mi, frate, cum ai răsplătit-o 
pentru sacrificiul ei? Pentru că te-a ajutat, pentru că a avut încredere în 
tine, pentru că te-a iubit? Ce dramatică trebuie să fi fost scena! Voi 
trei, pe acoperiş. O tânără naivă, tatăl ei gelos şi iubitul ei secret. 

Scoase un hohot amar de râs. 

— Asta n-a fost niciodată o reţetă de succes, dar rareori a avut un 
final atât de nefericit ca al vostru. Şi tatăl, şi fiica. Iar drumul de pe 
acoperiş până jos era unul foarte lung. 

- Kanedias nu avea strop de milă, mârâi Bayaz, nici măcar pentru 
propriu-i copil. Şi-a aruncat fiica de pe acoperiş chiar în faţa mea. Apoi 
ne-am luptat, iar eu l-am azvârlit în flăcări. Şi l-am răzbunat pe 
stăpânul nostru. 

— O, minunat! exclamă Cowneil bătând din palme cu falsă încântare. 
Finalurile fericite sunt pe placul tuturor! Mai spune-mi ceva. Ce anume 
te-a făcut s-o plângi atât de mult pe Tolomei, când eu însămi nu am 
reuşit niciodată să te fac să verşi vreo lacrimă? Ia spune-mi, frate, ţi-ai 
dat cumva seama că îţi plac neprihănitele? 

Bătu des din gene cu afectare ironică, expresie stranie şi nepotrivită 
pe chipul ei bătrân. 

— Sau inocenţa? Virtutea cea mai pasageră şi mai lipsită de valoare 
dintre toate? Virtutea cu care eu nu m-am combinat niciodată. 

— Soră a mea, poate că este unicul lucru cu care nu te-ai combinat 
vreodată. 

— O, superb, vechea mea dragoste, foarte bine. Mai presus de orice 


mi-a plăcut întotdeauna mintea ta cea ageră. Desigur, Khalul a fost un 
amant mai priceput, dar niciodată nu a avut pasiunea ta, nici cutezanța 
ta. 

Străpunse bucata de carne cu furculiţa, cu un gest plin de ranchiună. 

— Să te apuci să călătoreşti până la Marginea Lumii la vârsta ta? Ca 
să furi acel lucru pe care stăpânul ne-a interzis să-l atingem? Ăsta da 
curaj. 

Bayaz se strâmbă dispreţuitor. 

— Ce ştii tu despre curaj ca să vorbeşti aşa? Tocmai tu, care n-ai iubit 
pe nimeni în afară de tine însăţi în toţi aceşti ani foarte lungi? Tu, care 
nu ţi-ai asumat niciodată vreun risc şi care nu ai dăruit nimic şi nu ai 
construit nimic? Tu, care ai lăsat pradă putregaiului toate darurile pe 
care ţi le-a făcut stăpânul nostru? Lasă-ţi poveştile în ţărână, soră a 
mea, acolo unde le este locul. Nimănui nu-i pasă, cu atât mai puţin 
mie. 

Cei doi Magi se priviră cu ură într-o tăcere ca de gheaţă, într-o 
atmosferă încărcată de clocotul furiei lor. Scaunul lui Nouădegete 
scârțâi uşor când acesta şi-l trase precaut mai departe de masă. Vizavi 
de el, Ferro se uita în jur cu neîncredere absolută. Malacus Quai îşi 
dezvelise dinţii, cu ochii fioroşi aţintiţi asupra maestrului său. Jezal îşi 
ţinea respiraţia, neputând face altceva decât să spere că această dispută 
de neînțeles pentru el nu se va sfârşi prin incendierea cuiva. Mai ales 
nu a lui. 

- Fi, îndrăzni fratele Picior-Lung, eu unul aş dori să mulţumesc 
gazdei noastre pentru această masă excelentă... 

Cei doi Magi îl fixară cu priviri necruțătoare. 

— Acum, că suntem aproape de... de destinaţia noastră... finală... 
hm... 

Navigatorul înghiţi în sec şi îşi cobori ochii în farfurie. 

— Nu contează. 


În pielea goală, şi mereu încruntată, Ferro îşi trăsese un picior la 
piept şi îşi zgândărea o crustă de pe genunchi. 

Privi nemulțumită la pereţii groşi ai încăperii, închipuindu-şi uriaşa 
greutate a pietrei vechi din jurul ei. Îşi aminti cum se uitase la fel la 
pereţii celulei ei din palatul lui Uthman şi cum se ridica cu greu ca să 
ajungă la ferestruica de lângă tavan. Îşi aminti razele soarelui pe chipul 
ei şi visurile de libertate. Îşi aminti cum o rodea fierul cătuşei de la 
gleznă, şi lanţul cel lung şi subţire, mult mai solid decât lăsa impresia, 
îşi aminti cum se luptase cu el, cum încercase să-l roadă cu dinţii, cum 
îşi trăsese piciorul până reuşise să-şi dea sângele. Ura pereţii. 
Întotdeauna i se păruseră a fi fălcile unei capcane. 

Ferro se uită urât la pat. Ura paturile şi canapelele şi pernele. 
Lucrurile moi te înmuiau, iar ea nu avea nevoie de aşa ceva. Îşi aminti 


de un pat moale pe care zăcuse în întuneric în primii ei ani de sclavie. 
Pe vremea când era doar o copilă, şi era micuță, şi era slabă. Îşi aminti 
cum zăcuse în întuneric şi plânsese în hohote înfricoşată de 
singurătate. Ferro scormoni cu furie, până la sânge, zgaiba de pe 
genunchi. Ura copilul acela neputincios şi prost care se lăsase prins în 
capcană. Detesta această amintire. 

Se uită cu şi mai mare nemulțumire la Nouădegete, care dormea pe 
spate cu aşternuturile mototolite şi adunate în jurul lui, cu capul dat pe 
spate, gura deschisă, ochii închişi, respirând uşor pe nas. Dormea ca un 
copil. De ce se culcase cu el? Şi de ce continua să o facă? N-ar fi trebuit 
niciodată să se atingă de el. N-ar fi trebuit niciodată să-i vorbească. Nu 
avea nevoie de el, de prostul ăsta alb, uriaş şi urât. 

Nu avea nevoie de nimeni. 

Ferro îşi tot spunea cât de mult urăşte toate lucrurile astea, îşi 
spunea că ura nu i se va ostoi niciodată. Însă, oricât de mult strângea 
din buze şi se încrunta şi îşi zgândărea coaja rănilor, îi era greu să 
simtă la fel ca înainte. Se uită la pat, la lemnul negru care lucea în 
scânteierea jăraticului din cămin, la mişcarea umbrelor pe aşternuturile 
mototolite. Cui i-ar păsa dacă s-ar culca aici, nu pe salteaua rece din 
camera ei? Patul nu-i era duşman. Aşa că se sculă de pe scaun, traversă 
tiptil încăperea şi se strecură în pat, cu spatele la Nouădegete, cu grijă 
să nu-l trezească. Nu de dragul lui, fireşte. 

N-avea chef să se justifice. 

Zvâcni din umeri şi se trase mai aproape de căldura bărbatului. Îl 
auzi cum mormăie în somn, îl simţi cum se mişcă. Se încordă, pregătită 
să sară din pat, ţinându-şi răsuflarea. Braţul lui o cuprinse şi îi 
murmură ceva în ureche, fragmente de cuvinte venite din somn. Îi 
simţea respiraţia fierbinte pe gât. 

Iar trupul lui masiv, lipit de spatele ei, nu o mai făcu să se simtă 
prinsă în capcană. Greutatea mâinii lui albe pe pieptul ei, greutatea 
braţului lui în jurul mijlocului ei... erau senzaţii aproape plăcute. Şi se 
încruntă din nou. 

Nimic bun nu avea cum să dureze prea mult. 

Aşa că îl apucă de mână, îi mângâie ciotul degetului lipsă, îşi împleti 
degetele cu ale lui şi îşi închipui că este în siguranţă şi că este 
împlinită. Ce rău făcea dacă îşi închipuia asta? Strânse mai tare la 
piept mâna bărbatului. 

Pentru că ştia că nu va dura prea mult. 


Înaintea furtunii 


- Bun venit, domnilor. Domnule general Poulder, domnule general 
Kroy. Bethod s-a retras până la Şuvoiul Alb şi este greu de crezut că va 
mai găsi vreun teren bun pe care să ne înfrunte. 

Burr răsuflă energic, îmbrăţişând întreaga adunare cu o privire 
gravă. 

— Cred că lupta va avea loc mâine. 

- Bravo! strigă Poulder, plesnindu-se peste picior cu mult aplomb. 

- Oamenii mei sunt pregătiţi, murmură Kroy ridicându-şi bărbia cu 
doi centimetri, cât îi permitea regulamentul. 

Cei doi generali, împreună cu membrii din conducerea trupelor lor, 
se priviră duşmănos, fiecare încercând să întreacă entuziasmul 
războinic al rivalului său. West simţi că-i vine să strâmbe din nas. Nici 
două găşti de copii din curtea şcolii nu s-ar fi purtat cu mai puţină 
maturitate. 

Burr ridică din sprâncene şi se întoarse la hărţile lui. 

— Din fericire pentru noi, arhitecţii care au ridicat fortăreaţa de la 
Dunbrec au studiat şi terenul din jur. Avem norocul să fim în posesia 
unor hărţi extrem de amănunțite. În plus, un grup de nordici, care au 
trecut de curând de partea noastră, ne pot furniza informaţii detaliate 
despre forţele, poziţia şi intenţiile lui Bethod. 

— De ce am da crezare unei haite de javre nordice, mârâi dispreţuitor 
generalul Kroy, când nu manifestă loialitate nici măcar faţă de propriul 
lor rege? 

— Permiteţi-mi, domnule, intonă West, dacă prinţul Ladisla ar fi fost 
dispus să-i asculte, atunci poate că ar mai fi fost alături de noi. 
Împreună cu divizia lui. 

Generalul Poulder chicoti vesel, dimpreună cu oamenii săi. Evident 
că generalul Kroy nu părea la fel de amuzat. Îi aruncă lui West o 
privire asasină, la care tânărul răspunse cu o expresie impenetrabilă. 

Burr îşi drese vocea şi se avântă mai departe: 

— Bethod a cucerit fortăreaţa Dunbrec, spuse lovind cu vârful băţului 
indicator în hexagonul negru de pe hartă. lar aceasta este astfel 
poziționată încât acoperă unicul drum important care vine din Englia, 
la întâlnirea cu Şuvoiul Alb, graniţa noastră de nord. Drumul se 
apropie de fortăreață dinspre vest şi se îndreaptă spre est printr-o vale 
largă cu malurile împădurite. Cea mai mare parte a trupelor lui Bethod 
şi-a ridicat tabăra lângă fortăreață, dar el intenţionează să lanseze un 
atac la vest de drum, de îndată ce ne vom arăta vederii. 

Indicatorul lui Burr izbi cu putere linia întunecată, şfichiuind hârtia 
groasă a hărţii. 


— Valea prin care trece râul este goală, cu excepţia unor tufe de orz 
sălbatic şi bolovani desţeleniţi, oferindu-i din belşug spaţiu pentru 
manevre. 

Se întoarse spre ofiţeri, cu băţul strâns în pumn, şi se sprijini cu 
mâinile de masa din faţă. 

— Vreau să-i cădem în cursă. Sau, mai bine spus... să-i dăm senzaţia 
asta. Generale Kroy? 

Kroy îşi dezlipi privirea furibundă de pe chipul lui West şi răspunse 
posomorât: 

— Da, Lord Mareşal? 

— Divizia ta urmează să se desfăşoare peste drum, de unde va înainta 
pas cu pas spre fortăreață, încurajându-l astfel pe Bethod să-şi lanseze 
atacul. Pas cu pas, spun, fără gesturi nesăbuite şi eroisme ieftine. Între 
timp, divizia generalului Poulder va fi trecut printre copacii de pe 
creasta nordică de aici — băţul indicator lovi pata verde de pe hartă — 
ajungând chiar în faţa poziţiei generalului Kroy. 

- Chiar în faţa poziţiei generalului Kroy, rânji Poulder, de parcă i se 
făcuse vreo favoare specială. 

Kroy se îmbufnă scârbit. 

— Chiar în faţă, da, continuă Burr. Când trupele lui Bethod vor fi 
ocupate în vale, misiunea voastră este să le atacați de sus şi să loviți în 
flanc. Este extrem de important să aşteptaţi până când nordicii vor fi 
absolut toţi angajaţi în luptă, generale Poulder, pentru ca să-i putem 
încercui, să-i copleşim numeric, şi să-i nimicim dintr-un singur atac. 
Dacă le permitem să se retragă spre vadurile râului, fortăreaţa le va 
acoperi retragerea, iar noi nu vom putea să-i urmărim. Recucerirea 
fortăreței Dunbrec ar dura luni întregi. 

— Desigur, Lord Mareşal, exclamă generalul Poulder, divizia mea va 
aştepta până în ultimul moment, te asigur de asta! 

Kroy pufni pe nas. 

- Nici n-ar trebui să-ţi fie prea greu. Din câte ştiu, eşti maestru 
atunci când vine vorba să întârzii. N-ar mai fi deloc nevoie să ne 
luptăm acum dacă i-ai fi interceptat pe nordici săptămâna trecută, în 
loc să le permiti să treacă pe lângă tine! 

Poulder se zbârli. 

— Ţi-e uşor să vorbeşti când ai stat pe aripa dreaptă fără să faci 
nimic! E un noroc că n-au trecut noaptea! Ai fi confundat retragerea cu 
un atac şi ai fi fugit cu întreaga divizie din calea lor! 

- Domnilor, vă rog! mugi Burr, izbind în masă cu băţul. Fiecare om 
va avea parte de luptă din plin, vă asigur de asta, iar dacă fiecare 
dintre noi îşi va face datoria, vom avea parte şi de glorie! Dacă vrem ca 
planul nostru să dea rezultate, trebuie să conlucrăm! 

Râgâi şi îşi linse supărat buzele, în vreme ce cei doi generali şi 
oamenii lor se uitau cu ură unii la alţii. West ar fi izbucnit în râs, dacă 
n-ar fi fost în joc viaţa oamenilor, inclusiv a lui. 


— Generale Kroy, spuse Burr cu tonul unui părinte care vorbeşte cu 
un copil năbădăios. Doresc să fiu sigur că ţi-ai înţeles ordinele. 

- Trebuie să-mi desfăşor divizia peste drum, şuieră Kroy, şi să 
avansez încet şi ordonat spre est, către Dunbrec, atrăgându-i în luptă 
pe Bethod şi pe sălbaticii lui. 

— Aşa este. Generale Poulder? 

— Trebuie să mă ascund cu divizia mea printre copaci, chiar în faţa 
regimentelor generalului Kroy, pentru ca, în ultimul moment, să atac 
lepădăturile nordice din flanc. 

Burr schiţă un zâmbet. 

— Corect. 

— Excelent plan, Lord Mareşal, dacă îmi este permis a spune asta! se 
trase vesel Poulder de mustață. Fii sigur că eu şi calul meu îi vom face 
bucăţi. Bu-căţi! 

— Mă tem că nu vei lua cavaleria cu tine, generale, spuse West pe ton 
impasibil. Pădurea este deasă, iar caii nu vor fi de niciun folos. Ba 
chiar le-ar putea da de veste nordicilor că te afli acolo. Nu ne putem 
asuma acest risc. 

- Dar... cavaleria mea, murmură Poulder zdrobit de durere. Cele 
mai bune regimente ale mele! 

- Vor rămâne aici, rosti West pe acelaşi ton, lângă cartierul general 
al mareșalului Burr, sub directa lui comandă, ca rezervă. Vom intra în 
luptă şi cu cavaleria, dacă situaţia o va cere. 

De această dată fu nevoit să întâmpine furia lui Poulder cu o privire 
impenetrabilă, în vreme ce chipurile lui Kroy şi ale ofiţerilor lui se 
lăbărţară în zâmbete acre. 

- Nu prea cred..., şuieră Poulder. 

Burr nu-l lăsă să continue. 

— Aceasta este hotărârea pe care am luat-o. Mai este un lucru de care 
trebuie să ţineţi cont. Sunt zvonuri care spun că Bethod a chemat 
întăriri. Nişte primitivi ciudaţi de dincolo de munţi. Staţi cu ochii 
căscaţi şi cu flancurile bine apărate. Vă voi da mâine de ştire când va fi 
momentul să lovim. Cel mai probabil înainte de prima geană de 
lumină. Asta a fost tot. 

- Putem trage nădejde că vor face ce li s-a spus? şopti West 
urmărind cu privirea cele două grupuri care se scurgeau afară din cort. 

— Ce altceva am putea face? 

Mareșalul se aruncă într-un scaun şi îşi propti mâinile pe abdomen, 
privind morocănos la hartă. 

— Eu nu mi-aş face atâtea griji. Kroy nu are altă opţiune decât să 
coboare în vale şi să se lupte. 

- Dar Poulder? Îl cred în stare să găsească o altă scuză pentru a 
rămâne la adăpostul pădurii. 

Lordul Mareşal scutură din cap rânjind. 

— Şi să-l lase pe Kroy singur să se lupte? Dacă îi învinge pe nordici 


de unul singur şi îşi arogă toate meritele? Nu. Poulder n-ar risca asta. 
Planul nostru îl obligă să colaboreze. 

Se întrerupse şi îşi ridică ochii la West. 

- Iar tu ai face bine să-i tratezi pe amândoi cu ceva mai mult 
respect. 

— Credeţi că merită, domnule? 

— Sigur că nu. Dar dacă, să zicem, se întâmplă să pierdem mâine, 
mai mult ca sigur că unul dintre ei îmi va lua locul. Ce se va alege de 
tine în cazul ăsta? 

West se strâmbă. 

— Voi fi distrus, domnule. Dar nu voi reuşi să împiedic asta dacă voi 
începe să fiu politicos de acum înainte. Ei mă detestă pentru ceea ce 
reprezint, nu pentru ce-mi iese pe gură. Aşa că-i mai bine să spun ce 
vreau atâta vreme cât mai pot. 

— Cred că ai dreptate. Sunt cumplit de enervanţi amândoi, dar măcar 
le putem anticipa tâmpeniile. Pe mine Bethod mă îngrijorează. Oare va 
face ce vrem noi să facă? 

Burr râgâi, înghiţi şi râgâi din nou. 

- La naiba cu indigestia asta blestemată! 


Treicopaci şi Copoiul stăteau tolăniţi pe o băncuţă la intrarea 
cortului, stranie pereche în mulțimea scrobită de ofiţeri şi gărzi. 

— Mie îmi cam miroase a bătălie, spuse Treicopaci la vederea lui 
West. 

— Aşa este. 

West îi arătă oamenii lui Kroy îmbrăcaţi în uniforme negre. 

— Jumătate din trupe vor coborî în vale mâine dimineaţă, sperând 
să-l poată atrage pe Bethod în luptă. 

Apoi arătă spre suita stacojie a lui Poulder. 

— Cealaltă jumătate se vor ascunde printre copaci, cu intenţia de a-l 
lua prin surprindere atunci când va încerca să se retragă. 

Treicopaci dădu încetişor din cap. 

- Mi se pare un plan bun. 

- Bun şi simplu, zise şi Copoiul. 

West se cutremură. Abia dacă se putea uita la bărbatul acesta. 

- N-am fi avut niciun plan dacă nu ne-aţi fi adus informaţiile alea, 
reuşi să mârâie el printre dinţii încleştaţi. Sunteţi siguri că putem avea 
încredere în ce ne-a spus? 

— Cât se poate de siguri, răspunse Treicopaci. 

Copoiul zâmbi cu gura până la urechi. 

- Fiori-îţi-dau e în regulă şi, din câte am aflat şi noi, cred că spune 
adevărul. Fireşte, însă, nu există garanţii. 

— Desigur că nu. Meritaţi să vă odihniţi. 

— N-aş spune nu. 

- V-am găsit loc la extremitatea stângă a frontului, la capătul 


diviziei conduse de generalul Poulder, în pădure, pe teren înalt. Acolo 
veţi fi feriţi. Mâine acolo va fi cel mai sigur loc din toată armata. 
Aşezaţi-vă, faceţi-vă focul şi, dacă totul merge bine, data viitoare când 
ne vom întâlni va fi în faţa cadavrului lui Bethod. 

Le întinse mâna. 

Treicopaci i-o strânse râzând. 

— Acum vorbeşti pe limba noastă, Furiosule. Ai grijă de tine. 

Şi, împreună cu Copoiul, porni să urce coasta spre linia copacilor. 

- Colonele West? 

Ştiu cui aparţine vocea chiar dinainte de a se întoarce. Nu erau prea 
multe femei în tabără care să-i caute de vorbă. Cathil stătea în noroi 
până la glezne, cu o haină de împrumut înfăşurată în jurul ei. Părea 
cumva ruşinată, cumva sfioasă, însă, doar la vederea ei, West se simţi 
cumva lovit de un val de furie şi jenă. 

Ştia că nu-i corect. Nu avea niciun drept asupra ei. Nu era corect, 
dar asta nu făcea decât să înrăutăţească lucrurile. Nu se putea gândi 
decât la faţa Copoiului şi la gemetele ei, îh... îh... îh. Atât de 
neaşteptate. Atât de frustrante. Atât de oribile pentru el. 

- Ar fi bine să te duci cu ei, îi spuse West cu politeţe de gheaţă, 
incapabil să mai spună şi altceva. Acolo e cel mai sigur. 

Se întoarse să plece, dar fata îl opri. 

— Nu-i aşa că tu ai fost lângă cort... noaptea trecută? 

— Da, mă tem că eu am fost. Venisem să văd dacă ai nevoie de ceva, 
minţi el. Habar n-am avut că vei fi... cu cine erai. 

— N-am vrut să... 

- Chiar Copoiul? murmură el cu chipul strâmbat de nedumerire 
totală. Chiar cu el? Adică... de ce? 

De ce cu el şi nu cu mine, voise să spună, dar reuşi să se oprească la 
timp. 

— Ştiu... ştiu ce trebuie să crezi... 

-Nu ai de ce să-mi dai explicaţii! şuieră el, deşi tocmai ce i le 
ceruse. Cui îi pasă ce cred eu? 

Se răstise cu mai mult venin în suflet şi în glas decât intenţionase, 
dar pierderea controlului nu făcu decât să-l înfurie şi mai tare şi să-l 
scoată din minţi. 

— Nu-i treaba mea cu cine te fuţi! 

Fata tresări şi îşi coborî ochii. 

- N-am vrut să... Îţi datorez foarte multe, ştiu asta. Doar că... eşti 
mult prea furios pentru mine. Asta-i tot. 

Şi începu să urce dealul în urma nordicilor, iar West rămase cu ochii 
la ea, nevenindu-i să-şi creadă urechilor. Îi plăcea mai mult să se culce 
cu sălbaticul ăla împuţit doar pentru că el era prea furios? Era atât de 
nedrept, că simţi cum se sufocă de furie. 


Întrebări 


Colonelul Glokta dădu buzna în sufragerie, teribil de grăbit, 
luptându-se cu catarama de la centură. 

- La naiba! spumegă el de furie. 

Era extrem de neîndemânatic. Nu putea să şi-o închidă cum trebuie. 

- La naiba, la naiba! 

— Ai nevoie de ajutor? îl întrebă Shickel ţintuită în spatele mesei, cu 
urmele negre ale arsurilor pe umeri, cu rănile deschise uscate precum 
hălcile de carne de la măcelărie. 

— Nu, n-am nevoie de niciun ajutor afurisit! zbieră el, aruncându-şi 
centura pe duşumea. Am nevoie să-mi explice cineva ce naiba se 
întâmplă aici! E o ruşine! Cum se face că oamenii din regimentul meu 
se fâţâie încolo şi încoace în pielea goală? Nu permit aşa ceva! Mai ales 
cu răni aşa de urâte! Unde ţi-e uniforma, fetiţo? 

- Mi-am închipuit că vei fi mai îngrijorat din caza Profetului. 

— Dă-l încolo! se răsti Glokta, strecurându-se pe bancheta din faţa ei. 
Cum rămâne cu Bayaz? Cum rămâne cu Întâiul dintre Magi? Cine este? 
Ce urmăreşte ticălosul ăsta bătrân? 

Shickel schiţă un surâs blând. 

— A, asta te frământă. Credeam că ştie toată lumea. Răspunsul este... 

— Da! bolborosi colonelul, nerăbdător ca un şcolar. Răspunsul este? 

Ea izbucni în râs şi lovi cu palma băncuţa pe care stătea. Buf, buf, 
buf. 

— Răspunsul este... 


Răspunsul este... 

Buf, buf, buf. Ochii lui Glokta se deschiseră brusc. Afară încă mai 
era întuneric. Doar o rază palidă intra printre perdele. Cine bate cu 
pumnii în uşă la ora asta? Veştile bune vin la lumina zilei. 

Buf, buf, buf. 

— Da, da! zbieră el. Sunt olog, nu surd! Te-am auzit, naiba să te ia! 

— Atunci deschide afurisita asta de uşă! 

Voce înăbuşită, dar accentul styrian inconfundabil. Scorpia de Vitari. 
Exact ce-mi trebuie în toiul nopţii. Glokta încercă din toate puterile să-şi 
domolească gemetele pe când îşi descâlcea mădularele amorţite din 
aşternuturile transpirate, răsucindu-şi încet capul ca să-şi relaxeze 
gâtul, dar nereuşind. 

Buf, buf. Oare când mi-a bătut ultima oară o femeie la uşa 
dormitorului? Îşi luă bastonul de pe cuvertură, îşi înfipse în buza 
inferioară cei câţiva dinţi rămaşi în gură şi gemu încetişor dându-se cu 
multă grijă jos din pat. Puse un picior pe duşumea, apoi se ridică brusc 


în capul oaselor, cu ochii strânşi de durerea care-i săgetă cu otravă 
spatele. Gâfâia de parcă ar fi alergat cincisprezece kilometri. Temeţi-vă 
de mine, temeţi-vă de mine, toţi trebuie să vă temeţi de mine! În cazul în 
care reuşesc să mă dau jos din pat. 

Buf. 

— Vin, naiba să te ia! 

Îşi propti bastonul în podea şi se balansă ca să ajungă în poziție 
verticală. Uşurel, uşurel. Muşchii din piciorul schilodit îi tremurau 
puternic, făcând laba fără degete să zvâcnească aidoma unui peşte 
aruncat pe uscat. Blestematul! Dacă nu m-ar durea atât de rău, aş zice că-i 
al altcuiva. Dar calm, calm, trebuie să fim amabili. 

— Ssst, sâsâi el ca un părinte ce îşi alină copilul care plânge, în vreme 
ce îşi masa încetişor muşchii distruşi şi încerca să-şi domolească 
respiraţia. Ssst. 

Iar convulsiile se calmară, ajungând un freamăt suportabil. Mă tem 
că doar la atât ne putem aştepta. Îşi trase în jos cămaşa de noapte 
răsucită în timpul somnului, se târî până la uşă, răsuci furios cheia în 
broască şi deschise. Vitari era pe coridor, lipită de perete, siluetă mai 
întunecată decât umbrele din jur. 

— Tu, mârâi el şchiopătând spre scaun. Pur şi simplu nu poţi să stai 
de-o parte, nu? Ce te fascinează atât la dormitorul meu? 

Femeia intră şi se uită cu dispreţ la încăperea sărăcăcioasă. 

— Poate că îmi place să te văd cum te zvârcoleşti de durere. 

Glokta pufni pe nas, frecându-şi cu blândeţe genunchiul în flăcări. 

— Înseamnă că te-ai udat între picioare. 

— Ai să te miri, dar nu. Arăţi ca moartea. 

— Când n-arăt aşa? Ai venit să-ţi bai joc de înfăţişarea mea, sau ai 
vreo treabă cu mine? 

Vitari îşi încrucişă braţele lungi peste piept şi se sprijini de perete. 

— Trebuie să te îmbraci. 

— Alt pretext ca să mă vezi în fundul gol? 

- Te cheamă Sult la el. 

— Acum? 

Femeia îşi dădu ochii peste cap. 

- O, nu, avem tot timpul din lume. Îl ştii cum este. 


— Unde mergem? 

— Ai să vezi când vom ajunge acolo. 

Şi Vitari grăbi pasul, făcându-l să se strâmbe şi să icnească de durere 
pe când şchiopăta prin galeriile întunecate, pe aleile umbroase, prin 
curţile cenuşii ale Agriontului, complet lipsite de culoare în primele ore 
ale dimineţii. 

Cizmele îi scrâşneau neîndemânatice pe pietrişul parcului. Iarba era 
încărcată cu rouă rece, aerul — greu de ceața dimineţii. Copacii se 
înălţau ameninţători pe lângă ei, ca nişte gheare negre în tenebre. Apoi 


ajunseră la un zid impunător. Vitari îl conduse spre o poartă mare 
flancată de două gărzi. Armurile grele le erau lucrate în aur, 
halebardele grele le erau bătute în aur, soarele de aur al Uniunii le era 
brodat pe pieptare. Cavalerii Ordinului Regal. Gărzile personale ale 
Regelui. 

- Aici e palatul? murmură Glokta. 

— Nu, e mahalaua, deşteptule. 

— Staţi, îi opri unul dintre cei doi cavaleri ridicând mâna 
înmănuşată, iar vocea îi răzbătu prin grilajul coifului. Cine sunteţi şi cu 
ce treabă aici? 

— Superiorul Glokta, răspunse, şontâcăind până la zid ca să se 
sprijine de pietrele lui igrasioase şi apăsându-şi cu furie limba de 
gingiile goale ca să contrabalanseze durerea din picior. Cât priveşte 
treaba pe care am avea-o aici, întreab-o pe ea. Ce pot eu să-ţi spun este 
că n-a fost ideea mea să venim până aici. 

— Practician Vitari. Arhilectorul ne aşteaptă. Şi ştii asta, boule, că ți- 
am spus atunci când am ieşit pe poartă. 

Dacă ar fi fost posibil ca un om îmbrăcat din cap până în picioare în 
armură să pară jignit, atunci acesta cu siguranţă că aşa părea. 

- Protocolul îmi impune să întreb pe fiecare... 

— Deschide-o! lătră Glokta apăsându-şi coapsa cu pumnul, cât încă 
mai pot să mă târăsc singur! 

Bărbatul bătu mânios în poartă şi o uşă mică se deschise de îndată. 
Vitari se aplecă pentru a putea trece, iar Glokta o urmă şontâcăind pe o 
potecă din pietre tăiate cu multă migală, printr-o grădină plină de 
umbre. Crengile înmugurite ale copacilor erau îmbrăcate în rouă rece, 
stropi graşi de apă picurau de pe statuile impozante. De undeva, 
nevăzută de nimeni, o cioară croncăni lugubru, spărgând nemişcarea 
dimineţii. În faţa lor se înălța palatul întunecat în prima lumină a 
zorilor, un talmeş-balmeş de acoperişuri, turnuri, sculpturi, zidărie 
ornamentală. 

— Ce căutăm aici? şuieră Glokta. 

— Ai să vezi. 

Urcă cu greu o treaptă între două coloane falnice şi alţi doi Cavaleri 
ai Ordinului Regal, atât de nemişcaţi şi tăcuţi, încât ai fi putut spune că 
nu erau decât două armuri goale. Bastonul pocnea ritmic pe pardoseala 
din marmură a sălii cu ecou, luminate slab de lumânări pâlpâitoare. 
Pereţii erau în întregime acoperiţi cu frize întunecate: scene ale 
uitatelor victorii şi împliniri - regi arătând ceva cu mâna, regi 
fluturând săbii, regi citind proclamaţii, regi cu piepturile umflate de 
fală. Se mai chinui să urce alte câteva trepte pe lângă pereţi pe care 
erau gravate splendide flori de aur ce străluceau în lumina lumânărilor. 
Vitari îl aştepta nerăbdătoare în capul scării. La naiba, oricât de superbă 
ar fi scara asta, tot nu mi-e uşor s-o urc. 

- Acolo jos, îi şopti practiciana. 


La vreo douăzeci de paşi distanţă de ei, câţiva oameni cu priviri 
nefericite erau strânşi în jurul unei uşi. Un Cavaler al Regelui stătea pe 
un scaun, fără coif, cu capul în mâini. Alţi trei bărbaţi, strânşi unul 
într-altul, vorbeau cu voci scăzute şi profund neliniştite. Şoaptele lor 
înspăimântate ricoşau din pereţi şi reverberau de-a lungul coridorului. 

— Tu nu vii? 

Vitari clătină din cap. 

— Nu mi-a spus să vin şi eu. 

Cei trei bărbaţi îl priviră lung pe Glokta care se apropia şchiopătând 
de ei. Ia uită-te pe cine găsim noi şuşotind pe lângă uşile palatului chiar 
înainte de ivirea zorilor! Lordul Şambelan Hoff purta o haină de casă 
aruncată în grabă peste cămaşa de noapte, iar chipul lui durduliu parcă 
încă se mai afla sub impresia unui coşmar recent. Un colţ al gulerului 
de la cămaşa Lordului Mareşal Varuz era ridicat, iar părul cărunt îi era 
vâlvoi. Înaltul Judecător Marovia avea obrajii supti, ochii încercuiți cu 
roşu, iar mâna acoperită cu piele hepatică îi tremură uşor când arătă 
spre uşă. 

- Înăuntru, şopti el. Înfiorătoare treabă. Înfiorătoare. Ce se poate 
face? 

Glokta se încruntă, şchiopătă pe lângă garda care plângea în hohote 
şi intră. 

Într-un dormitor. Magnific. În fond, suntem în palat. Pe tapetul în 
culori vii erau atârnate pânze întunecate în rame poleite. Căminul 
enorm era cioplit din piatră maro şi roşie, semănând cu un templu 
kantic în miniatură. Patul cu patru stâlpi părea mai spaţios decât 
întregul dormitor al lui Glokta. Aşternuturile mototolite erau date la o 
parte, dar nu se vedea nici urmă de locatar. Una dintre ferestrele înalte 
era întredeschisă, şi prin ea intra adierea rece din lumea cenuşie de 
afară, făcând flăcările lumânărilor să danseze şi să pâlpâie. 

Arhilectorul Sult stătea în mijlocul încăperii, de cealaltă parte a 
patului, privind îngândurat podeaua. Glokta ar fi fost dezamăgit dacă s- 
ar fi aşteptat ca şi şeful lui să arate la fel de neîngrijit precum cei trei 
din faţa uşii. Straiul alb al Arhilectorului era imaculat, ca de obicei; 
părul său alb era îngrijit pieptănat, ca de obicei. Îşi ţinea împreunate în 
faţă mâinile-i îmbrăcate în mănuşi albe. 

- Eminenţă... gâfâi Glokta şontâcăind spre el. 

Atunci observă ceva pe podea. Un lichid întunecat la culoare care 
lucea în lumina lumânărilor. Sânge. Oare de ce nu mă surprinde? 

Mai şchiopătă puţin, apropiindu-se de locul respectiv. Cadavrul era 
întins pe spate. Cearşafurile albe erau pline de sânge, patul şi peretele 
erau mânjite de sânge, bordura draperiilor luxoase de la fereastră era 
îmbibată cu sânge. La fel şi cămaşa de noapte de pe mort. O mână şi-o 
ținea ridicată, iar cealaltă fusese despicată chiar deasupra degetului 
mare. O rană deschisă pe unul din braţe, iar de acolo lipsea o bucată de 
carne. Ca şi cum ar fi fost muşcat. Un picior rupt şi îndoit în poziţie 


nefirească, cu osul fracturat ieşind prin piele. Gâtul fusese sfârtecat în 
aşa hal, încât capul abia mai avea de ce să se ţină. Însă chipul era uşor 
de recunoscut. Părea că zâmbeşte la stucatura delicată a tavanului, cu 
dinţii dezgoliţi şi cu ochii holbaţi. 

- Prințul Moştenitor Raynault a fost asasinat, murmură Glokta. 

Arhilectorul se făcu a aplauda uşurel cu două degete înmănuşate în 
podul celeilalte palme. 

- O, foarte bine. Uite, vezi, exact pentru aceste observaţii strălucite 
te-am chemat eu. Da, Prinţul Raynault a fost asasinat. O tragedie. O 
crimă odioasă. O ticăloşie colosală care loveşte chiar în inima naţiunii 
noastre şi îl afectează pe fiecare cetăţean în parte. Însă nu acesta este 
lucrul cel mai rău. 

Arhilectorul inspiră adânc şi continuă: 

— Regele nu are fraţi, Glokta, înţelegi ce-ţi spun? Acum nu mai are 
nici urmaşi. lar atunci când Regele va muri, de unde crezi că va veni 
viitorul conducător ilustru? 

Glokta înghiţi în sec. Pricep. Este o inconveniență majoră. 

- Din Consiliul Deschis. 

-În urma unui scrutin, mârâi dispreţuitor Sult. Membrii Consiliului 
Deschis vor vota viitorul Rege. Câteva sute de retardaţi pe care nu te 
poţi bizui nici măcar să fie în stare să-şi comande singuri prânzul. 

Glokta înghiţi în sec. Din nou. Aproape că-mi vine să mă bucur de 
starea proastă în care se află Eminenţa Sa, dacă nu ar fi şi capul meu în 
joc. 

— Nu ne bucurăm de popularitate în Consiliul Deschis. 

-Ne detestă. Ba mai mult, chiar. Din cauza acţiunilor noastre 
împotriva Pânzarilor, Negustorilor de Mirodenii, împotriva Lordului 
Guvernator Vurms, şi lista poate continua. Niciunul dintre aceşti nobili 
nu are încredere în noi. 

Şi dacă Regele moare... 

— Cum îi merge Regelui cu sănătatea? 

— Nu-i merge, se încruntă Sult la cadavrul însângerat. Toată munca 
noastră poate fi distrusă dintr-o singură lovitură. Asta în cazul în care 
nu vom reuşi să ne facem prieteni în Consiliul Deschis câtă vreme 
Regele mai este în viaţă. În cazul în care nu vom reuşi să îi intrăm în 
gratii, astfel încât să ne permită să-i alegem noi succesorul, sau, măcar, 
să influențăm considerabil alegerea acestuia. 

ÎI privi lung pe Glokta cu ochi albaştri care-i scânteiau în lumina 
lumânărilor. 

— Trebuie să cumpărăm voturile, trebuie să şantajăm, trebuie să fim 
convingători, trebuie să ameninţăm ca să obţinem ceea ce vrem. Şi poţi 
fi sigur că nemernicii ăia trei de afară se gândesc acum exact la acelaşi 
lucru. Cum mă voi putea menţine la putere? Pe care candidat să 
sprijin? Ce voturi pot controla? Când vom anunţa crima, va trebui să 
asigurăm Consiliul Deschis că ucigaşul se află deja în mâinile noastre. 


Apoi se va face dreptate. Repede, brutal, şi în văzul tuturor. Şi cine ştie 
ce se va alege de noi dacă voturile nu ne vor fi favorabile? Cu Brock pe 
tron, sau cu Isher, sau Heugen? 

Sult se cutremură îngrozit. 

— În cel mai fericit caz, vom rămâne fără funcţii. În cel mai rău caz... 
Cadavre găsite plutind pe lângă docuri... De aceea am nevoie să mi-l 
găseşti pe asasinul Prințului. De îndată. 

Glokta se uită la cadavru. La ce a mai rămas din el. 

Împunse rana deschisă cu vârful bastonului. Am mai văzut asemenea 
răni, acum câteva luni, pe cadavrul acela din parc. A fost un Devorator, 
sau, cel puţin, aşa ar trebui să credem. Un curent de aer rece pătrunse 
prin fereastra deschisă. Un Devorator care a intrat pe fereastră. Agenţilor 
Profetului nu prea le stă în fire să lase asemenea indicii în urmă. De ce nu l- 
au făcut să dispară, aşa cum au procedat cu Davoust? Să credem că, dintr- 
odată, nu le mai este foame? 

— Garda ce spune? 

Sult făcu un semn indiferent din mână. 

— Zice că a stat toată noaptea în faţa uşii, ca de obicei. A auzit un 
zgomot, a intrat în încăpere, l-a găsit pe Prinţ aşa cum este şi acum, iar 
fereastra era deschisă. A trimis imediat după Hoff. Hoff a trimis după 
mine, iar eu am trimis după tine. 

- Cu toate acestea, garda ar trebui să fie interogată cum se cuvine... 

Glokta se uită la mâna ridicată a lui Raynault. Era ceva în căuşul ei. 
Cu multă greutate reuşi să se aplece — bastonul se clătină primejdios de 
tare sub greutatea lui — şi luă obiectul respectiv dintre degetele 
cadavrului. Interesant. O bucată de pânză. Pânză albă, deşi acum pătată 
cu sânge. O netezi şi o ridică la lumină. Era brodată cu fir de aur. Am 
mai văzut aşa ceva. 

— Ce-i aia? se răsti la el Sult. Ai descoperit ceva? 

Glokta nu-i răspunse. Poate, însă a fost foarte uşor. Aproape mult prea 


uşor. 


Glokta îi făcu un semn din cap lui Frost, iar albinosul se întinse şi 
trase sacul de pe capul emisarului Împăratului. În lumina nemiloasă, 
Tulkis clipi des din pleoape, inspiră adânc şi aruncă priviri furişe prin 
încăpere. O cutie albă şi murdară, intens luminată. Îl măsură din ochi 
pe Frost, aşezat ameninţător chiar lângă umărul lui. Îl măsură din ochi 
pe Glokta, aşezat în faţa lui. Măsură din ochi scaunele şubrede şi masa 
murdară şi lădiţa lăcuită de pe ea. Nu păru, însă, să observe gaura 
neagră din colţul de vizavi de el, chiar de lângă capul lui Glokta. 
Foarte bine. Nici nu trebuia s-o observe. Prin acea gaură Arhilectorul 
Sult urmărea întreaga scenă. Pe acolo aude fiecare cuvinţel al nostru. 

Glokta îl urmări pe sol îndeaproape. De obicei în aceste prime 
momente omul îşi dă în vileag vina. Mă întreb care îi vor fi primele cuvinte? 
Un nevinovat ar întreba de ce anume este acuzat... 


- De ce anume sunt acuzat? întrebă Tulkis. 

Glokta simţi cum îi zvâcneşte o pleoapă. Desigur însă, un individ 
inteligent, dar vinovat ar putea pune lesne aceeaşi întrebare. 

- De asasinarea Prințului Moştenitor Raynault. 

Solul tresări şi se lăsă fleşcăit în scaun. 

- Profundele mele condoleanţe familiei regale şi tuturor cetăţenilor 
Uniunii în această zi îndoliată. Dar chiar sunt necesare legăturile astea? 

Şi făcu un semn din cap spre lanţul lung şi greu înfăşurat în jurul 
trupului lui gol. 

— Sunt. Presupunând că eşti cel pe care îl căutăm. 

- Înţeleg. Ar avea vreo importanţă dacă ţi-aş spune că nu am absolut 
nicio vină în crima asta atroce? 

Mă cam îndoiesc. Chiar dacă ai fi nevinovat. Glokta azvârli pe masă 
bucata de pânză pătată cu sânge. 

— Asta era în mâna Prințului. 

Tulkis se încruntă, profund nedumerit. De parcă n-a mai văzut-o 
niciodată. 

— Se potriveşte perfect cu gaura dintr-un veşmânt pe care l-am găsit 
în camera ta. Veşmânt pătat şi el cu sânge din belşug. 

Tulkis căscă ochii mari la Glokta. De parcă habar nu are cum a ajuns 
acolo. 

— Cum îţi explici asta? 

Solul se aplecă peste masă cât de mult îi permiteau mâinile legate la 
spate şi vorbi repede şi cu voce coborâtă. 

- Te rog, ajută-mă, Superiorule. Dacă agenţii Profetului mi-au 
descoperit misiunea -— şi ei descoperă absolut tot mai devreme sau mai 
târziu — nu se vor da în lături de la nimic ca să mă împiedice să mi-o 
îndeplinesc. Ştii foarte bine de ce sunt capabili. Dacă mă pedepseşti 
pentru crima aceasta, vei aduce insultă Împăratului. Îi vei respinge 
mâna întinsă cu prietenie, îi vei da o palmă peste faţă. Va jura să se 
răzbune, iar când Uthman-ul-Dosht jură ceva... nu contează viaţa mea, 
dar misiunea mea nu trebuie să dea greş. Consecințele... pentru 
naţiunile noastre deopotrivă... te rog, Superiorule, te implor... Ai 
reputaţia că ai fi descuiat la minte... 

-O minte descuiată este aidoma unei răni deschise, mârâi Glokta. 
Este vulnerabilă la otravă. Expusă la puroi. Şi nu-i provoacă 
posesorului ei decât durere. 

Îi făcu un semn lui Frost, iar albinosul puse cu mare grijă pe masă 
hârtia cu mărturisirea şi o trase spre Tulkis cu vârfurile degetelor sale 
albe. Alături de hârtie puse călimara şi-i deschise capacul din bronz. 
Puse şi condeiul pe masă. Cât se poate de ordonat şi minuţios. 

— Mărturisirea ta, făcu Glokta un semn cu mâna spre hârtia de pe 
masă. În cazul în care încă te mai întrebi ce conţine. 

- Dar nu sunt vinovat, murmură Tulkis cu voce şoptită. 

Glokta se strâmbă enervat. 


-— Ai fost torturat vreodată? 

- Nu. 

- Dar ai asistat la vreo tortură? 

— Am asistat, spuse solul cu gura uscată. 

— Atunci ai o idee vagă despre ce te aşteaptă. 

Frost deschise lada de pe masă. Tăvile dinăuntru se ridicară şi se 
răsfirară, precum aripile unui fluture uriaş, etalând instrumentele lui 
Glokta în toată frumuseţea lor sclipitoare, hipnotizantă, oribilă. Ochii 
lui Tulkis se umplură de spaimă şi de fascinaţie. 

— Sunt cel mai bun, oftă prelung Glokta strângându-şi mâinile la 
spate. Nu-i o chestiune de orgoliu, ci realitatea însăşi. N-ai fi aici cu 
mine dacă eu n-aş fi cel mai bun. Îţi spun toate astea pentru că vreau 
să nu mai ai niciun dubiu. Pentru că vreau să-mi răspunzi la întrebări 
fără să mai nutreşti vreo iluzie că ai putea scăpa teafăr. Uită-te la mine. 

Aşteptă până ce Tulkis îi întâlni privirea. 

— Mărturiseşti? 

O pauză. Apoi şoapta solului. 

— Sunt nevinovat. 

— Nu asta te-am întrebat. Te mai întreb o dată. Mărturiseşti? 

- Nu pot. 

Se priviră lung, iar Glokta nu mai avu nicio îndoială. Este nevinovat. 
Dacă s-a putut furişa peste zidurile palatului şi a putut intra pe fereastra 
Prințului fără să-l observe nimeni, la fel de bine putea să iasă din Agriont 
înainte ca noi să prindem de veste. Şi atunci, de ce a rămas şi a dormit şi şi- 
a lăsat în dulap hainele pătate cu sânge ca să le descoperim noi? O dâră de 
indicii atât de ostentative, că şi un orb le-ar putea lua urma. Am fost traşi 
pe sfoară într-un mod prea puţin dibaci. Una este să-l pedepsesc pe 
nevinovat, dar să mă las acoperit de ridicol? Asta-i cu totul altă chestiune. 

— O clipă, spuse încet Glokta. 

Se chinui să se dea jos de pe scaun, şontâcăi spre uşă, ieşi, o închise 
cu grijă în urmă, şchiopătă strâmbându-se de durere până la camera de 
alături şi intră. 

- Ce naiba faci acolo? se răţoi Arhilectorul la el. 

Glokta rămase cu capul plecat într-o atitudine de respect profund. 

— Încerc să stabilesc adevărul, Eminenţă... 

- Ce încerci tu să stabileşti? Consiliul Închis aşteaptă mărturisirea, şi 
tu dai din gură că ce? 

Ochii lui Glokta nu se plecară sub privirea furioasă a Arhilectorului. 

- Şi dacă nu minte? Dacă Împăratul chiar îşi doreşte pacea? Dacă e 
nevinovat? 

Ochii albaştri şi reci ai lui Sult se holbară nedumeriţi. 

- Ţi-ai pierdut doar dinţii în Gurkhul sau şi blestemata aia de minte? 
Cui îi pasă dacă e nevinovat sau nu? Ce ne preocupă pe noi acum e să 
facem ce trebuie ca să fie bine! Ce ne preocupă pe noi acum este să 


facem ce e necesar! Ce ne preocupă pe noi acum e să obţinem o 
semnătură pe hârtia aia... — Arhilectorul aproape că făcea spume la 
gură de furie şi îşi încleşta şi descleşta nervos pumnii — ... zdreanţă 
schiloadă de om ce eşti! Fă-l să semneze şi să terminăm cu asta ca să ne 
putem apuca să dăm limbi în cururile celor din Consiliul Deschis! 

Glokta îşi plecă şi mai mult capul. 

— Desigur, Eminenţă. 

- Obsesia ta perversă pentru adevăr o să-mi mai pricinuiască şi alte 
supărări în seara asta? Mă descurc mai bine cu acul de cusut decât cu 
lopata, dar până şi eu aş fi în stare să smulg o mărturisire de la 
ticălosul ăluia! Este cazul să trimit după Goyle? 

- Sigur că nu, Eminenţă. 

— Atunci, du-te acolo, fir-ai tu să fii, şi fă-l... să... semneze! 


Glokta ieşi şchiopătând din cameră, bombănind nemulțumit, 
întinzându-şi gâtul într-o parte şi în alta, frecându-şi palmele inflamate, 
încordându-şi umerii şi auzind cum îi trosnesc articulațiile. Dificil 
interogatoriul. Cu picioarele încrucişate, Severard stătea aşezat pe 
coridor sprijinindu-şi capul de peretele soios. 

— A semnat? 

— Fireşte. 

— Minunat. Alt mister rezolvat, şefule, ce zici? 

- Mă cam îndoiesc de asta. Nu-i un Devorator. Nu aşa cum a fost 
Shickel. Simte durerea, crede-mă. 

Severard ridică nepăsător din umeri. 

— Shickel spunea că fiecare dintre ei are câte un alt talent. 

— Aşa a spus. Aşa a spus. 

Totuşi. Glokta îşi şterse ochiul care îi curgea, gândind: Cineva l-a ucis 
pe Prinţ. Cineva are ceva de câştigat de pe urma morţii lui. Şi aş vrea să ştiu 
cine este acest cineva, chiar dacă nimănui nu-i pasă. 

— Mai am câteva întrebări la care vreau răspuns. Soldatul care a 
făcut de gardă la uşa Prințului azi-noapte. Vreau să stau de vorbă cu el. 

Practicianul ridică din sprâncene. 

— De ce? Că doar avem mărturisirea. 

— Adu-l la mine chiar acum. 

Severard se ridică de lângă zidul murdar. 

- Cum zici. Tu eşti şeful. 

Porni agale pe coridor: 

- Îţi servesc de îndată un Cavaler din Ordinul Regelui. 


Pe poziţii 


— Ai dormit? întrebă Pike, scărpinându-şi partea mai puţin arsă a 
feţei sale distruse. 

— Nu. Tu? 

Deţinutul devenit sergent clătină din cap. 

- N-am mai dormit de zile întregi, murmură melancolic Jalenhorm. 

Îşi umbri ochii cu mâna şi se uită spre creasta de nord, spre linia 
neregulată a copacilor de sub cerul plumburiu. 

- Divizia lui Poulder a pornit deja prin pădure? 

— Înainte de a se lumina de ziuă, răspunse West. Curând ar trebui să 
ne dea de ştire că şi-a ocupat poziţiile. Iar acum se pare că şi Kroy e 
gata de plecare. Măcar punctualitatea ar trebui să i-o respectăm. 

În vale, dincolo de punctul de comandă al lui Burr, divizia 
generalului Kroy intra în dispozitiv de luptă. Centrul era alcătuit din 
trei regimente de infanterişti din Oastea Regelui. Pe fiecare flanc, pe 
teren mai înalt, se afla câte un alt regiment de recruți. Cavaleria se afla 
în ariergardă. Spectacolul era complet diferit de jalnica desfăşurare de 
forțe efectuată de armata improvizată a lui Ladisla. Batalioanele 
înaintau cu pas sigur în coloane ordonate şi compacte: tropăind 
cadenţat prin noroi, prin iarba înaltă, prin peticele de zăpadă din gropi. 
Se opriră în poziţiile stabilite şi începură să se întindă în rânduri parcă 
desenate, iar în scurt timp valea fu acoperită cu o reţea de soldaţi. 
Aerul rece răsuna de bubuitul înfundat al paşilor lor, de tunetul tobelor 
lor, de strigătele întretăiate ale comandanților lor. Totul se desfăşura în 
bună ordine, conform regulamentului. 

Lordul Mareşal Burr dădu la o parte aripa cortului şi ieşi, 
răspunzând cu fluturări din mână la saluturile gărzilor şi ofiţerilor 
aflaţi prin preajmă. 

— Colonele, mârâi el cu ochii la cer. Vremea încă e frumoasă, nu? 

Soarele era doar o pată palidă la orizont, iar cerul era plin de 
vânătăi întunecate deasupra coastei nordice. 

— Pentru moment, domnule, îi răspunse West. 

- Nicio veste de la Poulder? 

- Nu, domnule. Însă pădurea e deasă, opacă, şi se înaintează mai 
greu. 

Pădurea era opacă, într-adevăr, însă nu tot atât de opacă şi obtuză 
pe cât era Poulder, îşi spuse West, care ţinu pentru sine această 
remarcă lipsită de profesionalism. 

— Ai apucat să mănânci ceva? 

- Da, domnule, minţi West care nu înghiţise nimic de cu seară, şi 
nici atunci nu mâncase prea mult. 


Numai gândul la mâncare îi făcea greață. 

— Măcar unul dintre noi a mâncat, comentă Burr, apăsându-şi 
posomorât burta cu mâna. A naibii indigestie. Nu pot să vâr nimic în 
gură. 

Se strâmbă şi scoase un râgâit prelung. 

- Scuze. Uite-i acolo. 

Probabil că generalul Kroy se declarase mulţumit de poziţionarea 
fiecărui om din divizia lui, deoarece soldaţii din vale începuseră să 
înainteze. lar stindardele regimentelor, steagurile batalioanelor, 
drapelele companiei începură să fluture în vântul rece. Soarele palid 
scânteia pe săbiile ascuţite şi pe armurile lustruite, strălucea pe 
panglicile aurii şi pe lemnul şlefuit, sclipea pe catarame şi 
harnaşamente. Înaintau în formaţie compactă, falnică etalare de forță 
militară. Dincolo de ei, spre partea dinspre est a văii, în spatele 
copacilor, se înălța un turn întunecat. Primul turn al fortăreței 
Dunbrec. 

-Ce mai spectacol, murmură Burr. În total cincisprezece mii de 
ostaşi aici şi tot pe atâţia sus, pe culme. 

Făcu un semn din cap spre rezerva de la punctul de comandă - două 
regimente de cavaleriști dornici de acţiune: 

— Alţi două mii care îşi aşteaptă ordinele. 

Privi tabăra ridicată în zăpada din vale: oraş de corturi, căruţe, 
maldăre de lăzi şi butoaie printre care mişunau siluete negre. 

— Fără să mai numărăm miile care sunt aici — bucătari, grăjdari, 
potcovari, căruţaşi, slugi şi doctori. 

Clătină din cap dus pe gânduri. 

— Câtă răspundere, toate vieţile astea, nu crezi? Ar trebui să fii fraier 
dacă ţi-ai dori să te înhami la un asemenea jug. 

West schiţă un surâs posac. 

— Aşa este, domnule. 

-Mi se pare că..., şopti Jalenhorm mijindu-şi ochii în soare. Ăia 
sunt...? 

— Lunetă! se răsti Burr, şi un ofiţer din apropiere i-o înmână cu un 
gest afectat. Măi, măi. Ce avem noi aici? 

Întrebare retorică, fără doar şi poate. Nu avea cine altcineva să 
provoace această exclamaţie a Mareşalului. 

— Nordicii lui Bethod, zise Jalenhorm, constatând evidenţa, aşa cum 
făcea mai mereu. 

Prin propria-i lunetă, West îi văzu cum se năpustesc în câmp 
deschis, revărsându-se dintre copacii din capătul de lângă râu al văii, 
întinzându-se ca sângele ce curge din venele tăiate ale unui sinucigaş. 
Hoarde cenuşii, murdare, se coagulau pe flancuri. Erau robii, cei cu 
arme uşoare. În centru căpătau contur rânduri mai ordonate, platoşe şi 
săbii pe care lumina sclipea stins. Ţăranii lui Bethod. 

— Nici urmă de cai. 


West se simţi mai agitat decât fusese el vreodată. Avusese deja parte 
de o confruntare aproape fatală cu cavaleria lui Bethod şi nu îşi dorea 
să repete experienţa. 

- E bine să-ţi poţi vedea, în sfârşit, inamicul, spuse Burr, dând glas 
unor sentimente opuse celor nutrite lui West. Recunosc că se mişcă 
repede şi bine, continuă Mareşalul schiţând unul din zâmbetele lui 
extrem de rare. Dar se mişcă exact în direcţia pe care ne-o dorim noi. 
Capcana are momeala în ea şi e gata să se închidă, ce zici, căpitane? 

Şi îi dădu luneta lui Jalenhorm, care se uită şi el în vale şi zâmbi 
larg la rândul lui. 

— Exact în direcţia pe care ne-o dorim noi, repetă el. 

Însă West nu le împărtăşea încrederea. Îşi amintea mult prea bine 
şirul subţire de nordici de pe culmea dealului, chiar acolo unde Ladisla 
îşi închipuise că-şi doreşte să-i atragă. 

Oamenii lui Kroy se opriră, iar unităţile trecură iute în poziţii, la fel 
de calm de parcă s-ar fi aflat la o paradă militară: aliniate pe patru 
rânduri, în spate cu companiile de rezervişti, în faţă cu o linie de 
arcaşi. West abia desluşi ordinele de tragere şi urmări ploaia de săgeți 
care se abătu peste soldaţii lui Bethod. Îşi încleştă pumnii şi îşi înfipse 
unghiile în carne, dorindu-şi ca nordicii să moară pe loc. În schimb, 
aceştia trimiseră înapoi o salvă ordonată de săgeți şi porniră la atac. 

Strigătul lor de luptă pluti până la ofiţerii strânşi în faţa cortului, 
urlet nepământesc, prelung în aerul îngheţat. West îşi muşcă buzele, 
amintindu-şi când îl auzise ultima oară reverberând prin ceața groasă. 
Greu de crezut că fusese doar cu câteva săptămâni în urmă. Şi se simţi 
din nou vinovat pentru că îi părea bine că se află în spatele liniilor, 
deşi fiorul de-a lungul spinării părea a-i spune că data trecută o 
asemenea poziţie mai ferită nu-i fusese de niciun folos. 

— Fir-ar să fie, exclamă Jalenhorm. 

Nimeni altcineva nu mai spuse nimic. Cu dinţii încleştaţi şi inima 
bătându-i să-i spargă pieptul, West încerca să-şi potolească tremurul 
mâinilor în care ţinea luneta. Nordicii se năpusteau în vale. Arcaşii lui 
Kroy mai trimiseră încă o ploaie de săgeți, apoi se retraseră prin 
culoarele ordonate dintre rânduri, regrupându-se în spatele liniilor. 
Suliţele fură coborâte, scuturile ridicate şi, parcă fără pic de zgomot, 
armata Uniunii se pregăti de confruntarea cu nordicii gălăgioşi. 

- Contact, mârâi Lordul Mareşal Burr. 

Rândurile Uniunii părură a se undui, razele palide ale soarelui 
părură a luci mai repede pe mulţimea de oameni, un huruit vag umplu 
văzduhul. La punctul de comandă nu se rosti nici măcar un cuvânt. 
Toţi se uitau prin lunete sau îşi mijeau ochii în soare, întinzându-şi 
gâturile ca să poată vedea mai bine ce se întâmpla în vale, ţinându-şi 
răsuflarea. 

După ceea ce le păru tuturor o perioadă teribil de lungă, Burr îşi luă 
luneta de la ochi. 


- Bun, zise el. Rezistă. Se pare că nordicii tăi au avut dreptate, West, 
suntem superiori din punct de vedere numeric, chiar şi fără Poulder. O 
să avem parte de un scandal de pomină când o să ajungă aici... 

— Sus, şopti West, pe creasta dinspre sud. 

Ceva licări printre copaci. Ceva metalic. 

— E cavaleria, domnule, pot să jur pe viaţa mea. Se pare că Bethod a 
avut aceeaşi idee ca noi, dar pe flancul celălalt. 

- La naiba! şuieră Burr. Daţi-i de ştire generalului Kroy să se replieze 
şi să se pregătească pentru un atac din dreapta! 

Unul dintre aghiotanţi sări în şa şi porni în galop spre cartierul 
general al lui Kroy, răscolind bulgări de noroi sub copitele calului. 

— Alte scamatorii din astea şi nu va mai fi bine pentru noi, spuse 
Burr închizându-şi luneta şi începând să se bată cu ea în palmă. Nu 
trebuie să eşuăm, colonele West. Nu trebuie să ne stea nimic în cale. 
Nici aroganţa lui Poulder, nici orgoliul lui Kroy, nici viclenia 
dușmanului, nimic, absolut nimic! Trebuie să învingem astăzi aici. Nu 
trebuie să dăm greş! 

— Da, domnule. 

Însă West nu prea ştia ce ar fi putut face. 


Soldaţii Uniunii încercau să nu facă zgomot, ceea ce însemna că 
făceau tot atât de mult tărăboi ca o turmă de oi duse la tuns. Gemeau şi 
grohăiau, alunecau pe pământul reavăn, iar armurile zăngăneau şi 
armele li se loveau de crengile mai joase. Copoiul îi urmărea clătinând 
cu tristeţe din cap. 

— Bine că nu-i nimeni acolo să-i audă, şuieră Dow. Idioţii ăştia ar 
trezi şi un mort. 

-Nu e cazul să faci şi tu zgomot, îl admonestă Treicopaci din 
fruntea grupului, făcându-le semn camarazilor săi să-l urmeze. 

Stranie senzaţie să mărşăluiască din nou împreună cu atât de mulţi 
oameni. Cei douăzeci de ţărani ai lui Fiori-îţi-dau li se alăturaseră, şi ce 
grup ciudat mai erau şi aceştia. Bărbaţi înalţi şi bărbaţi scunzi, tineri şi 
bătrâni, cu tot soiul de arme şi armuri, dar foarte eficiente din câte îşi 
putea da seama Copoiul. 

— Stai! 

Şi soldaţii Uniunii se opriră buluc, bombănind şi zăngănind, apoi 
începură să se aranjeze în rânduri de front de-a lungul celei mai înalte 
părţi a crestei. Lung front, îşi spuse Copoiul, judecând după numărul de 
trupeţi pe care-i urmărise intrând în pădure. Ei se aflau chiar la capătul 
diviziei. Se uită la copacii din stânga şi se încruntă. Cam izolat locul 
acesta. 

- Dar foarte sigur, şopti ca pentru sine. 

- Ce zici? îl întrebă Cathil care se aşezase pe o buturugă uriaşă. 

— Suntem la adăpost aici, îi spuse în limba ei, reuşind să schiţeze un 
soi de zâmbet. 


Tot nu avea habar cum să se poarte cu ea. Pe timpul zilei între ei se 
căsca o prăpastie uriaşă. Prăpastie pe care el nu ştia dacă o va trece 
vreodată, căci îi despărţeau şi rasa, şi vârsta, şi limba. Bizar, însă, 
noaptea această prăpastie dispărea ca prin vrajă. Pe întuneric se 
înțelegeau destul de bine. Poate cu timpul vor reuşi să facă relaţia să 
funcţioneze. Poate nu. Şi cu asta basta. Dar îi părea bine că acum e 
alături de el. Îl făcea să se simtă iarăşi ca un bărbat în carne şi oase, şi 
nu ca un animal care se furişează prin păduri. 

Observă un ofiţer Unionist care se îndrepta cu paşi ţanţoşi spre 
Treicopaci. Sub braţ avea înfipt un soi de beţişor lustruit. 

— Generalul Poulder vă cere să rămâneţi aici, pe aripa stângă, pentru 
a asigura flancul îndepărtat, spuse el foarte rar şi foarte tare, ca şi cum 
aşa s-ar fi putut face înţeles în cazul că ei nu i-ar fi cunoscut limba. 

- În regulă, confirmă Treicopaci. 

— Divizia se va desfăşura pe creastă, în dreapta voastră! 

Şi împunse aerul cu beţişorul lui arătând spre copaci unde oamenii 
lui îşi ocupau posturile într-un tărăboi infernal. 

— Vom aştepta până când trupele lui Bethod se vor fi angajat în luptă 
cu divizia generalului Kroy, şi atunci îi vom ataca şi îi vom izgoni de 
pe câmpul de luptă! 

Treicopaci dădu din cap. 

— Ai nevoie de ajutor? 

— Sincer, mă cam îndoiesc, însă vă vom da de veste dacă va fi cazul. 

Şi se întoarse la subordonații lui cu acelaşi mers fălos. După doar 
câţiva paşi însă, alunecă, şi aproape dădu cu târtiţa de noroi. 

- E sigur de sine, observă Copoiul. 

Treicopaci ridică din sprâncene. 

— Cam prea mult, după gustul meu. Dar dacă asta înseamnă că nu va 
trebui să luptăm, să ştii că îmi convine. Haideţi! strigă întorcându-se 
spre ţăranii lui Fiori-îţi-dau. Apucaţi trunchiul ăla gros şi târâţi-l până 
la margine! 

— De ce? întrebă unul cu faţă ursuză, frecându-şi genunchiul. 

— Ca să ai după ce să te ascunzi dacă apare Bethod, lătră Dow la el. 
Treci la treabă, prostule! 

Mârâind nemulţumiţi, ţăranii îşi lăsară armele deoparte şi se 
apucară de lucru. Lupta alături de legendarul Rudd Treicopaci parcă nu 
era chiar atât de distractivă pe cât îşi imaginaseră. Copoiul zâmbi. Ar fi 
trebuit să-şi dea seama. Conducătorii nu ajung să fie pomeniţi în 
legende dacă dau dovadă de superficialitate. Se îndreptă spre bătrânul 
lui prieten care se uita încruntat înspre pădure. 

- Eşti îngrijorat, şefu'? 

— Acolo se pot ascunde foarte uşor destui oameni. Şi pot aştepta 
momentul prielnic de atac după începerea bătăliei. 

— Aşa şi este, rânji Copoiul. Tocmai de aceea ne aflăm noi aici. 

— Ce vrei să spui? Că Bethod nu s-o fi gândit la acelaşi lucru? 


Rânjetul Copoiului începu să se stingă. 

— Dacă are oameni în plus, s-ar putea să-i treacă prin minte că i-ar 
folosi mai bine aici, pe culme, în aşteptarea momentului potrivit, 
întocmai cum facem noi. Şi ne-am putea pomeni faţă în faţă cu ei. Şi 
atunci ce zici tu că o să se întâmple? 

- O să ne luăm la omor, zic eu. Dar Fiori-îţi-dau spune că Bethod nu 
are oameni. Ăştia din Uniune sunt de două ori mai mulți. 

- Poate, dar lui îi plac atacurile prin surprindere. 

— Bine, fu de acord Copoiul urmărind cum ţăranii lui Fiori-îţi-dau se 
opintesc la trunchiul uriaş blocând creasta dealului. Cum zici tu. Am 
pus pomul ăla de-a curmezişul şi o să sperăm că totul va fi în ordine. 

- În ordine? mârâi Treicopaci. Când ai mai pomenit tu aşa ceva? 

Se îndreptă să discute ceva cu Ursuzul, iar Copoiul ridică din umeri 
în spatele lui. Dacă, pe nepusă masă, s-ar trezi înainte cu câteva sute de 
ţărani ai lui Bethod, chiar că ar fi în mare încurcătură. Însă nu mai 
aveau ce face acum. Aşa că se aplecă lângă raniţă şi îşi scoase 
dinăuntru bucata de cremene şi câteva rămurele uscate. Le aşeză pe 
pământ cu grijă şi începu să scapere piatra. 

Fiori-îţi-dau se aşeză pe vine lângă el, sprijinit în coada toporului. 

- Ce faci? 

— Ce ţi se pare că fac? se răţoi la el Copoiul suflând în vreascuri şi 
urmărind cum creşte flacăra. Îmi fac un foc. 

- Da” nu aşteptăm să înceapă bătălia? 

Copoiul se aşeză în fund şi mai puse nişte rămurele uscate pe foc. 

— Aşteptăm, cum să nu, şi eu zic că ăsta-i cel mai bun moment să 
facem un foc. Războiul înseamnă mai ales aşteptare, flăcău. Şi, dacă 
eşti în branşa noastră, tot stai şi aştepţi. Şi timpul ăsta când aştepţi ţi-l 
poţi petrece în frig, sau poţi încerca să faci ceva ca să te simţi un picuţ 
mai bine. 

Scoase din raniţă o tingire şi o puse pe foc. Tingire nouă, tingire 
bună, o luase de la sudişti. Desfăcu un pachet. Cinci ouă, încă întregi. 
Ouă frumuşele, pestriţe. Sparse unul de marginea tingirii şi auzi 
sâsâitul lui plăcut. Zâmbi larg. Lucrurile parcă începeau să meargă mai 
bine. Nu mai mâncase ouă de multă vreme. Dar chiar atunci când îl 
spărgea pe ultimul, vântul, care îşi schimbase direcţia, îi aduse un 
miros nou în nări. Altceva decât mirosul de ouă prăjite. Ridică iute 
capul încruntându-se. 

— Ce e? întrebă Cathil. 

— Probabil că nimic, îi răspunse, ştiind, însă, că e mai bine să nu 
rişte. Stai aici şi ai grijă de ouă, bine? 

- Bine. 

Copoiul se căţără peste trunchiul doborât, se ghemui lângă primul 
copac şi cercetă valea cu privirea. Acum nu mai simţea niciun miros, 
de asta era sigur. Şi nici nu vedea nimic printre copaci — nimic în afară 
de pământul ud, de peticele de zăpadă, de ramurile pinilor şi de 


umbrele nemişcate. Absolut nimic. Treicopaci îl speriase cu toată 
vorbăria lui despre atacuri prin surprindere. 

Tocmai voia să se întoarcă, dar simţi din nou izul de mai înainte. Se 
ridică, făcu câţiva paşi în jos pe versant, îndepărtându-se de focul lui şi 
de trunchiul de copac. Iar Treicopaci apăru ca din senin lângă el, cu 
scutul pe braţ şi sabia strânsă în mână. 

— Ce e, Copoiule, simţi ceva? 

— S-ar putea. 

Amuşină din nou, prelung, fără să se grăbească, aspirând pe nas 
aerul, încercând să-şi dea seama ce este. 

— Probabil că nu-i nimic. 

— Nu mă lua pe mine cu „nimic”, Copoiule. Nasul tău ne-a scos din 
multe belele până acum. Ce simţi? 

Vântul îşi schimbă direcţia şi, de această dată, mirosul îl izbi din 
plin. Nu-l mai simţise de ceva vreme, dar nu avea cum să nu-l 
recunoască. 

- La naiba, şopti el. Shanka. 

— Hei! 

Copoiul se uită în jur cu gura căscată. Cu tingirea în mână, Cathil 
tocmai trecea peste trunchiul doborât. 

— Sunt gata ouăle, zise ea celor doi cu un surâs vesel. 

Treicopaci îi făcu un semn cu mâna şi urlă cât îl ţineau plămânii: 

— Toată lumea la adăpost în spatele... 

Din tufişuri se auzi plesnet de arc. Copoiul simţi cum săgeata şuieră 
prin văzduh la vreo doi paşi pe lângă el, căci capetele-turtite nu erau 
arcaşi pricepuţi. Doar din noroc chior au reuşit să găsească o victimă. 

— Ah, oftă Cathil, uitându-se la săgeata din coaste. Ah... 

Şi se lăsă moale la pământ, scăpând tingirea în zăpadă. Copoiul se 
repezi la ea, cu respiraţia hârâindu-i în gâtlej. O apucă de braţe şi îl 
văzu pe Treicopaci care o apucase de picioare. Bine că nu era grea. Nu 
era grea deloc. Pe lângă ei mai zburară două săgeți. Una se înfipse în 
trunchiul de copac. O aruncară pe fată în spatele lui şi se adăpostiră şi 
ei. 

- Sunt shanka acolo jos! strigă Treicopaci. Au lovit fata! 

-Cel mai sigur loc, ei? mârâi Dow, ghemuindu-se în spatele 
copacului şi învârtind barda în mână. Jigodii nenorocite! 

— Shanka? Aşa de mult la sud? se minună cineva. 

Copoiul o apucă pe Cathil de sub braţe şi o trase la adăpostul de 
lângă foc. 

- M-au nimerit, gemu ea, uitându-se la săgeată şi la sângele care i se 
întindea pe haine. 

Începu să tuşească şi se uită cu ochi mari la Copoi. 

- Vin! urlă Fiori-îţi-dau. Pregătiţi-vă, băieţi! 

Oamenii îşi scoaseră săbiile din teci, îşi strânseră curelele şi 
legăturile scuturilor, îşi încleştară fălcile şi se încurajară reciproc 


plesnindu-se vârtos pe spate. Din spatele copacului, Ursuzul, cu un 
calm desăvârşit, trăgea săgeată după săgeată în vale. 

- Trebuie să mă duc, zise Copoiul, strângând-o pe Cathil de mână, 
dar am să mă întorc, bine? Tu stai aici cuminte, da? Am să mă întorc. 

— Ce? Nu! 

Fu nevoit să-i descleşteze cu forţa degetele. Nu-i plăcea să facă una 
ca asta, dar nu avea de ales. 

— Nu, şopti ea, sfârşită de puteri, pe când el se târa spre trunchiul de 
copac şi spre ţăranii din spatele lui. 

O suliță rudimentară se împlântă în pământ chiar lângă el. Copoiul o 
privi lung, apoi se furişă de-a buşilea pe lângă ea, îndreptându-se spre 
locul unde se ascundea Ursuzul. Privi în josul dealului. 

— Fir-ar mama ei de viaţă! 

Copacii colcăiau de capete-turtite. Copacii dinspre vale, copacii din 
stânga, copacii din dreapta. Forme întunecate şi hidoase care se 
mişcau, care mişunau, care se buluceau să urce dealul. Parcă erau sute. 
La dreapta lor soldaţii Uniunii răcneau şi zăngăneau din arme şi 
armuri, neînţelegând ce se petrece. Din pădure ţâşneau săgeți furioase 
spre ei. 

— Fi-r-ar mama ei de viaţă! 

— Zic că ar fi cazul să începi şi tu să tragi. 

Ursuzul dădu drumul unei săgeți şi scoase o alta din tolbă. Copoiul 
luă şi el una, dar ţintele erau atât de multe, că nu ştiu pe care s-o 
aleagă, şi trase la nimereală, blestemând tot timpul. Acum erau şi mai 
aproape, atât de aproape că le putea zări feţele, dacă le puteai spune 
feţe. Fălci lătăreţe căscate, mârâind şi pline de colţi, ochi mici şi 
sălbatici, plini de ură şi venin. Arme grosolane - măciuci cu zeci de 
cuie, topoare făcute din piatră cioplită, săbii ruginite furate de la morţi. 
Şi urcau neabătuţi, mai iuți decât lupii pădurilor. 

Copoiul îl lovi pe unul în piept şi îl văzu cum cade. Îl nimeri pe altul 
în picior. Dar ceilalţi nu şovăiră nici măcar un pic. 

— Gata! îl auzi el pe Treicopaci, simţi cum bărbaţii din juru-i se 
ridică în picioare, cu săbiile ridicate, cu suliţele ridicate, cu scuturile 
ridicate, pregătiţi să respingă atacul. 

Se întrebă cum anume puteai vreodată în viaţă să fii gata pentru aşa 
ceva. 

Un cap-turtit, cu gura căscată şi colții la vedere, sări peste trunchiul 
copacului. Copoiul îl zări, formă neagră prin aer; îl auzi, muget 
prelung; apoi sabia lui Tul îl despică în două, împroşcând tot locul cu 
sânge, aidoma apei ce curge dintr-o sticlă spartă. 

Altul se căţăra peste trunchi, iar Treicopaci îi reteză braţul dintr-o 
singură lovitură cu sabia şi îl aruncă în vale cu scutul. Acum veneau şi 
mai mulţi, mult mai mulţi, înghesuindu-se unii în alţii ca să escaladeze 
copacul. Copoiul îl nimeri cu săgeata pe unul chiar în faţă, la doar un 


pas distanţă de el, scoase cuțitul şi i-l înfipse în burtă, urlând din toţi 
bojocii, simțind căldura sângelui care-i şiroia pe mâini. Îi smulse 
măciuca din gheare, o repezi asupra altuia, îl rată şi se duse mai 
departe. Toţi zbierau şi loveau cu săbiile în dreapta şi în stânga. 

Copoiul îl văzu pe Fiori-îţi-dau cum izbeşte capul unui shanka de un 
copac cu cizma şi cum îşi ridică scutul şi îi sfărâmă chipul. Cum 
doboară un altul cu barda, stropindu-l pe Copoi cu sânge. Şi cum îl 
prinde pe un al treilea în braţe şi se prăbuşeşte cu el la pământ, 
rostogolindu-se prin noroi, zbătându-se şi lovind. Shanka ajunse 
deasupra, şi Copoiul îl lovi cu măciuca pe spinare, o dată, de două ori, 
de trei ori, iar Fiori-îţi-dau îl împinse la o parte, se ridică şi îi zdrobi 
capul cu piciorul. Apoi se repezi mai departe, doborând un alt cap- 
turtit care tocmai ce îşi înfipsese sulița într-un ţăran înspăimântat. 

Copoiul clipi des, încercând să-şi şteargă sângele din ochi cu 
mâneca. ÎI văzu pe Ursuz cum îşi ridică pumnalul şi îl împlântă până la 
plăsele prin tărtăcuţa unui cap-turtit, iar lama ieşi prin gura acestuia, 
ţintuindu-l de trunchiul unui copac. Îl văzu pe Tul cum spulberă cu 
pumnul faţa altui shanka, iar şi iar şi iar, până când din capul lui nu 
mai rămase nimic decât un fel de terci roşu. Un cap-turtit cu sulița 
ridicată sări în copacul de alături, dar, înainte să apuce să-l înjunghie, 
Dow ţâşni şi-i reteză picioarele. Shanka se răsuci prin aer guiţând. 

Copoiul văzu alt shanka grămadă peste un ţăran, muşcându-l cu 
înverşunare de gât. Smulse sulița din pământ şi o aruncă înfigând-o în 
spinarea ticălosului. Capul-turtit căzu scoțând sunete nearticulate şi 
încercă să ajungă cu ghearele în spate ca să şi-o scoată dintre umeri. 
Dar sulița îl pătrunsese adânc. 

Alt ţăran se zvârcolea urlând de mama focului, cu braţul prins în 
colții unui shanka. Cu cealaltă mână încerca să-l lovească în cap. 
Copoiul făcu un pas spre ei, dar înainte de a apuca să-l ajute, un cap- 
turtit se repezi la el cu o suliță. Îl observă la timp şi se feri, îl tăie peste 
ochi cu pumnalul, apoi îl lovi cu măciuca în moalele capului şi simţi 
oasele spărgându-se precum coaja de ou. Se întoarse spre altul. Unul al 
naibii de mare, care deschise fălcile la el şi mârâi cu bale la gură, cu un 
topor uriaş în gheare. 

- Haide! îi strigă el, ridicând şi măciuca, şi cuțitul. 

Dar înainte de a apuca să-l atace, Treicopaci veni din spate şi îl 
despică de la umăr până la piept. Îi ţâşni sângele şi se prăbuşi în noroi. 
Însă reuşi cumva să se ridice, suficient cât să ajungă în dreptul 
pumnalului Copoiului. 

Acum shanka se retrăgeau, iar ţăranii urlau şi îi doborau unul câte 
unul. Ultimul orăcăi speriat şi se repezi la cel mai apropiat copac, 
încercând să se caţere în el. Dar căzu la pământ când sabia lui Dow îi 
făcu o rană adâncă în spate, dezvelind carnea roşie şi aşchiile de os alb. 
Rămase zvâcnind câteva clipe pe o creangă, cu picioarele atârnându-i 


în gol. Apoi nu se mai mişcă. 

- I-am terminat! mugi Fiori-îţi-dau, cu pete mari de sânge pe obraji. 
I-am terminat! 

Ţăranii lui ovaţionară şi strigară şi îşi agitară armele. Sau, mai 
curând, majoritatea ovaţionară. Vreo doi stăteau nemişcaţi, alţi câţiva 
zăceau pe jos, răniţi, gemând, gâlgâind printre dinţi. Copoiul nu credea 
că ăstora le ardea să sărbătorească. Nici Treicopaci nu credea asta. 

- Gura, proştilor! Au plecat acum, dar vor veni şi mai mulţi. Ăsta-i 
necazul cu capetele-turtite, mereu se întorc mai mulţi! Luaţi cadavrele 
alea din drum, adăpostiţi răniții! Recuperaţi cât de multe săgeți puteţi! 
Vom avea curând nevoie de ele! 

Copoiul şchiopătă spre locul unde focul ardea mocnit. Cathil nu se 
mişcase de unde o lăsase. Acum respiraţia i se accelerase, dar era foarte 
slabă. Ţinea o mână apăsată pe coaste, acolo unde pătrunsese săgeata. 
Îl privi cu ochi mari şi umezi cum se apropie de ea, fără să spună 
nimic. Nici el nu rosti vreun cuvânt. Ce ar fi fost de spus? Îşi scoase 
cuțitul şi-i despică bluza însângerată, de la săgeată până jos, o dădu la 
o parte şi se uită mai bine la rană. Era înfiptă în dreapta, chiar sub sân, 
între două coaste. Nu era un loc bun pentru o rană de săgeată, 
presupunând că ar exista un asemenea loc. 

- E bine? bâigui ea clănțănind din dinţi, cu chipul alb ca zăpada, cu 
ochii strălucitori din cauza febrei. E bine? 

- E bine, o linişti el, ştergându-i cu degetul mare ţărâna de pe obraz. 
Nu te agita, bine? O rezolvăm noi cumva. 

lar în tot acest timp îşi spunea: mincinos împuţit ce eşti tu, 
Copoiule, laş nenorocit ce eşti. Fata asta are o săgeată în piept. 

Treicopaci se aşeză pe vine lângă ei. 

- Trebuie s-o scoatem, se încruntă el. Eu o ţin, şi tu tragi. 

— Eu ce? 

— Ce zice? şuieră Cathil printre dinţii plini de sânge. Ce fa...? vru ea 
să ştie, dar Copoiul apucase deja săgeata cu ambele mâini, iar 
Treicopaci o ţinea strâns de braţe. Ce faceţi...? 

Copoiul trase, dar săgeata nu vru să iasă. Trase din nou, şi sângele se 
revărsă din rană şi curse pe pielea ei palidă în două şiroaie întunecate. 
Trase iarăşi, şi fata se zvârcoli şi lovi din picioare şi urlă de parcă ar fi 
omorât-o încet şi în chinuri. Trase, dar săgeata tot nu vru să iasă. 
Trase, dar săgeata nu se mişcă nici cât un lat de deget. 

- Trage! şuieră Treicopaci. 

— Nu vrea să iasă, în pizda mă-sii! îi mârâi în nas Copoiul. 

— Bine! Bine! 

Copoiul dădu drumul săgeţii, iar Cathil îşi înghiţi sângele şi se înecă 
şi începu să tuşească, să bolborosească, să se cutremure şi să se 
zvârcolească, înghițind aerul cu sete şi scuipând salivă colorată în roşu 
deschis. 


Treicopaci se frecă gânditor pe bărbie, mânjindu-şi faţa de sânge. 

- Dacă n-o poţi scoate, trebuie s-o împingi înăuntru. 

— Să ce? 

— Ce... zice? îi clănţăniră dinţii lui Cathil. 

Copoiul îşi simţi gura uscată şi gâtul plin cu bolovani. 

— Trebuie s-o împingem. 

- Nu, şopti tânăra cu ochii ieşiţi din orbite. Nu. 

— 'Ţin-te bine, fato, murmură Treicopaci în limba comună, apucând-o 
iarăşi de mâini. Ţine-te bine. Fă-o, Copoiule. 

- Nu... 

Copoiul strânse din dinţi şi se împinse cu putere în săgeata ruptă. 
Cathil zvâcni puternic şi scoase un soi de oftat, apoi îşi dădu ochii 
peste cap şi leşină. Copoiul îi întoarse pe o parte trupul moale ca o 
cârpă şi văzu capul săgeţii ieşindu-i prin spate. 

— Bine, murmură el, e bine, a trecut. 

O apucă cu grijă şi o scoase afară răsucind-o încetişor. Cu săgeata 
ieşi şi nişte sânge, dar nu prea mult. 

- Semn bun, spuse Treicopaci. Înseamnă că nu i-a atins plămânul. 

Copoiul îşi muşcă buzele. 

- E bine. 

Luă nişte bandaje şi le aplică peste gaura din spatele fetei, apoi i le 
petrecu peste piept, cu ajutorul lui Treicopaci. 

- E bine, bine, repeta el tot înfăşurând bandajele în jurul trupului 
tinerei, cu degete pe care şi le simţea reci şi neîndemânatice, până când 
îi pansă rănile cât de bine putea. 

Mâinile îi erau pline de sânge, bandajul era plin de sânge, burta şi 
spatele lui Cathil erau pline de urme rozalii de degete peste dârele 
negre de mizerie şi de sânge. Îi trase cămaşa la loc şi o aşeză cu 
blândeţe pe spate. Îi atinse obrazul - era cald, ochii îi avea închişi, 
pieptul i se mişca uşor, răsuflarea i se aburea în jurul gurii. 

- Trebuie să o învelim cu ceva. 

Se ridică şi îşi scoase pătura din raniţă, împrăştiind tot felul de 
lucruri pe lângă foc. O scutură şi o aşeză peste trupul fetei. 

— Să-ţi ţină cald, da? Să-ţi fie bine şi cald. 

O înveli şi mai bine, vârând colţurile păturii sub ea. Îi acoperi şi 
picioarele. 

— Să-ţi ţină cald. 

— Copoiule. 

Treicopaci se aplecase şi îi asculta respiraţia. Se ridică şi clătină 
încet din cap. 

— A murit. 

— Ce? 

Fulgi albi dansau în jurul lor. Începuse din nou ninsoarea. 


— Unde naiba-i Poulder? mârâi Mareșalul Burr, uitându-se în vale, 
încleştându-şi şi descleştându-şi frustrat pumnii. l-am zis să aştepte 
până începe lupta, nu după! 

West nu ştiu ce să spună. Într-adevăr, unde era Poulder? Ninsoarea 
cădea mai deasă acum, coborând din cer în trombe şi în vârtejuri, 
acoperind câmpul de luptă cu o draperie cenuşie, conferind întregii 
scene un aer de ireal. Înăbuşite şi cu ecou, zgomotele ajungeau la ei ca 
de foarte departe. Puncte negre pe pământul alb, soli călare alergau de 
colo-colo în spatele liniilor cu cereri urgente de a primi întăriri. 
Numărul răniților creştea — gemeau pe tărgi, icneau în căruţe, sau se 
târau, tăcuţi şi plini de sânge, pe drumul spre cartierul general. 

Chiar şi prin ninsoare era limpede că oamenii lui Kroy se aflau în 
dificultate. Rândurile ordonate se îngroşaseră alarmant spre centru, 
unităţile pieriseră într-o singură masă diformă, contopite în haosul şi 
deruta bătăliei. West pierduse şirul ofiţerilor pe care generalul Kroy îi 
trimisese la punctul de comandă cerând ajutor sau permisiunea de a se 
retrage. Toţi fuseseră expediaţi înapoi cu acelaşi mesaj. Să reziste şi să 
aibă răbdare. În tot acest timp, de la Poulder nu venea decât o tăcere 
neaşteptată şi de rău augur. 

— Unde mama naibii e? 

Burr se îndreptă spre cort cu paşi apăsaţi, lăsând urme negre pe 
crusta proaspătă de zăpadă. 

- Tu! răcni el la un aghiotant, făcându-i nervos semn să se apropie. 

Păstrând o distanţă respectuoasă, West intră în cort după Mareşal, 
urmat îndeaproape de Jalenhorm. 

Burr se aplecă peste masă şi smulse un condei din călimară, 
împrăştiind stropi negri de cerneală pe lemnul lăcuit. 

— Du-te în pădure şi găseşte-mi-l pe generalul Poulder! Află ce naiba 
face şi întoarce-te să-mi raportezi de urgență! 

— Da, domnule! răcni ofiţerul luând poziţie de drepţi. 

Burr mâzgăli ordinele pe o bucată de hârtie. 

- Comunică-i că îi ordon să atace imediat! 

Se iscăli cu mişcări mânioase ale mâinii şi aruncă hârtia spre 
aghiotant. 

— Cu siguranță, domnule! mai răcni o dată tânărul ofiţer şi se grăbi 
să iasă din cort plin de importanţa misiunii încredințate. 

Burr se întoarse la hărţile lui şi le privi cu ură, trăgându-se de barbă 
cu o mână şi masându-şi burta cu cealaltă. 

— Unde mama naibii e Poulder? 

— Domnule, poate şi el este atacat... 

Burr râgâi, se strâmbă, râgâi iarăşi şi lovi cu pumnul în masă 
aproape răsturnând călimara. 

- Blestemată să fie indigestia asta împuţită! exclamă el şi împunse 
harta cu degetul. Dacă Poulder nu vine curând, vom fi nevoiţi să 


recurgem la rezervişti. Mă auzi, West? Să recurgem la cavalerie. 

— Da, domnule, fireşte. 

— Nu avem voie să dăm greş. 

Mareşalul se încruntă, înghiţi greu. Iar West avu senzaţia că se albise 
brusc la față. 

— Nu... nu avem... 

Se clătină uşor pe picioare privind speriat în jur. 

— Domnule, vă simţiţi... 

— Aaaaa! 

Şi Lordul Mareşal Burr se cutremură şi vomită peste masă, pe hărți. 
West înţepeni, cu gura tot mai căscată de uluire. Materia ieşită din 
superiorul său era roşie, dar foarte închisă, neagră aproape. Burr icni 
din nou, sprijinit în pumni de masă, tremurând din toate încheieturile. 
Se aplecă mai tare şi din gură i se revărsă un alt şuvoi de vomă. 

— Gââârrrr! 

Apoi, clătinându-se şi mai tare, cu salivă roşie atârnându-i de pe 
buze, cu ochii ieşiţi din orbite, alb ca varul, scoase un geamăt gâtuit şi 
se prăbuşi pe spate, trăgând după el o hartă plină cu sânge. 

În cele din urmă, West pricepu ce se întâmplă, chiar la timp ca să se 
repeadă şi să prindă în braţe trupul moale al Lordului Mareşal. Se 
încovoie sub greutatea bărbatului, chinuindu-se din răsputeri să nu-l 
scape. 

- Rahat! oftă Jalenhorm. 

— Ajută-mă, fir-ar să fie! mârâi West la el. 

Bărbatul cel uriaş îl apucă pe Burr de braţul celălalt şi împreună îl 
târâră pe Mareşal până la pat. West îi descheie nasturele de sus şi-i 
lărgi gulerul. 

— Are ceva la stomac, murmură el printre dinţi. Se vaită de câteva 
săptămâni. 

- Chem doctorul! zbieră Jalenhorm. 

Dădu să se repeadă afară din cort, dar West îl apucă de braţ, 
împiedicându-l. 

- Nu. 

Uriaşul făcu ochii mari. 

- Poftim? 

— Dacă se află că e bolnav, se va stârni panica. Poulder şi Kroy vor 
începe să se poarte după cum îi taie capul. Armata s-ar putea 
dezmembra. Nimeni nu trebuie să afle până după luptă. 

- Dar... 

West se ridică şi puse mâinile pe umerii lui Jalenhorm, privindu-l 
drept în ochi. Ştia deja ce anume trebuie să facă. Nu avea de gând să 
mai asiste la un alt dezastru. 

— Ascultă-mă. Nu trebuie să ne abatem de la plan. Nu trebuie. 

- Cine? privi Jalenhorm năucit în jur. Noi doi, singuri? 


— Dacă aşa trebuie. 

- Dar este viaţa unui om în joc! 

-În joc sunt vieţile mai multor mii de oameni, îl repezi West. Nu 
avem voie să dăm greş, l-ai auzit. 

Chipul lui Jalenhorm se făcuse aproape la fel de alb ca al lui Burr. 

— Nu cred că asta a vrut să spună... 

— Nu uita că îmi eşti dator, şopti West apropiindu-se şi mai mult de 
camaradul său. Fără mine, acum ai fi putrezit frumuşel într-un morman 
de hoituri la nord de Cumnur. 

Nu-i plăcea să se poarte astfel, dar nu avea încotro şi nu era timp de 
amabilităţi. 

— Ne-am înţeles, căpitane? 

Jalenhorm se bâlbâi: 

— Da, domnule, aşa cred. 

- Bine. Ai grijă de Mareşalul Burr. De restul am să mă ocup eu, mai 
spuse West gata să iasă din cort. 

— Dar dacă se... 

- Improvizează, se răsti colonelul peste umăr. 

Avea griji mai mari decât sănătatea unui singur om. leşi în aerul 
rece. Pe puţin douăzeci de ofiţeri şi gărzi se adunaseră înaintea 
cortului, cu faţa la valea acoperită cu zăpadă, privind prin lunete şi 
bolborosind între ei. 

- Sergent Pike! strigă West făcându-i semn fostului deţinut. Vreau să 
stai de pază aici, înţelegi? 

- Desigur, domnule. 

— Vreau să stai de pază aici şi să nu dai voie nimănui să intre în cort, 
cu excepţia mea şi a căpitanului Jalenhorm. Nimeni nu are voie să 
intre aici, repetă el coborând vocea. Indiferent de situaţie. 

Pike dădu din cap, cu ochii sclipindu-i pe substanţa rozalie în care i 
se transformaseră trăsăturile arse. 

— Am înţeles. 

Şi se postă la intrarea în cort într-o poziţie aproape neglijentă, cu 
degetele mari vârâte în centura de care-i atârna sabia. 

O clipă mai târziu, de pe deal, se apropie în galop un cal fornăind şi 
scoțând aburi pe nări. Călărețul coborî iute din şa şi apucă să facă doar 
vreo doi paşi înainte ca West să-i taie drumul. 

- Mesaj urgent pentru Mareşalul Burr din partea generalului 
Poulder! gâfâi zorit individul. 

Încercă să-l ocolească pe West, însă nu reuşi. 

— Mareşalul Burr este ocupat. Îmi poţi preda mie mesajul. 

- Mi s-a spus foarte clar să nu... 

— Mie, căpitane! 

Ofiţerul tresări. 

- Domnule, divizia generalului Poulder este angajată în luptă în 


pădure. 

— În luptă? 

- În luptă grea. Au fost câteva atacuri sălbatice în aripa stângă şi ne 
este foarte greu să mai rezistăm. Generalul Poulder cere permisiunea 
de a ne retrage şi a ne regrupa, domnule! 

West îşi înghiţi cu greu nodul uscat din gât. Planul începuse deja să 
se destrame şi pericolul de a eşua era iminent. 

— Să vă retrageţi? Nu! Imposibil. Dacă vă retrageţi, divizia lui Kroy 
va rămâne expusă. Spune-i generalului Poulder să reziste şi să meargă 
până la capăt cu atacul, dacă poate. Spune-i că în niciun caz nu trebuie 
să se retragă! Spune-i că toţi trebuie să ne achităm de misiunea 
primită. 

— Dar, domnule, aş dori... 

- Pleacă! strigă West. Imediat! 

Solul îl salută şi încălecă din nou. Pe când urca dealul, un alt 
vizitator îşi opri calul în apropiere de cort. West înjură în barbă. 
Colonelul Felnigg, şeful de stat-major al lui Kroy. Acesta nu va fi tot 
atât de uşor de convins. 

— Colonele West, zbieră el coborând din şa. Divizia noastră este 
angajată într-o luptă teribilă de-a lungul întregii linii a frontului, iar 
acum a apărut şi cavaleria inamică din dreapta! Cavaleria lor ne atacă 
un regiment de recruți amărâţi! 

Pornise deja spre cort, scoţându-şi mănuşile cu gesturi nervoase. 

— Fără întăriri nu vor rezista prea mult, iar dacă sunt împrăştiaţi, 
flancul nostru va sări în aer! Ar putea fi sfârşitul! Unde naiba e 
Poulder? 

West încercă în zadar să-l încetinească pe Felnigg. 

- Generalul Poulder a fost atacat la rândul său. În orice caz, voi 
ordona ca rezerviştii să plece imediat şi... 

— Nu-i suficient, mârâi Felnigg, trecând pe lângă el şi îndreptându-se 
cu paşi mari spre cort. Trebuie să discut cu Mareşalul Burr imedi... 

Pike îi tăie calea, cu mâna pe mânerul sabiei. 

— Mareşalul este... ocupat, şopti el. 

Privirea din ochii bulbucaţi era atât de îngrozitor de amenințătoare, 
că până şi West se simţi uşor speriat. Urmă o tăcere încordată când 
şeful de stat-major şi deţinutul fără chip se holbară unul la celălalt. 

Apoi Flenigg făcu un pas şovăielnic înapoi. Clipi des, îşi umezi 
tulburat buzele. 

- Este ocupat. Înţeleg. Asta este, se bâlbâi el îndepărtându-se cu încă 
un pas. Şi spui că ne veţi trimite regimentele de rezervişti. 

— Imediat. 

- Atunci, atunci... voi comunica generalului Kroy că vom primi 
întăriri, continuă Felnigg punând un picior în scara şeii. Dar să ştii că 
este o încălcare gravă a regulamentului, se încruntă el înspre cort, 


înspre Pike şi, în cele din urmă, înspre West. O încălcare extrem de 
gravă a regulamentului. 

Şi îşi împunse calul cu pintenii pornind spre vale. West îl urmări cu 
privirea, gândindu-se că Felnigg nici nu-şi poate imagina cât de gravă 
era această încălcare a regulamentului. Se întoarse spre un aghiotant. 

— Mareşalul Burr ordonă ca rezervele să intre în luptă pe aripa 
dreaptă. Trebuie să atace cavaleria lui Bethod şi s-o izgonească. Dacă 
slăbim pe flancul acela, ne aşteaptă dezastrul. Ai înţeles? 

— Ar trebui să primesc ordinul scris de la Mareşal... 

— Nu avem vreme de ordine scrise! urlă West. Du-te şi fă-ţi datoria, 
omule! 

Supunându-se, aghiotantul se repezi spre cele două regimente de 
rezervişti de cavalerie, care aşteptau răbdători în zăpadă. West îl 
urmări cu privirea, trosnindu-şi nervos degetele. Oamenii începură să 
se urce în şei şi să intre în dispozitiv de atac. West îşi muşcă buzele. 
Ofițerii şi gărzile lui Burr îl priveau cu expresii ce oscilau între 
curiozitatea cumpătată şi neîncrederea făţişă. 

Se întoarse spre cort, răspunzând la salutul unora dintre ei şi 
încercând să dea impresia că totul era în ordine, că totul nu era decât 
rutina firească. Se întrebă cât va mai dura până când cineva va refuza 
să-l mai creadă pe cuvânt, până când cineva va intra cu forţa în cort, 
până când cineva va descoperi că Lordul Mareşal Burr plecase în 
călătoria spre tărâmul morţilor. Se întrebă dacă se va întâmpla după ce 
frontul va fi străpuns în vale, iar centrul lor de comandă va fi ocupat 
de nordici. Dacă va fi după, nu va mai avea nicio importanţă. 

Pike îl întâmpină cu un zâmbet, sau, mai bine zis, cu o expresie ce ar 
fi putut fi considerată un zâmbet. West şi-ar fi dorit să-i poată zâmbi şi 
el, doar că nu se simţea în stare. 


Copoiul se lăsă jos, răsuflând greu. Cu spatele sprijinit de un copac 
doborât, cu arcul atârnându-i în mâna moale. Alături, în pământul ud, 
era înfiptă o sabie. O luase de la un ţăran mort şi o folosise, şi credea 
că o va mai folosi încă şi mai mult până la sfârşitul zilei. Era plin de 
sânge —- pe mâini, pe haine, peste tot. Sângele lui Cathil, sângele 
capetelor-turtite, sângele lui. Nu merita să se ostenească să se şteargă — 
va fi alt sânge în curând. 

De trei ori shanka urcaseră dealul şi de trei ori îi respinseseră, de 
fiecare dată tot mai greu. Copoiul se întreba dacă şi data viitoare vor 
mai fi în stare să-i respingă. Căci nu se îndoia că vor ataca din nou. Nu 
se îndoia câtuşi de puţin. Când şi câţi erau întrebările care nu-i dădeau 
pace. 

Auzea răniții Uniunii scâncind şi ţipând de după copaci. Mulţi răniţi. 
La ultimul atac, unul dintre ţărani îşi pierduse mâna. Poate că nu era 
bine spus că şi-o „pierduse”, de vreme ce-i fusese retezată cu un topor. 


Începuse instantaneu să urle din toate puterile, dar acum se potolise şi 
nu i se mai auzea decât respiraţia slabă şi horcăită. Îi bandajaseră 
ciotul cu o cârpă legată cu o curea, iar acum bietul om se holba la fosta 
lui mână cu expresia aceea pe care o au uneori răniții. Cu ochi mari şi 
albi, de parcă nu înţelegea ce vede. De parcă nu înceta să se mire. 

Copoiul se ridică uşurel, uitându-se peste trunchiul de copac. Vedea 
capetele-turtite în pădurea din vale. Ascunşi în umbre. Aşteptând. Nu-i 
plăcea să-i vadă acolo. Ştia că shanka vor continua să-i atace până vor 
fi complet distruşi sau puşi pe fugă. 

— Ce aşteaptă? şuieră el. Când au învăţat afurisiţii ăştia de capete- 
turtite să aştepte? 

— Când au învăţat să lupte pentru Bethod? mormăi Tul curăţându-şi 
sabia. Multe s-au schimbat, şi numai în rău. 

— Când oare s-a mai schimbat ceva în bine? mârâi Dow aflat ceva 
mai încolo. 

Copoiul se încruntă. Nasul lui detectase un miros nou, igrasios. 
Printre copaci se zărea ceva foarte deschis la culoare, din ce în ce mai 
deschis. 

— Ce-i aia? Ceaţa aia? 

— Ceaţă? La înălţimea asta? chicoti Dow cu glas de cioară care-şi 
cheamă suratele. În momentul ăsta al zilei? Ha! Ia stai niţel, că parcă... 

Acum o vedeau cu toţii — ceva alb agăţat de versantul ud al dealului. 
Copoiul simţi un nod în gât. I se uscase gura. Se simţi, dintr-odată, 
foarte speriat, dar nu din cauza acelor shanka din vale. Din altă cauză. 
Ceaţa se strecura printre copaci, se încolăcea în jurul trunchiurilor, se 
dilata în faţa ochilor lor înspăimântați. Capetele-turtite porniră, siluete 
neclare prin umbrele cenuşii. 

— Nu-mi place, îl auzi pe Dow. Nu-i normal. 

- Calmi, flăcăi! vocea groasă a lui Treicopaci. Păstraţi-vă calmul! 

Copoiul mai prinse ceva curaj auzindu-l, dar nu-l ţinu mult. Începu 
să se legene înainte şi înapoi, simțind că-i vine să vomite. 

— Nu, nu, şopti Fiori-îţi-dau, privind înnebunit în toate părţile de 
parcă ar fi căutat o cale de scăpare. 

Copoiul simţi cum i se ridică părul pe braţe, cum îl furnică toată 
pielea, cum nodul mare din gât se face şi mai mare. Îl cuprinsese o 
teamă necunoscută, care plutea spre el împreună cu ceața — se târa prin 
pădure, se învolbura în jurul copacilor, pătrundea pe sub trunchiul de 
copac în spatele căruia se adăposteau ei. 

— El e, murmură Fiori-îţi-dau, cu ochii mari cât cepele bine crescute, 
şi făcându-se mic la pământ de parcă i-ar fi fost teamă să nu fie auzit. 
El e! 

— Cine? croncăni Copoiul. 

Fiori-îţi-dau doar scutură din cap şi se lipi şi mai tare de noroiul 
rece. Copoiul simţi o dorinţă copleşitoare de a face acelaşi lucru, în 


schimb se forţă să se ridice, se forţă să se uite peste copac. Un Om 
Vestit, speriat ca un copil în întuneric, fără să ştie din ce motiv? Mai 
bine să vadă cu ce se confruntă, îşi spuse. Mare greşeală. 

În ceaţă se zărea o umbră, prea înaltă şi prea dreaptă ca să fie un 
shanka. Un om zdravăn, mare ca Tul. Ba chiar mai mare. Un uriaş. 
Copoiul îşi frecă ochii iritaţi, gândindu-se că trebuie să fie vorba despre 
un efect al luminii prin toată bezna aia, nimic altceva. Dar nu. Şi 
umbra aceea se apropie tot mai mult şi căpătă tot mai mult contur, mai 
mult, şi, cu cât se desluşea mai limpede, cu atât se intensifica spaima. 

Cutreierase mult Copoiul, de-a lungul şi de-a latul nordului, însă 
niciodată nu mai văzuse vreo altă creatură atât de ciudată şi de ireală 
ca gigantul acesta. O jumătate din trup îi era acoperit cu o armură 
neagră bătută în ţinte şi piroane — armură formată din mai multe plăci 
negre din metal bătut cu ciocanul, îndreptat şi îndoit. Cealaltă jumătate 
era goală, cu excepţia curelelor şi chingilor şi cataramelor care 
prindeau armura. Picioare goale, braţe goale, piept gol, toate plesnind 
de muşchi hidoşi. Chipul îi era ascuns în spatele unei măşti din fier 
negru, plin de zgârieturi. 

Veni şi mai aproape, ridicându-se din aburii ceţii, iar Copoiul văzu 
că are pielea vopsită. De fapt, era acoperită în întregime cu litere 
minuscule, albastre. N-avea nicio armă, dar acest amănunt îl făcea 
parcă şi mai fioros. 

-În numele afurisiţilor de morţi! icni Copoiul cu gura larg căscată 
de groază. 

— Calmi, flăcăi, mârâi Treicopaci. Calmi. 

Iar vocea bătrânului său prieten reuşi să-l împiedice pe Copoi să nu 
dea bir cu fugiţii fără să privească în urmă. 

— El e! zbieră unul dintre ţărani, cu voce stridentă ca de fată. E 
Temutul! 

- Tacă-ţi fleanca aia împuţită! se auzi vocea lui Fiori-îţi-dau. Ştim 
cine e! 

— Săgeţi! strigă Treicopaci. 

Mâinile Copoiului tremurau când îşi ţinti săgeata asupra uriaşului. 
Parcă şi de la distanţa asta îi venea greu să o facă. Îşi forţă degetele să 
dea drumul corzii, dar săgeata ricoşă de armură şi căzu printre copaci, 
fără să producă niciun rău. Ursuzul trase mai bine. Săgeata lui se 
înfipse adânc în carnea pictată a creaturii. Zburară şi alte săgeți din 
arcurile ţăranilor. Una îl lovi în umăr, alta îi străpunse gamba imensă. 
Uriaşul nu scoase niciun sunet. Continua să înainteze, neabătut, 
aidoma ierbii care creşte primăvara. lar ceața, capetele-turtite şi 
spaima înaintau odată cu el. 

— Fir-ar, mormăi Ursuzul. 

- E un diavol! chirăi unul din ţărani. Diavol din iad! 

Cam aceeaşi senzaţie o avea şi Copoiul. Simţi cum teama se 


amplifică în jurul lui, simţi cum ceilalţi încep să şovăie. Simţi cum el 
însuşi începe să se retragă, fără să vrea. 

- Haideţi! urlă Treicopaci cu voce groasă şi calmă, de parcă lui nu i- 
ar fi fost deloc frică. La trei! Când zic trei, atacăm! 

Copoiul se holbă la el, întrebându-se dacă nu cumva bătrânul lui 
prieten îşi pierduse minţile. Măcar aici, unde erau, se puteau ascunde 
în spatele copacului. Auzi bolboroseala unor ţărani care, fără îndoială, 
îi împărtăşeau părerea. Nu le plăcea planul acesta. Nu erau încântați de 
ideea că vor trebui să atace mulţimea de shanka şi uriaşul din mijlocul 
lor. 

— Eşti sigur că e bine? şuieră Copoiul. 

Treicopaci nici măcar nu se uită la el. 

— Atacul e cel mai bun leac împotriva fricii! Îţi urcă sângele la cap şi 
preschimbă teama în furie. Terenul este de partea noastră şi nu-i vom 
aştepta aici! 

— Sigur? 

— Pornim, zise Treicopaci întorcându-se. 

- Pornim, mârâi Dow, aruncând priviri ucigaşe ţăranilor, parcă 
provocându-i să îndrăznească să bată în retragere. 

- La trei! tună Treicopaci. 

- Înî, confirmă Ursuzul. 

Copoiul simţi cum i se strânge gâtul, neştiind dacă şi el va ataca sau 
nu. Treicopaci se uită peste trunchiul copacului, cu gura strânsă într-o 
grimasă dură, urmărind siluetele din ceaţă şi uriaşul din mijlocul lor. 
Mâna şi-o ţinea întinsă în spate ca pentru a spune „aşteptaţi”. Aşteptaţi 
să ajungă la distanţa bună. Aşteptaţi momentul potrivit. 

— Atac la trei? şopti Fiori-îţi-dau. Sau după? 

Copoiul clătină din cap. 

— Nu contează, atâta vreme cât ataci. 

Dar îşi simţea picioarele grele ca două pietre de moară. 

— Unu! 

Deja „unu”? Copoiul privi peste umăr, văzu trupul lui Cathil sub 
pătură, lângă focul stins. Poate că asta ar fi trebuit să-l înfurie, dar îl 
făcu doar să se simtă şi mai speriat. Realitatea era că nu voia să 
sfârşească în acelaşi fel. Se cutremură şi îşi întoarse privirea, apucă 
strâns pumnalul şi sabia împrumutată de la mort. Fierul nu simţea 
teama. Arme bune, pregătite să facă o treabă sângeroasă. Şi-ar fi dorit 
să fie şi el măcar pe jumătate la fel de pregătit, însă mai trecuse prin 
încercări din acestea şi ştia că nimeni nu este cu adevărat pregătit 
niciodată. Nu trebuie să te simţi pregătit. Trebuie doar să te repezi 
înainte. 

- Doi! 

Dintr-o clipă în alta. Deschise larg ochii, inspiră adânc aerul rece, se 
cutremură de frig. Simţea miros de oameni, de pini, de shanka şi de 


ceaţă. Auzi respiraţii sacadate din spate, paşi furişaţi — de jos, strigăte — 
de-a lungul frontului, propriul său sânge - bubuindu-i în vene. Văzu 
absolut tot ce se petrecea în jur, dar cu încetinitorul, aidoma mierii 
care se scurge de pe lingură. Ceilalţi se mişcau în jurul lui, bărbaţi duri 
cu chipuri dure, înaintând prin ceață şi spaimă, pregătindu-se. Vor 
ataca, nu mai exista nicio îndoială în privinţa asta. Vor ataca toţi, până 
la ultimul. Simţi cum îl furnică muşchii de la picioare îmboldindu-l să 
se ridice. 

— Trei! 

Treicopaci fu primul care sări peste trunchiul doborât, şi Copoiul îl 
urmă, iar oamenii din jurul lor atacau şi văzduhul răsuna de strigătele 
lor, de furia lor şi de frica lor, iar el fugea şi zbiera. Picioarele îl duceau 
iute şi vântul vâjâia pe lângă el şi copacii negrii şi cerul alb se legănau 
în fața ochilor lui şi ceața se întindea spre el şi forme întunecate îl 
aşteptau în ceața aceasta. 

Lovi cu sabia un shanka, îl lovi puternic, mugind, iar lovitura îl 
răsuci în loc. Îşi continuă atacul, învârtindu-se, împleticindu-se, urlând. 
Lama se împlântă adânc în piciorul unui alt shanka, doborându-l la 
pământ, iar Copoiul se rostogoli la vale, alunecând prin mocirlă, 
încercând din răsputeri să se ridice. Zgomotele luptei îl învăluiau — 
înăbuşite şi stranii. Bărbaţi zbierându-şi blestemele şi shanka 
mârâindu-şi ura şi zăngănitul şi bubuitul metalului pe metal, al 
metalului în carne. 

Se întoarse, alunecând printre copaci, fără să ştie de unde va veni 
următorul cap-turtit, fără să ştie dacă nu cumva va primi o suliță în 
spinare. Desluşi o siluetă prin umbre şi ţâşni spre ea, strigând din toţi 
bojocii. Şi ceața păru a se ridica în faţa lui şi se opri îngrozit, horcăind, 
aproape căzând pe spate în dorinţa lui aprigă de a fugi de acolo. 

Temutul se afla la nici cinci paşi în faţa lui, mai mare şi mai teribil 
ca oricând, cu pielea-i tatuată plină de săgeți rupte. În pumn ţinea un 
ţăran de gât şi ţăranul se zbătea şi dădea din picioare. Tendoanele 
pictate se încordară şi degetele colosale se strânseră şi ochii ţăranului 
ieşiră din orbite şi gura i se deschise, dar nu scoase niciun sunet. Se 
auzi un pocnet, şi uriaşul aruncă trupul moale ca o cârpă, şi ţăranul 
mort se rostogoli iar şi iar prin zăpadă şi noroi, cu capul bălăngănindu- 
i-se în toate părţile, şi se opri, în cele din urmă, nemişcat. 

Cu ceața plutind în jurul lui, Temutul îşi coborî ochii din spatele 
măştii şi se uită la Copoi, iar Copoiul se uită la el, aproape udându-şi 
pantalonii de groază. 

Însă există anumite lucruri care trebuie făcute. Mai bine să le faci, 
decât să te temi toată viaţa de ele. Asta ar fi spus Logen. Drept care 
Copoiul căscă gura şi urlă cât putu de tare şi se năpusti la creatură, 
rotind sabia împrumutată deasupra capului. 

Uriaşul îşi ridică braţul împlătoşat şi pară lovitura. Metal zăngăni pe 


metal, zgâlțâindu-i Copoiului dinţii în gură. Scăpă sabia din mână sub 
forţa impactului, în aceeaşi clipă reuşind să-şi strecoare pumnalul pe 
sub braţul creaturii şi împlântându-l până la plăsele în pieptul tatuat. 

- Ha-haaa! zbieră Copoiul, însă bucuria îi fu scurtă. 

Mâna uriaşă a Temutului explodă prin valurile ceţii, îi dădu un dos 
de palmă şi-l proiectă prin aer. Pădurea se clătină în jurul lui, se izbi de 
un copac şi căzu cât era de lung în noroi. Încercă să-şi recapete suflul, 
dar nu fu în stare. Încercă să se întoarcă, dar nu fu în stare. Durerea îi 
sfâşia coastele, ca şi cum un bolovan imens i s-ar fi prăbuşit pe piept. 

Îşi ridică privirea, agăţându-se inutil de noroi. Nu mai avea suflu în 
el nici cât să poată suspina. Temutul se îndrepta spre el, agale, fără 
grabă. În mers îşi scoase cuțitul dintre coaste. Parcă era o jucărie între 
degetul lui mare şi arătătorul enorm. Parcă era o scobitoare. Îl aruncă 
printre copaci. Îşi ridică piciorul colosal, gata să-l calce pe Copoi pe 
cap şi să-i zdrobească ţeasta aşa cum ai sparge o nucă pe nicovală. Iar 
Copoiul nu se putea apăra, paralizat de durere şi spaimă. 

— Nemernicule! 

Şi Treicopaci ţâşni din tufe, izbi şoldul acoperit cu armură al 
creaturii gigantice şi o dezechilibră. Iar piciorul care ţintise capul 
Copoiului călcă acum ţărâna chiar de lângă nasul acestuia. Bătrânul 
războinic atacă în continuare, lovind iar şi iar pieptul dezvelit al 
uriaşului. Mârâia şi blestema, iar Copoiul icnea şi se zvârcolea, 
încercând cu disperare să se ridice în picioare, dar nereuşind. 

Lovitura de pumn a uriaşului ar fi putut dărâma o casă, dar 
Treicopaci o evită, ridică sabia şi făcu o crestătură adâncă în masca 
neagră a Temutului, dându-i capul pe spate în urma impactului, 
făcându-l să se clatine iar pe picioare, umplându-i gura de sânge. 
Nordicul nu-i lăsă vreme să-şi revină şi lovi cu putere armura de pe 
pieptul creaturii, făcând o tăietură adâncă în carnea albastră 
neacoperită cu platoşă. Lovitură aducătoare de moarte, fără îndoială, 
dar nu picurară decât câţiva stropi de sânge. 

Acum uriaşul îşi recăpătase echilibrul şi scoase un muget teribil care 
îi îngheţă Copoiului sângele în vene. Îşi ridică braţul masiv şi şi-l repezi 
înainte. Izbi scutul lui Treicopaci, îl sparse, şi trecu prin el lovindu-l 
straşnic în umăr şi doborându-l. Temutul se aplecă deasupra lui cu 
pumnul ridicat. Treicopaci mârâi fioros şi îşi înfipse până la mâner 
sabia în pulpa tatuată a creaturii. Copoiul văzu cum vârful însângerat 
al sabiei iese pe partea cealaltă a piciorului, însă Temutul nu-şi pierdu 
elanul. Mâna cea uriaşă sfărâmă coastele lui Treicopaci cu zgomot de 
vreascuri uscate frânte pe genunchi. 

Copoiul gemu, râcâind noroiul, însă pieptul parcă-i era în flăcări şi 
nu se putea ridica, nu putea face nimic altceva decât să urmărească 
neputincios întreaga scenă. Acum Temutul ridică celălalt pumn 
acoperit de asemenea cu fier negru. Îl ridică încet şi atent, apoi îl 


coborî iute în cealaltă parte a lui Treicopaci, trimiţându-l definitiv la 
pământ. Braţul enorm se ridică iarăşi, sânge roşu pe degete albastre. 

Şi din ceaţă apăru ceva negru care se înfipse în subsuoara temutului, 
făcându-l să-şi piardă din nou echilibrul. Urlând cât îl ţineau puterile, 
Fiori-îţi-dau începu să-l împungă cu sulița, împingându-l pe versant la 
vale. Temutul se rostogoli, alunecă, se sculă, simulă un pas înapoi şi 
ridică mâna cu iuţeala unui şarpe gigantic. Îl plesni pe Fiori-îţi-dau aşa 
cum un om normal plesneşte o muscă sâcâitoare. Tânărul dispăru 
zbierând şi zvârcolindu-se în ceaţă. 

Înainte ca uriaşul să apuce să se ducă după el, se auzi un bubuit ca 
de tunet şi sabia lui Tul îl izbi în umărul acoperit cu armură, 
azvârlindu-l în genunchi. Acum ieşi şi Dow din neguri şi tăie o halcă 
zdravănă din piciorul colosal. Apăru şi Fiori-îţi-dau mârâind sălbatic şi 
lovindu-l cu sulița. Uriaşul păru încolţit de cei trei, fără sorţi de 
scăpare. 

Şi, indiferent cât de imens ar fi fost, ar fi trebuit să fie deja mort. Ar 
fi trebuit să se fi întors deja în ţărână după rănile pe care i le făcuseră 
Treicopaci şi Fiori-îţi-dau şi Dow. În schimb, se ridică din nou, cu şase 
săgeți şi sabia lui Treicopaci ieşindu-i din trup şi scoase un muget 
teribil care îl făcu pe Copoi să tremure până în vârful degetelor. Fiori- 
îţi-dau căzu brusc în fund, albindu-se la faţă. Tul clipi speriat, şovăi şi 
scăpă sabia din mână. Chiar şi Dow cel Negru făcu un pas înapoi. 

Temutul se aplecă şi apucă sabia lui Treicopaci. Şi-o scoase din 
picior şi o lăsă să cadă, umplând noroiul de sânge. Doar că acolo unde 
fusese ea împlântată nu se vedea nici urmă de rană. Absolut nicio 
urmă. Apoi se întoarse şi ţâşni în neguri, iar ceața se închise în spatele 
lui, iar Copoiul îl auzi cum îşi croieşte drum, izbindu-se de copaci. Şi 
îşi spuse că niciodată nu fusese mai fericit să vadă cum cineva dă bir cu 
fugiţii. 

— Haideţi! Pe aici! urlă Dow, pregătindu-se să se repeadă la vale, dar 
Tul i se aşeză în cale, cu mâna ridicată. 

-Nu te duci nicăieri. Nu ştim câţi shanka sunt acolo jos. O să 
ucidem creatura aia altădată. 

— Dă-te din drumul meu, flăcău! 

- Nu. 

Copoiul se întoarse pe cealaltă parte, strâmbându-se de durere şi 
începu să se târască spre tovarăşii lui. Ceaţa începuse să se ridice, 
lăsând în urma-i un aer rece şi limpede. Ursuzul cobora din cealaltă 
parte, cu arcul pregătit de tragere. De jur împrejur, prin noroi şi 
zăpadă, erau o mulţime de cadavre, mai ales shanka, dar şi vreo câţiva 
tărani. 

Copoiului i se păru o veşnicie până când reuşi să ajungă la 
Treicopaci. Bătrânul lui prieten zăcea pe spate, cu scutul sfărâmat încă 
prins de braţ. Respirația îi era slabă şi şuierătoare, iar pe gură îi ieşeau 


bulbuci de sânge. Îşi rostogoli ochii spre Copoi, întinse mâna şi îl 
înşfăcă de haină, îl trase spre el şi îi şopti la ureche printre dinţii-i 
însângerațţi. 

— Ascultă-mă, Copoiule! Ascultă-mă! 

— Ce, şefu'? croncăni Copoiul abia reuşind să vorbească din cauza 
durerii sfâşietoare din piept. 

Se aplecă, ascultă, dar nu auzi nimic. Treicopaci avea ochii larg 
deschişi, holbaţi la ramurile de deasupra. O picătură de apă pică pe un 
obraz şi curse în barba lui plină de sânge. Nimic altceva. 

- Înapoi în ţărână, spuse Ursuzul cu chipul vlăguit ca pânzele vechi 
de păianjeni. 


West îşi rodea unghiile privind cum generalul Kroy şi oamenii săi 
urcau drumul, congregaţie solemnă de oameni îmbrăcaţi în negru, pe 
cai negri. Ninsoarea încetase deocamdată, dar cerul avea culoarea 
neagră a mâniei fioroase, iar lumina era atât de slabă, că parcă ar fi 
fost deja seară, iar vântul îngheţat scutura pânza corturilor din punctul 
de comandă. Timpul pe care reuşise să-l câştige West se terminase. 

Simţi un impuls neaşteptat, aproape copleşitor, de a se răsuci pe 
călcâie şi a o lua la goană departe de locul acela. Impuls atât de ridicol, 
încât imediat simţi un altul, la fel de neadecvat: îi veni să râdă. Din 
fericire, fu în stare să se înfrâneze. Nu era nimic de râs. Nici pe 
departe. Tropotul copitelor se apropia, iar el începuse să se gândească 
dacă era chiar atât de proastă ideea de a o lua la sănătoasa. 

Kroy îşi struni calul cu sălbăticie şi cobori din şa. Îşi netezi uniforma 
cu gesturi brutale, îşi reglă centura şi se îndreptă cu paşi repezi spre 
cort. West îl opri, sperând să-l poată reţine, şi astfel să mai câştige 
câteva secunde. 

— Generale Kroy, felicitări, domnule, aţi luptat cu multă dârzenie! 

- Desigur, colonele West, îi rosti dispreţuitor Kroy numele şi gradul, 
de parcă ar fi fost o ocară teribilă, iar oamenii lui i se strânseră 
ameninţători în spate. 

— Permiteţi să vă întreb care este situaţia? 

— Situaţia? mârâi generalul. Situaţia este că nordicii s-au retras, dar 
nu sunt încă înfrânți. Am reuşit să-i batem, în cele din urmă, dar toate 
unităţile mele sunt epuizate, până la ultimul om. Prea istoviţi ca să-i 
putem urmări. Din cauza laşităţii lui Poulder, inamicul a fost în stare să 
se retragă peste vad! Vreau să-l văd spânzurat pentru trădare! Pe 
onoarea mea că n-am să mă las până n-am să-l văd atârnând în ştreang! 

Se uită furios în jur, în vreme ce ofiţerii lui murmurau mânioşi între 
ei. 

— Unde este Lordul Mareşal Burr? Cer să îl văd pe Lordul Mareşal! 

- Desigur, doar îngăduiţi-mi... 

Însă cuvintele lui West fură înăbuşite de zgomotul tot mai puternic 


al altor cai şi un al doilea grup de călăreţi apăru lângă cortul 
Mareşalului. Cine altcineva dacă nu generalul Poulder, însoţit de suita 
lui extrem de numeroasă şi de o căruţă. Spaţiul insuficient deveni ticsit 
de oameni şi animale. Poulder sări de pe cal şi se repezi spre cortul 
Mareşalului. Părul îi era vâlvoi, maxilarele încleştate, un obraz crestat 
în diagonală. Oamenii lui în purpuriu îl urmară îndeaproape: săbiile 
zăngăniră, panglicile aurii fluturară, chipurile se îmbujorară. 

— Poulder! şuieră Kroy. Ai ceva tupeu să te arăţi în faţa mea! Ai ceva 
curaj! Ăsta-i singurul act de curaj pe care l-ai făcut toată ziua! 

— Cum îndrăzneşti! zbieră Poulder. Pretind scuze! Cere-ţi imediat 
scuze! 

— Scuze? Eu să-mi cer scuze? Ha! Am să am grijă ca tu să fii cel care 
îşi va cere iertare! Planul era să ataci din stânga! Mai bine de două ore 
am tot fost atacați! 

— Aproape trei ore, domnule, se vâri în seamă unul din oamenii lui. 

- Trei ore, la naiba! Dacă asta nu se cheamă laşitate, înseamnă că eu 
nu ştiu ce-i aia! 

- Laşitate? guiţă Poulder, iar câţiva dintre ofiţerii lui chiar îşi puseră 
mâinile pe săbii. Îmi vei cere scuze de îndată! Divizia mea a fost supusă 
unui atac brutal şi susţinut pe flanc! Am fost obligat să conduc eu 
însumi o şarjă! Pe jos! 

Îşi împinse capul înainte şi indică tăietura cu un deget înmănuşat. 

- Noi suntem cei care ne-am luptat cu adevărat! Noi am adus 
victoria de astăzi! 

— Afurisit să fii, Poulder, nimic n-ai făcut! Victoria aparţine doar 
oamenilor mei! Atac? Aţi fost atacați? De cine? De animale din pădure? 

— A-ha! Exact! Arată-i! 

Unul dintre subalternii lui Poulder smulse pânza de pe căruţă, 
descoperind ceea ce, la o primă vedere, semăna cu o grămadă de 
zdrenţe pline de sânge. Ofiţerul îşi încreţi nasul scârbit şi o împinse 
într-o parte. Obiectul de sub acoperământ căzu pe pământ, se rostogoli 
până ajunse pe spate şi ţintui cerul cu ochi mici şi negri ca de gândac. 
Falca-i uriaşă şi hidoasă atârna căscată, iar colții creaturii, lungi şi 
ascuţiţi, se întindeau care încotro. Pielea acelei chestii avea o culoare 
nedefinită, maro-cenuşie, era aspră şi plină de bătături. Nasul — un ciot 
diform. Căpăţâna - plată şi spână, cu frunte proeminentă, dar teşită 
mult spre spate. Unul dintre braţe era scurt şi musculos, celălalt — mult 
mai lung şi uşor curbat, amândouă, însă, terminându-se cu gheare. 
Creatura părea amorfă, sigur hidoasă, probabil primitivă. West se uită 
năucit la ea, cu gura căscată de uimire. 

Evident, nu se uita la o fiinţă omenească. 

- Uite! guiţă Poulder. Îndrăzneşte acum să mai spui că divizia mea 
nu a luptat! Erau sute de... de chestii din astea acolo! Mii erau, şi se 
luptau de parcă dăduse strechea-n ele! Am reuşit să rezistăm, şi tu ai 


avut noroc că noi am rezistat! Cer! spumegă el, Reclam! urlă el cu 
clăbuci la gură, Pretind! guiţă el, vânăt la faţă, să mi se ceară scuze! 

Ochii lui Kroy zvâcniră în semn de nedumerire, de frustrare, de 
furie. Strânse din buze, din fălci, din pumni. Nu exista nicio regulă 
pentru o asemenea situaţie. Se întoarse spre West. 

— Cer să-l văd pe Mareşalul Burr! răcni el. 

— Şi eu la fel! chirăi strident Poulder, nelăsându-se mai prejos. 

— Lordul Mareşal este... 

Şi West nu mai ştiu ce să zică. Nu mai avea nicio idee. Nicio 
stratagemă, niciun truc, niciun plan. 

=... este... 

El nu va putea să se refugieze peste vadul râului. Se terminase totul. 
Cel mai probabil, va sfârşi într-un lagăr de detenţie. 

—... este... 

- Sunt aici. 

Şi, spre nemărginita uimire a lui West, Burr se ivise în uşa cortului. 
Chiar şi în penumbră era evident că se simţea cumplit de rău. Paloare 
cadaverică, frunte scăldată în transpiraţie, ochi încercănaţi şi duşi în 
fundul capului. Îi tremurau buzele, nu se ţinea bine pe picioare. Se 
apucase strâns de unul dintre ţăruşii cortului. West observă o pată 
închisă la culoare pe uniforma Mareşalului, foarte probabil sânge. 

— Mă tem că am fost... puţin cam indispus în timpul luptei, croncăni 
Burr. Posibil să nu-mi fi priit mâncarea. 

Mâna îi tremură, iar Jalenhorm se apropie iute de el, gata să-l 
prindă în caz că va leşina. Însă, cu un efort supraomenesc de voinţă, 
Lordul Mareşal rămase în picioare. West aruncă o privire speriată la 
adunarea furioasă din jur, întrebându-se ce impresie le făcea acest 
cadavru ambulant. Însă cei doi generali erau mult prea absorbiți de 
propria lor răfuială ca să bage de seamă şi altceva. 

— Lord Mareşal, trebuie să protestez împotriva generalului Poulder... 

- Domnule, cer ca generalul Kroy să-mi prezinte scuze... 

Cea mai bună apărare ar fi atacul neîntârziat, îşi spuse West. 

- Tradiţia cere, zbieră el cât îl ţinea gura, ca, înainte de toate, să-l 
felicităm pe comandantul nostru pentru această victorie! 

Începu să bată încet din palme, ca pentru a da un exemplu. 1 se 
alăturară de îndată şi Pike, şi Jalenhorm. Poulder şi Kroy schimbară 
priviri glaciare, aplaudând şi ei fără prea multă tragere de inimă. 

— Aş dori să fiu primul... 

— Cel dintâi care vă felicită, Lord Mareşal! 

Acum aplaudau şi ofiţerii lor, şi ceilalţi bărbaţi strânşi în jurul 
cortului, şi cei aflaţi mai departe; iar nu după mult timp de 
pretutindeni răsunau ovaţii entuziasmate. 

— Ura pentru Lordul Mareşal Burr! 

— Lordul Mareşal! 


— Victorie! 

Burr se strâmba şi tremura, ţinându-şi mâna apăsată pe abdomen, cu 
chipul o mască a suferinţei. West se furişă în spate, departe de veselia 
generală, departe de glorie. Nu-l interesa câtuşi de puţin. Ştia că fusese 
o victorie pe muchie de cuţit. Îi tremurau mâinile, în gură avea un gust 
amar, privirea i se tulburase. Îi auzea pe Poulder şi Kroy care se luaseră 
iarăşi la harţă ca două rațe ţâfnoase şi guralive. 

- Trebuie să ocupăm imediat cetatea Dunbrec, să declanşăm un atac 
în viteză câtă vreme... 

— Pfui! Prostii! Fortificațiile sunt prea solide. Trebuie s-o înconjurăm 
şi să ne pregătim de... 

— Nonsens! Divizia mea ar putea ocupa cetatea şi mâine! 

- Rahat! Trebuie să ne consolidăm poziţiile! Competenţele mele 
deosebite în arta asediului spun asta! 

Şi aşa mai departe. West îşi astupă urechile ca să nu-i mai audă şi îşi 
continuă drumul prin noroiul cleios. Se căţără pe o piatră, trecu pe 
partea cealaltă, se lipi cu spatele de ea şi se lăsă în jos până ajunse să 
stea ghemuit în zăpadă, cu genunchii strânşi la piept, aşa cum obişnuia 
să facă în copilărie când tatăl lui era supărat. 

Mai jos în vale, prin întunericul tot mai dens, oamenii se mişcau 
încolo şi încoace pe câmpul de luptă. Începuseră să sape mormintele. 


Pedeapsă pe măsură 


Plouase până nu de mult. Acum se oprise. Pavajul din Piaţa 
Mareşalilor începuse să se usuce. Dalele rămăseseră umede doar în 
mijloc. O rază palidă străpunsese norii şi scânteia pe lanţurile agăţate 
în cadru, pe lamele, cârligele şi cleştii uneltelor din rastel. Bună vreme 
pentru un asemenea eveniment. Dar ai prefera să nu participi la el dacă te 
cheamă Tulkis. 

Mulțimea anticipa deja dramatismul spectacolului. Piaţa cea largă 
era dominată de flecăreala spectatorilor, amestec ameţitor de exaltare 
şi mânie, de bucurie şi ură. Zona pentru public era ticsită, oamenii se 
îngrămădeau şi mereu soseau alţii, dar mai era loc din belşug în spaţiul 
rezervat conducătorilor, spaţiu împrejmuit cu gard şi foarte bine păzit, 
aflat chiar în faţa eşafodului. La urma urmei, mai-marii şi mai-bunii noştri 
trebuie să aibă parte de cea mai frumoasă privelişte. Peste umerii celor din 
primul rând, vedea scaunele pregătite pentru membrii Consiliului 
Închis. Dacă s-ar fi ridicat pe vârfuri, operaţiune pe care nu îndrăznea 
să o efectueze prea des, cu siguranţă că ar fi reuşit să vadă şi claia de 
păr alb a Arhilectorului, deranjată uşor de adierea vântului. 

Se uită într-o parte la Ardee. Tânăra se încrunta fioros la eşafod, 
muşcându-şi buzele cu nerăbdare. Şi dacă stai să te gândeşti că a fost o 
vreme când duceam tinerele domniţe la cele mai bune stabilimente din oraş, 
la grădinile de plăceri de pe deal, la concerte în Sala Şoaptelor, sau direct în 
apartamentul meu, dacă mi se părea că aveam să mă descurc. Acum le duc 
la execuţii. Simţi cum gura i se strâmbă într-o părere de zâmbet amar. 
Asta este, lucrurile se schimbă. 

— Cum va fi? îl întrebă Ardee. 

— Va fi spânzurat şi eviscerat. 

- Poftim? 

-I se vor lega lanţuri de mâini şi de gât, nu prea tare, ca să nu-l 
stranguleze, şi va fi ridicat. Apoi va fi tăiat în lung şi i se vor scoate 
matele care vor fi prezentate spectatorilor. 

Fata şopti gâtuit: 

- Va fi viu atunci? 

- Posibil. E greu de spus. Depinde de călăi, dacă îşi vor fac treaba 
cum se cuvine. Oricum, nu va mai trăi mult. Fără mațe. 

- Pare... o metodă cam drastică. 

— Aşa şi trebuie. Este cea mai crudă pedeapsă pe care au putut-o 
născoci cruzii noştri strămoşi. Înţeleg că nu s-a mai pus în practică de 
vreo optzeci de ani. 

— De aceea au venit atâţia oameni. 

Glokta ridică din umeri. 


— Stârneşte curiozitatea, însă este drept că întotdeauna execuțiile au 
fost nişte spectacole pe cinste. Oamenii se dau în vânt după moarte. Le 
aminteşte că, indiferent cât de meschină, cât de abjectă, cât de mârşavă 
le-ar fi viaţa... tot au parte de aşa ceva. 

Glokta simţi cum cineva îl bate uşor pe umăr şi se întoarse 
strâmbându-se de durere. Chipul mascat al lui Severard era chiar în 
spatele lui. 

— M-am ocupat de afacerea aia. Despre Vitari. 

- Aha. Şi? 

Ochii lui Severard alunecară bănuitori spre Ardee, apoi se aplecă şi 
şopti în urechea lui Glokta. 

— Am urmărit-o până la o casă, de după Pajiştea lui Galt, lângă piaţă. 

— Ştiu unde-i piaţa. Şi? 

- M-am uitat înăuntru pe una din ferestre. 

Glokta ridică ironic o sprânceană. 

- Îţi face plăcere toată povestea asta, nu-i aşa? Ce era înăuntru? 

— Copii. 

— Copii? şopti uluit Glokta. 

- Trei copii micuţi. Două fete şi un băiat. Şi ce culoare crezi că are 
părul lor? 

Nu mai spune. 

— Nu cumva roşu aprins? 

- Întocmai ca mama lor. 

— Deci are copii? îşi supse Glokta gingiile dus pe gânduri. Cine şi-ar 
fi închipuit? 

— Aşa este. Eu, unul, am crezut că are un bloc de gheaţă la păsărică. 

Aşa se explică de ce voia cu tot dinadinsul să se întoarcă din sud. Tot 
timpul acesta o aşteptau trei micuţi. Instinctul matern. Ce emoţionant! Îşi 
şterse ochiul stâng care îl ustura. 

- Bună treabă, Severard, s-ar putea să fim nevoiţi să ne folosim de 
informaţia asta. Şi cealaltă poveste? Garda Prințului? 

Cu gesturi iuți, Severard îşi ridică masca şi se scărpină pe obraz, 
privind agitat în toate părţile. 

— Aici chiar s-a întâmplat ceva ciudat. Am încercat să îl găsesc, 
dar... se pare că a dispărut. 

— A dispărut? 

— Am vorbit cu familia lui. Nu l-au mai văzut din ziua de dinainte de 
moartea Prințului. 

Glokta se încruntă. 

- Ziua de dinainte? Dar a fost în palat... L-am văzut. Ia-i pe Frost şi 
pe Vitari. Fă-mi o listă cu absolut toate persoanele care s-au aflat în 
palat în noaptea aceea. Cu absolut toţi lorzii, toţi servitorii, toţi 
soldaţii. Am să dau eu de capătul poveştii ăsteia. Într-un fel sau altul. 

— Aşa ţi-a spus Sult să faci? 

Glokta îl săgetă cu privirea pe practician. 


- Nu mi-a spus să n-o fac. Ai grijă şi fă-ţi treaba. 

Severard murmură ceva, dar cuvintele îi fură înăbuşite de tumultul 
mulțimii care erupsese brusc într-o cascadă de râsete furioase. Tulkis 
era condus spre eşafod. Mergea încet, împiedicat de lanţurile grele din 
jurul gleznelor. Nici nu plângea, nici nu se văicărea, nici nu ţipa. Părea 
doar foarte trist şi îndurerat. Cu vânătăi pe obraji şi cu răni inflamate 
pe braţe şi pe picioare şi pe piept. Nu ai cum să foloseşti andrele înroşite 
în foc fără să laşi semne, dar trebuie să recunosc că arată destul de bine, 
dacă e să ţinem cont prin câte a trecut. Era complet gol, cu excepţia unei 
bucăţi de pânză petrecute peste şolduri. Ca să cruţăm firea delicată a 
doamnelor de faţă. Este o distracţie pe cinste să priveşti cum unui om i se 
scot măruntaiele, dar vederea cocoşelului lui ar fi ceva obscen. 

Un funcţionar apăru în faţa eşafodului şi începu să citească numele 
deţinutului, natura acuzațiilor care îi erau aduse, mărturisirea acestuia 
şi pedeapsa la care era condamnat, însă chiar şi de la această distanţă 
mică nu prea putea fi auzit din cauza murmurului mulţimii, accentuat 
de ocazionale strigăte furioase. Glokta se strâmbă de durere şi începu 
să-şi mişte încet piciorul înainte şi înapoi ca să-şi relaxeze muşchii. 

Călăii cu chipurile acoperite de măşti preluară deţinutul cu 
deosebită grijă. Traseră un sac negru peste capul solului, îi puseră 
cătuşe la mâini, la gât, la glezne. Glokta urmări cum pânza sacului se 
mişcă acolo unde era gura bietului om. Ultimele răsuflări disperate. Oare 
se roagă? Oare împroaşcă blesteme furibunde? Cine ştie? Şi, oricum, ce mai 
contează? 

Îl săltară în aer şi îl ţintuiră pe cadru. Mare parte din greutate i se 
sprijinea în braţe, iar manşonul din jurul gâtului era destul de strâns ca 
să-l sufoce, dar nu să-l şi ucidă. Bineînţeles că se zbătu. Absolut firesc. 
Instinctul animalic de a te zvârcoli ca să scapi din strânsoare şi să poţi 
respira din nou. Instinct căruia nu i te poți împotrivi. Unul dintre călăi se 
duse la rastel, alese o sabie grea şi o prezentă publicului cu gesturi 
afectate. Soarele bicisnic sclipi o clipă pe lamă. Se întoarse cu spatele 
la spectatori şi începu să taie. 

Se aşternu o tăcere de mormânt, întreruptă doar de susurul înăbuşit 
al respirației lui Tulkis. Această pedeapsă nu necesita strigăte. Această 
pedeapsă pretindea doar o linişte stupefiată. Aceasta era o pedeapsă la 
care nu se putea răspunde decât cu priviri oripilate şi fascinate. Acesta 
îi este scopul. Nimic altceva decât tăcere şi bolboroseala moale a 
respirației deţinutului. Atâta vreme cât cercul de fier din jurul gâtului îl 
împiedică să zbiere. 

— Pedeapsă pe măsura faptei, şopti Ardee urmărind cum ies 
intestinele din trupul fostului emisar. Aşa îi trebuie pentru că l-a 
asasinat pe Prinţul Moştenitor. 

Glokta se aplecă la urechea tinerei. 

— Sunt destul de sigur că nu a asasinat pe nimeni. Bănuiesc că nu se 
face vinovat de nimic altceva decât de faptul că este un om curajos, 


care ne-a spus adevărul şi ne-a întins mâna în semn de pace. 

Ardee făcu ochii mari. 

— Atunci de ce a primit pedeapsa asta? 

— Pentru că Prinţul Moştenitor a fost ucis. Cineva trebuie să fie 
pedepsit. 

— Dar... cine l-a ucis de fapt pe Raynault? 

— Cineva care nu doreşte să fie pace între Gurkhul şi Uniune. Cineva 
care vrea ca războiul dintre noi să se intensifice, să se extindă şi să nu 
ia sfârşit niciodată. 

— Cine ar putea dori una ca asta? 

Glokta nu-i răspunse. Într-adevăr, oare cine? 


Nu trebuie să-l admiri pe nemernicul ăla de Fallow, dar trebuie să 
recunoşti că se pricepe la mobilier. Glokta se sprijini de spătarul moale al 
scaunului, cu picioarele întinse spre focul din cămin. Începu să-şi 
rotească gleznele care îl dureau înfiorător. 

Însă Ardee nu părea a se simţi la fel de bine. Să nu uităm însă că 
distracţia de dimineaţă n-a fost un spectacol prea plăcut. Stătea lângă 
fereastră, dusă pe gânduri, cu fruntea încreţită, şi se trăgea tulburată 
de o şuviţă de păr. 

— Simt nevoia să beau ceva. 

Se duse la bufet şi scoase dinăuntru o sticlă şi un pahar. Ezită şi se 
uită la Glokta. 

- N-ai de gând să-mi spui că e prea devreme? 

El ridică din umeri. 

— Ştii şi singură ce oră este. 

— Simt nevoia să beau ceva după... 

— Atunci bea. Nu trebuie să te justifici în faţa mea. Nu sunt fratele 
tău. 

ÎI privi furioasă, deschise gura de parcă ar fi vrut să-i răspundă, se 
răzgândi şi împinse cu gesturi bruşte şi paharul, şi sticla înapoi. Apoi 
trânti uşiţa bufetului. 

— Mulţumit? 

Ridică iarăşi nepăsător din umeri. 

— Cât de mulţumit îmi permite starea mea să fiu. 

Ardee se trânti pe scaunul din faţa lui şi îşi ţintui cu privirea ursuză 
un pantof. 

— Şi acum? 

— Acum? Acum ne vom încânta reciproc cu observaţii amuzante cam 
o oră, apoi poate vom face o plimbare prin oraş? O plimbare lentă, 
bineînţeles. După care poate vom lua prânzul. Mă gândeam să mergem 
la... 

- Mă refeream la succesiunea la tron. 

— Ah, murmură Glokta. La asta te refereai. 

Se întinse şi îşi aranjă mai bine pernele de la spate, apoi se întinse 


iarăşi cu un geamăt de satisfacţie. Stând în camera asta călduroasă şi 
confortabilă, în această companie plăcută, chiar m-aş putea mistifica 
spunându-mi că am o viaţă. Şi continuă cu un surâs: 

-Se va vota în Consiliul Deschis. Nu am niciun dubiu că, până 
atunci, vom asista la o orgie de şantaje, de mituiri, de corupţie şi de 
trădare. La un carnaval de încheieri de afaceri, de spargeri de alianţe, 
de intrigi şi de asasinate. La un dans vesel de măsluiri, de aranjamente, 
de ameninţări şi de promisiuni. Şi toate acestea vor continua până la 
moartea Regelui — atunci se va vota în Consiliul Deschis. 

Ardee îi aruncă zâmbetul ei pieziş. 

— Până şi fetele din popor spun că Regele nu va mai trăi mult. 

— Măi să fie, ridică Glokta din sprâncene. Din moment ce până şi ele 
spun asta, înseamnă că e adevărat. 

— Care sunt favoriţii? 

— De ce nu-mi spui pe care l-ai prefera tu? 

- Bine, am să-ţi spun, fu de acord tânăra şi se aşeză mai bine în 
scaun, frecându-şi maxilarul gânditoare cu un deget. Bineînţeles că 
primul ar fi Brock. 

— Bineînţeles. 

- Apoi Barezin, Heugen şi Isher. 

Glokta încuviinţă dând din cap la fiecare nume rostit. Nu-i deloc 
proastă. 

- Ei sunt cei patru favoriţi. La cine altcineva ne-am mai putea 
gândi? 

— Meed a dat cu piciorul la orice şansă ar fi avut atunci când a fost 
învins de nordici. Ce părere ai de Skald, Lordul Guvernator din 
Starikland? 

— Foarte bine. Are şanse minime, dar va fi pe listă... 

- Iar dacă voturile din Midderland se vor împărţi... 

— Cine poate spune ce se va întâmpla? 

Îşi surâseră larg. 

-În momentul acesta ar putea fi oricine, continuă el. În plus, ar mai 
trebui să luăm în consideraţie şi copiii din flori ai Regelui. 

- Există bastarzi? 

Glokta ridică din sprâncene. 

— Cred că pot numi pe vreo doi. 

Ardee izbucni în râs, iar el se felicită pentru că reuşise s-o scoată din 
starea de posomorală. 

- Fireşte, sunt doar zvonuri. Ai auzit vreodată de Carmee dan Roth? 
Este doamnă de onoare la curte şi este considerată a fi o frumuseţe de 
excepţie. Cu ani în urmă era favorita Regelui. A dispărut fără veste şi 
apoi s-a spus că ar fi murit, poate la naştere, dar cine ştie? Oamenilor 
le place teribil să bârfească, şi se întâmplă ca tinerele frumoase să 
moară din când în când, fără să fi purtat în pântece un bastard de 
sânge regesc. 


— O, aşa este, aşa este! flutură din gene Ardee, prefăcându-se că ar fi 
în pragul leşinului. Noi, femeile, suntem o specie tare bolnăvicioasă. 

— Da, draga mea, aşa sunteţi. Frumuseţea este un blestem. Eu unul 
mulţumesc stelelor în fiecare zi că m-au vindecat de ea, zise Glokta 
aruncându-i zâmbetul lui ştirb şi batjocoritor. Membrii Consiliului 
Deschis au năpădit oraşul cu zecile şi îndrăznesc a spune că mulţi din 
ei nu au pus piciorul niciodată în Rotonda Lorzilor. Au simţit mirosul 
puterii şi vor să ia parte la împărţirea ei. Fiecare vrea să obţină câte 
ceva, atâta vreme cât se mai poate. S-ar putea să asistăm acum la 
unicul moment în zece generaţii când toţi nobilii sunt pregătiţi să ia o 
decizie reală. 

— Dar ce decizie... murmură Ardee clătinând din cap. 

— Ai dreptate. Cursa va fi lungă, iar concurenţa va fi aprigă. Ca să nu 
spun mortală. Şi iau în calcul şi posibilitatea ca, în ultima clipă, să 
apară un străin. Cineva din afară, fără duşmani. Un candidat de 
compromis. 

- Şi cum rămâne cu Consiliul Închis? 

-Le este interzis să ia atitudine, desigur, pentru a asigura 
imparţialitatea procesului, pufni el. Imparţialitate! Ceea ce îşi doresc ei 
din adâncul inimii este să ne vâre un neavenit pe gât. Cineva pe care ei 
să-l poată domina, să-l poată manipula, astfel încât să-şi poată continua 
netulburaţi scandalurile. 

- Dar există un asemenea candidat? 

— Oricine are drept de vot poate fi o opţiune, prin urmare, teoretic, 
cel puţin, sunt sute de candidaţi. Dar, fireşte, cei din Consiliul Închis nu 
pot cădea de acord asupra unuia, aşa că se agaţă fără pic de demnitate 
de candidaţii cei mai puternici, schimbându-și loialităţile după cum 
bate vântul, cu speranţa că vor reuşi să-şi asigure viitorul, făcând tot ce 
le stă în putere ca să rămână în funcţie. Au pierdut atât de repede 
puterea în favoarea nobililor, că şi acum li se învârt capetele. Iar unele 
din aceste capete vor cădea, fii sigură de asta. 

— Şi crezi că va cădea şi al tău? îl întrebă Ardee privindu-l pe sub 
sprâncene. 

Glokta îşi linse încet gingiile. 

— Dacă va cădea capul lui Sult, probabil că al meu va fi următorul. 

— Sper să nu se întâmple aşa ceva. Ai fost bun cu mine. Mai bun 
decât oricine altcineva. Mai bun decât merit. 

Folosea din nou vicleşugul cu pretinsa sinceritate, iar Glokta, deşi 
conştient de prefăcătoria tinerei, se simţi din nou dezarmat. 

- Prostii, mormăi el, foindu-se stânjenit în scaun. 

Bunătate, sinceritate, încăperi plăcute şi confortabile... colonelul Glokta 
ar fi ştiut ce să spună, dar eu mă simt străin aici. Încă mai bâjbâia în 
căutarea unui răspuns, când se auzi o bătaie energică în uşă. 

— Aştepţi pe cineva? 

— Pe cine să aştept? Toţi oamenii pe care îi cunosc sunt în camera 


aceasta. 

Glokta încercă să tragă cu urechea, însă nu prinse decât nişte 
murmure nedesluşite. Apoi servitoarea vâri capul pe uşă. 

— Îmi cer iertare, dar cineva îl caută pe Superior. 

- Cine? se răsti la ea Glokta. 

Severard, cu veşti despre garda Prințului Raynault? Vitari, cu vreun 
mesaj de la Arhilector? O altă problemă pe care trebuie s-o rezolv de 
urgenţă? Alte întrebări pe care le am de pus? 

— Zice că îl cheamă Mauthis. 

Glokta simţi că-i zvâcneşte tot obrazul stâng. Mauthis? Nu se mai 
gândise de multă vreme la el, dar îi veni imediat în minte chipul 
uscăţiv al bancherului care-i întindea chitanţa la semnat. Chitanţă 
pentru darul de un milion de mărci. S-ar putea ca la un moment dat în 
viitor să vină la tine un reprezentant al băncii Valint şi Balk şi să-ţi ceară 
anumite... favoruri. 

Ardee îl privea îngrijorată. 

— S-a întâmplat ceva? 

— Nu, nimic, hârâi el încercând să nu sune ca şi cum s-ar fi sufocat. 
Un vechi colaborator. Mă poţi lăsa singur o clipă? Trebuie să discut cu 
acest domn. 

— Bineînţeles. 

Tânăra se ridică şi se îndreptă spre uşă în şoapte de mătase pe covor. 
Se opri la jumătatea drumului şi se uită înapoi, muşcându-şi buzele. Se 
îndreptă spre bufet, de unde scoase sticla şi paharul. Apoi ridică din 
umeri. 

- Simt nevoia să beau ceva. 

- Toţi simţim nevoia asta, murmură Glokta în urma ei. 

Mauthis intră după câteva secunde. Aceiaşi pomeţi proeminenţi, 
aceiaşi ochi reci duşi în fundul capului. Dar parcă era ceva schimbat în 
atitudinea lui. O anumită nervozitate. Poate o anumită nelinişte? 

— Ca să vezi, Maestre Mauthis, ce onoare să... 

- Poţi să renunţi la amabilităţi, Superiorule, spuse bancherul cu glas 
piţigăiat şi scrâşnit ca nişte balamale ruginite. N-am vanităţi deşarte. 
Prefer să vorbesc deschis. 

— Foarte bine. Ce anume aş putea să... 

- Stăpânii mei, banca Valint şi Balk, nu sunt deloc mulţumiţi cu felul 
în care îţi desfăşori ancheta. 

Mintea lui Glokta o luă la fugă. 

— Ancheta despre ce? 

— Despre moartea Prințului Moştenitor Raynault. 

— Ancheta aceasta s-a încheiat. Te asigur că nu... 

— Să punem cărţile pe masă, Superiorule. Fi ştiu. Ţi-ar fi mult mai 
uşor dacă ţi-ai spune în permanenţă că ei ştiu totul. De obicei aşa se şi 
întâmplă. Crima a fost soluţionată cu impresionantă rapiditate şi 
competenţă, dacă-mi este permis a spune. Stăpânii mei sunt încântați 


de rezultate. Vinovatul a fost adus în faţa justiţiei. Nu foloseşte 
nimănui dacă vei săpa mai adânc în treaba asta nefericită. 

Chiar că a pus cărţile pe masă. Însă de ce i-ar deranja întrebările mele pe 
Valint şi Balk? Mi-au dat bani tocmai pentru a dejuca planurile gurkienilor, 
iar acum nu le convine că investighez un complot gurkian? N-are niciun 
sens... doar dacă nu cumva asasinul nu a venit din sud. Doar dacă nu 
cumva asasinii Prințului Raynault sunt de prin părţile noastre. 

— Mai sunt câteva amănunte ce trebuie elucidate, mormăi Glokta. 
Stăpânii tăi n-au motiv de supărare... 

Mauthis înaintă un pas. Fruntea îi lucea de transpiraţie, deşi în 
încăpere nu era prea cald. 

— Nu sunt supăraţi, Superiorule. Dar nu aveai de unde să ştii că sunt 
nemulţumiţi. Acum ştii. Iar dacă ai continua această anchetă, deşi ştii 
că îi nemulţumeşte... abia atunci se vor supăra. 

Se aplecă spre Glokta şi îi şopti: 

- Îngăduie-mi să-ţi spun, Superiorule, ca de la un pion la altul. Nu 
dorim ca ei să se supere. 

Tonul bancherului era straniu. Nu mă ameninţă. Mă imploră. 

— Vrei să spui, murmură Glokta aproape fără să-şi mişte buzele, că îl 
vor informa pe Arhilectorul Sult despre micuțul lor aport la apărarea 
cetăţii Dagoska? 

— Asta nu-i nimic. 

Expresia de pe chipul lui Mauthis era clară. Teamă. Teamă, pe chipul 
acela care, în mod obişnuit, era o mască a indiferenței. Ceva din 
această atitudine nouă a bancherului îi lăsă lui Glokta un gust amar, îi 
şerpui fiori reci pe şira spinării, îi puse un nod dureros în gât. Îşi 
amintea senzaţia aceasta. O mai încercase cu multă vreme în urmă. Aşa 
simţea el teama. M-au cumpărat. Complet şi definitiv. Am ştiut atunci 
când am semnat. Acesta a fost prețul, iar eu nu am avut de ales şi a trebuit 
să-l plătesc. 

Spuse încet şi poticnit: 

— Anunţă-i pe stăpânii tăi că nu vom continua ancheta. 

Mauthis închise ochii o clipă şi răsuflă evident uşurat. 

— Sunt nespus de bucuros să le transmit acest mesaj. O zi bună îţi 
doresc. 

Şi ieşi, lăsându-l singur pe Glokta în salonul lui Ardee, holbându-se 
la uşă şi întrebându-se ce anume se petrecuse. 


Sălaşul de piatră 


Prora corabiei se izbi cu forţă de malul stâncos, în gemete şi 
scrâşnete de pietriș. Doi vâslaşi săriră în valuri şi traseră vasul alţi 
câţiva paşi mai înspre țărm. Îl fixară bine, apoi se grăbiră să se întoarcă 
la bord, ca şi cum apa le-ar fi provocat o durere puternică. Jezal îi 
înţelegea. Această insulă de la Marginea Lumii, această destinaţie 
finală a călătoriei lor, acest loc numit Shabulyan avea, fără doar şi 
poate, un aspect extrem de neplăcut. 

Era o colină enormă, din pietre goale, promontorii abrupte şi maluri 
dezolante sfârtecate de valurile reci. Versanţi ascuţiţi şi costişe cu 
grohotiş perfid se ridicau alcătuind muntele ameninţător, profilându-se 
negru pe cerul întunecat. 

— Vreţi să veniţi pe țărm? îi întrebă Bayaz pe corăbieri. 

Cei patru vâslaşi nu dădură semne că ar fi vrut, iar căpitanul lor 
clătină încet din cap. 

— Am auzit numai lucruri rele despre insula asta, mormăi el în limba 
comună, dar cu un accent atât de pronunţat că abia putea fi înţeles. Se 
spune că-i blestemată. Vă aşteptăm aici. 

— S-ar putea să dureze. 

— Vă aşteptăm cât va fi nevoie. 

Bayaz ridică din umeri. 

— Atunci, aşteptaţi-ne. 

Coborî în apa până la genunchi. Ceilalţi îl urmară cam fără tragere 
de inimă prin apa îngheţată, spre mal. 

Era un loc sinistru, un loc potrivit numai pentru pietre şi apa rece. 
Valurile spumegau lacome pe țărm şi se retrăgeau în silă printre pietre. 
Bătea un vânt nemilos peste acest pustiu, vânt care trecea tăios prin 
pantalonii uzi ai lui Jezal, prin părul lui ud, vârându-i-l în ochi şi 
înfrigurându-l până în măduva oaselor. Un vânt care îi răpi şi ultima 
urmă de emoție pe care ar fi simţit-o la gândul că au ajuns la capătul 
drumului. Un vânt care reuşea să descopere crăpăturile şi găurile din 
bolovani şi le făcea să cânte, să ofteze şi să bocească într-un cor funest. 

Vegetație nu era mai deloc aici. Ceva iarbă lipsită de culoare, lipsită 
de sevă; câteva tufe cu ţepi, mai mult moarte decât vii; câteva pâlcuri 
de copaci uscați agăţaţi cu disperare de stâncile implacabile, îndoiţi în 
direcţia vântului, de parcă ar fi putut fi smulşi din rădăcini în orice 
clipă. Jezal le simţi suferinţa. 

— Minunat loc! strigă el, iar vorbele îi fură luate de vânt de îndată ce 
le rosti. Dacă eşti pasionat de pietre! 

— Unde poate ascunde înțeleptul o piatră? îl repezi Bayaz. Printre o 
mie de alte pietre! Printre un milion! 


Insula aceea cu siguranță nu ducea lipsă de pietre. Bolovani, roci 
mai mici, pietricele rotunde şi prundiş, toate se găseau din abundență. 
Locul era extrem de dezagreabil tocmai din cauza lipsei acute de orice 
altceva. Jezal aruncă o privire în urmă, cuprins de un atac de panică la 
gândul că cei patru marinari ar fi dus corabia în larg, lăsându-i de 
izbelişte. 

Dar erau tot acolo, lângă țărm. În spatele lor, pe oceanul învolburat, 
corabia mătăhăloasă şi diformă a lui Cawneil stătea la ancoră, cu 
pânzele coborâte, cu catargul conturat negru pe cerul suferind, 
legănându-se încet pe valurile neliniştite. 


- Trebuie neapărat să găsim un loc adăpostit de vânt! răcni Logen. 

— Oare există aşa ceva pe insula asta nenorocită? zbieră Jezal. 

- Trebuie să existe! Vreau să fac focul! 

Picior-Lung arătă spre stânci. 

— Probabil că vom găsi o peşteră acolo sus, sau un loc adăpostit. 
Veniţi după mine! 

Se căţărară pe țărm, mai întâi alunecând pe pietrişul ud, apoi 
țopăind din piatră în piatră. Spre deosebire de orice altă destinaţie, 
Marginea Lumii nu părea absolut deloc să merite osteneala aceasta. Ar 
fi putut găsi pietre şi apă rece din belşug fără să părăsească nordul. 
Logen avea o presimţire urâtă despre locul acesta, însă nu avea niciun 
rost să-şi manifeste temerile cu glas tare. Presimţiri urâte îl tot 
bântuiseră în ultimii zece ani. Caută spiritul ăsta, găseşte Sămânţa asta, 
apoi pleacă, şi fă-o cât mai degrabă. Şi după ce se va fi terminat totul? 
Ce va face? Se va întoarce în nord? Se va întoarce la Bethod şi la fiii 
lui, la cazne şi la vrajbe şi la râurile de sânge stricat? Logen se înfioră. 
Nu-l atrăgea nimic din toate acestea. Mai bine înfruntă-ţi temerile 
decât să trăieşti toată viaţa cu frica în sân, i-ar fi spus tatăl lui. Pe de 
altă parte, însă, tatăl lui obişnuia să spună o droaie de lucruri, şi multe 
dintre ele nu erau cine ştie ce. 

Se uită la Ferro, iar ea îi întoarse privirea. Nu se încruntă, nu surâse. 
Fireşte că el nu se pricepuse niciodată să înțeleagă mintea femeilor, sau 
mintea oricui altcuiva, însă Ferro era o enigmă mai deosebită. În 
timpul zilei, era la fel de rece şi de îmbufnată ca de obicei, dar în 
majoritatea nopţilor se cuibărea lângă el sub pătură. Nu o înţelegea, 
dar nici nu îndrăznea să o întrebe nimic. Trist adevăr, ea era cel mai 
bun lucru care i se întâmplase în viaţă de foarte mult timp. Oftă adânc 
şi se scărpină în cap. Acum, că punea astfel problema, îşi dădea seama 
că nu era mare lucru de viaţa lui. 

La baza stâncilor dădură peste un soi de peşteră. De fapt, mai mult o 
scobitură între doi bolovani uriaşi, ferită cât de cât de rafalele 
puternice ale vântului. Nu tocmai un loc prielnic conversaţiei, dar 
insula era pustie, iar Logen se îndoia că ar putea găsi unul mai bun. În 
fond, trebuie să fii realist. 


Ferro ciopârţi cu sabia un copac pipernicit din apropiere şi aduse 
câteva vreascuri pentru foc. Logen se aşeză pe vine şi începu să scapere 
cremenea cu degete amorţite de frig. Curenţii de aer pătrundeau 
printre stânci, iar lemnul era ud, dar, după multe înjurături şi multă 
strădanie, reuşi să aprindă un foc anemic. Se ghemuiră toţi în jurul lui. 

— Adu-mi lada, îi ceru Bayaz. 

Logen o scoase din raniţă şi o puse cu un geamăt lângă Ferro. Bayaz 
pipăi cu vârful degetelor pe marginea ei, găsi încuietoarea ascunsă, iar 
capacul se ridică fără zgomot. Înăuntru erau nişte spirale metalice, în 
jurul unui locaş cam de mărimea pumnului lui Logen. 

- La ce folosesc astea? întrebă nordicul. 

— Să capitoneze şi să ţină nemişcat obiectul dinăuntru. 

— Chestia aia trebuie să fie capitonată? 

— Aşa s-a gândit Kanedias că ar fi mai bine. 

Acest răspuns nu-l făcu pe Logen să se simtă mai în largul lui. 

- Pune-o înăuntru atunci când te simţi în stare, spuse Magul 
întorcându-se către Ferro. Nu este cazul să ne expunem mai mult decât 
e necesar. Iar voi, ceilalţi, aţi face bine să vă ţineţi la distanţă. 

Şi le făcu semn cu mâinile să se îndepărteze. Luthar şi Picior-Lung se 
împiedicară unul de celălalt în zelul lor de a scăpa de acolo. Quai însă 
rămăsese cu ochii aţintiţi la pregătiri şi nu se mişcă din loc. 

Logen şedea cu picioarele încrucişate în fața flăcării anemice, 
simțind cum nodul de nelinişte din stomac creşte cu fiecare secundă. 
Deja regreta că se băgase în toată afacerea asta, dar acum era un picuţ 
cam târziu ca să se răzgândească. 

— Ar fi bine dacă le-am oferi ceva, zise el privind în jur şi dând cu 
ochii de Bayaz, care-i întindea o ploscă din tablă. 

Logen îi scoase dopul, iar aroma alcoolului îi mângâie nările ca o 
iubită de mult pierdută şi jelită. 

- Vrei să spui că ai avut băutura asta la tine tot timpul? 

Bayaz dădu din cap. 

- Pentru momentul acesta. 

— Păcat că n-am ştiut! Aş fi folosit-o cum se cuvine de câteva ori. 

— O poţi folosi cum se cuvine acum. 

— Nu-i chiar acelaşi lucru. 

Logen duse plosca la gură şi luă o duşcă, se împotrivi din răsputeri 
dorinţei aprige de a înghiţi, îşi umflă obrajii şi o scuipă peste foc, 
stârnind flăcări aprige. 

— Şi acum? îl întrebă Bayaz. 

— Acum aşteptăm. Aşteptăm până când... 

- Aici sunt, Nouădegete. 

Voce aidoma vântului printre stânci, aidoma pietrelor care cad de pe 
munţi, aidoma mării care se agaţă de mal, nevrând să se retragă. 
Spiritul se ivi în adăpostul lor strâmt dintre stânci - o nălucă fără 
umbră, ca un morman cenuşiu de pietre, înalt cât doi oameni. 


Logen ridică din sprâncene. Niciodată spiritele nu răspund cu atâta 
promptitudine, presupunând că se deranjează să răspundă vreodată. 

— Ai venit repede. 

— Aşteptam să mă chemi. 

— Ai aşteptat cam mult, mi se pare. 

Spiritul era de acord, da, aşteptase cam mult. 

— Ei bine, hm, păi... am venit după... 

- După obiectul pe care mi l-au încredinţat fiii lui Euz. Înseamnă că 
în lumea oamenilor se petrec lucruri oribile dacă aţi pornit în căutarea 
lui. 

Logen simţi că nu mai are aer. 

— Când nu se petrec asemenea lucruri? 

— Tu vezi ceva? şopti Jezal mai din spate. 

- Nimic, îi răspunse Picior-Lung. Trebuie să recunosc că este... 

— Gura! mârâi Bayaz peste umăr. 

Spiritul pluti mai aproape de el. 

- Să fie oare acesta Întâiul dintre Magi? 

— El este, spuse Logen, neplăcându-i abaterea de la subiect. 

— E mai scund decât era Juvens. Şi nici nu-mi place cum arată. 

-Ce zice? se răţoi nerăbdător Bayaz, holbându-se în aer, cam la 
stânga spiritului. 

Logen îşi scărpină obrazul. 

— Zice că Juvens era înalt. 

— Înalt? Şi ce dacă? Ia ce ne trebuie şi hai să plecăm de-aici! 

— Nu mai are răbdare, tună spiritul. 

- Venim de foarte departe. Are toiagul lui Juvens. 

Spiritul dădu din cap. 

— Cunosc bine ramura aceea uscată. Mă bucur. Am purtat şi eu 
toiagul acesta multe ierni lungi şi ştiu cât de greu este. Acum am să 
aţipesc puţin. 

— Bună idee. Dar, înainte de asta, dacă ai vrea să... 

— Am să-l dau femeii. 

Spiritul îşi vârî mâna în burta lui de piatră, iar Logen se dădu înapoi 
precaut. Pumnul reapăru, iar nordicul se cutremură când înţelese ce 
era în el. 

- Întinde-ţi mâinile, îi spuse lui Ferro. 


Când lucrul acela căzu în palmele întinse ale lui Ferro, Jezal scoase 
un icnet involuntar şi se feri, protejându-şi îngrozit faţa cu mâna. 
Bayaz privea fix, cu ochii mari. Quai întinse nerăbdător capul. Logen se 
strâmbă şi se dădu înapoi. Iar Picior-Lung se retrase speriat până la 
intrarea în peşteră. O clipă nesfârşită, toţi şase se holbară la obiectul 
întunecat din mâinile lui Ferro, fără să se mişte, fără să scoată vreun 
cuvânt. Nu se auzea decât bocetul vântului. Iată, acum găsiseră ce 
căutau. Găsiseră lucrul acela după care veniseră de la atât de mare 


depărtare şi pentru care înfruntaseră atâtea primejdii. Găsiseră lucrul 
acela pe care Glustrod îl scosese din inima pământului cu atât de mulţi 
ani în urmă. Găsiseră lucrul acela care transformase în ruină cel mai 
minunat oraş din câte existaseră vreodată. 

Sămânţa. Forma concretă a Celeilalte Părţi. Esenţa magiei. 

Atunci Ferro începu să se încrunte uşor. 

— Asta e? întrebă ea neîncrezătoare. Chestia asta e în stare să prefacă 
Shaffa în praf şi pulbere? 

Jezal trecuse şi el de şocul iniţial şi îşi dădu seama că, într-adevăr, 
arăta ca o piatră obişnuită. O bucată de rocă gri, cu nimic ieşită din 
comun, de mărimea unui pumn de om. Niciun fel de sentiment de 
pericol supranatural nu se revărsa din ea. Niciun fel de putere letală nu 
era evidentă. Niciun fel de fulgere nimicitoare nu ţâşneau. De fapt, 
arăta ca o piatră obişnuită. 

Bayaz clipi. Se apropie în patru labe. Se uită cu atenţie la obiectul 
din palmele lui Ferro. Îşi umezi buzele şi începu, foarte încet, să ridice 
mâna. lar Jezal îl urmărea înmărmurit, simţindu-şi inima zbătându-se 
înnebunită în urechi. Bayaz atinse uşurel piatra cu vârful degetului 
mic, apoi şi-l trase la iuţeală înapoi. Dar nu se uscă şi nici nu căzu 
mort. O atinse iarăşi. Dar nu se auzi nicio explozie asurzitoare. Îşi lipi 
palma de ea. Îşi strânse degetele groase în jurul ei. O ridică. Şi totuşi, 
arăta ca o piatră obişnuită. 

Întâiul dintre Magi se holbă cu ochi tot mai căscaţi la obiectul pe 
care îl ţinea în mână. 

- Nu-i asta, şopti el cu buze tremurânde. Asta-i doar o piatră! 

Tăcere şocată. Jezal se uită la Logen, iar nordicul se uită la el, cu 
nedumerire întipărită pe chipul plin de cicatrice. Jezal se uită la Picior- 
Lung, iar Navigatorul ridică din umerii ascuţiţi. Jezal se uită la Ferro şi 
văzu cum încruntătura femeii devine tot mai aprigă. 

- Doar o piatră? murmură ea. 

— Nu-i asta? şuieră Quai. 

— Înseamnă..., se bâlbâi Jezal care abia acum pricepuse cuvintele lui 
Bayaz. Că am făcut tot drumul ăsta... degeaba? 

Rafala de vânt iscată din senin stinse flacăra pipernicită şi îl umplu 
de nisip. 

- Poate că-i o greşeală, îndrăzni să intervină Picior-Lung. Poate că 
mai există vreun alt spirit, poate că mai există... 

- Nu-i nicio greşeală, spuse Logen clătinând din cap. 

— Dar..., lui Quai aproape că-i ieşiseră ochii din chipul pământiu. 
Dar... cum se poate? 

Bayaz nu-l luă în seamă. 

— Kanedias, spuse el printre dinţii încleştaţi de furie. El este de vină. 
A descoperit o modalitate prin care să ne tragă pe sfoară pe noi, pe 
fraţii lui, şi a schimbat Sămânţa cu piatra asta inutilă şi a ţinut-o doar 
pentru el. Până şi în moarte Creatorul se leapădă de mine! 


- Doar o piatră? mârâi Ferro. 

— Am renunţat la şansa de a lupta pentru ţara mea, şopti Jezal, cu 
pieptul cuprins în vâltoarea indignării, şi m-am târât sute de kilometri 
prin pustiu. Am fost bătut şi rănit şi mi s-au rupt oasele şi m-am 
umplut de cicatrice... degeaba? 

- Sămânţa, şopti Quai cu buze albe, suflând agitat pe nări. Unde e? 
Unde? 

— Dacă aş şti, lătră stăpânul lui, ai senzaţia că am fi pe insula asta 
uitată de lume, jucându-ne cu spiritele pentru o bucată nenorocită de 
piatră? 

Ridică braţul şi azvârli furios piatra de pământ. Aceasta se crăpă şi 
se sfărâmă în bucăţi, iar bucăţile acelea ricoşară şi se rostogoliră cu 
zgomot printre o sută de alte asemenea pietre, printre o mie de alte 
asemenea pietre, printre un milion de alte pietre identice. 

- Nu-i aici, clătină din cap Logen cu tristeţe. Să vă spun ceva 
despre... 

- Doar o piatră? îşi arătă colții Ferro, cu ochii alergând de la 
bucăţile de piatră la chipul lui Bayaz şi înapoi. Mincinos nenorocit ce 
eşti! urlă ea ţâşnind în picioare cu pumnii strânşi. Mi-ai promis 
răzbunare! 

Bayaz se întoarse la ea, cu faţa deformată de furie. 

— Crezi tu că nu am alte griji mai importante decât răzbunarea ta? 
mugi el, împroşcând salivă. Sau dezamăgirea ta? zbieră el la Quai, cu 
venele gâtului umflate. Sau frumuseţea ta blestemată? 

Jezal înghiţi în sec şi se retrase în adâncul peşterii, încercând să se 
facă nevăzut. Propria-i furie fusese stinsă de turbarea violentă a lui 
Bayaz, la fel cum focul lor sărăcăcios fusese stins de vânt doar cu 
câteva clipe mai devreme. 

- Am fost tras pe sfoară! urlă Întâiul dintre Magi, încleştând şi 
descleştând pumnii cu mânie zadarnică. Cu ce am să mă lupt cu 
Khalul? 

Jezal tresări şi se făcu mic, convins că, dintr-o clipă într-alta, unul 
dintre ei va fi despicat în două, sau va fi aruncat în aer şi izbit de 
stânci, sau va exploda în flăcări. Poate chiar el. Complet neinspirat, 
Fratele Picior-Lung alese chiar acest moment să încerce să calmeze 
situaţia. 

— N-ar trebui să ne facem inimă rea, prieteni! Călătoria în sine este 
propria ei răsplată... 

- Un cuvânt dacă mai îndrăzneşti să spui, neghiob spilcuit, şuieră 
Bayaz, încă un cuvânt şi te fac cenuşă! 

Navigatorul se retrase tremurând, iar Magul îşi înşfăcă toiagul şi 
porni spre țărm cu mers apăsat, cu mantia fluturând în bătaia vântului 
înverşunat. Atât de înspăimântător fusese accesul lui de furie, încât, o 
fracțiune de secundă, ideea de a rămâne pe insulă păruse celorlalți mai 
bună decât drumul înapoi împreună cu el. 


Jezal pricepu că, prin această izbucnire nervoasă, Magul declarase 
că expediţia lor a fost un eşec total. 

- Păi, începu Logen după ce se strânseră toţi în faţa peşterii, 
închizând lada goală a Creatorului, cred că asta este. N-are sens să ne 
văicărim. Trebuie să fim... 

- Tacă-ţi fleanca, prostule! mârâi Ferro la el. Nu-mi spune tu mie 
cum trebuie să fiu! 

Şi începu să coboare spre marea zbuciumată. 

Logen puse lada la loc în raniţă şi îşi puse ranița pe umeri cu un 
oftat. 

— Realistă, murmură el şi porni după ea. 

Îl urmară Quai şi Picior-Lung, amândoi fierbând de furie mohorâtă, 
amândoi tăcând, amândoi decepţionaţi. Ultimul venea Jezal, cu ochii 
mijiţi înaintea vântului, călcând atent din piatră în piatră, învârtind în 
minte povestea pe toate părţile. O fi fost lugubră starea generală de 
spirit, dar, spre mare lui uimire, se pomeni că începe să zâmbească. La 
urma urmei, niciodată nu-i păsase prea mult de reuşita sau eşecul 
aventurii lor nebuneşti. Tot ce conta pentru el era că acum se ducea 
acasă. 


Valurile se spărgeau de prora corabiei, înălțând jeturi de apă rece. 
Pânza se umfla şi se zbătea de catarg. Vântul biciuia obrajii lui Ferro, 
dar ea strânse ochii şi nu-l mai luă în seamă. Nedomolit, Bayaz 
coborâse sub punte, iar ceilalţi îl urmară, unul câte unul, ca să scape de 
frig. Doar ea şi Nouădegete rămăseseră să privească marea. 

- Ce ai de gând să faci acum? o întrebă el. 

- Am să mă duc oriunde aş putea să-i ucid pe gurkieni, răspunse 
femeia scurt, fără să se gândească. Am să găsesc alte arme cu care să 
mă lupt cu ei pe oriunde pot. 

Nici măcar nu mai ştia dacă spune adevărul. Acum îi era greu să 
simtă ura de odinioară. Parcă nu i se mai părea important dacă 
gurkienii şi-ar fi văzut de viaţa lor, iar ea de a ei; însă îndoielile şi 
dezamăgirea o făcură să se înverşuneze şi mai tare. 

- Nu s-a schimbat nimic. Tot vreau să mă răzbun. 

Tăcere. 

Se uită într-o parte şi îl văzu pe Nouădegete cum se încruntă la 
spuma firavă de pe apa neagră, de parcă nu s-ar fi aşteptat la răspunsul 
acesta. Iar ei i-ar fi fost lesne să şi-l schimbe. Ar fi putut să-i spună „Am 
să vin cu tine” şi cui i-ar fi fost rău atunci? Nimănui. Cu siguranţă nu 
ei. Doar că Ferro nu se simţea în stare să se pună chiar aşa la cheremul 
lui. Iar între ei se înălță un zid invizibil. Un zid de care nu puteau 
trece. Un zid care fusese acolo în permanenţă. 

Şi nu putu spune decât: 

- Tu ce-ai să faci? 

Bărbatul păru să se gândească o vreme, cu chipul întunecat, 


muşcându-şi buzele. 

— Ar trebui să mă întorc în nord. 

Rosti cuvintele acestea pe un ton nefericit, ocolindu-i privirea. 

— E destulă treabă acolo. Nici n-ar fi trebuit să plec vreodată. Sunt 
multe lucruri murdare care trebuie duse la îndeplinire. Cred că într- 
acolo am s-o apuc. Înapoi în nord, să achit nişte poliţe. 

Ferro se încruntă. Poliţe? Cine-i spusese că în viaţă trebuie să mai 
existe şi altceva în afară de răzbunare? Acum el voia doar să plătească 
nişte poliţe? Ticălos mincinos. 

- Poliţe, şuieră ea. Bine. 

Iar cuvântul acesta îi aduse gust amar în gură. 

O privi în ochi preţ de o clipă parcă nesfârşită. Deschise gura, ca şi 
cum ar fi avut intenţia să spună ceva, şi rămase aşa, cu buzele 
întredeschise, cu mâna pe jumătate ridicată spre ea. 

Apoi se gârbovi dintr-odată, încleştă maxilarele, se întoarse cu 
spatele la ea şi se sprijini de balustradă. 

- Bine. 

Atât de uşor se termină totul între ei. 

Ferro se îndepărtă supărată. Strânse pumnii şi îşi înfipse cu putere 
unghiile în palme. Se blestemă, se blestemă cu obidă. De ce nu spusese 
altceva? Alte cuvinte, alt suflu, altă mimică a buzelor şi totul ar fi fost 
altfel. Şi i-ar fi fost foarte uşor. 

Numai că Ferro nu era în stare de aşa ceva şi ştia că niciodată nu va 
fi în stare. Gurkienii îi uciseseră acea parte din suflet, departe de locul 
acesta, cu mult timp în urmă, şi o lăsaseră pustie pe dinăuntru. Proastă 
ea, că-şi îngăduise să spere, deşi simţise tot timpul, simţise cu toată 
fiinţa ei că nu avea să fie. 

Speranţa este pentru cei slabi. 


Înapoi în ţărână 


Copoiul şi Dow, Tul şi Ursuzul, West şi Pike. Cei şase, strânşi în cerc, 
privind cele două movile de pământ rece. Mai jos, în vale, soldaţii 
Uniunii îşi îngropau şi ei morţii. Copoiul îi văzuse. Sute de morţi 
coborâţi câte doisprezece în gropi. Una peste alta, era o zi proastă 
pentru oameni, dar una bună pentru pământ. Bătăliile se sfârşesc 
mereu aşa. Numai pământul învinge. 

Fiori-îţi-dau şi ţăranii lui îşi îngropau şi ei morţii printre copaci. 
Doisprezece deja fuseseră acoperiţi cu ţărână, iar trei atât de grav 
răniţi, încât mai mult ca sigur că le vor urma în câteva zile, şi un al 
patrulea, care îşi pierduse braţul, putea supravieţui sau nu. Chestiune 
de noroc. Doar că norocul nu fusese prea generos în ultima vreme. Într- 
o singură zi muriseră jumătate. Bravo lor că nu dăduseră bir cu fugiţii. 
Copoiul auzea ce spun. Vorbe triste, vorbe pline de stimă pentru cei 
căzuţi. Cât de buni fuseseră, cât de bine luptaseră, cât de mult le va fi 
dus dorul şi tot aşa. Bătăliile se sfârşesc mereu aşa. Cu vorbe pentru cei 
morţi. 

Copoiul încercă să-şi înăbuşe emoția şi se uită la pământul răscolit 
de la picioarele sale. Chinuitoare treabă să sapi o groapă în solul 
îngheţat, în frigul ăsta năprasnic. Însă e mai bine să fii cel care sapă 
groapa decât cel care are parte de ea, ar fi spus Logen, iar Copoiul îi 
dădu dreptate. Tocmai îngropase doi oameni, tocmai îngropase două 
părţi din sufletul lui împreună cu ei. Cathil, albă şi rece, Cathil, căreia 
nu-i va mai fi niciodată cald. Iar alături de ea, Treicopaci, cu scutul 
sfărâmat pe genunchi, cu sabia în pumnul rigid. Două speranţe ale 
Copoiului întoarse în ţărână - speranţă pentru viitor, speranţă din 
trecut. Totul se terminase, speranţele acestea nu se vor mai îndeplini 
niciodată şi lăsaseră un gol dureros în inima lui. Bătăliile se sfârşesc 
mereu aşa. Cu speranţe întoarse în ţărână. 

- I-am îngropat chiar în locul unde au murit, şopti Tul. Aşa trebuie. 
E bine. 

- Bine? mârâi Dow, privindu-l furios pe West. Bine, nu? Cel mai 
sigur loc de pe tot câmpul de luptă, nu? Cel mai sigur loc, nu aşa ne-ai 
spus? 

West tresări şi îşi plecă ochii, simțindu-se vinovat. 

- Fii cuminte, Dow, spuse Tul. Ştii foarte bine că nu trebuie să-l 
acuzi, nici pe el, nici pe nimeni altcineva. A fost o bătălie. Oamenii 
mor. Treicopaci era conştient de asta, nimeni nu avea mai multă 
experienţă decât el. 

- Am fi putut să fim în alt loc, continuă Dow să mârâie. 

- Am fi putut, îl aprobă Copoiul, dar aşa a fost să fie. N-avem cum să 


schimbăm ce s-a întâmplat, nu crezi? Treicopaci a murit, şi a murit şi 
fata, şi tuturor ne este foarte greu. Nu e nevoie să pui paie pe foc. 

Dow strânse pumnii şi inspiră adânc de parcă ar fi fost pe punctul să 
strige ceva. Apoi dădu aerul afară, îşi încovoie umerii şi îşi lăsă capul 
în piept. 

— Ai dreptate. Nu mai avem ce face. 

Copoiul atinse braţul lui Pike. 

— Vrei să spui ceva pentru ea? 

Bărbatul cu chipul ars se uită la el şi clătină din cap. Copoiul îşi 
spuse că nu prea se pricepea să vorbească, dar nu-i putea găsi vină 
pentru asta. Nici West nu părea că ar fi avut de gând a rosti câteva 
cuvinte. Prin urmare, Copoiul îşi drese glasul, strâmbându-se la 
junghiul de durere care-i săgetă pieptul, şi începu el să vorbească. 
Cineva trebuia s-o facă. 

- Tânăra pe care am îngropat-o aici, Cathil se numea. Nu pot spune 
că am cunoscut-o foarte bine, sau de multă vreme, dar pot spune că mi- 
a plăcut atât cât am cunoscut-o... N-am cunoscut-o prea bine. Dar avea 
ceva îndrăzneală, cred că toţi ne-am dat seama de asta pe drumul spre 
nord. A îndurat şi frigul, şi foamea împreună cu noi, fără să se plângă 
niciodată, îmi doresc s-o fi putut cunoaşte mai bine. Speram să o pot 
cunoaşte mai bine, dar adesea nu obţinem ceea ce sperăm. Nu era de-a 
noastră, dar a murit alături de noi, aşa că eu cred că se cuvine să fim 
mândri că se află în ţărână lângă ai noştri. 

- Aşa este, zise Dow. Suntem mândri că ne-a fost alături. 

— E drept, zise şi Tul. Ţărâna îi acceptă pe toţi în acelaşi fel. 

Copoiul le aprobă spusele şi scoase un oftat prelung şi tremurat. 

— Vrea cineva să vorbească pentru Treicopaci? 

Dow tresări şi îşi plecă privirea, începând să-şi foiască picioarele în 
noroi. Tul îşi ridică ochii umezi spre cer. Şi Copoiul era pe punctul de a 
izbucni în plâns. Iar dacă ar fi fost nevoit să mai rostească un singur 
cuvânt, era convins că ar fi început să orăcăie ca un bebeluş. 
Treicopaci ar fi ştiut ce să spună, dar problema era că Treicopaci 
murise. Părea că nimeni nu se va aventura să spună ceva. Atunci 
Ursuzul făcu un pas înainte. 

— Rudd Treicopaci, spuse el privindu-i pe fiecare în parte. I se 
spunea Stânca din Uffrith. Nu există nume mai vestit în tot nordul. 
Mare războinic. Mare conducător. Mare prieten. Viaţă petrecută în 
bătălii. S-a luptat împotriva Sângerosului Nouă, apoi a luptat alături de 
el. Niciodată nu a ales calea uşoară, dacă i s-a părut că e o cale greşită. 
Niciodată nu s-a dat în lături de la luptă, dacă i s-a părut că este o 
luptă ce trebuie dusă. Zece ani i-am fost alături, am cutreierat alături 
de el, am luptat alături de el prin tot nordul şi am fost mereu mulţumit, 
încheie el cu un zâmbet larg. 

— Frumoase vorbe, Ursuzule, spuse Dow, tot cu ochii la pământ. 
Frumoase vorbe. 


— Nu se vor mai naşte alţii ca Treicopaci, murmură Tul, prefăcându- 
se că i-a intrat ceva în ochi. 

— Aşa este, fu tot ce reuşi Copoiul să spună. 

Fără vreun cuvânt, West se întoarse şi porni cu paşi grei prin 
pădure. Îşi ţinea umerii cocârjaţi ca sub apăsarea unei greutăţi. Copoiul 
îi văzu tâmplele pulsând. Fără doar şi poate că se învinovăţea pentru 
cele petrecute. Din proprie experienţă, Copoiul ştia că aşa se întâmplă 
când mor alţi oameni, iar West părea predispus la asta. Pike îl urmă şi 
amândoi trecură pe lângă Fiori-îţi-dau, care venea din direcţie opusă. 

Se opri lângă morminte, privindu-le sumbru, cu părul în ochi. Apoi 
se uită la ei. 

— Nu vreau să par lipsit de respect. Deloc. Dar avem nevoie de un 
nou conducător. 

Dow îl privi chiorâş şi şuieră: 

- Nici nu s-a răcit bine. 

Fiori-îţi-dau ridică mâinile. 

— Atunci acesta este cel mai bun moment să discutăm. Ca să nu 
încapă neînţelegeri. Sincer să fiu, băieţii mei sunt cam nervoşi. Şi-au 
pierdut prietenii şi l-au pierdut şi pe Treicopaci, iar realitatea este că 
au nevoie de altcineva pe care să se bizuie. Care va fi acela? 

Copoiul se frecă la ochi. Gândul acesta nu-i trecuse încă prin minte. 
lar acum că trebuia să se gândească la problema asta, se gândea 
degeaba, că nu reuşea să găsească nicio soluţie. Tul Duru Capdetunet şi 
Dow cel Negru erau două nume grele, amândoi mai conduseseră 
oameni în luptă înainte, şi îi conduseseră bine. Copoiul se uită la ei. Cei 
doi îşi aruncau priviri încruntate. 

— Nu-mi pasă care dintre voi o să ne fie şef, spuse el. Am să vă 
urmez oricum. Dar este limpede ca lumina zilei că trebuie să fie unul 
dintre voi doi. 

Tul se uită mânios la Dow, iar Dow se uită furios la Tul. 

— Nu pot să-l urmez, tună Tul, iar el nu mă va urma pe mine. 

— Aşa este, şuieră Dow. Am mai discutat despre asta. N-ar merge. 

Tul clătină din cap. 

- De aceea nu trebuie să fie niciunul dintre noi doi. 

— Nu, fu de acord Dow. Nu trebuie să fie niciunul dintre noi. 

Îşi supse dinţii şi scuipă ceva flegmă pe jos. 

- De aceea tu trebuie să ne fii şef, Copoiule. 

- De aceea trebuie să ce? se holbă ca trăsnit Copoiul. 

Tul dădu vârtos din cap. 

- Tu eşti şeful. Am stabilit deja. 

- Îhî, îl aprobă Ursuzul fără să-şi ridice privirea. 

- Nouădegete nu mai e, zise Dow, nu mai e nici Treicopaci, aşa că 
doar tu ai mai rămas. 

Copoiul se înfioră. Se aştepta ca Fiori-îţi-dau să urle: „Ce? El? Şef?”. 
Se aştepta ca toţi să izbucnească în hohote teribile de râs şi să-i spună 


că nu fusese nimic altceva decât o glumă. Cum ar fi fost ca Dow cel 
Negru sau Tul Duru Capdetunet sau Harding Ursuzul, fără a-i mai pune 
la socoteală pe ţăranii care li se alăturaseră, să-i urmeze ordinele? Cu 
siguranţă că aceasta era cea mai proastă idee pe care o auzise vreodată. 
Însă Fiori-îţi-dau nu râdea. 

— Mi se pare o alegere bună. Chiar asta aveam de gând să propun, în 
numele flăcăilor mei. Mă duc să le dau vestea. 

Se răsuci pe călcâie şi se îndepărtă printre copaci, lăsându-l pe Copoi 
cu gura căscată. 

— Dar cum rămâne cu ceilalţi? sâsâi el de îndată ce Fiori-îţi-dau se 
îndepărtase suficient de mult şi nu-l mai putea auzi, strâmbându-se la 
junghiul dintre coaste. Sunt douăzeci de ţărani nervoşi acolo! Trebuie 
să ştie numele celui pe care îl vor urma! 

- Tu eşti acela, îi zise Tul. Tu ai venit peste munţi cu Nouădegete, tu 
ai luptat atâţia ani cu Bethod. Nu mai există alt nume mai vestit decât 
numele tău. Ai luat parte la mai multe bătălii decât oricare dintre noi. 

- Mai degrabă le-am văzut... 

— Tu eşti acela, spuse şi Dow, şi cu asta, basta. N-oi fi tu cel mai dur 
războinic de la Skarling încoace, ei şi ce? E destul sânge pe mâinile tale 
ca să mă convingă să te urmez, şi nu există pe lumea asta iscoadă mai 
bună decât tine. Poţi fi un bun conducător, pentru că ai avut parte, tu 
însuţi, de cei mai buni. Nouădegete, Bethod şi Treicopaci, pe toţi i-ai 
văzut în acţiune de foarte aproape. 

— Dar nu pot... adică... adică n-aş fi în stare să conduc niciun atac 
aşa cum făcea Treicopaci... 

- Nimeni n-ar fi în stare de asta, admise Tul cu ochii plecaţi. Însă, 
din nefericire, nu ne mai putem baza pe Treicopaci. Acum tu eşti şeful, 
iar noi vom fi în spatele tău. Iar cine nu te va asculta va avea de-a face 
cu noi. 

- Iar discuţia cu acela va fi una a naibii de scurtă, mârâi Dow. 

— Tu eşti şeful, mai spuse o dată Tul şi plecă spre pădure. 

— Am hotărât, spuse şi Dow, urmându-l. 

- Îhî, fu concluzia Ursuzului care ridică din umeri şi porni pe urmele 
celorlalţi doi. 

— Dar, murmură Copoiul. Hei, staţi aşa... 

Plecaseră. De unde deduse că tocmai ce devenise căpetenia lor. 

Rămase pe loc, clipind nedumerit, neştiind ce să creadă. Niciodată în 
viaţa lui nu condusese pe nimeni. lar acum nu se simţea deloc altfel 
decât cu câteva minute în urmă. Şi, colac peste pupăză, nu avea nicio 
idee despre ce anume trebuie făcut în continuare. Se simţea ca un 
imbecil. Ba chiar mai mult decât de obicei. Un imbecil desăvârşit. 

Se puse în genunchi între cele două morminte, îşi vârî mâna în 
pământ şi îl simţi rece şi umed. 

- Iartă-mă, fato, şopti el. Nu meritai să ţi se întâmple una ca asta. 

Luă ţărână în pumnul strâns. 


-Cu bine, Treicopaci. Mă voi strădui să-ţi semăn. Întoarce-te în 
tărână, bătrân prieten. 

Se ridică şi îşi şterse palmele de haine şi porni spre cei vii, lăsându-i 
pe morţi în urmă-i, în ţărână. 

